(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ςΗ΄

Τετάρτη, 14 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από την Ευαγγελική Σχολή Νέας Σμύρνης, το 67ο Δημοτικό Σχολείο Αθήνας, το Ιδιωτικό Γυμνάσιο Εκπαιδευτήρια Λαμπίρη, το 10ο Δημοτικό Σχολείο Καλλιθέας, το Σχολείο Ιλίου Λισέλ Μαργκαρίτ Φιλόλ της Γαλλίας, το Δημοτικό Σχολείο Μύτικα Χαλκίδας, το Δημοτικό Σχολείο Τολού Αργολίδας, το Δημοτικό Σχολείο Λιβανάτων Φθιώτιδος, το Trinitas Gymnasium Ολλανδίας, το 18ο Δημοτικό Σχολείο Καλαμάτας και από το 7ο Δημοτικό Σχολείο Κέρκυρας, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού, με θέμα: «Απαράδεκτη η σειρά του NETFLIX για τον Μέγα Αλέξανδρο», σελ.
 β) Προς την Υπουργό Εργασίας και Κοινωνικής Ασφάλισης, με θέμα: «Συντάξεις Αποστράτων Ενόπλων Δυνάμεων και Σωμάτων Ασφαλείας», σελ.
 γ) Προς τον Υπουργό Υποδομών και Μεταφορών, με θέμα: «Ποια είναι η θέση του Υπουργού Μεταφορών για την επίμαχη μετάταξη του σταθμάρχη Λάρισας, μετά το πόρισμα της επιτροπής εμπειρογνωμόνων και την άσκηση ποινικών διώξεων;», σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Πρωτοφανής καθυστέρηση αποζημιώσεων στους αγρότες της Πέλλας και της Ημαθίας από τον ΕΛΓΑ», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Επικρατείας: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», σελ.
2. Ενστάσεις αντισυνταγματικότητας επί του σχεδίου νόμου του Υπουργείου Επικρατείας:
 i. από την Κοινοβουλευτική Ομάδα της Ελληνικής Λύσης, σελ.
 ii. από την Κοινοβουλευτική Ομάδα των Σπαρτιατών, σελ.
 iii. από την κοινοβουλευτική Ομάδα της ΝΙΚΗΣ, σελ.
3. Συζήτηση και λήψη απόφασης επί των ενστάσεων αντισυνταγματικότητας επί του σχεδίου νόμου του Υπουργού Επικρατείας, σελ.
4. Αίτηση ονομαστικής ψηφοφορίας από τον ΣΥΡΙΖΑ - Προοδευτική Συμμαχία, επί της αρχής του σχεδίου νόμου του Υπουργείου Επικρατείας, σελ.
5. Κατάθεση σχεδίου νόμου:

Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών και Ανάπτυξης, κατέθεσαν σήμερα 14-2-2024 σχέδιο νόμου: «Κύρωση των τροποποιήσεων που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού στη Διεθνή Σύμβαση περί Διεθνούς Ναυτιλιακού Οργανισμού που υπογράφηκε στη Γενεύη στις 6 Μαρτίου 1948, όπως, αυτή τροποποιήθηκε μεταγενέστερα και ισχύει», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΕΛΟΠΟΥΛΟΣ Κ. , σελ.
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΣΙΜΟΠΟΥΛΟΣ Ε. , σελ.
 ΦΑΜΕΛΛΟΣ Σ. , σελ.
 ΧΗΤΑΣ Κ. , σελ.

Β. Επί προσωπικού θέματος:
 ΒΕΛΟΠΟΥΛΟΣ Κ. , σελ.
 ΣΚΕΡΤΣΟΣ Χ. , σελ.

Γ. Επί των επικαίρων ερωτήσεων:
 ΑΛΕΞΟΠΟΥΛΟΥ Χ. , σελ.
 ΚΟΚΚΑΛΗΣ Β. , σελ.
 ΜΕΝΔΩΝΗ Σ. , σελ.
 ΝΑΤΣΙΟΣ Δ. , σελ.
 ΠΑΡΑΣΥΡΗΣ Φ. , σελ.
 ΣΤΑΜΕΝΙΤΗΣ Δ. , σελ.
 ΤΖΑΚΡΗ Θ. , σελ.
 ΤΣΑΚΛΟΓΛΟΥ Π. , σελ.

Δ. Επί του σχεδίου νόμου του Υπουργείου Επικρατείας:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Χ. , σελ.
 ΑΘΑΝΑΣΙΟΥ Μ. , σελ.
 ΑΚΡΙΤΑ Έ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΠΟΣΤΟΛΑΚΗ Ε. , σελ.
 ΑΠΟΣΤΟΛΑΚΗΣ Γ. , σελ.
 ΑΡΑΜΠΑΤΖΗ Φ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΛΩΝΙΤΗΣ Α. , σελ.
 ΑΧΤΣΙΟΓΛΟΥ Ε. , σελ.
 ΒΕΛΟΠΟΥΛΟΣ Κ. , σελ.
 ΒΕΤΤΑ Κ. , σελ.
 ΒΟΡΥΛΛΑΣ Α. , σελ.
 ΓΕΡΟΥΛΑΝΟΣ Π. , σελ.
 ΓΙΑΝΝΟΥΛΗΣ Χ. , σελ.
 ΓΚΙΟΚΑΣ Ι. , σελ.
 ΔΑΓΚΑ Π. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΡΟΥ Ε. , σελ.
 ΕΥΘΥΜΙΟΥ Ά. , σελ.
 ΗΛΙΟΠΟΥΛΟΣ Α. , σελ.
 ΚΑΛΑΦΑΤΗΣ Σ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΑΝΛΗ Ά. , σελ.
 ΚΑΡΑΜΠΑΤΣΩΛΗ Κ. , σελ.
 ΚΑΤΣΙΒΑΡΔΑΣ Χ. , σελ.
 ΚΕΡΑΜΕΩΣ Ν. , σελ.
 ΚΕΦΑΛΑ Γ. , σελ.
 ΚΟΝΤΗΣ Ι. , σελ.
 ΚΟΤΙΔΗΣ Β. , σελ.
 ΚΟΥΡΟΥΠΑΚΗ Α. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΣ Ε. , σελ.
 ΛΙΝΟΥ Α. , σελ.
 ΛΟΒΕΡΔΟΣ Ι. , σελ.
 ΜΑΝΟΥΣΟΣ Γ. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΠΑΡΚΑΣ Κ. , σελ.
 ΜΠΙΜΠΙΛΑΣ Σ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΔΑΚΗΣ Π. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΪΩΑΝΝΟΥ Α. , σελ.
 ΠΑΠΠΑΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΠΟΥΛΟΥ Π. , σελ.
 ΡΟΥΝΤΑΣ Γ. , σελ.
 ΣΑΛΜΑΣ Μ. , σελ.
 ΣΑΡΑΚΗΣ Π. , σελ.
 ΣΙΜΟΠΟΥΛΟΣ Ε. , σελ.
 ΣΚΕΡΤΣΟΣ Χ. , σελ.
 ΣΤΙΓΚΑΣ Β. , σελ.
 ΣΤΥΛΙΑΝΙΔΗΣ Ε. , σελ.
 ΣΥΝΤΥΧΑΚΗΣ Ε. , σελ.
 ΣΥΡΕΓΓΕΛΑ Μ. , σελ.
 ΤΖΟΥΦΗ Μ. , σελ.
 ΤΣΙΡΩΝΗΣ Σ. , σελ.
 ΦΑΜΕΛΛΟΣ Σ. , σελ.
 ΦΛΩΡΟΣ Κ. , σελ.
 ΦΩΤΗΛΑΣ Ι. , σελ.
 ΦΩΤΙΟΥ Θ. , σελ.
 ΧΑΛΚΙΑΣ Α. , σελ.
 ΧΑΤΖΗΙΩΑΝΝΙΔΟΥ Μ. , σελ.
 ΧΡΗΣΤΙΔΗΣ Π. , σελ.
 ΧΡΗΣΤΙΔΟΥ Ρ. , σελ.
 ΧΡΥΣΟΜΑΛΛΗΣ Μ. , σελ.

Ε. Επί των ενστάσεων αντισυνταγματικότητας:
 ΑΠΟΣΤΟΛΑΚΗΣ Γ. , σελ.
 ΑΧΤΣΙΟΓΛΟΥ Ε. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΦΙΛΗΣ Α. , σελ.
 ΣΚΕΡΤΣΟΣ Χ. , σελ.
 ΤΣΙΑΡΑΣ Κ. , σελ.
 ΤΣΙΡΩΝΗΣ Σ. , σελ.
 ΧΗΤΑΣ Κ. , σελ.

ΣΤ. ΠΑΡΕΜΒΑΣΕΙΣ:
 ΖΑΧΑΡΑΚΗ Σ. , σελ.
 ΘΡΑΣΚΙΑ Ο. , σελ.
 ΚΥΡΙΑΚΗΣ Σ. , σελ.
 ΜΠΑΚΟΓΙΑΝΝΗ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΗ΄

Τετάρτη 14 Φεβρουαρίου 2024

Αθήνα, σήμερα στις 14 Φεβρουαρίου 2024, ημέρα Τετάρτη και ώρα 8.57΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-2-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ϟΖ΄ συνεδριάσεώς του, της Τρίτης 13ης Φεβρουαρίου 2024 σε ό,τι αφορά την ψήφιση στο σύνολο του σχεδίου νόμου: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για τη φυτοϋγεία, τα βιοκτόνα προϊόντα και την ποιότητα τροφίμων, διατάξεις για την τόνωση της αγροτικής ανάπτυξης και άλλες επείγουσες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν οι υπ’ αριθμ. 694/7-2-2024, 702/9-2-2024, 704/9-2-2024 και 695/8-2-2024 επίκαιρες ερωτήσεις.

Ξεκινάμε με την τρίτη με αριθμό 694/7-2-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς την Υπουργό Πολιτισμού, με θέμα: «Απαράδεκτη η σειρά του «NETFLIX» για τον Μέγα Αλέξανδρο».

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):**

Ευχαριστώ πολύ, κύριε Πρόεδρε.

Κυρία Υπουργέ, εν πρώτοις καλημέρα σας.

Την περασμένη εβδομάδα η συνδρομητική υπηρεσία «NETFLIX» παρουσίασε το πρώτο επεισόδιο από το ντοκιμαντέρ -αυτό έχει σημασία- «Αλέξανδρος, η δημιουργία ενός θεού».

Όπως σχολιάζεται και από αρκετά μέσα μαζικής ενημέρωσης, στην υπ’ όψιν σειρά, πέραν των ιστορικών ανακριβειών, οι παραγωγοί της σειράς για να προσελκύσουν προφανώς το ενδιαφέρον του κοινού παρουσίασαν τον Μέγα Αλέξανδρο να έχει ερωτικές σχέσεις με τον επιστήθιο φίλο του Ηφαιστίωνα, δείχνοντας μάλιστα -άκουσον, άκουσον- να φιλιούνται και στο στόμα. Αισχρόν εστί και λέγειν.

Στη σειρά δίνεται και μια ψευδεπίγραφη ιστορική αφήγηση για να δοθεί αληθοφάνεια και να περάσει υποσυνείδητα η αντίληψη ότι η ομοφυλοφιλία ήταν αποδεκτή στην αρχαιότητα και σπουδαίοι άνδρες -η πιο εμβληματική μορφή είναι αυτή, όπως ο Αλέξανδρος- είχαν ερωτικές σχέσεις με άλλους άνδρες, στοιχείο που δεν έχει καμμία ιστορική βάση, ενώ σύμφωνα με πολλές πηγές οι αρσενοκοίτες, όπως ονομάζονται, -κίναιδοι, στην αρχαιότητα- στερούνται ακόμη και τα πολιτικά τους δικαιώματα λόγω της ατιμωτικής τους συμπεριφοράς.

Ο Μέγας Αλέξανδρος ο βασιλεύς των Ελλήνων, όπως αναφέρει προφητικά και η Παλαιά Διαθήκη στο βιβλίο του Δανιήλ 8,21, ήταν από τις εξέχουσες προσωπικότητες παγκοσμίως και ένας απαράμιλλος στρατηλάτης, πολιτικός και αναμορφωτής. Διέδωσε τον ελληνικό πολιτισμό και την ελληνική γλώσσα ως τα πέρατα του κόσμου, όχι βέβαια με τη βία, αλλά προσφέροντας τον ελεύθερα και για τον λόγο αυτόν είχε τόσο μεγάλη αποδοχή. Θα ήταν οξύμωρο να ονομαστεί θεός από τους λαούς που κατακτούσε και να είναι κατακτητής όπως τον εννοούμε.

Στο τρισάθλιο αυτό ντοκιμαντέρ -και όχι, όπως είπα, κινηματογραφική ταινία- αποκρύπτεται -με αι- ή διαστρεβλώνεται η αμάχητη ιστορική αλήθεια ότι ο Μέγας Αλέξανδρος ηγήθηκε όλων των Ελλήνων και όχι ενός μικρού κράτους, για να τιμωρήσει τρόπον τινά τους Πέρσες για τους μηδικούς πολέμους δύο αιώνες πριν και να ελευθερώσει τις ελληνικές πόλεις των παραλίων της Μικράς Ασίας.

Όπως λέει και ο Καβάφης: «Κι απ' την θαυμάσια πανελλήνιαν εκστρατεία, την νικηφόρα, την περίλαμπρη, την περιλάλητη, την δοξασμένη ως άλλη δεν δοξάσθηκε καμιά, την απαράμιλλη: βγήκαμ’ εμείς. Ελληνικός καινούργιος κόσμος, μέγας» στο ποίημά του «Στα 200 π.Χ.».

Όταν, λοιπόν, αυτή η ανυπέρβλητη μορφή προσβάλλεται δημόσια και παραποιείται η ιστορική αλήθεια, ποια πρέπει να είναι η αντίδραση ενός υπεύθυνου κράτους;

Το προεδρικό διάταγμα 4 ΦΕΚ Α΄ 7/22-1-2018 καθορίζει ότι η αποστολή του Υπουργείου Πολιτισμού είναι, μεταξύ άλλων, η προστασία, ανάδειξη και προβολή του συνόλου της πολιτιστικής μας κληρονομιάς.

Ο Αλέξανδρος και το έργο του είναι πολύτιμη κληρονομιά μας. Επομένως ένα υπεύθυνο κράτος δεν θα πρέπει να επιτρέπει σε έναν παραγωγό να προβαίνει για ιδιοτελείς σκοπούς σε τέτοιες ανιστόρητες αφηγήσεις που είναι για τα σκουπίδια.

Ερωτάται, λοιπόν, η κυρία Υπουργός.

Πρώτον, ποιες είναι οι ενέργειες που θα λάβετε για την αποκατάσταση της ιστορικής αλήθειας σχετικά με την ψευδή αντίληψη ότι ο Μέγας Αλέξανδρος ήταν ομοφυλόφιλος;

Δεύτερον, σκοπεύετε να κινηθείτε δικαστικά κατά των ιδιοκτητών της εταιρείας «NETFLIX» για τη σκόπιμη παραποίηση ιστορικών στοιχείων για την προσωπικότητα του Μεγάλου Αλεξάνδρου;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρόεδρο.

Κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Καλημέρα σας.

Ευχαριστώ, κύριε Πρόεδρε.

Κύριε Πρόεδρε, «πώς μπορεί ένας άνθρωπος να γίνει θεός;», ρώτησε κάποτε ο Αλέξανδρος έναν σοφιστή. «Κάνοντας αυτό που είναι αδύνατο στους ανθρώπους να κάνουν», ήταν η απάντηση. Εύστοχη απόκριση σε έναν άνδρα που έπραξε τόσο μεγάλα και τόσο σπουδαία, ώστε να περιβληθεί με την αχλή του μυστηρίου, του θρύλου και του θείου εν ζωή. Τόσο, που πολύ δύσκολα πλέον σύγχρονοι και μεταγενέστεροι να διακρίνουν την ιστορία από τον μύθο για να τον κρίνουν αντικειμενικά.

Χωρίς αμφιβολία, ελάχιστοι στην ιστορία της ανθρωπότητας άσκησαν τόσο ευρεία και μακροχρόνια επίδραση, προκάλεσαν και γοήτευσαν, εξύψαν τόσο ζωηρά το ενδιαφέρον και τη φαντασία, τον θαυμασμό και τον φθόνο, τη λατρεία και την απέχθεια όσο ο Αλέξανδρος.

Τον Αλέξανδρο κατέστησαν «Μέγα» η διαχρονική ακτινοβολία των επιτευγμάτων και της προσωπικότητάς του, που γέννησαν έναν νέο και διαφορετικό κόσμο. Οι κατακτήσεις και οι ιδρύσεις πόλεων, το άνοιγμα νέων δρόμων και επικοινωνίας και διακίνησης ανθρώπων και ιδεών, ο συγκερασμός πολιτιστικών και θρησκευτικών εμπειριών, παραδόσεων και αντιλήψεων, η ανάπτυξη μιας κοινής φυσικής και συμβολικής γλώσσας, η διαμόρφωση ενός ενιαίου γεωγραφικού και πολιτισμικού χώρου, δημιούργησαν για πρώτη φορά παγκόσμια και πανανθρώπινη κοινότητα, την οικουμένη.

Ο Αλέξανδρος διδάχτηκε από τον Αριστοτέλη ρητορική, ηθική και πολιτική. Οι αριστοτελικές αξίες βασίζονται στην άσκηση του ορθολογισμού, δηλαδή την αναζήτηση της αιτίας των πραγμάτων, την ακαταπόνητη επιδίωξη στόχων, την άσκηση στις ηθικές αρετές της εγκράτειας, της σωφροσύνης και του μέτρου.

Θεμελιώδες στοιχείο στη σκέψη του Αριστοτέλη είναι η φιλία που βασίζεται στην αρετή και το αγαθό. Όταν ασκείς εξουσία, είσαι κυρίαρχος του κόσμου, είσαι ηγέτης, στηρίζεσαι στους φίλους, με την αριστοτελική έννοια. Δηλαδή, έναν κύκλο ανθρώπων απόλυτα πιστών και αφοσιωμένων έως θανάτου, που περιβάλλουν τον ηγέτη, τον υποστηρίζουν, τον συμβουλεύουν.

Για το θέμα της σχέσης με τον Ηφαιστίωνα δεν υπάρχει καμμία αναφορά στις πηγές που να ξεφεύγει από τα όρια της φιλίας, όπως την ορίζει ο Αριστοτέλης.

Ωστόσο, όλα τα παραπάνω στοιχεία της προσωπικότητας του Αλέξανδρου δεν αναδεικνύονται στη σειρά του «NETFLIX», η οποία δεν εξυπηρετεί την ιστορική αλήθεια. Βρίθει ιστορικών ανακριβειών και παρουσιάζει σκηνοθετική προχειρότητα και σκηνογραφική πενία. Επιδιώκει τον εύκολο εντυπωσιασμό για να κερδίσει θεατές, χρησιμοποιώντας τον κακόβουλο σχολιασμό ως δήθεν γεγονότα.

Η πλατφόρμα χαρακτηρίζει τη σειρά ως ντοκιμαντέρ με σκηνές μυθοπλασίας. Στην ουσία, πρόκειται για μια εξαιρετικά κακής ποιότητας μυθοπλασία, ευτελούς περιεχομένου, που απέχει παρασάγγας από τα ιστορικά γεγονότα, έτσι όπως καταγράφονται στις αρχαίες γραπτές πηγές και τεκμηριώνονται από την αρχαιολογική έρευνα. Θα καταθέσω στα Πρακτικά μια αποθησαύριση ορισμένων ιστορικών ανακριβειών.

Κύριε Πρόεδρε, θα γνωρίζετε λόγω της εκπαιδευτικής σας ιδιότητας ότι η έννοια του έρωτα στην αρχαία Ελλάδα είναι ευρεία και πολυδιάστατη. Σύμφωνα με το λεξικό των Liddell - Scott - Makenzi, έρωτας είναι η ένθερμη επιθυμία προς ένα πρόσωπο ή προς την απόκτηση ενός πράγματος ή προς την κατάκτηση ενός σκοπού. Δεν μπορούμε, λοιπόν, να ερμηνεύουμε ούτε πρακτικές ούτε πρόσωπα που έδρασαν δύο χιλιάδες τριακόσια χρόνια πριν, με τα δικά μας μέτρα, τις δικές μας νόρμες, τις δικές μας προσλαμβάνουσες.

Ο Μέγας Αλέξανδρος εδώ και δύο χιλιάδες τριακόσια χρόνια δεν χρειάστηκε ποτέ ούτε χρειάζεται τώρα την παρέμβαση οποιουδήποτε αυτόκλητου προστάτη της ιστορικής του μνήμης ή ακόμα περισσότερο της προσωπικότητας και της ηθικής του υπόστασης.

Για το τι μέτρα προτίθεται να λάβει το Υπουργείο Πολιτισμού απέναντι στην πλατφόρμα θα απαντήσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κύριε Πρόεδρε, έχετε τον λόγο για τη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Θα μπορούσατε να είστε στη θέση μου και τα πρώτα που αναφέρατε εξυμνώντας τον Μέγα Αλέξανδρο να τα ρωτάτε σε έναν άλλον Υπουργό. Και νομίζω, ότι έπρεπε να μας πείτε τι ακριβώς μέτρα θα λάβετε, για να ξέρουμε τι να απαντήσουμε.

Γνωρίζουμε και εμείς τι ήταν ο Αλέξανδρος, ποιος ήταν ο Ηφαιστίωνας, ο Φιλαλέξανδρος. Ο Κρατερός τον έλεγε «Φιλοβασιλεύ». Όμως, δεν μας είπατε τίποτα για την προστασία της πολιτιστικής μας κληρονομιάς.

Θα είχατε επέμβει, αγαπητή κυρία Υπουργέ, στο βιβλίο της έκτης δημοτικού που παρουσιάζει τον Μέγα Αλέξανδρο δίπλα στην Κοκκινοσκουφίτσα και τον Καραγκιόζη και ζητά από τους μαθητές στη σελίδα 48 του τετραδίου εργασιών, αν θυμάμαι καλά, να γράψουν μια ιστορία στην οποία πρωταγωνιστεί η Κοκκινοσκουφίτσα και ο Μέγας Αλέξανδρος; Θα αντιδρούσατε ακόμη-ακόμη και στην προδοσία των Πρεσπών ή στον ευτελισμό της ελληνικής σημαίας που συνέβη στο Προξενείο της Νέας Υόρκης;

Τελικά, θα μας πείτε πως αντιλαμβάνεστε την πολιτιστική μας κληρονομιά και το γιατί να παρουσιάζεται ο Μέγας Αλέξαδνρος ως ομοφυλόφιλος; Δεν είναι σημαντικό θέμα; Υπάρχει ένα εξαιρετικό ρητό του Επίκτητου «Ἀρχή σοφίας η των ὀνομάτων επίσκεψις».

Ο Άδωνις Γεωργιάδης, ο Υπουργός Εργασίας, στο βιβλίο του «Η ομοφυλοφιλία στην αρχαία Ελλάδα - ο μύθος καταρρέει» -το έχω μαζί μου το βιβλίο, το οποίο εκθύμως συνιστώ κάποιοι να το διαβάσουν- καταρρίπτει και τον μύθο για την ομοφυλοφιλία στην αρχαία Ελλάδα, αλλά βέβαια δίνει και πολλά επιχειρήματα σε όλους να απορρίψουμε και το νομοσχέδιο το οποίο θα συζητηθεί σήμερα στην Ολομέλεια για τον γάμο των ομοφυλοφίλων και κυρίως για την υιοθεσία παιδιών.

Αναφέρει ότι στην αρχαιότητα δεν υπήρχε η λέξη «ομοφυλόφιλος», αλλά η λέξη «κίναιδος», δηλαδή «ο κινών την αιδώ». Η σημασία της λέξης ήταν καθαρά υβριστική και σαφέστατα καταδικαστική για όσους τη μετέρχονταν. Θα σας καταθέσω και τη σχετική αναφορά.

Το ίδιο αναφέρει και ο κ. Μπαμπινιώτης στο λεξικό του και το Liddell – Scott, το αναγνωρισμένο παγκοσμίως λεξικό της ελληνικής γλώσσας. Διαβάζω από τη σελίδα 719: «Κιδαινία, η παρά φύσιν ασέλγεια». «Κίναιδος, ο καθ’ όλα αισχρός, κακοήθης άνθρωπος».

Η ομοφυλοφιλία ήταν, όχι μόνο κάτι βδελικτό στην αρχαιότητα, αλλά υπήρχε η αντίληψη ότι από αυτή την πράξη προκαλούνταν οι διάφορες συμφορές. Στην τραγωδία του Αισχύλου «Επτά επί Θήβας» διασώζεται η ιστορία του Οιδίποδα, ο οποίος ήταν βασιλιάς της Θήβας, και, χωρίς να το ξέρει, σκότωσε τον πατέρα του Λάιο και παντρεύτηκε τη μητέρα του Ιοκάστη. Όταν το έμαθε, έπεσε μεγάλος λοιμός στη Θήβα για επτά χρόνια, αυτός έβγαλε τα μάτια του, η γυναίκα του αυτοκτόνησε και τα τέσσερα παιδιά και αδέλφια του είχαν επίσης άδοξο τέλος.

Γιατί συνέβησαν, όμως, όλα αυτά; Ο Λάιος βαρυνόταν με τον βιασμό ενός εφήβου ονόματι Χρυσίππου. Η ομοφυλοφιλική αυτή σχέση επέφερε πολλές συμφορές και δεινά. Την ύβρη νομοτελειακώς ακολουθεί στην αρχαία εποχή η νέμεσις, η τιμωρία δηλαδή. Είναι γνωστό ότι αν κάποιος Αθηναίος ακόμα είχε εταιρίσει, συνάψει ομοφυλοφιλικό δεσμό, του στερούσαν τα πολιτικά του δικαιώματα και απαγορευόταν να γίνει ένας από τους εννέα άρχοντες, να δικηγορήσει σε δημόσια δίκη, να καταλάβει δημόσιο αξίωμα.

Ο Μέγας Αλέξανδρος, όταν εξεστράτευσε στη Μικρά Ασία, ήταν –επαναλαμβάνω- βασιλιάς όλων των Ελλήνων και βέβαια δεν ήταν ομοφυλόφιλος, όπως τον παρουσιάζει η τρισάθλια αυτή σειρά.

Είναι προφανές ότι στην προσπάθεια επιβολής της λεγόμενης ατζέντας «WOKE» επιχειρείται να φανεί ότι οι αρχαίοι Έλληνες ήταν πολύ πιο ανεκτικοί από εμάς σε αυτή τη συνήθεια και ότι η ομοφυλοφιλία ήταν μια πράξη όχι μόνο αποδεκτή, αλλά σχεδόν επιβεβλημένη για κάθε μορφωμένο Έλληνα εκείνης της εποχής. Ουδέν αναληθέστερο. Ακούμε συχνά ότι η τέχνη -το ακούμε και αυτό- δεν έχει όρια. Φυσικά και έχει. Μπορεί το Σύνταγμα να αναφέρει στο άρθρο 16 ότι η τέχνη είναι ελεύθερη, αλλά προέχει ο σεβασμός και η προστασία της αξίας του ανθρώπου που σύμφωνα με το άρθρο 2 παράγραφος 1, αποτελούν πρωταρχική υποχρέωση της πολιτείας.

Επίσης, στο άρθρο 15 παράγραφος 2 προβλέπεται ότι η τηλεόραση υπάγεται υπό τον άμεσο έλεγχο του κράτους, με σκοπό την εξασφάλιση της ποιοτικής στάθμης των προγραμμάτων που επιβάλλει η κοινωνική αποστολή της και η πολιτιστική ανάπτυξη της χώρας, καθώς και τον σεβασμό της αξίας του ανθρώπου -και αυτό είναι πολύ σημαντικό- την προστασία της παιδικής ηλικίας και της νεότητας.

Ας αφήσουμε κάποιες αξίες όρθιες, μην τις αμαυρώνουμε. Για εσάς έχει σημασία τι λέει το Σύνταγμα ή οι δημιουργοί του «NETFLIX», κυρία Υπουργέ; Δυστυχώς στην Ελλάδα δεν έχουμε στρατηγική για τον πολιτισμό, για την αγροτική παραγωγή, για την αμυντική βιομηχανία, για την παιδεία, αλλά έχουμε στρατηγική και μάλιστα την ονομάσαμε και εθνική. Αφού αφαιρέσαμε από το Υπουργείο Παιδείας τη λέξη εθνική, την κολλήσαμε στην εθνική στρατηγική για τα άτομα ΛΟΑΤΚΙ+ για την ισότητα όπως λέει ο Πρωθυπουργός. Είναι αληθινά μια απογοητευτική κατάσταση.

Σκεφτείτε, κυρία Υπουργέ, να βγουν αύριο δημοσίως οι Σκοπιανοί και να διαμαρτυρηθούν για την παραποίηση της ιστορικής αλήθειας και της προσβολής του Μεγάλου Αλεξάνδρου. Πώς θα σας φαινόταν αυτό; Δεν θα αποτελούσε ντροπή για το Υπουργείο και κυρίως ντροπή για μας τους Έλληνες που δεν προστατεύουμε και δεν τιμούμε τα ιερά και τα όσια; «Τα ιερά και όσια κοσμείν και σώζειν» έλεγε, αν θυμάμαι καλά, ο αρχαίος συγγραφέας Πλούταρχος.

Ευχαριστώ πολύ.

(Στο σημείο αυτό ο Πρόεδρος του Δημοκρατικού Πατριωτικού Κινήματος - Νίκη κ. Δημήτριος Νατσιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Πρόεδρε. Τον λόγο έχει η κυρία Υπουργός για τη δευτερολογία της.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Πρόεδρε, επειδή επιμένετε στο τι μέτρα θα λάβει το Υπουργείο Πολιτισμού, σας απαντώ το απολύτως αυτονόητο. Το Υπουργείο Πολιτισμού δεν ασκεί λογοκρισία στην τέχνη, δεν προβαίνει σε πράξεις που έχουν ως αποτέλεσμα τη δίωξη ή την απαγόρευσή της. Δεν χειραγωγεί, δεν περιορίζει, δεν ελέγχει τη διάδοση πληροφοριών και ιδεών ούτε προληπτικά ούτε κατασταλτικά. Η λογοκρισία, κύριε Πρόεδρε, καταλύει τη δημιουργία, θέτοντας ζητήματα περιεχομένου και ουσίας τους. Η λογοκρισία αποτελεί ίδιον αυταρχικών καθεστώτων. Στην Ελλάδα -το είπατε κι εσείς- η ελευθερία της τέχνης, κατοχυρώνεται από το Σύνταγμα του 1925, πολύ πρώιμα. Έκτοτε όλες οι αναθεωρήσεις κατοχυρώνουν την ελευθερία της τέχνης.

Επιπλέον, σε διεθνές επίπεδο, η Ελλάδα δεν είναι μια χώρα που δεν βλέπει γύρω της. Σε διεθνές επίπεδο η ελευθερία της έκφρασης προστατεύεται απολύτως.

Σας παραπέμπω: Διεθνές Σύμφωνο για τα Ατομικά και Πολιτικά Δικαιώματα. Ευρωπαϊκή Σύμβαση Δικαιωμάτων του Ανθρώπου, Χάρτης των Θεμελιωδών Δικαιωμάτων της Ευρωπαϊκής Ένωσης. Η έμπνευση των καλλιτεχνών, η προσωπική πρόσληψη, η κρίση των ανθρώπων δεν δύναται προφανώς να τεθεί υπό κανονιστικό καθεστώς και έλεγχο, δεν δύναται να ρυθμίζεται στα δικαστήρια ή να σύρεται στα δικαστήρια. Αξιολογείται και κρίνεται από τον καθένα μας από τη διεθνή κοινότητα. Έτσι αξιολογείται και το «NETFLIX». Για τον Αλέξανδρο και για όλες τις κορυφαίες προσωπικότητες της παγκόσμιας ιστορίας έχουν γραφτεί και ειπωθεί σχεδόν τα πάντα. Είναι το μέγεθος της προσωπικότητας που διαχρονικά προκαλεί το ενδιαφέρον των επιστημόνων, την έμπνευση των καλλιτεχνών, το θαυμασμό ή τον φθόνο των ανθρώπων και συνεπώς, στην ανεξίτηλη εγγραφή των προσωπικοτήτων αυτών στην ιστορική μνήμη, αλλά και στη μυθολογία της ανθρωπότητας.

Στον παγκόσμιο ιστό, κύριε Πρόεδρε, αν το ψάξετε θα δείτε ότι είναι αφιερωμένοι αποκλειστικά στον Αλέξανδρο εικονικοί τόποι που ανέρχονται σε δεκάδες χιλιάδες. Οι παραπομπές σε διαδικτυακό υλικό με αναφορά του ονόματός του ξεπερνούν τα 250 εκατομμύρια και αυξάνονται εκθετικά. Πόσο από το υλικό αυτό είναι αξιόπιστο; Ποσό βασίζεται στα ιστορικά και αρχαιολογικά δεδομένα; Πόσο στις έρευνες και στα αντικειμενικά συμπεράσματα έγκυρων μελετητών, αλλά και πόσο κατευθύνεται από σκοπιμότητες και ασύστολη προπαγάνδα; Πόσο -αν θέλετε εν τέλει- συνιστά μόνο θόρυβο και διαδικτυακά σκουπίδια;

Σε όλα αυτά τα ερωτήματα το Υπουργείο Πολιτισμού απαντά με ένα τεράστιο αρχαιολογικό έργο που επιτελεί στις Αιγές. Μετά την ανακάλυψη από τον Μανόλη Ανδρόνικο το 1977 - 78 των τάφων του Φιλίππου του Β΄ και του Αλεξάνδρου του Δ΄, το Υπουργείο Πολιτισμού υποστηρίζει σε πρωτοφανή έκταση και με επιστημονική αφοσίωση, το αρχαιολογικό έργο στη Μακεδονία, στην κοιτίδα των Μακεδόνων, στις Αιγές. Πολλά και μεγάλα έργα συντήρησης, αποκατάστασης και ανάδειξης εκατομμυρίων, εκθέσεις μόνιμες και περιοδικές, νέα μουσεία ή επέκταση υφιστάμενων, διοργάνωση εκθέσεων στο εξωτερικό και διεθνών επιστημονικών συνεδρίων.

Θα σας καταθέσω έναν κατάλογο ενδεικτικό 4 σελίδων για να δείτε τι κάνουμε για να προστατεύσουμε την πολιτιστική μας κληρονομιά.

Μετά από τα εγκαίνια του Μουσείου των Αιγών το 2022 και του Ανακτόρου του Φιλίππου τον περασμένο μήνα από τον Πρωθυπουργό Κυριάκο Μητσοτάκη ακολουθούν τα εγκαίνια ενός ακόμη μουσείου ψηφιακού, προσιτού παγκοσμίως σε όλους τους χρήστες του διαδικτύου με τίτλο «Μέγας Αλέξανδρος από τις Αιγές στην Οικουμένη».

Παρουσιάζεται σε ελληνικά και αγγλικά, με τρόπο συνθετικό, επιστημονικό, έγκυρο και συγχρόνως γλαφυρό και ελκυστικό η πορεία του Αλέξανδρου στην ιστορία και τον μύθο μαζί με όλες τις διεργασίες που οδήγησαν στη δημιουργία του ελληνιστικού κόσμου.

Αυτά τα έργα κύριε Πρόεδρε, είναι η απάντηση του Υπουργείου Πολιτισμού στη φαλκίδευση της ιστορίας με τη συνήθη εργαλειοποίηση του Αλέξανδρου. Έργα, όχι λογοκρισία, όχι δικαστήρια.

Όμως με αφορμή την ερώτησή σας, θα ήθελα να σας θυμίσω τις αρχές της αντικειμενικότητας και της αμεροληψίας, ως απαιτήσεις της ιστορικής επιστήμης, όπως την προσδιόρισε ο Θουκυδίδης, καθώς κάθε συζήτηση στη Βουλή, αυτομάτως καθίσταται ιστορικό τεκμήριο. Προϋπόθεση αποτελεί, όχι μόνο ο έλεγχος της ακρίβειας των πηγών, αλλά και η αποχή από κάθε προσωπική σκοπιμότητα και ιδεολογική ηθικολογική ή άλλη εμμονή και προσήλωση.

Κατά τον Θουκυδίδη, κύριε Πρόεδρε η θεώρηση ιστορικών γεγονότων, υπό το πρίσμα της επιδίωξης ιδεολογικών και πολιτικών επιδιώξεων και στοχεύσεων του παρόντος, αποτελεί στοιχειώδες σφάλμα που καθιστά τα λεγόμενά του ιστορούντος «αγώνισμα ες το παραχρήμα ακούειν».

Ευχαριστώ.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Συνεχίζουμε με τη δεύτερη με αριθμό 704/9-2-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Φραγκίσκου Παρασύρη προς την Υπουργό Εργασίας και Κοινωνικής Ασφάλισης, με θέμα: «Συντάξεις Αποστράτων Ενόπλων Δυνάμεων και Σωμάτων Ασφαλείας».

Στην ερώτηση του κ. Παρασύρη θα απαντήσει ο Υφυπουργός Εργασίας και Κοινωνικής Ασφάλισης, κ. Παναγιώτης Τσακλόγλου.

Ορίστε, κύριε Παρασύρη έχετε τον λόγο για την πρωτολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αναφέρεται στις συντάξεις των αποστράτων των Ενόπλων Δυνάμεων και των Σωμάτων Ασφαλείας οι οποίοι έλαβαν τα μηνιαία ενημερωτικά σημειώματα πληρωμής σύνταξης τον Ιανουάριο και διαπίστωσαν, παρά τις εκτιμήσεις και παρά τις αυξήσεις οι οποίες είχαν προαναγγελθεί, δυστυχώς ελάχιστες αυξήσεις, καθώς ο μηχανισμός προσωπικής διαφοράς και της εισφοράς αλληλεγγύης, περιόρισαν σε πολύ μεγάλο βαθμό το τελικό ποσό της αύξησης της σύνταξης.

Γίνεται αντιληπτό ότι το πάγωμα των συντάξεων αυτών -γιατί ουσιαστικά δεν περνούν αυτές οι αυξήσεις, δυστυχώς στις συντάξεις- σε συνδυασμό με τις πληθωριστικές πιέσεις, με την αύξηση του κόστους ζωής και με την ακρίβεια έχει οδηγήσει τους συνταξιούχους σε μια παγίδα φτώχειας, σε μια παγίδα συνταξιοδοτικής φτώχειας.

Έχουν δημιουργηθεί την τελευταία δεκαετία δύο μηχανισμοί. Το ένα μέτρο είναι η προσωπική διαφορά, η οποία απορρόφησε μάλιστα το 7,75%, την αύξηση που προαναγγέλθηκε το 2020 και ήρθε το 2023. Ο ένας μηχανισμός λέγεται προσωπική διαφορά που απορροφά τις αυξήσεις. Όποιοι καταφέρνουν να ξεφεύγουν από την προσωπική διαφορά, έρχεται μετά η εισφορά αλληλεγγύης των συνταξιούχων, η οποία μάλιστα έχει και μια κλίμακα που φτάνει μέχρι το 14%, με αποτέλεσμα αυτοί οι δύο μηχανισμοί αυτομάτως να περιορίζουν τις όποιες αυξήσεις δίνονται και να εξακολουθεί αυτή η παγίδα φτώχειας για όλους αυτούς τους δικαιούχους των συντάξεων.

Γνωρίζετε πώς είναι τα θέματα, γνωρίζετε σήμερα η ελληνική κοινωνία στο σύνολό της, κι ένα παραπάνω οι συνταξιούχοι, οι οποίοι έχουν δώσει πάρα πολλά χρόνια δουλειάς, ειδικά στα Σώματα Ασφαλείας, έχουν αφιερώσει τη ζωή τους, γνωρίζετε, λοιπόν, ότι δεν υπάρχει άλλος τρόπος αύξησης του εισοδήματός τους.

Συνεπώς θα εξακολουθήσει αυτή η κατάσταση, έτσι ώστε να παγιδεύει τους ανθρώπους αυτούς σε αυτή τη φτώχια και δυστυχώς να μην περνούν οι αυξήσεις στις συντάξεις τους; Σκοπεύετε –και αυτά είναι τα ερωτήματα- να πάρετε κάποια νομοθετική πρωτοβουλία, έτσι ώστε να αλλάξει ο μηχανισμός προσωπικής διαφοράς και της εισφοράς αλληλεγγύης; Εξετάζετε κάποιο ενδεχόμενο κάποια από αυτά τα παρακρατηθέντα να επιστραφούν στους συγκεκριμένους συνταξιούχους;

Δεύτερη ερώτηση: Εξετάζετε το ενδεχόμενο κάποιας άλλης ρύθμισης, ώστε οι ανακοινωμένες αυξήσεις των συντάξεων, που κάθε χρόνο γίνονται τα τελευταία τρία χρόνια, να μπορούν να φτάσουν πραγματικά στους συνταξιούχους;

Σας έχω επισυνάψει κι έναν πίνακα, ο οποίος περιγράφει τον τρόπο με τον οποίο, ειδικά οι άνθρωποι που βρίσκονται στις συγκεκριμένες κλίμακες της ΕΛ.ΑΣ., της εισφοράς αλληλεγγύης, όσοι βρίσκονται στο όριο και μεταπηδούν από τη μία κλίμακα στην άλλη είναι οι πιο αδικημένοι δυστυχώς, διότι αυξάνονται οι φόροι, αυξάνονται τα ποσοστά της υγειονομικής περίθαλψης, με αποτέλεσμα πολλές φορές, παρά τις ανακοινωμένες αυξήσεις να οδηγούνται σε μειώσεις των συντάξεων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Παρασύρη, πρώτα-πρώτα σας ευχαριστώ πολύ για την ερώτησή σας. Θα ήθελα να ξεκινήσω κάνοντας μια διευκρίνιση για το τι είναι η προσωπική διαφορά. Η προσωπική διαφορά προέκυψε για μερίδα συνταξιούχων μετά την εφαρμογή του ν.4387/2016 -είναι ο νόμος Κατρούγκαλου όπως λέγεται- και τον επανυπολογισμό των συντάξεών τους, ώστε να μην υποστούν απότομη μείωση του βιοτικού τους επιπέδου ακριβώς λόγω αυτού του επανυπολογισμού.

Αντίθετα, οι νέοι συνταξιούχοι οι οποίοι βγήκαν με τον νόμο Κατρούγκαλου έλαβαν απ’ ευθείας μειωμένες τις συντάξεις τους βάσει του ίδιου νόμου ακριβώς λόγω του επανυπολογισμού. Βρίσκονται δηλαδή σε δυσμενέστερη θέση σε σχέση με τους συνταξιούχους με προσωπική διαφορά.

Για να το κάνουμε πιο συγκεκριμένο, θα δώσω ένα υποθετικό παράδειγμα. Ας υποθέσουμε ότι έχουμε δύο άτομα, εσάς κι εμένα. Ο ένας από εμάς βγαίνει μία μέρα πριν την εφαρμογή του νόμου Κατρούγκαλου και παίρνει μια σύνταξη 1.200 ευρώ. Ας υποθέσουμε ότι οι δυο μας έχουμε το ίδιο ακριβώς ασφαλιστικό ιστορικό. Γίνεται ο επανυπολογισμός και λέει ότι η σύνταξη αυτή θα έπρεπε να ήταν 1000 ευρώ. Όποιος από τους δυο μας βγει την επόμενη μέρα από τον νόμο Κατρούγκαλου παίρνει αυτά τα 1000 ευρώ. Αντίθετα ο προηγούμενος παίρνει τα 1.200 ευρώ, εκ των οποίων τα 200 ευρώ μένουν σαν προσωπική διαφορά. Νομίζω ότι είναι καταφανέστατο ποιος από τους δύο βρίσκεται σε πλεονεκτικότερη θέση και ποιος βρίσκεται σε μειονεκτικότερη θέση.

Η προσωπική διαφορά τώρα, όπως γνωρίζετε, σύμφωνα με τον νόμο εξαλείφεται σταδιακά με την αύξηση των συντάξεων αλλά και μέσω της εφαρμογής των διατάξεων του ν.4670/2020 –είναι ο λεγόμενος νόμος Βρούτση- που οδήγησε στην αύξηση των ποσοστών αναπλήρωσης όσων έχουν ασφαλιστικό βίο μεγαλύτερο των τριάντα ετών.

Ήδη για πρώτη φορά μετά από δώδεκα χρόνια έχουν δοθεί δύο μόνιμες αυξήσεις στις συντάξεις –όχι τρεις όπως είπατε πριν- 7,75% το 2023 και 3% το 2024 με εφαρμογή του μηχανισμού που συνδέει την αύξηση των συντάξεων με την αύξηση του ακαθάριστου εγχώριου προϊόντος και με την εξέλιξη του τιμαρίθμου.

Σύμφωνα με τα στοιχεία του e-ΕΦΚΑ ο αριθμός των συντάξεων με προσωπική διαφορά έχει μειωθεί μεταξύ Σεπτεμβρίου 2021 και Φεβρουαρίου 2024 από περίπου ένα εκατομμύριο διακόσιες τριάντα χιλιάδες συνταξιούχους σε επτακόσιες εβδομήντα χιλιάδες. Ομολογουμένως, μέσα σε αυτή τη διαφορά συμπεριλαμβάνονται και συνταξιούχοι με προσωπική διαφορά, οι οποίοι απεβίωσαν. Όμως η συντριπτική πλειονότητα αφορά συντάξεις των οποίων η προσωπική διαφορά μηδενίστηκε ακριβώς λόγω αυτών των αυξήσεων στις συντάξεις αλλά και των αναπροσαρμογών του νόμου Βρούτση.

Για την εισφορά αλληλεγγύης συνταξιούχων, αυτή νομοθετήθηκε το 2010 και χρηματοδοτεί το Ασφαλιστικό Κεφάλαιο της Αλληλεγγύης των Γενεών, το γνωστό ΑΚΑΓΕ, το οποίο θεσμοθετήθηκε στα τέλη της δεκαετίας του 2000 με τον ν.3655/2008 ως ένα προστατευτικό ανάχωμα του ασφαλιστικού συστήματος απέναντι στις πιέσεις που ασκεί η ταχύτατη δημογραφική γήρανση του πληθυσμού, πιέσεις μάλιστα οι οποίες αναμένεται να ενταθούν στις επόμενες δεκαετίες.

Εδώ οφείλουμε να αναγνωρίσουμε ότι η σύσταση του ΑΚΑΓΕ ήταν μία από τις σχετικά λίγες περιπτώσεις όπου το ελληνικό κράτους ενήργησε προληπτικά. Διότι με το σημερινό διανεμητικό σύστημα συντάξεων οι εισφορές των σημερινών εργαζομένων χρηματοδοτούν τις συντάξεις των σημερινών συνταξιούχων. Είναι αυτό το οποίο είπατε, ότι αυτοί οι άνθρωποι πλήρωσαν. Ναι, πλήρωσαν για τις συντάξεις της προηγούμενης γενιάς. Εμείς πληρώνουμε τώρα για αυτές τις συντάξεις και εμείς περιμένουμε μετά από τα παιδιά μας ή τα εγγόνια μας να χρηματοδοτήσουν τις δικές μας συντάξεις.

Πού είναι το πρόβλημα; Ότι έχουμε δημογραφική γήρανση του πληθυσμού. Ζητάμε από ολοένα και λιγότερους εργαζόμενους να χρηματοδοτήσουν τις συντάξεις ολοένα και περισσότερων συνταξιούχων. Με αυτή την έννοια η δημιουργία του ΑΚΑΓΕ ήταν πραγματικά μια πολύ καλή ενέργεια και το ΑΚΑΓΕ εν μέρει χρηματοδοτείται και από την Εισφορά Αλληλεγγύης Συνταξιούχων.

Με αυτή την έννοια, η εισφορά αλληλεγγύης επιτελεί έναν κοινωνικά χρήσιμο ρόλο. Ενώ προηγουμένως είχαμε μια έκφραση αλληλεγγύης -και την έχουμε διαρκώς- από τη νεότερη γενιά προς τις γηραιότερες γενιές, εδώ έχουμε μια έκφραση διαγενεακής αλληλεγγύης, από τη γενιά που είναι συγκριτικά δημογραφικά μεγαλύτερη προς εκείνη που είναι δημογραφικά μικρότερη και μάλιστα αυτή η εισφορά αφορά το πάνω μέρος της κατανομής των συνταξιούχων. Δεν πιάνει δηλαδή ολόκληρη την κατανομή των συνταξιούχων.

Υπάρχει ένα κομμάτι στην ερώτησή σας που έχετε απόλυτο δίκιο. Ποιο είναι αυτό; Είναι η αρχιτεκτονική της εισφοράς αλληλεγγύης συνταξιούχων. Όπως και με άλλα μέτρα τα οποία θεσπίστηκαν στην περίοδο των μνημονίων σε αυτό το σημείο ήταν πρόχειρο και πράγματι εδώ χρειάζεται διόρθωση. Τα παραδείγματα τα οποία δώσατε στην ερώτησή σας είναι σωστά, αλλά αφορούν μόνο εκείνους που βρίσκονται στο ακρότατο μέρος της κατανομής των συντάξεων. Αυτό θα διορθωθεί.

Επίσης προσπαθούμε να δούμε αν μπορεί να γίνει με κάποιον ευνοϊκότερο, αναλογικότερο τρόπο η εφαρμογή της εισφοράς αλληλεγγύης, αλλά δεν πρέπει να ξεχνάμε επίσης και τους δημοσιονομικούς περιορισμούς που έχει η χώρα. Δηλαδή οτιδήποτε προσπαθούμε να κάνουμε είναι όσο το δυνατόν περισσότερο δημοσιονομικά ουδέτερο. Αυτό εδώ το είπα για τα παραδείγματα τα οποία δώσατε προηγουμένως.

Επειδή όμως έχω υπερβεί πολύ τον χρόνο μου, παραδείγματα για το τι κάνει η Κυβέρνηση, ώστε να ενισχύσει ακόμα περισσότερο τους συνταξιούχους, είτε με προσωπική διαφορά, είτε εκείνους που βρίσκονται στο χαμηλότερο μέρος των συντάξεων, θα αναφέρω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Παρασύρη, έχετε τον λόγο για τη δευτερολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Κύριε Υπουργέ, κατ’ αρχάς να πω ότι πράγματι για το ΑΚΑΓΕ, για το Ταμείο Αλληλεγγύης των Γενεών τελοσπάντων, είναι μια σωστή πρωτοβουλία. Και επειδή είμαι και ένας άνθρωπος που είμαι ακόμα στον εργασιακό μου βίο αλλά και πριν από δέκα χρόνια, πάλι σε αυτά τα έδρανα, το υπερασπιζόμουν με θέρμη, το να μπορέσουν δηλαδή μια γενιά η οποία είναι πληθυσμιακά μεγαλύτερη να χρηματοδοτεί μια γενιά που είναι πληθυσμιακά μικρότερη, είναι πολύ λογικό και το υπερασπίζομαι. Εξακολουθώ δηλαδή να πιστεύω σε αυτό και πράγματι το ελληνικό κράτος λειτούργησε προληπτικά σε αυτό το επίπεδο.

Ωστόσο, έχω μια αίσθηση ότι η χώρα -γνωρίζοντας πάντα τους δημοσιονομικούς της περιορισμούς, υπάρχει ένα ευρύτερο θέμα- πλέον έχει ξεφύγει από αυτή την παγίδα που βρισκόταν μέχρι πριν από κάποια χρόνια. Προφανώς υπάρχουν κάποιοι δημοσιονομικοί περιορισμοί. Όμως η χώρα αναπτύσσεται, έχει θετικούς ρυθμούς ανάπτυξης και εμείς ως ΠΑΣΟΚ συνολικά -νομίζω και όλοι όσοι έχουν μια κοινωνική ευαισθησία παραπάνω- θεωρούν ότι αυτός ο πλούτος ο οποίος γεννιέται κάθε χρόνο θα πρέπει να διανέμεται με έναν τρόπο δίκαιο.

Συνεπώς τα ποσοστά τα οποία διαμορφώθηκαν για την εισφορά αλληλεγγύης σε μια άλλη εποχή έχω μια αίσθηση ότι είναι υπέρογκα από ένα σημείο και μετά. Δηλαδή αν δείτε τα ποσοστά αυτά ξεκινούν από 3% και φτάνουν μέχρι 14%. Αυτό σε συνδυασμό με αυτό που σας είπα προηγουμένως, ότι υπάρχουν τα παραδείγματα που σας έχω παραθέσει στον πίνακα που σας έχω επισυνάψει, είναι ξέρετε μία λαιμητόμος και νομίζω ότι σε αυτό συμφωνούμε πως πρέπει με κάποιον τρόπο να το εξομαλύνουμε. Δηλαδή όσοι βρίσκονται στο άκρο, όπως είπατε, της εκάστοτε στήλης που υπάρχει εδώ, θα πρέπει να βρούμε έναν τρόπο να εξομαλυνθεί.

Και να πω και κάτι. Από τη στιγμή που υπάρχει η δεδηλωμένη πρόθεση από την Κυβέρνηση να υπάρχουν αυξήσεις στους συνταξιούχους -γιατί δύο φορές το κάνατε- συνεπώς νομίζω ότι, στο πλαίσιο και αυτού που είπα προηγουμένως ότι θα αναδιανέμεται με κάποιον τρόπο ο πλούτος κάθε φορά και οι συνταξιούχοι είναι κομμάτι του πληθυσμού που πρέπει να λαμβάνει, θεωρώ ότι πρέπει να μπείτε σε μια διαδικασία διαφορετικής λογικής δηλαδή, έτσι ώστε αυτές οι αυξήσεις να καταφέρνουν να φτάνουν στους συνταξιούχους. Διότι στα παραδείγματα που σας αναφέρω –και ξαναλέω, για αυτούς που είναι στο άκρο- είναι κάπως οξύμωρο να ακούν στις τηλεοράσεις ότι υπάρχει αύξηση και τελικά στα τελικά σημειώματα των συντάξεων να βλέπουν μειώσεις.

Υπάρχει και ένα ακόμα θέμα -και κλείνω με αυτό, κύριε Πρόεδρε. Το Ελεγκτικό Συνέδριο την εισφορά για το ΑΚΑΓΕ την έκρινε για τους δημοσίους υπαλλήλους και τα σώματα ασφαλείας αντισυνταγματική. Υπάρχει και μια νομική βάση θέλω να πω, για ένα διάστημα δύο ετών μέχρι να μπουν στο ΑΚΑΓΕ, έτσι ώστε να μπορέσετε να φέρετε μια ρύθμιση. Εγώ πιστεύω ότι υπάρχει το περιθώριο, και το δημοσιονομικό. Ξαναλέω ότι πάντα με μια δημοσιονομική σοβαρότητα θα πρέπει να προσεγγίζουμε τα ζητήματα.

Διότι δυστυχώς οι συνταξιούχοι ξέρετε είναι και μια ειδική κατηγορία, υπό την έννοια ότι δεν έχουν πολλές εναλλακτικές δυνατότητες, έτσι ώστε να αυξήσουν το εισόδημά τους. Άρα όταν μιλάμε για μια παγίδα φτώχειας στους συνταξιούχους είναι πολύ δύσκολο να ξεφύγουν από μόνοι τους. Μόνο με την αρωγή του κράτους μπορούν να αυξήσουν το εισόδημά τους.

Συνεπώς θα ήθελα να το δείτε με μια ευαισθησία, στο πλαίσιο στο οποίο σας είπα. Δεν λέμε μη λογικά πράγματα. Δεν αξιώνουν και οι ίδιοι μη λογικά πράγματα. Λένε οι αυξήσεις οι οποίες δίνονται να μπορέσουν να φτάσουν τελικά και να τις βλέπουν στα μηνιαία σημειώματα των συντάξεων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε κύριε Παρασύρη, πραγματικά χαίρομαι γιατί το βάλατε στη σωστή βάση στο θέμα και θα σας εξηγήσω γιατί η Κυβέρνηση κάνει αυτό το οποίο λέτε. Πρώτα-πρώτα η χώρα μας, παρά τις συνεχώς βελτιούμενες οικονομικές συνθήκες, την αύξηση του ακαθάριστου εγχώριου προϊόντος και τη μείωση της ανεργίας εξακολουθεί να έχει ένα υψηλό δημόσιο χρέος, το οποίο καλείται να εξυπηρετεί και παράλληλα έχει αναλάβει συγκεκριμένες δεσμεύσεις για τη μείωση του χρέους εντός συμφωνημένων πλαισίων, μέσω και της δημιουργίας πρωτογενών πλεονασμάτων.

Συνεπώς η εξομάλυνση και όχι η κατάργηση που σχεδιάζουμε για την Εισφορά Αλληλεγγύης Συνταξιούχων γίνεται με προσεκτικά βήματα, προκειμένου να μη διαταραχθεί ούτε η δημοσιονομική ισορροπία της χώρας, αλλά ούτε και ο προϋπολογισμός του ΑΚΑΓΕ, που αφορά σε χρήματα που πηγαίνουν στην επόμενη γενιά.

Επιτρέψτε μου εδώ να πω παρενθετικά πως μου έκανε εντύπωση ότι η ερώτησή σας αναφέρεται ειδικά στους απόστρατους των Ενόπλων Δυνάμεων ή γενικά στους ένστολους. Προφανώς η εισφορά αλληλεγγύης και η προσωπική διαφορά αφορούν όλους ανεξαιρέτως τους συνταξιούχους, δεν είναι δηλαδή ότι θα γίνει κάποια ειδική ρύθμιση για κάποια ειδική μερίδα συνταξιούχων. Το αναφέρω, επειδή όλη η ερώτησή σας και ο τίτλος ακόμη της ερώτησης αυτό έλεγε, ενώ είναι κάτι το οποίο είναι ένα γενικότερο πρόβλημα.

Επομένως, οποιαδήποτε παρέμβαση γίνει στην εισφορά αλληλεγγύης συνταξιούχων θα πρέπει να γίνει για το σύνολο των συνταξιούχων και όχι μόνο για τους απόστρατους, κάτι που καταλαβαίνουμε όλοι ότι μπορεί να έχει έναν σημαντικό οικονομικό αντίκτυπο. Δηλαδή τι θέλω να πω με αυτό; Είναι μια μικρή μερίδα αυτοί στους οποίους αναφέρεστε και το κόστος θα ήταν πολύ μικρότερο από μία αλλαγή η οποία πρόκειται να επηρεάσει το σύνολο των συνταξιούχων.

Σε κάθε περίπτωση, σταθερή δέσμευση της Κυβέρνησης είναι ότι σημαντικό μέρος από το θετικό δημοσιονομικό αποτέλεσμα που προκύπτει όταν υπερκαλύπτουμε τους στόχους που τίθενται κάθε χρονιά, θα επιστρέφει στην κοινωνία. Αυτή είναι μια δέσμευση, που ακριβώς λόγω του υψηλότερου του αρχικά προβλεπόμενου ρυθμού οικονομικής μεγέθυνσης και της συνακόλουθης αύξησης των δημοσιονομικών εσόδων κατά τα τελευταία χρόνια υλοποιήσαμε και θα συνεχίσουμε να υλοποιούμε.

Σημαντικό κομμάτι από αυτό το κοινωνικό μέρισμα κατευθύνεται στους συνταξιούχους μέσω εφάπαξ ενισχύσεων, με έμφαση στο κάτω μέρος της κατανομής των συντάξεων, αυτό δηλαδή που είπατε κι εσείς που να έχει και την έννοια της κοινωνικής αλληλεγγύης.

Να δώσω μερικά παραδείγματα πιο αναλυτικά. Τα προηγούμενα χρόνια έχουμε καταβάλει στους συνταξιούχους έκτακτη οικονομική ενίσχυση των ευάλωτων συνταξιούχων ύψους 250 ευρώ κατά το 2021, έκτακτη οικονομική ενίσχυση ευάλωτων συνταξιούχων δύο φορές εντός του 2022, το Πάσχα ύψους 200 ευρώ και τα Χριστούγεννα ύψους 250 ευρώ, εφάπαξ οικονομική ενίσχυση μεταξύ 200 και 300 ευρώ το Πάσχα του 2023 σε συνταξιούχους του e-ΕΦΚΑ με προσωπική διαφορά -στην ομάδα δηλαδή στην οποία αναφερθήκατε- εφάπαξ ενίσχυση 150 ευρώ σε χαμηλοσυνταξιούχους τα Χριστούγεννα του 2023 και πιο πρόσφατα με το άρθρο 123 του ν.5078/2023 προβλέφθηκε η εφάπαξ καταβολή οικονομικής ενίσχυσης μεταξύ 100 και 200 ευρώ στους συνταξιούχους του e-ΕΦΚΑ με προσωπική διαφορά, δηλαδή και πάλι στην ίδια ομάδα που λέγαμε πριν.

Επίσης μην ξεχνάμε ότι αυξήσαμε τα ποσοστά αναπλήρωσης όσων έχουν πάνω από τριάντα έτη ασφαλιστέας εργασίας, ενώ μειώσαμε στο 9% από 22% τον εισαγωγικό φορολογικό συντελεστή για φορολογητέο εισόδημα έως 10.000 ευρώ, αυξάνοντας δηλαδή το διαθέσιμο εισόδημα σε όλους, συμπεριλαμβανομένων προφανώς και των συνταξιούχων.

Όσο συνεπώς η οικονομία μας αναπτύσσεται και η είσπραξη φορολογικών εσόδων αυξάνεται, τόσο μεγαλύτερη δυνατότητα έχουν να στηρίζουμε όχι μόνο τους συνταξιούχους αλλά το σύνολο του ευάλωτου πληθυσμού της χώρας. Αυτή είναι η σταθερή μας δέσμευση και με αυτή συνεχίζουμε, χωρίς να θέτουμε σε κίνδυνο τη δημοσιονομική σταθερότητα της χώρας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Συνεχίζουμε τώρα με την πρώτη με αριθμό 702/9-2-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Ποια είναι η θέση του Υπουργού Μεταφορών για την επίμαχη μετάταξη του σταθμάρχη Λάρισας, μετά το πόρισμα της επιτροπής εμπειρογνωμόνων και την άσκηση ποινικών διώξεων;».

Στην ερώτηση θα απαντήσει η Υφυπουργός Υποδομών και Μεταφορών κ. Χριστίνα Αλεξοπούλου.

Κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρία Υπουργέ, η επίκαιρη ερώτηση αφορά τον μοιραίο άνθρωπο, τον σταθμάρχη ο οποίος είχε βάρδια το βράδυ της 28ης Φεβρουαρίου 2023.

Το 2022 στο πλαίσιο της κινητικότητας ο ΟΣΕ υπέβαλε αίτημα στην Κεντρική Επιτροπή Κινητικότητας ζητώντας να καλύψει μία θέση σταθμάρχη στη Λάρισα. Στις 13 Απριλίου 2022 ο εν λόγω υπέβαλε αίτημα για να καλύψει τη θέση και την υπέβαλε γνωρίζοντας ότι το όριο ηλικίας δεν είναι το απαιτούμενο. Δηλαδή το όριο ηλικίας στις 13 Απριλίου 2022 ήταν σαράντα οκτώ. Αυτός ήταν πενήντα επτά. Εντούτοις την υπέβαλε την αίτηση.

Έρχεται ο ΟΣΕ με το τριμελές συμβούλιο της διοίκησης με προεδρεύοντα τον κ. Πατέρα και την κάνει δεκτή αυτή την αίτηση, παρ’ όλο που γνώριζε ότι κατά το χρόνο της αίτησης δεν δικαιούται ο συγκεκριμένος κύριος, και λόγω της ηλικίας. Η ηλικία βασικά ήταν το πασιφανές παράπτωμα, όχι απλά λάθος, η πασιφανέστατη παρανομία, αλλά δεν είχε και εκπαίδευση ο άνθρωπος.

Έρχεται μετά το Υπουργείο Μεταφορών και προκειμένου να θεραπεύσει αυτή την πρόβλεψη καταργεί το όριο ηλικίας στις μετατάξεις. Μετά το τραγικό δυστύχημα ασκείται ποινική δίωξη στο τριμελές συμβούλιο διοίκησης του ΟΣΕ και μάλιστα ασκήθηκε ποινική δίωξη με την απάντηση του κ. Βορίδη σε ερώτησή μου. Ενεχείρισα εγώ, ως είχα την υποχρέωση ως πολίτης, την απάντηση του κ. Βορίδη, ο οποίος έλεγε ότι δεν ήταν στα όρια της νομιμότητας η εν λόγω μετάταξη -όχι ευθέως.

Το Υπουργείο τότε δεν απήντησε. Ο Πρόεδρος της Επιτροπής Πορίσματος Γεραπετρίτη στην εξεταστική επιτροπή, ο κ. Χαλκιάς, και πρώην πρόεδρος του Νομικού Συμβουλίου του Κράτους είπε ότι αυτή η απόφαση του ΟΣΕ είναι για τα σκουπίδια, για τα απορρίμματα.

Θέλουμε να πληροφορηθούμε, δεδομένου ότι δεν απάντησε ουδέποτε το Υπουργείο Μεταφορών Υποδομών, τη θέση του Υπουργείου Μεταφορών Υποδομών για τη συγκεκριμένη μετάταξη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την πρωτολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε, καλή σας μέρα.

Αξιότιμε κύριε συνάδελφε, θα ήθελα για ακόμα μια φορά -και προφανώς και λόγω της περιόδου- να εκφράσω τη βαθύτατη οδύνη μου δημοσίως προς τις οικογένειες των θυμάτων και όλους τους επιζώντες του τραγικού αυτού δυστυχήματος των Τεμπών.

Το 2023, αξιότιμε κύριε συνάδελφε, για τον ελληνικό σιδηρόδρομο υπήρξε μια κυριολεκτικά μαύρη χρονιά, καθώς χάθηκαν οι πενήντα επτά συνάνθρωποί μας.

Ως πολιτεία έχουμε χρέος και στεκόμαστε δίπλα στις οικογένειες των θυμάτων και βεβαίως, εργαζόμαστε μεθοδικά, ώστε στο μέλλον να μην επαναληφθεί ποτέ ένα τέτοιο τραγικό συμβάν. Όπως πολύ καλά γνωρίζετε και το αναφέρατε και νωρίτερα στην ερώτησή σας, αυτή τη στιγμή εξελίσσονται αφ’ ενός η διερεύνηση των συνθηκών του δυστυχήματος από τα αρμόδια δικαστικά όργανα και αφ’ ετέρου οι εργασίες της εξεταστικής επιτροπής της Βουλής, στην οποία συμμετέχετε. Παράλληλα, είναι σε εξέλιξη διερεύνηση του δυστυχήματος από το νεοσύστατο ανεξάρτητο Εθνικό Οργανισμό Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών (ΕΟΔΑΣΑΑΜ).

Η πολιτική ηγεσία του Υπουργείου Υποδομών και Μεταφορών –εννοείται, είναι αυτονόητο- είναι πάντοτε στη διάθεση όλων να έρχεται στη Βουλή για οποιαδήποτε επίκαιρη ερώτηση. Το έκανε και θα συνεχίσει να το κάνει. Τη στιγμή που μιλάμε, όμως, είναι θεσμικά ανακόλουθο να απαντήσουμε παράλληλα με μια πολλαπλώς εν εξελίξει έρευνα.

Παρ’ όλα αυτά, επειδή δεν αποφεύγουμε καμμία απάντηση, ευκαιρίας δοθείσης θα ήθελα να σας αναφέρω κάποια στοιχεία σχετικά με τις δράσεις μας το τελευταίο χρονικό διάστημα σε ό,τι αφορά στον ελληνικό σιδηρόδρομο:

Από τον Σεπτέμβριο του 2023 ορίστηκε η διοίκηση του νεοσύστατου φορέα, του ΕΟΔΑΣΑΑΜ. Σε συνεργασία με τη διοίκηση εργαζόμαστε, για να καταστεί πλήρως λειτουργικός οργανωτικά και επιχειρησιακά. Φυσικά, βασικότερο ζήτημα όλων αποτελεί η διερεύνηση του τραγικού δυστυχήματος. Με δεδομένο, όμως, ότι δεν υπάρχει προηγούμενη σχετική εμπειρία στη διερεύνηση τέτοιων συμβάντων, το Υπουργείο Υποδομών και Μεταφορών αιτήθηκε τη συνδρομή του Ευρωπαϊκού Οργανισμού Σιδηροδρόμων, η οποία και παρασχέθηκε, και η διερεύνηση είναι και αυτή σε εξέλιξη. Παράλληλα, σας ενημερώνω ότι έχει ήδη ξεκινήσει η διαδικασία στελέχωσης των προβλεπόμενων οργανικών θέσεων με άτομα που διαθέτουν τις γνώσεις και τις ικανότητες για τη διερεύνηση σιδηροδρομικών δυστυχημάτων.

Επιπλέον, από την πρώτη στιγμή του ορισμού της νέας διοίκησης εργαζόμαστε όλοι μαζί, για να ενισχύσουμε τον οργανισμό τόσο σε επίπεδο ανθρώπινου δυναμικού όσο και σε επίπεδο οικονομικών πόρων. Ήδη συντάσσεται ο εσωτερικός κανονισμός λειτουργίας, ενώ έχει ολοκληρωθεί η καταγραφή των αρμοδιοτήτων και των χαρακτηριστικών που πρέπει να πληρούν οι ερευνητές.

Κλείνοντας την πρωτολογία μου, θα ήθελα να σημειωθεί ότι αμέσως μετά το δυστύχημα η ελληνική Κυβέρνηση ήρθε σε επαφή με τον Ευρωπαϊκό Οργανισμό Σιδηροδρόμων ζητώντας τη συνδρομή του, ώστε να ρίξει άπλετο φως σε όλα τα ζητήματα -ένα από αυτά είναι και αυτό που περιγράφετε- που αφορούν στον ελληνικό σιδηρόδρομο με τη βοήθεια κορυφαίων ειδικών του χώρου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Κόκκαλη, έχετε τον λόγο για τη δευτερολογία σας

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, νομίζω ότι η ερώτηση είναι σαφέστατη. Δεν ρωτάμε τι έχει κάνει η Κυβέρνησή σας για τον σιδηρόδρομο. Μου θυμίζετε –βέβαια, δεν σας εξομοιώνω επ’ ουδενί- τον προκλητικότατο, μοιραίο αλαζόνα και ψεύτη Κώστα Καραμανλή που ήρθε χθες στην εξεταστική επιτροπή και ο οποίος δεκαπέντε ημέρες πριν το τραγικό δυστύχημα κουνούσε το δάχτυλο στον κ. Μεϊκόπουλο και έλεγε «μη μου μιλάτε εμένα για ασφάλεια στα τρένα» με αυτό το τραγικό αποτέλεσμα.

Και βέβαια, μπορείτε να απαντήσετε ως Υπουργείο. Δεν σας κωλύει καθόλου η έρευνα. Δεν αναφέρομαι στην ποινική έρευνα. Αναφέρομαι στο διοικητικό κομμάτι. Βγάζει απόφαση ο ΟΣΕ και τον προσλαμβάνει, ενώ ήταν πενήντα επτά χρονών. Ο νόμος έλεγε σαράντα οκτώ. Γιατί έρχεται ο Καραμανλής μετά και καταργεί το όριο ηλικίας; Υπήρχε ποτέ κατάργηση ορίου ηλικίας του σταθμάρχη; Μπορεί να γίνει κάποιος σταθμάρχης στα εξήντα πέντε ή στα εξήντα δύο; Ναι ή όχι; Έχει συμβεί ποτέ; Γνώριζε ο κ. Καραμανλής ότι δεν τηρεί τις προϋποθέσεις του νόμου; Και ποιος ήταν λόγος, ενώ υπήρχε διοικητική διαδικασία σε εξέλιξη τότε, το Υπουργείο να παρέμβει και για τον έναν που έκανε αυτή την αίτηση μετάταξης να φέρει το άρθρο 33, όπου ορίζεται –ακούστε- ότι ο υπό μετάταξη κατέχει τα απαιτούμενα ουσιαστικά και τυπικά προσόντα για τη θέση στην οποία μετατάσσεται, εκτός της ηλικίας; Γιατί; Επειδή ήταν μόνο ένας; Από όλη την Ελλάδα ένας έκανε για τη Λάρισα, ο συγκεκριμένος και γι’ αυτόν έβγαλε ο κ. Καραμανλής ότι δεν ισχύει η ηλικία. Για ποιο λόγο; Επειδή ήταν ο ένας; Γιατί χτες την υπερασπίστηκε αυτή τη μετάταξη, που σύμφωνα με τον πρόεδρο του Νομικού Συμβουλίου του Κράτους ήταν για τα σκουπίδια. Αλλά προφανώς ο κ. Καραμανλής στα σκουπίδια ρίχνει τον θυμό των συγγενών και όλης της κοινωνίας, κυρία Υπουργέ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για τη δευτερολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, σας ανέφερα ήδη στην πρωτολογία μου ότι έχουμε απόλυτη εμπιστοσύνη στις διαδικασίες διερεύνησης, οι οποίες βρίσκονται τώρα σε εξέλιξη. Όπως καταλαβαίνετε, το Υπουργείο Υποδομών και Μεταφορών δεν μπορεί να πάρει θέση σε ένα ζήτημα το οποίο έχει λάβει ήδη το δρόμο της δικαιοσύνης. Ως πολιτική ηγεσία σεβόμενη τόσο την εξέλιξη της δικαστικής διερεύνησης της υπόθεσης, τις εργασίες της εξεταστικής επιτροπής -στις οποίες, ξαναλέω, είστε παρών και μέλος- αλλά και τη διερεύνηση από τον ΕΟΔΑΣΑΑΜ, έχουμε υποχρέωση να τηρήσουμε την πάγια θέση μας.

Κύριε Βουλευτά, σας διαβεβαιώνω ότι όλο το ανθρώπινο δυναμικό που διαθέτουμε εργάζεται υπό ιδιαίτερα απαιτητικές συνθήκες, μεθοδικά και με συνέπεια σε όλα τα μέτωπα που υπάρχουν αυτή τη στιγμή στον τομέα των σιδηροδρόμων. Όπως γνωρίζετε, η ελληνική Κυβέρνηση αποφάσισε να προχωρήσει σε μια μεταρρύθμιση με επίκεντρο τη δημιουργία ενός νέου οργανισμού υπό την επωνυμία «Σιδηρόδρομοι Ελλάδος». Ο οργανισμός αυτός θα συγκεντρώσει σχεδόν το σύνολο των αρμοδιοτήτων οι οποίες σχετίζονται με το δημόσιο σιδηρόδρομο. Με αυτή την αναδιοργάνωση και την αναδιάρθρωση του σιδηροδρομικού τομέα, με αξιοποίηση πόρων του Ταμείου Ανάκαμψης και Ανθεκτικότητας και βέβαια με την ενσωμάτωση εν μέσω άλλων και ζητημάτων διαχείρισης κινδύνων, επιδιώκουμε να το καταστήσουμε εκ νέου ζωτικό κομμάτι του μεταφορικού έργου. Επιθυμούμε οι μεταφορές να είναι αξιόπιστες, προσβάσιμες σε όλους αλλά πρωτίστως ασφαλείς. Επιδιώκουμε η πλήρης λειτουργία της νέας εταιρείας να γίνει έως το τέλος του 2025 και ο νέος οργανισμός, οι Σιδηρόδρομοι Ελλάδος να αποτελέσουν έναν αξιόπιστο βραχίονα του διευρωπαϊκού δικτύου μεταφορών στη νοτιοανατολική Ευρώπη.

Κλείνοντας, κύριε συνάδελφε, θα ήθελα να τονίσω και πάλι ότι η ενίσχυση του επιπέδου ασφάλειας των ελληνικών σιδηροδρόμων αποτελεί ύψιστη πολιτική μας προτεραιότητα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι ένα μαθητές και μαθήτριες και δύο συνοδοί εκπαιδευτικοί από την Ευαγγελική Σχολή Νέας Σμύρνης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Σήμερα παρακολουθείτε μια διαδικασία που λέγεται κοινοβουλευτικός έλεγχος. Ένας ή μία Βουλευτής ρωτά και ένας Υπουργός απαντά.

Προχωρούμε στην τελευταία για σήμερα πρώτη με αριθμό 695/8-2-2024 επίκαιρη ερώτηση πρώτου κύκλου της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Πρωτοφανής καθυστέρηση αποζημιώσεων στους αγρότες της Πέλλας και της Ημαθίας από τον ΕΛΓΑ».

Ορίστε, κυρία Τζάκρη, έχετε τον λόγο για την πρωτολογία σας.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριε Σταμενίτη, για ακόμη μια φορά ο ΕΛΓΑ βρίσκεται στο επίκεντρο του ενδιαφέροντος των αγροτών. Βρισκόμαστε στα μέσα του Φλεβάρη και οι δενδροκαλλιεργητές - αγρότες στην Πέλλα και στην Ημαθία δεν έχουν εισπράξει έναντι των ζημιών από χαλάζι, βροχοπτώσεις ή παγετό το 2023 ούτε ένα ευρώ. Και ξέρετε, αυτό συμβαίνει, ενώ είμαστε ήδη εν όψει της νέας καλλιεργητικής περιόδου και ενώ το αγροτικό εισόδημα συμπιέζεται και από το τεράστιο κόστος παραγωγής -στο οποίο η Κυβέρνησή σας με τα μέτρα ελεημοσύνης που ανακοίνωσε χθες αρνείται να ανταποκριθεί- αλλά κυρίως και από τις χαμηλές τιμές των προϊόντων.

Επομένως, βρισκόμαστε στη νέα καλλιεργητική περίοδο, και συμπιέζεται ακόμη περισσότερο και από τις καθυστερήσεις στον ΕΛΓΑ. Θυμόσαστε ότι ξανασυναντηθήκαμε τον Νοέμβριο για τη συζήτηση μιας παρόμοιας ερώτησης, που αφορούσε την ολοσχερή καταστροφή που έχουν υποστεί οι οικισμοί στην Πέλλα από τις έντονες βροχοπτώσεις και από το χαλάζι. Τότε δεν κρίνατε σημαντική και απαραίτητη την καταβολή προκαταβολών, και ως εκ τούτου δεν εφαρμόστηκε το μέτρο. Προχθές, όμως, -και το θεωρώ ως θετικό αν η ερώτησή μου συνέβαλε προς την κατεύθυνση αυτή, πολλώ δε μάλλον πολύ επιτυχώς υποβλήθηκε- και πιο συγκεκριμένα τις προηγούμενες ημέρες, στην αναβολή δηλαδή της συζήτησης της ερώτησής μας που είχε προκαθοριστεί να γίνει την επόμενη Δευτέρα, προβήκατε στην καταβολή κάποιων προκαταβολών του ύψους 20% σε νεοοικισμούς στην Πέλλα και στην Ημαθία που αντιστοιχούν σε 200 ευρώ.

Τι να τις κάνουν τις προκαταβολές, κύριε Σταμενίτη, οι αγρότες της Αραβησσού, του Παλαιού και του Νέου Μυλοτόπου, του Ανύδρου και του Αχλαδοχωρίου τον Φλεβάρη μήνα; Οι άνθρωποι ολοσχερή εξόφληση περίμεναν. Θα είχε ένα νόημα να καταβάλλετε προκαταβολές, να το κάνατε τον Σεπτέμβρη, να το κάνατε τον Οκτώβρη, ενδεχομένως και πριν τα Χριστούγεννα. Οι άνθρωποι περιμένουν ολοσχερή εξόφληση, και όχι μόνο αυτοί, αλλά και οι υπόλοιποι εκατόν τριάντα επτά οικισμοί και χωριά της Πέλλας που δεν έχουν πάρει, όπως σας είπα, έναντι των ζημιών τους του 2023 ούτε 1 ευρώ. Πρωτοφανές.

Και κοιτάξτε το εξής. Τα νέα για τον ΕΛΓΑ, παρά τα καθησυχαστικά σας νεύματα ότι δήθεν αποκαταστάθηκαν τα προβλήματα, δεν είναι καθόλου καλά. Και ο τρόπος με τον οποίο πάτε να καλύψετε το ταμειακό του έλλειμμα -και είναι έκδηλη η διάταξη του άρθρου 32 του νομοσχεδίου που ψηφίστηκε μόλις χθες- ότι δήθεν θα τα βρείτε, κύριε Υφυπουργέ, από τις εισφορές του 2024 είναι ένα προσωρινό μέτρο, δεν καλύπτει το ταμειακό έλλειμμα του ΕΛΓΑ.

Επομένως, επειδή οι αγρότες μας έχουν πλέον κατανοήσει ότι ο ΕΛΓΑ είναι πλέον ένας μόνο εισφοροεισπρακτικός μηχανισμός, ο οποίος δεν ανταποκρίνεται επ' ουδενί στο ύψος των ζημιών και, εν πάση περιπτώσει δεν καταβάλλεται και έγκαιρα το αντίστοιχο ποσό στους αγρότες, σας ρωτούν: Πότε προβλέπετε να ολοκληρωθούν τα πορίσματα; Λέει η υπηρεσία εκεί, ο αρμόδιος ΕΛΓΑ, το κατάστημα της Βέροιας, ότι μέχρι τώρα έχουν υποβληθεί είκοσι οκτώ χιλιάδες αιτήσεις, το 2023, και μέχρι τώρα ο οργανισμός βρίσκεται στα μισά περίπου, δηλαδή έχουν αποσταλεί περί τα δεκατέσσερις χιλιάδες πορίσματα. Πότε θα ολοκληρωθεί η αποστολή των πορισμάτων και πότε θα ολοκληρωθούν; Και, κύριε Υπουργέ, θέλω πραγματικά να διαβεβαιώσετε σήμερα εδώ ότι αυτό θα γίνει, θα εξασφαλίσετε τα απαραίτητα με έναν νόμιμο τρόπο από τον υφιστάμενο κανονισμό, ώστε ο οργανισμός να προχωρήσει άμεσα τις αποζημιώσεις που δικαιούνται οι αγρότες, χωρίς τον κίνδυνο μελλοντικών ανακτήσεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Τζάκρη.

Ορίστε, κύριε Υπουργέ, έχετε τον λόγο για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, θα μπω στην ουσία της ερώτησής σας. Οι αγρότες θα κρίνουν αν είναι η σημαντική ή όχι αυτή η πληρωμή που έγινε και προφανώς ούτε εγώ, ούτε εσείς. Προκαλεί, όμως, έκπληξη η ερώτησή σας και μομφές περί αδικαιολόγητης και προσχηματικής καθυστέρησης και οικονομικής ανεπάρκειας του ΕΛΓΑ, σαν να μη γνωρίζετε τον τρόπο λειτουργίας του ΕΛΓΑ ή ακόμα χειρότερα σαν να μην γνωρίζετε τι συμβαίνει στη χώρα μας, όπου η κλιματική κρίση δοκιμάζει με αλλεπάλληλες ζημίες τον πρωτογενή τομέα, άρα και τον διοικητικό μηχανισμό που τον υποστηρίζει λόγω φόρτου και όγκου εργασιών. Ευτυχώς, όμως, στο τιμόνι της χώρας βρίσκονται οι κυβερνήσεις του Κυριάκου Μητσοτάκη και εξασφαλίζουν την επιτυχή ανταπόκριση του διοικητικού μηχανισμού στις προκλήσεις με ευελιξία, στον συντονισμό και στις παρεμβάσεις. Οπότε, ας τα φρεσκάρουμε αυτά όλα.

Ο ΕΛΓΑ διέπεται από συγκεκριμένο νομοθετικό πλαίσιο, τον ν.3877/2010, και τους απαραίτητους από αυτούς κανονισμούς ασφάλισης φυτικής και ζωικής παραγωγής. Το εν λόγω πλαίσιο περιγράφει συγκεκριμένες διαδικασίες από τη στιγμή που συμβαίνει μία ζημιά ως την καταβολή της αποζημίωσης. Και αυτές οι διαδικασίες πρέπει και φροντίζουμε να τηρούνται, όχι μόνο γιατί ως Κυβέρνηση εμμένουμε στην τήρηση της νομιμότητας, αλλά επιπλέον γιατί κάτι διαφορετικό, θα συνιστούσε διαφορετική μεταχείριση, αλλά και γιατί οι διαδικασίες που έχουν προβλεφθεί έχουν κάποια λογική, ώστε να διασφαλίζεται επιστημονική και διοικητική αξιοπιστία.

Και αν το υφιστάμενο πλαίσιο χρειάζεται βελτιώσεις ή εκσυγχρονισμό σε κάποια σημεία της διαδικασίας, η δική μας Κυβέρνηση είναι αυτή που θα καταθέσει το επόμενο χρονικό διάστημα νομοσχέδιο αναδιάρθρωσης του ΕΛΓΑ. Σύμφωνα, λοιπόν, με το υφιστάμενο πλαίσιο, όταν προκύπτει ένα ζημιογόνο αίτιο, η ροή των διαδικασιών έχει ως εξής: επιτόπιες επισημάνσεις από τους γεωτεχνικούς του ΕΛΓΑ, αναγγελίες ζημιάς, υποβολή δηλώσεων ζημιάς, εξατομικευμένες εκτιμήσεις, επεξεργασία με βάση το αρχείο ΟΣΔΕ, κοινοποίηση πορισμάτων, καταβολή αποζημιώσεων στους ασφαλιστικά ενήμερους δικαιούχους. Η επεξεργασία με το αρχείο ΟΣΔΕ, δεν γίνονταν ποτέ πριν το φθινόπωρο, εφόσον τότε ήταν έτοιμο από τον ΟΠΕΚΕΠΕ, μετά τους απαραίτητους διασταυρωτικούς ελέγχους. Φέτος μάλιστα ήταν έτοιμο τον Οκτώβριο, δηλαδή με καθυστέρηση, σε σχέση με ό,τι συνέβαινε συνήθως με τον ΕΛΓΑ, λόγω καθυστερημένης ημερομηνίας δηλώσεων ΟΣΔΕ, προκειμένου ο τελευταίος, ο ΕΛΓΑ, στην απαιτούμενη δική του επεξεργασία να προχωρήσει.

Επομένως, κοινοποίηση πορισμάτων δεν θα μπορούσε να γίνει πριν τον Δεκέμβριο, στην καλύτερη περίπτωση. Οι ζημιές που αναφέρεστε –παγετός, χαλάζι, βροχόπτωση- έλαβαν χώρα σε μεγάλο διάστημα από την άνοιξη του 2023 έως και τον Αύγουστο 2023. Ειδικά για το χαλάζι και τη βροχόπτωση, υπήρχαν αρκετές αναγγελίες σε διαφορετικές ημερομηνίες. Συνολικά έγιναν εξακόσιες ενενήντα έξι αναγγελίες, υπεβλήθησαν είκοσι οκτώ χιλιάδες εννιακόσιες πενήντα τρεις δηλώσεις ζημιάς. Παρά τον μεγάλο όγκο, οι εκτιμήσεις ολοκληρώθηκαν εγκαίρως. Στον παραπάνω όγκο δουλειάς, προσθέστε περίπου και τις τρεις χιλιάδες ενστάσεις για τις ζημιές του 2022 και στους δύο νομούς, για τις οποίες έγιναν και ολοκληρώθηκαν οι επανεκτιμήσεις εντός του φθινοπώρου του 2023. Για τις συγκεκριμένες ζημιές μάλιστα, ολοκληρώθηκε η καταβολή των αποζημιώσεων ύψους 1,8 εκατομμυρίου ευρώ του 2024. Θυμίζω ότι τον Νοέμβριο του 2023 είχε προηγηθεί εξόφληση των ζημιών του 2022 με ποσό 3,6 εκατομμύρια ευρώ για την Πέλλα και την Ημαθία, σε όσους, λόγω καθυστερημένης καταβολής ασφαλιστικών εισφορών ή άλλης αιτίας, δεν είχαν αποζημιωθεί, και έτσι λοιπόν προχωρήσαμε στο ποσό των 3,6 εκατομμυρίων ευρώ.

Θα συνεχίσω τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Τώρα, κύριε Σταμενίτη, ότι αναλώσατε την πρωτολογία σας για να αναλύσετε σε εμένα, που είμαι είκοσι ένα χρόνια Βουλευτής, ποια είναι η συνήθης διαδικασία αποζημιώσεων που ακολουθεί ο ΕΛΓΑ, με ξεπερνά. Εγώ όμως, κύριε Σταμενίτη, θα σας πω το εξής, και ρωτήστε τον Υπουργό σας. Μας είπε, λοιπόν, ο κ. Αυγενάκης σε δημόσιες δηλώσεις του -από αυτές τις προκλητικές που συνήθως κάνει- ότι δήθεν –πώς το λέει;- «ταχύτερη καταβολή κατά δύο μήνες των αποζημιώσεων του 2023». Ταχύτερη σε σχέση με τι, κύριε Σταμενίτη;

Εδώ στις ερωτήσεις που κατά κόρον υποβάλλουμε στο Υπουργείο Αγροτικής Ανάπτυξης ξέρετε τι απαντήσεις παίρνουμε από εσάς; Παίρνουμε την απάντηση ότι δήθεν πλέον οι πληρωμές γίνονται εντός του έτους στις οποίες συμβαίνει το ίδιο ζημιογόνο αίτιο, και ολοκληρώνεται η πληρωμή του, το πολύ, το αργότερο, στις αρχές της επόμενης. Εδώ μιλάμε για μέσα του Φλεβάρη, και ακόμη δεν έχουν κοινοποιηθεί. Έχουν κοινοποιηθεί κάποια πορίσματα, κάποιες ενστάσεις από το 2022, και κάποια πορίσματα που αφορούν τον παγετό και τις βροχοπτώσεις στα κεράσια σε κάποιους οικισμούς. Και ακόμα δεν μας λέτε. Εγώ ένα συγκεκριμένο πράγμα σας ρώτησα: Πότε θα πληρωθούν αυτά; Συγκεκριμένα πράγματα. Νωρίτερα σε σχέση με τι; Σε σχέση με αυτά που μας απαντάτε στις ερωτήσεις σας ή πόσο αργά πάει σε σύγκριση με αυτά που λέει ο κ. Αυγενάκης;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ)**

Σε κάθε περίπτωση βέβαια εγώ -για να μιλήσουμε λιγάκι και για τη συγκυρία- άκουσα χθες αυτά που είπε ο Πρωθυπουργός και αυτά που είπε και μετά τη συνάντησή του με τους αγρότες. Έξυσε, λέει, τον πάτο του βαρελιού ο Πρωθυπουργός. Και ανακοίνωσε τι; Ανακοίνωσε ένα νεφέλωμα μέτρων που θα ισχύσουν την επόμενη δεκαετία και θα έχουν αποτύπωμα σε βάθος αυτής.

Κύριε Υφυπουργέ, ανακοινώσατε και τα μέτρα για το ηλεκτρικό ρεύμα, που δεν είναι κατ’ αρχάς κάτι που να έχει σχέση με αυτό που ζητούν οι αγρότες. Και ξέρετε πάρα πολύ καλά τι ζητούν οι αγρότες. Οι αγρότες ζητούν επτά σεντ την κιλοβατώρα στο αγροτικό ρεύμα. Τι τους είπατε εσείς; Κατ’ αρχάς οι διμερείς συμβάσεις δεν είναι υποχρεωτικές με τη ΔΕΗ ή με άλλους παραγωγούς. Από εκεί και πέρα, χωρίζετε τον χρόνο σε δύο και οκτώ χρόνια. Και για τα υπόλοιπα οκτώ χρόνια αυτό που λέτε είναι ότι καλύπτετε το κόστος, η κατανάλωση, μόνο κατά το1/3. Και το κυριότερο είναι ότι χρηματοδοτείτε αυτό το μέτρο από το Ταμείο Ενεργειακής Μετάβασης. Επιβαρύνετε δηλαδή όλους τους άλλους Έλληνες πολίτες.

Όσον αφορά βεβαίως το μέτρο και την προκαταβολή της μισής επιστροφής του φόρου ειδικής κατανάλωσης κατά μερικούς μήνες, νομίζω, κύριε Υπουργέ, το καταλαβαίνετε και ο ίδιος ότι δεν σας απαλλάσσει επ' ουδενί από την ευθύνη σας να δώσετε αφορολόγητο πετρέλαιο που σας ζητούν οι αγρότες. Βέβαια, όπως πολύ σωστά είπατε, και αυτά που λέω εγώ και αυτά που είπατε εσείς, τα κρίνουν οι αγρότες που είναι οι τελικώς ωφελούμενοι ή οι τελικώς βλαπτόμενοι.

Και οι αγρότες, κύριε Υπουργέ, αυτό που σας είπαν το προηγούμενο χρονικό διάστημα, είναι ότι θα συνεχίσουν τις κινητοποιήσεις τους, γιατί αυτά ακριβώς που τους λέτε, είναι ανεπαρκή. Επομένως, θέλω να απαντήσετε συγκεκριμένα για το πότε θα πληρωθούν τα πορίσματα των ζημιών το 2023 στην Πέλλα και την Ημαθία. Θέλω συγκεκριμένη απάντηση από εσάς. Και το ξαναλέω, ο τρόπος ο οποίος θα γίνουν αυτές οι πληρωμές να είναι σύννομος, ώστε να μην βρεθούν οι αγρότες μας με το δυσμενές ενδεχόμενο του μέτρο των αναρτήσεων, όπως συνέβη με προηγούμενες επιχορηγήσεις στο παρελθόν.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητή συνάδελφε, το σχόλιό σας για το περιεχόμενο της πρωτολογίας μου επιβεβαιώνει την αναγκαιότητα της πρωτολογίας μου. Επίσης, είστε πάρα πολλά χρόνια Βουλευτής και θα ξέρετε ότι πρέπει να απαντούμε σε συγκεκριμένο περιεχόμενο. Αν μου δοθεί η δυνατότητα από το Προεδρείο, θα επανέλθω σε περισσότερο χρόνο για τα υπόλοιπα.

Απαντώ, λοιπόν, συγκεκριμένα: Ακόμα και με αυτό τον φόρτο, έχει ολοκληρωθεί η συγγραφή και επεξεργασία και μηχανογράφηση και κοινοποίηση των πορισμάτων για τον παγετό, αλλά και τις βροχοπτώσεις που συνέβησαν μέχρι αρχές Μαΐου του 2023. Παράλληλα, συνεχίζονται οι αντίστοιχες διαδικασίες για τα πορίσματα των υπολοίπων βροχοπτώσεων του ’23 και του χαλαζιού του ’23 με σκοπό να έχει ολοκληρωθεί η κοινοποίησή τους το αργότερο ως τον Μάρτιο του ’24. Άρα σας απαντώ συγκεκριμένα.

Οι δικαιούχοι ασφαλιστικά ενήμεροι πληγέντες από τον παγετό για τις συγκεκριμένες βροχοπτώσεις που συνέβη νωρίτερα από τις άλλες ζημιές θα συμπεριλαμβάνονται στην επικείμενη πληρωμή που θα κάνει ο ΕΛΓΑ για τις ζημιές του ’23 και θα αφορά έξι χιλιάδες πορίσματα σε έξι χιλιάδες δηλώσεις ζημιάς. Θα πληρωθούν. Σας απαντώ και σε αυτό συγκεκριμένα. Την Τετάρτη 31-1-2024 συνεδρίασε το διοικητικό συμβούλιο του ΕΛΓΑ και αποφάσισε η εν λόγω πληρωμή να πραγματοποιηθεί μετά τις 22 Φεβρουαρίου του 2024 και σίγουρα πριν βγει ο μήνας. Έτσι δηλαδή έχει προγραμματιστεί και δρομολογηθεί. Η πληρωμή των αποζημιώσεων για τις άλλες ζημιές θα γίνεται σταδιακά και θα ολοκληρωθεί έως το τέλος της άνοιξης -επίσης απαντούμε συγκεκριμένα- σε ημερομηνία που θα καθορίσει σε επόμενο χρόνο ο ΕΛΓΑ.

Αφού, λοιπόν, πιστεύω ότι επαρκώς αιτιολογήθηκε η όποια καθυστέρηση και αποδείξαμε ότι δεν ήταν προσχηματική, αλλά αντικειμενική λόγω της καθυστέρησης των δηλώσεων ΟΣΔΕ, ας δούμε λίγο και τα άλλα που αναφέρετε περί ανεπαρκούς ρευστότητας του ΕΛΓΑ και περί εντολών για μειωμένα ποσοστά εκτιμήσεων, αυθαίρετες και έωλες συκοφαντίες, κυρία συνάδελφε. Διασπείρετε φήμες που δεν βασίζονται πουθενά, απλές ιερεμιάδες με στόχο τη διασπορά του πανικού και τον πολιτικό καιροσκοπισμό πάνω στις ανάγκες των αγροτών μας. Γιατί πώς αλλιώς να εξηγηθεί ότι προβλέπετε ελλειμματικές πληρωμές και μάλιστα καταλογισμούς, όταν οι Κυβερνήσεις της Νέας Δημοκρατίας έμπρακτα και αποδεδειγμένα ενίσχυσαν και ενισχύουν τη ρευστότητα του ΕΛΓΑ για να ανταποκρίνεται πλήρως στις υποχρεώσεις του απέναντι στους παραγωγούς.

Εμείς ήμασταν οι πρώτοι που ενεργοποιήσαμε για πρώτη φορά την ψήφιση του ν.3877/2010, το άρθρο 7 για κρατική επιχορήγηση του οργανισμού, η οποία μέχρι και το ’23 φτάνει περίπου τα 400 εκατομμύρια ευρώ. Και με αυτόν τον τρόπο εξορθολογίσαμε τη λειτουργία και επαναφέραμε το καθεστώς αποζημιώσεων σε μια εφάπαξ πληρωμή, σε αντίθεση με την πρακτική του ΣΥΡΙΖΑ, δηλαδή τη δική σας, που κατέβαλε την αποζημίωση σε τρεις δόσεις 70%, 20% και 10% και εξοφλούσε τον παραγωγό ακόμα και δεκαοκτώ μήνες μετά την εκδήλωση της ζημιάς. Εμείς είμαστε αυτοί που υλοποιούμε, όποτε κρίνεται απαραίτητο, ad hoc πρόγραμμα κρατικών οικονομικών ενισχύσεων μέσω του ΕΛΓΑ, όπως για παράδειγμα το τελευταίο για την αποζημίωση των πλημμυροπαθών με ποσό των 260 εκατομμυρίων από τον κρατικό προϋπολογισμό.

Επομένως, η ρευστότητα του οργανισμού είναι αυταπόδεικτα εξασφαλισμένη και θα είναι εξασφαλισμένη και στον νέο κανονισμό με τις διευρυμένες καλύψεις, γιατί τρεις είναι οι βασικοί πυλώνες στους οποίους στηρίζεται η διαμόρφωση του ΕΛΓΑ, η μεγαλύτερη ανταπόκρισή του στις νέες ανάγκες ασφαλιστικής κάλυψης που έχουν προκύψει στους αγρότες και κτηνοτρόφους, η φερεγγυότητα και η αξιοπιστία του έργου του και η οικονομική βιωσιμότητά του.

Εξακολουθείτε να θέλετε να κηρύττετε ελλειμματικές πληρωμές; Θα διαψευστείτε για μία ακόμα φορά, γιατί οι παραγωγοί θα πληρωθούν και θα πληρωθούν πολύ συντομότερα απ’ ό,τι επί κυβερνήσεων ΣΥΡΙΖΑ σε μία δόση εφάπαξ και στο 100% του ποσού που προβλέπει το πόρισμα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Διακόπτουμε τη συνεδρίαση για να συνεχίσουμε στις 10.15΄ δηλαδή για πέντε - έξι λεπτά για να εισέλθουν οι συνάδελφοι και να προχωρήσουμε στη νομοθετική εργασία σύμφωνα με την ημερήσια διάταξη που έχει διανεμηθεί.

Ευχαριστώ .

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργού Επικρατείας: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Η Διάσκεψη των Προέδρων αποφάσισε στη συνεδρίασή της, στις 8 Φεβρουαρίου 2024 τη συζήτηση του νομοσχεδίου σε μία έως δύο συνεδριάσεις εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):**Το Σώμα συνεφώνησε.

Κυρίες και κύριοι συνάδελφοι, έχω την τιμή να σας ανακοινώσω ότι οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών και Ανάπτυξης, κατέθεσαν σήμερα 14-2-2024 σχέδιο νόμου: «Κύρωση των τροποποιήσεων που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση περί «Διεθνούς Ναυτιλιακού Οργανισμού» που υπογράφηκε στη Γενεύη την 6η Μαρτίου 1948, όπως, αυτή τροποποιήθηκε μεταγενέστερα και ισχύει».

Παραπέμπεται στην αρμόδια Διαρκή Επιτροπή.

Επίσης, ενημερώνω το Σώμα ότι έχουν κατατεθεί τρεις ενστάσεις αντισυνταγματικότητας. Η μία από την Κοινοβουλευτική Ομάδα της Ελληνικής Λύσης, η δεύτερη από την Κοινοβουλευτική Ομάδα των Σπαρτιατών και η τρίτη από την Κοινοβουλευτική Ομάδα της Νίκης, οι οποίες θα διανεμηθούν σε λίγο σε όλους σας.

(Στο σημείο αυτό καταχωρίζονται στα Πρακτικά οι προαναφερθείσες ενστάσεις αντισυνταγματικότητας τα κείμενα των οποίων έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 57-77)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι,ενημερώνω το Σώμα ότι αφού ολοκληρώσουν οι εισηγητές και οι ειδικοί αγορητές, στη συνέχεια θα γίνει συζήτηση επί των ενστάσεων αντισυνταγματικότητας. Αυτό υπολογίζεται σε δύο ώρες περίπου από τώρα και λέω αυτόν τον χρόνο για να κάνουν οι συνάδελφοι τον προγραμματισμό τους.

Παρακαλώ να ανοίξει το σύστημα ηλεκτρονικής εγγραφής ομιλητών.

Τον λόγο έχει η εισηγήτρια της Νέας Δημοκρατίας κ. Μαρία Συρεγγέλα για δεκαπέντε λεπτά.

**ΜΑΡΙΑ ΣΥΡΕΓΓΕΛΑ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, το άρθρο 1 της οικουμενικής διακήρυξης των δικαιωμάτων του ανθρώπου ορίζει πως όλοι οι άνθρωποι γεννιούνται ελεύθεροι και ίσοι στην αξιοπρέπεια και στα δικαιώματα. Με αυτή την αρχή βρισκόμαστε σήμερα εδώ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρίες και κύριοι συνάδελφοι, ξεκίνησε η συνεδρίαση, καθίστε παρακαλώ.

Συγγνώμη, κυρία Συρεγγέλα.

**ΜΑΡΙΑ ΣΥΡΕΓΓΕΛΑ:**  …για να κάνουμε ένα σημαντικό βήμα για μια βιώσιμη και ισότιμη κοινωνία.

Πού στοχεύει, λοιπόν, το παρόν νομοθέτημα; Βλέποντας τη μεγάλη εικόνα, είναι ένα ακόμα λιθαράκι στη δημιουργία μιας κοινωνίας χωρίς διακρίσεις και κοινωνικό αποκλεισμό. Βλέποντας την εικόνα της καθημερινότητας, αποσκοπεί στην παροχή και στα ζευγάρια του ίδιου φύλου, πρόσβαση στον θεσμό του γάμου, στην υπηρέτηση του βέλτιστου συμφέροντος των παιδιών αυτών των ζευγαριών, και στην ενίσχυση του νόμου που ήδη υπάρχει για την απαγόρευση των διακρίσεων στον τομέα της απασχόλησης.

Με την ψήφιση του παρόντος νομοσχεδίου η Ελλάδα θα γίνει η τριακοστή έβδομη χώρα που θα εισάγει την ισότητα στον πολιτικό γάμο και αυτό γίνεται μόνο με τις άκρως απαραίτητες προσαρμογές στον Αστικό Κώδικα, στην εργατική και στην κοινωνικοασφαλιστικήνομοθεσία που συνοψίζονται σε 15 άρθρα.

Μοναδικός σκοπός του νομοσχεδίου αυτού είναι να εξασφαλιστεί η πρόσβαση στο θεσμό του πολιτικού γάμου για όλες τις Ελληνίδες και όλους τους Έλληνες, ανεξαρτήτως σεξουαλικού προσανατολισμού, όπως και να προστατεύονται τα αυτονόητα για μια δημοκρατική κοινωνία συμφέροντα των παιδιών που ανατρέφονται σε οικογένειες ομόφυλων ζευγαριών.

Επισημαίνω πως κανένα άρθρο του νομοσχεδίου δεν αναφέρεται σε θρησκευτικό γάμο, καμμία από τις διατάξεις περί υιοθεσίας δεν τροποποιείται ούτε και αντικαθίστανται νομικοί όροι, όπως, μητρότητα, πατέρας, μητέρα. Δεν τροποποιείται καθόλου το πλαίσιο της ιατρικώς υποβοηθούμενης αναπαραγωγής στη χώρα μας που λειτουργεί από το 2002 και αφορά μόνο γυναίκες με ιατρικό πρόβλημα.

Για γάμους ομόφυλων ζευγαριών που τελέστηκαν στο εξωτερικό, το νομοσχέδιο προβλέπει ότι θα ισχύουν υπό προϋποθέσεις αναδρομικά από το χρόνο τέλεσης τους, όπως, είχε γίνει και παλαιότερα με την αναδρομική αναγνώριση των πολιτικών γάμων του εξωτερικού.

Παράλληλα διασφαλίζονται νομοθετικά και τα δικαιώματα των παιδιών που έχουν γεννηθεί στο εξωτερικό και ζουν σε ομόφυλες οικογένειες.

Το νομοσχέδιο, λοιπόν, βάζει τέλος στο σημερινό παράδοξο, τα μέλη μιας οικογένειας που ζει και αναγνωρίζεται στο εξωτερικό μόλις έρχονται στην Ελλάδα, να θεωρούνται άτομα άγνωστα μεταξύ τους όπως και στο να μην μπορούν πλέον και παιδιά Ελληνίδων και Ελλήνων να λάβουν την ελληνική ιθαγένεια.

Για όσα ζευγάρια του ίδιου φύλου έχουν συνάψει σύμφωνο συμβίωσης, παρέχεται η δυνατότητα να παντρευτούν μέσα σε ένα χρόνο από την ψήφιση του νόμου και ο γάμος τους να ισχύσει αναδρομικά από τη σύναψη του συμφώνου συμβίωσης.

Κλείνω με την εργατική νομοθεσία, με την οποία ασχολήθηκα και εγώ ως πρώην Υφυπουργός Εργασίας και Κοινωνικών Υποθέσεων με τον νόμο 4808/21. Έχουμε και εκεί κάποιες απαραίτητες -τεχνικής περισσότερο φύσεως- προσαρμογές σε διατάξεις, που έχει να κάνει με το Εργατικό Δίκαιο, με το Δίκαιο Κοινωνικής Ασφάλισης και το Υπαλληλικό Δίκαιο για ομόφυλους συζύγους και γονείς. Ρυθμίζονται έτσι τα θέματα αδειών και διευκολύνσεων των γονέων για την ανατροφή των τέκνων τους και παύουμε να έχουμε γονείς με εργασιακά δικαιώματα διαφορετικών ταχυτήτων.

Επιβάλλεται ακόμη να αναφερθεί πως οι αρμόδιοι για το θέμα επιστημονικοί φορείς που κλήθηκαν στην επιτροπή, κατευθύνθηκαν σε κοινά επιστημονικά πορίσματα διατηρώντας θετική στάση απέναντι στο συγκεκριμένο νομοθέτημα. Και σε αυτό προστίθεται και η βιβλιογραφία που κατέθεσε στα Πρακτικά της επιτροπής ο Υπουργός και περιλαμβάνει εβδομήντα πέντε μελέτες διεθνώς αναγνωρισμένες, οι οποίες δεν αφήνουν κανένα περιθώριο σε σχέση με την ανάπτυξη των παιδιών που μεγαλώνουν με δύο μαμάδες ή δύο μπαμπάδες. Δεν διαφέρουν ως προς τα υπόλοιπα παιδιά ούτε στην κοινωνική ούτε στην ψυχική ούτε στην ακαδημαϊκή τους πορεία και εξέλιξη ούτε στον σεξουαλικό τους προσανατολισμό.

Διαχρονικά οι κυβερνήσεις της Νέας Δημοκρατίας υπήρξαν πρωτοπόρες στην ψήφιση νομοσχεδίων τόσο για τα ανθρώπινα δικαιώματα όσο και για την ενίσχυση της οικογένειας. Άλλωστε, όπως και η ιδρυτική μας διακήρυξη λέει, Νέα Δημοκρατία είναι η κίνηση που επιλέγει και συντηρεί από την παράδοση μόνο όσα ο χρόνος απέδειξε σωστά και χρήσιμα και προχωρεί διαρκώς με μεγάλα τολμηρά αλλά και ασφαλή βήματα στις νέες διαρκώς εξελισσόμενες συνθήκες.

Εμείς θεσπίσαμε τον νόμο του 2005 για την εφαρμογή της αρχής της ίσης μεταχείρισης ανεξαρτήτως φυλετικής ή εθνοτικής καταγωγής, θρησκευτικών ή άλλων πεποιθήσεων, αναπηρίας, ηλικίας ή γενετήσιου προσανατολισμού, τον νόμο του 2006 για την αντιμετώπιση της ενδοοικογενειακής βίας, τον νόμο του 2008 για την προστασία και στήριξη της μητρότητας και την επέκταση του θεσμού των αδειών και στον ιδιωτικό τομέα όσον αφορά τις μαμάδες, τον νόμο του 2008 για το σύμφωνο συμβίωσης και το αυτόματο διαζύγιο λόγω διετούς διάστασης, το 2022 για τον εκσυγχρονισμό της ιατρικώς υποβοηθούμενης αναπαραγωγής.

Έτσι, λοιπόν, με το παρόν σχέδιο νόμου εντάσσεται στην ευρύτερη στρατηγική της Κυβέρνησης του Κυριάκου Μητσοτάκη και της Νέας Δημοκρατίας. Αποτυπώθηκε το όραμά μας για την ενίσχυση της οικογένειας και με τη δημιουργία χαρτοφυλακίου στην προηγούμενη κυβέρνηση σε επίπεδο Υφυπουργού στο Εργασίας και Κοινωνικών Υποθέσεων που αφορούν στη δημογραφική πολιτική για την οικογένεια και το 2023 με τη δημιουργία Υπουργείου Κοινωνικής Συνοχής και Οικογένειας.

Τι κάναμε, όμως, στην πράξη όλα αυτά τα χρόνια; Ενδεικτικά θα πω τη χορήγηση του επιδόματος γέννησης που πλέον ξεκινά από 2.400 ευρώ, το πρόγραμμα «Σπίτι μου» για τα νέα ζευγάρια, την εναρμόνιση της εθνικής νομοθεσίας με την ευρωπαϊκή οδηγία που είχε να κάνει για την ισορροπία μεταξύ επαγγελματικής και οικογενειακής ζωής, με τις άδειες πατρότητας με τις πατρικές γονικές άδειες, τις άδειες φροντιστών, τις ίδιες άδειες μητρότητας για τον ιδιωτικό και τον δημόσιο τομέα και πλέον και το επίδομα που παίρνουν και οι ελεύθερες επαγγελματίες και οι αγρότισσες, ώστε να μην έχουμε και μαμάδες πολλών ταχυτήτων, αύξηση αφορολόγητου για κάθε παιδί, μείωση του ΦΠΑ για τα βρεφικά είδη, προγράμματα για την εναρμόνιση επαγγελματικής και προσωπικής ζωής, αύξηση σχεδόν στο 150% του επιδόματος τέκνων στους οχτακόσιους χιλιάδες ωφελούμενους του ΟΠΕΚΑ, τη διανομή πέρσι δωρεάν πετρελαίου σε πολύτεκνες οικογένειες, τη διεύρυνση της χρηματοδότησης και των εισοδηματικών κριτηρίων των voucher για την ψηφιακή μέριμνα, τις προσλήψεις που έγιναν για πολύτεκνους και τρίτεκνους από το 2021 και μετά στον δημόσιο τομέα, τη διεύρυνση της χρηματοδότησης και άλλων εισοδηματικών κριτηρίων που είχαν να κάνουν με πολύτεκνες οικογένειες και τρίτεκνες, τον εκσυγχρονισμό του πλαισίου της υποβοηθούμενης αναπαραγωγής.

Και είναι σημαντικό να καταλάβει ο κόσμος πως τα περισσότερα από αυτά δεν τα υλοποιήσαμε επειδή τα σκεφτήκαμε εμείς. Ήταν σε δράσεις που ήταν στην έκθεση, στο πόρισμα για τη δημογραφική πολιτική που είχε βγει το 2018, που τότε ναι μεν είχαμε συμφωνήσει σχεδόν όλα τα κόμματα, όπως ο ΣΥΡΙΖΑ και το ΠΑΣΟΚ, αλλά αμέσως μετά τα κόμματα αυτά δεν τα ψήφισαν, ενώ εμείς προχωρούσαμε στην υλοποίησή τους.

Πιστεύοντας, λοιπόν, βαθιά ως παράταξη στον θεσμό του γάμου ως ένα από τους αρχαιότερους θεσμούς, αλλά και στον θεσμό της οικογένειας ως αναπόσπαστο κομμάτι του έθνους, προχωράμε με το παρόν νομοσχέδιο διασφαλίζοντας έτσι πως θα έχουμε πρόσβαση ισότιμα σε αυτούς τους θεσμούς όλες οι Ελληνίδες και όλοι οι Έλληνες.

Όλο το προηγούμενο διάστημα ακούσαμε πολλά από την Αξιωματική Αντιπολίτευση και τις άλλες παρατάξεις. Ακούσαμε, παραδείγματος χάριν, για διγλωσσία από πλευράς Νέας Δημοκρατίας. Οι μόνες διαβεβαιώσεις που υπάρχουν αυτή τη στιγμή και με πολύ ξεκάθαρη γλώσσα είναι πως πενήντα χρόνια μετά την αποκατάσταση της δημοκρατίας προχωράμε σε μια μεταρρύθμιση καθοριστική για τη διεύρυνση και την ενδυνάμωση της δημοκρατίας, σε μια μεταρρύθμιση που προστατεύει τα δικαιώματα των παιδιών, που υπερασπίζεται τα ίσα δικαιώματα για όλους τους ανθρώπους. Ακούσαμε από τον Πρόεδρο της Κοινοβουλευτικής Ομάδας του ΣΥΡΙΖΑ, που ελπίζω με την ίδια αφοσίωση και σήμερα να παρακολουθεί τη συζήτηση, όπως και τις επιτροπές, να μας προσάπτει διάφορα ότι, μάλιστα, κατατέθηκε και μια πρόταση νόμου από την πλευρά του ΣΥΡΙΖΑ και μάλιστα σε αυτή είπε ακριβώς ότι εμείς έχουμε συνυπογράψει αποδείξεις, ότι έχουμε αυτές τις απόψεις, έχουμε κάνει επιλογές και νομοθετικές, αλλά και προτάσεις νόμου.

Εδώ, όμως, να πούμε ότι από τις ομιλίες που έχουμε ακούσει των Βουλευτών και από την τροπολογία που έχει κατατεθεί, μάλλον πάρα πολλοί δεν συμφωνούν τόσο με το άρθρο 5 όσον αφορά την πρόταση νόμου του ΣΥΡΙΖΑ για τη διεύρυνση περιπτώσεων παρένθετης αναπαραγωγής. Και, μάλιστα, με αυτή την τροπολογία εντοπίζουμε το παράδοξο, ενώ στα δικά σας χαρτιά, στην πρόταση νόμου συμφωνείτε με τη διεύρυνση της παρένθετης αναπαραγωγής, στην τροπολογία που φέρατε αναφέρετε τον κίνδυνο να μετατραπεί η Ελλάδα σε τόπο αναπαραγωγικού τουρισμού.

Θα μπορούσα ακόμη να σχολιάσω και το άγχος πολλών Βουλευτών του ΣΥΡΙΖΑ και της Νέας Αριστεράς, όσον αφορά την ενότητα της Νέας Δημοκρατίας, εμείς αντίθετα με όλα τα υπόλοιπα κόμματα έχουμε αποδείξει την ενότητά μας εδώ και πενήντα χρόνια και η πολυφωνία που τόσο κατακρίνετε είναι αυτή που μας βοηθάει να πάμε μπροστά ενωμένες και ενωμένοι. Αντίθετα με άλλους, εμείς δεν επιβάλλουμε απόψεις, αλλά λειτουργούμε με βαθιά δημοκρατικό τρόπο επιτρέποντας σε όλες τις απόψεις να ακουστούν. Είμαστε η μεγάλη λαϊκή παράταξη και σας παραπέμπω στην ιδρυτική μας διακήρυξη που εξηγεί το όραμα με το οποίο πορευόμαστε τόσα χρόνια.

Βλέπετε εμείς είτε διαφωνούμε είτε συμφωνούμε στο τέλος όταν θα βγούμε από μια αίθουσα συσκέψεων, θα είμαστε ενωμένες και ενωμένοι. Θα μπορούσα να πω και για τα ομοφοβικά σχόλια που ακούστηκαν από Βουλευτές «προοδευτικού» κόμματος, γιατί μας κατηγορήσατε κάποιοι ότι φλερτάρουμε με την ακροδεξιά, ότι χρειαζόμαστε φροντιστήρια και πολλά άλλα ακούσαμε. Όμως, κανένας και καμμία Βουλευτής της Νέας Δημοκρατίας, ακόμα και αν ήταν σκεπτικός ή σκεπτική όσον αφορά στο νομοσχέδιο δεν πρόσβαλε πότε κάποιον συνάνθρωπό μας ούτε έκανε ποτέ ομοφοβικά σχόλια.

Θα μπορούσα, όμως, να πω και άλλα πολλά, αλλά θα σταματήσω εδώ, γιατί τα ανθρώπινα δικαιώματα είναι πάνω από παρατάξεις και πάνω από μικροκομματικές τακτικές. Αυτό, λοιπόν, το νομοσχέδιο δεν έχει να κάνει απλά με ανθρώπινα δικαιώματα, αλλά έχει να κάνει ειδικότερα με δικαιώματα των παιδιών.

Ακούσαμε στις επιτροπές και στον δημόσιο λόγο για αντισυνταγματικότητα. Κάποιοι αναφέρθηκαν στο Σύνταγμα του 1975. Το Σύνταγμα, υπεύθυνος για το οποίο ήταν ο εθνάρχης και ιδρυτής της Νέας Δημοκρατίας, ο Κωνσταντίνος Καραμανλής, ήταν και παραμένει ένα από τα πιο φιλελεύθερα και σύγχρονα κείμενα, ένα σύνταγμα που για πρώτη φορά ανέφερε ξεχωριστά τις Ελληνίδες και τους Έλληνες, ένα σύνταγμα συμπεριληπτικό και προοδευτικό, ένα σύνταγμα που αντίθετα με κάποια λεγόμενα δεν ορίζεται ως οικογένεια η μαμά, ο μπαμπάς και τα δύο παιδιά. Η οικογένεια είναι το πραγματικό βίωμα της οικογένειας. Και στο άρθρο 21 είναι όλα τα οικογενειακά σχήματα και ο μονογονέας με ένα ή περισσότερα παιδάκια είναι επίσης οικογένεια.

Το άρθρο 21, λοιπόν, από τη φύση του είναι ένα λεγόμενο κοινωνικό δικαίωμα. Πρέπει, λοιπόν, να αναγνωστεί σε συνδυασμό με το άρθρο 9 του ελληνικού Συντάγματος που αναφέρει ότι προσωπική και οικογενειακή ζωή είναι απαραβίαστες. Αυτή, λοιπόν, η ελευθέρως σχηματισθείσα οικογένεια είναι και θα πρέπει να μένει πάντα υπό την προστασία του κράτους.

Επομένως, ας αποφεύγουμε τις αβάσιμες κορώνες εντυπωσιασμού, ειδικά όταν έχουμε να κάνουμε με τον θεμέλιο λίθο της δημοκρατίας μας που είναι το Σύνταγμα. Άλλωστε, στο τέλος της ημέρας η ψήφιση του παρόντος νομοθετήματος είναι θέμα ανθρωπιάς, γιατί δεν αναφέρεται σε θεωρίες, δεν αναφέρεται σε αριθμούς, δεν αναφέρεται μόνο σε έργα και προγράμματα, αναφέρεται σε ανθρώπους, αναφέρεται σε παιδιά και, ναι, μπορεί να μη βρίσκει όλες και όλους σύμφωνους ο τρόπος που επιλέγουν να ζήσουν, αλλά έτσι επέλεξαν να ζήσουν, έτσι θα επιλέξουν να ζήσουν και στο μέλλον.

Μπορούμε να κλείνουμε τα μάτια ή να γυρνάμε από την άλλη, αλλά δεν θα σταματήσει ούτε η αγάπη τους να υπάρχει, ούτε αυτά τα παιδιά για τα οποία συζητάμε να υπάρχουν. Η πολιτεία άρα πρέπει να ενεργεί και προς όφελος όχι μόνο των πολλών, αλλά προς όφελος ακόμα και των λίγων, να είναι παρούσα για όλες και για όλους, πολύ περισσότερο για τα παιδιά, ακόμα κι αν ήταν ένα παιδί.

Αντιλαμβάνομαι ότι μπορεί το νομοσχέδιο κάποιους να φοβίζει και έχουν υπάρξει και στο παρελθόν νόμοι που «τρόμαζαν», όπως ήταν η απόκτηση εκλογικών δικαιωμάτων από τις γυναίκες, η αποποινικοποίηση της μοιχείας, το να κρατάνε το επώνυμό τους οι παντρεμένες γυναίκες και σίγουρα ο πολιτικός γάμος. Άλλες και άλλοι μπορεί να θεωρούν τα θέματα αυτά ανούσια, συζήτηση για λίγους. Και εδώ, όμως, έχουν υπάρξει στο παρελθόν νόμοι που λέγαμε στο παρελθόν κάποιοι «τι ασχολούμαστε τώρα με αυτά, σιγά ποιους αφορά», όπως ο νόμος τότε το 2006 για την ενδοοικογενειακή βία. Ποιος ή ποια θα έλεγε κάτι τέτοιο σήμερα; Πώς θα ήμασταν σήμερα αν δεν είχε ψηφιστεί τότε αυτός ο νόμος;

Κυρίες και κύριοι συνάδελφοι, έχουμε μπροστά μας ένα νομοσχέδιο που δεν επηρεάζει τις ζωές των περισσότερων από εμάς, που δεν αφορά τις ζωές των περισσότερων από εμάς. Αφορά, όμως, ζωές μικρών παιδιών και αφορά ζωές ανθρώπων που αγαπιούνται. Αφορά ένα από τα πολυτιμότερα στοιχεία της Ελλάδας, που είναι η οικογένεια. Αφορά μια αδικία που οφείλουμε να διορθώσουμε και ας αναλογιστούμε τι περνάνε οι άνθρωποι αυτοί τόσα χρόνια στις σκιές, μπλεγμένοι σε γραφειοκρατικές διαδικασίες, ισορροπώντας πολλές φορές σε δύο πραγματικότητες, του εξωτερικού και την ελληνική.

Εγώ πάντως δεν θα μπορούσα να φανταστώ τον εαυτό μου να ταξιδεύω σε μια χώρα και να μην αναγνωρίζομαι ως η μαμά των δύο παιδιών μου. Για αυτές, λοιπόν, τις μητέρες, για αυτούς τους μπαμπάδες και προπαντός για αυτά τα παιδιά σας ζητάω να αναλάβουμε την ευθύνη και να υπερψηφίσουμε το παρόν νομοσχέδιο.

Ως εκπρόσωποι του ελληνικού λαού έχουμε το καθήκον να διασφαλίσουμε ότι κάθε άνθρωπος ανεξάρτητα από το φύλο ή τον σεξουαλικό προσανατολισμό του έχει το δικαίωμα στην αξιοπρέπεια, στην ισότητα, στην προστασία από τη βία και τις διακρίσεις, προστατεύοντας τα δικαιώματα κάθε ανθρώπου, κάθε παιδιού προχωράμε μπροστά πάντα με πυξίδα τις παραδόσεις, τις αξίες μας, τον πυρήνα του Ελληνισμού που είναι η οικογένεια.

Ας σταθούμε, λοιπόν, στη σωστή πλευρά της ιστορίας και αν αύριο τα δικά μας παιδιά μας ρωτήσουν τι κάναμε για τα παιδιά που στερούνται τα ίδια δικαιώματα με εκείνα, ας τα κοιτάξουμε περήφανα και ας τους απαντήσαμε πως κάναμε το σωστό διασφαλίζοντας ίσα δικαιώματα για όλα τα παιδιά στη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 67ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, γίνεται γνωστό στο Σώμα ότι κατατέθηκε αίτημα διεξαγωγής ονομαστικής ψηφοφορίας από είκοσι έναν συναδέλφους επί της αρχής και επί του συνόλου των άρθρων της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 91,92)

ΑΛΛΑΓΗ ΣΕΛΙΔΑΣ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η εισηγήτρια από τον ΣΥΡΙΖΑ κ. Έλενα Ακρίτα.

Παρακαλώ, κυρία συνάδελφε.

**ΕΛΕΝΑ ΑΚΡΙΤΑ:** Κύριε Πρόεδρε, κυρίες και κύριοι συνάδελφοι, τι μας λέει το Σύνταγμα στο άρθρο 4; Όλοι είμαστε ίσοι ενώπιον του νόμου. Όλοι έχουμε ίσα δικαιώματα και ίσες υποχρεώσεις. Σε αντίθεση με όσα μας είπαν κάποιοι ακροδεξιοί Βουλευτές, που τα παράθυρα των κομμάτων τους έχουν θέα στον Μεσαίωνα.

Εννοείται πως δεν πρόκειται να μεταφέρουμε εδώ τον κακοποιητικό τους λόγο, τη ρητορική μίσους, την οποία εξαπέλυσαν στις συνεδριάσεις των επιτροπών εναντίον των φορέων της ΛΟΑΤΚΙ κοινότητας. Θα τους πω, όμως, το εξής απλό: Χρησιμοποιείτε ως θέσφατο ένα σαθρό -για να μην πω γελοίο- επιχείρημα. Χωρίς καμμία απολύτως βάση ισχυρίζεστε ότι ο γάμος για όλους δεν είναι δικαίωμα αλλά προνόμιο.

Σας έχω νέα. Ο γάμος για όλους δεν είναι προνόμιο. Προνόμιο θα ήταν αν η ΛΟΑΤΚΙ κοινότητα δεν πλήρωνε φόρους. Προνόμιο θα ήταν αν η ΛΟΑΤΚΙ κοινότητα ψώνιζε δωρεάν από το σουπερμάρκετ. Προνόμιο θα ήταν αν η ΛΟΑΤΚΙ κοινότητα παρανομούσε χωρίς να υφίσταται συνέπειες. Αυτά είναι προνόμια. Αυτά συνιστούν ευνοϊκή μεταχείριση έναντι των άλλων πολιτών.

Δικαίωμα είναι η ισότητα, ο γάμος και η οικογένεια για όλους τους ανθρώπους που το επιθυμούν σε αυτή τη γη, τόσο απλά. Και το δικαίωμα δεν παζαρεύεται. Στο δικαίωμα δεν υπάρχει αντίθετη γνώμη, δεν υπάρχει αντίθετη άποψη. Το δικαίωμα δεν υπόκειται σε διαδικασίες δημοψηφισμάτων. Είτε σας αρέσει είτε δεν σας αρέσει το Σύνταγμα είναι ξεκάθαρο. Είμαστε όλοι ίσοι. Τελεία και παύλα.

Αναζητούν ορισμένοι ζητήματα αντισυνταγματικότητας στο νομοσχέδιο και όχι μόνο η ακροδεξιά πτέρυγα της Βουλής. Ο Υπουργός, ο κ. Βορίδης, ισχυρίζεται ότι το νομοσχέδιο, που το Υπουργικό Συμβούλιο στο οποίο ο ίδιος συμμετείχε ενέκρινε θεωρητικά ομόφωνα, είναι αντισυνταγματικό. Δεν τίθεται κανένα απολύτως ζήτημα αντισυνταγματικότητας.

Πού υπάρχει στο δικό μας Σύνταγμα η περιγραφή της οικογένειας, στο πώς, δηλαδή, πρέπει να είναι δομημένη μια οικογένεια και ποια πρόσωπα την συνιστούν; Ξέρετε που υπάρχει στο Σύνταγμα; Πουθενά! Δεν υπάρχει πουθενά.

Ξέρετε, όμως, σε ποια συντάγματα υπάρχει αυτό; Στης Βουλγαρίας, στης Λιθουανίας και των ισλαμικών κρατών.

Όταν το Δικαστήριο Ανθρωπίνων Δικαιωμάτων καταδίκασε την Ελλάδα το 2013 για παραβίαση της Ευρωπαϊκής Σύμβασης για τα Ανθρώπινα Δικαιώματα, ξέρετε ποιοι άλλοι κάθισαν -μεταφορικά, αν θέλετε- στο σκαμνί δίπλα μας; Οι Λιθουανοί. Ανάμεσα στις δεκαεννέα χώρες-μέλη που είχαν αναγνωρίσει το σύμφωνο συμβίωσης μόνο η Ελλάδα και η Λιθουανία είχαν διάκριση κατά των ομόφυλων ζευγαριών.

Έρχεται τώρα ο κ. Σκέρτσος στην επιτροπή και μου λέει: Γιατί, κυρία Ακρίτα, ζητάτε γάμο ανεξαρτήτως φύλου; Γιατί εμείς ζητήσαμε γάμο όχι μόνο για τα ομόφυλα ζευγάρια αλλά για όλα τα ζευγάρια. Και γιατί, λέει, δεν το φέρνατε εσείς όταν ο ΣΥΡΙΖΑ ήταν κυβέρνηση; Γιατί, λέει, δεν ανοίξατε τότε την βεντάλια;

Μα, και που δεν την ανοίξαμε τότε την βεντάλια, ξέρετε πόσοι από εσάς ψήφισαν από δω από τη Νέα Δημοκρατία; Όταν ο ΣΥΡΙΖΑ έφερε το 2015 το σύμφωνο συμβίωσης για τα ομόφυλα ζευγάρια, το ψήφισαν δεκαεννέα από τους εβδομήντα πέντε τότε Βουλευτές. Όταν ο ΣΥΡΙΖΑ έφερε πάλι ως κυβέρνηση το 2018 το νόμο για την αναδοχή, το υπερψήφισαν μόνο τέσσερις γυναίκες Βουλευτές της Νέας Δημοκρατίας. Και έρχεστε και με ρωτάτε σήμερα γιατί δεν διευρύναμε τότε το νόμο που φτιάξαμε; Μιλάτε σοβαρά; Γιατί, θα τον ψηφίζατε; Εδώ δεν μπορείτε να το κάνετε τώρα. Έχετε έναν Πρωθυπουργό, που πάει και λέει στους Βουλευτές του, δεν πειράζει, την ώρα που θα ψηφίζεται το νομοσχέδιο, πηγαίνετε στο κυλικείο για ένα καφέ, δεν έγινε και τίποτα.

Ο κ. Μητσοτάκης θέλει, όμως, τώρα απεγνωσμένα ένα αντιστάθμισμα στην πρωτοφανή πολιτική αποδοκιμασία του από τους ευρωπαϊκούς θεσμούς για τις επιδόσεις του στην κατακρήμνιση του εθνικού κύρους και της εικόνας της χώρας.

Κανείς, όμως, δεν θα δει αυτό το νόμο ως εξιλέωσή σας για τον εξευτελισμό του κράτους δικαίου και των ελευθεριών, για την προκλητική αγνόηση και υποβάθμιση των ανεξάρτητων αρχών, για την έξαρση της διαφθοράς, για την ασφυκτική χειραγώγηση της ενημέρωσης και της δικαιοσύνης και, τέλος, για την εξοργιστική περιφρόνηση που δίνετε στην αγωνία των οικογενειών των Τεμπών για δικαιοσύνη, προκειμένου να προστατέψετε τον Υπουργό σας.

Ο κ. Μητσοτάκης τι έχει πάθει; Είναι στριμωγμένος από τα σκληρά δεδομένα του κόμματός του, από τις πολιτικές συμμαχίες που αναγκάστηκε να οικοδομήσει, προκειμένου να ανέβει στην εξουσία και που παραλάμβανε όλα τα ακροδεξιά στοιχεία.

Ξέρετε τι κάνει, λοιπόν, αυτός ο Πρωθυπουργός; Υποτιμά, υπονομεύει και εντέλει απαξιώνει τη σημασία, την ουσία και την ιστορικότητα ενός νομοσχεδίου που ο ίδιος έφερε στη Βουλή και που προβλέπει ότι όλοι οι άνθρωποι είμαστε ίσοι, ότι όλοι οι άνθρωποι έχουμε τα ίδια δικαιώματα και τις ίδιες υποχρεώσεις. Σας αρέσει δεν σας αρέσει, φωνάζετε δεν φωνάζετε, ό,τι και να κάνετε είμαστε ίσοι. Ό,τι και να κάνετε, δεν μπορείτε να επιβάλλετε διακρίσεις.

Μίλησαν ορισμένοι για δημοψήφισμα. Ποιος σας είπε και πού το είδατε γραμμένο, ότι η όποια πλειοψηφία αποφασίζει για τα ατομικά δικαιώματα της μειοψηφίας σε ό,τι αφορά πάντα την ισότητα; Ποιος σας είπε πού το είδατε γραμμένο, ότι είστε ανώτεροι από τους άλλους; Κι εσείς θα πείτε «α, δεν συμφωνώ» και θα σας ακούσουμε. Μη συμφωνείτε. Πολύ που μας νοιάζει. Καθόλου δεν μας νοιάζει. Ποσώς μας απασχολεί.

Δεν θα υπαγορεύσετε εσείς στη ΛΟΑΤΚΙ κοινότητα και σε όλα τα ζευγάρια ανεξαρτήτως φύλου πώς θα ζήσουν, πώς θα ντυθούν, αν θα παντρευτούν, αν θα κάνουν ή αν επιλέγουν να μην κάνουν οικογένεια. Και ξέρετε γιατί; Γιατί δεν σας πέφτει λόγος. Δεν είστε καλύτεροί τους, δεν είστε ανώτεροι και δεν θα υποδείξετε στους «κατώτερους» το τι θα κάνουν. Αυτά τα «έχω φίλους γκέι» και τα «δεν μας νοιάζει, αρκεί να μην προκαλούν» να τα ξεχάσετε. Στην κοινωνία του 21ου αιώνα ζούμε και στην κοινωνία του 21ου αιώνα προσπαθούμε, έστω δια της βίας, να σύρουμε και εσάς. Μας τελείωσαν αυτά, να μάθετε να ζείτε με αυτό.

Και επειδή μιλάμε για κοινωνία, ορισμένοι λένε «εγώ δεν έχω αντίρρηση, αλλά η κοινωνία δεν είναι έτοιμη». Πότε ήταν έτοιμη η κοινωνία; Η δική σας κοινωνία έτσι; Η δική σας. Αυτή η διαχρονικά βαθιά αντιδραστική και συντηρητική μερίδα των ψηφοφόρων σας, πότε ήταν έτοιμη; Ήταν όταν οι γυναίκες διεκδίκησαν και κέρδισαν το ’52 το δικαίωμα του εκλέγειν και του εκλέγεσθαι; Ήταν έτοιμοι όταν το 1982 νομοθετήθηκε ο πολιτικός γάμος και η αποποινικοποίηση της μοιχείας; Ήταν έτοιμοι το 2015, όταν επεκτάθηκε το σύμφωνο συμβίωσης και για άτομα του ιδίου φύλου; Και ξέρετε ποιο είναι το χειρότερο από όλα; Το χειρότερο από όλα είναι ότι οι φανατικοί πολέμιοι, σκοταδιστές, προβάλλουν ως άλλοθι τα παιδιά, ότι τους ενδιαφέρουν τα δικαιώματα των παιδιών, τους ανθρώπους που τόσο νοιάζονται για τα δικαιώματα των παιδιών, για τα ανήλικα θύματα βίας, για τα ανήλικα θύματα trafficking, για τα προσφυγάκια, για όλα τα παιδιά που δεν έχουν στον ήλιο μοίρα και ανάμεσά τους και τα παιδιά των ομόφυλων και των τρανς ζευγαριών. Ας μην κρυβόμαστε, λοιπόν, πίσω από το δάχτυλό μας, γιατί αυτή η υποκρισία -για να το πω λαϊκά- βγάζει μάτι. Δεν σας έπιασε τώρα ο πόνος για τα δικαιώματα του παιδιού.

Και ξέρετε ποιοι πραγματικά νοιαζόμαστε για τα δικαιώματα του παιδιού; Ο ΣΥΡΙΖΑ. Ο ΣΥΡΙΖΑ νοιάζεται για το παιδί. Και όταν λέω «το παιδί», κυριολεκτώ. Ένα παιδί να υποφέρει, ένα παιδί να είναι θύμα, ένα παιδί να είναι ολομόναχο, τρομαγμένο, απροστάτευτο, ο ΣΥΡΙΖΑ νοιάζεται και θα κάνει ό,τι μπορεί για να προστατέψει τα δικαιώματα αυτού του έστω και ενός παιδιού.

Πάμε τώρα να δούμε για λίγο ποια πολιτικά κόμματα υπερψηφίζουν και ποια καταψηφίζουν το νομοσχέδιο. Με όλες τις ενστάσεις, αντιρρήσεις, παρατηρήσεις ο ΣΥΡΙΖΑ υπερψηφίζει, το ΠΑΣΟΚ, η Νέα Αριστερά και η Πλεύση Ελευθερίας. Καταψηφίζουν η Ελληνική Λύση, η Νίκη, οι Σπαρτιάτες και το ΚΚΕ. Προσωπικά -ας μου επιτραπεί να πω- λυπάμαι για τη στάση του Κομμουνιστικού Κόμματος που αποφεύγει να πάρει μια θέση με ένα «ναι» ή ένα «όχι» στην ισότητα στον γάμο. Θέτει -και πολύ σωστά μέχρις ενός σημείου- το πρόβλημα της παρένθετης κοινής κύησης στο οποίο και εμείς συμφωνούμε απολύτως ότι πρέπει να αυστηροποιηθεί. Αλλά φάνηκε η στάση του ΚΚΕ το ’15, όταν καταψήφισε το σύμφωνο συμβίωσης για τα ομόφυλα ζευγάρια, το ’17 όταν καταψήφισε την ταυτότητα φύλου, το ’18 όταν καταψήφισε την αναδοχή για τα ομόφυλα ζευγάρια. Αυτή είναι η επιλογή τους και κρίνονται, όπως κρινόμαστε όλοι μας.

Συνοψίζοντας, κυρίες και κύριοι, καλούμαστε σήμερα να τοποθετηθούμε σε ένα νομοσχέδιο που κάνει ένα βήμα προόδου στην κατεύθυνση της άρσης της άδικης, αδικαιολόγητης και διακριτικής μεταχείρισης που υφίσταται μια μερίδα συμπολιτών μας. Η δική μας διαδρομή, η διαδρομή του ΣΥΡΙΖΑ - Προοδευτική Συμμαχία πολιτική, ηθική, αξιακή, ιδεολογική, νομοθετική, μας επιβάλλει να το υπερψηφίσουμε. Ο ΣΥΡΙΖΑ - Προοδευτική Συμμαχία θα είναι πάντα στην πρώτη γραμμή της μάχης για ισότητα, για συμπερίληψη, για ορατότητα, για δικαιοσύνη, για αξιοκρατία, για εκσυγχρονισμό, για πρόοδο.

Αυτά -να πω κλείνοντας- έχουν λυθεί αιώνες πριν, από το 1596 και θα εξηγήσω τον λόγο, αφού ανοίξω μια μικρή παρένθεση. Βρισκόμαστε στον 21ο αιώνα και στον 21ο αιώνα ο κ. Βελόπουλος ζητάει πιστοποιητικά σεξουαλικών φρονημάτων από τους Έλληνες Βουλευτές. Θα ήθελα λοιπόν και εγώ να πω: «Και εγώ είμαι ομοφυλόφιλη. Θέλεις κάτι»; Και όλοι οι άλλοι κανονικά, οι άνθρωποι που θα υπερψηφίσουν αυτό το νομοσχέδιο, να βγουν και να πουν: «Ναι, και εγώ είμαι ομοφυλόφιλος», «και εγώ είμαι ομοφυλόφιλος», «και εγώ είμαι ομοφυλόφιλος», «και εγώ είμαι ομοφυλόφιλος». Πάμε πίσω αιώνες πριν στο 1596, απέναντι σε όλους εκείνους που επιχειρούν μια σύγχρονη σταυροφορία, βαφτίζοντας εχθρούς της χριστιανικής πλειοψηφίας, τις κοινωνικές εκείνες ομάδες που δεν είναι του γούστου τους, που δεν τις θέλουν οι ίδιοι. Και χρησιμοποιώ ως απάντηση ένα απόσπασμα γραμμένο τον 16ο αιώνα, παρακαλώ, στο θεατρικό έργο «Ο έμπορος της Βενετίας», ο Σάιλοκ, ο Εβραίος, μιλώντας για τον ρατσισμό και τις προκαταλήψεις που χωρίζουν τους ανθρώπους λόγω φυλής, φύλου, θρησκείας κ.λπ. λέει επί λέξει και ακούστε το παρακαλώ: «Είμαι Εβραίος. Δεν έχει ένας Εβραίος ματιά; Δεν έχει ένας Εβραίος χέρια, όργανα, διαστάσεις, αισθήσεις, αγάπες, πάθη; Τρέφεται με το ίδιο φαγητό, πληγώνεται με τα ίδια όπλα, πάσχει από τις ίδιες ασθένειες, θεραπεύεται με τα ίδια μέσα, ζεσταίνεται και κρυώνει από το ίδιο καλοκαίρι και τον ίδιο χειμώνα, όπως ένας χριστιανός. Αν μας τρυπήσεις, δεν ματώνουμε; Αν μας γαργαλίσεις, δεν γελάμε; Αν μας δηλητηριάσεις, δεν πεθαίνουμε»;

Ποιος τα έγραψε όλα αυτά που παραμένουν, δυστυχώς, ακόμα και σήμερα ανατριχιαστικά επίκαιρα; Ένας άσημος Βρετανός θεατρικός συγγραφέας, ονόματι -αν δεν απατώμαι- Γουίλιαμ Σαίξπηρ. Και τι μας είπε αυτός ο τύπος; «Όλοι οι άνθρωποι είμαστε ίσοι». Τελεία, παύλα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κυρία συνάδελφε και για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννιά μαθητές και μαθήτριες και δύο εκπαιδευτικοί συνοδοί τους από το ιδιωτικό γυμνάσιο «Εκπαιδευτήρια Λαμπίρη».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του ΠΑΣΟΚ - Κινήματος Αλλαγής, κ. Παύλος Χρηστίδης.

Παρακαλώ, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα δεν είμαστε εδώ για να διχάσουμε, δεν είμαστε εδώ για να δικάσουμε, δεν είμαστε εδώ για να δικάσουμε την άλλη άποψη, την άλλη εκτίμηση, την άλλη αντίληψη. Και δεν είμαστε εδώ για να διχάσουμε την ελληνική κοινωνία για ένα θέμα στο οποίο προκαταλήψεις και στερεότυπα αξιοποιούνται από κάποιους, πολλοί εκ των οποίων έχουν και πολύ χρόνο στη δημόσια σφαίρα, μόνο για εκλογικούς σκοπούς.

Είμαστε εδώ για να στηρίξουμε ένα ακόμα απαραίτητο βήμα στην ισότητα, την άρση των διακρίσεων και την ορατότητα. Και είναι αλήθεια, κύριε Πρόεδρε, ότι το νομοσχέδιο το οποίο συζητάμε σήμερα απασχολεί σε πολύ μεγάλο βαθμό την κοινή γνώμη, διότι τους τελευταίους αρκετούς μήνες, όλους εκείνους τους μήνες που προηγήθηκαν της κατάθεσής του, αναπτύχθηκε πολύ έντονα μια παραφιλολογία σχετικά με το τι αυτό θα περιλαμβάνει, τι επιχειρεί να ρυθμίσει και τι αποτελέσματα θα έχει στην κοινωνική πραγματικότητα.

Είναι βέβαιο ότι στη συντριπτική πλειοψηφία της κοινής γνώμης υπάρχει μια ανησυχία η οποία ενισχύεται -δυστυχώς- από τις υπερβολές και τις αντιδράσεις μιας μερίδας πολιτικών και θεσμικών φορέων και μιας μερίδας Βουλευτών της συντήρησης μέσα και έξω από τη Νέα Δημοκρατία.

Και μπορεί, όπως ακούσαμε από την εισηγήτρια της Νέας Δημοκρατίας, να μην υπάρχει στο νομοσχέδιο γονέας 1 και γονέας 2, αλλά είναι σίγουρο ότι υπάρχει Υπουργός Επικρατείας 1 και Υπουργός Επικρατείας 2, ο Υπουργός Επικρατείας 1, ο οποίος έρχεται σήμερα εδώ για να στηρίξει το νομοσχέδιο και ο Υπουργός Επικρατείας 2, ο οποίος ισχυρίζεται ότι το νομοσχέδιο είναι αντισυνταγματικό.

(Χειροκροτήματα από την πτέρυγα του ΠΑΣΟΚ - Κινήματος Αλλαγής και του ΣΥΡΙΖΑ - Προοδευτική Συμμαχία)

Αυτές οι παλινωδίες και το πρόταγμα της επικοινωνίας είναι που εντείνουν τελικά τον διχασμό στην κοινή γνώμη και επιτρέπουν την ανάπτυξη επιχειρημάτων που δεν στέκουν στη λογική. Δεν ταιριάζουν με ένα σύγχρονο κοσμικό κράτος, δεν βασίζονται στα επιστημονικά δεδομένα.

Κυρίες και κύριοι συνάδελφοι, προσωπικά πιστεύω ότι ο γάμος, η πολιτική έννοια του γάμου, ο πολιτικός γάμος, δηλαδή η νομική δημιουργία συγγένειας πρώτου βαθμού σε ένα σύγχρονο κράτος προκύπτει ως ελεύθερη απόφαση δύο ενήλικων ατόμων μέσα από την οποία αποκτούν δικαιώματα και υποχρεώσεις ο ένας έναντι του άλλου και από κοινού έναντι του κράτους. Σε αυτή την απόφαση, εφόσον λαμβάνεται ελεύθερα, δεν μπορούν να υπάρχουν εξαιρέσεις, δεν μπορούν να υπάρχουν διακρίσεις, δεν μπορούν να υπάρχουν προϋποθέσεις, πέραν φυσικά της μη ύπαρξης άλλου νόμιμου γάμου.

Θέλω να πω με πολύ καθαρό τρόπο ότι για εμάς, γι’ αυτά τα οποία πιστεύουμε, δεν χωρά σε μια αστική δημοκρατία διάκριση λόγω φυλής, λόγω θρησκείας ή λόγω σεξουαλικού προσανατολισμού.

Και αυτή ακριβώς η ελεύθερη απόφαση των δύο ενηλίκων δεν προσβάλλει την ελευθερία κανενός άλλου, δεν προσβάλλει καμμία θρησκεία, δεν απειλεί την κοινωνία, δεν απειλεί σε κανένα επίπεδο την παραδοσιακή οικογένεια. Προσβάλλει μόνο εκείνους τους συντηρητικούς Βουλευτές και Υπουργούς, εντός και εκτός της Νέας Δημοκρατίας, που κάνουν καριέρα, υποκρινόμενοι ότι τώρα πια, το 2024, χτυπιούνται αξίες και αρχές στις οποίες πιστεύουν, προκειμένου να συντηρούν αυτό το οποίο είναι το πολιτικό τους κεφάλαιο, δηλαδή την προσωπική τους καριέρα.

Αυτοί οι Βουλευτές κάθονται ακριβώς στα ίδια έδρανα που κάθονταν όταν λίγες δεκαετίες πριν υποστήριζαν ότι η παραδοσιακή οικογένεια και η ελληνική κοινωνία θα διαλυθούν από τη χειραφέτηση της γυναίκας. Που θεωρούσαν μέγιστο εκφυλισμό της κοινωνίας το διαζύγιο, αν αυτό το ζητούσαν γυναίκες. Που θεωρούσαν κοινωνική κατάπτωση το να εργάζονται οι γυναίκες. Που θεωρούσαν κοινωνική διάλυση οι γυναίκες να κρατούν το επίθετό τους. Που κατηγορούσαν τις γυναίκες που τολμούσαν να κάνουν παιδιά εκτός γάμου ή έφευγαν από ένα περιβάλλον κακοποίησης επειδή θα έπρεπε να το υπομένουν από την ώρα που παντρεύτηκαν. Που υποστήριζαν ότι δύο άνθρωποι που παντρεύονταν από έρωτα, χωρίς τη συγκατάθεση των γονιών τους, είναι απόβλητοι και κλέφτηκαν και που επέβαλαν τον γάμο με το ζόρι και απαιτούσαν οι γυναίκες να υπομένουν κάθε μορφής κακοποίηση από τους συζύγους τους, γιατί «δεν χαλάνε έτσι απλά τα σπίτια».

Αλήθεια, συνάδελφοι όλων των εδράνων, όλων των χρωμάτων και των αποχρώσεων, έχετε αναλογιστεί ποια θα ήταν η ελληνική κοινωνία σήμερα αν υπερίσχυε το 1982 η άποψη ότι μόνο ο θάνατος μπορεί να χωρίσει ένα αντρόγυνο; Έχετε αναρωτηθεί, αν δεν άλλαζαν όλα αυτά τα πράγματα με τις επιλογές του ΠΑΣΟΚ το 1982 και το 1983, που έκαναν πράξη την κοινωνική απελευθέρωση, πώς θα μιλούσαμε σήμερα για ισότητα;

Το 1983 καταργήθηκε η πατρική εξουσία, εξισώθηκαν ο πατέρας και η μητέρα, παραχωρήθηκε το δικαίωμα στη γυναίκα να διεκδικεί δικαστικά την αναγνώριση του παιδιού της από τον βιολογικό πατέρα. Μόλις το 1984 κατοχυρώθηκε η ποινική δίωξη του βιασμού εντός ή εκτός γάμου και φυσικά, το 1985 ιδρύθηκε η Γενική Γραμματεία Ισότητας των Φύλων. Αυτή ήταν η Ελλάδα πριν το ΠΑΣΟΚ του Ανδρέα Παπανδρέου το 1981.

Και ζητήματα που σήμερα θεωρούνται αυτονόητα για όλους μας, τότε οι συντηρητικοί Βουλευτές υποστήριζαν ότι θα διαλύσουν την οικογένεια, την κοινωνία, τη χώρα.

Και βέβαια, οι συντηρητικές δυνάμεις επιμένουν και επιδιώκουν την ακραία οπισθοδρόμηση, με πρόσχημα το δημογραφικό πρόβλημα, τη φτώχεια, την υποβάθμιση της ποιότητας ζωής, που προφανώς καμμία σχέση δεν έχει με αυτό εδώ το νομοσχέδιο, το οποίο άπτεται μόνο ανθρωπίνων δικαιωμάτων.

Είναι σαφές απ’ όλα όσα έρχονται στο φως της δημοσιότητας διαρκώς τις τελευταίες ημέρες ότι η Κυβέρνηση της Νέας Δημοκρατίας είναι εκείνη που καταδικάζει όλο και περισσότερους και στην ανέχεια και στη φτώχεια και στο κοινωνικό περιθώριο με τις πολιτικές της, στερώντας ένα αξιοπρεπές επίπεδο διαβίωσης. Διότι είναι συνολική η πολιτική της Κυβέρνησης που υποβαθμίζει τα δημόσια νοσοκομεία, υποβαθμίζει τη δημόσια παιδεία, επιτρέπει συντάξεις και επιδόματα, επιβάλλει μισθούς κατώτερους του κόστους ζωής, αποτρέπει τους νέους να φύγουν από το πατρικό τους και, φυσικά, αποτρέπει τη δημιουργία νέων οικογενειών και τη γέννηση νέων παιδιών.

Αυτή είναι η πραγματική πολιτική της Κυβέρνησης, όσα βίντεο και Tiktok να κάνει για να δημιουργήσει ψευδαισθήσεις. Και είναι η κυβερνητική πολιτική η οποία ευθέως απειλεί κάθε έννοια οικογένειας στην Ελλάδα σήμερα και αυτό είναι κάτι που αποδεικνύεται και από όλα τα στατιστικά. Είναι αυτά τα επίσημα στοιχεία του ΟΟΣΑ που δείχνουν μία πραγματικότητα η οποία είναι εξαιρετικά δύσκολη. Διαβάστε τα στα άρθρα τα οποία δημοσιεύονται στην «ΚΑΘΗΜΕΡΙΝΗ» όλες τις τελευταίες ημέρες και σε μια σειρά άλλων εφημερίδων.

Σήμερα, όμως, εδώ σε αυτή εδώ την Αίθουσα θα έπρεπε όλοι να ομονοούμε ότι ο θεσμός του πολιτικού γάμου μεταξύ δύο ενηλίκων αποτελεί ένα αυτονόητο ανθρώπινο δικαίωμα το οποίο δεν μπορεί να υπόκειται σε εξαιρέσεις, δεν μπορεί να υπόκειται σε αποκλεισμούς, σε αφορισμούς. Και οδηγούμαστε προφανώς σε μια συζήτηση η οποία αφορά και το τι κράτος είμαστε.

Κυρίες και κύριοι συνάδελφοι, κανείς δεν έχει το δικαίωμα, κανένας δεν μπορεί να επιχειρήσει ή να επιβάλει σε οποιαδήποτε θρησκεία την αλλαγή των πιστεύω της. Άλλωστε, δεν νομίζω ότι κανένας από εμάς το επιδιώκει. Κανένας από εμάς δεν μπορεί να ζητήσει την προσαρμογή οποιασδήποτε θρησκείας σε αυτά τα οποία εμείς πιστεύουμε. Κανείς δεν απαιτεί από καμία θρησκεία να αναγνωρίσει τον πολιτικό γάμο, το διαζύγιο ή να της επιβάλλει με ποιους όρους θα αποδέχεται την τέλεση των μυστηρίων. Ο θρησκευτικός γάμος παραμένει ως έχει. Και κανείς δεν πρόκειται να παρέμβει, όπως δεν παρενέβη για την αποδοχή από την Εκκλησία του διαζυγίου.

Σεβόμαστε απόλυτα την Εκκλησία και την ηγεσία της. Σεβόμαστε τη χριστιανική ορθόδοξη πίστη, όπως και κάθε άλλη θρησκεία, χωρίς όμως να εκχωρούμε ως δημοκρατία το δικαίωμα της νομοθεσίας στην κυρίαρχη ή οποιαδήποτε άλλη θρησκεία.

Η οικογένεια σήμερα έχει πολλές μορφές, είτε αυτό το δέχεται το θρήσκευμά μας είτε όχι. Είτε το δέχονται κάποιοι Βουλευτές είτε όχι. Εδώ και δεκαετίες δεν υπάρχει μόνο η παραδοσιακή οικογένεια, η οικογένεια όπως συνηθίσαμε να τη βλέπουμε, μαμά - μπαμπάς - παιδιά. Υπάρχουν και οικογένειες με έναν μόνο γονέα. Υπάρχουν οικογένειες χωρίς παιδιά. Υπάρχουν ήδη οικογένειες ομόφυλων ζευγαριών με ή χωρίς παιδιά και υπάρχουν παιδιά που νομίμως ανήκουν σε δύο οικογένειες.

Η απουσία της όποιας νομοθετικής αναγνώρισης δεν σημαίνει ότι δεν υπάρχουν και η ύπαρξή τους εδώ και αρκετά χρόνια χωρίς κανέναν θεσμό της οικογένειας δημιουργεί ένα τεράστιο ζήτημα. Και το ότι κάποιοι δεν το αναγνωρίζουν ή κρύβονται πίσω από το δάκτυλό τους και κάνουν πως δεν υπάρχει είναι επίσης πρόβλημά τους.

Σε ό,τι, δε, αφορά τη συζήτηση για την τεκνοθεσία και την αναδοχή, η οποία αφορά και αυτή πολύ μεγάλη κουβέντα, έτσι όπως τη βάζουν διάφοροι, θα θυμίσω ότι δεν αποτελεί δικαίωμα των ενηλίκων, αποτελεί δικαίωμα των παιδιών και υποχρέωση, αν θέλετε, της πολιτείας ώστε να μην ιδρυματοποιούνται ανήλικα παιδιά. Οποιαδήποτε άλλη συζήτηση γίνεται τους τελευταίους μήνες είναι για την καλλιέργεια εντυπώσεων και για την αποκόμιση ενός στενού κομματικού ακροατηρίου.

Και νομίζω ότι αυτό αφορά ακόμα περισσότερο τη Νέα Δημοκρατία και τον Υπουργό 2, εκείνον ο οποίος, για παράδειγμα, σηκώνει και ζητήματα αντισυνταγματικότητας και ήταν Υπουργός μιας Κυβέρνησης η οποία άλλαξε και τον τρόπο με τον οποίο ζητούσαν πιστοποιητικά από γυναίκες οι οποίες είχαν την πρόθεση να προχωρήσουν σε παρένθετη κύηση, μετατρέποντας την υποχρεωτική κατοικία κάποιου στην πατρίδα μας σε προσωρινή διαμονή. Αυτά έγιναν επί κυβέρνησης Σαμαρά, αγαπητοί κύριοι της Νέας Δημοκρατίας και δεν τα ξεχνάει κανένας από εμάς.

Επομένως, στην κουβέντα την οποία σήμερα κάνουμε, το επιχείρημα το οποίο κάποιοι χρησιμοποιούν ότι η συζήτηση αυτή είναι μία συζήτηση η οποία ανοίγει μια «πόρτα» πρέπει να μας δώσει τη δυνατότητα να πούμε με πολύ καθαρό τρόπο ότι τέτοιου είδους «πόρτα» δεν ανοίγει με αυτό το νομοσχέδιο. Αλλά, αυτή ακριβώς η συζήτηση είναι μια συζήτηση η οποία δεν ανοίγει τώρα στη δημόσια σφαίρα. Έχει ανοίξει για ιατρικούς λόγους εδώ και περίπου είκοσι χρόνια και αποτελεί μία συζήτηση την οποία δεν πρέπει ποτέ να φοβόμαστε να την κάνουμε.

Για ποιον λόγο; Γιατί το θάρρος το οποίο έχει νομοθέτης είναι ένας θάρρος το οποίο πρέπει να μας οδηγεί στο να παίρνουμε λύσεις και απαντήσεις στα ζητήματα της εποχής με θάρρος.

Και θέλω να πω ότι αυτή η συζήτηση, η οποία αναπτύσσεται γύρω από το στίγμα των παιδιών και τα πρότυπα, είναι επίσης μια πολύ υποκριτική συζήτηση. Διότι, κυρίες και κύριοι συνάδελφοι, πράγματι υπάρχει ζήτημα όσον αφορά τα πρότυπα τα οποία παρακολουθούν.

Όμως αυτά τα πρότυπα είναι αυτά τα οποία από το πρωί μέχρι το βράδυ βλέπουμε στις τηλεοράσεις και ακούμε στα ραδιόφωνα να πρωταγωνιστούν σε γυναικοκτονίες. Είναι τα πρότυπα τα οποία μας έχουν οδηγήσει να έχουμε μια κοινωνία αυξημένης βίας ανάμεσα στους ανηλίκους. Είναι τα πρότυπα τα οποία διαμορφώνουν συνθήκες πολύ μεγάλης έντασης ανάμεσα στα ζευγάρια. Είναι τα πρότυπα τα οποία διαμορφώνουν συνθήκες πολύ μεγάλης έντασης σήμερα στην κοινωνία, η οποία διαμορφώνει την ένταση ως μια νέα κανονικότητα.

Και απέναντι σε αυτό κάποιοι αναρωτιούνται, μα δεν θα έχουν τα παιδιά αυτά στίγμα όταν θα πηγαίνουν στο σχολείο, δεν θα έχουν τα παιδιά αυτά στίγμα όταν θα είναι ανάμεσα στις παρέες μας; Αυτά τα παιδιά θα έχουν στίγμα αν εμείς οι ετερόφυλοι γονείς δεν δείξουμε ένα διαφορετικό δρόμο. Αν εμείς, η πλειοψηφία μιας ετερόφυλης κοινωνίας, δεν διαμορφώσει τις συνθήκες συμπερίληψης, η οποία δείχνει ότι δύναμη της δημοκρατίας είναι εκείνη, η οποία ακούει και υιοθετεί τα δικαιώματα των παιδιών, τα οποία έχουν τόσο πολύ μεγάλη ανάγκη να είναι ορατά γύρω μας. Και είναι προφανές ότι σήμερα η συζήτηση αυτή δεν αποτελεί μια συζήτηση η οποία αντιμετωπίζει όλα αυτά τα θέματα τα οποία έχουν μια σειρά συνανθρώπων μας.

Κλείνω, κύριε Πρόεδρε, συνοψίζοντας ότι είναι σαφές ότι η ελληνική οικογένεια δεν απειλείται σήμερα -όπως κάποιοι φοβούνται- από την ισότητα στον πολιτικό γάμο. Απειλείται αποκλειστικά και μόνο από εκείνες τις κυβερνητικές πολιτικές και από την καλλιέργεια του φόβου μέσα στην ελληνική κοινωνία. Η ελληνική οικογένεια σήμερα απειλείται από το κόστος ζωής, από την έλλειψη προοπτικών, από την απογοήτευση, τη διάψευση των προσδοκιών που είναι κυρίαρχες και από τις ευθύνες αυτές που είναι πρωτίστως κυβερνητικές.

Η αδυναμία των νέων ανθρώπων να ανοίξουν το δικό τους σπίτι μεμονωμένα ή ως ζεύγη, η στεγαστική κρίση, οι μετανάστες στο εξωτερικό, η εγκατάλειψη της επαρχίας, η έλλειψη εμπιστοσύνης στο κράτος και τους θεσμούς με τη διαρκή υποβάθμιση της δημόσιας υγείας και παιδείας, ο τρόπος λειτουργίας της οικονομίας, η οποία στηρίζει τους ισχυρούς έναντι των ανίσχυρων, είναι οι πραγματικές απειλές για την ελληνική οικογένεια. Αυτή είναι η δύσκολη πραγματικότητα.

Και επομένως εμείς, τιμώντας την ιστορία μας, τιμώντας τις απόψεις μας, αλλά ακούγοντας κι όλους εκείνους τους ανθρώπους οι οποίοι όλες αυτές τις μέρες ζητάνε προσκλήσεις για να έρθουν σ’ αυτά εδώ τα έδρανα και να ακούσουν εμάς να τοποθετηθούμε, λέμε ότι η ώρα να ψηφίσουμε αυτό το νομοσχέδιο είναι τώρα και έχουμε ήδη αργήσει.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας, κ. Παρασκευή Δάγκα.

Παρακαλώ, κυρία συνάδελφε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Ομολογουμένως η συζήτηση αυτές τις μέρες ήταν αποκαλυπτική, όχι μόνο για το πραγματικό περιεχόμενο, το αντικείμενο του νομοσχεδίου, αλλά κυρίως για τους δρόμους που ανοίγει. Επίσης, η συζήτηση τροφοδότησε και ομοφοβικές, ρατσιστικές απόψεις, αποκρουστικές, αποτρόπαιες.

Όμως, η αλήθεια είναι ότι ο τίτλος του συγκεκριμένου νομοσχεδίου περί ισότητας στο γάμο παραπλανά, γιατί ο γάμος των ομόφυλων ζευγαριών δεν μπορεί να αποσπαστεί από την αναγνώριση της κοινής γονικής τους ευθύνης. Αυτόματα ισχύουν οι διατάξεις για την κοινή τεκνοθεσία.

Όμως η ρύθμιση της κοινής τεκνοθεσίας δεν έρχεται σε κοινωνικό κενό. Και αναρωτιόμαστε -από τη στιγμή που τα παιδιά προς υιοθεσία στις δομές παιδικής προστασίας είναι ελάχιστα και πολλαπλάσιες χιλιάδες οι αιτήσεις, είτε από ζευγάρια είτε από μεμονωμένους ανθρώπους για να υιοθετήσουν- δεν θα είχε ένα ενδιαφέρον η Κυβέρνηση και τα υπόλοιπα κόμματα που υποστηρίζουν το νομοσχέδιο, να μας απαντήσουν τι ακριβώς λύνει ο νόμος;

Πρώτον, τροφοδοτεί παραπέρα την εμπορευματοποίηση της αναπαραγωγικής διαδικασίας. Από τη στιγμή που αντικειμενικά ένα ομόφυλο ζευγάρι δεν μπορεί να έχει από κοινού συμβολή στη διαμόρφωση της νέας ζωής, το νομοσχέδιο γενικεύει την παραπέρα εμπορευματοποίηση της ιατρικώς υποβοηθούμενης αναπαραγωγής. Και αυτό ακριβώς κάνει το άρθρο 11 που αναγνωρίζει τη γονική σχέση που έχει δημιουργηθεί στο εξωτερικό. Και ομολογουμένως, κύριοι και κυρίες της Κυβέρνησης, κάνετε ότι μπορείτε για να αποσυνδέσετε το νομοσχέδιο από αυτό το κρίσιμο άρθρο που δεν είναι δευτερεύον.

Διότι στο όνομα της ισότητας και της μη διάκρισης αναγνωρίζετε στην πράξη την εμπορική παρένθετη μητρότητα, μια ακραία μορφή εκμετάλλευσης των γυναικών που ισχύει στην Ουκρανία, στις ΗΠΑ, στον Καναδά. Για να νομιμοποιήσετε αυτή την απαράδεκτη εμπορευματοποίηση, ισχυρίζεστε ότι η παρένθετη μητρότητα είναι μια αλτρουιστική πράξη κι όχι μόνο η Κυβέρνηση, αλλά και τα άλλα κόμματα.

Όμως πραγματικά για ποιο αλτρουισμό μπορούμε να μιλάμε όταν παγκόσμια μόνο το 2% των περιπτώσεων παρένθετης κύησης ήταν αλτρουιστική πράξη και οι υπόλοιπες ήταν με ανταλλάγματα, όταν τα μεγαθήρια της ιατρικώς υποβοηθούμενης αναπαραγωγής αναμένουν να εκτοξευθεί ο τζίρος τους που μόνο το 2022 ήταν 14 δισεκατομμύρια δολάρια;

Υπάρχει νομολογία στην Ελλάδα ότι το κίνητρο μιας γυναίκας για να γίνει παρένθετη, μπορεί να είναι μόνο η χρηματική αποζημίωση. Υπάρχουν μαρτυρίες γυναικών που ανέφεραν ότι εξαναγκάστηκαν να γίνουν παρένθετες για να μπορέσουν να πληρώσουν την εγχείρηση του πατέρα τους. Και όλα αυτά δεν είναι παράνομα. Είναι με τη βούλα του νόμου. Ουσιαστικά στο όνομα της ισότητας και των δικαιωμάτων επιδιώκετε να κρύψετε την κερδοφορία των επιχειρηματικών κολοσσών αυτής της παγκόσμιας αγοράς από την εμπορευματοποίηση της ανθρώπινης αναπαραγωγής, οι οποίοι εμπορεύονται διαχρονικά την αγωνία υπογόνιμων ζευγαριών, μεμονωμένων ανθρώπων να αποκτήσουν παιδί. Από άλλο δρόμο ουσιαστικά η Κυβέρνηση έρχεται να υιοθετήσει την πρόταση νόμου του ΣΥΡΙΖΑ.

Εξάλλου, κύριοι και κυρίες της Κυβέρνησης, σας πιέζουν και οι διάφοροι εκπρόσωποι των ιδιωτικών μεγαθηρίων της ιατρικώς υποβοηθούμενης αναπαραγωγής στην Ελλάδα να προχωρήσετε πιο άμεσα αυτές τις αλλαγές στο πλαίσιο. Και με βάση τις προτάσεις που ακούστηκαν στη Βουλή, στις επιτροπές της Βουλής φαίνεται ότι θα δούμε και νέα επεισόδια στη νομιμοποίηση του ανορθολογισμού.

Δεν έφταναν δηλαδή οι προτάσεις του ΣΥΡΙΖΑ να αντικατασταθεί η παρένθετη μητρότητα από το πρόσωπο που κυοφορεί, που οδηγεί στην αντικειμενοποίηση του γυναικείου σώματος, ακούστηκαν και προτάσεις από δυνάμεις που θεωρούν παρωχημένη τη συγκεκριμένη συζήτηση για την εμπορική παρένθετη μητρότητα, γιατί σε λίγα χρόνια η επιστημονική εξέλιξη θα δίνει τη δυνατότητα να ξεπεραστεί η διάκριση του φύλου στην ανθρώπινη αναπαραγωγή.

Κι όσο κι αν παρουσιάζονται ως δήθεν προοδευτικές, στην πραγματικότητα είναι βαθιά αντιδραστικές. Ταυτίζουν αυτή την ανθρώπινη λειτουργία που έχει κοινωνικό χαρακτήρα, αλλά και βιολογικό υπόβαθρο, με τη λειτουργία μιας μηχανής.

Την ίδια ώρα βέβαια, κύριοι της Κυβέρνησης στρώσατε το δρόμο, ώστε ακροδεξιές εθνικιστικές αντιδραστικές δυνάμεις να παρουσιάζονται σήμερα και με το μανδύα του υπερασπιστή των δικαιωμάτων των γυναικών. Ποιοι; Αυτοί που υπερασπίζονται ως κύριο ρόλο της γυναίκας τη μητρότητα και τη φροντίδα των παιδιών, ως ενάρετη σύζυγος και τροφός.

Δεύτερο ζήτημα. Το νομοσχέδιο στο όνομα της ισότητας νομιμοποιεί τις ιδιωτικές υιοθεσίες παιδιών ευάλωτων οικογενειών προσφύγων και κυρίως τροφοδοτεί παραπέρα το απαράδεκτο πλαίσιο των διακρατικών υιοθεσιών από τρίτες χώρες που λιμοκτονούν. Και υπάρχει ήδη το πλαίσιο των διακρατικών υιοθεσιών που μεσάζοντες είναι ακόμα και διάφορες διεθνείς ΜΚΟ που έχουν βγάλει και τιμοκατάλογο για το πόσο κοστίζει η απόκτηση ενός παιδιού από άλλη χώρα.

Και πραγματικά είναι δυνατόν ως ΚΚΕ να συμβιβαστούμε ότι η ζωή ενός παιδιού, η φροντίδα του κοστολογείται; Και αναρωτιόμαστε τι σχέση έχει όλο αυτό το αντιδραστικό πλαίσιο με την αγωνία ζευγαριών, ανθρώπων, ανεξαρτήτως σεξουαλικού προσανατολισμού να δώσουν στοργή σε ένα παιδί;

Δεν γίνεται, λοιπόν, να μιλάτε υποκριτικά για τα δικαιώματα των απροστάτευτων παιδιών, αλλά να μην ακούγεται ούτε λέξη για τις οικονομικές κοινωνικές αιτίες που οδηγούν ένα παιδί να στερηθεί τους φυσικούς του γονείς.

Κι είναι οι ιμπεριαλιστικοί πόλεμοι, στους οποίους συμμετέχει και η χώρα μας με ευθύνη διαχρονικά των κυβερνήσεων στο πλευρό του ΝΑΤΟ, είναι η εκμετάλλευση και καταπίεση, η εξαθλίωση των εργαζομένων των λαών.

Είναι βέβαια κι η αντιλαϊκή πολιτική, που θεωρεί ότι τα παιδιά είναι πλήρως εξαρτημένα από τους γονείς τους, γιατί με ευθύνη όλων των κυβερνήσεων θεωρούνται κόστος η δημόσια και δωρεάν κρατική προστασία του παιδιού, όπως και η κοινωνική στήριξη και της μητρότητας και της πατρότητας.

Είναι η ίδια η αντιδραστικοποίηση του καπιταλισμού με τις σάπιες αξίες του, που διαπερνούν τις ανθρώπινες σχέσεις και τις οικογενειακές, και πάνω εκεί ξεφυτρώνει και το αγκάθι της παραμέλησης, της εγκατάλειψης παιδιών, ακόμα και της κακοποίησης από γονείς.

Και για να ξεμπερδεύετε με την κριτική του ΚΚΕ, που αναδεικνύει τις διαχρονικές ευθύνες όλων των κυβερνήσεων για την παιδική προστασία, την υιοθεσία, την αναδοχή, μας καλείτε να διαλέξουμε αν είμαστε με το δήθεν δικαίωμα στην τεκνοθεσία με αυτό το αντιδραστικό πλαίσιο ή ενάντια. Είναι πάρα πολύ βολικό το συγκεκριμένο ψευτοδίλημμα.

Η άρνηση του ΚΚΕ στο νομοσχέδιο δεν είναι μόνο ότι στο όνομα της ισότητας στην κοινή απόκτηση παιδιών από ομόφυλα ζευγάρια αντικειμενικά εμπορευματοποιείται η γονική σχέση. Με τη συγκεκριμένη νομοθετική ρύθμιση αναγνωρίζεται μια γονική σχέση ουδέτερη ως προς το φύλο. Σας το πρότειναν άλλωστε και άλλα κόμματα, ο ΣΥΡΙΖΑ, η Νέα Αριστερά, η Πλεύση Ελευθερίας.

Όμως η γονική σχέση θεσμοθετήθηκε πάνω σε μια αντικειμενική βάση, την αλληλοσυμπληρούμενη σχέση μητρότητας-πατρότητας, μια σχέση που έχει βιοκοινωνικό χαρακτήρα για την ανθρώπινη αναπαραγωγή. Να συμφωνήσουμε ότι πρέπει να καταργηθούν αναχρονισμοί στο οικογενειακό δίκαιο, όπως το επώνυμο των παιδιών ή για τη δήλωση της γέννησης του παιδιού;

Δεν είναι όμως το κύριο αυτό στον νόμο. Το κύριο είναι ότι διαμορφώνεται ένα κριτήριο για την αναγνώριση της γονικής σχέσης, το κριτήριο της φροντίδας, παρακάμπτοντας την κοινωνική ανάγκη του παιδιού στη σχέση μητρότητας-πατρότητας.

Οπωσδήποτε το συναίσθημα της αγάπης, της φροντίδας μπορεί να υπήρχε διαχρονικά στη σχέση γονιών-παιδιών. Δεν ήταν ποτέ όμως το καθοριστικό για τη ρύθμιση της γονικής μέριμνας, ούτε και σήμερα είναι. Προφανώς και αυτή η ευθύνη, η ρύθμιση, έχει ιστορικό χαρακτήρα, ανάλογα βέβαια και με το επίπεδο εξέλιξης της ανθρώπινης κοινωνίας.

Εξάλλου ιστορικά και η μητρική και η πατρική αγάπη δεν είχε το ίδιο κοινωνικό περιεχόμενο, μην προσπαθούμε δηλαδή να τις ωραιοποιήσουμε. Η συμβολή της μητέρας και του πατέρα στη φροντίδα και την ανατροφή των παιδιών δεν είναι μια ταξικά ουδέτερη έννοια. Είναι καθοριστικός παράγοντας σε τι κόσμο μεγαλώνουν τα παιδιά και με τι όρους, πρώτα απ’ όλα οικονομικούς και κοινωνικούς, και είναι υποκριτικό το ενδιαφέρον για την ψυχική, σωματική, διανοητική και κοινωνική ανάπτυξη των παιδιών από τα κόμματα που ως κυβερνήσεις αλλά και ως αντιπολίτευση μετράνε τις ανάγκες προστασίας της βρεφικής, παιδικής, εφηβικής ηλικίας με το κριτήριο του κόστους-οφέλους για το αστικό κράτος.

Επομένως, σε αυτές τις συνθήκες δεν μπορεί να γίνονται συγκρίσεις απλουστευτικές μεταξύ ευτυχισμένων παιδιών ετερόφυλων ζευγαριών και μη ευτυχισμένων παιδιών για όσα ζουν με ομόφυλα ζευγάρια, όπως και αντίστροφα ευτυχισμένων παιδιών ομόφυλων ζευγαριών και μη ευτυχισμένων παιδιών ετερόφυλων ζευγαριών.

Από ό,τι φαίνεται υπάρχουν πολλά κόμματα που σας κολλάνε ένσημα προοδευτισμού, κύριοι και κυρίες της Κυβέρνησης, και τώρα ψάχνουν να διαφοροποιηθούν. Ανακάλυψαν ότι πρόοδος είναι να αποσπαστεί η ανθρώπινη αναπαραγωγή από το βιολογικό της υπόβαθρο, να απομονωθεί ο κοινωνικός άνθρωπος από τα βιολογικά του γνωρίσματα, μάλλον να είναι ένα πνεύμα. Εξίσου αντιδραστικό βέβαια είναι και να θεωρείτε ότι τα βιολογικά χαρακτηριστικά και γνωρίσματα του ανθρώπου είναι εκείνα που τον καθορίζουν.

Και μετά αυτές οι δυνάμεις μάς κάνουν και μαθήματα διαλεκτικού και ιστορικού υλισμού και προφανώς δεν μας εκπλήσσει. Εδώ βρώμισαν αξίες αριστερών και προοδευτικών ανθρώπων με τη συμμετοχή στην κυβέρνηση ΣΥΡΙΖΑ - ΑΝΕΛ, προβάλλοντας ως συμμαχική υποχρέωση τη μετατροπή της χώρας μας σε ένα απέραντο αμερικανο-νατοϊκό στρατόπεδο, στη διαστρέβλωση Μαρξ - Ένγκελς θα κολλήσουν; Σε λίγο θα υπογράψουν το κοινό ανακοινωθέν του στρατηγικού διαλόγου ΗΠΑ - Ελλάδας τα συγχαρητήρια που σας έδωσαν, κύριοι της Κυβέρνησης, οι ΗΠΑ γι’ αυτό το νομοσχέδιο. Για τέτοια πρόοδο μιλάμε.

Υπάρχει όμως κι ένα ακόμα άρθρο το οποίο αποκαλύπτει πού οδηγεί η διαγραφή της αντικειμενικής βιοκοινωνικής βάσης της γονικής σχέσης μητρότητας - πατρότητας. Πρόκειται για το άρθρο 6, που περιλαμβάνει και την επέκταση της άδειας μητρότητας. Εμείς να δεχτούμε μια διάταξη που να αφορούσε ζευγάρια ή μεμονωμένα πρόσωπα που υιοθετούν. Δεν κάνετε όμως αυτό.

Αποσπάτε την άδεια για την προστασία της μητρότητας από το φύλο του γονέα που τη δικαιούται. Ειδικά στην τέταρτη παράγραφο του άρθρου διαγράφετε τη διάκριση του φύλου στους δικαιούχους της άδειας των εννέα εβδομάδων μετά τον τοκετό, που μέχρι τώρα δικαιούνταν γυναίκες, ετερόφυλες ή ομοφυλόφιλες.

Με ξεκάθαρο τρόπο στη συγκεκριμένη διάταξη απαλείφονται οι πρόσθετες κοινωνικές ανάγκες της γυναίκας λόγω της μητρότητας. Στο τέλος θα μας πείτε ότι είναι παρωχημένη η διάκριση του φύλου, παρωχημένα τα αναγκαία μέτρα προστασίας της μητρότητας και του γυναικείου οργανισμού, παρωχημένο και το γεγονός ότι η γυναίκα έχει πρόσθετες κοινωνικές ανάγκες λόγω της θέσης της στην αναπαραγωγική διαδικασία.

Είναι ένα ακόμα επεισόδιο απαξίωσης της μητρότητας και το μέτρο προστασίας του γυναικείου οργανισμού από το κράτος, στο όνομα μάλιστα της ισότητας. Πρόκειται για δικαιώματα που κατέκτησε το εργατικό-λαϊκό κίνημα, το γυναικείο κίνημα με τους σκληρούς αγώνες του για την ισοτιμία της γυναίκας. Δεν χαρίστηκαν από καμμία κυβέρνηση, από κανένα αστικό κράτος. Αντίθετα, διαχρονικά λογαριάζονται ως κόστος και για την καπιταλιστική εργοδοσία. Αλλά απ’ ό,τι φαίνεται μάλλον παίρνετε μαθήματα από τη Μέκκα του καπιταλισμού, τις ΗΠΑ, που δεν υπάρχει άδεια μητρότητας μετ’ αποδοχών.

Το νομοσχέδιο λοιπόν δεν έρχεται να λύσει τη ρύθμιση των προσωπικών σχέσεων στη συμβίωση των ομόφυλων ζευγαριών, που ως ΚΚΕ δεν θα είχαμε αντίρρηση, ούτε απαντά στην ανάγκη να καταπολεμηθεί η κοινωνική απομόνωση, να καταπολεμηθούν οι απαράδεκτες διακρίσεις με κριτήριο τον σεξουαλικό προσανατολισμό, αλλά προσωπικά γνωρίσματα της σεξουαλικότητας.

Γι’ αυτό άλλωστε και δεν θα είχαμε αντίρρηση στο άρθρο 9, που αναφέρεται στην αρχή της ίσης μεταχείρισης στην εργασία, στην εκπαίδευση, στην ιατροφαρμακευτική περίθαλψη, στη στέγη και αλλού, αρκεί επιμένουμε, κύριοι της Κυβέρνησης, να μας διευκρινίσετε τι ακριβώς εννοείτε ότι αυτή εφαρμόζεται αρκεί να μη θίγει τα μέτρα που είναι αναγκαία για την τήρηση της δημόσιας ασφάλειας, τη διασφάλιση της δημόσιας τάξης και άλλα. Πραγματικά τι ακριβώς εννοείτε; Ισότητα βέβαια σε μια καπιταλιστική ταξική κοινωνία σημαίνει πάντα ανισότητα.

Το νομοσχέδιο λοιπόν δεν έρχεται να αναγνωρίσει μόνο μια γονική σχέση, ουδέτερη ως προς το φύλο, αλλά και ουδέτερη ταξικά. Υπερασπίζεστε την πυρηνική οικογένεια ως οικονομική κοινωνική μονάδα, που την επεκτείνετε και σε άλλες μορφές συμβίωσης. Εμείς δεν υπερασπιζόμαστε ούτε όλα αυτά που αναπαράγατε περί μητρικού και πατρικού προτύπου, όπως δεν θα υπερασπιστούμε ούτε το πρότυπο του φροντιστή.

Διότι τον 21ο αιώνα τα παιδιά δεν χρειάζονται φροντιστές. Έχουν ανάγκη από εκείνο το δημιουργικό περιεχόμενο του δεσμού με τη μητέρα και τον πατέρα στο παιχνίδι, στη βόλτα, στο θέατρο, στον αθλητισμό, στη συζήτηση. Αλλά αυτό το δημιουργικό περιεχόμενο στερούν από τους γονείς διαχρονικά οι κυβερνήσεις, η Ευρωπαϊκή Ένωση και βέβαια η μεγαλοεργοδοσία με τα δωδεκάωρα, τα σπαστά και ακανόνιστα ωράρια, ακόμα και τη δουλειά τις Κυριακές. Αυτό το δημιουργικό περιεχόμενο διαστρεβλώνεται σε μια κοινωνία που όλα πουλιούνται και αγοράζονται, όπου η γονική ευθύνη κομματιάζεται και εμπορευματοποιείται.

Πραγματική όμως πρόοδος είναι η ισότιμη, ελεύθερη συμβίωση δύο ανθρώπων, ανεξαρτήτως σεξουαλικού προσανατολισμού, χωρίς οικονομικούς και κοινωνικούς καταναγκασμούς. Είναι η ολόπλευρη κρατική προστασία των παιδιών και στήριξη της μητρότητας - πατρότητας, σε μια κοινωνία που δεν θα τα λογαριάζει όλα αυτά ως κόστος, αλλά θα δίνει και νέο περιεχόμενο στη συνειδητή ατομική ευθύνη των γονιών απέναντι στο παιδί.

Τέτοιους δρόμους μπορεί να ανοίξει το εργατικό λαϊκό κίνημα σε σύγκρουση με την πολιτική της Ευρωπαϊκής Ένωσης, των κυβερνήσεων, του κεφαλαίου και τις σάπιες αξίες τους, ενώνοντας τους εργαζόμενους στον λαό, με κριτήριο τα κοινωνικά, εργατικά λαϊκά συμφέροντα, ανεξαρτήτως φύλου, θρησκείας, εθνοτικής καταγωγής, σεξουαλικού προσανατολισμού και άλλων προσωπικών γνωρισμάτων.

Με βάση όλα τα παραπάνω το ΚΚΕ καταψηφίζει επί της αρχής.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στο χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής δεκαεπτά μαθήτριες και μαθητές και δύο συνοδοί εκπαιδευτικοί από το 10ο Δημοτικό Σχολείο Καλλιθέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από την Κοινοβουλευτική Ομάδα της Ελληνικής Λύσης ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, τίθεται σήμερα προς ψήφιση ενώπιον της Ολομέλειας του Κοινοβουλίου το νομοσχέδιο της Κυβέρνησης με τίτλο «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», ένα νομοσχέδιο που αλλοιώνει τον πυρήνα της ελληνικής κοινωνίας, που αλλοιώνει τον θεσμό της οικογένειας, μία διαχρονική αξία του Ελληνισμού. Παρά τον γενικό τίτλο το υπό ψήφιση νομοσχέδιο έχει ένα και μόνο αντικείμενο: την επέκταση του πολιτικού γάμου στα ομόφυλα ζευγάρια και έτσι το επιτρεπτό της υιοθεσίας τέκνων από αυτά. Όποιος ξεχωρίζει αυτά τα δύο ζητήματα, το κάνει αποκλειστικά, για να προκαλέσει σύγχυση. Όπως ισχύει σήμερα το νομικό καθεστώς της υιοθεσίας, δεν μπορεί να υπάρξει γάμος ομοφύλων χωρίς παράλληλα να καταστεί επιτρεπτή και η υιοθεσία τέκνων από ομόφυλα ζευγάρια. Με άλλα λόγια, η ψήφος μας σήμερα θα καθορίσει τις συνθήκες υπό τις οποίες θα γεννηθούν και θα μεγαλώσουν τα παιδιά μας στο μέλλον. Ο καθένας, λοιπόν, από εμάς, προτού αποφασίσει, θα πρέπει να αναμετρηθεί με τη συνείδησή του γνωρίζοντας πως με την ψήφο του διαμορφώνει μία νέα πραγματικότητα και θα πρέπει να το πράξει χωρίς κομματικές παρωπίδες, χωρίς φόβο, χωρίς στρεβλώσεις της πολιτικής ορθότητας, με το βλέμμα στραμμένο αποκλειστικά στις ψυχές αυτών των παιδιών.

Θα ξεκινήσω να σας υπενθυμίσω το Σύνταγμα, τον θεμελιώδη νόμο της πολιτείας, που καθιερώνει κατευθυντήριες αρχές για όλες τις πτυχές της έννομης τάξης. Σύμφωνα, λοιπόν, με το Σύνταγμά μας, σύμφωνα με το άρθρο 21 παράγραφος 1, η οικογένεια ως θεμέλιο της συντήρησης και προαγωγής του έθνους καθώς και ο γάμος, η μητρότητα και η παιδική ηλικία τελούν υπό την προστασία του κράτους. Η οικογένεια ως θεμέλιο της συντήρησης και προαγωγής του έθνους, ο γάμος, η μητρότητα και η παιδική ηλικία! Ακόμα, λοιπόν, και κατά το Σύνταγμα ο γάμος δεν αποτελεί απλώς μία ένωση προσώπων, αλλά είναι αναπαραγωγικός καθώς και παιδοκεντρικός θεσμός που εξυπηρετεί την προοπτική της κοινωνίας και του έθνους, αλλά πάνω απ’ όλα και το συμφέρον του παιδιού. Προβλέπεται για τα ετερόφυλα ζευγάρια, επειδή είναι οι φυσικοί φορείς της αναπαραγωγής και συνιστούν το πλέον κατάλληλο ανθρώπινο περιβάλλον ανατροφής των παιδιών, τα οποία έχουν ανάγκη πατρικής και μητρικής παρουσίας.

Οι αποτιμήσεις αυτές καθορίζονται από τις φυσικές ανάγκες των παιδιών και όχι από τη συντηρητική ηθική, ώστε να επιδέχονται εκσυγχρονισμού με ανερμάτιστες, μεταμοντέρνες λογικές της ηθικής. Πώς αλλιώς; Η λέξη γάμος υπάρχει στη γλώσσα μας με τη σημασία αυτή από την εποχή του Ομήρου μέχρι σήμερα. Η σύναψη γάμου δεν αποτελεί απλά εμφατική αναγνώριση της συμβίωσης δύο ετερόφυλων ατόμων αλλά και έκφραση επιθυμίας εκ μέρους τους, υπόσχεση και ανάληψη υποχρέωσης και ευθύνης για τη φροντίδα και στήριξη των παιδιών που θα γεννηθούν.

Πώς, λοιπόν, και γιατί ένας τέτοιος παραδοσιακός θεσμός με πολύ συγκεκριμένα χαρακτηριστικά, άρρηκτα συνδεδεμένος με την τεκνοποίηση ενδιαφέρει τα ομόφυλα ζευγάρια που εξ ορισμού δεν έχουν την ικανότητα αναπαραγωγής; Διότι δεν μιλούμε εν προκειμένω για μία νομική αναγνώριση της συμβίωσης δύο ομόφυλων ατόμων, αφού κάτι τέτοιο έχει ήδη κατοχυρωθεί με το σύμφωνο συμβίωσης και σε κάθε περίπτωση θα μπορούσε να θεσπιστεί μια πιο ισχυρή νομική θωράκιση, που να είναι επαρκής και να επιδιώκεται, αλλά όχι όμως να αλλοιώνεται ο θεσμός του γάμου.

Γιατί, λοιπόν, συμβαίνει; Γιατί πρέπει να αλλοιωθεί η έννοια του γάμου και η ιστορική του σημασία ως κοινωνικού αλλά και θρησκευτικού θεσμού; Η συνήθης ρητορική που προβάλλεται σε αυτό το ερώτημα επικαλείται γενικώς και αόριστα τα ανθρώπινα δικαιώματα. Ποια είναι, λοιπόν, εκείνα τα ανθρώπινα δικαιώματα που παραβιάζονται από τη μη επέκταση του γάμου στα ομόφυλα ζευγάρια; Γιατί κανείς δεν τα προσδιορίζει; Γιατί απλώς δεν υπάρχουν. Από πότε οι επιθυμίες συνιστούν δικαιώματα; Η νομική αναγνώριση της συμβίωσης δύο ομόφυλων ατόμων, αλλά και των σχετικών δικαιωμάτων και υποχρεώσεων που η συμβίωση αυτή επάγεται, είναι ήδη κατοχυρωμένη από την πολιτεία. Το πρόβλημα είναι ότι ονομάζεται σύμφωνο συμβίωσης και όχι γάμος; Εκεί βρίσκεται η παραβίαση των ανθρωπίνων δικαιωμάτων;

Άμεσα, λοιπόν, αντιλαμβάνεται κανείς ότι η επέκταση του γάμου στα ομόφυλα ζευγάρια δεν είναι ο σκοπός, αλλά το μέσο, ώστε να επεκταθεί στα ομόφυλα ζευγάρια η υιοθεσία. Η επέκταση, όμως, της υιοθεσίας στα ομόφυλα ζευγάρια δεν αποτελεί ικανοποίηση κάποιου δικαιώματός τους αλλά χορήγηση ενός ειδικού προνομίου. Μπορεί να υπάρχει η επιθυμία το ομόφυλο ζεύγος να προχωρήσει σε υιοθεσία, αλλά δεν είναι δυνατό να στοιχειοθετηθεί δικαίωμα, γιατί υπάρχει και η άλλη πλευρά, του παιδιού. Το προς υιοθεσία τέκνο με απόφαση τρίτων θα στερηθεί το δικαίωμά του να είναι μαζί με τη μητέρα του, κάτι που από τη φύση το έχει ανάγκη. Θα μπορούσε να υπάρχει τέτοιο δικαίωμα υιοθεσίας, αν το παιδί μπορούσε να συναινέσει σε αυτό; Όμως, γνωρίζετε όλοι ότι τέτοια συναίνεση δεν μπορεί να δοθεί για προφανείς λόγους.

Επομένως, εδώ ζητείται η απόφαση της πολιτείας, η οποία θα υποκαταστήσει διά νόμου καθολικά τη βούληση και τις φυσικές ανάγκες των παιδιών. Ακριβώς, δηλαδή, ζητείται η αναγνώριση ενός ειδικού προνομίου εκεί όπου δεν υπάρχει και μάλιστα σε βάρος υπαρκτού δικαιώματος του παιδιού. Αναφέρομαι στην ανάγκη και στο φυσικό δικαίωμα του παιδιού να βρίσκεται δίπλα στη μάνα που το γέννησε. Μόνο η γυναίκα κυοφορεί, τίκτει, θηλάζει, προστατεύει και φροντίζει το παιδί της. Αυτή η αλυσίδα «κυοφορία, τοκετός, θηλασμός, προστασία, φροντίδα» δεν είναι τεχνικού τύπου διαδικασίες, αλλά φυσικές λειτουργίες ζωής, που σχετίζονται τόσο με την ψυχολογία της γυναίκας όσο και με τη σωματική και ψυχοπνευματική ανάπτυξη του παιδιού. Εάν τυχόν το νεογέννητο στρέψει το βλέμμα προς τη μητέρα και θέλει θηλασμό και στη θέση της βρίσκεται κάποιος άλλος, δεν συγχέει τις πληροφορίες;

Το παιδί μετά από εννιά μήνες γεννιέται σε μία ευρύτερη μήτρα που είναι το οικογενειακό περιβάλλον και αρχίζει μια άλλη πλάση του ανθρώπου μέσα στην οικογένεια. Γνωρίζει τη μητέρα σαν τη γυναίκα που το θηλάζει και το τρέφει με το γάλα της και το περιποιείται. Γνωρίζει τον πατέρα σαν τον άνδρα που το αγαπά και το φροντίζει με τον δικό του τρόπο.

Παραθέτω τα λόγια της ψυχιάτρου παιδιών και εφήβων, της κ. Καλλιόπης Προκοπάκη, η οποία με το υπόμνημά της προσπάθησε να μας θυμίσει εκείνα που όλοι γνωρίζουμε, αλλά πλέον θέλουν να μας κάνουν να το ξεχάσουμε:

«Σε όλα τα είδη, τα αρσενικά και τα θηλυκά άτομα έχουν διαφορετικές γονεϊκές συμπεριφορές. Οι διαφορές αυτές οφείλονται στον φυλετικό διμορφισμό του εγκεφάλου, που σημαίνει ότι νευρικά κυκλώματα λειτουργούν διαφορετικά στα θηλυκά και στα αρσενικά άτομα. Η σύγχρονη κοινωνική νευροεπιστήμη, δείχνει ότι νευρικά δίκτυα που διατηρήθηκαν μέσα στις χιλιετίες της ανθρώπινης εξέλιξης ενεργούν συντονισμένα, για να υποστηρίξουν την κατάλληλη ανταπόκριση των γονέων προς το βρέφος: το συναίσθημα, την προσοχή, την κατανόηση και ενσυναίσθηση, το κίνητρο, την λήψη αποφάσεων, την φροντίδα.

Από νωρίς στην εγκυμοσύνη η γυναίκα αρχίζει να συμπεριφέρεται μητρικά και ο άντρας πατρικά. Οι οργανικές και ψυχολογικές αλλαγές του ζευγαριού κατά την εγκυμοσύνη πυροδοτούνται από την ενεργοποίηση βασικών, μόνιμα ενσωματωμένων, νευρικών κυκλωμάτων του εγκεφάλου. Αυτό καταδεικνύει και την σημασία τους στην φυλογενετική εξέλιξη και διαιώνιση του είδους.

Η σχέση γονέα - βρέφους παρέχει στο παιδί τις πρώτες κοινωνικές εμπειρίες, δημιουργεί πρότυπα για το τι μπορεί να περιμένει από τους άλλους και πως να ανταποκρίνεται με τον καλύτερο δυνατό τρόπο στις προσδοκίες των άλλων.

Γνωρίζουμε ότι η διαμόρφωση του ψυχισμού και των στάσεων ζωής επηρεάζεται βαθύτατα από τις σχέσεις και τα συναισθήματα που δρουν συνειδητά και ασυνείδητα μέσα στην οικογένεια. Η παιδική αγάπη προς τον ετερόφυλο γονέα προσδιορίζει ερωτικές επιλογές στο μέλλον. Οι ταυτίσεις, οι συγκρούσεις και τα τραύματα επηρεάζουν καθοριστικά τις διαπροσωπικές σχέσεις, τις στάσεις ζωής, τη διαμόρφωση κοινωνικών ρόλων και την επιλογή συντρόφων. Ο τρόπος ανατροφής και οι μορφές οικειότητας επηρεάζουν τον μελλοντικό ρόλο του ατόμου ως γονέα, αλλά και ως σύντροφο. Κάθε παιδί αναζητά απαντήσεις στο ερώτημα «πώς και γιατί ήρθα στον κόσμο»; Ποιο θα είναι το αφήγημα που θα ειπωθεί στο παιδί ως απάντηση; Οι αφηγήσεις τύπου «σε φιλοξένησε μία κυρία στην κοιλίτσα της», όσο και να μοιάζουν ειλικρινείς δεν διαφωτίζουν το μυστήριο της έλευσης ενός ανθρώπου στον κόσμο. Οι περιγραφικές εξηγήσεις προσπαθούν να προτείνουν απαντήσεις όταν η ίδια η κατάσταση της οικογένειας που βιώνει το παιδί τού στερεί τη δυνατότητα να τις σκεφτεί και να τις κατανοήσει. Το παιδί δεν ζητάει εξήγηση του πώς έγινε η σύλληψή του. Κάτι τέτοιο θα αποτελούσε μόνο κυριολεκτική κατανόηση του ερωτήματός του. Αυτό που στην πραγματικότητα ρωτάει, είναι ποιος είναι ο ρόλος ύπαρξής του. Όταν οι δύο γονείς είναι συνδημιουργοί ή δυνητικά συνδημιουργοί, το παιδί μπορεί να συλλάβει μία ύπαρξη με νόημα, μία δημιουργία με σκοπό, και αυτό με όλες τις υπαρξιακές διαστάσεις. Αντίθετα όταν αποδίδεται στους ενήλικους ένας ψευδής ρόλος δημιουργού, που δεν μπορούν να κατέχουν, παγιδεύουμε τη σκέψη του. Η ψευδής νομιμοποίηση του ομόφυλου συντρόφου ως γονέα σημαίνει ότι επιβάλλουμε στο παιδί να πιστέψει το ασύλληπτο. Γιατί άραγε η δική του σύλληψη να αποφασίστηκε από την επιστημονική τεχνογνωσία, όταν των άλλων παιδιών αποφασίζεται από τη φύση; Γιατί οι δικοί του γονείς χρειάστηκαν εμπλοκή και άλλων προσώπων, όταν οι άλλοι γονείς είναι συνδημιουργοί ζωής; Αυτό το διαγενεακό κενό στο βίωμα και η σύγχυση των γονεϊκών ιδιοτήτων μεταβιβάζονται στο παιδί. Το παιδί παγιδεύεται σε ένα διπλό μήνυμα μεταξύ αυτού που φαίνεται και αυτού που είναι, όχι μόνο στο ψυχικό επίπεδο, αλλά και στο σωματικό. Η τεκνοθεσία από ένα μόνο άτομο διαφέρει, γιατί διατηρεί ένα κενό στη θέση του δεύτερου γονέα και έτσι η προέλευση του παιδιού από δύο φύλα ούτε διαστρεβλώνεται, ούτε ακυρώνεται».

Με απλά λόγια, δεν μπορούμε να μιλούμε για δικαίωμα των ομόφυλων ή των ετερόφυλων ζευγαριών να νομοθετήσουν ένα παιδί, αλλά πάνω και κύρια, για χορήγηση ειδικού προνομίου. Η υιοθεσία σχετίζεται με τα δικαιώματα του παιδιού και όχι του εκάστοτε ζευγαριού. Το ετερόφυλο ζευγάρι είναι φορέας της αναπαραγωγικής ικανότητας και ως εκ τούτου εξ ορισμού το κατάλληλο γονεϊκό περιβάλλον για την ανατροφή των παιδιών. Από τη στιγμή που ένα ανήλικο παιδί χάνει τους γονείς του ή τη στήριξή τους, η πιο πρόσφορη λύση στο πρόβλημα είναι να ενταχθεί σε μια οικογένεια, αντίστοιχη με αυτή από την οποία προήλθε. Αν πάλι πρόκειται για παιδί που το έχει εγκαταλείψει η μητέρα του, θεωρείται βάσιμα ότι θα βρει τη μητρική στοργή και την οικογενειακή θαλπωρή σε μια παραδοσιακή οικογένεια. Είναι, λοιπόν, υποχρέωση της πολιτείας να σεβαστεί αυτό το δικαίωμα του παιδιού. Οι πολιτικές προσεγγίσεις του ζητήματος ασχολούνται μόνο με εκείνους που πιέζουν με τις διεκδικήσεις τους. Τα παιδιά, όμως, που δεν έχουν γεννηθεί ακόμα, πώς θα υπερασπιστούν τα δικαιώματά τους;

Και ας πάμε ένα βήμα παρακάτω. Ας υποθέσουμε ότι ψηφίζεται το νομοσχέδιο και επεκτείνεται η υιοθεσία και στα ομόφυλα ζευγάρια, τι θα συμβεί αν οι αρμόδιοι κοινωνικοί φορείς, γνωρίζοντας ως ειδικοί όλα όσα αναφέρθηκαν προηγούμενα, προκρίνουν τα ετερόφυλα ζευγάρια ως το πλέον κατάλληλο οικογενειακό περιβάλλον έναντι των ομόφυλων ζευγαριών; Θα έχουμε και πάλι παραβίαση αυτών των αόριστων ανθρωπίνων δικαιωμάτων τους; Μήπως θα καλούνται να λογοδοτούν οι φορείς γιατί προέκριναν ένα ετερόφυλο ζευγάρι αντί για ένα ομόφυλο; Ή θα πρέπει να προσέχουν ώστε να τηρούν τις σωστές αναλογίες; Θα μπορούσε ενδεχομένως να θεσπιστεί και η ποσόστωση.

Και εδώ πρέπει να μιλήσουμε επιτέλους για την αντίστροφη διάκριση, για εκείνους δηλαδή που τολμούν να λένε τα πράγματα με το όνομά τους, με την αλήθεια, να στοχοποιούνται. Και εκείνοι οι οποίοι προωθούν στρεβλώσεις ηθικές, να έχουν την υποστήριξη του κράτους και να ποινικοποιείται η κύρια και ορθή άποψη. Και πρέπει να μας προβληματίσει: να γίνεται αντίστροφη διάκριση των δικαιωμάτων των πολιτών. Και πάλι λοιπόν λέω το εξής. Η ρητορική όλων εκείνων των λούμπεν δικαιωματιστών περί δήθεν παραβίασης ανθρωπίνων δικαιωμάτων, θα έχει ως αποτέλεσμα να παραμερίζεται το βέλτιστο συμφέρον του παιδιού προς ικανοποίηση των επιθυμιών και προσδοκιών ενός ομόφυλου ζευγαριού. Προπαγανδίζετε ότι δήθεν η επιστημονική έρευνα για την ψυχική υγεία, σχολική και κοινωνική προσαρμογή των παιδιών που ζουν με ομόφυλα ζευγάρια, δείχνει ότι δεν υπάρχουν ουσιώδεις διαφοροποιήσεις με τα παιδιά ετερόφυλων οικογενειών. Πρόκειται για χονδροειδές ψέμα.

Καταθέτω δεκάδες μελέτες που διαπιστώνουν ευρήματα, όπως: άγχος κατάθλιψη, μειωμένες σχολικές επιδόσεις, δυσκολίες στον ρόλο και στην ταυτότητα φύλου και ομοφυλοφιλικό σεξουαλικό προσανατολισμό. Γνωρίζετε άπαντες ότι η συντριπτική πλειοψηφία των πολιτών είναι αντίθετοι με την υιοθεσία παιδιών από ομόφυλα ζευγάρια. Αυτό επιβεβαιώθηκε τόσο από τη διαβούλευση του νομοσχεδίου, όσο και από τις δημοσκοπήσεις. Και το γνωρίζουμε όλοι. Όλοι μιλάμε με τους πολίτες και ξέρουμε πώς αντιδρούν πάνω σε αυτό το νομοσχέδιο. Το γεγονός όμως αυτό προκαλεί, πραγματικά, έναν εύλογο προβληματισμό. Εσείς σήμερα που στηρίζετε αυτό το νομοσχέδιο, ποιον εκπροσωπείτε αλήθεια σήμερα; Στη δημοκρατία εκπροσωπούνται οι πλειοψηφίες. Αλλά εσείς κάνετε αντιστροφή της δημοκρατίας.

(Θόρυβος στην Αίθουσα)

Βλέπετε, ο ελληνικός λαός δεν είναι λιγότερο προοδευτικός επειδή στο ζήτημα της ανατροφής των παιδιών ιεραρχεί η φυσική ανάγκη του παιδιού για πατέρα και μητέρα πάνω από τις επιθυμίες ενός ομοφυλόφιλου ενήλικα. Ο ελληνικός λαός αντιλαμβάνεται ότι το νομοσχέδιο καταργεί την πατρότητα και τη μητρότητα, ουδετεροποιεί τα φύλα, στο πλαίσιο της σχέσης γονέων και παιδιών. Μετατρέπει τους γονείς από πατέρα και μητέρα, σε ουδετερόφιλους κηδεμόνες. Και τοποθετεί τις επιθυμίες των ενηλίκων πάνω από τα συμφέροντα των μελλοντικών παιδιών που θα επιτρέψει να έχουν ως γονείς ομόφυλα ζευγάρια που θα μεγαλώνουν χωρίς πατέρα ή μητέρα σε ένα περιβάλλον σύγχυσης των ρόλων των δύο φύλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω όπως ξεκίνησα. Ο καθένας από εμάς προτού αποφασίσει, θα πρέπει να αναμετρηθεί με τη συνείδησή του, γνωρίζοντας πως με την ψήφο του διαμορφώνει μια νέα πραγματικότητα για τα παιδιά που θα γεννηθούν. Χωρίς λοιπόν κομματικές παρωπίδες, χωρίς φόβο, χωρίς στρεβλές πολιτικές ορθότητες με το βλέμμα στραμμένο αποκλειστικά στις ψυχές των παιδιών, πού θα δώσετε την προτεραιότητα λοιπόν: στις διεκδικήσεις των ενηλίκων ή στο συμφέρον αυτών των παιδιών;

Σας καταθέτω τις μελέτες που λένε την αλήθεια.

(Στο σημείο αυτό ο Βουλευτής κ. Παύλος Σαράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το ιδιωτικό γυμνάσιο «Εκπαιδευτήρια Λαμπίρη» (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από την Κοινοβουλευτική Ομάδα της Νέας Αριστεράς η ειδική αγορήτρια, κ. Ευτυχία Αχτσιόγλου.

Παρακαλώ, κυρία συνάδελφε, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι αναμφίβολα μια μέρα νίκης, όχι της κυβερνητικής πλειοψηφίας. Είναι μια μέρα νίκης ενός κινήματος που έλκει την καταγωγή του από πολύ μακριά, από τις διεκδικήσεις για τη γυναικεία χειραφέτηση, από τους αγώνες για την εξάλειψη των φυλετικών ανισοτήτων, από τους αγώνες για την εξάλειψη των θρησκευτικών διακρίσεων.

Είναι νίκη ενός κινήματος που έχει ματώσει, διεκδικώντας την ορατότητα, αντιμετωπίζοντας τον εκφοβισμό, παλεύοντας για την άρση των αποκλεισμών. Νίκη ενός κινήματος που έχει υποστεί καταπιέσεις, έχει υποστεί ευτελισμούς, έχει υποστεί κακοποιήσεις. Και σ’ αυτό το κίνημα χρωστάμε. Χρωστάμε στη Μαρίνα Γαλανού…

(Χειροκροτήματα από την πτέρυγα της Νέας Αριστεράς)

…που έδωσε όλη της τη ζωή για να μπορέσει σήμερα να συζητάμε για την άρση των αποκλεισμών.

Χρωστάμε στον Ζακ Κωστόπουλο.

(Χειροκροτήματα από την πτέρυγα της Νέας Αριστεράς)

Χρωστάμε στους συμπολίτες μας που για χρόνια οφείλουν να είναι αόρατοι, αόρατες, αόρατα άτομα. Γιατί; Γιατί απλά θέλουν να ζήσουν τη ζωή τους όπως οι ίδιοι θέλουν να την ορίσουν.

Χρωστάμε στα νέα παιδιά που δέχονται μπούλινγκ, στους ανθρώπους που έφυγαν από τη ζωή με το στίγμα του διαφορετικού, του περιθωριακού, του ανώμαλου. Και η ελληνική πολιτεία οφείλει να είναι αυτοκριτική. Οφείλει να είναι αυτοκριτική για τα χρόνια της καταπίεσης που ωθούν τα ΛΟΑΤΚΙ άτομα να νιώθουν ότι δεν αξίζει η ζωή τους για να τη ζουν. Η ελληνική πολιτεία οφείλει να είναι αυτοκριτική και οφείλει να ζητήσει συγγνώμη για το γεγονός ότι το 2023 41% των ΛΟΑΤΚΙ ατόμων σκέφτηκαν την αυτοκτονία. Οφείλει να ζητήσει συγγνώμη η ελληνική πολιτεία για το γεγονός ότι ένα στα δύο τρανς άτομα σκέφτηκαν πολύ σοβαρά την αυτοκτονία ή προέβησαν σε απόπειρα αυτοκτονίας. Για όλα, λοιπόν, όσα έχουν υποστεί, για όλα όσα ακόμη υφίστανται, σήμερα μπορούμε να πούμε ότι είναι μια κάποια μερική δικαίωση.

Και ενώ σήμερα είναι μια ημέρα μερικής δικαίωσης, συμβαίνει το εξής αντιφατικό. Το νομοσχέδιο θα γίνει νόμος μόνο αν το υπερψηφίσουν και τμήματα της Αντιπολίτευσης και αυτό δείχνει κάτι ουσιώδες για την κυβερνητική παράταξη, ότι είναι μια βαθιά συντηρητική παράταξη, η οποία δεν μπορεί να παρακολουθήσει τις κοινωνικές αλλαγές και τις εξελίξεις σε ζητήματα τόσο στοιχειώδη όσο τα ανθρώπινα δικαιώματα. Δυστυχώς δεν είναι με αυτό το νομοσχέδιο που η Νέα Δημοκρατία κάνει κάποια προοδευτική στροφή ή που φανερώνει ο κ. Μητσοτάκης κάποιο προοδευτικό πρόσωπο. Τίποτα από αυτά δεν συμβαίνει. Δεν μπορείτε στην πραγματικότητα να μιλάτε για πρόοδο, την ώρα που έχετε περιφέρει το κράτος δικαίου σε τέτοιο ευτελισμό και σε τέτοια πρωτοφανή απαξία.

Δεν μπορείτε να μιλάτε για πρόοδο, όταν πριν λίγες ημέρες το Ευρωπαϊκό Κοινοβούλιο καταδίκασε την Κυβέρνηση, καταδίκασε τη χώρα μας με μεγάλη πλειοψηφία για τις παραβιάσεις στα ζητήματα ανθρωπίνων δικαιωμάτων με το ναυάγιο της Πύλου, τις παραβιάσεις στα ζητήματα της ελευθερίας του Τύπου, για τις παραβιάσεις σε ό,τι αφορά την προστασία δημοσιογράφων. Αυτό το νομοσχέδιο δεν θα ξεπλύνει αυτήν την πολιτική ντροπή.

Δεν μπορείτε να μιλάτε για την προστασία των γυναικών, όταν εδώ και τεσσεράμισι χρόνια αρνείστε να νομοθετήσετε τη γυναικοκτονία.

(Χειροκροτήματα από την πτέρυγα της Νέας Αριστεράς)

Αρνείστε δηλαδή να δώσετε ορατότητα στην αιτία η οποία οδηγεί δεκάδες γυναίκες στην κακοποίηση και στο θάνατο, δηλαδή την πατριαρχική δομή της ελληνικής κοινωνίας. Αυτό το νομοσχέδιο δεν θα ξεπλύνει αυτήν την πολιτική στάση.

**ΘΕΟΔΩΡΑ ΜΠΑΚΟΓΙΑΝΝΗ:** (Δεν ακούστηκε)

**ΕΦΗ ΑΧΤΣΙΟΓΛΟΥ:** Πώς είπατε;

**ΘΕΟΔΩΡΑ ΜΠΑΚΟΓΙΑΝΝΗ:** Τι θα αλλάξει με τη λέξη γυναικοκτονία; Είναι ανθρωποκτονία.

**ΕΦΗ ΑΧΤΣΙΟΓΛΟΥ:** Ξέρετε τι θα αλλάξει; Θα σας απαντήσω αμέσως τι θα αλλάξει. Θα δοθεί ορατότητα στην αιτία η οποία οδηγεί στις γυναικοκτονίες και δεν είναι το οποιοδήποτε κίνητρο που συμβαίνει στις ανθρωποκτονίες. Είναι η πατριαρχία. Είναι η πατριαρχική δομή της ελληνικής κοινωνίας και δεν θέλετε αυτό να φανεί, γι’ αυτό αρνείστε να το κάνετε.

(Χειροκροτήματα από την πτέρυγα της Νέας Αριστεράς)

Δεν μπορείτε να μιλάτε για προστασία των παιδιών, δεν νομιμοποιείστε να μιλάτε για προστασία των παιδιών, όταν αφήσατε το βρεφικό γάλα να φτάσει 200% πάνω από τις τιμές που υπάρχουν στην Ευρώπη. Όταν κόβετε τις συλλογικές συμβάσεις εργασίας, οι οποίες προβλέπουν ακριβώς το επίδομα γάμου και παιδιών στις οικογένειες των εργαζομένων. Όταν κόβετε τριάντα χιλιάδες παιδιά από τα ελληνικά δημόσια πανεπιστήμια και τώρα τους λέτε «βρείτε λεφτά να πάτε σε ένα ιδιωτικό».

(Χειροκροτήματα από την πτέρυγα της Νέας Αριστεράς)

Όταν δίνετε σε live πανελλαδική μετά από τη διεύθυνση και τα στοιχεία του κακοποιημένων κοριτσιού στον Κολωνό. Δεν μπορείτε εσείς να μιλάτε για προστασία των παιδιών. Εκεί είναι η υποκρισία.

(Χειροκροτήματα από την πτέρυγα της Νέας Αριστεράς)

Αυτή είναι η μικροπολιτική. Αν και η δική μας στάση ήταν μικροπολιτική και όχι στάση αρχής, δεν θα έπρεπε να υπερψηφίσουμε το νομοσχέδιο. Εμείς όμως στη Νέα Αριστερά δεν κινούμαστε με μικροπολιτική.

(Χειροκροτήματα από την πτέρυγα της Νέας Αριστεράς)

Κινούμαστε από θέση αρχής και κατά την άποψή μας αφορά αυτό το νομοσχέδιο δύο πράγματα για τα οποία υπάρχει θέση αρχής και γι’ αυτό πρέπει να υπερψηφιστεί. Το πρώτο πράγμα που αφορά είναι η αναγνώριση ενός αυτονόητου ανθρωπίνου δικαιώματος και το δεύτερο πράγμα που αφορά είναι η ισονομία, ισότητα των πολιτών απέναντι στο νόμο.

Άκουσα μεταξύ άλλων «πώς είναι δυνατόν να προχωρούμε στην αναγνώριση ενός δικαιώματος, όταν η ελληνική κοινή γνώμη…» -μάλλον σε κάποιες μετρήσεις- «…δεν είναι θετική σε αυτό στην πλειονότητά της;». Μα αλίμονο αν τα ανθρώπινα δικαιώματα για να αναγνωριστούν ήταν ζήτημα μέτρησης της κοινής γνώμης. Αλίμονο αν συνέβαινε αυτό. Αλίμονο αν βάζαμε στο ζύγι της κοινής γνώμης την αναγνώριση αυτονόητων ανθρωπίνων δικαιωμάτων. Τότε ακόμη πιθανώς θα συζητούσαμε αν είναι εντάξει να έχουμε δουλεία, αν είναι επιτρεπτός ο θεσμός της προίκας, αν είναι φυσιολογικό να μην ψηφίζουν οι γυναίκες. Τα ανθρώπινα δικαιώματα ως αξίες, ως αρχές αναγνωρίζονται και πρέπει να αναγνωρίζονται εκ μόνου του λόγου της ανθρώπινης ύπαρξης.

Άκουσα και πάλι από τον προηγούμενο εισηγητή να προβάλλει ψευδοεπιστημονικά επιχειρήματα για την τάχα κακοποίηση της ψυχολογίας των παιδιών τα οποία θα βρεθούν σε ομόφυλα ζευγάρια που θα νομιμοποιηθεί, που θα αναγνωριστεί ο γάμος τους. Αυτά είναι απαντημένα από την ιατρική επιστήμη εδώ και δεκαετίες. Ισχύει το ακριβώς αντίθετο. Είναι ακριβώς οι διακρίσεις, είναι ακριβώς οι αποκλεισμοί αυτοί που προκαλούν την ανασφάλεια, αυτοί που ταράζουν το οικογενειακό περιβάλλον, αυτοί που στερούν τη σταθερότητα στο οικογενειακό περιβάλλον και είναι το μόνο κριτήριο για να μπορεί ένα παιδί να μεγαλώσει με ψυχική ισορροπία. Άρα, είναι εντελώς ψευδεπίγραφα αυτά τα επιχειρήματα.

Ας αφήσουμε τα παιδιά στην άκρη. Δεν είναι το θέμα αυτό. Το θέμα είναι ότι όσοι αρνείστε την αναγνώριση αυτού του γάμου των ομόφυλων ζευγαριών το κάνετε γιατί θεωρείτε ηθικά μεμπτή τη σχέση ομόφυλων ατόμων. Τη θεωρείτε κατώτερης ηθικής ποιότητας.

(Χειροκροτήματα από την πτέρυγα της Νέας Αριστεράς)

Και γι’ αυτό είναι η νίκη του κινήματος. Γιατί κατάφερε να φέρει την κατάσταση σε αυτό το σημείο ώστε να υπερβεί αυτή την ψευδοηθική καταδίκη.

Μίλησα όμως για μερική νίκη και είπα ότι είναι μερική νίκη για δύο βασικούς λόγους. Ο πρώτος λόγος έχει να κάνει με τη Νέα Δημοκρατία. Η Νέα Δημοκρατία στην πραγματικότητα στέκεται απέναντι στο νομοσχέδιο με έναν πολύ συγκεκριμένο τρόπο. Ποιος είναι αυτός; Δεν αναλαμβάνει την ιδιοκτησία του νομοσχεδίου. Δεν προσπαθεί να πείσει για το νομοσχέδιο, προσπαθεί να δικαιολογηθεί στα συντηρητικά της ακροατήρια και στα συντηρητικά ακροατήρια που έχει στους δικούς της κόλπους. Και αυτή η γραμμή ακολουθεί μια συνέχεια εδώ και χρόνια.

Ακούστε μια τοποθέτηση πριν από λίγα χρόνια που έγινε για τη συζήτηση για το σύμφωνο συμβίωσης. Είπε τότε ο Βουλευτής: «Αν οι διατάξεις ψηφιστούν ως έχουν, στο εγγύς μέλλον ανοίγει ο δρόμος και για το γάμο των ομόφυλων ζευγαριών, που είναι αντίθετο στις επιταγές του Συντάγματος. Είναι αντίθετο στις επιταγές του άρθρου 21 του Συντάγματος». Ποιος το είπε αυτό; Αυτό το είπε ο κ. Αθανασίου από τη Νέα Δημοκρατία.

Αντιλαμβάνεστε, λοιπόν, ότι η στάση και η θέση του κ. Βορίδη δεν είναι μια μειοψηφία. Είναι συνεκτική γραμμή που συνδέει τη θέση της Νέας Δημοκρατίας στο ζήτημα, που θεωρεί ότι η αναγνώριση του ανθρωπίνου δικαιώματος είναι αντισυνταγματική σχεδόν. Και γι’ αυτή την κατάσταση, γι’ αυτή την αντίφαση στην οποία έχετε μπλεχτεί εσείς έχετε ευθύνη, γιατί εσείς τροφοδοτείτε τόσο καιρό συντηρητικά αντανακλαστικά, φοβικά αντανακλαστικά στην ελληνική κοινωνία. Το κάνατε όταν καταψηφίσατε το σύμφωνο συμβίωσης. Το κάνατε όταν καταψηφίσατε την αναδοχή από ομόφυλα ζευγάρια. Το κάνετε σταθερά στο προσφυγικό και στο μεταναστευτικό, όπου αρνείστε να δείτε τους ανθρώπους, τα ανθρώπινα δικαιώματα και βλέπετε πολίτες δύο κατηγοριών. Εσείς την τροφοδοτείτε αυτή την υπόθεση. Και μικρότερη σημασία έχει το τι θα ψηφίσει κανείς τελικά εδώ και μεγαλύτερη σημασία έχει το τι εκπαιδεύετε την κοινωνία να αντιλαμβάνεται ως δικαίωμα ή ως μη δικαίωμα.

Ο δεύτερος λόγος που λέω ότι αυτή η νίκη, αυτό το βήμα που γίνεται είναι μισό έχει να κάνει με την υποβοηθούμενη αναπαραγωγή και με την παρένθετη κύηση. Το νομοσχέδιο αναγνωρίζει ένα δικαίωμα, το δικαίωμα στο γάμο των ομόφυλων ζευγαριών και ταυτόχρονα θεσπίζει μία διάκριση. Ποια είναι η διάκριση αυτή; Ότι τα άτομα που θα παντρεύονται δεν θα μπορούν να προχωρούν στην υποβοηθούμενη αναπαραγωγή μέσω παρένθετης κύησης.

Εδώ τα επιχειρήματα που άκουσα είναι τα εξής: Πρώτα απ’ όλα, ο κ. Μητσοτάκης επικαλέστηκε το τράφικινγκ επικαλέστηκε δηλαδή τα παράνομα κυκλώματα που δρουν ως την αιτία, για την οποία δεν δίνει αυτό το δικαίωμα και στα ομόφυλα ζευγάρια.

Είναι, όμως, απαράδεκτο να επικαλείσαι μία παρανομία για να μην αναγνωρίσεις ένα δικαίωμα. Είναι απαράδεκτο να επικαλείσαι μια παρανομία για να κάνεις μια ακόμη παρανομία, η οποία είναι βαθύτερη και αφορά την αρχή της ισότητας και άρα το αντισυνταγματικό του πράγματος.

Φανταστείτε, υπάρχουν δίκτυα εμπορίας οργάνων; Προφανώς και υπάρχουν. Αυτό σημαίνει ότι θα έπρεπε να καταργήσουμε τη δωρεά οργάνων; Καταλαβαίνετε πόσο παράλογο, παράδοξο, είναι αυτό το επιχείρημα; Ακόμη πιο ανήκουστο είναι αυτό το επιχείρημα να το επικαλείται αυτός, ο οποίος έχει την ευθύνη για την αντιμετώπιση της παρανομίας δηλαδή ο Πρωθυπουργός δηλαδή η διοίκηση να λέει ότι η χώρα, την οποία εγώ διοικώ έχει πάρα πολύ μεγάλη παρανομία, εκτεταμένη και γι’ αυτό τον λόγο εγώ δεν θα αναγνωρίσω ένα δικαίωμα που οφείλω να αναγνωρίσω.

(Χειροκροτήματα από την πτέρυγα της Νέας Αριστεράς)

Όλη αυτή την ανησυχία του κ. Μητσοτάκη, τώρα τη θυμήθηκε που είναι για τα ομόφυλα ζευγάρια; Τόσο καιρό που υπάρχει δυνατότητα για τα ετερόφυλα ζευγάρια δεν τον απασχόλησε; Βλέπετε που είναι το υποκριτικό του πράγματος; Βλέπετε που είναι η διάκριση;

Δεύτερο σημείο υποκρισίας. Όταν θεσμοθετήθηκε το 2002 η παρένθετη κύηση στην Ελλάδα, θεσμοθετήθηκε ως μια πράξη αλτρουιστική δηλαδή χωρίς οικονομικό αντίτιμο, αυτό το λέει ρητά ο νόμος. Στη συνέχεια, όμως, το 2014 ο νόμος αυτός υπέστη μια σειρά από τροποποιήσεις που διευρύνθηκε πάρα πολύ το πεδίο εφαρμογής του νόμου με αποτέλεσμα, δυστυχώς, να διευρυνθούν και οι περιπτώσεις αυθαιρεσιών και καταχρήσεων και η Ελλάδα να καταστεί ιατρικός τουρισμός υποβοηθούμενης αναπαραγωγής.

Το 2014 ποια ήταν κυβέρνηση; Η κυβέρνηση Σαμαρά - Βενιζέλου. Πείτε στον κ. Χρηστίδη ότι ήταν και το ΠΑΣΟΚ στην κυβέρνηση αυτή. Κατήγγειλε πριν την υπόθεση της τροποποίησης, όμως ήταν και το ΠΑΣΟΚ στην κυβέρνηση. Αν το έκανε εν είδει αυτοκριτικής, καλοδεχούμενο, αλλά να μην κάνουμε τους ανήξερους.

Άρα ήταν η Νέα Δημοκρατία, αυτή η οποία άνοιξε το πεδίο εφαρμογής του νόμου, εξαιτίας των οποίων συμβαίνουν και μια σειρά από αυθαιρεσίες και σήμερα έρχεται να καταγγείλει το τράφικινγκ.

Τρίτο σημείο. Ακούω πολύ συχνά και από προοδευτικούς πολίτες το εξής επιχείρημα, αν θέλουν τα ομόφυλα ζευγάρια να υιοθετήσουν. Γιατί να έχουν δικαίωμα στην υποβοηθούμενη αναπαραγωγή;

Κατ’ αρχάς θα ανέμενα αυτό το ίδιο επιχείρημα να το λένε και για τα ετερόφυλα ζευγάρια. Αν θέλουν, ας υιοθετήσουν, γιατί να έχουν το δικαίωμα στην υποβοηθούμενη αναπαραγωγή;

Το δεύτερο που δεν λένε εδώ και μάλλον δεν γνωρίζουν, είναι ότι προφανώς δεν γνωρίζουν τι συμβαίνει με τη νόμιμη τεκνοθεσία στην Ελλάδα. Δεν γνωρίζουν ότι τα πραγματικά διαθέσιμα παιδιά προς την τεκνοθεσία στην Ελλάδα δεν ξεπερνούν τα εκατό. Τι σημαίνει τελικά όταν δεν τους δίνεις, λοιπόν, το δικαίωμα στην υποβοηθούμενη αναπαραγωγή; Σημαίνει ότι δεν τους δίνεις το δικαίωμα να φτιάξουν οικογένεια. Δεν τους αναγνωρίζετε δηλαδή τελικά ως άτομα, τα οποία μπορούν να έχουν τη δική τους οικογένεια. Τους κάνετε αυτή την παραχώρηση, έτσι φαίνεται, ως παραχώρηση μοιάζει, σε σχέση με τον γάμο, αλλά δεν τους δίνετε τη δυνατότητα, γιατί δεν τους βλέπετε ως άτομα, τα οποία μπορούν να δημιουργήσουν τη δική τους οικογένεια.

Το ερώτημα, λοιπόν, εδώ είναι ευθύ και συγκεκριμένο και λέει ή θα υπάρχει η παρένθετη κύηση με δικλείδες ασφαλείας για όλα τα άτομα ή δεν θα υπάρχει για κανέναν. Διακρίσεις εδώ δεν επιτρέπονται.

Η άποψή μας είναι ότι πρέπει να υπάρχει και πρέπει να υπάρχει, γιατί όταν η επιστήμη, όταν η ιατρική επιστήμη έχει δώσει αυτή τη δυνατότητα, εδώ και πάρα πολλά χρόνια είναι λάθος να μην έρχεται το κράτος να ρυθμίζει την κατάσταση. Όσο δεν τη ρυθμίζει, τόσο περισσότερο θα υπάρχουν δίκτυα εκμετάλλευσης, τόσο περισσότερη αυθαιρεσία θα υπάρχει, εις βάρος κυρίως των ευάλωτων, των αδύναμων σωμάτων, των αδύναμων γυναικών, των μεταναστριών.

Για τον λόγο αυτό, εμείς καταθέτουμε τροπολογία, στην οποία επαναπροσδιορίζουμε το πεδίο εφαρμογής της παρένθετης κύησης, ώστε να υπάρχουν σαφείς δικλείδες ασφαλείας: όλα τα άτομα οι αιτούντες και η παρένθετη να ζουν στην Ελλάδα, να διαμένουν στην Ελλάδα για τουλάχιστον δύο χρόνια ώστε να μην μπορούμε να δίνουμε περιθώρια στην εκμετάλλευση μεταναστριών, να γίνεται εξέταση ουσίας από το δικαστή και της παρένθετης όχι μόνο των αιτούντων, να υπάρχει ακρόαση, να τους βλέπουν, και να αποσαφηνισθεί με ακόμη πιο με τον πιο ξεκάθαρο τρόπο το αλτρουιστικό κίνητρο αυτής της πράξης. Όχι μόνο με οικονομικό αντάλλαγμα αλλά και η αλτρουιστική προώθηση. Το δικαίωμα, όμως, πρέπει να υπάρχει για όλους, για όλα τα άτομα και είναι πολύ κρίσιμο να ρυθμιστεί το πεδίο αυτό.

Επίσης, έτσι όπως έχει το νομοσχέδιο οδηγεί στην εξής παράδοξη κατάσταση. Θα αναφέρω την περίπτωση δύο γυναικών, θα μπορούσε να συμβεί για δύο ομόφυλα άτομα. Εφόσον δύο γυναίκες συνάψουν γάμο και στη συνέχεια επιδιώξουν να αποκτήσουν παιδί μέσω της υποβοηθούμενης αναπαραγωγής -και οι δύο το θέλουν και οι δύο συναινούν σε αυτό- το παιδί που θα γεννηθεί θα είναι μόνο το παιδί της γυναίκας που κυοφόρησε. Η σύζυγος δεν θα είναι γονέας του παιδιού και θα πρέπει να προβεί στις διαδικασίες της τεκνοθεσίας και με το μακρόσυρτο χαρακτήρα που έχουν αυτές οι διαδικασίες στην Ελλάδα, καταλαβαίνετε ότι σε περίπτωση που πάθει κάτι η μητέρα, το παιδί αυτό στην πραγματικότητα θα μείνει χωρίς γονέα. Αυτό είναι παράλογο. Αυτό πρέπει να ρυθμιστεί με σαφήνεια. Δύο άτομα που αποκτούν μετά το γάμο παιδί με κοινή συναίνεση με υποβοηθούμενη αναπαραγωγή, θα είναι και τα δύο αυτομάτως γονείς του παιδιού.

Το τρίτο ζήτημα αφορά τα διεμφυλικά άτομα. Σας είπαμε και πριν ότι στον νόμο για την αναγνώριση της ταυτότητας φύλου, αλλάζει η ληξιαρχική πράξη του ατόμου που έκανε την αναγνώριση φύλου, δεν αλλάζει η ληξιαρχική πράξη του παιδιού, με αποτέλεσμα να μην μπορούν τα άτομα αυτά, να δουν στην πολιτεία τις ταυτότητες τους, όπως έχουν πραγματικά, δηλαδή το άτομο που είναι πλέον γονέας του παιδιού να αναγνωρίζεται ως τέτοιος και να μην υπάρχουν δυσκολίες στις μεταξύ τους σχέσεις.

Κύριε Υπουργέ, θεωρούμε εξαιρετικά σημαντικό να ρυθμιστούν αυτά τα ζητήματα τώρα, γιατί αν αυτή η συζήτηση σήμερα κλείσει με αυτόν τον τρόπο, τον ελλιπή -ας το πω έτσι- δεν θα ξανανοίξει σύντομα. Τώρα είναι μια σημαντική ευκαιρία που έχει ανοίξει συζήτηση, να ρυθμιστούν και τα ζητήματα αυτά, γιατί αφορούν τις ζωές αυτών των ανθρώπων.

Κλείνω. Σήμερα, κυρίες και κύριοι συνάδελφοι, η ελληνική οικογένεια, τα παιδιά, οι γονείς, δεν βάλλονται από αυτό το νομοσχέδιο. Σήμερα βάλλονται από μία πολιτική οικονομικών ανισοτήτων, βάλλονται επειδή στερούνται δημόσια αγαθά, βάλλονται επειδή στερούνται τους πόρους για να νιώσουν ασφάλεια, σταθερότητα, για να μπορούν να σχεδιάσουν το μέλλον τους. Αυτή είναι η πολιτική που υποβαθμίζει την ελευθερία τους και τα δικαιώματά τους. Δεν είναι η ταυτότητά τους. Η ταυτότητά τους είναι η περηφάνεια τους.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το σχολείο Ιλίου «Λισέλ Μαργκαρίτ Φιλόλ» της Γαλλίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει τώρα από την Κοινοβουλευτική Ομάδα των Σπαρτιατών, ο ειδικός αγορητής κ. Πέτρος Δημητριάδης.

Κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:**  Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, βρισκόμαστε εδώ σήμερα να συζητήσουμε ένα νομοσχέδιο, το οποίο για ακόμη μια φορά διχάζει την ελληνική κοινωνία, το οποίο αφορά την καθιέρωση του γάμου των ομοφυλοφίλων με πρόσχημα την ισότητα.

Δυστυχώς αυτή η συζήτηση διεξήχθη πάνω σε ένα κλίμα φανατισμού διότι πολλές πτέρυγες της Βουλής δημιούργησαν το εξής δίπολο. Από τη μία πλευρά είναι οι προοδευτικοί, οι δυνάμεις του φωτός, και από την άλλη είμαστε εμείς που διαφωνούμε, που πιστεύουμε στην παραδοσιακή οικογένεια, που είμαστε οι σκοταδιστές, αυτοί που θέλουμε τον Μεσαίωνα.

(Θόρυβος στην Αίθουσα)

**ΠΕΤΡΟΣ ΔΗΜΗΤΡΙΑΔΗΣ:** Θα απαντήσω σε αυτό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δημητριάδη, συγγνώμη, μισό λεπτό.

Είμαι σίγουρος ότι θα δοθεί η άνεση σε όλους -και σε αυτό θα συμβάλουμε όλοι- να ακουστούν τα επιχειρήματα με ευπρέπεια από κάθε πλευρά. Είμαι σίγουρος, επίσης, και το διαβλέπω μέχρι τώρα ότι δεν υπάρχει καμμία εκτροπή, δεν πρέπει να υπάρξει. Πρέπει να σταθούν όλοι στο ύψος του επιπέδου που θέλουμε στο Κοινοβούλιο και παρακαλώ, αφήστε τον κ. Δημητριάδη να εκφράσει τα επιχειρήματά του με ευπρέπεια, όπως ζητώ από όλους.

**ΠΕΤΡΟΣ ΔΗΜΗΤΡΙΑΔΗΣ:** Όπως βλέπετε κύριε Πρόεδρε, εγώ ο σκοταδιστής του Μεσαίωνα, εκφράζομαι με ευπρέπεια και εκφράζω την άποψή μου χωρίς να διακόπτω κανένα. Ας κάνουν και οι άλλοι το ίδιο. Αυτό ζητάω. Τίποτα περισσότερο, τίποτα λιγότερο. Ο καθένας εδώ επιχειρηματολογεί. Ας κάνουμε όλοι το ίδιο. Μη μιλάμε για δημοκρατία κι όταν κάποιος λέει αντίθετη άποψη, τον χλευάζουμε. Αυτό είναι απαράδεκτο για μένα. Συγγνώμη που το κάνω σχόλιο, αλλά πρέπει να γίνει κάποτε.

Λοιπόν, η συζήτηση διεξήχθη στο εξής δίπολο: Η μία πλευρά είμαστε οι φανατικοί σκοταδιστές που θέλουμε τον Μεσαίωνα και από την άλλη πλευρά είναι οι προοδευτικοί.

Πρόοδος για μένα, κύριοι συνάδελφοι, ξέρετε τι είναι; Είναι ο Έλληνας να έχει καλές παροχές υγείας που δεν τις έχει, είναι να έχει ένα σύγχρονο σιδηρόδρομο που δεν τον έχει, είναι να έχει καλή παιδεία που δεν την έχει, είναι να μην αναγκάζεται να φεύγει στο εξωτερικό που το κάνουν οι νέοι μας. Αυτά για μένα συνιστούν πρόοδο. Εγώ, λοιπόν, που είμαι του Μεσαίωνα και σκοταδιστής θέλω αυτά εδώ. Θέλω να επικεντρωθούμε εκεί πέρα.

Και θα περίμενα ξέρετε από μία χώρα που έχει δημογραφικό πρόβλημα και καταρρέει δημογραφικά να ασχοληθούμε με τους πολύτεκνους και τους τρίτεκνους και όχι με αυτό το θέμα. Αυτά θα έπρεπε κάποια στιγμή να τα πούμε. Πρέπει να θέσουμε τα προβλήματα της Ελλάδας στην πραγματική τους διάσταση.

Σήμερα, κυρίες και κύριοι συνάδελφοι, έχουμε αγροτικές κινητοποιήσεις, έχουμε κινητοποιήσεις των φοιτητών, έχουμε ακρίβεια, έχουμε φτώχια. Ας ασχοληθούμε με αυτά τα θέματα. Το ελληνικό Κοινοβούλιο υπάρχει για αυτόν τον λόγο. Αυτά πρέπει να τα πούμε κάποτε.

Ήταν τόσο μεγάλος ο φανατισμός, λοιπόν, που υπήρξε ώστε φτάσαμε στο σημείο ακόμα και άτομα της ΛΟΑΤΚΙ κοινότητας -αναφέρομαι στον κ. Γαβαλά- που διαφώνησαν με τον γάμο και την υιοθεσία να θεωρούνται ομοφοβικοί. Δηλαδή, φτάσαμε στο σημείο να έχουμε ομοφοβικούς ομοφυλόφιλους. Δεν το έχω ξανακούσει αυτό εδώ. Φτάσαμε δε στο σημείο ακόμα και ιεράρχες, όπως ο Μεσογαίας Νικόλαος, ο οποίος είναι διδάκτωρ του ΜΙΤ, ένα από τα μεγαλύτερα τεχνολογικά ιδρύματα στον κόσμο, να θεωρείται αμόρφωτος και σκοταδιστής. Πραγματικά ήταν απίστευτο. Φθάσαμε δε στο σημείο όποιος τολμάει να εκφράσει την αντίθεσή του και να πει ότι εμείς πιστεύουμε στην παραδοσιακή οικογένεια να θεωρείται ρατσιστής, ομοφοβικός, ναζιστής και ό,τι άλλο θες. Λες και εμείς καλλιεργήσαμε κάποιο μίσος.

Εμείς ουδέποτε εκφραστήκαμε με μίσος, ποτέ. Απλώς γυρίσαμε και είπαμε το εξής: Ότι πιστεύουμε στην παραδοσιακή οικογένεια και πιστεύουμε ότι το αρσενικό με το θηλυκό δημιουργούν οικογένεια. Έτσι το θέσπισε η φύση. Έτσι λέει η φύση. Τι να κάνουμε τώρα; Να το αλλάξω για να μη θεωρηθώ ομοφοβικός; Τι να κάνουμε; Λυπάμαι πάρα πολύ που ενοχλώ, αλλά έτσι είναι η πραγματικότητα και κάποιοι πρέπει να πούμε και κάποιες αλήθειες.

Λοιπόν, αναφορικά λίγο με το νομοσχέδιο: Πρώτα απ’ όλα, αναφερόμαστε στο Σύνταγμα. Επειδή αναφερόμαστε στο Σύνταγμα, ξέρετε, το Σύνταγμα το κάνουμε κατ’ επιλογήν.

Το άρθρο 21 παράγραφος 1 λέει ότι η οικογένεια είναι θεμέλιο συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Μιλάει για μητρότητα, μιλάει για συντήρηση και προαγωγή του έθνους. Αυτά τα λέει το Σύνταγμα. Δεν το λέμε εμείς. Δεν μπορούμε, λοιπόν, εμείς να επικαλούμαστε το Σύνταγμα όταν πρόκειται για το άρθρο 16 για την παιδεία -σωστά έχει μια βάση, το δέχομαι- δεν μπορούμε να επικαλούμαστε το Σύνταγμα για το άρθρο 51 και την επιστολική ψήφο και να μην το επικαλούμαστε εδώ πέρα. Δεν μπορεί να κάνουμε κατ’ επιλογήν επίκληση του Συντάγματος. Κατ’ επιλογήν επίκληση του Συντάγματος δεν γίνεται.

Και όσον αφορά στην αρχή της ισότητας που είπαμε και για κάποια άλλα θέματα, όταν θεσπίστηκε το Σύνταγμα αυτό του 1975, υπήρχαν τότε και τα άρθρα για την ισότητα και την ελεύθερη ανάπτυξη της προσωπικότητας. Τότε, λοιπόν, στις συζητήσεις που έγιναν -και αν ανατρέξει κάποιος, θα τις δει, αναφέρω και τα Πρακτικά μέσα- θα δει ότι όλες οι Κοινοβουλευτικές Ομάδες δεν είχαν θέσει κανένα ζήτημα γάμου ομόφυλων ζευγαριών. Όλοι θεωρούσαν δεδομένο -και όποιος θέλει μπορεί να το ψάξει- ότι ο γάμος τελείται μεταξύ ατόμων διαφορετικού φύλου. Αυτό το λένε τα Πρακτικά- δεν το λέω εγώ- του 1975, το οποίο άρθρο αναθεωρήθηκε.

Ένα άλλο που θέλω να πω είναι, επειδή κάποιοι απόρησαν για ποιο λόγο καλέσαμε εκκλησιαστικούς φορείς, ότι επίσης στο Σύνταγμα στο άρθρο 3, κατοχυρώνονται συνταγματικά οι ιεροί κανόνες της Ορθοδόξου Εκκλησίας. Αυτό το λέει το Σύνταγμα επίσης. Μπορεί να ενοχλεί; Δεν ξέρω. Μπορεί να θεωρείται αναχρονιστικό; Δεν ξέρω. Όμως, υπάρχει στο Σύνταγμα και πρέπει, λοιπόν, να το επικαλεστούμε.

Εμείς, λοιπόν, τι θεωρούμε εδώ πέρα; Θεωρούμε, πρώτα απ’ όλα, ότι ανατρέπεται πλήρως όλη η βάση του οικογενειακού δικαίου, γιατί μέχρι σήμερα για την ελληνική έννομη τάξη γάμος μεταξύ ατόμων του ιδίου φύλου ήταν ανυπόστατος. Μάλιστα, θέλω να αναφερθώ ότι το 2017 στο ανώτατο ακυρωτικό δικαστήριο της χώρας, ο Άρειος Πάγος, είχε προσφύγει τότε ένα ζευγάρι ομοφυλοφίλων που είχε τελέσει ένα γάμο στην Τήλο, έναν πολιτικό γάμο. Είχαν πει, λοιπόν, τότε ότι υπάρχει μια διεθνής δέσμευση της Ελλάδας να επιβάλλει, να υποχρεωθεί, να αιτηθεί τον γάμο τους, ότι ο γάμος των ομοφύλων είναι διεθνής δέσμευση. Ο Άρειος Πάγος, λοιπόν, με το σκεπτικό είχε καταρρίψει όλα τα επιχειρήματα και απέδειξε περίτρανα ότι δεν υπάρχει καμμία διεθνής δέσμευση.

Να πω, επίσης, επ’ αυτού με την ευκαιρία ότι στο άρθρο 12 της ΕΣΔΑ -Ευρωπαϊκή Σύμβαση Δικαιωμάτων Ανθρώπου- προβλέπεται η τέλεση γάμου μεταξύ ατόμων διαφορετικού φύλου. Μιλάει για άνδρα και γυναίκα. Επίσης, να πω ότι παγκοσμίως, επειδή μας λένε κάποιοι να ακολουθήσουμε την Ευρώπη, να ακολουθήσουμε όλον τον κόσμο, να πω ότι παγκοσμίως μόνο τριάντα έξι χώρες το αναγνωρίζουν αυτό, τριάντα έξι μόνο παγκοσμίως σε όλη την οικουμένη και στην Ευρώπη είκοσι Δεν μπορώ να καταλάβω, λοιπόν. Και λέμε για την Ευρώπη. Ας μιμηθούμε την Ευρώπη σε άλλα ζητήματα. Ας τη μιμηθούμε στο κράτος δικαίου που είναι και επίκαιρο. Ας τη μιμηθούμε στην υγεία. Ας τη μιμηθούμε στην οργάνωση του κράτους, όχι σε αυτό το θέμα. Πρέπει να ξεκινήσουμε από αυτό απαραίτητα;

Ένα άλλο δε προβληματικό που υπάρχει αναφορικά με τον Αστικό Κώδικα είναι και το εξής: Ενώ τροποποιείται το άρθρο 1350, παραμένει εξαιρετικά αναλλοίωτο το 1367 που προβλέπει τους δύο τύπους γάμων, τον θρησκευτικό και τον πολιτικό, οι οποίοι, σύμφωνα με τον Αστικό Κώδικα, είναι ισόκυροι, έχουν ίδιο νομικό κύρος. Πώς γίνεται, όμως, στη μία περίπτωση να επεκτείνεις το δικαίωμα γάμου στα ομόφυλα ζευγάρια στον πολιτικό γάμο και όχι στον θρησκευτικό; Αυτό είναι παράδοξο. Δεν γίνεται. Δεν μπορεί δύο θεσμοί που θεωρούνται ισόκυροι από τον ελληνικό νομικό πολιτισμό στον έναν να προβλέπεις γάμο μεταξύ ομοφυλοφίλων και στον άλλον όχι. Αυτό είναι παράδοξο.

Ένα άλλο παράδοξο του νομοσχεδίου ξέρετε ποιο είναι; Στο άρθρο 6 επεκτείνει τις άδειες μητρότητας, πατρότητας και λοχείας σε άτομα του ιδίου φύλου. Δηλαδή, ουσιαστικά θα έχουμε το παράδοξο να απονέμεται η ιδιότητα του πατέρα και της μητέρας σε άτομα που είναι είτε αρσενικού γένους… δηλαδή, μητέρα θα θεωρείται ένα άτομο αρσενικού γένους και πατέρας άτομο θηλυκού γένους. Αυτό για μένα είναι παράδοξο προσωπικά. Εγώ έτσι το βλέπω.

Και εδώ θα ήθελα να πω, επίσης, ότι μου κάνει πάρα πολύ μεγάλη εντύπωση ότι δίνεται ιδιαίτερη έμφαση στην παρένθετη μητρότητα και εδώ θέλω να ρωτήσω: Οι φεμινιστικές οργανώσεις που μας λέγανε τόσο καιρό ότι η γυναίκα δεν πρέπει να είναι μηχανή αναπαραγωγής, ότι η γυναίκα δεν πρέπει να γεννάει μόνο παιδιά, πού είναι εδώ πέρα; Γιατί δεν διαμαρτύρονται; Μου κάνει μεγάλη εντύπωση.

Όπως μου κάνει και κάτι άλλο εντύπωση. Έβλεπα μέχρι πρότινος άτομα που θεωρούσαν τον γάμο αναχρονιστικό θεσμό και παρωχημένο, ξαφνικά γίνονται οι μεγαλύτεροι υπέρμαχοί του. Τελικά, είναι αναχρονιστικός ή δεν είναι; Πρέπει να καταλάβουμε κάποια στιγμή. Αυτό θα το καταλάβουμε.

Χώρια ότι με το άρθρο 11 ανοίγουμε και τον δρόμο -και ειπώθηκε από πάρα πολλούς συναδέλφους- στα κυκλώματα εμπορίας βρεφών κ.λπ.. Αυτά πρέπει να τα δούμε κάποια στιγμή. Ελλοχεύουν πάρα πολύ μεγάλοι κίνδυνοι. Υπάρχουν πάρα πολλά διεθνή κυκλώματα, τα οποία πρέπει να τα προσέξουμε. Μην ανοίξουμε με ένα άρθρο την κερκόπορτα κάποιας παρανομίας. Αυτά είναι σοβαρά ζητήματα που πρέπει να προσέξουμε.

Και όσον αφορά, να ξέρετε, το μίσος και τον φοβισμό που μας λέγανε και την κακία, όχι εμείς δεν καταψηφίζουμε το νομοσχέδιο επειδή μισούμε κάποιον. Καταψηφίζουμε το νομοσχέδιο γιατί αγαπάμε την παραδοσιακή ελληνική οικογένεια, ένα θεσμό, έναν πυλώνα του ελληνικού έθνους, οποίος μας βοήθησε να επιβιώσουμε διά μέσου των αιώνων και είμαστε άκρως υπερήφανοι για αυτό και δεν θα ντραπούμε να το πούμε. Πιστεύουμε στην παραδοσιακή ελληνική οικογένεια και αυτό δεν αλλάζει.

Εδώ θα ήθελα να πω και κάτι αναφορικά με τη στάση της Νέας Δημοκρατίας. Παρατηρώ πάρα πολλούς συναδέλφους της Νέας Δημοκρατίας να διαφωνούν με το νομοσχέδιο.

Θέλω να ρωτήσω: Δεν γνωρίζετε, κύριοι συνάδελφοι της Νέας Δημοκρατίας και κυρίες, ότι το κόμμα σας εδώ και καιρό έχει εντάξει την ΛΟΑΤΚΙ ατζέντα στο πρόγραμμά του; Δεν γνωρίζετε ότι πήγαινε στα gay pride; Ανακαλύπτετε τώρα την Αμερική;

Μάλιστα, να πω και κάτι άλλο. Η Νέα Δημοκρατία σε αυτό το θέμα μου θυμίζει τον Ιανό -όχι την κακοκαιρία-, τη ρωμαϊκή θεότητα της ρωμαϊκής μυθολογίας. Ήταν ο βασιλιάς. Ο Ιανός, ξέρετε, είχε μια ιδιότητα. Απεικονιζόταν στα νομίσματα με δύο πρόσωπα. Και τώρα εδώ η Νέα Δημοκρατία κάνει αυτό το πράγμα. Έχει δύο πρόσωπα. Από τη μία βλέπει τους προοδευτικούς και από την άλλη προσπαθεί να κρατήσει τους συντηρητικούς μη μας φύγουν και πάνε αλλού. Κάποια στιγμή, λοιπόν, θα πρέπει να αποφασιστεί πού ανήκει. Να πάρει ξεκάθαρη θέση.

Εμείς τουλάχιστον διαφωνούμε. Δεν μας συμπαθείτε, δεν μας αρέσετε. Εμείς είμαστε ξεκάθαροι. Ούτε δύο μέτρα και δύο σταθμά. Ξεκάθαρη θέση υπέρ της παραδοσιακής ελληνικής οικογένειας, υπέρ της Ελλάδας και του ελληνικού έθνους.

Γι’ αυτούς, λοιπόν, τους λόγους καταψηφίζουμε το νομοσχέδιο.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Μύτικα Χαλκίδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Γεώργιος Αποστολάκης.

Παρακαλώ, κύριε συνάδελφε.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριοι Βουλευτές, καλούμαστε σήμερα να δώσουμε δικαίωμα γάμου και τεκνοθεσίας σε μία μειοψηφική ομάδα πολιτών που θέλουν να αποκλίνουν από τις κανονικές και φυσικές σχέσεις συζυγίας και πατρότητας ή μητρότητας.

Αλλά ας ξεχάσουμε για λίγο το ζήτημα αυτό και ας δούμε κατάματα την πραγματική κατάσταση της ελληνικής κοινωνίας. Αμφισβητεί κανείς ότι ο λαός στη συντριπτική του πλειοψηφία υποφέρει από την ακρίβεια και δεν μπορεί να ανταποκριθεί στα βασικά; Ακόμη και τα καλάθια κοροϊδίας της Κυβέρνησης, δεν μπορεί να γεμίσει. Οι καθημερινές εξώσεις και οι πλειστηριασμοί των σπιτιών των Ελλήνων από τα αχόρταγα παρατραπεζικά funds, έγιναν μια πληγή στο σώμα της Ελλάδας, με την ευλογία φυσικά και διευκόλυνση της Κυβέρνησης και της εξαρτώμενης από αυτήν δικαιοσύνης.

Η ασφάλεια του πολίτη, ιδιαίτερα στην Αττική, είναι προβληματική. Το ποινικό έγκλημα σε οργανωμένη μορφή έχει καταστήσει την Αττική κάτι σαν Κολομβία των Βαλκανίων. Η στέγη από κοινωνικό αγαθό έγινε πολυτελείας και δυσεύρετη. Η δημόσια υγεία υποβαθμίζεται και εξωθείται στα ιδιωτικά συμφέροντα και γίνεται απλησίαστη για τα λαϊκά στρώματα. Το ίδιο και η δημόσια παιδεία. Τα δημόσια πανεπιστήμια με ευρωπαϊκούς νομικισμούς περιθωριοποιούνται, με την εισαγωγή των ξένων ιδιωτικών. Δημογραφικά φθίνουμε. Σήμερα έχουμε δείκτη γεννήσεων 1,3. Είμαστε λίγο πριν το χείλος του αφανισμού. Για να σωθεί ένα έθνος χρειάζεται δείκτη γεννήσεων στο 2,1.

Τα εθνικά θέματα σε όλα τα επίπεδα άλυτα και η παγκόσμια γεωπολιτική ρευστότητα απειλεί και τη χώρα μας. Και λίγες ημέρες νωρίτερα με την καταδίκη της Ελλάδας, ουσιαστικά της Νέας Δημοκρατίας του κ. Μητσοτάκη, σε επίπεδο Ολομέλειας του Ευρωπαϊκού Κοινοβουλίου καταδείχθηκε η ανυπαρξία κράτους δικαίου για πολλά ζητήματα κυρίως, όμως, για πολιτική μεροληψία στα Τέμπη, για τις υποκλοπές και παρακολούθηση από τους μηχανισμούς της Κυβέρνησης πολιτικών και πολιτών, για την ελευθερία του Τύπου.

Και σε μια τέτοια οριακή κατάσταση, έρχεται ο κ. Μητσοτάκης και φέρνει το νομοσχέδιο για τους γάμους και τις τεκνοποιήσεις των ομοφυλόφιλων ζευγαριών. Ένα νομοσχέδιο που διχάζει τη χώρα επί ενός θεμελιακού ζητήματος για την ταυτότητα του Έλληνα, τον γάμο και την οικογένεια. Γιατί ο κ. Μητσοτάκης έφερε τέτοιο διχαστικό -ακόμα και για τους κόλπους του κόμματός του- ζήτημα, τη στιγμή που σύμπασα η κοινωνία άλλες προτεραιότητες θεωρεί ως βασικές, για ένα νόμο που πεντακόσια -άντε χίλια- ζευγάρια τέτοια θα τον υλοποιήσουν, όταν όλα τα άλλα σοβαρά ζητήματα της μεγάλης πλειοψηφίας του λαού είναι στο τέλμα. Ίσως τα συγχαρητήρια που έλαβε πρόσφατα από το Αμέρικα το εξηγούν.

Το Πατριωτικό και Δημοκρατικό Κίνημα Νίκη, από την πρώτη στιγμή, με πολύ δυνατή και καθαρή φωνή δήλωσε ότι όχι μόνο θα καταψηφίσει το νομοσχέδιο αυτό, αλλά και μετά την υπερψήφισή του θα αγωνιστεί να το ακυρώσει μέσα στην κοινωνία με κάθε νόμιμο μέσο, ακόμη και με την οργάνωση απαίτησης του λαού να αποφανθεί με δημοψήφισμα, του λαού που δεν ρωτήθηκε προεκλογικά και στη συντριπτική του πλειοψηφία δεν θέλει την καθιέρωση ενός τέτοιου γάμου. Και δεν το θέλει γιατί η θρησκευτική και εθνική του παράδοση τον απορρίπτει.

Το είπαμε στην επιτροπή και το ξαναλέμε και τώρα, η Νίκη και οι άνθρωποί της, απορρίπτοντας αυτό το νομοσχέδιο, δεν αντιμαχόμαστε όσους και όσες από τους συμπολίτες μας αποκλίνουν σεξουαλικά από την παραδοσιακή και ευλογημένη ετερόφυλη σχέση. Δεν επιζητούμε τον κοινωνικό αποκλεισμό τους ούτε κάθε είδους διακρίσεις σε βάρος τους. Το κυριότερο δεν διακατεχόμαστε από πνεύμα αποστροφής ή μίσους. Αντίθετα τους αγαπούμε ως εικόνες Θεού το ίδιο πολύτιμες, την απόκλισή τους, όμως, την απορρίπτουμε γιατί κατά την ορθόδοξη πατρική διδασκαλία γεννά ένα πάθος που είναι εμπόδιο στη σωτηρία.

Απορρίπτουμε, όμως, τον νόμο για τον γάμο ΛΟΑΤΚΙ, γιατί είναι αντίθετος σε έναν άλλο νόμο ανώτερο, στο νόμο του Ευαγγελίου και εμείς στον Πατριωτικό Δημοκρατικό κίνημα Νίκη ποτέ δεν ντραπήκαμε να πούμε ότι οι πολιτικές μας επιλογές εμπνέονται από τις αρχές του Ευαγγελίου και της Ορθοδοξίας. Δύο είναι οι βασικές αναφορές για τον άνθρωπο στη βιβλική δημιουργία, άρσεν και θήλυ, εποίησεν ο Θεός και αυξάνεστε και πληθύνεστε. Μπορεί να ισχύσει η εντολή του δημιουργού μας, το αυξάνεστε και πληθύνεστε σε ένα ομοφυλόφιλο ζευγάρι;

Απορρίπτουμε τον γάμο ΛΟΑΤΚΙ γιατί είναι αντίθετος στον υγιή ευρωπαϊκό πολιτισμό και στις διαχρονικές αξίες του. Τον απορρίπτουμε και γιατί θα λειτουργήσει σαν μία βραδυφλεγής βόμβα στα θεμέλια της παραδοσιακής ελληνικής κοινωνίας. Θα λειτουργήσει διαλυτικά και κατά της οικογενειακής συνοχής, καθώς διευρύνεται ανεξέλεγκτα το πλαίσιο της οικογενειακής συμβίωσης. Θα γίνει η αφετηρία της θεσμικής αναγνώρισης ως γάμου και άλλων περίεργων μορφών συμβίωσης.

Το ίδιο κίνημα των επιθετικών δικαιωματιστών ΛΟΑΤΚΙ, για χάρη του οποίου ο κ. Μητσοτάκης με τη συνεργασία και του ΣΥΡΙΖΑ του κ. Κασσελλάκη, προωθεί τον γάμο με το νομοσχέδιο αυτό, σύντομα θα αξιώσει την αναγνώριση ως γάμου και της πολυπρόσωπης, πολυσυντροφικής σχέσης. Ήδη έχει εμφανιστεί στις ΗΠΑ και στη Δυτική Ευρώπη.

Η Ευρωπαϊκή Ένωση φροντίζει γι’ αυτό, στις 14-12-2023 προτάθηκε προς έγκριση από το Ευρωπαϊκό Συμβούλιο κανονισμός για το ευρωπαϊκό πιστοποιητικό γονεϊκής σχέσης. Τόσο το κείμενο της Ευρωπαϊκής Επιτροπής όσο και αυτό του Ευρωκοινοβουλίου απαλείφουν κάθε αναφορά στη μητρότητα και πατρότητα, ενσωματώνοντας το γονέας 1 και γονέας 2.

Οι τροπολογίες, μάλιστα, του Ευρωκοινοβουλίου προχωράνε ακόμη πιο πέρα στην απαίτηση αναγνώρισης γονικής σχέσης του παιδιού, ακόμη και με περισσότερους από δύο γονείς, υιοθετώντας τις πιο ανορθολογικές κατασκευές με κριτήριο την κατοχύρωση των πολυγονικών οικογενειών.

Τι άλλο είναι αυτό που ετοιμάζεται να αναγνωρίσει η Ευρωπαϊκή Ένωση, παρά η νομιμοποίηση πολυπρόσωπης πολυσυντροφικής σχέσης;

Απορρίπτουμε τον γάμο ΛΟΑΤΚΙ, γιατί το νομοσχέδιο της Κυβέρνησης είναι πονηρά διατυπωμένο και κρύβει το πραγματικό περιεχόμενό του. Πρώτα απ’ όλα συσκοτίζει και δεν φανερώνει καθαρά για ποιες κατηγορίες σεξουαλικών αποκλίσεων εισάγει, όπως διατείνεται, ισότητα στον πολιτικό γάμο. Αναφέρεται στο άρθρο 1, ότι αυτό γίνεται προς κατεύθυνση υλοποίησης της εθνικής στρατηγικής για την ισότητα των ΛΟΑΤΚΙ. Η εθνική αυτή στρατηγική είναι η υλοποίηση από την Κυβέρνηση Μητσοτάκη της διεθνούς ατζέντας των πιο επιθετικών δικαιωματιστών ΛΟΑΤΚΙ, για την επιβολή στις κοινωνίες των λαών ως δικαιώματα των απαιτήσεων εκείνων των ανθρώπων που προτιμούν να εκφράζονται σεξουαλικά με τρόπο διαφορετικό από τον φυσικό της ερωτικής σχέσης άνδρα και γυναίκας.

Εδώ και πολλά χρόνια αναπτύσσεται συστηματικά στο δυτικό, βασικά, κόσμο μια άλλη αντίληψη, φιλοσοφία και πολιτική προσέγγιση των δικαιωμάτων. Υπάρχει μια ροπή υπέρ ενός κινήματος δικαιωματισμού και της woke κουλτούρας, που αναπτύσσεται και επιβάλλεται έτσι στην κοινωνία ακόμη και από κυβερνήσεις ένας επιθετικός δικαιωματισμός. Η βάση του είναι το «θέλω», επειδή το «θέλω» το απαιτώ ως δικαίωμα και μάλιστα θεσμοθετημένο. Η υγιής, όμως, βάση των θεσμών είναι το πρέπει και όχι το θέλω. Τις περισσότερες φορές ο δικαιωματισμός αυτός συμπορεύεται με το δεκανίκι του, την πολιτική ορθότητα. Οι άλογες και αφύσικες επιθυμίες, μετονομάζονται σε δικαιώματα και απαιτούν κατοχύρωση. Αναπτύσσεται ως ιδεολογία η ηθική του γούστου. Μια τέτοια, όμως, ηθική και ιδεολογία δεν μπορεί να αποτελέσει συνεκτικό δεσμό σε μία κοινωνία. Μπορεί πολύ εύκολα να τη μετατρέψει σε αγέλη υποκειμένων που απλά και συνεχώς επιθυμούν.

Ποιοι, όμως, και τι είναι αυτοί οι ΛΟΑΤΚΙ για την ισότητα των οποίων στον γάμο νομοθετούμε σήμερα; Στο πονηρά συντεταγμένο νομοσχέδιο, ο όρος, το αρκτικόλεκτο ΛΟΑΤΚΙ, δεν προσδιορίζεται καίτοι ήταν υποχρεωτικό για να έχει την απαιτούμενη σαφήνεια ως νομοθέτημα. Ζητήσαμε στην επιτροπή από τον κύριο Υπουργό να το κάνει, επίμονα το απέφυγε. Δικαιούμαστε τώρα να το κάνουμε εμείς, για να καταστήσουμε γνωστό στους πολίτες σε ποιες σεξουαλικές αποκλίσεις δίνετε πρόσβαση στον γάμο.

Έτσι, από δημόσιο κείμενο εκείνο της εθνικής στρατηγικής για την ισότητα των ΛΟΑΤΚΙ plus, πληροφορούμαστε ότι δίνουμε γάμο σε λεσβίες, ομοφυλόφιλους, αμφιφυλόφιλους, σε άτομα trans, queer και intersex. Στο ίδιο κείμενο επεξηγείται ότι τα queer άτομα είναι αυτά που η συνείδηση του εαυτού τους βρίσκεται μακριά από τις νόρμες της ετεροκανονικότητας και της διμερούς αντίληψης για τα φύλα. Συνειδητοποιούμε, κύριοι Βουλευτές, τι ακριβώς νομοθετούμε; Ένα τέτοιο άτομο που δεν ξέρει τι είναι, αν είναι άντρας ή γυναίκα ή κάτι άλλο, γάμο θέλει ή ψυχολογική βοήθεια;

(Στο σημείο αυτό την Προεδρική Έδρα καταλαμβάνει ο Γ΄Αντιπρόεδρος της Βουλής κ **ΑΘΑΝΑΣΙΟΣ ΜΠΟΥΡΑΣ**)

Στο αρχικό νομοσχέδιο υπήρχε η ένδειξη «plus», ο σταυρός. Με το σύμβολο αυτό προσδιορίζεται οτιδήποτε πέρα από τις παραπάνω έξι ομαδοποιήσεις. Δεν θα αργήσει να έρθει ένα άλλο νομοσχέδιο που θα επεκτείνει την ισότητα στον γάμο και σε αυτές τις απροσδιόριστες κατηγορίες σεξουαλικών αποκλίσεων.

Πονηρή είναι επίσης η διατύπωση του νομοσχεδίου ότι δήθεν αφορά ισότητα μόνο στον πολιτικό γάμο. Η αλήθεια είναι ότι δεν θεσπίζει μόνο δικαίωμα πολιτικού γάμου. Παρέχει και δικαίωμα θρησκευτικού γάμου μεταξύ ομοφυλόφιλων ζευγαριών, για όσα φυσικά δόγματα ή θρησκευτικές κοινότητες επιτρέπουν στους λειτουργούς τους να τον τελέσουν. Αγγλικανοί και διάφορες προτεσταντικές νομολογίες το επιτρέπουν. Έτσι τροποποιείται μόνο το βασικό άρθρο 1350 του Αστικού Κώδικα και ορίζεται ότι γάμος μπορεί να συνάπτεται μεταξύ δύο προσώπων ανεξαρτήτως φύλου. Το άρθρο, όμως, 1367 που προβλέπει ότι ο γάμος μπορεί να γίνει είτε πολιτικός είτε θρησκευτικός παραμένει ως έχει. Άρα, η δυνατότητα τέλεσης και των δύο τύπων γάμου παρέχεται στα ζευγάρια κάθε είδους, διαφορετικού ή ιδίου φύλου. Το είπαμε σε όλους τους τόνους στην επιτροπή, αλλά ο κύριος Υπουργός ποιείται τη νήσσαν. Ούτε τον ψευδεπίγραφο τίτλο του νομοσχεδίου δεν άλλαξε.

Αποδεικνύεται ψευδής και η άλλη διαβεβαίωση του κυρίου Πρωθυπουργού ότι δεν θα προβλέπεται από το νομοσχέδιο η τεκνοθεσία αυτοθυσία με τη χρήση παρένθετης μητέρας, ότι δηλαδή, θα είναι μόνον η υιοθεσία. Στο νομοσχέδιο δεν υπάρχει διατυπωμένη μια ευθεία και σαφής απαγορευτική διάταξη για την τεκνοθεσία στην Ελλάδα ή σε τρίτη χώρα με τη χρήση ξένης μήτρας.

Ωστόσο στο άρθρο 11 πολύ πονηρά ανοίγει ο δρόμος. Ρητά νομιμοποιείται μια τέτοια δυνατότητα αν γίνει σε τρίτη χώρα. Ο καθένας καταλαβαίνει ότι η δυνατότητα αυτή θα είναι για λίγα και εκλεκτά ζευγάρια που το βαλάντιο τους θα το επιτρέπει. Φυσικά και η εξωσωματική γονιμοποίηση μέσω τράπεζας σπέρματος για ζευγάρια γυναικών σε τρίτη χώρα ανοίγει ο δρόμος, επιτρέποντας έτσι την αναγνώριση της εμπορευματοποίησης, χρησιμοποίησης μήτρας κάποιας γυναίκας από τα ζευγάρια ανδρών σε άλλη χώρα, καθώς και την αναγνώριση της εξωσωματικής γονιμοποίησης μέσω τράπεζας σπέρματος για τα ζευγάρια γυναικών ουσιαστικά τροφοδοτεί την εμπορευματοποίηση της διαδικασίας απόκτησης παιδιών.

Αλήθεια, οι γυναικείες φεμινιστικές οργανώσεις πού είναι, για να διαμαρτυρηθούν για την επί χρήμασι μετατροπή της γυναικείας μήτρας σε κατά παραγγελία παιδοποιητική μηχανή, χάριν ικανοποίησης του «θέλω» και του «εγώ» των επίδοξων ομοφυλόφιλων γονέων; Τα ίδια ισχύουν και για την υιοθεσία. Ποιος δεν ξέρει ότι οι αιτήσεις για υιοθεσία από παραδοσιακά ζευγάρια είναι πολλαπλάσιες από τα παιδιά που είναι διαθέσιμα από τις δομές παιδικής προστασίας; Έτσι οι αυξημένες ανάγκες που θα προκύψουν και από τη ζήτηση των ομοφυλόφιλων ζευγαριών θα καλυφθούν αναγκαστικά από πηγές έξω από τις κρατικές δομές. Στην ουσία διαπλατύνεται ο ήδη ανοιγμένος δρόμος για εμπορία παιδιών προσφύγων, αλλά και από χώρες που είναι σε πόλεμο ή λιμοκτονούν που δεν υπάρχουν και δεν εφαρμόζονται μέτρα αντισύλληψης και γενικότερα η ανθρώπινη ζωή, ειδικότερα η βρεφική, παιδική, είναι ευτελής.

Υπενθυμίζουμε στην Ολομέλεια και τούτο: Στη διακήρυξη του ΟΗΕ για τα δικαιώματα του παιδιού ως πρώτο δικαίωμα ορίζεται να μεγαλώνει το παιδί με τους φυσικούς του γονείς, τη μητέρα του και τον πατέρα του. Αυτό το διακηρυγμένο ανθρώπινο δικαίωμα κάθε παιδιού να μεγαλώσει με τη μητέρα του και τον πατέρα του, ποιος θα το υπερασπιστεί εδώ μέσα; Και ποιος θα τολμήσει να το ακυρώσει, για χάρη αμφιλεγόμενων δικαιωμάτων συγκεκριμένων ανηλίκων;

Κύριε Μητσοτάκη, αντί να κοροϊδεύετε τον ελληνικό λαό με την προώθηση του γάμου αυτού ως δήθεν μια πράξη ισότητας και δικαιοσύνης για μια ολιγάριθμη κοινωνική ομάδα ομοφυλόφιλων που δεν τους αρκεί το σύμφωνο συμβίωσης και θέλουν να κάνουν γάμο; Η Νίκη σας αντιπροτείνει να υπερασπιστείτε την πατροπαράδοτη οικογένεια και την τιμημένη πολυτεκνία. Προκαλεί αλγεινή εντύπωση αυτή η εμμονή σας, όταν την ίδια στιγμή η πατρίδα μας γηράσκει και αργοπεθαίνει και οι νέοι μας επιλέγουν είτε να μην δημιουργήσουν τη δική τους οικογένεια είτε να αποφεύγουν συνειδητά την τεκνοποιία για λόγους κυρίως οικονομικούς. Να πάρετε, λοιπόν, μέτρα άμεσα και επαρκή για να λυθεί το μεγάλο πρόβλημα της ελληνικής κοινωνίας, το δημογραφικό, όχι με την εισαγωγή και νομιμοποίηση αλλοεθνών και αλλόθρησκων Ασιατών, όπως διατείνεστε, αλλά με αύξηση του ελληνικού πληθυσμού.

Αντί να ευνοείτε τον ομοφυλόφιλο γάμο με τόσο πάθος, λες και αυτό είναι το βασικό πρόβλημα της ελληνικής κοινωνίας σήμερα, πάρτε άμεσα και γενναία μέτρα, που να ευνοούν τον πατροπαράδοτο γάμο των κανονικών ζευγαριών με σκοπό τη δημιουργία οικογένειας και την απόκτηση τουλάχιστον τριών παιδιών από κάθε τέτοια οικογένεια. Ενισχύστε τους νέους ώστε να μπορούν να παντρευτούν και να αποκτήσουν στέγη και εισόδημα, προϋποθέσεις που θα τους επιτρέψουν να τεκνοποιήσουν και να διαθρέψουν τα τέκνα τους. Αυξήστε το οικογενειακό εισόδημα των νέων νοικοκυριών τουλάχιστον κατά 30% και πλέον για να τολμήσουν να σκεφτούν να αποκτήσουν παιδί. Χρηματοδοτήστε τις δομές παιδικών σταθμών με φαγητό και ιατρική φροντίδα για όλα τα παιδιά, ολοήμερα σχολεία, συσσίτια σε όλα τα σχολεία και άλλες πρωτοβουλίες, όπως επίδομα 600 ευρώ τον μήνα σε κάθε τρίτο παιδί. Τι έχει κάνει γι’ αυτό η Νέα Δημοκρατία; Τίποτα. Κοροϊδεύει τον κόσμο. Η Νίκη έχει στο πρόγραμμά της σχέδια για όλα αυτά.

Και κάτι τελευταίο -και με αυτό θα κλείσω, κύριε Πρόεδρε, δώστε μου ένα λεπτό ανοχή- όχι και πολύ σοβαρό: Οι ομοφυλόφιλοι έχουν ήδη κατοχυρώσει το δικαίωμα να ζουν τη σεξουαλική ζωή που επιθυμούν και τους ικανοποιεί. Έχουν και τη νομική τους κατοχύρωση με τα σύμφωνα συμβίωσης. Παρά ταύτα υπάρχει μια εμμονή σε παγκόσμιο και εθνικό επίπεδο νεοφιλελεύθερων και παγκοσμιοποιημένων πολιτικών δυνάμεων να επιβάλουν νομοθετικά τον γάμο ως δικαίωμα των ΛΟΑΤΚΙ ατόμων, να επιβάλλουν ακόμη και τη νομική δυνατότητα μιας αφύσικης γονεϊκότητας με υιοθεσίες και παρένθετες μήτρες. Αυτό αλλάζει τελείως το σκηνικό. Αναδεικνύει άλλες προθέσεις, με πολύ σοβαρές πολιτικές προεκτάσεις.

Σε εθνικό επίπεδο αυτό επιχειρούν σήμερα ως αταίριαστοι σύμμαχοι η νεοφιλελεύθερη Νέα Δημοκρατία του κ. Μητσοτάκη και η παγκοσμιοποιημένη αριστερά του ΣΥΡΙΖΑ και λοιπών συναφών δυνάμεων. Προφασιζόμενοι ότι υπερασπίζονται δικαιώματα, προχωρούν εντέχνως σε ένα κολοσσιαίο άλμα. Με το πρόσχημα της ικανοποίησης δικαιωμάτων γάμου και τεχνογνωσίας μια πολύ μικρής μειονότητας, χιλίων έως δύο χιλιάδων το πολύ ομοφυλόφιλων ζευγαριών που θέλουν γάμο και παιδιά, ακυρώνουν το δικαίωμα της πλειονότητας της κοινωνίας να είναι ο ρυθμιστής των θεσμών. Αυτό είναι ανωμαλία. Φυσικός ρυθμιστής της κοινωνικής ζωής είναι η πλειονότητα, όχι να επιβάλουν τους κανόνες τους οι πάσης φύσεως μειονότητες. Και να η τρέλα και η υποκρισία της όλης κατάστασης. Μιλάνε οι δικαιωματιστές της Κυβέρνησης για τα δικαιώματα των παιδιών, των ζευγαριών ΛΟΑΤΚΙ, τη στιγμή που κοντεύει να κλείσει το Νοσοκομείο Παίδων της χώρας.

Το Δημοκρατικό Πατριωτικό Κίνημα Νίκη, ο Πρόεδρος και οι Βουλευτές του, την ύστατη αυτή στιγμή καλούμε τον Πρωθυπουργό να μην προχωρήσει. Αρκετά διαίρεσε την κοινωνία και το κόμμα του. Να αποσύρει το νομοσχέδιο. Καλούμε επίσης τους Υπουργούς και Βουλευτές της Νέας Δημοκρατίας και των άλλων κομμάτων, που για λόγους συνειδήσεως είναι αντίθετοι, να μην υποχωρήσουν. Να έλθουν στην Ολομέλεια και να μιλήσουν. Να καταψηφίσουν. Να μην κρυφτεί κανείς στην αποχή. Η αποχή είναι συνενοχή.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τις τοποθετήσεις των εισηγητών και ειδικών αγορητών με τον ειδικό αγορητή της Πλεύσης Ελευθερίας, τον κ. Σπυρίδωνα Μπιμπίλα.

Ορίστε, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Η χώρα μας έχει και άλλα τεράστια προβλήματα και πολύ σημαντικά αυτήν τη στιγμή, όπως την ακρίβεια, τους αγρότες, τα ιδιωτικά πανεπιστήμια, την ιστορία των Τεμπών, του εγκλήματος των Τεμπών. Και εδώ θέλω να μείνω, γιατί σήμερα το πρωί ήμουν σε μια τηλεοπτική εκπομπή και με πολλή θλίψη και αγανάκτηση άκουσα τον κ. Μαρκόπουλο, τον Πρόεδρο της Επιτροπής, να μιλάει εντελώς απαξιωτικά, υβριστικά και χυδαία για την Πρόεδρο του κόμματός μας, τη Ζωή Κωνσταντοπούλου. Τέτοιος λόγος κακοποιητικός μεταξύ μας δεν πρέπει να υπάρχει. Είναι απαράδεκτος. Μας θλίβει. Νομίζω ότι όλη η Βουλή θα πρέπει να συμφωνήσει με αυτό που λέω. Έχουμε μεγάλο θέμα με αυτό.

Θα προσπαθήσω, λοιπόν, για το νομοσχέδιο να μιλήσω με τη γλώσσα της καρδιάς, γιατί εμείς οι καλλιτέχνες έτσι κι αλλιώς είμαστε ιδιαίτερα ευαισθητοποιημένοι και σε αυτά τα θέματα όπως και σε πολλά άλλα.

Εμείς στην Πλεύση Ελευθερίας και ευτυχώς και άλλοι εδώ μέσα πρεσβεύουμε ότι αυτά τα θέματα έπρεπε να έχουν ρυθμιστεί εδώ και πάρα πολλά χρόνια και ήταν αυτονόητο καθήκον της ελληνικής πολιτείας να τα ρυθμίσει, έστω και καθυστερημένα, έστω και μετά από πιέσεις από την Ευρωπαϊκή Ένωση, και ότι το νομοσχέδιο αυτό έρχεται να αναγνωρίσει, έστω και ελλιπώς σε κάποιες περιπτώσεις, δικαιώματα που υφίστανται ήδη στην υπόλοιπη Ευρώπη και σε κράτη της Αμερικής, στον δυτικό κόσμο δηλαδή, στον οποίο ανήκουμε. Γιατί αν είσαι αναγνωρισμένος γονέας, παραδείγματος χάριν, σε ένα κράτος της Ευρώπης, για ποιον λόγο να μην είσαι αναγνωρισμένος γονέας στην Ελλάδα, που είναι κράτος της Ευρώπης;

Έφτασε, λοιπόν, η χρονική στιγμή να δει κατάματα όλη η ελληνική κοινωνία αυτά που δεν είχε ποτέ τόλμη να τα δει εδώ και δεκαετίες. Ακούμε δυνατές φωνές υστερίας, φωνές ρατσιστικές, που δήθεν απεμπολούν τον ρατσισμό τους, λέγοντας ότι «ας κάνουν, μωρέ, αυτοί ,ότι θέλουν στο κρεβάτι τους, αλλά μην μας ζητάνε και τίποτα παραπάνω», λες και αυτοί οι άνθρωποι έχουν κάποια εξουσία περισσότερη από εμάς πάνω στις ζωές των άλλων.

Είναι σαν να μη βλέπετε, αγαπητοί μου φίλοι, την αλήθεια. Είναι σαν να κλείνετε τα μάτια στην ορατή πραγματικότητα που την έχετε και εσείς μπροστά σας. Σαν να μην γνωρίζετε ότι σχεδόν –λέω, σχεδόν, για να μην μου πείτε ότι είπα «σε όλα»- σε κάθε ελληνική οικογένεια, σε κάθε ελληνικό σόι υπάρχει και άτομο άλλου σεξουαλικού προσανατολισμού. Σαν να μην είναι όλοι παιδιά του ίδιου Θεού, που εσείς τον επικαλείστε, σε αυτόν απευθύνεστε. Σαν να μην είναι παιδιά του ίδιου σύμπαντος. Σαν να είστε εσείς κάτι παραπάνω από ανθρώπους που γεννήθηκαν από την ίδια φύση που γεννηθήκατε και εσείς, από ετεροφυλόφιλους γονείς μάλιστα, απ’ αυτούς τους διαφορετικούς ανθρώπους. Γιατί αυτό δεν το σέβεστε; Γιατί μιλάτε απαξιωτικά; Γιατί μιλάτε με ειρωνεία μερικές φορές;

Για εσάς τι είναι προτιμότερο, αλήθεια; Να ζουν άνθρωποι ευτυχισμένοι, με την ιδιότητα ή το χάρισμα που η φύση τους προίκισε, να ζουν με συντροφικότητα, με οικογένεια ή να είναι καταδικασμένοι μια ζωή να κρύβονται, όπως κάνανε τόσα χρόνια, να ζουν μόνοι τους, χωρίς παιδιά, επειδή εσείς εγωιστικά το αποφασίζετε, εσείς, δε, αυτοαποκαλείστε φυσιολογικοί. Λες και όλοι οι άλλοι δεν είναι φυσιολογικοί, που γεννήθηκαν από την ίδια φύση που γεννηθήκατε και εσείς.

Σας είναι προτιμότερο άραγε να ζουν κάτω από το καθεστώς των κατά συνθήκη γάμων, να ζουν διπλές ζωές; Να γίνονται γυναίκες δυστυχείς όταν ανακαλύπτουν μετά τον γάμο τους ότι οι σύζυγοί τους είναι γκέι ή και το αντίστροφο; Είστε πιο ευχαριστημένοι έτσι, ξέροντας ότι τέτοιοι γάμοι υπάρχουν πάρα πολλοί και μάλιστα σε πολλές περιπτώσεις έχουν ευλογηθεί από την ίδια την Εκκλησία, η οποία δεν το γνωρίζει φυσικά ότι είναι τέτοιοι γάμοι;

Για να ξεκαθαρίσω κάτι, η συγκεκριμένη μου φράση προχθές που σας προκάλεσε δεν ειπώθηκε, όπως άκουσα από τον κ. Βελόπουλο, από το Βήμα της Βουλής ούτε καν από το βήμα της επιτροπής, αλλά έγινε μέσα σε μία ανταλλαγή φωνασκιών και εκτροπής μέσα στην επιτροπή όταν ζητούσατε επίμονα να έρθουν εκπρόσωποι των Εκκλησιών και των μονών, που από την πρώτη στιγμή αντιστρατεύονται αυτό το νομοσχέδιο, και όχι οι ίδιοι άνθρωποι που πλήττονται από ένα τμήμα της κοινωνίας που άδικα τους κατακρίνει γιατί έτσι γεννήθηκαν.

Άκουσα έναν μητροπολίτη που μου απάντησε διαμέσου της τηλεόρασης, νομίζω, ότι «πείτε επιτέλους, πείτε ποιοι είναι». Όχι, δεν είμαι κουκουλοφόρος. Δεν μας ενδιαφέρει ποιος είναι ή ποιος δεν είναι. Δεν είναι δική μας δουλειά αυτή. Ο καθένας είναι ό,τι θέλει και δεν ενοχλεί τον άλλον. Και άκουσα ότι «πείτε, για να ξεβρωμίσει ο τόπος». Δεν είναι βρώμα οι γκέι άνθρωποι. Δεν είναι βρώμα οι διαφορετικοί. Άρα, δεν ξεβρωμίζει κανένας τόπος αν πούμε «αυτός είναι», «εκείνος είναι», «ο άλλος είναι». Όχι!

(Χειροκροτήματα από την πτέρυγα της Πλεύσης Ελευθερίας)

Οι γκέι άνθρωποι, οι διαφορετικοί άνθρωποι, οι τρανς άνθρωποι είναι το ίδιο Άνθρωποι -με Α κεφαλαίο- όπως είμαστε όλοι εδώ και όπως είστε και εσείς.

(Χειροκροτήματα από την πτέρυγα της Πλεύσης Ελευθερίας)

Γιατί κάπως έτσι εξέλαβε τους διαφορετικούς ανθρώπους ο ναζισμός και προσπάθησε να τους εξολοθρεύσει, μαζί με τους κομμουνιστές, μαζί με τους Εβραίους. Προσπάθησε να τους εξολοθρεύσει μέσα στα στρατόπεδα συγκέντρωσης.

Πρέπει να αφήσουμε, λοιπόν, πίσω την Ελλάδα της οπισθοδρόμησης και της μισαλλοδοξίας. Μην ξεχνάτε ότι, όπως μιλάτε εσείς τώρα με αηδία κάποιες φορές για τους διαφορετικούς, απ’ ό,τι έχω διαπιστώσει, έτσι μιλούσαν κάποτε για τις γυναίκες, οι οποίες με μεγάλους αγώνες κατάφεραν να έχουν δικαιώματα. Έτσι μιλούσαν κάποτε για τους έγχρωμους ανθρώπους, γιατί δεν τους θεωρούσαν ανθρώπους και τους είχαν βάλει κάποια κράτη σε τσίρκο για να τους βλέπουν οι λευκοί. Έτσι μιλούν άλλοι για τους μετανάστες, για όσους θέλουν να σωθούν φεύγοντας από τις χώρες τους νόμιμα ή παράνομα. Φεύγουν από τις χώρες τους για να σωθούν από τη φτώχεια και τους πολέμους, που πολλές φορές η ίδια η Δύση τους καλλιεργεί αυτούς τους πολέμους.

Ήρθε, λοιπόν, η ώρα αυτή η μερίδα, η μειοψηφία, αν θέλετε, των ανθρώπων των διαφορετικών, να έχουν μία σημαντική αλλαγή επί τα βελτίω στη ζωή τους. Αύριο μπορεί να γεννηθούν και από εσάς παιδιά με διαφορετικό σεξουαλικό προσανατολισμό. Δεν θα τα αγαπάτε το ίδιο; Δεν θα θέλετε να ζουν ευτυχισμένα;

Ως τώρα υπήρχε από την κοινωνία μια απομόνωση, μια καταδυνάστευση, μια απαξίωση, ένα κρύψιμο των ανθρώπων, που κρύβονταν για να μην πουν την αλήθεια, γιατί φοβόντουσαν τους άλλους. Ήρθε η ώρα λοιπόν της ισότητας, της ισονομίας, της ευγένειας, του σεβασμού, του αλληλοσεβασμού. Και αυτές οι αρχές είναι στην Πλεύση Ελευθερίας, όπως και σε άλλα κόμματα.

Δυστυχώς, όμως, δεν γίνονται εκτεταμένες παρεμβάσεις, αλλά μόνο προσαρμογές και επεκτάσεις στον ήδη υπάρχοντα Αστικό Κώδικα. Θεσπίζεται πια η ισότητα των πολιτών στον πολιτικό γάμο και προστατεύονται τα δικαιώματα και τα συμφέροντα των παιδιών που ήδη υπάρχουν, αφού ρυθμίζονται ζητήματα οικογενειακού δικαίου σε οικογένειες ομόφυλων ζευγαριών, που δεν είναι αόρατες, όπως και τα παιδιά τους δεν είναι αόρατα. Ως εδώ καλά!

Τι θα γίνει όμως μετά το νομοσχέδιο; Πιστεύετε ότι θα σταματήσουν οι «διαφορετικοί άνθρωποι» -σε εισαγωγικά το βάζω- να θέλουν να αποκτήσουν δικό τους παιδί, όχι μόνο από την τεκνοθεσία, που ήδη επιτρέπεται από το νομοσχέδιο, αλλά και ένα δικό τους, καταδικό τους, βιολογικό παιδί;

Ξέρετε τι θα γίνει τότε; Θα προσπαθήσουν όλοι να κάνουν «λευκούς» εικονικούς γάμους απλά και μόνο για να προχωρήσουν σε απόκτηση δικού τους παιδιού και μετά θα χωρίζουν. Και πιθανόν, αυτό να γίνεται με οικονομικές ανταλλαγές και πιθανόν και με γάμους που, χωρίς να το γνωρίζει, θα τους ευλογεί η Εκκλησία.

Αυτή την κοινωνία θέλουμε; Την κοινωνία του αναγκαστικού ψέματος; Της υποκρισίας; Ή μια κοινωνία που θα βοηθάει με πολιτισμένο τρόπο υπό όρους και η απόκτηση τέκνου θα είναι δυνατή και η γυναίκα δεν θα εργαλειοποιείται; Γιατί αν μια παρένθετη μητέρα το κάνει αυτό σαν επάγγελμα, ασφαλώς και δεν μας βρίσκει καθόλου σύμφωνους. Μόνο η αλτρουιστική συμμετοχή στην τεκνοποίηση είναι αποδεκτή. Και βέβαια, υπό αυστηρούς όρους, αν γίνεται μία ή δύο φορές στη ζωή και φυσικά κάτω από οικονομική βοήθεια και για την περίοδο κύησης και για μετά την κύηση και για τυχόν επιπλοκές στην υγεία της κυοφορούσας γυναίκας.

Επίσης, αν δύο γυναίκες που έχουν συνάψει γάμο μεταξύ τους έφεραν στον κόσμο παιδί της μιας μέσω κυοφορούσας παρένθετης, η δεύτερη θα πρέπει να το υιοθετήσει, γιατί δεν θεωρείται εξαρχής δικό της. Κι αυτό δεν προβλέπεται μέσα στο νομοσχέδιο.

Τουλάχιστον όμως με αυτό το νομοσχέδιο, τώρα με τις υπό ψήφιση ρυθμίσεις για τα παιδιά ομοφύλου ζευγαριού, αν αποβιώσει ο αναγνωρισμένος γονέας, το παιδί δεν πάει σε ίδρυμα ή σε συγγενείς, αλλά στον 2΄ γονέα, αυτόν που ως τώρα ήταν αόρατος, αλλά ήταν ορατός για το παιδί.

Επίσης, ρυθμίζονται τα κληρονομικά δικαιώματα του παιδιού, έστω και με καθυστέρηση. Κατοχυρώνονται δικαιώματα για κάτι που ήδη υφίσταται στην καθημερινή ζωή εδώ και χρόνια.

Η ελευθερία δύο ενηλίκων να συνάπτουν γάμο δεν έχει καμμία απολύτως επίπτωση στην ελευθερία των υπολοίπων ανθρώπων και δεν τους προσβάλλει. Εξάλλου, η πατροπαράδοτη οικογένεια, αυτή που όλοι γνωρίζουμε, δεν σταματάει να υφίσταται. Θα συνεχίσει να υπάρχει και κανένας δεν θα τη φοβάται ούτε αυτή θα φοβάται τους άλλους. Απλά, αυτό το αγαθό μπορούν πια να το απολαύσουν όλοι οι άνθρωποι. Γιατί η αγάπη, αυτό το σπουδαίο συναίσθημα των ανθρώπων, υπάρχει και αξίζει να διοχετεύεται με όποιον τρόπο μπορεί ο καθένας.

Ενώ όμως για την τεκνοθεσία το ομόφυλο ζευγάρι έχει δικαιωθεί μέσω του νομοσχεδίου, εν τούτοις αυτό το ίδιο νομοσχέδιο απαγορεύει στα γκέι ζευγάρια των ανδρών να τεκνοποιήσουν, πράγμα για εμάς παράλογο. Αφού ένα γκέι ζευγάρι μπορεί να μεγαλώσει ένα υιοθετημένο παιδί, γιατί δεν μπορεί να μεγαλώσει ένα δικό του παιδί που θα έρθει στον κόσμο από έναν από τους δύο γονείς του;

Εν πάση περιπτώσει, πρέπει να γίνει αντιληπτό από όλους ότι αυτές οι αλλαγές γίνονται για να μπορούν όλοι ανεξαιρέτως οι άνθρωποι, ανεξάρτητα από τον σεξουαλικό τους προσανατολισμό, να έχουν τα ίδια ακριβώς δικαιώματα. Και αυτό σημαίνει σεβασμός στην προσωπικότητα και τη μοναδικότητα του κάθε ανθρώπου που έχει έρθει πάνω στη γη.

Εξάλλου, η κοινωνία των «διαφορετικών ανθρώπων» -σε εισαγωγικά- έχει αναδείξει πολύ σπουδαίους ανθρώπους σε όλο το βάθος της ιστορίας, όχι μόνο στην Ελλάδα, στην παγκόσμια ιστορία. Σύγχρονοι σπουδαίοι Έλληνες ήταν ομοφυλόφιλοι ή ομοφυλόφιλες.

Και δεν μπορώ να καταλάβω πως κάποιοι από εδώ μέσα μπορεί να τους εκλαμβάνουν ως πολίτες δεύτερης κατηγορίας. Τέτοιοι άνθρωποι υπήρχαν υπάρχουν και θα υπάρχουν σε όλο το φάσμα των επαγγελμάτων και των λειτουργημάτων. Γι’ αυτό ας κοιταχτούμε όλοι καλύτερα στους καθρέφτες μας. Δεν χρειάζεται πια να αυτοκοροϊδευόμαστε. Σπουδαίοι καλλιτέχνες, ποιητές, μουσουργοί, ηθοποιοί που έχουν δοξάσει την Ελλάδα διεθνώς, ήταν διαφορετικού σεξουαλικού προσανατολισμού. Είναι αυτοί πολίτες δεύτερης κατηγορίας; Δεν υπάρχει κανείς πολίτης που να μπορεί κάποιος άλλος πολίτης να τον εκλαμβάνει ως δευτέρας κατηγορίας.

Και ήρθε η ώρα να δούμε τη γονεϊκότητα με το σύγχρονο μάτι και της ανθρώπινης ψυχής, αλλά και της επιστήμης που είναι αποτέλεσμα του ανθρώπινου νοός και να σεβαστούμε την πολυπλοκότητα και τη μοναδικότητα της ανθρώπινης φύσης.

Είμαστε ενάντια στην εμπορευματοποίηση της παρένθετης μητέρας. Αλλά αλήθεια, όταν τα ζευγάρια τα ετεροφυλόφιλα ως τώρα, ξόδευαν πάρα πολλά χρήματα με ιατρικές μεθόδους, με ορμόνες για να αποκτήσουν παιδί και στο τέλος κατέφευγαν στην παρένθετη μητέρα, δεν είναι αυτό πιο λογικό από το να καταξοδεύονται ενώ θα μπορούσαν μέσω της παρένθετης άμεσα να έχουν παιδί; Και αφού αυτά τα ετεροφυλόφιλα ζευγάρια έχουν αυτό το δικαίωμα, γιατί ένα ομοφυλόφιλο ζευγάρι να μην έχει αυτό το δικαίωμα, να μεγαλώσει το δικό του βιολογικό παιδί; Γιατί το νομοσχέδιο αυτό το αποκλείει; Διακρίσεις εδώ δεν πρέπει να είναι αποδεκτές.

Η επιστήμη έχει έρθει στον κόσμο ακριβώς για να βοηθήσει τον άνθρωπο σε κάθε περίπτωση που έχει πρόβλημα. Μιλάμε για θέματα που αντικειμενικά έχουν λυθεί αλλού εδώ και πολλά χρόνια. Αντικειμενικά όλοι γνωρίζουμε ότι καλύτερα είναι ένα παιδί να μεγαλώνει με ανθρώπους που το αγαπάνε παρά σε ένα απρόσωπο ίδρυμα ή σε δομή ή σε μια κακοποιητική οικογένεια που το οδηγεί με τη ζωή που κάνει, σε ανορθόδοξους δρόμους. Άρα τα κριτήρια θα έπρεπε να είναι ίδια για όλους τους ανθρώπους που θέλουν να υιοθετήσουν παιδί είτε είναι στρέιτ είτε είναι γκέι είτε είναι σε όλο το φάσμα του ΛΟΑΤΚΙ και να μην υπάρχει απαγορευτική βάση στην οικονομική κατάσταση του υιοθετούντος.

Γιατί τότε γιατί δεν νοιαζόμαστε για τα χιλιάδες παιδιά που έρχονται στον κόσμο από πολύ φτωχές οικογένειες και μεγαλώνουν μέσα στη φτώχεια ερχόμενα στον κόσμο και δεν έχουν ούτε τα κατάλληλα επιδόματα για να μπορούν να μεγαλώσουν με κάποια αξιοπρέπεια;

Και δεν πρέπει να μιλάμε μόνο για τα γκέι ζευγάρια, αλλά για κάθε άλλη ομάδα ανθρώπων που δεν μπορεί να προσδιορίσει ακριβώς τη σεξουαλική του προτίμηση, γιατί έτσι γεννήθηκε. Όμως, ταυτόχρονα μπορεί να είναι αυτοί οι άνθρωποι και ικανοί γονείς. Σίγουρα μπορεί να είναι καλύτεροι από κάποιους που βλέπουμε να εκπαιδεύουν φονιάδες και να τους διοχετεύουν τα ακατανόητα πατριαρχικά ιδεολογήματα.

Όπως συμβαίνει με τα αδέσποτα ζωάκια που τα υιοθετούμε για να τους δίνουμε αγάπη, έτσι πρέπει και να υιοθετούμε παιδιά από δομές όσο καλές κι αν είναι αυτές για να τους δίνουμε αγάπη και θαλπωρή. Γιατί σε μια οικογενειακή ατμόσφαιρα θα βρουν ένα καταφύγιο και θα είναι ευτυχισμένα. Ας δώσουμε, λοιπόν, αξία στην ανθρώπινη φύση, όποια ιδιαιτερότητα κι αν έχει αυτή γιατί κάθε ένας είναι μοναδικός και χρειάζεται αγάπη.

Σεβόμενοι την προσωπικότητα των άλλων, βάζουμε ένα λιθαράκι και θέτουμε τη βάση γι’ αυτό που λέμε πολιτισμός και δικαιοσύνη. Μόνο αν ακούμε ο ένας τον άλλον χωρίς να κάνουμε παράλληλους μονολόγους που δεν συναντιούνται ποτέ, μόνο τότε θα βρούμε χρυσές τομές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θα βρούμε χρυσές τομές και θα νιώσουμε ότι όλοι, ανεξάρτητα από τους ιδεολογικούς μας διαχωρισμούς και τα πιστεύω μας, είμαστε μια μεγάλη αγκαλιά. Αυτό εξάλλου, είναι και η βάση πολλών θρησκειών που αγαπάνε αληθινά τον άνθρωπο.

Εύχομαι όλοι να συμμετέχετε στην ψηφοφορία κι αυτό το λέω ειδικά για την κυβερνώσα παράταξη που με την προτροπή του Πρωθυπουργού μας, αφήνει το δικαίωμα και να απέχουν. Καλό θα είναι να μην απέχει κανείς και να πορευτούμε όλοι μαζί με ευγένεια σε μια κοινωνία περισσότερο ανθρώπινη. Γι’ αυτό και θα ψηφίσουμε το νομοσχέδιο.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπιμπίλα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Τολού Αργολίδας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Έχουν υποβληθεί ενστάσεις αντισυνταγματικότητας από Βουλευτές των Κοινοβουλευτικών Ομάδων Ελληνική Λύση, Σπαρτιάτες και Νίκη. Θα εφαρμόσουμε λοιπόν την παράγραφο 2 του άρθρου 100 του Κανονισμού της Βουλής. Και έχουν δικαίωμα να μιλήσουν οι τρεις λέγοντες. Και είναι όπως έχουν δηλωθεί από τις αντίστοιχες τρεις Κοινοβουλευτικές Ομάδες: Ο κ. Κωνσταντίνος Χήτας από την Ελληνική Λύση, ο κ. Πέτρος Δημητριάδης από τους Σπαρτιάτες και ο κ. Γεώργιος Αποστολάκης από τη Νίκη. Ενώ αντιλέγων, ταυτόχρονα και Κοινοβουλευτικός Εκπρόσωπος, είναι ο κ. Κωνσταντίνος Τσιάρας από τη Νέα Δημοκρατία.

Έχουν στη συνέχεια δικαίωμα να πάρουν τον λόγο οι Πρόεδροι των Κοινοβουλευτικών Ομάδων ή εφόσον δεν πάρει τον λόγο ο Πρόεδρος οι Κοινοβουλευτικοί Εκπρόσωποι και οι αρμόδιοι Υπουργοί.

Οι χρόνοι είναι αυστηρά πέντε λεπτά, γιατί είναι πολλοί. Η διαδικασία θα τραβήξει πολύ. Έχουν εγγραφεί ενενήντα τέσσερις συνάδελφοι. Υπάρχουν Υπουργοί που θα μιλήσουν. Και επομένως, θα τηρηθεί αυστηρά το πεντάλεπτο το οποίο είναι αρκετό για να θεμελιώσει ο καθένας είτε την αντισυνταγματικότητα είτε τη συνταγματικότητα.

Ξεκινάμε με τον κ. Κωνσταντίνο Χήτα, ως λέγοντα για την αντισυνταγματικότητα από την Ελληνική Λύση.

Ορίστε, κύριε Χήτα έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα μου δώσετε ένα λεπτό παραπάνω.

**ΠΡΟΕΔΡΕΥΩΝ (Αθανάσιος Μπούρας):** Θα είμαι αυστηρός. Δεν θα υπάρχει όχι. Φροντίστε να είστε εντός του χρόνου.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Η αλήθεια είναι ότι διαβάσαμε το επιτελείο μας, οι Βουλευτές με πολύ μεγάλη προσοχή και τις τρεις ενστάσεις της αντισυνταγματικότητας που κατατέθηκαν σήμερα. Θα επανέλθω σε αυτές σε πολύ λίγο.

Θέλω να ξεκινήσω όσο πιο απλά μπορούμε να εξηγήσουμε, γιατί αυτό το νομοσχέδιο που φέρνετε, κύριε Σκέρτσο σήμερα, η Κυβέρνησή σας είναι αντισυνταγματικό.

Είναι αντισυνταγματικό, λοιπόν, κατ’ αρχάς -πρώτο μεγάλο κεφάλαιο- γιατί έρχεται σε αντίθεση με τις αρχές της χριστιανικής πίστης της Ανατολικής Ορθόδοξης του Χριστού Εκκλησίας. Προσβάλλει την πίστη μας, προσβάλλει το δόγμα μας και από εκεί ξεκινάμε για την αντισυνταγματικότητα. Γιατί το Σύνταγμα της Ελλάδος, κύριε Υπουργέ, κυρίες και κύριοι συνάδελφοι, ευλογείται, κάτι που μάλλον εσείς το αγνοείτε. Και ισχύει στο όνομα της Αγίας και Ομοουσίου Αδιαιρέτου Τριάδος.

Μπορεί για κάποιους να μην μετράνε αυτά, αλλά αυτά για εμάς μετράνε, γιατί η επικρατούσα θρησκεία, κύριε Υπουργέ, κυρίες και κύριοι συνάδελφοι στην Ελλάδα είναι η θρησκεία της Ανατολικής Ορθόδοξης Εκκλησίας του Χριστού. Γιατί Κράτος και Χριστιανική Εκκλησία είναι αναπόσπαστα συνδεδεμένα. Και η Εκκλησία αποτελεί συστατικό μέρος της πολιτείας. Τι να κάνουμε; Όσο και αν κάποιοι θέλουν να τα διαχωρίσουν, να θέλουν να διαχωρίζουν το Κράτος με την Εκκλησία. Τι να κάνουμε;

Διότι η Ανατολική Ορθόδοξη Εκκλησία του Χριστού δεν αναγνωρίζει γάμο μεταξύ ατόμων του ιδίου φύλου. Τι να κάνουμε; Γιατί η άσκηση της κρατικής εξουσίας, κύριε Υπουργέ, λέει το Σύνταγμα, θα πρέπει να ευθυγραμμίζεται με το δόγμα της Ορθόδοξης Εκκλησίας του Χριστού και σε κάθε περίπτωση να μην το προσβάλλει. Γιατί ο κοινός νομοθέτης, κύριε Υπουργέ όταν νομοθετεί δεν επιτρέπεται από τις ανωτέρω συνταγματικές επιταγές και το αναπόσπαστο, δυστυχώς για κάποιους εδώ μέσα, Κράτος και Εκκλησίας να προσβάλλει και να αλλοιώνει άμεσα ή έμμεσα τα δόγματα της Χριστιανικής Εκκλησίας. Γιατί -και να επισημάνω και το άλλο- καμμία άλλη θρησκεία επίσης, δεν δέχεται τον γάμο των ομοφυλοφίλων, άρα το νομοσχέδιο ήρθε σε αντίθεση και με όλα τα υπόλοιπα δόγματα.

Από εδώ λοιπόν, κύριοι συνάδελφοι, έπρεπε να ξεκινήσει η αντισυνταγματικότητά σας. Διότι διαβάσαμε πολύ προσεκτικά τις ενστάσεις αντισυνταγματικότητας που καταθέσατε και δεν λέτε κουβέντα για την Εκκλησία. Θα πάω κι εγώ τώρα στο 21 παράγραφος 1 του Συντάγματος. Αλλά ξεκινάμε από την Εκκλησία.

Και άντε εσείς. Αλλά εσείς, που αλιεύετε τις ψήφους σας στις εκκλησίες; Δεν αναφέρετε κουβέντα για την Εκκλησία μας, κουβέντα! Το διαβάσαμε δύο και τρεις φορές. Αφού είστε λοιπόν τόσο καλοί χριστιανοί, έπρεπε κατά τη δική μας άποψη -πάντα κριτής μας, εκτός από τον Θεό, είναι ο κόσμος, είναι οι πολίτες- να αναφέρετε κάτι.

Κύριε Υπουργέ, δεύτερον, γιατί είναι αντισυνταγματικό το νομοσχέδιο; Διότι παραβιάζει την κατά το Σύνταγμα θεσμοθετημένη έννοια της οικογένειας και του θεσμού του γάμου. Όλες οι εξουσίες, κύριε Σκέρτσο, πηγάζουν από τον λαό, υπάρχουν υπέρ αυτού και του έθνους, κύριε Υπουργέ, και ασκούνται όπως το ορίζει το Σύνταγμα. Διότι όλες οι εξουσίες, και κυρίως η νομοθετική εξουσία, εσείς, θα πρέπει να ασκούνται και υπέρ του έθνους. Γιατί όπως έχει χιλιοειπωθεί, το 21 παράγραφος 1 λέει ότι η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους.

Γιατί ο ειδικότερος κανόνας, κύριε Υπουργέ, υπερισχύει του ειδικού. Γιατί η οικογένεια, κύριε Υπουργέ, αποτελεί θεμέλιο του έθνους, θεμέλιο της συντήρησης του έθνους. Γιατί η συντήρηση και προαγωγή του έθνους με ομόφυλα ζευγάρια δεν νοείται. Απουσιάζει το φυσικό -όχι ότι το απαγορεύουμε εμείς μόνο- στοιχείο της αναπαραγωγής. Τι να κάνουμε τώρα; Να το αλλάξουμε;

Δεν μπορούμε, γιατί ο γάμος μεταξύ ατόμων του ιδίου φύλου, όχι μόνο, κύριε Υπουργέ, προσκρούει, αλλά δεν νοείται στην προστασία που επιβάλλει το Σύνταγμα για την οικογένεια, για τον γάμο, τη μητρότητα, την παιδική ηλικία. Γιατί δεν επιδέχονται διασταλτικές ερμηνείες εδώ πέρα οι θεμελιώδεις θεσμοί και οι αρχές. Μιλάμε για θεμελιώδεις θεσμούς και αρχές και εδώ δεν χωράνε διασταλτικές ερμηνείες.

Θα περιμένουμε με πολύ μεγάλη ανυπομονησία να στηρίξει τη συνταγματικότητα του νόμου η Νέα Δημοκρατία. Ψάχνω από το πρωί τον κ. Πλεύρη, ο οποίος αναλαμβάνει όλες τις αιτήσεις αντισυνταγματικότητας της Νέας Δημοκρατίας, όταν καλείται η Νέα Δημοκρατία να τις υπερασπιστεί. Τον ψάχνω εναγωνίως από το πρωί και δεν τον βρίσκω και τον καλούμε σήμερα λοιπόν, να έρθει να υπερασπιστεί τη συνταγματικότητα του νόμου, αφού είναι συνταγματικός ο νόμος.

(Διαμαρτυρίες από την πτέρυγα της Νέας Δημοκρατίας)

Μη φωνάζετε. Θα περάσετε ωραία δύο μέρες και από δω και πέρα ακόμη πιο ωραία από την κοινωνία έξω. Θα σας κρίνουν οι Έλληνες πολίτες. Και αν δεν πιστεύετε εμάς ότι το νομοσχέδιό σας είναι αντισυνταγματικό, άντε εμείς είμαστε άσχετοι, γιατί δεν ρωτάτε έναν έγκριτο νομικό, τον κ. Βορίδη, να σας πει άμα είναι συνταγματικό το νομοσχέδιο ή δεν είναι αντισυνταγματικό; Ρωτήστε το δεξί χέρι του Πρωθυπουργού να σας πει αν αυτό το νομοσχέδιο είναι συνταγματικό ή όχι!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Και κλείνω, κύριε Πρόεδρε. Γιατί στο τέλος της ημέρας πραγματικά δεν ξέρω τι άλλο θα ακούσουμε εδώ πέρα.

Κυρία εισηγήτρια της Νέας Δημοκρατίας, αναφερθήκατε αλήθεια στην εισήγησή σας στον Εθνάρχη της Νέας Δημοκρατίας, στον μεγάλο Κωνσταντίνο Καραμανλή; Με αφορμή αυτό το νομοσχέδιο κάνατε αυτή την ατυχέστατη επιλογή να αναφερθείτε στον Εθνάρχη της Νέας Δημοκρατίας; Θα τρίζουν τα κόκαλά του σήμερα! Θα τρίζουν τα κόκαλά του!

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Χήτα, ολοκληρώστε.

**ΚΩΝΣΤΑΝΤΙΝΟΣ ΧΗΤΑΣ:** Έχω να πω πάρα πολλά, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ναι, θα τα πείτε στην τοποθέτησή σας. Τώρα για την αντισυνταγματικότητα μιλάμε.

**ΚΩΝΣΤΑΝΤΙΝΟΣ ΧΗΤΑΣ:** Θα τα πω στην κεντρική μου ομιλία αργότερα, όπως επίσης σύσσωμη η Κοινοβουλευτική Ομάδα της Ελληνικής Λύσης, η οποία θα συμμετέχει θερμότατα σε αυτό το νομοσχέδιο.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους της Κοινοβουλευτικής Ομάδας των Σπαρτιατών ο κ. Πέτρος Δημητριάδης για πέντε λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Να ενημερώσω ότι κι εγώ στην ομιλία μου είχα αναφερθεί στο άρθρο 3 περί ιερών κανόνων της Ανατολικής Ορθοδόξου Εκκλησίας. Όμως σήμερα στην ένσταση αντισυνταγματικότητας εμείς εστιάζουμε στο άρθρο του Συντάγματος, το οποίο αναφέρει την οικογένεια.

Ποιο είναι αυτό εδώ; Το άρθρο 21 παράγραφος 1, το οποίο λέει ότι η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Αυτά, ξέρετε, θεσπίστηκαν το έτος 1975 από το Σύνταγμα, από εδώ, από το Κοινοβούλιο. Δεν θεσπίστηκαν το 1100 σε κάποιο μεσαιωνικό πύργο, που μας λένε κάποιοι μεσαίωνα. Έγιναν εδώ, στη σύγχρονη εποχή. Το λέω για να μην παρεξηγούμαστε.

Είναι κάτι το οποίο ισχύει ακόμα και σήμερα και έγινε μέσα από δημοκρατικές διαδικασίες και μάλιστα -είχα αναφερθεί και στην εισήγησή μου- εάν κάποιος μελετήσει τα Πρακτικά της τότε συζήτησης της διαμόρφωσης του Συντάγματος θα δει ότι οι τότε Κοινοβουλευτικές Ομάδες θεωρούσαν δεδομένο ότι ο γάμος τελείται ανάμεσα σε πρόσωπα δύο διαφορετικών φύλων και όχι ιδίου φύλου. Είναι κάτι το οποίο, ξέρετε, μας διαφεύγει.

Μάλιστα θα πω και κάτι ακόμα. Μου κάνει τεράστια εντύπωση που σήμερα κάποιοι επικαλούνται συνεχώς το Σύνταγμα ξεχνώντας όμως ότι υπάρχουν κάποιες ειδικότερες διατάξεις που παρουσιάζουν ορισμένα αντικείμενα. Να πω κάτι, επειδή δεν αφαιρέθηκε η αρχή της ισότητας και της ελεύθερης ανάπτυξης της προσωπικότητας. Όταν θεσπίστηκε το Σύνταγμα το οποίο έχουμε ακόμα και σήμερα, ο τότε συντακτικός νομοθέτης τα είχε θεσπίσει και αυτά. Εάν λοιπόν αντέκρουαν, αν υπήρχε κάποια αντίκρουση σε αυτές τις αρχές, τότε θα το ανέφεραν, «Δεν το θέλουμε καθόλου».

Το γεγονός ότι υπάρχει αυτή η ειδική πρόβλεψη σημαίνει πως ο τότε συνταγματικός νομοθέτης είχε καταλάβει πως ο γάμος εξυπηρετεί κάποιες ειδικότερες ανάγκες και είχε καταλάβει επίσης αυτό που θεσπίζει η φύση –δεν το λέω εγώ, δεν φταίω εγώ γι’ αυτό το πράγμα, δεν νομίζω και η φύση να είναι ακροδεξιά- ότι το αρσενικό και το θηλυκό τεκνοποιούν. Αυτό το θεωρούσε δεδομένο. Γι’ αυτόν τον λόγο, ξέρετε, θεσπίστηκε ο γάμος, ακριβώς για να προστατεύσει τα τέκνα, τα οποία δημιουργούνται από την ένωση των δύο αντίθετων φύλων.

Μάλιστα θέλω να πω -και ίσως να το έχω ξαναπεί και στην επιτροπή- ότι ουσιαστικά αυτό αποτυπώνεται για πρώτη φορά στο ρωμαϊκό δίκαιο από τον νομοθέτη Μοδεστίνο –τον είχα αναφέρει και στην επιτροπή. Τι είχε πει ο Μοδεστίνος τότε; Μπορεί να μας φαίνεται απαρχαιωμένο, αλλά ισχύει ακόμα και σήμερα. Και μην απορούνε κάποιοι γιατί επικαλούμαι το ρωμαϊκό δίκαιο, γιατί πάρα πολλοί θεσμοί του ρωμαϊκού δικαίου ισχύουν ακόμη και σήμερα, ξέρετε, ακόμα και σήμερα στον Αστικό Κώδικα. Δεν έχουν αλλάξει. Τους χρησιμοποιούμε ακόμα και σήμερα.

Τι έλεγε λοιπόν; «Γάμος εστίν συνάφεια ανδρός τε και γυναικός, συγκλήρωσις του βίου παντός, θείου τε και ανθρωπίνου δικαίου κοινωνία». Είναι πάρα πολύ απλό. Είναι κάτι που αποτυπώνεται στο Σύνταγμα, το οποίο αποτυπώνεται και στον Αστικό Κώδικα. Μάλιστα δε να πω ότι επικαλούνται αυτά τα άρθρα όλα τα δικαστήρια της Ελλάδος, όλη η ελληνική έννομη τάξη –προσέξτε- τα δικαστήρια της Ελλάδας, όχι κάποιο μεσαιωνικό συμβούλιο κάποιων βαρόνων. Τα δικαστήρια της Ελλάδος έχουν κηρύξει όλους τους γάμους των ατόμων του ιδίου φύλου ανυπόστατους. Αναφέρθηκα και πριν σε μια απόφαση του Αρείου Πάγου του 2017.

Εμείς λοιπόν γιατί θεωρούμε ότι είναι αντισυνταγματικό; Διότι ουσιαστικά ο ίδιος ο συνταγματικός νομοθέτης είχε πει πως ο σκοπός της οικογενείας, ξέρετε, δεν είναι μόνο το δικαίωμα, είναι η συντήρηση και προαγωγή του έθνους. Είναι πάρα πολύ σημαντικό. Κι είχε πει επίσης ότι προστατεύει τον γάμο, τη μητρότητα -η μητρότητα αναφέρεται σε άτομα θηλυκού γένους, δεν λέει μητρότητα ανεξαρτήτως φύλου, λέει συγκεκριμένα θηλυκού γένους. Όταν λοιπόν ο συνταγματικός νομοθέτης είναι ξεκάθαρος δεν νομίζω ότι εδώ πέρα τίθεται θέμα ερμηνείας, να ερμηνεύσουμε το άρθρο. Το λέει ξεκάθαρα.

Εάν ήθελε ο συνταγματικός νομοθέτης να μας πει ότι, ξέρετε, υπάρχει και γάμος που γίνεται μεταξύ ατόμων του ιδίου φύλου θα το προέβλεπε. Δεν το λέει όμως. Επομένως λοιπόν, δεν μπορεί εμείς να μιλάμε για ερμηνεία, διότι εδώ πέρα δεν υπάρχει κενό στην ερμηνεία του άρθρου. Δεν υπάρχει κενό. Το πνεύμα του νόμου είναι ξεκάθαρο. Πρέπει να το καταλάβουμε αυτό. Μην κάνουμε παρερμηνείες.

Τέλος θα ήθελα να πω και κάτι ακόμα, ότι για μας προσωπικά το Σύνταγμα οφείλει να προστατεύει το ελληνικό έθνος. Έτσι το πιστεύουμε εμείς. Και όχι κάτι αόριστο και γενικό, κάποια αόριστα και γενικά δικαιώματα.

Γι’ αυτόν τον λόγο λοιπόν εμείς καταψηφίζουμε το νομοσχέδιο. Θεωρούμε ότι είναι αντισυνταγματικό, ακριβώς γιατί το παρόν νομοσχέδιο δεν προάγει το ελληνικό έθνος, δεν προάγει την οικογένεια, η οποία είναι ένας θεμελιώδης θεσμός, ο οποίος όπως είπα και πριν μας βοήθησε να επιβιώσουμε διαμέσου των αιώνων.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ για την οικονομία του χρόνου.

Τον λόγο τώρα έχει εκ μέρους της Κοινοβουλευτικής Ομάδας Νίκη ο κ. Γεώργιος Αποστολάκης για πέντε λεπτά.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ.

Κύριοι συνάδελφε, να δώσω πρώτα μια απάντηση στους νεόκοπους συνταγματολογούντες της Ελληνικής Λύσης. Κάποιος πρέπει να τους πει ότι η αναφορά του Συντάγματος στην επικρατούσα θρησκεία δεν υποχρεώνει την πολιτεία να θεσπίζει νόμους σύμφωνους με τα δόγματα της Εκκλησίας. Λαϊκισμός ακόμα και στο Συνταγματικό Δίκαιο, κύριε συνάδελφε;

Οι γνώστες του Συνταγματικού Δικαίου που έχουμε στην Αίθουσα γελάνε με αυτό το ζήτημα.

Ας πάμε, λοιπόν, στο θέμα μας. Αφετηρία ερμηνείας, κύριοι συνάδελφοι, κάθε κειμένου είναι το γράμμα του. Αυτό μαθαίνουν οι πρωτοετείς φοιτητές. Και στην εξεταζόμενη περίπτωση να πάμε στο γράμμα του άρθρου, στην καρδιά. Λέει το άρθρο 21: «Η οικογένεια ως θεμέλιο της συντήρησης και προαγωγής του έθνους καθώς και ο γάμος, η μητρότητα και η παιδική ηλικία τελούν υπό την προστασία του κράτους». Στο άρθρο αυτό δεν καθορίζεται ρητά ότι για την τέλεση έγκυρου γάμου και υποστατού απαιτείται ένωση ενός άνδρα και μίας γυναίκας. Όμως, από το γραμματικό και νοηματικό περιεχόμενο της διάταξης αυτό είναι πρόδηλο. Τούτο διότι αυτά που τίθενται υπό την προστασία του κράτους –γάμος, οικογένεια, μητρότητα παιδική ηλικία- και που είναι το θεμέλιο της συντήρησης και προαγωγής του έθνους προϋποθέτουν ύπαρξη μητέρας και πατέρα, άνδρα και γυναίκας, δηλαδή ύπαρξη γονέων διαφορετικού φύλου. Κατά λογική αναγκαιότητα, τα ανωτέρω προϋποθέτουν τέλεση γάμου μεταξύ προσώπων διαφορετικού φύλου. A contrario και χωρίς αμφιβολία, συνάγεται ότι το Σύνταγμα δεν αποδέχεται ύπαρξη δικαιώματος τέλεσης γάμου μεταξύ προσώπων του ιδίου φύλου, αφού αυτός δεν μπορεί να οδηγήσει σε μητρότητα, παιδιά και εντεύθεν σε οικογένεια, που αποτελούν θεμέλιο συντήρησης και προαγωγής του έθνους, και τα έχει θέσει υπό την προστασία του.

Ως οικογένεια νοείται ομάδα ανθρώπων που συνδέονται μεταξύ τους με δεσμούς αίματος, γάμου ή υιοθεσίας, αποτελούμενη από τον πατέρα, τη μητέρα και τα παιδιά και ζουν κατά κανόνα υπό την αυτή στέγη. Αυτός ο γάμος, λοιπόν, χαίρει συνταγματικής προστασίας και η απόφαση για την τέλεσή του, για την επιλογή συντρόφου του άλλου φύλου, όπως και για τη λύση του, ως θεμελιώδες ατομικό δικαίωμα προκύπτει από το δικαίωμα στην ελεύθερη ανάπτυξη της προσωπικότητας και συμμετοχής στην κοινωνική ζωή στο άρθρο 5 παράγραφος 1.

Να συμπληρώσω ότι για τη σπουδαιότητα της οικογένειας κάνει λόγο και το άρθρο 23 του Διεθνούς Συμφώνου για τα Ατομικά και Πολιτικά Δικαιώματα του ΟΗΕ. Ορίζει ότι η οικογένεια είναι φυσικό και θεμελιώδες στοιχείο της κοινωνίας, τα μέλη της δε απολαύουν την προστασία της κοινωνίας και του κράτους. Η διάταξη αυτή έχει ευρύτερο περιεχόμενο από εκείνο του άρθρου 21, διότι η οικογένεια δεν απολαμβάνει της προστασίας μόνο του κράτους αλλά και ολόκληρης της κοινωνίας, επειδή είναι το φυσικό και θεμελιώδες κύτταρό της. Ομοίως, το άρθρο 12 της ΕΣΔΑ ορίζει: «Άμα τη συμπληρώσει ηλικίας γάμου ο ανήρ και η γυνή έχουν το δικαίωμα να συνέρχωνται εις γάμον και να ιδρύωσιν οικογένειαν συμφώνως προς τους διέποντας τούτο εθνικούς νόμους». Πόσο πιο καθαρό;

Επομένως, κοινός νόμος που προβλέπει τη δυνατότητα τελέσεως γάμου μεταξύ προσώπων του ιδίου φύλου θα είναι αντισυνταγματικός. Θα είναι επιπλέον και ανίσχυρος ως ερχόμενος σε αντίθεση με το άρθρο 12 της ΕΣΔΑ και το άρθρο 23 του Διεθνούς Συμφώνου για τα Ατομικά και Πολιτικά Δικαιώματα του ΟΗΕ, τα οποία με βάση το άρθρο 28, όπως ξέρετε, έχουν υπερνομοθετική ισχύ.

Με άλλα λόγια, δεν είναι επιτρεπτή από το συνταγματικό νομοθέτη η αναγνώριση με νόμο η δυνατότητα τέλεσης γάμου, ο οποίος δεν θα μπορεί να λειτουργήσει ως θεμέλιο της συντήρησης και προαγωγής του έθνους. Είναι δε πέραν πάσης αμφιβολίας ότι ένας γάμος μεταξύ προσώπων του ιδίου φύλου δεν πληροί την παραπάνω προϋπόθεση, αφού από ζευγάρι ομοφύλων δεν μπορεί να προκύψει οικογένεια που θα συντηρήσει και θα προάγει το έθνος, και τέτοια οικογένεια μόνο από ζευγάρι που κατά φυσικό προορισμό μπορεί να τεκνοποιήσει δημιουργείται.

Γι’ αυτό, για τους ίδιους λόγους, το άρθρο 5 για την ελεύθερη ανάπτυξη της προσωπικότητας δεν κατοχυρώνει το γάμο των ζευγαριών του ίδιου φύλου ούτε ως σύμβαση. Η υποχρέωση καθιέρωσης γάμου προσώπων του ιδίου φύλου δεν προκύπτει ούτε από τη γενική αρχή της ισότητας του άρθρου 4, η οποία προστατεύει την ίση αντιμετώπιση ουσιωδώς ομοίων πραγμάτων. Γάμος προσώπων διαφορετικού φύλου και γάμος προσώπων του ιδίου φύλου δεν είναι ουσιωδώς όμοιες καταστάσεις.

Και κάτι τελευταίο, γιατί με πιέζει ο χρόνος και ο κύριος Πρόεδρος. Τα οριζόμενα από το άρθρο 21 περί του ποιος γάμος χαίρει συνταγματικής προστασίας δεν ανατρέπονται από μία συνδυαστική ανάγνωση, όπως ισχυρίστηκε ο κύριος Υπουργός στην επιτροπή, του άρθρου αυτού με το άρθρο 9 του Συντάγματος, το οποίο ορίζει ότι η ιδιωτική και οικογενειακή ζωή του ατόμου είναι απαραβίαστη. Η τελευταία διάταξη ούτε νοηματικά ούτε τελολογικά συνδέεται με την πρώτη. Προστατεύει απλά την ιδιωτικότητα, το απόρρητο της ιδιωτικής και οικογενειακής ζωής. Δεν δημιουργεί μία άλλη μορφή συνταγματικά προστατευόμενου γάμου ούτε διευρύνει τα όριά του κατά το άρθρο 21 προστατευόμενου γάμου.

Συμπερασματικά, το βασικό άρθρο 3 είναι αντισυνταγματικό και συνακόλουθα και τα υπόλοιπα άρθρα, διότι εξαρτάται η ισχύς τους από αυτό.

Και κάτι άλλο για τη χριστιανοσύνη και το χριστιανόμετρο της Ελληνικής Λύσης. Είναι αλήθεια, κύριοι της Ελληνικής Λύσης, εμείς δεν είμαστε τόσο κοντά στο Χριστό όσο εσείς και γι’ αυτό δε μπορέσαμε να εξασφαλίσουμε και την αντιπροσωπεία των επιστολών του.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Αποστολάκη.

Τώρα τον λόγο έχει ως αντιλέγων από τη Νέα Δημοκρατία ο κ. Κωνσταντίνος Τσιάρας για πέντε λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Έχει πολύ μεγάλη σημασία να μελετήσει κανείς τον τρόπο με τον οποίον τα κόμματα της Αντιπολίτευσης και της Ελάσσονος Αντιπολίτευσης διατυπώνουν ενστάσεις κατά της αντισυνταγματικότητας σε συγκεκριμένα νομοσχέδια. Γιατί είναι βέβαιο, κύριε Πρόεδρε, πως, αν προσέξει κανείς πώς ακριβώς μεθοδεύεται, πώς τεκμηριώνεται, πώς αιτιολογείται η κάθε ένσταση αντισυνταγματικότητας, θα διαπιστώσει ότι στη συντριπτική πλειοψηφία αυτών των περιπτώσεων η αντισυνταγματικότητα δεν αφορά στην ίδια τη λογική του Συντάγματος αλλά στη διαφορετική άποψη που λογικά ενδεχομένως υπάρχει.

Και το λέω αυτό, γιατί θα μπορούσα να μπω στη συζήτηση της ανάλυσης των επιμέρους άρθρων, που οι αξιότιμοι κύριοι συνάδελφοι των τριών κομμάτων ανέλυσαν νωρίτερα από το Βήμα της Βουλής. Ωστόσο, όταν υπάρχει μία έκθεση της Επιστημονικής Επιτροπής της Βουλής η οποία με έναν απολύτως σαφή τρόπο αποφαίνεται ότι το συγκεκριμένο νομοσχέδιο είναι πρώτον εντός του συνταγματικού πλαισίου, δεύτερον συμφωνεί με την πάγια νομολογία του Συμβουλίου της Επικρατείας και τρίτον είναι εντός της Ευρωπαϊκής Σύμβασης για τα Δικαιώματα του Ανθρώπου και μάλιστα με προβλέψεις οι οποίες αφορούν στην ισονομία και στην ισότητα όλων των πολιτών, νομίζω ότι η όποια συζήτηση δεν έχει καμμία απολύτως σημασία.

Σε αυτή μάλιστα την άποψη προστρέχει και η συντριπτική πλειοψηφία των συνταγματολόγων οι οποίοι έχουν εκφραστεί και έχουν μιλήσει για τη συνταγματικότητα του συγκεκριμένου νομοσχεδίου. Θα μπορούσα να σας πω ότι υπάρχουν κάποιοι εξ αυτών που μιλούν για αμφισημία και υπαινικτικότητα του Συντάγματος. Κάποιοι άλλοι λένε ότι το Σύνταγμα μεταβάλλεται μέσα από μία δυναμική ερμηνεία χωρίς να απεκδύεται το ιστορικό του φορτίο, αλλά ταυτόχρονα με αυτόν τον τρόπο να επιτρέπεται στις κοινωνίες να εξελιχθούν. Και αυτό είναι ένα βασικό θέμα το οποίο πρέπει κάθε φορά να λαμβάνουμε υπ’ όψιν μας σε κάθε νομοθετική πρωτοβουλία στο ελληνικό Κοινοβούλιο.

Αλήθεια, έχετε αναρωτηθεί, κύριοι συνάδελφοι, που επικαλεστήκατε όλα αυτά τα ζητήματα νωρίτερα: Αν όντως έπρεπε το Σύνταγμα να ερμηνεύεται με αυτόν τον τρόπο, χωρίς ουσιαστικά τη δυναμική του ερμηνεία, θα προστατεύονταν οι μονογονεϊκές οικογένειες, θα προστατεύονταν όλα αυτά τα άτομα τα οποία ουσιαστικά είναι θύματα της ενδοοικογενειακής βίας; Διότι, αν πρέπει κανείς να μείνει στη λογική του γράμματος με την οποία έχει διατυπωθεί σε μια δεδομένη ιστορικά χρονική στιγμή το Σύνταγμα και δεν λάβει κανείς υπ’ όψιν του αυτή τη δυναμική αλλαγή που υπάρχει στην κοινωνία, προφανώς θα πρέπει να αναφέρεται σε μια άλλη εποχή και όχι στην εποχή που ζούμε σήμερα ούτε πολύ περισσότερο σε μια εποχή η οποία ξέρουμε ότι δημιουργεί άλλα δεδομένα στην κοινωνία, μια άλλη κοινωνική πραγματικότητα την οποία οφείλουμε όλοι να παρακολουθήσουμε αλλά πολύ περισσότερο να λάβουμε και μέτρα, προκειμένου να υποστηριχθούν τα ανθρώπινα δικαιώματα. Γιατί περί αυτού πρόκειται.

Δεν υπάρχει αμφιβολία, κύριε Πρόεδρε, ότι η ένσταση αντισυνταγματικότητας δεν αφορά στην ίδια την αντισυνταγματικότητα του νομοσχεδίου αλλά σε ένα πολιτικό επίδικο. Αυτή είναι η πραγματικότητα. Ο καθένας προφανώς προσπαθεί να προσκομίσει μικροκομματικά οφέλη και ας μην κρυβόμαστε πίσω από το δάχτυλό μας προτάσσοντας είτε ιδεοληψίες είτε συντηρώντας παρωχημένες αντιλήψεις οι οποίες έρχονται πολύ μακριά από το παρελθόν. Απέναντι σε τι άραγε; Σε μια πραγματικότητα που αφορά στις ίδιες τις φιλελεύθερες ευρωπαϊκές αντιλήψεις που προστατεύονται από το Σύνταγμα, αλλά βεβαίως και την Ευρωπαϊκή Σύμβαση για τα Δικαιώματα του Ανθρώπου.

Εμείς, με βάση ουσιαστικά τη συζήτηση που έχει προηγηθεί, όχι μόνο στο επίπεδο των κοινοβουλευτικών επιτροπών, αλλά και σε επίπεδο δημοσίου διαλόγου, με βάση τα όσα σας προανέφερα, και καθότι το νομοσχέδιο περιορίζεται στη νομοθέτηση της ισότητας στον πολιτικό γάμο και εγγυάται τις σχέσεις γονέων και τέκνων, ανεξαρτήτως φύλου και κατά το μέτρο που δεν μεταβάλλει σε τίποτα τη διαδικασία της παρένθετης μητρότητας -βεβαίως υπάρχει αναφορά σε συγκεκριμένους νόμους για την ιατρική υποβοήθηση στην ανθρώπινη αναπαραγωγή- υποστηρίζουμε βεβαίως ότι το νομοσχέδιο είναι συνταγματικό και βεβαίως τασσόμαστε υπέρ της άποψης της απόρριψης της ένστασης της αντισυνταγματικότητας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Πάμε στον δεύτερο κύκλο της διαδικασίας. Θα ξεκινήσω από τα μικρότερα προς τα μεγαλύτερα κόμματα.

Και ρωτώ, κύριε Καζαμία, ως Κοινοβουλευτικός Εκπρόσωπος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορείτε. Αυτή είναι η σειρά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε.

**ΠΡΟΕΔΡΕΥΩΝ (Αθανάσιος Μπούρας):** Αυστηρά για πέντε λεπτά μόνο τώρα και στην ομιλία σας μπορείτε να μιλήσετε διαφορετικά. Τώρα επί του θέματος της αντισυνταγματικότητας, αυστηρά πέντε λεπτά για όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε.Γιατί τόση…

**ΠΡΟΕΔΡΕΥΩΝ (Αθανάσιος Μπούρας):** Όχι, είμαι ήρεμος, αλλά πρέπει να διευθύνω κιόλας. Εξάλλου το είπαμε. Κάποτε και εσείς είστε υπέρ της εφαρμογής του Κανονισμού. Άρα, ο Κανονισμός λέει πέντε λεπτά σε όλους, και, εν πάση περιπτώσει, με την ανοχή του ενός λεπτού μόνο.

Έχετε τον λόγο για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Χαίρομαι που ανέβηκα στο Βήμα, γιατί έχω πολύ ωραία θέα, τους ανθρώπους που περιμένουν με αγωνία και με προσμονή να πραγματωθεί η επιταγή του Συντάγματος και ειδικότερα η επιταγή του άρθρου 4 του Συντάγματος που λέει οι Έλληνες είναι ίσοι ενώπιον του νόμου, οι Έλληνες και οι Ελληνίδες έχουν ίσα δικαιώματα και υποχρεώσεις.

Σε αυτό το πεντάλεπτο εγώ θα μιλήσω για τη συνταγματικότητα του νομοσχεδίου και πώς αυτό εκπληρώνει τη συνταγματική επιταγή να αναγνωριστεί επιτέλους ότι όλοι οι άνθρωποι είμαστε ίσοι, όλοι και όλες, όλες και όλοι έχουμε ίσα δικαιώματα. Οι διακρίσεις σε βάρος οποιασδήποτε ανθρώπινης ύπαρξης για λόγους φύλου, φυλής, εθνότητας, καταγωγής, χρώματος, θρησκείας, σεξουαλικού προσανατολισμού, ταυτότητας φύλου, ασθένειας, αναπηρίας, είναι αντισυνταγματικές. Και η εξάλειψη των διακρίσεων εκπληρώνει τον όρκο που όλοι δώσαμε να φυλάσσουμε το Σύνταγμα, να το τηρούμε και να εκπληρώνουμε τη δημοκρατική επιταγή της ισότητας και της ελευθερίας για όλους τους ανθρώπους.

Αυτονόητα η Πλεύση Ελευθερίας υποστηρίζει ολόθερμα το νομοσχέδιο αυτό, που αποτελεί μια οφειλόμενη από καιρό εκπλήρωση συνταγματικού καθήκοντος της πολιτείας. Αυτονόητα έχουμε συνείδηση και συναίσθηση του ιερού καθήκοντος να σέβεται η πολιτεία και η Βουλή, και όλοι εμείς οι Βουλευτές, την ανθρώπινη αξία και αξιοπρέπεια κάθε ανθρώπου, όλων των ανθρώπων και να τους αναγνωρίζουμε, όπως λέει το άρθρο 5 του Συντάγματος, το δικαίωμα ελεύθερα να αναπτύσσουν την προσωπικότητά τους, χωρίς ηθικοπλαστικές χειροπέδες που στραγγαλίζουν την ανθρώπινη ύπαρξη, εμποδίζουν την ελεύθερη ανάπτυξη της προσωπικότητας, εμποδίζουν τη διάδοση της αγάπης, αυτήν κύριοι για την οποία τόσο μίλησε ένας μεγάλος επαναστάτης, ένας μεγάλος επαναστάτης, ο Χριστός, μίλησε για την αγάπη και σταυρώθηκε. Είναι πολύ σημαντικό…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αναφέρεστε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμένα θα μου επιτρέπετε να αναφέρομαι σε αυτή την προσωπικότητα ως έναν μεγάλο επαναστάτη που δίδαξε με το παράδειγμά του. Και το παράδειγμά του λίγοι θέλησαν να μιμηθούν και πολλοί επιχειρούν να αντιποιηθούν.

Η προσωπική ελευθερία είναι απαραβίαστη. Όλοι όσοι βρίσκονται στην ελληνική επικράτεια απολαμβάνουν την απόλυτη προστασία της ζωής, της τιμής και της ελευθερίας τους. Καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική και οικονομική και πολιτική ζωή της χώρας. Και βέβαια υπάρχουν τα άρθρα για την προστασία της ιδιωτικής ζωής, για την προστασία της ιδιωτικότητας, για την προστασία της οικογένειας και του δικαιώματος όλων να δημιουργήσουν οικογένεια.

Η ομιλία που με συγκίνησε, όχι επειδή είναι ο Βουλευτής μας και ο εισηγητής μας, αλλά επειδή μίλησε με αγάπη, παρ’ όλη τη ρητορική μίσους που έχει ακουστεί, ήταν η ομιλία του Σπύρου Μπιμπίλα, γιατί, σε πείσμα και όλης της υποκριτικής ρητορείας, θύμισε ότι τελικά οι περιορισμοί των δικαιωμάτων, οι απαγορεύσεις δεν εμποδίζουν την ανάπτυξη ούτε προσωπικών σχέσεων, ούτε οικογενειακών σχέσεων, απλώς παράγουν δυστυχία. Αυτό θέλουμε;

Θέλουμε μια πολιτεία που παράγει δυστυχία γιατί εμποδίζει ανθρώπους να είναι χαρούμενοι, έχοντας τη δική τους οικογένεια, γιατί εμποδίζει παιδιά να βλέπουν την εικόνα της οικογένειάς τους, όπως την έχουν γνωρίσει, παίρνοντας αγάπη και από τους δύο τους γονείς, και ας είναι του ιδίου φύλου οι δύο γονείς, ή παίρνοντας αγάπη από έναν γονιό τους, τη μητέρα τους, τον πατέρα τους, παίρνοντας αγάπη από την όποια οικογένεια τους; Διότι η ανθρώπινη ευτυχία παραδοσιακά, αλλά και ιστορικά, δεν στηρίζεται ούτε σε γραφειοκρατικά σχήματα, ούτε σε νομικές διατυπώσεις. Η ανθρώπινη ευτυχία στηρίζεται στην ελευθερία. Η ανθρώπινη ευτυχία στηρίζεται στην αναγνώριση των δικαιωμάτων. Και η αναγνώριση του δικαιώματος των ομόφυλων ζευγαριών να έχουν οικογένεια, να συνάπτουν γάμο, εφόσον το επιθυμούν…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, και θα μιλήσω μετά στην κυρίως ομιλία μου.

Αυτή, λοιπόν, η αναγνώριση αποτελεί συνταγματική εκπλήρωση του καθήκοντος που όλες και όλοι έχουμε.

Σας καλώ, λοιπόν, να καταψηφίσουμε την ένσταση αντισυνταγματικότητας, να υπερψηφίσουμε το δικαίωμα όλων να έχουν οικογένεια και παιδιά, και το δικαίωμα των παιδιών αυτών σε μια ευτυχισμένη ζωή.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και πέντε εκπαιδευτικοί συνοδοί τους από το Δημοτικό Σχολείο Λιβανάτων Φθιώτιδος.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ρωτώ τώρα τον Κοινοβουλευτικό Εκπρόσωπο του κόμματος Νίκη αν θέλει τον λόγο.

**ΣΠΥΡΙΔΩΝ ΤΣΙΡΩΝΗΣ:** Ναι, κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Τσιρώνη, έχετε τον λόγο για πέντε λεπτά.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Πιθανότατα να μη χρειαστούν τα πέντε λεπτά. Δεν είχα σκοπό να τοποθετηθώ, γιατί ούτε νομικός είμαι και προφανώς ούτε συνταγματολόγος, αλλά άκουσα δυο-τρία πράγματα περίεργα και νιώθω ότι πρέπει να τοποθετηθώ, ειδικά στα θέματα πίστεως.

Κυρία Πρόεδρε της Πλεύσης Ελευθερίας, βεβαίως και ο Χριστός είναι αγάπη, αλλά πάντα το αφήνουμε μέχρι εκεί. Είναι αγάπη και δικαιοσύνη. Είναι αγάπη εν αληθεία. Στο ψέμα δεν υπάρχει αγάπη. Δεν μπορεί να αγαπάς στο ψέμα. Και ο μοναδικός που ήρθε όχι ως προσωπικότητα, αλλά ως τέλειος άνθρωπος και Θεός, ο Χριστός -και αυτό ακριβώς είναι αντιποίηση, να μη το παραδέχεστε- ο μόνος που είπε «Εγώ είμαι η αλήθεια». Και είναι κρίμα και πραγματικά είναι άσχημη αντιποίηση να τον χρησιμοποιείτε μόνο στο ένα μέρος. Και αγάπη είναι, αλλά εν αληθεία. Είπε επίσης ότι αν κάποιος -γιατί αυτό κάνατε μόλις τώρα- αν κάποιος αλλάξει ένα κόμμα ή μία κεραία, θα κληθεί ελάχιστος στη Βασιλεία των Ουρανών. Αυτά ως προς το μάθημα κατηχητικού που θα έπρεπε αλλού να έχετε κάνει, αν ενδιαφέρεστε.

Το υπόλοιπο κομμάτι με ένα μικρό παράδειγμα, γιατί δεν είμαι νομικός. Όταν θελήσατε να διαγράψετε το θρήσκευμα από τις ταυτότητες, είπατε πως η δημόσια δήλωση του θρησκεύματος παραβιάζει τα προσωπικά δεδομένα. Τώρα που θέλετε να νομιμοποιήσετε την ομοφυλοφιλία, το γάμο, μας λέτε πως η δημόσια δήλωση της σεξουαλικής επιλογής είναι ανθρώπινο δικαίωμα. Το θρήσκευμα δεν πρέπει να φανερώνεται γιατί παραβιάζεται η ελευθερία της θρησκευτικής συνείδησης, δημιουργώντας δυσμενή διάκριση εις βάρος των πολιτών. Ο σεξουαλικός προσανατολισμός γιατί πρέπει να φανερώνεται; Στο ζήτημα των ταυτοτήτων το κράτος δήλωνε αδύναμο και ανίκανο να προστατέψει έναν πολίτη από ενδεχόμενες διακρίσεις σε βάρος του λόγω του θρησκεύματος. Σήμερα το ίδιο κράτος δηλώνει αδύναμο και ανίκανο να προστατέψει έναν πολίτη εάν δεν δηλώσει, έστω προαιρετικώς, τον σεξουαλικό του προσανατολισμό. Πότε το κράτος νομοθετούσε σωστά; Τότε ή τώρα; Το να δηλώσω σε δημόσιο έγγραφο πως είμαι ορθόδοξος χριστιανός, μάρτυρας του Ιεχωβά, μουσουλμάνος, οτιδήποτε, αποτελεί αφορμή δυσμενούς διαχείρισης, ενώ το να δηλώσω δημοσίως διά του συμφώνου συμβίωσης ή του πολιτικού γάμου πως είμαι ομοφυλόφιλος αποτελεί προϋπόθεση ευνοϊκής μεταχείρισης; Στην πρώτη περίπτωση η δημόσια δήλωση θρησκεύματος συνιστά παραβίαση της αρχής ισότητας, στη δεύτερη περίπτωση η δημόσια δήλωση σεξουαλικού προσανατολισμού επιβάλλεται από την αρχή της ισότητας. Τι ακριβώς συμβαίνει; Πού είναι το λογικό σε αυτό; Πότε είναι σωστό; Δυστυχώς, όταν κάνουμε το γούστο δικαίωμα και με αυτό το δικαίωμα πορευόμαστε να διαλύσουμε θεσμούς, καταλήγουμε σε αυτόν τον παραλογισμό.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσιρώνη και για την οικονομία του χρόνου.

Τον λόγο τώρα έχει ως Κοινοβουλευτικός Εκπρόσωπος για το θέμα της αντισυνταγματικότητος από το κόμμα Σπαρτιάτες ο κ. Ιωάννης Κόντης για πέντε λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι συνάδελφοι, και εγώ σίγουρα δεν είμαι συνταγματολόγος ώστε να μπορώ να αναλύσω σε βάθος την πρόταση που έχει κάνει το κόμμα και που αντικρούεται, μπορώ όμως σαν άνθρωπος με λογική και σαν άνθρωπος που έχω στη ζωή μου σπουδάσει και εγώ με τον τρόπο που σπούδασα και έχω βγάλει κάποια πανεπιστήμια να αντιληφθώ ότι το άρθρο 21 -αυτό το επίμαχο άρθρο, για το οποίο μας είπε και ο κ. Τσιάρας ότι εναλλάσσονται ή μεταλλάσσονται στην πορεία τα άρθρα- είναι ξεκάθαρο και αναφέρει ότι είναι θεμέλιο του έθνους η οικογένεια, αλλά και προαγωγής του έθνους και συντήρησής του. Συντήρηση του έθνους σημαίνει η αναπαραγωγή και η ύπαρξη διά μέσου των αιώνων. Αυτή είναι η συντήρηση του έθνους. Τώρα εάν εγώ με τα δικά μου ελληνικά καταλαβαίνω κάτι άλλο, εάν ο συνταγματολόγος ή οι αναθεωρητές του Συντάγματος κατά τη διάρκεια των πέντε αναθεωρήσεων που προέκυψαν μέχρι σήμερα το είδαν αλλιώς, αλλά το άφησαν να παραμένει εκεί, τότε ναι, δεν καταλαβαίνω τι λέει το Σύνταγμα.

Ορκιζόμαστε πίστη. Πρέπει να το έχουμε σαν Βίβλο πάνω απ’ όλα στη δημοκρατία μας και να τηρούμε τα άρθρα του, όχι να το επικαλούμαστε α λα καρτ. Και ναι, αναφέρει και την ουσιαστική δομή του γάμου και της οικογενείας και προστατεύει τη μητρότητα, την οικογένεια, το γάμο, την παιδικότητα και εντάσσει πάλι την οικογένεια μέσα στον σκοπό συντήρησης και προαγωγής του έθνους. Τι πιο ξεκάθαρο από αυτό; Τι πιο ξεκάθαρο από αυτό, πείτε μου. Εάν καταλαβαίνετε κάτι άλλο, τότε να το ακυρώσουμε διά βοής. Να πούμε ότι δεν ισχύει, είναι λάθος.

Βεβαίως, άκουσα συνταγματολόγο πρόσφατα, μιλώντας για άλλο θέμα, για το 16 για τα πανεπιστήμια, να λέει ότι υπάρχουν άρθρα τα οποία είναι αδρανή. Τι θα πει αδρανή; Είναι εν ισχύι το Σύνταγμά μας ή δεν είναι; Υπάρχει αδράνεια σε άρθρα του Συντάγματος; Και ποια είναι η αδράνεια; Κι εγώ μπορώ να επιλέξω πέντε άρθρα που να μη μου αρέσουν και να πω είναι αδρανή. Και εσείς από μια άλλη παράταξη άλλα πέντε να πω ότι είναι αδρανή. Και τελικά να αδρανοποιήσουμε όλο το Σύνταγμα κατά το δοκούν. Αδρανή, λοιπόν, τα άρθρα μας.

Κάποιος άλλος προχώρησε πιο πέρα και αποκάλεσε το άρθρο αυτό και κάποια άλλα χουντικά, χουντικά κατάλοιπα, χουντικά άρθρα. Το άρθρο αυτό που μπήκε το 1975 και που -επαναλαμβάνω- σε πέντε αναθεωρήσεις δεν τόλμησε κανείς να αλλάξει. Δεν τόλμησε, δεν το άλλαξε κανείς.

Και έχετε κάποιοι τολμήσει να λέτε ότι εμείς που αντιδρούμε στον γάμο αυτό το οποίο δεν επιτάσσει το Σύνταγμα είμαστε ομοφοβικοί. Δεν έχουμε κανένα πρόβλημα με κανέναν άνθρωπο. Σεβόμαστε -το λέμε και το διακηρύττουμε- την οποιαδήποτε προτίμηση έχει. Δεν έχουμε θέμα με σεξουαλικές επιλογές, έχουμε θέμα με τον γάμο, όπως τον περιγράφει το Σύνταγμα. Εάν τον περιέγραφε αλλιώς, θα το αποδεχόμαστε και θα το σεβόμασταν.

Εμείς, λοιπόν, θέλουμε να αλλάξουμε. Ας κάνουμε πρώτα αναθεώρηση ή ας ζητήσουμε διακόσιες ψήφους για να περάσει αυτό, εάν δεχτούμε ότι είναι το Σύνταγμά μας αυτό που επιτάσσει τη μορφή αυτή της οικογενείας. Και πραγματικά θέλω να δω σαν άτομο τον καθένα να αναλάβει την ευθύνη του για την ψήφο αυτή και πώς θα το αιτιολογήσει γενικά στον κύκλο του, στην οικογένειά του και παντού, δεν θα πάω πιο πέρα στους ψηφοφόρος.

Το άρθρο του Συντάγματος, ξαναλέω, για εμάς είναι ξεκάθαρο. Τώρα, η οποιαδήποτε άλλη ερμηνεία της Επιστημονικής Επιτροπής και οποιουδήποτε άλλου ασχοληθεί για να μας πείσει δεν πρόκειται να μας πείσει. Θα έχουμε εμείς δηλωμένη και τοποθετημένη, κατατεθειμένη αυτήν την άποψή μας. Και είμαι σίγουρος φυσικά ότι δεν θα υπερψηφιστεί, θα υπάρξει η ερμηνεία την οποία θέλετε να δώσετε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Τον λόγο τώρα έχει ως Κοινοβουλευτική Εκπρόσωπος εκ μέρους της Νέας Αριστεράς η κ. Ευτυχία Αχτσιόγλου για πέντε λεπτά.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Προκαταρκτικά να πω για τον προ-προηγούμενο ομιλητή, ο οποίος υποστήριξε κάποια επιχειρήματα σε σχέση με τη δημόσια δήλωση της ομοφυλοφιλίας, ότι το νομοσχέδιο δεν αφορά αυτό. Μιλούσατε για ένα άλλο πράγμα από αυτό που αφορά αυτό το νομοσχέδιο. Δεν συζητάμε εδώ αν το νομοσχέδιο θα επιβάλει ή θα επιτρέπει τη δημόσια δήλωση της ομοφυλοφιλίας για να το αντιπαραβάλετε με την ιδιωτικότητα. Εδώ συζητάμε αν θα υπάρχει η θεσμική αναγνώριση της ένωσης δύο ατόμων του ίδιου φύλου με τις έννομες συνέπειες που συνεπάγεται ο γάμος όπως τώρα μέχρι τώρα νομικά, αστικά ισχύει για τα ετερόφυλα ζευγάρια. Αυτό συζητάμε. Επομένως, αυτό που είπατε δεν είναι το αντικείμενο αυτού του νομοσχεδίου.

Έρχομαι τώρα στα επιχειρήματα της αντισυνταγματικότητας. Το πρώτο επιχείρημα που ακούστηκε είναι ότι το νομοσχέδιο είναι αντισυνταγματικό, διότι αντιβαίνει στους κανόνες του ορθόδοξου δόγματος και ως εκ τούτου προσκρούει στο άρθρο 3 του Συντάγματος. Είναι αλυσιτελές το επιχείρημα. Και είναι αλυσιτελές το επιχείρημα γιατί το άρθρο 3 του Συντάγματος αποτυπώνει την επικρατούσα θρησκεία, καθόλου όμως δεν λέει ότι οι νόμοι του ελληνικού κράτους είναι οι νόμοι της Ορθόδοξης Εκκλησίας.

Αλίμονο, αν συζητάμε αυτό. Βρισκόμαστε σε Προεδρευόμενη Κοινοβουλευτική Δημοκρατία, δεν βρισκόμαστε σε θρησκευτικό κράτος. Άρα, οι κανόνες του ορθόδοξου δόγματος καθόλου δεν σημαίνει ότι είναι και οι νόμοι του ελληνικού κράτους ή το αντίστροφο.

Το δεύτερο επιχείρημα που ακούστηκε είναι ότι το νομοσχέδιο, δηλαδή η αναγνώριση του γάμου στα ομόφυλα ζευγάρια, δεν επιβάλλεται από το Σύνταγμα. Αυτό το επιχείρημα είναι επί της αρχής αλυσιτελές, διότι ο νομοθέτης έχει την ελευθερία να θεσπίζει νόμους στη βάση του πολιτικού του προγράμματος, δεν εφαρμόζει μόνο τους νόμους, τους οποίους προβλέπει το Σύνταγμα. Ο νομοθέτης δεν λειτουργεί δηλαδή μόνο για να υλοποιεί εφαρμοστικούς του Συντάγματος νόμους στις περιπτώσεις που το ίδιο το Σύνταγμα τους προβλέπει. Ο νομοθέτης έχει ελευθερία, δεν είναι ένα όργανο, το οποίο έχει κάποια δέσμια αρμοδιότητα που του περιορίζει με έναν πολύ συγκεκριμένο και αυστηρό τρόπο το Σύνταγμα. Είμαστε σε ένα φιλελεύθερο Σύνταγμα. Ό,τι δεν απαγορεύεται ρητά, επιτρέπεται. Αυτό είναι επί της αρχής επιχείρημα.

Επί του συγκεκριμένου, όμως, ειδικότερα θα έλεγα ότι αντιθέτως η αναγνώριση του γάμου στα ομόφυλα ζευγάρια είναι πλήρως εναρμονισμένη με μία συνταγματική επιταγή, τη συνταγματική επιταγή του άρθρου 4 του Συντάγματος, της αρχής της ισότητας και της ισότητας όλων των πολιτών ενώπιον του νόμου ανεξαρτήτως σεξουαλικής επιλογής, ταυτότητας φύλου, φυλής, εθνότητας κ.λπ.. Επομένως θα έλεγα ότι μάλλον είναι στην κατεύθυνση της υποχρέωσης του νομοθέτη της άσκησης της αρμοδιότητάς του να άρει τους αποκλεισμούς και αυτό πράττει το συγκεκριμένο νομοσχέδιο.

Το τρίτο επιχείρημα που ακούστηκε και έχει το μεγαλύτερο ενδιαφέρον κατά τη γνώμη μου, είναι ότι η αναγνώριση του γάμου στα ομόφυλα ζευγάρια απαγορεύεται από το Σύνταγμα. Αυτό το λέτε επικαλούμενοι το άρθρο 21 του Συντάγματος.

Ας το διαβάσουμε να δούμε τι λέει το άρθρο 21 του Συντάγματος: « Η οικογένεια ως θεμέλιο της συντήρησης και προαγωγής του έθνους καθώς και ο γάμος, η μητρότητα και η παιδική ηλικία τελούν υπό την προστασία του κράτους». Το Σύνταγμα λέει, λοιπόν, ότι το κράτος πρέπει να προστατεύει την οικογένεια και το γάμο.

Πρέπει να προστατεύει μια συγκεκριμένη μορφή οικογένειας; Λέει κάτι τέτοιο; Όχι. Πρέπει να προστατεύει μια συγκεκριμένη μορφή γάμου; Λέει κάτι τέτοιο; Όχι. Πρέπει να προστατεύει μια συγκεκριμένη μορφή οικογένειας που θα έχει δημιουργηθεί με έναν πολύ συγκεκριμένο τρόπο, που το λέει ειδικά και αποκλείει τα υπόλοιπα; Όχι. Άρα, όλα τα υπόλοιπα είναι δικές σας ερμηνείες.

Και διάβασα και εδώ και μια ενδιαφέρουσα αναφορά στον Ρωμανό νομομαθή Μοδεστίνο. Πολύ ενδιαφέρον, θα αρχίσουμε να ερμηνεύουμε το Σύνταγμα με βάση τον Μοδεστίνο, θα το ερμηνεύουμε ενδεχομένως με βάση τον Κικέρωνα, αν πάμε και πιο πίσω θα το ερμηνεύουμε με βάση τον Λυσία, θα λέγατε να το ερμηνεύουμε με βάση τον Κώδικα του Χαμουραμπί. Μπορούμε να πάμε όλο και πιο πίσω. Δεν νομίζω ότι θα αποδειχθεί λυσιτελές, αυτό. Δεν το νομίζω. Υπάρχει δυναμική εξέλιξη των κοινωνιών, οι κοινωνίες προχωρούν και οι ερμηνείες πρέπει να γίνονται στη βάση των στοιχειωδών εξελίξεων των κοινωνιών.

Άρα, νομίζω πως τα επιχειρήματα και τα τρία που ακούστηκαν είναι επίπλαστα επιχειρήματα, πίσω από τα οποία κρύβεται στην πραγματικότητα μια πολιτική διαφωνία, δεν υπάρχει κάτι το αντισυνταγματικό στην αναγνώριση του γάμου στα ομόφυλα ζευγάρια και ως εκ τούτου, πρέπει να απορριφθεί αυτή η ένσταση αντισυνταγματικότητας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Αχτσιόγλου και για τη συνέπεια στον χρόνο.

Τον λόγο έχει τώρα, ως Κοινοβουλευτικός Εκπρόσωπος, ο Κωνσταντίνος Χήτας εκ μέρους της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θέλουμε ως Ελληνική Λύση να είμαστε δίκαιοι, όχι μόνο όταν συμμετέχουμε σε συζητήσεις αιτήσεων αντισυνταγματικότητας άλλων κομμάτων, το κάνουμε και τώρα που έχουμε καταθέσει και εμείς.

Είμαστε στη χώρα και στο Κοινοβούλιο που μιλάμε για συνταγματικότητα ή για αντισυνταγματικότητα ενός νόμου, τη στιγμή που δεν έχουμε συνταγματικό δικαστήριο και καλούμαστε εμείς εδώ τώρα να πούμε αν ένας νόμος είναι συνταγματικός ή όχι. Όποια κι αν είναι η απόφαση, που θα είναι πάντα της πλειοψηφίας, άρα τζάμπα μιλάμε, είμαστε η μοναδική χώρα που δεν έχουμε συνταγματικό δικαστήριο.

Πάμε παρακάτω τώρα, για ένα τόσο σοβαρό θέμα…

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** Σαράντα οκτώ ώρες είναι. Θα κάνετε λίγο υπομονή. Μην έχετε νευράκια. Ήρεμοι να είστε.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Θα περιμέναμε, επίσης, από την πλευρά της Κυβέρνησης για ένα τόσο σημαντικό νομοσχέδιο, το οποίο πήγε να μας πείσει ο αντιλέγων της Νέας Δημοκρατίας, ένας από τους πολλούς έγκριτους νομικούς που έχει το κόμμα αυτό, να υπερασπιστεί τη θέση αυτή σήμερα.

Κύριε Τσιάρα, είστε ένας πραγματικά καταξιωμένος γιατρός βιοπαθολόγος - μικροβιολόγος, αλλά έβαλαν τώρα εσάς γιατρό άνθρωπο να υπερασπιστεί τη συνταγματικότητα ενός νόμου, όταν η Νέα Δημοκρατία πραγματικά έχει πληθώρα πολύ καλών νομικών, όπως, για παράδειγμα ο Υπουργός Επικρατείας. Θα μπορούσε να έρθει εδώ με το ταλέντο του, το μπρίο του και τις νομικές του γνώσεις να μας πείσει πόσο συνταγματικό είναι το νομοσχέδιο αυτό. Ή ο λαλίστατος -που το έχει πάρει εργολαβία τις συνταγματικότητες- ο κ. Πλεύρης. Αλλά τους ψάχνω από το πρωί. Δεν τους βλέπω πουθενά. Θα έρθουν λογικά. Έχουμε δύο μέρες ακόμα.

Κυρία Πρόεδρε, όντως είναι και η μέρα σήμερα δεν ξέρω αν υπάρχει «πολιτική διαστροφή» -εντός εισαγωγικών- και το βάλατε το νομοσχέδιο τέτοια μέρα. Σήμερα είναι του Αγίου Βαλεντίνου. Δεν ξέρω αν το κάνατε για κάποιο λόγο, αλλά όντως είναι η ημέρα αγάπης σήμερα και θέλω να ξέρετε ότι και εμείς αγαπάμε τους ανθρώπους και τους αγαπάμε όλους. Πιστέψτε με δεν έχουμε κανένα πρόβλημα με τους ανθρώπους αυτούς. Κανένα. Και ο νόμος τους έχει καλυμμένους και σύμφωνο συμβίωσης υπάρχει και τα κληρονομικά τους είναι τακτοποιημένα και τα πάντα.

Το θέμα μας είναι με τα παιδιά, κυρία Πρόεδρε, με κανένα άλλο θέμα. Εκεί λοιπόν εγείρονται όλες οι ενστάσεις μας, αν θέλετε, γιατί ο γάμος ανοίγει τον δρόμο για υιοθεσία και τεκνοθεσία. Τα θέματά τους ήταν λυμένα, τα περισσότερα τουλάχιστον.

Και να σας πω και κάτι; Αγαπήστε μας και εσείς λιγάκι, γιατί δεν ξέρω πόσο πολύ μπορεί να μας αγαπάτε όταν -όχι προσωπικά εσείς, η άλλη άποψη- όταν ακούγονται εκφράσεις ότι είμαστε σκοταδιστές, ακροδεξιοί, ότι ζούμε στο μεσαίωνα. Τι αγάπη είναι αυτή που μας έχετε εσείς, η άλλη πλευρά; Ή όταν ακούμε την κυρία του ΣΥΡΙΖΑ να λέει θα σας αναγκάσουμε με τη βία να το αποδεχθείτε αυτό. Τι αγάπη με βία είναι αυτή; Δεν θέλουμε να μας αγαπάτε με βία. Θέλουμε να μας αγαπάτε γι’ αυτό που είμαστε. Όχι με τη βία, με αγάπη. Αγαπάτε αλλήλους, εμείς όλους τους αγαπάμε.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε.

Συνεχίστε κύριε Χήτα, αλλά μην αναφέρεστε σε πρόσωπα, επί του θέματος.

**ΚΩΝΣΤΑΝΤΙΝΟΣ ΧΗΤΑΣ:** Εδώ μας είπε, κύριε Πρόεδρε, ότι θα μας αναγκάσει με τη βία να το αποδεχθούμε. Και εμείς λέμε τι είναι η βία; Με τι τρόπο δηλαδή; Είναι αγάπη αυτή; Εμείς δεν αγαπάμε και αυτοί αγαπάνε; Εμείς αγαπάμε όλο τον κόσμο, κύριε Πρόεδρε, μέχρις ενός σημείου. Όχι με τη βία, με αγάπη, με πολύ αγάπη, μέρα που είναι σήμερα.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Θανάσης Παφίλης.

**ΑΘΑΝΑΣΙΟΣ ΠΑΦΙΛΗΣ:** Το Κομμουνιστικό Κόμμα Ελλάδας έχει τοποθετηθεί αναλυτικά για όλο αυτό το νομοσχέδιο, που θα γίνει νόμος απ’ ότι φαίνεται, και το τι σοβαρά προβλήματα δημιουργεί, πάρα πολύ σοβαρά, σήμερα αλλά και αργότερα, στην πορεία, ανοίγει δρόμους πολύ επικίνδυνους γενικότερα και θεωρούμε ότι η συζήτηση για την αντισυνταγματικότητα είναι ένα πολύ σοβαρό πολιτικό θέμα και δεν θα πάρουμε μέρος στην ψηφοφορία. Απέχουμε από αυτή τη συζήτηση και την ψηφοφορία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παφίλη για τη συνέπεια στον χρόνο, ο οποίος ήταν σχεδόν μηδενικός.

Εκ μέρους της Κοινοβουλευτικής Ομάδας του ΠΑΣΟΚ - Κινήματος Αλλαγής, ως Κοινοβουλευτικός Εκπρόσωπος, τον λόγο για πέντε λεπτά έχει ο κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, οι τρεις ενστάσεις αντισυνταγματικότητας έχουν σοβαρά νομικά ζητήματα. Κατ’ αρχάς οι δύο, των Σπαρτιατών και της Ελληνικής Λύσης, δεν συνιστούν καν συνταγματικό επιχείρημα. Θα έρθω σε αυτές σε λίγο. Η μία που συνιστά συνταγματικό επιχείρημα και είναι της Νίκης, κάνει μια λογική ακροβασία από το επιχείρημα ότι δεν επιβάλλεται ούτε από το Σύνταγμα ούτε από την ΕΣΔΑ να εισαχθεί γάμος μεταξύ προσώπων του ιδίου φύλου, προς την κατεύθυνση του ότι απαγορεύεται από το Σύνταγμα ο γάμος του ιδίου φύλου με έναν ορισμό της οικογένειας, ο όποιος δεν προκύπτει πουθενά μέσα από το Σύνταγμα. Είναι ένας ορισμός με βάση μια δική τους ιδεολογική θέση, αλλά ξέρετε η δημοκρατία είναι να υπάρχουν περισσότερες αντιλήψεις και περισσότεροι ορισμοί των πραγμάτων, όταν αυτό δεν προκύπτει ευθέως από το Σύνταγμα expressis verbis και άρα, δεν αντικρούει προς το γράμμα του.

Σε καμμία περίπτωση φυσικά το παρόν νομοσχέδιο δεν αντικρούει προς οτιδήποτε αναφέρεται στο Σύνταγμα και ιδίως στο άρθρο 21, όπου έχουμε την προστασία του γάμου, της μητρότητας και της οικογένειας που είναι τρεις διακριτές έννοιες.

Τώρα θέλω λίγο, πριν προχωρήσω πιο μετά σε κάποια συμπεράσματα, να σας μιλήσω για τις άλλες ενστάσεις αντισυνταγματικότητας.

Η Ελληνική Λύση αναφέρεται στο τριαδικό δόγμα και το προοίμιο του Συντάγματος. Δεν ήρθαμε να φέρουμε τον αρειανισμό εδώ, τον πολιτικό γάμο ομοφύλων ήρθαμε να ψηφίσουμε και να συζητήσουμε. Δεν ξέρω, λοιπόν, από πού προκύπτει η αντίρρηση και η αντίθεση του νομοσχεδίου με το τριαδικό δόγμα. Θα ήθελα να μας το εξηγήσουν, αλλά δεν νομίζω ότι υπάρχει και καμμιά εύκολη εξήγηση σε αυτό.

Επίσης, λέει κάτι άλλο η ένσταση αντισυνταγματικότητας της Ελληνικής Λύσης. Δίνει κανονιστική ισχύ σε όλη την Αγία Γραφή. Συγγνώμη, είμαστε με τα καλά μας; Τι είναι αυτό ακριβώς; Είναι κάποιου είδους θρησκευτικό κράτος;

**ΘΕΟΔΩΡΑ ΜΠΑΚΟΓΙΑΝΝΗ:** Σαν τη Σαρία.

**ΠΑΝΑΓΙΩΤΗΣ ΔΟΥΔΩΝΗΣ:** Τώρα επειδή βλέπω ότι μιλούν για το τριλαμπές της μιας θεότητας και διάφορα δόγματα, θέλω να τους ρωτήσω αν είναι συμβατό με την Αγία Γραφή και την τριαδική πίστη η ύπαρξη επιστολών του Ιησού, αν αυτό είναι αίρεση η αν είναι στην Ορθοδοξία.

Και, εν πάση περιπτώσει, επειδή βλέπω πολλά επιχειρήματα θρησκευτικού τύπου, ας θυμούνται ότι στο μυστήριο του γάμου αναφέρεται ο Ιησούς Χριστός ως «του μυστικού και αχράντου γάμου ιερουργός και του δε σωματικού νομοθέτης». Ο μυστικός και άχραντος γάμος είναι η κουρά του μοναχού. Στον σωματικό γάμο, λοιπόν, η Εκκλησία είναι νομοθέτης και το 1982 η κυβέρνηση του ΠΑΣΟΚ καθιέρωσε μια εναλλακτική μορφή νομοθέτησης και τέλεσης του γάμου, που είναι ο πολιτικός γάμος. Πάνω σε αυτό το στοιχείο τώρα επεμβαίνουμε, στον πολιτικό γάμο των ομοφύλων.

Οποιοδήποτε, λοιπόν, επιχείρημα θρησκευτικού τύπου αγνοεί την ίδια την τέλεση του μυστηρίου του γάμου από την Εκκλησία και τα λόγια που βρίσκονται εκεί. Νομοθέτης είναι η Εκκλησία και ο Χριστός του θρησκευτικού γάμου, δεν είναι ιερουργός.

Πάμε τώρα στους Σπαρτιάτες. Κατ’ αρχάς, με τους Σπαρτιάτες υπάρχει μια αμφιβολία αν πιστεύουν στο Σύνταγμα, οπότε έχει πολύ μεγάλο ενδιαφέρον που το επικαλούνται.

Όμως, δεν επικαλούνται το Σύνταγμα, κύριε Πρόεδρε. Επικαλούνται τον Μοδεστίνο. Εδώ θέλω να σας πω, κατ’ αρχάς, ότι χάρηκα που επικαλούνται τον Μοδεστίνο και δεν επικαλούνται τον Βαλεντίνο, ού και τη μνήμην επιτελούμε.

Όμως, εν πάση περιπτώσει, ο Μοδεστίνος, λοιπόν, έχει έναν ορισμό του γάμου που κατά κάποιον τρόπο οι Σπαρτιάτες θεωρούν ότι είναι η απόλυτη αλήθεια και ισχύει δια παντός. Να τους θυμίσω, όμως, ότι μιλάει και για συγκλήρωση του βίου πάντως. Οπότε φαντάζομαι ότι θεωρούν ότι είναι αντισυνταγματικό και το διαζύγιο. Αδιανόητα πράγματα.

Και, βέβαια, αν μείνουμε σε μια οριτζιναλιστική, όπως θα λέγαμε, ερμηνεία του Συντάγματος με βάση, γιατί αναφέρουν συνεχώς τι έλεγε η Συντακτική, η λεγόμενη αναθεωρητική Βουλή, καταλαβαίνετε ότι ούτε τις μονογονεϊκές οικογένειες μπορούμε να περιλάβουμε ούτε και να αντιληφθούμε ότι είναι άλλη έννοια της οικογένειας και άλλη είναι του γάμου, ότι μπορεί να υπάρξει οικογένεια χωρίς να υπάρξει γάμος και πολλές πολλές μορφές ανθρώπινων σχέσεων που συνιστούν οικογένεια, αλλά στη λογική του 1974 και 1975 αυτό μπορεί να μην είχε πέσει στην αντίληψή τους ή να μην υπήρχε ήδη στην κοινωνική εξέλιξη. Οι κοινωνίες, όμως, προχωρούν και το όριο της εξέλιξης της συνταγματικής ερμηνείας είναι το γράμμα του Συντάγματος. Αν, λοιπόν, ρίξετε μια ματιά στο άρθρο 21 του Συντάγματος σε κανένα σημείο δεν φαίνεται να προσκρούει στο γράμμα του Συντάγματος το παρόν νομοσχέδιο. Να είμαστε καθαροί σε αυτό. Αν προσέκρουε, θα είχαμε μια άλλη συζήτηση.

Όσον δε αφορά στην ΕΣΔΑ και στο άρθρο 12, να θυμούνται ότι εδώ και πάρα πολλά χρόνια η απόφαση είναι η ΕΣΔΑ, το Ευρωπαϊκό Δικαστήριο Δικαιωμάτων του Ανθρώπου, έχει αναγνωρίσει ότι η ομόφυλη συμβίωση εμπίπτει στην προστασία της οικογένειας και το ότι, εν πάση περιπτώσει, το ΕΔΔΑ αφήνει στο πλαίσιο της διακριτικής ευχέρειας του κράτους αν θα καθιερωθεί ο πολιτικός γάμος ή όχι δεν σημαίνει ότι το απαγορεύει. Ίσα-ίσα όταν καθιερώνεται, το προστατεύει και θέλω να είμαι σαφής σε αυτό.

Με το παρόν νομοσχέδιο διευρύνεται η προστασία που παρέχει το Σύνταγμα στον γάμο και στην οικογένεια, δεν περιορίζεται η έννοια της οικογένειας ή αντιβαίνει το νομοσχέδιο προς την έννοια της οικογένειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΠΑΝΑΓΙΩΤΗΣ ΔΟΥΔΩΝΗΣ:** Διευρύνεται, λοιπόν, μετά το νομοσχέδιο αυτό το Σύνταγμα και το άρθρο 21 θα ερμηνεύεται ως προστατεύον και τις οικογένειες ομοφύλων ζευγαριών και τον γάμο των ομοφύλων ζευγαριών.

Όμως –τελευταίο- ποιος τους έχει βάλει τις ιδέες αυτές περί αντισυνταγματικότητας; Γιατί και εμένα μου φάνηκε κάπως παράξενο. Ποιος έχει βάλει τις εντελώς αβάσιμες ιδέες περί αντισυνταγματικότητας στο μυαλό των τριών κομμάτων της Αντιπολίτευσης; Ο κ. Βορίδης έχει βάλει αυτές τις ιδέες: «Βόμβα Βορίδη για το νομοσχέδιο Μητσοτάκη. Υπάρχει θέμα συνταγματικότητας». Και τι λέει ο κ. Βορίδης;

**ΠΡΟΕΔΡΕΥΩΝ (Αθανάσιος Μπούρας):** Κλείστε παρακαλώ. Δεν εμπίπτουν στην τοποθέτησή σας τώρα αυτά. Όταν θα πάρετε τον λόγο, πείτε ό,τι θέλετε.

**ΠΑΝΑΓΙΩΤΗΣ ΔΟΥΔΩΝΗΣ:** Και τι λέει ο κ. Βορίδης; «Αν συμβαδίζει με την έννοια της οικογένειας».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Δουδωνή.

**ΠΑΝΑΓΙΩΤΗΣ ΔΟΥΔΩΝΗΣ:** Το καταθέτω στα Πρακτικά, λοιπόν, για να θυμόμαστε ποιοι έχουν σπείρει τον σπόρο της αντισυνταγματικότητας σε σχέση με το νομοσχέδιο αυτό.

Σας ευχαριστώ.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος, για πέντε λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι τρεις οι ενστάσεις που έχουν κατατεθεί. Η κάθε μια έχει το δικό της βάρος και τη δική της προσέγγιση. Θα αναφερθώ γρήγορα και στις τρεις, γιατί ακριβώς θέλω να τηρήσω τον χρόνο και να είμαι και πολύ ουσιαστικός.

Κατ’ αρχάς, σε ό τι αφορά την ένσταση της Ελληνικής Λύσης, παρατηρώ μια ανέντιμη, θα χαρακτήριζα, προσπάθεια μέσα από το πρίσμα της Εκκλησίας να θεμελιωθεί αντισυνταγματικότητα διατάξεων νομοσχεδίου που μιλάει, που συζητάει σήμερα η ελληνική Βουλή.

Πρώτον, στο προοίμιο του Συντάγματος αναγράφεται η φράση «Εις το όνομα της Αγίας και Ομοουσίου Τριάδος» και νομοτεχνικά η φράση αυτή δεν εντάσσεται στο σώμα των διατάξεων. Αυτό κάτι σημαίνει, ότι απλώς φωτίζει και δεν αποτελεί στοιχείο συστατικό του Συντάγματος.

Δεύτερον και πολύ σημαντικό, με το άρθρο 3 θεωρείται επικρατούσα η θρησκεία, που σημαίνει ότι ένα φιλελεύθερο σύνταγμα αφήνει χώρο, αφήνει διάσταση και για άλλα θρησκεύματα, ακόμη και για μη θρησκεύματα. Δεν είναι ο μοναδικός τρόπος με τον οποίο ερμηνεύεται η διάταξη.

Τέλος, έργο της Βουλής δεν είναι να προστατεύει τον λόγο, το δόγμα και την πίστη της Ορθόδοξης Εκκλησίας. Αυτό το κάνει ήδη η Εκκλησία με τα όργανα που έχει, με τη δογματική της προσέγγιση, με την πάλη κατά των αιρέσεων και δεν αποτελεί αντικείμενο της νομοθετικής εργασίας της Βουλής. Επομένως, αυτή η διάσταση και αυτό το επιχείρημα, αν μπορεί να θεωρηθεί επιχείρημα, δεν έχει καμμία σχέση με την πραγματικότητα.

Τώρα σε ό,τι αφορά στην υπόλοιπη ένσταση αντισυνταγματικότητας –πάμε για την παράγραφο 5- ότι μπορούμε να αναπτύσσουμε ελεύθερα την προσωπικότητά μας εφόσον δεν παραβιάζουμε το Σύνταγμα και τα χρηστά ήθη. Έρχεται, λοιπόν, η Ελληνική Λύση να υπαινιχθεί ότι αυτή η ρύθμιση είναι κατά των χρηστών ηθών; Γιατί εμείς αυτό έχουμε αντιληφθεί, ότι το πρόβλημά τους αυτό είναι.

Όπως, επίσης, και στην παράγραφο 25 του Συντάγματος που λέει η καταχρηστική άσκηση δικαιώματος δεν επιτρέπεται; Μα εδώ θεμελιώνουμε δικαίωμα. Όχι απλώς δεν είναι καταχρηστικό, τώρα το θεμελιώνουμε το πρώτο. Κατά ποια έννοια, λοιπόν, υπάρχει καταχρηστικότητα;

Τέλος, σύμφωνα με όλα τα λεξικά της ελληνικής γλώσσας, ομόφυλα είναι άτομα της ίδιας φυλής, ενώ το αντίθετό του είναι αλλόφυλοι. Θα ήθελα να υπενθυμίσω για δεύτερη φορά σε λίγο καιρό στους γλωσσαμύντορες της Ελληνικής Λύσης απέναντι στο «ομόφυλοι» υπάρχει και το «ετερόφυλοι». Άρα, να μην κάνουν επιμεριστική προσέγγιση του θέματος.

Σε ό,τι αφορά τώρα την ένσταση αντισυνταγματικότητας των Σπαρτιατών, το γεγονός ότι το 2024 για να κάνουμε την ερμηνεία των συνταγματικών διατάξεων θα ανατρέχαμε στον Μοδεστίνο, πραγματικά με αιφνιδιάζει. Θα ήθελα, όμως, να μείνω επί της ουσίας και να πω το εξής: Για αυτό είναι βαθιά συντηρητική και αντιδραστική η προσέγγιση που έχουν και οι τρεις ενστάσεις, γιατί πλην του Μοδεστίνου, οι Σπαρτιάτες μιλούν για αποσπασματικές αναφορές από τα πρακτικά της ουσιαστικά Συντακτικής Συνέλευσης, άσχετα αν θεωρήθηκε αναθεωρητική, του 1975 για να μιλήσουν για τη μορφή του γάμου.

Θα πρέπει να πούμε, λοιπόν, ότι στο Σύνταγμα ο συντακτικός νομοθέτης, ευφυώς σκεπτόμενος δεν προσδιόρισε μορφή του γάμου.

Επομένως, το να θέτουμε εμείς με τα δικά μας προτάγματα ερμηνείες του Συντάγματος σε σχέση με τη μορφή της οικογένειας, είναι μεθοδολογικό λάθος και πολιτικό ατόπημα.

Τρίτον, σε ό,τι αφορά την πραγματικά τεκμηριωμένη, τουλάχιστον από νομική άποψη, ένσταση αντισυνταγματικότητας της Νίκης, θα ήθελα να πω δύο πράγματα. Πρώτον, το άρθρο 21 του Συντάγματος που προσδιορίζει την συνταγματική έννοια του γάμου, ξαναλέω, ότι επιμελώς αποφεύγει να το προσδιορίσει. Άρα, ό,τι είπα προηγουμένως ισχύει και εδώ.

Τέλος, κυρίες και κύριοι συνάδελφοι, ουσιαστικά έχουμε μια διεύρυνση της νομιμότητας, έχουμε μία επιπλέον κατοχύρωση του άρθρου 4 του Συντάγματος. Μιλάμε για ατομικά δικαιώματα, μιλάμε ότι αναγνωρίζουμε σε ανθρώπους να ασκήσουν ένα ατομικό τους δικαίωμα, το οποίο δεν μπορούσαν να το ασκήσουν εξαιτίας του σεξουαλικού τους προσανατολισμού. Σαφώς υπάρχει Επιστημονική Επιτροπή της Βουλής. Σαφώς υπάρχει το Σ.τ.Ε. που έχει νομολογήσει κατ’ ανάλογη περίπτωση.

Κλείνω με έναν προβληματισμό, γιατί μίλησα προηγουμένως για τη συντηρητική προσέγγιση. Έρχεται τώρα η Νέα Δημοκρατία και υπεραμύνεται της συνταγματικότητας, με κόντρα στην άποψη αυτή εκφρασμένη την άποψη του κ. Βορίδη, ο οποίος είναι ο Υπουργός Επικρατείας, δηλαδή, παρά τω Πρωθυπουργώ ουσιαστικά, ο οποίος δημόσια έχει πει ότι το άρθρο αυτό είναι αντισυνταγματικό. Και δεν μπορώ να καταλάβω πως αυτές οι δύο ψυχές της Νέας Δημοκρατίας θα αποφανθούν επί της αντισυνταγματικότητας. Οι πολίτες τους κρίνουν.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει επί της συνταγματικότητας…

**ΙΩΑΝΝΗΣ ΚΟΝΤΗΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει καμμία διαδικασία για να πάρετε τον λόγο. Και να σας πω και κάτι; Το λέω προς όλο το Κοινοβούλιο. Θα διαβάσετε το άρθρο 68, κάθε φορά το επικαλούμαι, του Κανονισμού και επειδή δεν το έχετε μπροστά σας, να σας το διαβάσω εγώ: «Προσωπικό ζήτημα θεωρείται η μομφή που περιέχει υβριστική εκδήλωση ατομικά εναντίον Βουλευτή ή μέλους της Κυβέρνησης, καθώς και η απόδοση σε ομιλητή διαφορετικής γνώμης από εκείνη που εξέφραζε. Τελεία και παύλα. Εγώ δεν κάθομαι εδώ για να μην παρακολουθώ. Δεν υπάρχει κανένα προσωπικό, καθίστε κάτω παρακαλώ. Δεν υπάρχει κανένα προσωπικό, ούτε υβριστική διατύπωση ούτε παραποίηση λεγομένων.

Κύριε Υπουργέ, έχετε τον λόγο για την αντισυνταγματικότητα για πέντε λεπτά.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, νομίζω ότι είναι ευπρόσδεκτη η ένσταση αντισυνταγματικότητας που έχει γίνει και από τα τρία κόμματα, όπως και το αίτημα για ονομαστική ψηφοφορία. Προσπαθούν αυτοί που καταθέτουν αυτές τις ενστάσεις και αυτές τις απόψεις να προκαλέσουν κάποια, κατά την αντίληψή τους, ρήγματα στη συνοχή της Νέας Δημοκρατίας. Δεν θα το πετύχουν. Η συνοχή της Νέας Δημοκρατίας είναι αρραγής, έχει αποδειχθεί διαχρονικά.

Η Νέα Δημοκρατία είναι το κόμμα το οποίο έβαλε την Ελλάδα στην Ευρώπη, την κράτησε στην Ευρώπη και έχει δεσμευτεί έναντι του ελληνικού λαού να την κάνει ακόμη πιο ευρωπαϊκή. Αυτοί που πρέπει να απολογούνται, είναι αυτοί που θέλουν να ξεστρατίσει η Ελλάδα από την Ευρώπη και δυστυχώς, τολμώ να πω, ότι τα κόμματα που καταθέτουν αυτές τις ενστάσεις ανήκουν σε αυτήν την κατηγορία.

Έχει ενδιαφέρον να δούμε επίσης κάποιες συνδηλώσεις που προκύπτουν μέσα από τις ενστάσεις που έχουν γίνει και από το αίτημα για ονομαστική ψηφοφορία και τα βάζω όλα μαζί, διότι έχουν απαντηθεί τα θέματα γύρω από την αντισυνταγματικότητα. Είδαμε να κατατίθεται ένα αίτημα για ονομαστική ψηφοφορία από τη Νίκη και από τους Σπαρτιάτες. Είναι αποκαλυπτικό, διότι η Νίκη που παρουσιάζεται σαν ένα κόμμα το οποίο είναι κοντά στη θρησκεία, που υποστηρίζει την πραότητα, την ηπιότητα, σύρεται και δίνει κάλυψη σε ένα κόμμα το οποίο ελέγχεται αυτή τη στιγμή ότι αποτελεί βιτρίνα ενός εγκληματία και νομίζω ότι αυτό θα το κουβαλάτε και πρέπει να το αναδείξουμε.

Όσο για την Ελληνική Λύση, η εργαλειοποίηση που γίνεται της θρησκείας, θεωρώ πως είναι ακραία, ανέντιμη και δεν έχει χώρο μέσα στο ελληνικό Κοινοβούλιο. Τα του Καίσαρος τω Καίσαρι, τα του θεού τω θεώ. Δεν υπάρχει κανένας λόγος να εργαλειοποιείται η θρησκεία, πόσω μάλλον όταν ο Αρχηγός του κόμματος Ελληνικής Λύσης, έχει μιλήσει και έχει εμπορευθεί επιστολές του Ιησού. Πρέπει να δείχνουμε μεγαλύτερο σεβασμό στο ρόλο της θρησκείας, στην ανεξαρτησία της θρησκείας και να μην μπλέκουμε θεολογικά ζητήματα με πολιτειακά ζητήματα.

Άκουσα επίσης μια επίκληση στον ιδρυτή της Νέας Δημοκρατίας, τον Κωνσταντίνο Καραμανλή. Τον Κωνσταντίνο Καραμανλή μπορούν να τον επικαλούνται αυτοί οι οποίοι πιστεύουν ότι η θέση της Ελλάδας ανήκει στη Δύση και μόνον αυτοί.

Κάποια πρακτικά παραδείγματα, διότι δεν θέλω να κάνω τον συνταγματολόγο, δεν είμαι συνταγματολόγος ούτε νομικός, αλλά έχω μάθει να εμπιστεύομαι τους ειδικούς και πρέπει αν δεν το έχετε κάνει να διαβάσετε την επιστημονική έκθεση της Επιστημονικής Υπηρεσίας της Βουλής, που κάνει πανηγυρική κρίση υπέρ της συνταγματικότητας του νόμου. Ουσιαστικά μας λέει ότι το νομοσχέδιο αυτό έρχεται να υλοποιήσει συνταγματικές προβλέψεις, θεμελιώδεις συνταγματικές προβλέψεις που αφορούν στην ισότητα, στην ισονομία και την ισοπολιτεία στο κράτος δικαίου, στη δικαιοσύνη.

Επομένως καλό θα ήταν να διαβάσετε ειδικά τις σελίδες από 4 έως 6, όπου αναφέρονται ρητά όλα τα άρθρα του Συντάγματος που ικανοποιούνται με αυτό το νομοσχέδιο. Αναφέρεται ρητά η εθνική νομολογία και του Συμβουλίου της Επικρατείας και του Αρείου Πάγου, που όταν κλήθηκαν να κρίνουν το σύμφωνο συμβίωσης, όταν κλήθηκαν να κρίνουν τους γάμους της Τήλου, δεν άφησαν καμμία απολύτως αμφισβήτηση ως προς τη συνταγματικότητα του συμφώνου συμβίωσης. Είπαν ότι αυτό ανήκει στη διακριτική ευχέρεια του Έλληνα νομοθέτη.

Και τέλος, αναφέρονται ρητά οι αποφάσεις του Ευρωπαϊκού Δικαστηρίου, του Δικαστηρίου των Δικαιωμάτων του Ανθρώπου που κατοχυρώνουν επίσης νομολογιακά την ομόφυλη οικογένεια, τα ομόφυλα γονεϊκά δικαιώματα και την υποχρέωση που έχουν τα κράτη-μέλη της Ευρωπαϊκής Ένωσης να παρέχουν προστασία σε αυτές τις οικογένειες.

Δεν λένε ότι πρέπει να νομοθετηθεί ο γάμος, δεν έχει γίνει αυτό θα γίνει σύντομα, όμως, με βάση την εξέλιξη της νομολογίας και της νομοθεσίας στα υπόλοιπα κράτη-μέλη, ωστόσο κατοχυρώνεται -και πρέπει να λήξει εδώ αυτή η συζήτηση- πανηγυρικά ότι αναγνωρίζεται ομόφυλη οικογένεια, τα παιδιά που υπάρχουν και αναπτύσσονται και εξελίσσονται μέσα από ομόφυλες οικογένειες πρέπει να προστατεύονται και τα κράτη-μέλη έχουν υποχρέωση να παρέχουν προστασία και νομική κάλυψη.

Αυτά θα ήθελα να πω, κύριε Πρόεδρε, και καλώ να καταψηφιστεί αυτή η ένσταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 παράγραφος 2 του Κανονισμού της Βουλής για το θέμα της συνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας, παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

(Χειροκροτήματα)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το Trinitas Gymnasium Ολλανδίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε στη διαδικασία συζήτησης του σχεδίου νόμου και καλώ στο Βήμα όπως το έχει ζητήσει εξάλλου από το πρωί, τον Πρόεδρο της Κοινοβουλευτικής Ομάδας ΣΥΡΙΖΑ - Προοδευτική Συμμαχία τον κ. Φάμελλο.

Αμέσως μετά έχει όπως ζητήθηκε από το πρωί και μου παρεδόθη από τον προηγούμενο Προεδρεύοντα, τον λόγο έχει ζητήσει ο Υπουργός ο κ. Σκέρτσος και αμέσως μετά έχει ζητήσει τον λόγο ο Πρόεδρος της Κοινοβουλευτικής Ομάδας της Ελληνικής Λύσης ο κ. Βελόπουλος. Αυτά προς το παρόν.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, η σημερινή συζήτηση είναι πράγματι μία πολύ σημαντική συζήτηση για το ελληνικό Κοινοβούλιο, γιατί η νομική κατοχύρωση του δικαιώματος στον γάμο για όλα τα ζευγάρια ανεξαρτήτως φύλου, είναι μια πολύ σημαντική στιγμή και αλλαγή στη χώρα μας και έχει προκαλέσει μεγάλο ενδιαφέρον, αλλά έχει αναδείξει και μεγάλες αντιθέσεις και μέσα στην ελληνική κοινωνία και μέσα στο ελληνικό Κοινοβούλιο. Και οφείλω να πω, εισαγωγικά, ότι έχει ανασύρει «σκοταδιστικές» αντιλήψεις, που οφείλουμε ο προοδευτικός και δημοκρατικός κόσμος να τις αντιμετωπίσει, όπως είχαμε εντοπίσει και στη συζήτηση των προγραμματικών δηλώσεων έξι μήνες πριν.

(Θόρυβος στην Αίθουσα)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, λίγη ησυχία!

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, όσοι είναι να εξέλθουν της Αιθούσης, παρακαλώ να εξέλθουν. Όχι συζητήσεις εντός του Κοινοβουλίου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Επιπλέον, λοιπόν, κύριε Πρόεδρε, η συζήτηση αυτή έχει οδηγήσει σε μια αποκάλυψη η οποία είναι κρίσιμη για την πολιτική ζωή της χώρας μας, ένα μεγάλο ρήγμα στην κυβερνητική παράταξη που πατάει σε πολλές βάρκες, παραπλανώντας μεγάλα τμήματα της ελληνικής κοινωνίας.

Οφείλω, όμως, να ξεκινήσω ξεκαθαρίζοντας ότι το νομοσχέδιο επιχειρεί να ικανοποιήσει τη βασική συνταγματική πρόβλεψη της ισότητας στη χώρα μας όσον αφορά το δικαίωμα στον γάμο. Και αυτή η επίλυση οφείλει να σεβαστεί και να προστατεύσει τα ανθρώπινα δικαιώματα που σαφώς δεν μπαίνουν σε δημοψηφίσματα, αλλά και τα δικαιώματα του παιδιού, ένα θέμα στο οποίο είμαστε πάρα πολύ ευαίσθητοι και όπως θα δείτε στην κατεύθυνση αυτή θα καταθέσουμε και συγκεκριμένες προτάσεις τροπολογιών και βελτιώσεις που είναι σοβαρές μεταρρυθμίσεις. Φαίνεται, όμως, ότι αυτήν τη συζήτηση για τις μεταρρυθμίσεις δεν την αντέχει η Νέα Δημοκρατία, γιατί ήδη αμφισβητείται η συνοχή της.

Το νομοσχέδιο, λοιπόν, έρχεται να ικανοποιήσει βασικές απαιτήσεις τού κράτους δικαίου που άλλες ευρωπαϊκές χώρες έχουν λύσει πολύ νωρίτερα. Άρα είναι μια συζήτηση που αφορά στο ευρωπαϊκό κεκτημένο. Ο διχασμός της Νέας Δημοκρατίας αποδεικνύει ότι ένα μεγάλο τμήμα της ξεκάθαρα τοποθετείται κατά του ευρωπαϊκού κεκτημένου. Παρά τα ελλείμματα -του νομοσχεδίου- που είναι πολλά -θα τα συζητήσουμε και στη συνέχεια, τα έχει θέσει και η εισηγήτρια μας- το νομοσχέδιο έρχεται να απαντήσει σε μια βασική υποχρέωση της πολιτείας. Οφείλουμε ως πολιτεία να εξασφαλίσουμε την ισοτιμία στον γάμο για όλα τα ζευγάρια ανεξαρτήτως φύλου, αλλά και να διασφαλίσουμε όλα τα δικαιώματα που απορρέουν από αυτό, δηλαδή γονεϊκά, κληρονομικά, ασφαλιστικά, προνοιακά, εργασιακά. Δεν καλούμε να κατοχυρώσουμε δικαιώματα για κάτι που θα γίνει, αλλά για κάτι που ήδη υπάρχει. Δεν μπορούμε να κλείνουμε τα μάτια για υφιστάμενες οικογένειες με παιδιά όπου ο μη βιολογικός γονέας είναι αόρατος από τον νόμο, αλλά πολύ συχνά είναι για τα παιδιά, για γονείς που δεν απολαμβάνουν τα ίδια δικαιώματα, αλλά και για παιδιά στην κοινωνία μας που δεν έχουν τα ίδια δικαιώματα με άλλα παιδιά, για παιδιά που έχουν γεννηθεί στο εξωτερικό που δεν μπορούν και θα μπορέσουν επιτέλους να πάρουν την ελληνική ιθαγένεια και δεν θα χάνουν τους δεσμούς τους με τους γονείς τους κάθε φορά που επισκέπτονται τη χώρα τους. Γιατί γάμοι που έχουν εκτελεστεί στο εξωτερικό, αλλά και η σχέση παιδιού γονέα δεν αναγνωρίζονται στην Ελλάδα.

Εμείς ως ΣΥΡΙΖΑ - Προοδευτική Συμμαχία θα είμαστε συνεπείς. Θα στηρίξουμε ακόμα και ένα τμήμα της μεταρρύθμισης που ήδη εξάλλου έχουμε προτείνει κοινοβουλευτικά και προφανώς δεν θα προσβάλλουμε τα ανθρώπινα δικαιώματα για να αναδείξουμε τον διχασμό της Κυβέρνησης. Γιατί το γνωρίζουμε όλοι και όλες ότι με την ψήφο του ΣΥΡΙΖΑ - Προοδευτική Συμμαχία, αλλά και με την ψήφο άλλων προοδευτικών κομμάτων αυτή η μεταρρύθμιση θα γίνει. Γιατί χωρίς την ψήφο του ΣΥΡΙΖΑ αυτή η μεταρρύθμιση δεν θα γινόταν και αυτό πρέπει να καταγραφεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως τα ανθρώπινα δικαιώματα και το Σύνταγμα είναι πάνω από τις κομματικές επιδιώξεις. Εμείς το ξέρουμε. Κύριε Σκέρτσο, η παράταξή σας δεν το ξέρει και δεν το εφαρμόζει. Γιατί; Πρέπει να καταγραφεί. Η Νέα Δημοκρατία δεν έχει την επάρκεια να κάνει προοδευτικές μεταρρυθμίσεις, δεν έχει την επάρκεια -και θα φανεί στην ψηφοφορία του νομοσχεδίου- να ικανοποιήσει βασικά δικαιώματα, βασικές συνταγματικές προβλέψεις, τη συνταγματική επιταγή της ισότητας. Ο ψευδεπίγραφος εκσυγχρονισμός και ο φιλελευθερισμός τους σταματά στις εξαγγελίες και τα μεγάλα λόγια. Εμείς, όμως, θα στηρίξουμε, γιατί είναι βήμα προόδου, είναι βήμα άρσης διακρίσεων.

Είναι προφανές ότι το νομοσχέδιο εντάσσεται στον πυρήνα αυτού που λέμε κράτος δικαίου, αλλά δεν είναι συγχωροχάρτι και ούτε θα επιτρέψουμε να είναι συγχωροχάρτι για τη Νέα Δημοκρατία για τον κ. Μητσοτάκη. Να το πούμε ξεκάθαρα; Ο κ. Μητσοτάκης έχει στόχο να μειώσει και να υποβαθμίσει τις δημοκρατικές λειτουργίες και το κράτος δικαίου στην Ελλάδα. Για ποιον λόγο; Για να εξυπηρετήσει το σχέδιο και τα συμφέροντα που τον έφεραν στην εξουσία. Γιατί το σχέδιό τους δεν αντέχει την ισοτιμία, τη διαφάνεια, τις ανεξάρτητες αρχές, την ισχυρή πολιτεία. Πώς αλλιώς θα μπορούσε ο κ. Μητσότακης να υλοποιήσει το βασικό του σχέδιο, που είναι ένα εκτεταμένο πλιάτσικο στη δημόσια και στην ιδιωτική περιουσία, που οδηγεί την Ελλάδα στις πρώτες θέσεις της ακρίβειας, αλλά στις τελευταίες θέσεις όσον αφορά τη δημοκρατία και το κράτος δικαίου, στις τελευταίες θέσεις της αγοραστικής δύναμης και στις πρώτες της φτωχοποίησης και της εξέλιξης της υποβάθμισης της δυνατότητας των νοικοκυριών να τα βγάλουν πέρα;

Την προηγούμενη Τετάρτη πέρασε από το Ευρωπαϊκό Κοινοβούλιο ένα σημαντικό ψήφισμα με ευρύτατη πλειοψηφία, ψήφισμα τεσσάρων πολιτικών ομάδων, ένα ψήφισμα καταπέλτης για τη χώρα μας. Τι καταγράφει το ψήφισμα; Φυσικές και προφορικές απειλές, καταχρηστικές αγωγές κατά δημοσιογράφων και μάλιστα από υψηλά ιστάμενους πολιτικούς και από το περιβάλλον του Πρωθυπουργού.

Μην κουνάτε το κεφάλι, είναι καταγεγραμμένα.

Απειλές για την πολυφωνία των μέσων ενημέρωσης, καθώς η ιδιοκτησία τους κατανέμεται σε ένα μικρό αριθμό ολιγαρχών, με αποτέλεσμα τη δραματική υποβάθμιση ορισμένων θεμάτων, όπως το ίδιο το ψήφισμα του Ευρωκοινοβουλίου. Παράνομη χρήση λογισμικού παρακολούθησης, όπως το «Predator» εναντίον πολιτικών, στρατιωτικών, δημοσιογράφων, επιχειρηματιών, παράνομη εργαλειοποίηση του όρου «απειλή για την εθνική ασφάλεια» για να πάρει την ΕΥΠ υπό την εποπτεία του ο κ. Μητσοτάκης, έλλειψη προόδου στη διαλεύκανση της δολοφονίας Καραϊβάζ, το σκάνδαλο της λίστας Πέτσα, πιέσεις και προβληματική λειτουργία ανεξάρτητων αρχών, όπως η Αρχή για τη Διασφάλιση του Απορρήτου των Επικοινωνιών, ή η Αρχή για την Προστασία Δεδομένων Προσωπικού Χαρακτήρα, εκφοβισμό δικαστικών λειτουργών, όπως η Ελένη Τουλουπάκη και ο Χρήστος Ράμμος, έλλειψη αμεροληψίας στην έρευνα για τα Τέμπη, άρνηση του Κοινοβουλίου να κάνει έρευνα για πολιτικά πρόσωπα, όπως ζήτησε η Ευρωπαϊκή Εισαγγελική Αρχή για τη σύμβαση 717, έλλειψη προόδου στις έρευνες για το ναυάγιο στην Πύλο, υπερβολική χρήση βίας από την Αστυνομία. Τι άλλο να πούμε;

Να ξεκαθαρίσουμε κάτι. Για εμάς το ψήφισμα αυτό δεν αποτέλεσε κεραυνό εν αιθρία. Η Κυβέρνηση επέλεγε να απαξιώσει τις σοβαρές παραβιάσεις. Το ψήφισμα είναι απλώς καταγραφή όσων διαδραματίζονται στην πατρίδα μας τα τελευταία χρόνια.

Η Ελλάδα έχει τη χαμηλότερη κατάταξη από οποιαδήποτε χώρα της Ευρωπαϊκής Ένωσης στον παγκόσμιο δείκτη ελευθερίας του τύπου, η τραγική θέση «107». Μήπως είναι, όμως, ψέμα ότι η πρόσφατα δημοσιευθείσα ετήσια έκθεση της Ελληνικής Αρχής Διασφάλισης του Απορρήτου των Επικοινωνιών για το 2022 αποκάλυψε -και κύριε Σκέρτσο θέλουμε μια απάντηση- ότι χιλιάδες υποθέσεις εισαγγελικών εντολών για απόκτηση πρόσβασης σε επικοινωνίες, δηλαδή για διασυνδέσεις-παρακολουθήσεις, για λόγους εθνικής ασφάλειας, δεν είχαν αναφερθεί ως όφειλαν στην ανεξάρτητη αρχή από την ΕΥΠ, αλλά και από την Διεύθυνση Αντιμετώπισης Ειδικών Εγκλημάτων Βίας, την Αντιτρομοκρατική; Γιατί άραγε δεν εφαρμόζεται ο νόμος στη χώρα μας; Ενώ ο Πρόεδρος της ΑΔΑΕ, ο κ. Ράμμος, στον πρόλογο της έκθεσης κάνει αναφορά σε σοβαρές αντιθεσμικές παρεμβάσεις μέσω των οποίων αμφισβητήθηκε η ανεξαρτησία της ίδιας της αρχής, αλλά και για απειλητικούς υπαινιγμούς ότι θα ετίθετο θέμα άσκησης ποινικών διώξεων εις βάρος των μελών και του προσωπικού της αρχής αν ασκούσαν τις ευθύνες τους, την υποχρέωσή τους, τη συνταγματικά κατοχυρωμένη υποχρέωση τους, τη συνεχιζόμενη επιδείνωση του κράτους δικαίου; Δεν καταγγέλλουν και οι δεκαεπτά οργανώσεις που απευθύνθηκαν στην κ. Ούρσουλα φον ντερ Λάιεν, ζητώντας άμεσες ενέργειες από την Κομισιόν; Η ίδια κατάσταση δεν αποτυπώνεται και στην έκθεση της Διεθνούς Διαφάνειας, σύμφωνα με την οποία η χώρα μας κατρακύλησε οκτώ θέσεις, από την πεντηκοστή πρώτη στην πεντηκοστή ένατη και για πρώτη φορά μετά από δέκα χρόνια γινόμαστε αντικείμενο άμεσης παρακολούθησης για τα ζητήματα αυτά;

Αντί, όμως, η Κυβέρνηση και οι Βουλευτές της να κινητοποιηθούν για ζητήματα που προσβάλλουν την πατρίδα μας για να αλλάξει αυτή η εικόνα, επιδίδονται σε έναν αγώνα υποβάθμισης και απαξίωσης του ψηφίσματος. Φτάνουν δε στο σημείο και ο ίδιος ο κ. Σκέρτσος να κατηγορήσει τους Έλληνες Ευρωβουλευτές ως ανθέλληνες.

Και ζητώ, κύριε Σκέρτσο, να αποσύρετε τώρα, εδώ, δημόσια, αυτόν τον χαρακτηρισμό. Τον αποσύρετε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Όχι.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Οι υπόλοιποι τριακόσιοι είκοσι οκτώ, κύριε Σκέρτσο, που ψήφισαν το ψήφισμα αυτό τι είναι, παραπλανημένοι ή ανθέλληνες;

Αντί να καταθέσετε αποδείξεις στο Ευρωκοινοβούλιο που να αποδεικνύουν το αντίθετο, επιτίθεστε -το επιβεβαιώσατε σήμερα με τα Πρακτικά του Κοινοβουλίου- με λέξεις «βρώμικες» και απειλητικές, όπως το κάνατε τότε που κατηγορούσατε τον ΣΥΡΙΖΑ για εθνική εξαίρεση. Δηλαδή, λέτε στην Έλενα Κουντουρά και στον Κώστα Αρβανίτη, που ήταν εισηγητής, να πουν ψέματα.

Ζητάτε, δηλαδή, από Έλληνες Ευρωβουλευτές να πουν ψέματα για να καλύψουν την Κυβέρνησή σας. Να μην υπερασπιστούν την αλήθεια, να μην υπερασπιστούν τη δημοκρατία, να μην υπερασπιστούν τα δικαιώματα των πολιτών, αλλά να πουν ψέματα.

Και ενώ ξέρετε -το έχω εδώ μαζί μου- ότι στο ψήφισμα υπάρχει συγκεκριμένο άρθρο, το άρθρο 27, το οποίο έγινε με παρέμβαση των Ελλήνων Ευρωβουλευτών της Αριστεράς, έτσι ώστε να μην έχει σκληρές επιπτώσεις η χώρα μας από τη δική σας ανεπάρκεια. Και τους κατηγορείτε κιόλας. Είστε διπλά ψεύτης και υποκριτής!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επειδή, όμως, δεν το παίρνετε πίσω και επειδή κάποια πράγματα οφείλουμε να τα ξεκαθαρίζουμε και εφόσον δεν έχετε ανασκευάσει, με υποχρεώνετε να υπερβώ τον κανόνα που έχουμε θέσει εμείς, της κοινοβουλευτικής δεοντολογίας. Θα το ξεκαθαρίσουμε, λοιπόν.

Κυρίες και κύριοι Βουλευτές, ανθέλληνες είναι όσοι δεν υπερασπίζονται τη δημοκρατία και το κράτος δικαίου. Όσοι προσβάλλουν την Ελλάδα στις διεθνείς λειτουργίες. Όσοι προσβάλλουν τους πολίτες και τις ανεξάρτητες αρχές. Όσοι μας έκαναν «μαύρο πρόβατο» στα θέματα δημοκρατίας. Και όσοι ζητούν τώρα από τους Ευρωβουλευτές να πουν ψέματα για να καλύψουν τον κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μέχρι πού θα φτάσετε; Πόσο μακριά είναι ο κατήφορος του ψευδοεκσυχρονιστή; Και το λέω και για σας προσωπικά.

Η απαξίωση του Ευρωκοινοβουλίου, δυστυχώς και με δηλώσεις του κ. Βορίδη, που χαρακτήρισε το ψήφισμα «ακραίο» και «εμπαθές», μετά την απαξίωση της εισαγγελικής αρχής για τη σύμβαση 717, αποδεικνύει και κάτι ακόμα, κυρίες και κύριοι Βουλευτές. Ότι αυτή η Κυβέρνηση δεν έχει καμμία σχέση με το σύνθημα «Μένουμε Ευρώπη». Ένα υποκριτικό σύνθημα ήταν και αυτό, γιατί το μόνο που κάνετε σε όλα τα επίπεδα είναι να αποκλίνουμε από την Ευρώπη, και στην οικονομία και τη δημοκρατία. Και αυτό μας πονάει εμάς περισσότερο.

Σας νοιάζει μόνο η εικόνα προς τα μέσα, όχι τι γίνεται πραγματικά στην Ελλάδα και τι εικόνα έχουν και οι έξω από την Ελλάδα. Είναι πιο σημαντικό δηλαδή να προστατευτεί η επικοινωνιακή σας εικόνα από το να ενισχυθούν οι θεσμοί που έχουν πληγεί.

Πάμε όμως και στο νομοσχέδιο.

Γνωρίζετε ότι το ψήφισμα του Ευρωκοινοβουλίου, που έχετε απαξιώσει, μιλάει, μέσα, θετικά για το σημερινό νομοσχέδιο; Πώς γίνεται να το απαξιώνετε, ενώ ταυτόχρονα υπερασπίζεστε το νομοσχέδιο; Πρέπει να διαλέξετε. Με κάτι απ’ όλα πρέπει να είστε.

Ξέρετε όμως γιατί έρχεται ίσως σε αυτή τη χρονική στιγμή; Και είναι μειονέκτημα για την κοινωνία μας και τη δημοκρατία. Φέρνετε αυτό το νομοσχέδιο για να καλύψετε για λίγο την κατακραυγή που στο εξωτερικό αναπτύσσεται για το κράτος δικαίου στην Ελλάδα.

Κυρίες και κύριοι Βουλευτές, είναι ξεκάθαρο ότι υπάρχει προοδευτική κατεύθυνση στο νομοσχέδιο. Ήρθε όμως με σημαντική καθυστέρηση. Με αυτή τη νομική ρύθμιση, η χώρα μας ακολουθεί τα πρότυπα της Ευρωπαϊκής Ένωσης, αφουγκράζεται τις ανάγκες της σύγχρονης κοινωνίας για τη δημιουργία συνθηκών ισότητας και συμπερίληψης. Πρόκειται για μια νομοθετική μεταρρύθμιση αναντίρρητα επιβεβλημένη.

Να το ξεκαθαρίσουμε. Οι διατάξεις του νομοσχεδίου χρήζουν βελτίωσης. Πολλές από αυτές τις έχουμε αναφέρει. Κάποιες έχουν κατατεθεί και σε τροπολογίες.

Θέλω, όμως, να ξεκαθαρίσουμε κάτι. Μπορεί να ακολουθεί αποφάσεις ευρωπαϊκών δικαστηρίων και τις ανάγκες της κοινωνίας, αλλά το νομοσχέδιο αυτό δεν ανήκει στην Κυβέρνηση και δεν τη χαρακτηρίζει.

Για εμάς στον ΣΥΡΙΖΑ είναι αυτονόητο ότι θα στηρίξουμε τις ρυθμίσεις του, καθώς η άρση των διακρίσεων λόγω φύλου στο οικογενειακό δίκαιο είναι σε σειρά δικών μας μεταρρυθμίσεων που προωθήσαμε τα δύσκολα χρόνια, το 2015-2019, με την επέκταση του συμφώνου συμβίωσης, με τη νομική κατοχύρωση της ταυτότητας φύλου, με το δικαίωμα αναδοχής τέκνων από όλους, αλλά και με κατοχύρωση δικαιωμάτων στην εργασία.

Οι αλλαγές που επέφερε ο ΣΥΡΙΖΑ ως κυβέρνηση στη νομοθεσία της χώρας μας συνέβαλαν στην ωρίμανση της κοινωνίας και στην επίτευξη ενός πιο προοδευτικού θεσμικού πλαισίου. Δεν μπορούμε, όμως, να κρύψουμε ότι τα περισσότερα στελέχη της Νέας Δημοκρατίας καταψήφισαν τις αλλαγές αυτές που αποδείχτηκαν και ενσωματώθηκαν στο θεσμικό πλαίσιο και έχει αποδεχτεί η κοινωνία μας και βελτίωσαν το κράτος δικαίου στην Ελλάδα. Όμως δεν τις έχετε ψηφίσει! Δεν τις έχετε ψηφίσει!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έλυσαν προβλήματα, αντιμετώπισαν διακρίσεις και είναι η βάση για το νομοσχέδιο που συζητάμε σήμερα.

Ο ΣΥΡΙΖΑ κατέθεσε μία πρόταση νόμου για την ισότητα στον γάμο δύο φορές, το 2022 και το 2024. Δεν είχαν γίνει αποδεκτά αυτά από τη Νέα Δημοκρατία. Και ήταν πιο προωθημένα από το νομοσχέδιο που φέρνετε σήμερα. Αυτό δεν μας στερεί τη δυνατότητα να στηρίξουμε τη σημερινή νομοθετική πρωτοβουλία. Εξάλλου, αντιστοιχεί σε πολλά από αυτά που διεκδικούσαμε.

Όπως αποδείχθηκε από την ακρόαση των φορέων -τους ακούσαμε πολύ καλά-, οι φορείς θέλανε πιο προωθημένες λύσεις. Μίλησαν για στοχευμένες αλλαγές.

Μπορώ να σταχυολογήσω, κύριε Πρόεδρε, ορισμένα από αυτά που ακούστηκαν. Είπαν ότι μια οικογένεια που δίνει αγάπη και φροντίδα στα παιδιά της είναι μια οικογένεια που αυξάνει την ψυχική ανθεκτικότητα, ότι αποτελεί βασική προϋπόθεση για την ολόπλευρη ανάπτυξη όλων των παιδιών να είναι θεσμικά κατοχυρωμένες και κοινωνικά ορατές όλες οι μορφές οικογένειας, ότι δεν μπορεί να αρνηθεί κανείς στα παιδιά που μεγαλώνουν σε μία οικογένεια ότι αυτή δεν είναι ιεραρχικά κατώτερη από τις υπόλοιπες και ότι πρέπει να εξασφαλίσουμε σε κάθε άτομο και κάθε οικογένεια, ανεξαρτήτως σεξουαλικού προσανατολισμού ή φύλου, ότι έχει τη δυνατότητα να ακμάζει και να ζει τη ζωή της με αυθεντικότητα.

Εμείς τους ακούμε και δηλώνουμε ότι θα σταθούμε στο ύψος της ευθύνης. Γιατί εμείς οι Βουλευτές από όλα τα κόμματα έχουμε την ευθύνη να σταθούμε και απέναντι στον ακροδεξιό λόγο, απέναντι στον σκοταδισμό, να δίνουμε και παιδευτικά μηνύματα στην κοινωνία, να προχωράμε σε πραγματικά συμπεριληπτικές και προοδευτικές τομές. Και πρέπει να συνεχίσουμε και μετά την ψήφιση του νομοσχεδίου -το γνωρίζουμε- για τη συνεχή και συνεπή εφαρμογή του, για να προχωρήσουν οι αλλαγές και να απεικονιστεί αυτή η αλλαγή της νομοθεσίας πραγματικά στη ζωή.

Όπως σας είπα, έχουμε εντοπίσει αρκετά ζητήματα στο νομοσχέδιο. Βάλαμε πολλά, γιατί είναι πολλά τα οποία προκύπτουν και η αγωνία μας για διακρίσεις που ή δημιουργούνται ή παραμένουν.

Επιλέξαμε να παρέμβουμε σε δύο ζητήματα. Το ένα αφορά στο τεκμήριο γονεϊκότητας, δηλαδή την αναγνώριση της γονεϊκής σχέσης με τα παιδιά που γεννιούνται εντός γάμου, που δεν αναγνωρίζεται για ένα από τα μέλη της οικογένειας. Αυτό το ζήτημα πρέπει να πω, κυρίες και κύριοι Βουλευτές της Συμπολίτευσης, μπαίνει ξεκάθαρα και από την Επιστημονική Υπηρεσία της Βουλής.

Λέει, λοιπόν, η Επιστημονική Υπηρεσία της Βουλής ότι η ρύθμισή σας είναι ατελής. Πρέπει να απαντήσετε γιατί δημιουργεί διακρίσεις. Δηλαδή, με τις ρυθμίσεις σας τίθεται το ερώτημα: Μπορεί νομίμως το ομόφυλο ζεύγους γυναικών να προσφεύγει σε διαδικασίες υποστήριξης της αναπαραγωγής, δηλαδή να μπορεί να παρέχει τη συναίνεσή του κατά την κείμενη νομοθεσία; Όχι.

Γίνεται στην περίπτωση γέννησης ενός παιδιού εντός γάμου να εφαρμοστούν όλα τα άρθρα του Αστικού Κώδικα, 1464, 1465, ειδικότερα στο τεκμήριο γονεϊκότητας; Πώς είναι δυνατόν ένα παιδί που γεννιέται εντός γάμου να έχει τυπικά μόνο έναν γονέα; Δεν απαντάτε σε αυτά τα ερωτήματα. Τα βάζει η Επιστημονική Υπηρεσία της Βουλής.

Χρειάζεται δηλαδή νομοθετική ρύθμιση η οποία θα εξασφαλίζει την προστασία του συμφέροντος του παιδιού. Γι’ αυτό σας είπα ότι εμείς θα έρθουμε να μιλήσουμε για τα δικαιώματα των παιδιών, για τη διασφάλιση των δικαιωμάτων, αλλά και την ανάγκη ύπαρξης ασφάλειας δικαίου στις σχέσεις συγγένειας, αλλά και στις σχέσεις γονέων και τέκνων.

Οφείλουμε να πούμε βέβαια ότι η Επιστημονική Υπηρεσία της Βουλής αναδεικνύει κι άλλα ζητήματα, όπως το ζήτημα άνισης μεταχείρισης των έγγαμων προσώπων, ανάλογα με το αν πρόκειται για ζεύγος γυναικών ή ανδρών, το οποίο έχει να κάνει και με τη συνταγματική υποχρέωση της ισότητας.

Επισημαίνει επίσης στη σελίδα 22 ότι γεννάται προβληματισμός αν με τη προτεινόμενη ρύθμιση δημιουργούνται διακρίσεις σχετικά με τους Έλληνες πολίτες στην ημεδαπή. Νομίζω αφορά το άρθρο 11.

Επειδή, λοιπόν, οι ρυθμίσεις του νομοσχεδίου είναι ατελείς και επειδή η πολιτεία οφείλει να επιλύει νομοθετικά τα ζητήματα αυτά και να μην αφήνονται τα θέματα συγγένειας στα δικαστήρια, η τροπολογία που κατέθεσε η Έλενα Ακρίτα καλύπτει κάποια από τα ζητήματα της έκθεσης -προφανώς δεν μπορούμε να τα λύσουμε όλα- που έχει βρει η Επιστημονική Υπηρεσία της Βουλής. Αλλά, τουλάχιστον λύνει το ζήτημα, με ξεκάθαρο τρόπο, της συγγένειας στα ζευγάρια γυναικών.

Δεν ρυθμίζετε αυτό που είναι μπροστά στα μάτια σας εις βάρος των συμφερόντων των παιδιών και δεν τολμάτε να ακολουθήσετε την πρόταση του ΣΥΡΙΖΑ. Εμείς σας καλούμε. Είναι ένα πρώτο βήμα και δεν νομίζουμε ότι είναι και πάρα πολύ μεγάλο, για να μπορέσετε να το ακολουθήσετε.

Υπάρχει όμως και ένα δεύτερο ζήτημα το οποίο η Κυβέρνηση δεν είχε την επάρκεια να το θέσει, τα σοβαρά ζητήματα και ελλείμματα που αναδεικνύονται και με αυτό το νομοσχέδιο, αλλά και με την πραγματικότητα την κοινωνική στα θέματα της παρένθετης κύησης.

Πρέπει να ξεκαθαρίσουμε, κυρίες και κύριοι Βουλευτές, ότι αυτά είναι ελλείμματα που δημιουργήθηκαν από νομοθετήματα της Νέας Δημοκρατίας τα οποία άλλαξαν το θεσμικό πλαίσιο μετά το 2002, αν δεν κάνω λάθος.

Και ξέρετε τι είναι υποκριτικό; Βουλευτές που τώρα κρατούν μία υποκριτική στάση σε αυτό το νομοσχέδιο -για να μην πω, μια ακροδεξιά στάση- να ευθύνονται για αυτές τις αρνητικές αλλαγές στο θεσμικό πλαίσιο της παρένθετης κύησης. Πόση υποκρισία πια! Γιατί οι αλλαγές που είχαν γίνει δεν διασφαλίζουν τις γυναίκες, αλλά και τα παιδιά που θα γεννηθούν μέσω αυτής της διαδικασίας.

Με βάση, λοιπόν, τις προτάσεις διεθνών οργανισμών καθ’ όλα αξιόπιστων -δεν πιστεύω, κύριε Σκέρτσο, να τους αμφισβητείτε-, καταθέσαμε διά της Αθηνάς Λινού μία ακόμα τροπολογία και, θα έλεγα, μια προοδευτική μεταρρύθμιση προς όφελος των παιδιών και των γυναικών.

Πιστεύουμε, λοιπόν, ότι πρέπει να τεθούν αυστηρότεροι όροι και όχι για τα θέματα που διαχειρίζεται το νομοσχέδιο, αλλά και για όλα τα ζευγάρια και για τα ετερόφυλα -να το ξεκαθαρίσουμε αυτό- στο ζήτημα της παρένθετης κύησης και δεν έρχεται καθόλου σε αντίθεση, κύριε Σκέρτσο, με τη νομοθετική πρωτοβουλία μας το 2022 και το 2024.

Το αντίθετο, στην πρόταση αυτή που καταθέτουμε υπάρχει η ανάγνωση της ισότητας, ανεξαρτήτως φύλου. Άρα είμαστε απολύτως συνεπείς με τη δική μας ανάγνωση. Γιατί τα ζητήματα τα οποία έχουν προκύψει -και μην το κρύβετε- έχουν να κάνουν με προβλήματα στην εφαρμογή της νομοθεσίας σε ετερόφυλα ζευγάρια. Και για να μην το κρύψουμε, δεν έχετε ακούσει για το σκάνδαλο της κλινικής των Χανίων; Δεν έχετε ακούσει για την προβληματική διαχείριση του θέματος από την αρχή ή από τον πρόεδρο που εσείς παύσατε; Όλα αυτά δεν τα έχετε ακούσει; Μήπως γιατί συνδέονται με δικές σας κομματικές ευθύνες;

Εσείς όμως επιλέγετε να εθελοτυφλείτε, να κουκουλώνετε και αυτό το ζήτημα. Εδώ, λοιπόν, σας ξεκαθαρίζουμε: Εμείς ως Κοινοβουλευτική Ομάδα θα υποστηρίξουμε συνολικά και τις δύο τροπολογίες οι οποίες μας εκφράζουν απόλυτα. Εσείς όμως πρέπει να πάρετε θέση. Τις αποδέχεστε ή όχι; Διότι εσείς τώρα πλέον θα ανοίξετε τον ασκό του Αιόλου, αν δεν επιλύσουμε κάποια πραγματικά προβλήματα.

Πέρα όμως από το περιεχόμενο του νομοσχεδίου -και πρέπει να ολοκληρώσω κύριε Πρόεδρε- η δημόσια και η κοινοβουλευτική συζήτηση ανέδειξε και δύο ακόμα σοβαρά πολιτικά ζητήματα άσχετα με το νομοσχέδιο. Και δυστυχώς το προσβάλλουν, γιατί εμείς θέλαμε να συζητήσουμε μόνο για δικαιώματα σήμερα, αλλά και για μεγάλα πολιτικά ζητήματα.

Η κ. Συρεγγέλα, η εισηγήτρια της Νέας Δημοκρατίας αλλά και ο κ. Σκέρτσος στις επιτροπές, μας είπαν ότι η αντίθεση στο νομοσχέδιο είναι σαν να πηγαίνουμε κόντρα στις καταστατικές αρχές του Συντάγματος. Αναρωτιόμαστε: Αναφερόταν στον κ. Βορίδη και στους Βουλευτές της Νέας Δημοκρατίας που δεν θα ψηφίσουν το νομοσχέδιο; Γιατί εμείς θα το ψηφίσουμε, ξέρετε. Ποιοι πηγαίνουν κόντρα στις συνταγματικές προβλέψεις;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μας λένε επίσης ότι αν κάποιος δεν συμμορφωθεί ή μάλλον αν η Ελλάδα δεν συμμορφωθεί με τις αρχές που θέτει η Ευρωπαϊκή Ένωση, η ευρωπαϊκή νομοθεσία, η ευρωπαϊκή νομολογία, θέτει σε αμφισβήτηση τη θέση και τον ρόλο της Ελλάδας ως κράτος μέλος της ευρωπαϊκής οικογένειας. Αναρωτιόμαστε πάλι: Ο κ. Βορίδης και αυτοί που δεν θα ψηφίσουν ή θα απέχουν, είναι αυτοί που αμφισβητούν την Ελλάδα ως κράτος μέλος της ευρωπαϊκής οικογένειας; Γιατί αυτοί είναι που διαφωνούν και προφανώς κάποια άλλα αντιδραστικά, συντηρητικά και σκοταδιστικά κόμματα.

Δεν έχετε απαντήσει όμως, -και θέλουμε να μας το πείτε, πάρτε τον λόγο μετά μπορείτε και επί προσωπικού- τα επιχειρήματα αυτά ή δεν είναι αληθή ή δεν απευθύνονται στον κ. Βορίδη. Να διαλέξετε. Εγώ σας λέω και αληθή είναι τα επιχειρήματα -σας το λέμε εμείς ως Αξιωματική Αντιπολίτευση- αλλά απευθύνονται στον κ. Βορίδη. Απευθύνονται σε ένα μεγάλο τμήμα των Βουλευτών της Νέας Δημοκρατίας. Απευθύνονται και στον κ. Σαμαρά. Και πρέπει να το πείτε ξεκάθαρα. Το πρόβλημα είναι στο κόμμα σας. Αυτό είναι το μεγάλο πρόβλημα που δυστυχώς ζει η ελληνική κοινωνία.

Ο Υπουργός Επικρατείας ο αντ’ αυτού του κ. Μητσοτάκη, όχι απλά λέει ότι δεν θα ψηφίσει το νομοσχέδιο αλλά μάλιστα έχει επιχειρηματολογήσει και υπέρ της αντισυνταγματικότητας. Και αναρωτιέμαι, γιατί δεν είχε έρθει λίγο πριν που συζητήθηκε η αντισυνταγματικότητα του νομοσχεδίου; Πιστεύετε, δηλαδή, ότι ο κ. Βορίδης θα έρχεται στη συνέχεια εδώ στη Βουλή και θα μπορεί με αξιοπιστία να μας μιλάει και να υπερασπίζεται την κυβερνητική πολιτική; Μα πώς; Εφόσον όλη η ελληνική κοινωνία θα ξέρει ότι έχει αντιταχθεί στην κυβερνητική πολιτική και μάλιστα το έχει κουκουλώσει. Δεν ήρθε να μιλήσει εντός του Κοινοβουλίου.

Εμείς λοιπόν λέμε ξεκάθαρα. Εδώ είμαστε κύριε Βορίδη. Ορκιστήκαμε πίστη στο Σύνταγμα και ορκιστήκαμε να είμαστε εδώ για τους Έλληνες και τις Ελληνίδες. Να έρθετε εδώ, να τα πείτε στην ελληνική Βουλή, να ψηφίσετε ξεκάθαρα και να βάλετε θέμα εμπιστοσύνης προς την Κυβέρνηση. Γιατί το θέμα εμπιστοσύνης στην Κυβέρνηση το θέτουν οι Υπουργοί και οι Βουλευτές της Νέας Δημοκρατίας. Εδώ έχουμε φτάσει με τον άριστο κ. Μητσοτάκη.

Ρωτάμε, λοιπόν, ξεκάθαρα: Πόσα μέλη του Κοινοβουλίου αμφισβητούν τον ρόλο της Ελλάδας στην ευρωπαϊκή οικογένεια; Πόσοι Υπουργοί αμφισβητούν τις συνταγματικές υποχρεώσεις της χώρας; Πόσοι Υπουργοί και Βουλευτές της Νέας Δημοκρατίας πιστεύουν ότι δεν πρέπει να υπάρχει ισότητα στο γάμο, ότι δεν πρέπει να έχουν δικαιώματα τα παιδιά, ότι πρέπει να υπάρχουν αόρατοι γονείς και αόρατα παιδιά; Αυτό είναι το ερώτημα που τίθεται σήμερα στην ελληνική κοινωνία.

Και η αλήθεια δεν κρύβεται. Προσπαθείτε να ισορροπήσετε σε πολλές βάρκες και δυστυχώς η πιο μεγάλη είναι της ακροδεξιάς. Γιατί τώρα οι Βουλευτές σας θα πηγαίνουν στους νομούς και θα λένε στους πολίτες: «Εμείς δεν το ψηφίσαμε, εμείς το ψηφίσαμε» για να μπορέσουν να είναι με όλους καλοί. Για ποιον λόγο όμως; Για την ψηφοθηρία. Αυτό όμως είναι μια χυδαία πολιτική επιλογή.

Γιατί έτσι η Νέα Δημοκρατία ανέχεται και κλείνει το μάτι στον σκοταδισμό και αποδεικνύει ότι είναι ένα βαθιά συντηρητικό κόμμα. Και μην επιχειρείτε συμψηφισμούς με την τοποθέτηση της Αντιπολίτευσης ή των άλλων κομμάτων. Να ξεκαθαρίσουμε κάτι. Ψήφο εμπιστοσύνης πήρατε από τη Συμπολίτευση. Η επάρκεια και η σταθερότητά σας εξαρτάται από τη Συμπολίτευση. Δεν εξαρτάται από την Αντιπολίτευση, η οποία έχει τη δυνατότητα να κάνει κριτική, να κάνει τοποθετήσεις, να κάνει προτάσεις, αλλά δεν νομοθετεί, δεν διοικεί. Η Συμπολίτευση έχει αυτή την ευθύνη. Και η Συμπολίτευση έχει την ευθύνη να αποδεικνύει την επάρκεια, τη σταθερότητα και τη στήριξη προς την Κυβέρνηση.

Όλα, λοιπόν, εδώ θα κριθούν. Γιατί η προτροπή του Πρωθυπουργού -που είναι το δεύτερο μείζον θέμα- προς τους Βουλευτές της Κοινοβουλευτικής Ομάδας της Νέας Δημοκρατίας να απέχουν από την ψηφοφορία, είναι πράγματι πρωτόγνωρη. Κοιτάξτε, δεν μπορεί οι Βουλευτές της Συμπολίτευσης να καλούνται να κρύψουν τη διαφωνία τους στο θέμα της ισότητας στον γάμο με την αποχή!

Να ξεκαθαρίσουμε, λοιπόν, κάτι εκ μέρους του ΣΥΡΙΖΑ. Εμείς, λοιπόν, σας το λέμε ότι είτε το ψηφίσουν είτε δεν το ψηφίσουν, εντός της Αιθούσης, δηλαδή με «παρών» ή με κατά, είτε απέχουν, στην κοινωνική συνείδηση και στην πολιτική ιστορία θα έχουν καταγραφεί ότι είναι κατά του νομοσχεδίου της Κυβέρνησης. Δεν μπορούν να κρυφτούν εάν πίνουν καφέ στο κυλικείο, γιατί εκλέχτηκαν για να είναι εντός της Ολομέλειας και ορκίστηκαν να το κάνουν αυτό, να αναλαμβάνουν την ευθύνη και να εκπροσωπούν τους πολίτες.

Ας είμαστε, λοιπόν, ειλικρινείς. Υπάρχει θέμα σταθερότητας της Κυβέρνησης, αν δεν το ψηφίσουν οι Βουλευτές και Υπουργοί και αν Υπουργοί καταψηφίσουν, ψηφίσουν «παρών» ή απέχουν από ένα νομοσχέδιο της Κυβέρνησης. Και προφανώς το ζήτημα δεν είναι στην Αντιπολίτευση, αλλά είναι στη Συμπολίτευση.

Επειδή όμως εμάς μας ενδιαφέρει η ψήφος των πολιτών κατ’ αρχάς να έχει αξία και δεύτερον η πολιτική να έχει αξία στην Ελλάδα, γιατί με τις δικές σας επιλογές η πολιτική χάνει την αξία της, καταθέτουμε κύριε Πρόεδρε, αίτημα ονομαστικής ψηφοφορίας επί της αρχής του νομοσχεδίου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί, κυρίες και κύριοι Βουλευτές, απέναντι στα ανθρώπινα δικαιώματα και απέναντι στο μεγάλο ερώτημα της σύμπλευσης της χώρας με την ευρωπαϊκή οικογένεια, το κρυφτούλι δεν είναι ανεκτό. Χρειάστηκε ένα νομοσχέδιο με προοδευτικό πρόσημο για να αποκαλυφθεί το πραγματικό πρόσωπο της Κυβέρνησης, που κάθε άλλο παρά κεντρώο είναι, εφόσον λέγεται ότι πάνω από το 1/3 των Βουλευτών καταδικάζει ή αποφεύγει να στηρίξει το νομοσχέδιο.

Το νομοσχέδιο αυτό δείχνει ποια είναι η πολιτική σας ταυτότητα. Αλλά δείχνει, κύριε Σκέρτσο, και ποια είναι η πολιτική πραγματικότητα και όλες αυτές οι σοφιστείες και το προσωπείο περί εκσυγχρονισμού. Δυστυχώς, έλαχε σε εσάς να καταρρίψετε, εσείς που φτιάξατε και φιλοτεχνήσατε αυτό το προσωπείο, το πόσο υποκριτής είστε. Και δυστυχώς είναι και προσωπικό το ζήτημα αυτό, διότι δεν μπορεί άλλα να λες και άλλο να κάνεις.

Σας ζήτησα, κύριε Σκέρτσο, -και ήρθαμε στην επιτροπή- να πάρετε μία ελάχιστη σοβαρή στάση, να πείτε εκ του Βήματος της Βουλής ότι οι Βουλευτές υποχρεούνται να τηρούν τη συνταγματική τους υποχρέωση και να έρχονται στη Βουλή. Δεν τολμήσετε να πείτε ούτε αυτό. Ο εκσυγχρονισμός τους, το κεντρώο προφίλ, φτάνει μέχρι τα όρια του κομματικού συμφέροντος. Δεν τόλμησε να πει ο Υπουργός ότι είναι υποχρέωση των Βουλευτών να τηρούν τον όρκο τους. Αυτό δυστυχώς είναι μια πολύ άσχημη εξέλιξη για την ελληνική κοινωνία.

Εμείς, λοιπόν, το ξεκαθαρίζουμε. Χωρίς τη στήριξη των πραγματικά προοδευτικών δυνάμεων του Κοινοβουλίου και της κοινωνίας αυτό το νομοσχέδιο δεν μπορεί να περάσει. Και εμείς αισθανόμαστε τιμή να στηρίζουμε τα δικαιώματα, να υπερασπιζόμαστε τα ανθρώπινα δικαιώματα, να στηρίζουμε το ευρωπαϊκό κεκτημένο της χώρας μας. Γιατί δεν είμαστε όλοι και όλες ίδιοι, γιατί για μας δεν έχει σημασία η κομματική εξυπηρέτηση και το προσωρινό κομματικό συμφέρον. Έχει σημασία η δημοκρατία, έχουν σημασία τα δικαιώματα. Δεν βάζουμε την καρέκλα μπροστά και δεν θα κάνουμε ποτέ μικροκομματικά τερτίπια. Γιατί για μας ο όρκος μας, το Σύνταγμα, η δημοκρατία και τα δικαιώματα είναι πάνω απ’ όλα.

Η ισότητα δεν είναι θέμα προς συζήτηση. Είναι αδιαπραγμάτευτη. Και όσο κι αν θέλουν κάποιοι να μας κρατάνε πίσω, η κοινωνία προχωρά και εξελίσσεται και γίνεται συμπεριληπτική χάρη και στο ΣΥΡΙΖΑ και στις πρωτοβουλίες του. Και για εμάς είναι παράσημο αυτή η συζήτηση, γιατί εμείς φέραμε τη συζήτηση ως εδώ.

(Στο σημείο αυτό την Προεδρική ΄Εδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και επειδή αυτή την περίοδο έχουμε σε εξέλιξη και άλλα σημαντικά θέματα, όπως είναι οι κινητοποιήσεις των αγροτών, όπως είναι οι κινητοποιήσεις των φοιτητών, των μαθητών και όλης της εκπαιδευτικής κοινότητας, οφείλουμε να πούμε ότι δεν είναι μόνο οι κοινοβουλευτικές πρωτοβουλίες και οι κοινοβουλευτικές πρωτοβουλίες της Αριστεράς που πάνε μπροστά την κοινωνία.

Είναι κι οι διεκδικήσεις των πολιτών που πάνε μπροστά την κοινωνία. Είναι οι αγώνες, οι συλλογικότητες, οι κινητοποιήσεις και τα κινήματα. Γιατί με τη διεκδίκηση διασφαλίζονται και τα δημόσια αγαθά και η δημοκρατία. Γιατί με τη διεκδίκηση διασφαλίζεται και η δημόσια παιδεία και η δημόσια υγεία και όλα τα δημόσια αγαθά. Γιατί αυτές είναι οι δικές μας προτεραιότητες και αξίες.

Μένει σε εσάς να τοποθετηθείτε τώρα και να ψηφίσετε όλοι και όλες, για να δούμε τις δικές σας προτεραιότητες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο.

Mία ανακοίνωση στο Σώμα: «Αξιότιμε κύριε Πρόεδρε, με βάση το άρθρο 72 του Κανονισμού της Βουλής, εμείς οι Βουλευτές που υπογράφουμε την παρούσα αίτηση, αιτούμεθα τη διενέργεια ψηφοφορίας με ονομαστική κλήση, επί της αρχής στο σχέδιο νόμου του Υπουργού Επικρατείας, «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις». Οι αιτούντες Βουλευτές.».

(Στο σημείο αυτό καταχωρίζεται στα Πρακτικά η προαναφερθείσα πρόταση ονομαστικής ψηφοφορίας από τον ΣΥΡΙΖΑ - Προοδευτική Συμμαχία της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 261-263)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Καλείται τώρα στο Βήμα ο Υπουργός Επικρατείας κ. Χρήστος Σκέρτσος για την ομιλία του.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Σκέρτσο, μας είπατε ανθέλληνες; Είναι ντροπή ο άνθρωπος με το excel να μας λέει ανθέλληνες!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ μη διακόπτετε. Μόλις ήρθε στο Βήμα να μιλήσει.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Έβαλε πολλά θέματα ο κ. Φάμελλος, κύριε Πρόεδρε, νομίζω στην προσπάθειά του να αποκρύψει το γεγονός ότι αυτό το νομοσχέδιο, που είναι ένα τολμηρό, αλλά όχι παράτολμο βήμα για τη δημοκρατία, για τα δικαιώματα, για την ισονομία και την ισοπολιτεία, το φέρνει η Νέα Δημοκρατία και αναγκάζεται να το ψηφίσει και ο ΣΥΡΙΖΑ και το ΠΑΣΟΚ και η Νέα Αριστερά και η Πλεύση Ελευθερίας.

Εγώ σε ό,τι αφορά τα θέματα κράτους δικαίου, το είπα και στις επιτροπές -κύριε Φάμελλε, θα ήθελα να με κοιτάτε, γιατί σας κοιτούσα όταν μιλούσατε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εσείς δεν κοιτούσατε την κοινωνία όμως.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Στα θέματα του κράτους δικαίου, όταν μιλάει ο ΣΥΡΙΖΑ, έχω να πω δύο ονόματα, Καμμένος και Πολάκης.

(Χειροκροτήματα από την πτέρυγα της Νέας Δημοκρατίας)

Ο Καμμένος αφορά το παρελθόν του ΣΥΡΙΖΑ ως προς το κράτος δικαίου. Διότι ο Καμμένος σάς εμπόδισε να φέρετε μια πληρέστερη ρύθμιση γύρω από το σύμφωνο συμβίωσης το 2015, το οποίο ψηφίστηκε με τις ψήφους της Νέας Δημοκρατίας. Εμείς δεν προσπαθούμε να καπηλευθούμε...

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ! Θα μιλάτε όλοι μαζί; Αφήστε τον Υπουργό να μιλήσει, σας παρακαλώ!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Δεν προσπαθούμε να καπηλευθούμε το σύμφωνο συμβίωσης.

**ΚΩΝΣΤΑΝΤΙΝΟΣ ΜΠΑΡΚΑΣ:** Πόσοι από αυτούς το ψήφισαν;

**ΔΗΜΗΤΡΙΟΣ ΜΑΝΤΖΟΣ:** Πόσες ψήφους; Δεκαεννιά;

**ΠΡΟΕΔΡΕΥΩΝ (Βασίλειος Βιλιάρδος):** Σταματήστε σας παρακαλώ! Έχετε Κοινοβουλευτικό Εκπρόσωπο, μπορεί να πει μετά στην ομιλία του. Μη διακόπτετε τον ομιλητή. Θα πει ό,τι θέλει.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Οι φωνές δείχνουν αμηχανία. Οι φωνές προδίδουν αμηχανία και υποκρισία. Χάρη στις ψήφους της Νέας Δημοκρατίας ψηφίστηκε το σύμφωνο συμβίωσης. Δεν καπηλευόμαστε και δεν λέμε ότι η Νέα Δημοκρατία έφερε το σύμφωνο συμβίωσης.

Εσείς έρχεστε εδώ και μας λέτε ουσιαστικά ότι ο ΣΥΡΙΖΑ φέρνει το νομοσχέδιο για την ισότητα στο γάμο. Έχετε φτάσει σε αυτόν τον βαθμό οίησης και αλαζονείας.

Σε ό,τι αφορά δε το παρόν και το κράτος δικαίου, έχετε στις τάξεις σας έναν Βουλευτή, ο οποίος απειλεί ευθέως την ελληνική δικαιοσύνη, η οποία είναι ανεξάρτητη και κάνει τη δουλειά της, και έχετε το θράσος επίσης να πηγαίνετε στην Ευρώπη, σε ένα πολιτικό όργανο που είναι το Ευρωκοινοβούλιο, και να κραδαίνετε, να κρατάτε εκθέσεις παντελώς ανυπόληπτες.

Διότι είναι παντελώς ανυπόληπτη η έκθεση των «Ρεπόρτερ Χωρίς Σύνορα», που κατατάσσει αφρικανικές δικτατορίες πάνω από ευρωπαϊκές δημοκρατίες στα θέματα ελευθερίας του Τύπου. Είναι απαράδεκτο! Είναι απαράδεκτο και δείχνει πόσο εργαλειοποιείτε έναν σοβαρότατο θεσμό όπως είναι το Ευρωκοινοβούλιο.

(Χειροκροτήματα από την πτέρυγα της Νέας Δημοκρατίας)

Και κάτι ακόμα σε σχέση με το ψήφισμα αυτό. Εγκάλεσα τους Βουλευτές, τους Έλληνες Ευρωβουλευτές, οι οποίοι συνυπέγραψαν και υπερψήφισαν αυτό το ψήφισμα γιατί; Διότι -πάει να κάνει το άσπρο μαύρο ο κ. Φάμελλος- υπάρχει ρητή αναφορά για εξέταση και αξιολόγηση των κοινοτικών πόρων που λαμβάνει η Ελλάδα γύρω από ζητήματα τα οποία είναι παντελώς αμφιλεγόμενα και ατεκμηρίωτα.

**ΧΡΗΣΤΟΣ ΓΙΑΝΝΟΥΛΗΣ:** Ας μην κάνατε παρακολουθήσεις!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Έχετε δει εσείς κάποιον Βουλευτή της Νέας Δημοκρατίας να πηγαίνει στην Ευρώπη και να υπογράφει ψηφίσματα για διακοπή πόρων; Είναι πατριωτική στάση αυτή; Έχετε θράσος και να κουνάτε το δάχτυλο; Το ηθικό πλεονέκτημα σάς κατέστρεψε και εξακολουθείτε να κουνάτε το δάχτυλο, και στην κοινωνία και στη Νέα Δημοκρατία. Ντροπή σας! Ντροπή σας!

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, οι μισοί δεν θα ψηφίσουν! Γιατί;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ξέρετε γιατί είναι δυνατή η Νέα Δημοκρατία, κύριε Μπάρκα; Ξέρετε γιατί είναι πιο δυνατή και πιο ανθεκτική και πιο ισχυρή και συνεκτική διαχρονικά στη Μεταπολίτευση;

**ΚΩΝΣΤΑΝΤΙΝΟΣ ΜΠΑΡΚΑΣ:** Γιατί;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Γιατί είναι ο καθρέφτης της ελληνικής κοινωνίας και δεν κουνάει το δάχτυλο στην ελληνική κοινωνία. Και μέσα στις τάξεις της, που επαναλαμβάνω -το είπα και πριν- είναι το κόμμα και η παράταξη που μας έβαλε στην Ευρώπη, μας κράτησε στην Ευρώπη όταν θέλατε να μας πετάξετε απ’ έξω -και θα μας κάνει πιο ευρωπαϊκούς- η Νέα Δημοκρατία μέσα στις τάξεις της, λοιπόν, έχει υπεύθυνους πατριώτες που σκέφτονται και εκπροσωπούν όλη την κοινωνία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μην ταράζεστε, λέτε πράγματα ασυνάρτητα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φάμελλε, δεν σας διέκοψε κανείς.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Και υπάρχουν κομμάτια της ελληνικής κοινωνίας που αυτή την παρέμβαση την αντιμετωπίζουν με προβληματισμό και αυτοί οι άνθρωποι, αυτό το μέρος της κοινωνίας υπάρχει και μέσα στη Νέα Δημοκρατία. Δεν θα κουνάτε το δάχτυλο επομένως σε κανέναν, κύριε Φάμελλε, σε κανέναν!

**ΧΡΗΣΤΟΣ ΓΙΑΝΝΟΥΛΗΣ:** Για το Ιράν μάς πάτε! Για το Ιράν!

**ΠΡΟΕΔΡΕΥΩΝ (Βασίλειος Βιλιάρδος):** Καλά δεν το καταλαβαίνετε ότι είναι αγένεια αυτό, ντροπή;

Κύριε Υπουργέ, παρακαλώ συνεχίστε την ομιλία σας, μην ξεκινάτε διάλογο.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Να σας πω κάτι; Αν θέλετε να είστε στοιχειωδώς σοβαροί, θα πρέπει να καθίσετε και να μελετήσετε καλύτερα τις εκθέσεις του κράτους δικαίου της Κομισιόν, τις εκθέσεις για το κράτος δικαίου και τη δωροδοκία και το ξέπλυμα χρήματος του ΟΟΣΑ, οι οποίες θα βγουν οσονούπω, μέσα στο 2024. Και τότε σας προκαλώ να έρθετε εδώ στη Βουλή και να παραδεχτείτε ότι η Ελλάδα έχει κάνει σοβαρά βήματα προόδου. Διότι αυτές είναι οι σοβαρές εκθέσεις, που αξιολογούν το κράτος δικαίου και όχι τα κουρελόχαρτα τα οποία πηγαίνετε στο Ευρωκοινοβούλιο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κουρελόχαρτα οι αποφάσεις του Ευρωκοινοβουλίου;

**ΠΡΟΕΔΡΕΥΩΝ (Βασίλειος Βιλιάρδος):** Θα αρχίσουμε το ίδιο, κύριε Φάμελλε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Τα κουρελόχαρτα του «Ρεπορτάζ Χωρίς Σύνορα».

(Θόρυβος στην Αίθουσα)

Επανέρχομαι στο θέμα μας, διότι ο κ. Φάμελλος μίλησε τριάντα λεπτά, εκ των οποίων αφιέρωσε τα 2/3 σε άλλα θέματα πλην του νομοσχεδίου. Εγώ θα μιλήσω για το νομοσχέδιο. Και κλείνω αυτή την παρέμβαση, που είχε και μια σχετική ένταση και απολογούμαι για την ένταση.

Το περασμένο Σάββατο βρέθηκα σε μια πολύ χαρούμενη στιγμή δύο αγαπημένων φίλων και συναδέλφων, στον γάμο τους, του Έρικ και της Αλεξάνδρας, και σκέφτηκα ότι έχει γίνει πολύ εκτενής, πυκνός, ενδεχομένως και κουραστικός για κάποιους διάλογος γύρω από τα ζητήματα της ισότητας του γάμου, αλλά ένα θέμα το οποίο δεν έχει συζητηθεί είναι το εξής: Γιατί παντρεύονται οι άνθρωποι; Τι είναι αυτό που φέρνει δύο άγνωστους έως πρότινος ανθρώπους κοντά; Τι είναι αυτό που τους κάνει να θέλουν να γίνουν οικογένεια; Και γιατί έρχεται σήμερα, στον 21ο αιώνα, με καθυστέρηση σε σχέση με άλλες ευρωπαϊκές χώρες, μια ομάδα συμπολιτών μας να διεκδικεί με πάθος και ένταση να αποκτήσει αυτό το δικαίωμα;

Στη σύγχρονη εποχή, που έχει αφήσει πίσω της τον γάμο από προξενιό, τον γάμο από συμφέρον, τον γάμο ως πλαίσιο μιας στενά αναπαραγωγικής διαδικασίας και μη συναισθήματος όμως, νομίζω πως αυτό που τελικά φέρνει δύο ανθρώπους κοντά, αυτό που μας κάνει να θέλουμε να δώσουμε δημόσια όρκους πίστης, όρκους δέσμευσης, είναι η βαθύτερη ανάγκη να αγαπήσουμε και να αγαπηθούμε.

Γιατί τι νόημα έχει μια ζωή χωρίς αληθινή αγάπη; Να αποκτήσουμε έναν ή μία σύντροφο και συμπαραστάτη για τα καλά και για τα άσχημα της ζωής. Να βρούμε γνωρίζοντας ότι είμαστε ατελείς υπάρξεις το άλλο μας μισό, που θα μας συμπληρώσει και θα μας ολοκληρώσει. Να μοιραστούμε, να γευτούμε, να δημιουργήσουμε με τον συνάνθρωπό μας το μαζί, μια ένωση μεγαλύτερη και σπουδαιότερη από το άθροισμα των μερών της, που μπορεί να οδηγήσει ή μπορεί και να μην οδηγήσει σε νέους ανθρώπους, σε ένα ή περισσότερα παιδιά. Να νικήσουμε μαζί με τον άνθρωπό μας τον φόβο του θανάτου και να αφήσουμε πίσω μας φεύγοντας ένα κάποιο αποτύπωμα, κάτι καλύτερο από αυτό το οποίο βρήκαμε.

Υπάρχει πολλή ελπίδα, αγάπη, φόβος, υπάρχει πλούτος και βάθος ανθρώπινων συναισθημάτων πίσω από την επιλογή συντρόφου. Υπάρχει μια ανάγκη. Δεν είναι επιθυμία, είναι μια βαθύτερη πανανθρώπινη ανάγκη, να γίνουμε πραγματική οικογένεια με έναν άλλον άνθρωπο.

Η οικογένεια υπάρχει εκεί έξω. Η οικογένεια εξελίσσεται, μετασχηματίζεται και ο νομοθέτης τι καλείται να κάνει; Καλείται να ακολουθεί αυτές τις εξελίξεις. Δεν ρωτούν το Κοινοβούλιο οι άνθρωποι που ενώνουν τις ζωές τους για το πώς θα πραγματώσουν τα όνειρά τους, όποια κι αν είναι αυτά. Το κάνουν ήδη. Έχει γίνει ήδη.

Από τον Σαίξπηρ και τον Ερωτόκριτο οι νέοι υπερέβαιναν τον νόμο, του πατέρα εκείνες τις εποχές, για να πραγματωθούν στην αγάπη και στο όνειρο. Και από την Αντιγόνη ηθικές αξίες που εκπορεύονται από την αγάπη για τον άλλον, είτε αυτός είναι αδερφός είτε είναι σύντροφος, αντίκρουσαν τον νόμο και έγιναν νέος νόμος, πιο ανθρώπινος, που έγινε μετά συνείδηση και όλης της κοινωνίας. Αυτή είναι η φύση μας και αυτός είναι ο ρόλος του καλού νομοθέτη.

Εδώ πρέπει να πούμε το εξής: Ο γάμος από έρωτα και η θεμελίωση της οικογένειας πάνω στο υπόδειγμα της αγάπης είναι ο πυρήνας της νεωτερικής κοινωνίας, της πυρηνικής οικογένειας και του σύγχρονου ανθρώπου, είναι αυτό το οποίο μας διαφοροποιεί από το Μεσαίωνα και από την αρχαιότητα. Ο νομικός μας πολιτισμός μπορεί να μην εξετάζει τα αίτια και τα κίνητρα του γάμου, όμως διασφαλίζει σε όλες του τις διαστάσεις την ελεύθερη βούληση και την αυτονομία του ανθρώπου. Επιτρέπει γι’ αυτό να λήξει ένας κακός γάμος, επιτρέπει επίσης ο γάμος να έχει και συναισθηματικά κίνητρα -αν όχι κυρίως συναισθηματικά κίνητρα-, να αποτελεί την οδό του προσώπου προς τη δική του ευτυχία σε συμφωνία και σε σύμπτωση της ελεύθερης βούλησής του με τη βούληση ενός άλλου προσώπου. Αυτός ο συγχρονισμός της ανάγκης δύο προσώπων για συνύπαρξη, αυτό είναι ο γάμος. Είναι η αναφαίρετη προϋπόθεση της δικής τους ολοκλήρωσης και ευτυχίας, των τυχόν παιδιών τους και εν τέλει ολόκληρης της κοινωνίας.

Σήμερα, λοιπόν, δεν αποφασίζουμε την αλλαγή ή την εξέλιξη της κοινωνίας μέσα σε αυτή την Αίθουσα. Δεν συζητάμε για τίποτα καινοτομικό ή νεωτερικό. Η κοινωνική αλλαγή, η εξέλιξη, η πρόοδος συμβαίνουν μέσα στην κοινωνία, έχουν συμβεί μέσα στην κοινωνία, γίνονται από την ίδια την κοινωνία ούτως ή άλλως χρόνια τώρα. Η κοινωνία αλλάζει και εξελίσσεται χωρίς την άδεια του Κοινοβουλίου. Γι’ αυτόν ακριβώς τον λόγο κανείς μας δεν έχει το δικαίωμα να στερεί αυτή τη θεμελιώδη ατομική ελευθερία και χαρά από κανέναν συνάνθρωπό μας.

Το νομοσχέδιο αυτό αποτελεί απόδειξη της προστασίας όχι μόνο των δικαιωμάτων των ομόφυλων αλλά και του ίδιου του δικαιώματος μιας κοινωνίας να προοδεύει και να εξελίσσεται. Το λέει άλλωστε και το άρθρο 9 του Συντάγματος, «η προσωπική και οικογενειακή ζωή είναι απαραβίαστη», για να επανέλθω στη συζήτηση περί συνταγματικότητας. Και το άρθρο 9 πρέπει να διαβάζεται συνδυαστικά με το άρθρο 21, αν θέλουμε να είμαστε συνταγματικά ακριβείς. Δεν ορίζει επομένως το ελληνικό Σύνταγμα τον τύπο της οικογένειας. Αφήνει την ελευθερία σε κάθε άνθρωπο να την επιλέξει ελεύθερα, σε συμφωνία με τον ή την σύντροφό του και οφείλει από εκεί και πέρα να την προστατεύει με ισότιμο τρόπο, χωρίς διακρίσεις.

Ξεκινάω με αυτές τις σκέψεις, κυρίες και κύριοι Βουλευτές, έχοντας την τιμή να εισάγω εκ μέρους της Κυβέρνησης αυτό το νομοσχέδιο για την ισότητα στον πολιτικό γάμο ανεξαρτήτως φύλου και σεξουαλικού προσανατολισμού και ευχαριστώ ιδιαίτερα τον Πρωθυπουργό για την τιμή που μου έκανε να είμαι ο εισηγητής.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μου επιτρέπετε να ανακοινώσω τα παιδιά, γιατί θα φύγουν; Περιμένουν αρκετή ώρα.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Βεβαίως.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πάρα πολύ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και δύο συνοδοί εκπαιδευτικοί από το 18ο Δημοτικό Σχολείο Καλαμάτας.

Η Βουλή σάς καλωσορίζει, παιδιά, και σας εύχεται καλή επιτυχία.

(Χειροκροτήματα απ’ όλες τις πτέρυγες της Βουλής)

Ευχαριστώ πολύ, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Εγώ ευχαριστώ.

Επί πολλούς αιώνες οι ανθρώπινες κοινωνίες μάθαιναν ότι η ομοφυλοφιλία αποτελεί συμπεριφορική παρέκκλιση, ψυχική νόσο, έγκλημα που τιμωρούνταν ως ποινικό αδίκημα και ότι μπορεί να είναι επιλογή που αλλάζει, αν το θέλουμε. Μόλις στο δεύτερο μισό του 20ού αιώνα η επιστήμη βοήθησε στην άρση αυτών των προκαταλήψεων και οι σύγχρονες δημοκρατίες που βαδίζουν χέρι-χέρι -και πρέπει να βαδίζουν χέρι-χέρι- με την επιστήμη, οι κοινωνίες της γνώσης κατέληξαν ότι ο ομόφυλος σεξουαλικός προσανατολισμός δεν είναι ψυχική νόσος, δεν αποτελεί ανθρώπινη παρέκκλιση, σίγουρα δεν είναι έγκλημα και όχι δεν είναι επιλογή. Συνιστά αντίθετα μια πολλές φορές επώδυνη συνειδητοποίηση, συχνά σε μια ευάλωτη ηλικία, της διαφορετικότητας σε ένα πολύ συγκεκριμένο πεδίο.

Αυτές οι συνέπειες δεν δικαιολογούνται πλέον στον 21ο αιώνα, στην κοινωνία της γνώσης και της κοινωνικής δικαιοσύνης. Ακριβώς γι’ αυτόν το λόγο δεν είναι ανεκτό δημοκρατικά οι συνάνθρωποί μας με ομόφυλο σεξουαλικό προσανατολισμό να έχουν λιγότερα ατομικά, πολιτικά και κοινωνικά δικαιώματα από την πλειονότητα. Γι’ αυτό και το ταξίδι μας προς την ελευθερία και τη δημοκρατία δεν θα φτάσει ποτέ στο τέλος του χωρίς τα μέλη αυτής της κοινότητας να απολαμβάνουν τα ίδια δικαιώματα με όλους μας.

Είναι απάνθρωπο να τιμωρούνται και να καταδικάζονται σε μια ζωή στο σκοτάδι και στο περιθώριο, επειδή είναι διαφορετικοί από την πλειονότητα, ενώ δεν βλάπτουν κανέναν με την προσωπική και οικογενειακή τους ζωή. Αντιθέτως, πρόκειται, όπως και για κάθε ετεροφυλόφιλο πρόσωπο, για τον αδελφό μας, τον γείτονα, το γιατρό, τη φίλη μας, που μας στηρίζει προσωπικά επαγγελματικά, που πληρώνει φόρους, που συμμορφώνεται με νόμους, που συμβάλλει στην κοινωνική και οικονομική ευημερία της κοινωνίας μας. Γι’ αυτό και είναι άδικο να αναγνωρίζουμε μόνο σε μερικούς επιφανείς ομοφυλόφιλους το δικαίωμα στην εκκεντρικότητα αλλά όχι σε όλους το αναφαίρετο δικαίωμα στην κανονικότητα, που τελικά γεννά ασφάλεια, ευημερία και ευτυχία.

Τα άλματα αυτά στη σκέψη, στον τρόπο ζωής αλλά κυρίως στο νομικό πολιτισμό έχουν γίνει ήδη πράξη σε τριάντα έξι χώρες του κόσμου που αναγνωρίζουν εδώ και δεκαετίες την ισότητα στον πολιτικό γάμο. Δεκαπέντε χώρες εξ αυτών ανήκουν στην Ευρωπαϊκή Ένωση, στις πιο προηγμένες και ευημερούσες χώρες της Δυτικής Ευρώπης, είκοσι συνολικά στην Ευρώπη. Αντίστοιχα -κι αυτό ίσως αποτελεί έκπληξη για κάποιους- ακριβώς επειδή τα δικαιώματα των παιδιών και το συμφέρον των παιδιών να μεγαλώνουν μέσα σε ένα ασφαλές περιβάλλον ιεραρχούνται ως πολύ σημαντικά, τριάντα εννέα χώρες σε όλον τον κόσμο και είκοσι τρεις στην Ευρώπη, δηλαδή περισσότερες από ό,τι για τον γάμο, αναγνωρίζουν ως από κοινού γονείς τα ομόφυλα ζευγάρια που μεγαλώνουν παιδιά.

Τι σημαίνει αυτή η γεωγραφία των νέων δικαιωμάτων; Ότι σήμερα που μιλάμε υπάρχουν πολλοί Έλληνες, πολλές Ελληνίδες που αναγνωρίζονται ως ομόφυλοι σύζυγοι και γονείς με παιδιά σε άλλες ευρωπαϊκές χώρες, αλλά μόλις περνούν τα ελληνικά σύνορα και μπαίνουν στην πατρίδα τους, αυτή τους η ιδιότητα παύει να υπάρχει. Τα παιδιά τους μένουν απροστάτευτα στην καθημερινότητα, μένουν απροστάτευτα, αν τους συμβεί κάτι κακό.

Ορισμένοι, λοιπόν, αντιτίθενται στο νομοσχέδιο. Ζητούν να προστατευτεί η εθνική παράδοση και η ηθική στην Ελλάδα. Σε ποια ηθική άραγε αναφερόμαστε και σε ποια παράδοση; Είναι στην παράδοσή μας να αφήνουμε απροστάτευτα παιδιά, ενώ είναι Ελληνόπουλα, να μη τους δίνουμε την ελληνική ιθαγένεια; Είναι στην παράδοσή μας να μη τους δίνουμε δικαίωμα στην υγεία, στην ασφάλιση, στην κληρονομιά, όπως και στα υπόλοιπα παιδιά, απλώς και μόνον επειδή οι γονείς τους έχουν διαφορετικό σεξουαλικό προσανατολισμό από την πλειονότητα, να θεωρούμε ως πολιτεία τον έναν από τους δύο γονείς στην καθημερινή και βιωμένη πραγματικότητα που έχουμε; Νομίζω πως δεν είναι. Η ανθρωπιά και η αλληλεγγύη της ελληνικής κοινωνίας είναι βασικά στοιχεία της ελληνικής παράδοσης, από αυτά για τα οποία είμαστε υπερήφανοι και μας ξεχωρίζουν θετικά.

Σε αυτά ακριβώς τα προβλήματα, λοιπόν, έρχεται να δώσει λύση αυτό το νομοσχέδιο των δεκαπέντε άρθρων. Και σε κάθε περίπτωση, επειδή την ευρωπαϊκή ταυτότητα δεν μπορεί να την επικαλούμαστε α λα καρτ, αν θέλουμε να λέμε ως ένα από τα παλαιότερα πλέον μέλη της Ευρωπαϊκής Ένωσης ότι σεβόμαστε τις ευρωπαϊκές συνθήκες και τη νομολογία των ευρωπαϊκών δικαστηρίων, τότε πρέπει να ξέρουμε και να σεβαστούμε το γεγονός ότι το Ευρωπαϊκό Δικαστήριο Δικαιωμάτων του Ανθρώπου έχει αναγνωρίσει την ομόφυλη οικογένεια και έχει αποδώσει γονεϊκά δικαιώματα σε ομόφυλα ζευγάρια με παιδιά. Δεν μας έχει υποχρεώσει ακόμη ως χώρα να εισαγάγουμε το γάμο για ομόφυλα πρόσωπα. Είναι ζήτημα χρόνου, όμως, να συμβεί και αυτό. Οφείλουμε ήδη σήμερα που μιλάμε, με βάση το λεγόμενο ερμηνευτικό δεδικασμένο, να συμμορφωθούμε προς τις αποφάσεις για την προστασία της οικογενειακής ζωής που περιλαμβάνει -επαναλαμβάνω- και τις οικογένειες με ομόφυλα ζευγάρια.

Κυρίες και κύριοι Βουλευτές, στον πολιτικό, κοινωνικό και επιστημονικό διάλογο που αναπτύχθηκε το προηγούμενο διάστημα διατυπώθηκαν πέντε βασικά και απολύτως εύλογα ερωτήματα, στα οποία θα ήθελα να δώσω κάποιες απαντήσεις.

Πρώτο ερώτημα: Γιατί τώρα; Δεν έχουμε άλλα σημαντικότερα προβλήματα να λύσουμε ως χώρα και ως κοινωνία πρώτα; Η απάντηση είναι απλή. Διότι είναι καθήκον της δημοκρατίας, όταν οι κοινωνικές συνθήκες ωριμάζουν και το απαιτούν, να κατοχυρώνει και να προστατεύει τα δικαιώματα των μειονοτήτων. Αυτό σημαίνει κράτος δικαίου, αυτό σημαίνει συνταγματική φιλελεύθερη δημοκρατία, η προστασία ακόμη και του ενός. Διαφορετικά, οι ανθρώπινες κοινωνίες, ο ανθρώπινος πολιτισμός, που είναι μια διαρκής προσπάθεια να θεραπεύσουμε τις ανισότητες που γεννά η φύση, δεν έχουν λόγο ύπαρξης. Με την ίδια λογική δεν θα έπρεπε να προχωρήσουμε στην ποινικοποίηση της ενδοοικογενειακής βίας, διότι αφορά λίγες περιπτώσεις, ή στην κατάργηση της προίκας, μέχρι να λυθούν άλλα προβλήματα που αφορούν μεγαλύτερο κομμάτι του κόσμου. Η ισότητα στον γάμο ήταν προγραμματική δέσμευση της Νέας Δημοκρατίας και του Πρωθυπουργού και θα περίμενε κανείς κριτική, αν δεν ήμασταν συνεπείς γι’ αυτά τα οποία εκλεχθήκαμε και αυτά τα οποία δεσμευτήκαμε να κάνουμε στη δεύτερη θητεία, όχι για το αντίθετο.

Δεύτερο ερώτημα: Είναι πράγματι προς το συμφέρον των παιδιών μια τέτοια εξέλιξη; Μήπως τα βλάψουμε αντί να τα προστατεύσουμε; Μπορούν παιδιά να μεγαλώνουν με δύο άντρες, χωρίς μητέρα ή με δύο μητέρες;

Μας έχει απασχολήσει αυτό το θέμα, διότι απασχολεί την κοινωνία και δεν θα κάναμε ποτέ κάτι το οποίο είναι κόντρα στο συμφέρον και στα δικαιώματα των παιδιών. Η επιστημονική έρευνα που έχει γίνει εκτενώς σε άλλες χώρες, που προηγούνται στα ζητήματα αυτά και τα έχουν νομοθετήσει και κατοχυρώσει, είναι ξεκάθαρη. Καταθέτω τις εβδομήντα πέντε μελέτες, επιστημονικές μελέτες και αναφορές, που δηλώνουν με αδιαμφισβήτητο τρόπο ότι τα παιδιά που μεγαλώνουν με ομόφυλα ζευγάρια δεν καταγράφουν κάποια αρνητική απόκλιση ως προς την κοινωνική, ακαδημαϊκή, ψυχολογική τους ανάπτυξη ή σημαντικές στατιστικές διαφοροποιήσεις ως προς τον σεξουαλικό τους προσανατολισμό από τα υπόλοιπα παιδιά. Οι απόψεις όλων των επιστημονικών φορέων κατά την ακρόασή τους την περασμένη εβδομάδα συνέκλιναν σε αυτό το συμπέρασμα.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο νόμος που θα προκύψει από αυτό το Κοινοβούλιο δεν θα γεννήσει παιδιά. Τα παιδιά αυτά ήδη υπάρχουν και θα συνεχίσουν να υπάρχουν. Ο νόμος θα τα προστατεύσει και θα τα κατοχυρώσει, δίνοντας δικαιώματα που σήμερα δεν αναγνωρίζονται. Άλλωστε ας μην ξεχνάμε ότι οι ομοφυλόφιλοι συμπολίτες μας από ετεροφυλόφιλους γονείς γεννιούνται.

Τρίτον, γιατί δεν λύνουμε τα όποια ζητήματα προκύπτουν με το σύμφωνο συμβίωσης; Είναι κατ’ αρχάς σίγουρα θετικό, ως ένα απτό δείγμα κοινωνικής εξέλιξης και προσαρμογής, ότι αυτή η πρόταση έρχεται από όσους καταψήφισαν το σύμφωνο συμβίωσης πριν μερικά χρόνια και τώρα αναγνωρίζουν τη χρησιμότητά του. Ωστόσο, μια τέτοια λύση θα αποτελούσε διεθνή πρωτοτυπία μεταξύ των τριάντα εννέα χωρών που αναγνωρίζουν ομόφυλες οικογένειες και ταυτόχρονα θα υπέσκαπτε τη σοβαρότητα και τη συνοχή του νομικού μας πλαισίου, αφού θα σήμαινε τη δημιουργία ενός παράλληλου, ενός δεύτερου και διακριτού οικογενειακού δικαίου, ειδικά για τους ομοφυλόφιλους συμπολίτες μας, που θα είχε ακριβώς τα ίδια δικαιώματα και υποχρεώσεις με τον πολιτικό γάμο, αλλά θα ονομαζόταν κάπως αλλιώς, θα αναγνώριζε επίσης παιδιά με κηδεμόνα ή επίτροπο, αντί για γονέα, δηλαδή πάλι παιδιά δεύτερης κατηγορίας. Θα δημιουργούσαμε έτσι νέες αδικαιολόγητες διακρίσεις, ενώ ο σκοπός μας είναι να τις μειώσουμε αυτές τις διακρίσεις.

Τέταρτο ερώτημα. Όμως, η εκκλησία διαφωνεί. Γιατί να συγκρουστούμε μαζί της; Τιμώ και σέβομαι την ελληνική Ορθόδοξη Εκκλησία. Είναι συνεπής στη θέση της έναντι του πολιτικού γάμου. Όμως, σε πολλά πεδία ρύθμισης της κοινωνικής και πολιτειακής ζωής υπάρχουν διαφορετικές απόψεις τής Ορθόδοξης Εκκλησίας, η οποία παραδοσιακά οφείλει να είναι απόλυτη και αυστηρή στους θεολογικούς της κανόνες. Δεν συγκρουστήκαμε μαζί της για την αποτέφρωση, δεν συγκρουστήκαμε μαζί της για τον πολιτικό γάμο, δεν χρειάζεται να γίνει κάτι τέτοιο ούτε τώρα προφανώς. Άλλωστε και η Εκκλησία διδάσκει την αγάπη και αυτό το νομοσχέδιο πραγματώνει και αναγνωρίζει ακριβώς αυτό, την αγάπη.

Και τέλος, πέμπτο ερώτημα, κινδυνεύει η κοινωνική συνοχή, κινδυνεύει η πυρηνική οικογένεια, η μητρότητα, η πατρότητα; Μήπως ανοίξουμε το κουτί της Πανδώρας και σε άλλες εκδοχές ενώσεων; Το αντίθετο. Είναι ακριβώς η οικογένεια, είναι ακριβώς η πυρηνική οικογένεια, δηλαδή γονείς με παιδιά, σε όλες τις μορφές της, είναι ακριβώς η μητρότητα, η πατρότητα, η παιδική ηλικία, που προστατεύονται με αυτό το νομοσχέδιο και δεν εισάγονται επ' ουδενί καινοφανείς όροι, όπως «γονέας ένα» ή «γονέας δύο». Και σε καμμία περίπτωση επίσης, σε καμμία από τις τριάντα εννέα χώρες του κόσμου, που έχουν κατοχυρωθεί τα δικαιώματα αυτά, δεν έχουν προκύψει ή δεν έχει νομοθετηθεί κάποια άλλη παράδοξη οικογενειακή ένωση. Πρόκειται για τερατολογίες που απλά πετάνε τη μπάλα στην εξέδρα για να μη συζητήσουμε επί της ουσίας.

Η αγάπη, η ισότητα, η ειλικρίνεια είναι το θεμέλιο μιας δεμένης οικογένειας. Και η νομική κατοχύρωση είναι η προϋπόθεση μιας σταθερής οικογένειας. Η δε αγάπη προς τον πλησίον, δηλαδή η αλληλεγγύη, μαζί με την ελευθερία, είναι τα θεμέλια μιας συνεκτικής κοινωνίας. Ποιος θέλει να ζει σε ανελεύθερες κοινωνίες χωρίς σταθερές οικογένειες; Από πότε η ελευθερία, η ισότητα, η ειλικρίνεια, η αγάπη, η αλληλεγγύη αποτελούν απειλή για οποιονδήποτε, αποτελούν απειλή για μια κοινωνία; Αντιθέτως, τα θεμέλια της πυρηνικής οικογένειας και της κοινωνίας θα γίνουν πιο ισχυρά.

Υπάρχει, ξέρετε, μια γελοιογραφία που δείχνει έναν νέο άντρα που λέει «αφήστε μου, σας παρακαλώ, να παντρευτώ τον άντρα που αγαπώ, γιατί διαφορετικά θα παντρευτώ την κόρη σας». Περισσότερη ελευθερία, περισσότερη αγάπη και ειλικρίνεια θα οδηγήσουν σε πιο υγιείς κοινωνικές και οικογενειακές σχέσεις, σε ποιο βαθείς δεσμούς αγάπης και πίστης προς τον άλλον. Δεν μιλάμε εδώ για κάποιον άκρατο δικαιωματισμό. Εδώ μιλάμε για δύο φύλα. Μιλάμε για άντρες και γυναίκες. Για τίποτε άλλο.

Το νομοσχέδιο δεν αλλάζει τίποτα επίσης ως προς το πλαίσιο της ιατρικώς υποβοηθούμενης αναπαραγωγής, που παραμένει ένα δικαίωμα για τις γυναίκες, κατόπιν ιατρικής γνωμάτευσης και απόφασης. Και δεν δημιουργεί κανένα νέο δικαίωμα απόκτησης παιδιών με αυτόν τον τρόπο εντός Ελλάδος. Κανείς μας δεν θέλει να νομιμοποιήσει επιθυμίες που στρέφονται κατά του άλλου, που βλάπτουν είτε ανθρώπους είτε την κοινωνία. Και αυτή είναι η διαφορά μεταξύ διεκδικήσεων που πηγάζουν από την ανάγκη για ισότητα και άλλων ρηχών ή αντικοινωνικών αιτημάτων ή επιθυμιών.

Κλείνοντας, θέλω να σταθώ και στην πολύ σημαντική διάσταση της ψυχικής ανθεκτικότητας και ισορροπίας. Δεκάδες επιστημονικές έρευνες έχουν δείξει ότι οι παντρεμένοι άνθρωποι ζουν περισσότερο και ζουν καλύτερα, ίσως διότι ζουν σε ένα περιβάλλον μεγαλύτερης συναισθηματικής ασφάλειας και σταθερότητας. Υπηρετεί και αυτόν τον στόχο το συγκεκριμένο νομοσχέδιο, καθώς δίνει τη δυνατότητα στα ομόφυλα ζευγάρια να επιλέξουν, εφόσον το επιθυμούν, τη βαθύτερη συναισθηματική σύνδεση και δέσμευση που συνεπάγεται ο γάμος και η οικογένεια.

Ο γάμος είναι η βάση της οικογένειας και η οικογένεια είναι το θεμέλιο μιας ανθεκτικής και συνεκτικής κοινωνίας. Με αυτή ακριβώς την έννοια, απευθύνομαι στους Βουλευτές της Νέας Δημοκρατίας. Ψηφίζουμε την ισότητα στον γάμο, όχι κόντρα στην πολιτική μας αντίληψη και στην κοινωνική παράδοση, αλλά ακριβώς επειδή πιστεύουμε στην παράδοση και στην κοινωνική συνοχή. Διότι έτσι εντάσσουμε την εξέλιξη των κοινωνικών δικαιωμάτων στην παράδοσή μας. Και τελικά έτσι δημιουργούμε μια πιο ισχυρή κοινωνία, μια πιο ισχυρή πατρίδα, ένα πιο ισχυρό έθνος.

Ο Πρωθυπουργός, Κυριάκος Μητσοτάκης, υπερψήφισε το σύμφωνο συμβίωσης λίγες μόλις εβδομάδες πριν εκλεγεί Αρχηγός της Νέας Δημοκρατίας. Στη συνέχεια εξελέγη Πρόεδρος της Νέας Δημοκρατίας και εξελέγη δύο φορές Πρωθυπουργός της χώρας. Και αυτό συνέβη διότι έχει πείσει την πλειονότητα της ελληνικής κοινωνίας ότι εργάζεται και ενδιαφέρεται για όλους τους πολίτες, χωρίς διακρίσεις, χωρίς αποκλεισμούς. Αυτό απαιτούν οι πολίτες από εμάς. Αυτό απαιτούν, να εργαζόμαστε καθημερινά αδιάκοπα για να κάνουμε την Ελλάδα μια πιο δίκαιη, μια πιο ευημερούσα χώρα, μια πιο ισχυρή και ανθεκτική πατρίδα, όπου οι πολίτες μας θα αισθάνονται ελεύθεροι, δημιουργικοί, ασφαλείς και ευτυχισμένοι.

Και μια τελευταία λέξη σε έναν πιο ανθρώπινο τόνο. Θα ήθελα να απευθυνθώ σε όλους και όλες εδώ μέσα σε αυτή την Αίθουσα. Ας βάλουμε τους εαυτούς μας στη θέση γονιών που μεγαλώνουν παιδιά με ομόφυλο σεξουαλικό προσανατολισμό και που τα αγαπούν βαθιά, αλλά που ταυτόχρονα κάποιοι από αυτούς νιώθουν και φόβο και αγωνία και αμφιβολία. Είναι συνάνθρωποί μας της διπλανής πόρτας. Μπορεί να είναι συγγενείς μας. Τους απασχολεί ότι τα παιδιά τους δεν αναγνωρίζονται ως ισότιμα μέλη της κοινωνίας και ανησυχούν για αυτό. Έχουν κάθε δικαίωμα να ανησυχούν για αυτό. Ας σκεφτούμε την ανακούφιση που θα νιώσουν αυτοί οι άνθρωποι όταν δουν ότι η πολιτεία αναγνωρίζει επιτέλους ως ισότιμα τα παιδιά τους.

Ας δώσουμε μια ευκαιρία στην αγάπη. Ας δώσουμε μια ευκαιρία να αγαπήσουμε περισσότερο τον εαυτό μας και τους γύρω μας. Είναι μια πράξη επαναστατική και ταυτόχρονα μια πράξη αυτονόητη, που μπορεί να κάνει καλύτερη την ατομική ζωή, τη συλλογική συνύπαρξη και εν τέλει τη δημοκρατία. Για αυτόν και για όλους τους άλλους λόγους που ανέφερα, σας καλώ να υπερψηφίσετε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκέρτσο. Ο λόγος που πήρε παραπάνω χρόνο είναι προφανώς γιατί δέχθηκε πολλές διακοπές.

Καλείτε στο Βήμα ο Πρόεδρος της Ελληνικής Λύσης, ο κ. Κυριάκος Βελόπουλος. Μετά έχει ζητήσει τον λόγο η κ. Ζωή Κωνσταντοπούλου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, ζητώ τον λόγο να πω κάτι μέχρι να πάει ο κ. Βελόπουλος στο Βήμα.

**ΠΡΟΕΔΡΕΥΩΝ (Βασίλειος Βιλιάρδος):** Θα πάρετε τον λόγο μετά εσείς, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θέλω να κάνω ένα σχόλιο για ένα λεπτό, μέχρι να ανέβει ο κ. Βελόπουλος. Ειλικρινά δεν θέλω ούτε ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, δεν γίνεται αυτό το πράγμα. Έχουν ζητήσει και άλλοι τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ζήτησε και η κ. Κωνσταντοπούλου τον λόγο και της είπα όχι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Φάμελλε, θα παραπονεθεί η κ. Κωνσταντοπούλου, θα παραπονεθούν και άλλοι. Να περιμένετε λίγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Καλά εντάξει! Ένα λεπτό ζήτησα. Δεν γίνεται όμως έτσι. Υπάρχει και μια διαδικασία.

**ΠΡΟΕΔΡΕΥΩΝ (Βασίλειος Βιλιάρδος):** Γίνεται, κύριε Πρόεδρε. Υπάρχει η σειρά και έτσι έχει δηλωθεί. Αυτός είναι ο Κανονισμός.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εγώ δεν θέλω να δημιουργήσω πρόβλημα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, ζήτησε η κ. Κωνσταντοπούλου νωρίτερα από εσάς τον λόγο, αλλά της είπα ότι έχω υποχρέωση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Βελόπουλε, παρακαλώ. Είναι δικό μου θέμα και λέω στον κ. Φάμελλο ότι δεν θα μιλάνε μόνο τα δύο κόμματα. Ευχαριστώ πολύ.

Παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεν είναι έτσι τα πράγματα. Θα τα λύσουμε σε άλλο επίπεδο. Θα τα δούμε στο Προεδρείο. Θα τα δούμε στη Διάσκεψη, κύριε Πρόεδρε. Δεν είναι έτσι, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι έτσι, αλλά ενώ μιλήσατε πρώτος, είπατε την άποψή σας, απαντάει ο Υπουργός ή δεν ξέρω εγώ τι έκανε και θέλετε να πάρετε και τη θέση μας. Η κ. Κωνσταντοπούλου πριν μου ζήτησε τον λόγο και της είπα ότι δεν μπορώ. Αν το έκανα για εσάς, θα είχε θέμα η κ. Κωνσταντοπούλου. Όλοι έχουμε ανειλημμένες υποχρεώσεις.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Βελόπουλε, ξεκινήστε, αν θέλετε. Έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριοι της Νέας Δημοκρατίας, κύριε Υπουργέ, αυτό δεν ήταν μασάζ που τους κάνατε -βέβαια λείπουν πολλοί- όχι, αυτό ήταν φυσιοθεραπεία για σπάσιμο λεκάνης. Τέτοιο μασάζ! Τέτοια φυσιοθεραπεία! Ο καλύτερος φυσιοθεραπευτής που πέρασε ποτέ από το ελληνικό Κοινοβούλιο ήσασταν. Ήταν απίστευτα αυτά που άκουσα, και θα μπορούσαμε να πάμε και στην ουσία.

Κύριε Σκέρτσο, μιλήσατε ειδικά για εμάς, και απορώ γιατί εσείς ειδικά να έχετε πρόβλημα με εμάς, διότι εσείς δεν είστε Νέα Δημοκρατία. Σύμβουλος του Γεωργίου Παπανδρέου επί έτη και άνθρωπος του Σημίτη, και μιλάτε εσείς, αντί ο Νεοδημοκράτης, εναντίον μας.

(Χειροκροτήματα από την πτέρυγα της Ελληνικής Λύσης)

Το καλό που κάνατε βέβαια και το πετύχατε και σας ευχαριστούμε θερμά γι’ αυτό -το λέω δημοσίως, θα σας στείλω αύριο μια γλάστρα, μεγάλη- μας κάνατε τον μοναδικό πατριωτικό πόλο απέναντί σας και αυτό μας χαροποιεί ιδιαίτερα. Σας ευχαριστούμε πάρα πολύ.

(Χειροκροτήματα από την πτέρυγα της Ελληνικής Λύσης)

Εγώ θα κάνω και μια άλλη ερώτηση, επειδή μιλήσατε για την εργασία τη δική μου. Δεν θα μπω στην ουσία της άκομψης πολιτικής τοποθέτησής σας. Θα ρωτήσω, όμως, εσάς πού έχετε εργαστεί ο ίδιος, γιατί εγώ εργάζομαι και δίνω σε πεντακόσιες ελληνικές οικογένειες εργασία.

(Χειροκροτήματα από την πτέρυγα της Ελληνικής Λύσης)

Εσείς πού έχετε δουλέψει;

(Χειροκροτήματα από την πτέρυγα της Ελληνικής Λύσης)

Το πήγατε προσωπικά, θα απαντώ προσωπικά από εδώ και πέρα. Θέλω να μας πείτε, γιατί εγώ ξέρω πού έχετε δουλέψει. Ήσασταν στον ΣΕΒ πριν γίνετε δεξί χέρι του Μαξίμου. Γενικός Διευθυντής του Συνδέσμου Επιχειρήσεων και Βιομηχάνων και είπατε το εξής: «Ο υποκατώτατος μισθός, οι μειώσεις των μισθών και η διάλυση των συλλογικών συμβάσεων εργασίας είναι απαραίτητες». Αυτοί είστε στη Νέα Δημοκρατία! Νεοφιλελεύθερη τακτική. Συμφωνείτε με αυτόν;

(Χειροκροτήματα από την πτέρυγα της Ελληνικής Λύσης)

Και εγώ απορώ. Το ΠΑΣΟΚ συντονίζεται με τον ΣΥΡΙΖΑ και συμφωνεί με τον κ. Σκέρτσο στο νομοσχέδιο.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Είναι ψέματα αυτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι ψέματα. Δημοσιευμένο είναι. Λοιπόν, αφήστε τα αυτά.

Πάμε, λοιπόν, και στα υπόλοιπα. Θα μου απαντήσετε, άμα θέλετε, όποτε θέλετε, έχω το δημοσίευμα.

Για να ρωτήσω κάτι τον κ. Σκέρτσο, το οποίο είναι ιδιαιτέρως σημαντικό. Μας ξεπερνά πραγματικά ο παραλογισμός, όχι ο δικός σας, γενικά. Ήρθατε εδώ. Δεν είστε χριστιανός απ’ ό,τι κατάλαβα. Δεν είστε χριστιανός.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Είμαι χριστιανός ορθόδοξος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν θα είστε α λα καρτ χριστιανοί. Ο χριστιανός δέχεται το δόγμα. Αυτή είναι η πραγματικότητα. Θέλετε ή δεν τη θέλετε; Α λα καρτ χριστιανός δεν μπορεί να είσαι. Λέω, αλά καρτ χριστιανοί δεν είστε. Εκτός αν είστε σέχτα.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ. Μη διακόπτετε τον ομιλητή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν μίλησα προσωπικά. Γιατί διαμαρτύρεστε; Μίλησα για εσάς;

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ:** Το αν είμαστε χριστιανοί…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ, Θάνο μου, θα ψηφίσεις «ναι», μη μιλάς. Πάμε παρακάτω. Θάνο μου, μη μιλάς. Θα σας ακούσω όταν ψηφίσετε, θα πιείτε και δύο μπουκάλια κρασί, όταν θα πεις «ναι».

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε λοιπόν. Έρχεσαι, λοιπόν, είσαι χριστιανός….

(Θόρυβος στην Αίθουσα)

Είσαι χριστιανός, βρε Σταύρο, είσαι. Και νομοθετείς εις βάρος της Εκκλησίας. Σοβαρολογείτε τώρα; Νομοθετείς εις βάρος του δόγματός σου. Πώς είσαι χριστιανός;

Πάμε και παρακάτω. Καταθέσατε κάτι μελέτες εδώ. Τις καταθέσατε στην επιτροπή;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τις κατέθεσε στην επιτροπή, κύριοι; Γιατί άκουσα ότι δεν τις κατέθεσε.

Καταθέσατε εβδομήντα πέντε μελέτες;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σίγουρα; Ψάξτε, σας παρακαλώ, αν υπάρχουν στην επιτροπή οι μελέτες. Αφού λέει ότι υπάρχουν, υπάρχουν. Είναι σαν και αυτές του Πρωθυπουργού που έλεγε ότι στο λεωφορείο δεν κολλάμε Covid; Είναι ίδιες μελέτες; Αν είναι ίδιες μελέτες με του Πρωθυπουργού ότι στο λεωφορείο δεν κολλάμε Covid, να μην τις πάρουμε σοβαρά υπ’ όψιν.

Αλλά υπάρχουν κι άλλες μελέτες που δεν αρέσουν εδώ μέσα. Ποιες είναι αυτές; Εσείς ο ίδιος δεν τα βάλατε με την κ. Προκοπάκη; Εσείς ο ίδιος δεν τα βάλατε με την επιστήμονα, την ψυχίατρο, την Προκοπάκη, ναι ή όχι; Ως τι μιλήσατε; Ως γιατρός; Σαν τι; Για πείτε μου. Δηλαδή όποια μελέτη μας βολεύει την επικαλούμαστε, όποια δεν μας βολεύει τη θεωρούμε ψευτοεπιστημονική. Τι ωραίοι που είστε στη Νέα Δημοκρατία! Μα, τι ωραίοι! Α λα καρτ δημοκρατία, α λα καρτ κράτος δικαίου, α λα καρτ χριστιανοί. Ε, λοιπόν, α λα καρτ δεν θα υπάρχουν από εδώ και πέρα. Τελείωσε η ιστορία. Ή θα είστε ή δεν θα είστε.

(Χειροκροτήματα από την πτέρυγα της Ελληνικής Λύσης)

Πάμε και στον κ. Δουδωνή τώρα. Δεν είναι εδώ ο κ. Δουδωνής. Θα τον συμβουλέψω, λοιπόν, ότι όταν φωνάζεις και κουδουνίζεις και κραυγάζεις, δεν σημαίνει ότι κερδίζεις κιόλας. Και το λέω με πολλή συμπάθεια. Εμείς δεν χτυπήσαμε ποτέ προσωπικά κανέναν εδώ μέσα, κανέναν. Και οι παλαιότεροι εδώ μέσα το ξέρουν πολύ καλύτερα αυτό από εμένα, ότι ποτέ δεν ασχολήθηκα προσωπικά με κανέναν Βουλευτή. Το θεωρώ πολιτικά ανήθικο, όμως, να χτυπάς το επάγγελμα του άλλου. Σε αυτόν τον κατήφορό σας και στο βούρκο, λοιπόν, η Ελληνική Λύση δεν θα κυλήσει.

(Χειροκροτήματα από την πτέρυγα της Ελληνικής Λύσης)

Θα είμαστε σοβαροί και μετρημένοι, με επιχειρήματα.

Θα τον ρωτήσω όμως κάτι άλλο τον κ. Δουδωνή. Συμφωνεί, λέει, είπε τα δικά του εδώ, φώναζε, ούρλιαζε. Το αντιλαμβάνομαι. Μεταξύ σας έχετε όλους τους Βουλευτές συμφωνημένους; Έντεκα Βουλευτές σας διαφωνούν. Οι μουσουλμάνοι Βουλευτές συμφωνούν με το νομοσχέδιο; Μαζέψτε τα του οίκου σας, διότι το ΠΑΣΟΚ του Σημίτη δεν δικαιούται διά να ομιλεί εδώ μέσα.

(Χειροκροτήματα από την πτέρυγα της Ελληνικής Λύσης)

Ειδικά του Σημίτη το ΠΑΣΟΚ, που έχετε ξεγράψει τον λόγο του Ανδρέα Παπανδρέου του πατριωτικού ΠΑΣΟΚ.

Και δεν θα περάσω σε προσωπικές επιθέσεις. Πού έφτασε η Νέα Δημοκρατία, να συμφωνούν μαζί σας οι ψευτοαριστεροί, όχι οι αριστεροί. Οι ψευτοαριστεροί. Έχετε κάνει το κόμμα αυτό περίγελο της ελληνικής κοινωνίας. Γιατί; Αύριο το βράδυ θα σας χειροκροτούν εδώ μέσα αυτοί. Εδώ είμαστε. Σας αξίζει αυτό το χειροκρότημα; Για μένα είναι ύβρις απέναντι στην παράταξη του μεγάλου Κωνσταντίνου Καραμανλή που ίδρυσε αυτή τη σημαντική, πρωτοπόρα, λαϊκή, κοινωνική, εθνική παράταξη.

(Χειροκροτήματα από την πτέρυγα της Ελληνικής Λύσης)

Και αυτή την παράταξη και την ιδεολογία της, με προχωρημένη ιδεολογία, την εκπροσωπεί ένας φορέας εδώ μέσα, η Ελληνική Λύση πλέον.

(Χειροκροτήματα από την πτέρυγα της Ελληνικής Λύσης)

Βάλατε ταφόπλακα. Βάλατε ταφόπλακα. Παράδειγμα ο Υπουργός σας. Σημιτικός είναι. Το δεξί χέρι τού Πρωθυπουργού. Αυτόν έχετε Υπουργό, ρε παιδιά!

(Θόρυβος στην Αίθουσα)

Ναι, είμαι υπέρ της εθνικής ανεξαρτησίας, της λαϊκής κυριαρχίας, που εσύ δεν θέλεις! Είμαι υπέρ αυτών των δηλώσεων! Πες το, εσύ, εδώ. Πες το, Θάνο μου, και λες «όχι» στο νομοσχέδιο. Θα το πεις; Δεν θα το πεις.

Πάμε στην ουσία, πάμε στην ουσία τώρα, πάμε στα άλλα τα ωραία.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άκουσα κάποια…

(Θόρυβος στην Αίθουσα)

Κάνουν οχλαγωγία. Ακούστε, είστε ευφυείς πολιτικοί. Μη φύεστε εκεί που δεν σας σπέρνουν, γιατί ξύνεστε στη γκλίτσα τού τσοπάνη. Μην το κάνετε.

Πάμε στην ουσία. Η ουσία είναι μία. Άκουσα μία Βουλευτή να λέει το εξής αμίμητο, ότι «όσοι διαφωνείτε εδώ μέσα, μας πάτε στο Μεσαίωνα». Εδώ, το είπε. Άκριτα το είπατε. Αν σας πω κάτι; Για πρώτη φορά πού εφαρμόστηκε ο νόμος ομοφυλοφίλων; Στην εποχή τού Νέρωνος, όπου ο Νέρωνας επειδή ήθελε να παντρευτεί έναν άνδρα, άλλαξε τον νόμο. Άρα, εσείς με τη δική σας λογική, μας πάτε στην εποχή του Νέρωνα και όχι στο Μεσαίωνα, πολύ πιο παλιά!

(Χειροκροτήματα από την πτέρυγα της Ελληνικής Λύσης)

Έτσι είναι, έτσι. Όταν διαστέλλεις τη σκέψη και την ερμηνεία, αυτά παθαίνεις.

Πάμε και στο άλλο τώρα. Δεν θα πω, κύριε Σκέρτσο, ότι δεν υπάρχει καμμία νομική υποχρέωση. Δεν θα το συζητήσω καν. Τα νομικά τα δίνω σε κάποιους άλλους. Εγώ θέλω να μου πείτε εδώ ως Υπουργός -και θα τα κατέβω κάτω τώρα- όταν λέμε ΛΟΑΤΚΙ τι εννοούμε;

(Θόρυβος στην Αίθουσα)

Ακριβώς, μαζί με το συν. Θέλω κάποιος να μας πει. Γιατί ο κ. Σαράκης επέμενε να ρωτήσει τις συλλογικότητες τι σημαίνει ΛΟΑΤΚΙ+, για να ξέρουν οι κύριοι από εδώ τι ψηφίζουν.

Θα μας πει κανείς Υπουργός από αυτούς τι σημαίνει ΛΟΑΤΚΙ+; Δεν λέω ΛΟΑΤΚΙ. ΛΟΑΤΚΙ+ τι σημαίνει; Θα μας πείτε; Και ερωτώ.

**ΠΑΥΛΟΣ ΧΡΗΣΤΙΔΗΣ:** Το συν είναι η απορία;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι σημαίνει; Σημαίνει transgender; Άτομα που έχουν κάνει επέμβαση διόρθωσης φύλου. Σημαίνει queer. Θεωρούν υποτιμητικό να είσαι γκέι και θέλουν να λέγονται αλλιώς. Ίντερσεξ, διεμφυλικός. Ασέξουαλ, άτομα που δεν νιώθουν καμμία ανάγκη για σεξ. Non binary, άτομα που δεν νιώθουν ούτε άντρες ούτε γυναίκες. Πανσέξουαλ, άτομα που εκφράζουν ερωτική επιθυμία προς άτομα ανεξαρτήτως φύλου ή ταυτότητος. Ντεμισέξουσαλ…

**ΣΠΥΡΙΔΩΝ ΚΥΡΙΑΚΗΣ:** Μια χαρά τα ξέρει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ τα ξέρω μια χαρά, γιατί ξέρω τι ψηφίζω, γι’ αυτό καταψηφίζω. Εσύ που δεν ξέρεις τι σου γίνεται, υπερψηφίζεις. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Εσύ που δεν ξέρεις τι σου γίνεται, υπερψηφίζεις. Εγώ τα έψαξα και τα βρήκα και τα ξέρω.

Να πάω, λοιπόν, και στο άλλο.

**ΣΠΥΡΙΔΩΝ ΚΥΡΙΑΚΗΣ:** Μια χαρά τα ξέρουμε κι εμείς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είσαι πολύ ογκώδης στον πολιτικό σου όγκο και θα είσαι και προσεκτικός.

(Θόρυβος στην Αίθουσα)

**ΣΠΥΡΙΔΩΝ ΚΥΡΙΑΚΗΣ:** Ευχαριστώ πολύ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα είσαι προσεκτικός.

(Θόρυβος στην Αίθουσα)

Με αυτά που λέει. Άκουσες τι είπε; Άκουσες τι είπε; Άκουσες τι είπε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε….

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όταν ακούσετε τι λέει ο άλλος, τότε να παρεμβαίνετε.

**ΣΠΥΡΙΔΩΝ ΚΥΡΙΑΚΗΣ:** Ο ρατσισμός σε όλο του το μεγαλείο!!

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, εντάξει, μάθατε την καραμέλα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε. Συνεχώς διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βαφτίζετε ακόμη και ένα σχόλιο ειρωνικό, σκωπτικό, ρατσισμό! Ε, αυτοί είστε λοιπόν!

**ΠΑΥΛΟΣ ΧΡΗΣΤΙΔΗΣ:** Αφού είναι ρατσιστικό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν υπάρχουν κακές λέξεις, υπάρχουν κακά μυαλά, βρώμικα μυαλά. Πάμε και στην ουσία.

(Θόρυβος στην Αίθουσα)

**ΠΑΥΛΟΣ ΧΡΗΣΤΙΔΗΣ:** Πάρτε το πίσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ε, τότε τι θα γίνει, ρε παιδιά; Όλοι απέναντί μας είστε. Σταματήστε λίγο. Όλοι είστε απέναντί μας! Ενώσαμε το ΠΑΣΟΚ, τη Νέα Δημοκρατία και το ΣΥΡΙΖΑ!

(Χειροκροτήματα από την πτέρυγα της Ελληνικής Λύσης)

Επιτέλους, συγκυβέρνηση τώρα, να τελειώνει η ιστορία! Συγκυβερνήστε.

(Χειροκροτήματα από την πτέρυγα της Ελληνικής Λύσης)

**ΣΤΑΥΡΟΣ ΚΑΛΑΦΑΤΗΣ:** Ανακάλεσέ το, για σένα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα διαγραφεί, δεν έχω κανένα πρόβλημα. Σε αυτό το τελευταίο θέλω. Έτσι, έτσι, ψήφισε εσύ.

Εσείς βαφτίζετε, λοιπόν, ακόμη και τον σκεπτικισμό ομοφοβικό και ομοφοβία, τον σκεπτικισμό. Είμαστε σκεπτικιστές, ενοχλείστε.

Λέω, λοιπόν, το εξής. Έφερε η κυρία συνάδελφος -άκριτα και πάλι λέω- το παράδειγμα, ακούστε, του Σάιλοκ, «Ο Έμπορος της Βενετίας». Έτσι δεν είναι; Μπράβο! Διαβάσατε τον «Έμπορο της Βενετίας»;.

**ΕΛΕΝΑ ΑΚΡΙΤΑ:** Ξέρουμε ποιος είναι ο Σάιλοκ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω, το διαβάσατε το βιβλίο; Γιατί επιμεριστικά το σχολιάσατε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, δεν κάνουμε διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διότι, ακούστε, ο Σάιλοκ δεν ήταν απεχθής για το θρήσκευμά του, αλλά για τη συμπεριφορά του. Τι έκανε ο Σάιλοκ; Ήθελε να ξεριζώσει την καρδιά ενός ανθρώπου, γιατί του χρωστούσε λεφτά.

Μη μου συγκρίνετε, λοιπόν, ανόμοια πράγματα, γιατί μου θυμίζετε εσάς που φέρατε τα funds στην Ελλάδα για να ξεριζώσετε τα σπίτια των Ελλήνων και τώρα το παίζετε υπηρέτες των Ελλήνων. Ποιος έφερε τα funds, εγώ; Μαζί, εδώ, εδώ, που ξεριζώνουν τα σπίτια. Άρα, λοιπόν, ατυχής -το τονίζω- η σύγκριση. Καμμία σχέση το ένα με το άλλο.

Όταν επικαλείστε κάποια πράγματα θα σας απαντούμε με επιχειρήματα.

(Γέλωτες από την πτέρυγα του ΣΥΡΙΖΑ)

Έτσι γελούσε και η θεία μου όταν μιλούσαμε. Στο ειρωνικό θα απαντάω με ειρωνεία.

Σήμερα ο Ράμφος τι είπε; Φαντάζομαι ότιδεν συγκρίνεται με τον κ. Ράμφο η κ. Ακρίτα. Ο Ράμφος είναι κάτι άλλο. «Ο ανερμάτιστος δικαιωματισμός οδηγεί στον ολοκληρωτισμό». Τελεία και παύλα. Ράμφος. Όχι ο Βελόπουλος, ο Ράμφος. Πηγαίνετε, λοιπόν, εσείς και κάντε πιο έξυπνο τον Ράμφο από εσάς. Πώς θα γίνει τώρα; Δεν γίνεται, δυστυχώς.

Εμείς επιμένουμε -θα ενοχλήσω τώρα, θα έχω οχλαγωγία, είμαι βέβαιος- κύριε Σκέρτσο, ότι υπάρχει ένας νόμος. Διασταλτικά να τον ερμηνεύσω έχει τον νομικό τον κ. Πλεύρη. Νόμος 4412/16, άρθρο 262. Μιλάει, ακούστε λίγο, για τη συμπεριφορά της διαφάνειας της εξυπηρέτησης μη προσωπικών επιθυμιών και προσωπικού συμφέροντος. Να μην έχεις προσωπικό συμφέρον όταν υπογράφεις κάτι. Λέω, λοιπόν: Έχουμε σύγκρουση συμφερόντων, ναι ή όχι; Διότι αν εγώ έχω την επιλογή μου, δικαίωμά μου, να είμαι εφοπλιστής και έχω αυτό το επάγγελμα και νομοθετώ υπέρ των εφοπλιστών, σημαίνει ότι έχω σύγκρουση συμφερόντων.

Χθες, λοιπόν, επειδή ο κ. Μπιμπίλας είναι συμπαθής κατά τα άλλα, μας είπε κάτι για την Εκκλησία -στην επιτροπή, δεν ξέρω πού το είπατε- λέω, λοιπόν και εγώ κάτι και σήμερα με έπιασαν τα κανάλια, να βγούμε δημοσίως και να πούμε, να μην ντραπούμε, «εγώ» -εγώ δεν είμαι, κάποιος άλλος είναι- «ψηφίζω αυτό». Να ξέρουμε ο καθένας γιατί ψηφίζει εδώ και τι ψηφίζει. Άλλο να ψηφίζω γιατί θέλω να γίνω Υπουργός του Μητσοτάκη και άλλο γιατί πιστεύω σε αυτή την επιλογή και άλλο γιατί είμαι ομοφυλόφιλος και ψηφίζω. Διότι εάν ο ένας συνδικαλιστής μεθόμεθα εμείς ότι ο δικηγόρος και ο γιατρός ψηφίζουν στη Βουλή επειδή έτσι είναι το συμφέρον τους, έτσι λοιπόν και εδώ μέσα. Όσοι είστε ομοφυλόφιλοι, όσοι είναι ομοφυλόφιλοι πρέπει να πουν εδώ ανοιχτά -γιατί κρύβεστε;- «είμαστε ομοφυλόφιλοι και ψηφίζουμε αυτό».

Αυτό, όμως, είναι ασυμβίβαστο. Συγκρουόμενα συμφέροντα. Α, ψηφίζουν με βάση την επιθυμία και τα συμφέροντά τους οι Βουλευτές της Νέας Δημοκρατίας. Άρα, λοιπόν, με βάση την επιθυμία σας ψηφίζατε, με βάση το συμφέρον σας, με βάση αυτό που πιστεύετε.

**ΟΥΡΑΝΙΑ (ΡΑΝΙΑ) ΘΡΑΣΚΕΙΑ:** Είναι επάγγελμα η σεξουαλική ταυτότητα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, αφήστε τον να ολοκληρώσει, σας παρακαλώ. Μη διακόπτετε συνεχώς. Μετά δεν μπορεί να τελειώσει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το περάσαμε αυτό. Πήγαμε σε άλλο level. Το ξεπεράσαμε.

**ΕΛΕΝΑ ΑΚΡΙΤΑ:** Είναι επάγγελμα η ομοφυλοφιλία;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον κ. Ράμφο ρωτήστε τι είναι. Κοιτάξτε, ότι υπάρχουν επαγγελματίες του χώρου, υπάρχουν, μην κοροϊδευόμαστε. Υπάρχουν και επαγγελματίες του είδους.

Λέω λοιπόν επ’ αυτού και κλείνω εδώ. Ακούστε, κύριοι συνάδελφοι, είμαστε χαρούμενοι για ένα πράγμα σήμερα. Ενώσαμε τη Νέα Αριστερά, την Πλεύση Ελευθερίας, το ΠΑΣΟΚ, τον ΣΥΡΙΖΑ και τη Νέα Δημοκρατία απέναντι στην Ελληνική Λύση. Είμαστε ο κεντρικός πόλος απέναντι σας ό,τι και να κάνετε

(Χειροκροτήματα από την πτέρυγα της Ελληνικής Λύσης)

Και κλείνω εδώ, κύριε Πρόεδρε. Για μένα έχει σημασία ένα πράγμα, γιατί σήμερα κάνω παρέμβαση. Μη με στεναχωρείτε περισσότερο, φθάνει.

Έκανα μια καταγγελία χθες -δεν ενδιέφερε κανέναν εδώ μέσα, ούτε το ΠΑΣΟΚ ούτε τον ΣΥΡΙΖΑ- για την κομπίνα με τα βοσκοτόπια. Δύο δισεκατομμύρια ευρώ έφαγαν. Γαλάζιοι. Δύο δισεκατομμύρια ευρώ. Τίποτα, δεν σας νοιάζει τίποτα. Δύο δισεκατομμύρια βοσκοτόπια τα φάγανε. Είπα ονόματα, στοιχεία. Μάλιστα η εταιρεία η συγκεκριμένη ήδη καταγγέλθηκε στον Ευρωπαίο Εισαγγελέα και ο κ. Σαράκης το ψάχνει από αυτή τη στιγμή να βρούμε τα ονόματα αυτών που εμπλέκονται. Εμπλέκονται Υφυπουργοί, Υπουργοί, στελέχη. Δύο δισεκατομμύρια ευρώ, τρεις χιλιάδες οκτακόσια σαράντα ΑΦΜ -ακούστε λίγο- δόθηκαν σε περιφερειάρχη τότε που τα έδωσε στην ελληνική δικαιοσύνη. Η λεγόμενη λίστα για την οποία καρατομήθηκε Υπουργός γιατί πήγε να το δημοσιοποιήσει. Αυτό είναι σκάνδαλο απίστευτο για τους αγρότες. Κανείς δεν μιλάει εδώ μέσα. Γιατί; Θα σας πω εγώ την αλήθεια. Γιατί είτε ψευτοδεξιοί είτε ψευτοαριστεροί, στο φαΐ είναι ίδιοι. Άμα είναι να φάνε τρώνε καλά, τρώνε πολύ καλά γιατί είναι ψευτοκάτι.

(Χειροκροτήματα από την πτέρυγα της Ελληνικής Λύσης)

Και κλείνοντας θα ήθελα να δω αυτούς τους πατριώτες της Νέας Δημοκρατίας που τους συμπαθώ πάρα πολύ. Εκείνο το δάκρυ του Κωνσταντίνου Καραμανλή, αλλά και του Καραμανλή του Β για τη Μακεδονία, Γιατί προέρχονται από τη Μακεδονία.

Χθες, κύριε Καλαφάτη -Μακεδόνας είστε- έληξε η ημερομηνία των διαβατηρίων των Σκοπίων για -πώς λέγονται;- άνω, κάτω Πλαγιά κ.λπ.. Μπαίνουν στην Ελλάδα από σήμερα ως Μακεδονία. Γιατί; Τι έγινε, Μακεδονομάχοι; Αυτοί τουλάχιστον ήταν έντιμοι απέναντι στο θέμα. Και αυτοί ήταν έντιμοι. Εσείς που είστε Μακεδονομάχοι;

Βέβαια για τη Νέα Δημοκρατία ότι είναι αντεθνικό και το κάνει αυτή «έλα μωρέ, εντάξει». Ότι είναι αντεθνικό και το κάνει ο ΣΥΡΙΖΑ, συλλαλητήρια, περικεφαλαία, περικνημίδες, σάριζες και στους δρόμους. Αυτά θα τα κόψετε. Θα μιλάτε έντιμα και ειλικρινά. Ο Μπελέρης έφαγε δυόμισι χρόνια φυλακή και ήταν ο Βορίδης εδώ και μου είχε πει ότι θα λυθεί το θέμα μέχρι τον Ιανουάριο. Τι μήνα έχουμε τώρα; Φυλακή πάει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, ευχαριστούμε πολύ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε.

Αυτό σημαίνει να είσαι Πρόεδρος του ελληνικού Κοινοβουλίου, πραγματικός όπως ο κ. Βιλιάρδος, τον είδατε, ενώ δεν κάνει αυτά ο κ. Τασούλας.

**ΣΤΑΥΡΟΣ ΚΑΛΑΦΑΤΗΣ:** Γιατί σας άφησε τρεις φορές παραπάνω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν τα κάνει!

Κύριε Καλαφάτη, χαίρομαι πραγματικά, γιατί σας γνωρίζω από παλιά. Ξέρω ότι είστε Έλληνας πατριώτης, Μακεδόνας, το γνωρίζω προσωπικά και το υπογράφω και εγώ σε όλους τους Έλληνες. Απλά με πικρία σας βλέπω πλέον, γιατί στα λόγια είμαστε όλοι πατριώτες. Στις πράξεις είμαστε και σε αυτό που κάνουμε καθημερινά. Σε όλα αυτά που πάνε να επιβάλουν αυτοί, ένα κόμμα αντιστέκεται και φαίνεται από την εχθρική συμπεριφορά των υπολοίπων, ένα μόνο, η Ελληνική Λύση.

(Χειροκροτήματα από την πτέρυγα της Ελληνικής Λύσης)

Γιατί αυτή είναι η λύση που μπορεί να αλλάξει τη χώρα. Η Ελληνική Λύση. Και επιχειρήσατε να μας τελειώσετε και δοκιμάζεστε. Φοβάστε μόνο εμάς. Και ξέρετε γιατί το λέω; Γιατί ψήφισε το ΠΑΣΟΚ μαζί με τη Νίκη δυστυχώς, έναν νόμο που τον καταψήφισαν οι υπόλοιποι. Το φίμωτρο στο διαδίκτυο. Το ανακοίνωσε ο Υπουργός κ. Παπαστεργίου ότι πλέον θα ετοιμάσουν ειδικό μηχανισμό για να κατεβάζουν τα βίντεο που δεν αρέσουν του Γιαννούλη. Το ψηφίσατε. Μη διαμαρτύρεστε, το ψηφίσατε. Και ανοίξατε την πόρτα, δυστυχώς το λέω αυτό, για να έρθει αυτό. Ψηφίσατε αυτό για την τρομοκρατία που ήταν η πόρτα. Ξέρω τι λέω. Με την τρομοκρατία κατεβαίνουν.

Πάμε και στην ουσία. Θέλετε, λοιπόν, να τελειώσετε; Θα σας πω κάτι. Αύριο το βράδυ εσείς, οι Βουλευτές πατριώτες της Νέας Δημοκρατίας, οι ορθόδοξοι χριστιανοί, οι άνθρωποι που αγαπούν, τιμούν, το κόμμα του Κωνσταντίνου Καραμανλή, οι άνθρωποι που σέβονται τον Κώστα Καραμανλή θα σηκωθείτε όρθιοι και θα πείτε «Δεν ψηφίζουμε εμείς, ας ψηφίσει ο ΣΥΡΙΖΑ και το ΠΑΣΟΚ. Δεν ψηφίζουμε». Δεν ψηφίζουμε κάτι τέτοιο. Είναι αντικαταστατικό και κυρίως αντιχριστιανικό, αντιεθνικό, ανθελληνικό.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):**  Ευχαριστούμε τον Πρόεδρο της Ελληνικής Λύσης.

Τον λόγο έχει ζητήσει για μία παρέμβαση η κ. Ζωή Κωνσταντοπούλου, Πρόεδρος της Πλεύσης Ελευθερίας, μετά ο κ. Στίγκας, Πρόεδρος των Σπαρτιατών, έπειτα ο κ. Ηλιόπουλος και μετά ο κ. Μάντζος.

Θα προηγηθεί ο κύριος Υπουργός που έχει ζητήσει τον λόγο επί προσωπικού.

Ορίστε, κύριε Υπουργέ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Δεν θα απασχολήσω πολύ το Σώμα, κύριε Πρόεδρε, απλά ο κ. Βελόπουλος επιχειρεί απεγνωσμένα να το κάνει μια προσωπική διένεξη. Δυστυχώς, γι’ αυτόν δεν θα ακολουθήσουμε, απλά προς αποκατάσταση της αλήθειας, εγώ ποτέ δεν έκρυψα το παρελθόν μου. Εσείς έχετε κρύψει ή κρύβετε ότι έχετε περάσει από το ΠΑΣΟΚ και τώρα μας το παίζετε υπερπατριώτης, υπερθρησκευόμενος και υπερσυντηρητικός.

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα της Ελληνικής Λύσης)

Και επίσης εγώ δεν θα πω αν είμαι καλός ή κακός χριστιανός -είμαι χριστιανός ορθόδοξος- εσείς όμως εμπορεύεστε ψεύτικες επιστολές του Ιησού και λυπάμαι πολύ για αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, για ένα λεπτό, παρακαλώ πολύ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφού είστε χριστιανός θα έχετε μετανοήσει γι’ αυτό που είπατε, γιατί είπατε τρία ψέματα στη σειρά. Εγώ δεν έκρυψα ποτέ ότι είμαι με τον Ανδρέα Παπανδρέου. Στα είκοσι δύο μου έφυγα από το ΠΑΣΟΚ για να μην πάρω καρέκλα. Εσείς φύγατε από το ΠΑΣΟΚ για να πάτε στη Νέα Δημοκρατία για να πάρετε καρέκλα ως σύμβουλος του Πρωθυπουργού, καταλάβατε;

(Χειροκροτήματα από την πτέρυγα της Ελληνικής Λύσης)

Όσο για τις επιστολές θα σας πω κάτι πολύ απλό. Αν θέλετε και είστε καλός χριστιανός, πηγαίνετε τον Αύγουστο ή και τώρα στην εκκλησία, στο Μηναίον του Αυγούστου να τις διαβάσετε ο ίδιος. Αλλά επειδή η ημιμάθεια είναι χειρότερη από την αμάθεια, σας λέω ένα πράγμα. Άλλο χριστιανός στα λόγια και άλλο στις πράξεις και στα έργα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα τον λόγο για μία παρέμβαση. Την ομιλία μου θα την κάνω αργότερα σήμερα και δεν ξέρω πόσα ακόμη θα έχω ακούσει μέχρι την ομιλία μου.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε ή δεν θέλετε τον λόγο; Δεν κατάλαβα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξεκίνησα να μιλώ. Νόμιζα ότι ήταν αντιληπτό.

**ΠΡΟΕΔΡΕΥΩΝ (Βασίλειος Βιλιάρδος):** Δεν το κατάλαβα. Μου είπατε ότι θα μιλήσετε μετά.

Παρακαλώ, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βλέπετε, όταν μιλάμε πολιτισμένα και δεν γαβγίζουμε, δεν είναι αντιληπτό ότι μιλάμε. Και ίσως αυτό είναι μια αρχή για τον πολιτισμό και τον τρόπο που πρέπει να διεκδικήσουμε μέσα στο Κοινοβούλιο και για το επίπεδο επίσης της συζήτησης, που θα έπρεπε να υπάρχει και συχνότατα δεν υπάρχει.

Ζήτησα, λοιπόν, τον λόγο, κύριε Υπουργέ, για να αποκαταστήσω την πραγματικότητα γιατί παρασυρθήκατε από όλο το κλίμα που επικράτησε και από έναν εκνευρισμό που καταλαβαίνω ότι επικρατεί και στο δικό σας κόμμα. Δεν χαίρομαι για αυτό ούτε σας το λέω για να σας πειράξω.

Παρασυρθήκατε, όμως, και αισθανθήκατε ότι πρέπει να διεκδικήσετε με έναν τρόπο την αποκλειστικότητα στην υπεράσπιση των δικαιωμάτων. Είπατε ότι η αλήθεια είναι ότι το νομοσχέδιο αυτό το φέρνει η Νέα Δημοκρατία και αναγκάζονται να το ψηφίσουν τα κόμματα που το ψηφίζουν, μεταξύ των οποίων και η Πλεύση Ελευθερίας. Αυτό γνωρίζετε ότι δεν είναι αλήθεια.

Η αλήθεια είναι ότι η Πλεύση Ελευθερίας σάς προσκάλεσε και προσκάλεσε τον Πρωθυπουργό κατ’ επανάληψη πολύ πριν κατατεθεί το νομοσχέδιο αυτό, όταν άνοιξε η δημόσια συζήτηση με διαρροές και κυβερνητική πρωτοβουλία να καταθέσετε το νομοσχέδιο και να το συζητήσουμε. Κατ’ επανάληψη εγώ προσωπικά και από το Βήμα της Βουλής και από το δημόσιο βήμα που έχω σας προσκάλεσα να το καταθέσετε και αυτή τη στιγμή δεν θα πω ότι η Πλεύση Ελευθερίας ανάγκασε την Κυβέρνηση ή ανάγκασε τη Νέα Δημοκρατία να το καταθέσει γιατί δεν με ενδιαφέρει να διεκδικήσω αυτό.

Με ενδιαφέρει, όμως, να υπογραμμίσω ότι, ναι, σας παρωθήσαμε να επισπεύσετε και να κατασταλάξετε στην κατάθεση νομοθετικής πρωτοβουλίας και όχι στη γενικόλογη συζήτηση που ήταν η αρχική κατάσταση που επικρατούσε και θα σας πω ότι κάνατε τη σωστή επιλογή και μπράβο σας.

Καταλαβαίνουμε ότι επικράτησαν και άλλες σκέψεις. Καταλαβαίνουμε ότι υπάρχουν στο κόμμα σας και Βουλευτές, ενδεχομένως και ψηφοφόροι, που πιστεύουν ότι δεν είναι αυτονόητο ότι όλοι οι άνθρωποι είναι ίσοι, που πιστεύουν απλούστατα ότι δεν είμαστε όλοι ίσοι.

Εδώ, λοιπόν, κύριε Υπουργέ, σε σχέση με τη στάση που κρατάμε όλοι μας απέναντι στην κοινωνία, απέναντι στη δημοκρατία και απέναντι στην ιστορία θέλω να σας πω ότι τίθεται θέμα ηγεσίας, γιατί η ηγεσία δεν είναι ούτε η άσκηση εξουσίας εσωτερικά στο κόμμα καθενός ή στην κοινωνία ή στη Βουλή, η ηγεσία είναι το παράδειγμα. Είναι, λοιπόν, σημαντικό να δώσετε παράδειγμα ηγεσίας και να μην υιοθετήσετε τη στάση ότι είναι μια άποψη απλώς η αμφισβήτηση των ανθρωπίνων δικαιωμάτων κάποιων όποιων συνανθρώπων μας, εν προκειμένω των συνανθρώπων μας που τα δικαιώματά τους αναγνωρίζει το νομοσχέδιο αυτό.

Εγκαταλείψτε τον ισορροπισμό. Πάρτε την πρωτοβουλία ηγεσίας. Το απευθύνω και στον κ. Μητσοτάκη. Εγκαταλείψτε τα περί αποχής και μη εμφάνισης. Δεν είναι ελευθερία γνώμης η αμφισβήτηση ανθρωπίνων δικαιωμάτων και, μάλιστα, θεμελιωδών δικαιωμάτων και καλέστε τους Βουλευτές σας όλους στην ονομαστική ψηφοφορία που έπρεπε να την έχετε ζητήσει εσείς, στην ονομαστική ψηφοφορία που εμείς δεν έχουμε αρκετούς Βουλευτές για να τη ζητήσουμε, αλλά θα έπρεπε να γίνει με πρωτοβουλία εκείνων που υποστηρίζουν το νομοσχέδιο για όλα τα άρθρα και όχι μόνο επί της αρχής. Πάρτε μια πρωτοβουλία ονομαστικής ψηφοφορίας. Καλέστε τους Βουλευτές σας να έρθουν να ψηφίσουν θετικά, όχι με κομματική πειθαρχία, αλλά με το παράδειγμα.

Και κάντε αυτό που θα κάνουμε εμείς δίνοντας το παράδειγμα και θεωρώντας ότι αυτό είναι ένα παράδειγμα και ηγεσίας και πολιτικής στάσης και δημοκρατικής αντίληψης και συνειδησιακής αναφοράς στην ελευθερία και στη δημοκρατία. Ποιο είναι αυτό; Θα ψηφίσουμε το νομοσχέδιο και όλα του τα άρθρα με περηφάνια.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου, την Πρόεδρο της Πλεύσης Ελευθερίας.

Τον λόγο έχει, επίσης για μια παρέμβαση, ο κ. Βασίλειος Στίγκας, Πρόεδρος της Κοινοβουλευτικής Ομάδας των Σπαρτιατών.

Παρακαλώ πολύ, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Σήμερα είμαστε εδώ για να συζητήσουμε ένα πάρα πολύ σοβαρό νομοσχέδιο που θα κρίνει το μέλλον της ελληνικής οικογένειας, αλλά και των παιδιών μας. Τουλάχιστον έτσι θεωρούμε εμείς.

Όμως, αναγκάζομαι να παρέμβω γιατί ακούστηκαν προηγουμένως κάποια πράγματα για τους Σπαρτιάτες και θέλω να απαντήσω στους συναδέλφους εδώ του ΠΑΣΟΚ ότι στη ζωή μου πάντα σεβόμουν τους νεκρούς και τώρα τι να απαντήσω στο ΠΑΣΟΚ; Τι να απαντήσω σε αυτό το κόμμα που λένε εάν εμείς είμαστε δημοκράτες ή αν πιστεύουμε στο Σύνταγμα;

Τόσους μήνες που είμαστε εδώ δεν έχουμε δώσει κανένα δικαίωμα. Αντιθέτως είμαστε πιο δημοκράτες και από τους δημοκράτες. Και το έχουμε αποδείξει. Το ΠΑΣΟΚ δεν είναι δημοκρατικό κόμμα. Οι Βουλευτές του ΠΑΣΟΚ δεν είναι δημοκράτες γιατί είναι κάτι άλλο. Είναι επίορκοι και το έχουν αποδείξει στην ελληνική κοινωνία. Να ξεκινήσω από το «Τσοβόλα δώστα όλα» που ρήμαξαν την Ελλάδα και τον ελληνικό λαό, να πάμε στο «λεφτά υπάρχουν» και από τα λεφτά που υπάρχουν «πάρτε και ένα μνημόνιο»;

Πραγματικά, κυρίες και κύριοι συνάδελφοι, δεν αξίζει να ασχολούμαι και, όπως είπα και πριν, με τους πεθαμένους δεν ασχολούμαστε. Καθίστε στα ερείπιά σας και απολαύστε το. Με τους Σπαρτιάτες δεν θα μπορέσετε ποτέ.

**ΠΑΥΛΟΣ ΧΡΗΣΤΙΔΗΣ:** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ μη διακόπτετε. Πρέπει να τελειώσουμε κάποια στιγμή. Αφήστε τον να ολοκληρώσει. Θα αργήσουμε πάλι.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Επίσης, να απαντήσω στον κ. Σκέρτσο που κάνει και αυτός τον δικαστή, όπως ο Γεωργιάδης, όπως ο Βορίδης, που προκαταβάλλεται ότι θα βγάλετε αποφάσεις, ότι θα μας πετάξουν έξω από το εκλογοδικείο, η δικαιοσύνη και όλα τα άλλα.

Ερχόμαστε σε αυτό που έγινε τώρα την 7η Φεβρουαρίου, κύριε Σκέρτσο, που η Κυβέρνησή σας, που είναι ντροπή για την Ελλάδα, φάγατε σφαλιάρα από την Ευρώπη για χειραγώγηση του Τύπου, για φίμωση του Τύπου, για χειραγώγηση της δικαιοσύνης, για όλα αυτά. Και βλέπω ότι είστε αμετανόητοι, μυαλό δεν έχετε βάλει.

Αφήστε, λοιπόν, τη δικαιοσύνη να πράξει αυτό που ξέρει να πράξει, αυτό που μπορεί να κάνει και αυτό που πιστεύουμε εμείς οι Σπαρτιάτες ότι στη δικαιοσύνη υπάρχει και νέος Τερτσέτης και νέος Πολυζωίδης και κάνει πιστεύω πολύ καλά τη δουλειά της. Εσείς δεν πρέπει να εμπλέκεστε γιατί βιάζεστε πολύ.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο των Σπαρτιατών.

Τον λόγο έχει ο κ. Ηλιόπουλος Κοινοβουλευτικός Εκπρόσωπος της Νέας Αριστεράς και μετά ο κ. Μάντζος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κάποιες πρώτες εισαγωγικές παρατηρήσεις για να μπει ένα πλαίσιο στη σημερινή συζήτηση.

Πρώτα απ’ όλα, ξεκινάω λέγοντας ότι θεωρώ κρίσιμο στοιχείο την αυτοκριτική, ειδικά αν κάποιος την πιστεύει. Στην περίπτωση της Νέας Δημοκρατίας θεωρώ ότι δεν είναι τιμή η αυτοκριτική και δεν την πιστεύετε. Παρ’ όλα αυτά, να σας καλωσορίσω στον εικοστό πρώτο αιώνα και να σας καλωσορίσω στον εικοστό πρώτο αιώνα, γιατί ενώ ακούστηκε πριν ότι για αντισυνταγματικό νομοσχέδιο ήδη είχε μιλήσει ο κ. Βορίδης -ζούμε την παράνοια να φέρνετε νομοσχέδιο και ο κορυφαίος σας Υπουργός να το χαρακτηρίζει αντισυνταγματικό- στην πραγματικότητα δεν είναι ο πρώτος που είχε μιλήσει για τη συνταγματική νομοθετική παρέμβαση επί του πεδίου. Αυτή ήταν η γραμμή της Νέας Δημοκρατίας όταν ψηφίστηκε το σύμφωνο συμβίωσης. Ο εισηγητής σας, ο κ. Αθανασίου, είπε ότι αν ψηφιστούν έτσι αυτές οι διατάξεις, ανοίγει ο δρόμος για τον γάμο, κάτι το οποίο είναι αντισυνταγματικό με βάση το άρθρο 21. Με αυτή την έννοια, σε εκείνο το νομοσχέδιο είχατε ψηφίσει μόνο δεκαεννιά από τους εβδομήντα πέντε.

Με αυτή την έννοια, λέω ότι είναι σημαντική η αυτοκριτική, επιτρέψτε μου να μην πιστεύω ότι είναι και ειλικρινής.

Φάνηκε και στο νομοσχέδιο για την αναδοχή, μόλις τέσσερις από τους εβδομήντα πέντε είχατε ψηφίσει. Με αυτή την έννοια βλέπουμε ξανά το ίδιο μοτίβο, ό,τι έχετε πει εσείς στο παρελθόν, σας το λένε σήμερα οι Σπαρτιάτες, η Ελληνική Λύση, η Νίκη, γιατί για άλλη μια φορά αποδεικνύεται ότι ήσασταν και παραμένετε ένας από τους βασικούς χορηγούς της άκρας Δεξιάς στη χώρα.

Κύριε Σκέρτσο, είναι λίγο υπερβολικό να μιλάτε εσείς για ελληνική ιθαγένεια. Σας υπενθυμίζω ότι ήσασταν η παράταξη που δεν ψηφίσατε την ιθαγένεια για τα παιδιά μεταναστευτικής καταγωγής και ακόμα σήμερα, ειδικά στην Αττική, παιδιά μεταναστευτικής καταγωγής τα ταλαιπωρείτε πέντε χρόνια μέχρι να τους δώσετε χαρτιά. Σε μαφιόζους κάνετε και τιμητικές πολιτογραφήσεις, αλλά αυτό είναι άλλο επίπεδο και προχωράμε.

Γιατί σήμερα φέρνετε αυτό, λοιπόν, το νομοσχέδιο από τη στιγμή που είναι φανερό ότι δεν το πιστεύετε; Βλέπουμε τη μοναξιά σας στα κοινοβουλευτικά έδρανα. Πρέπει να αισθάνεστε αρκετά μόνος, βλέπουμε τη μοναξιά των συναδέλφων σας κάτω στα βουλευτικά έδρανα. Φέρνετε αυτό το νομοσχέδιο γιατί τρώτε ξύλο στην Ευρώπη. Φέρνετε αυτό το νομοσχέδιο γιατί θέλετε να ξεπλύνετε την κατάσταση στο κράτος δικαίου, κάνοντας κάτι έστω και μικρό.

Σε ποιους, όμως, πραγματικά χρωστάμε το σημερινό νομοσχέδιο και γιατί το ψηφίζουμε με περηφάνια; Χρωστάμε το σημερινό νομοσχέδιο στους χιλιάδες που διεκδικούν την ισότητα όλα αυτά τα χρόνια. Χρωστάμε το σημερινό νομοσχέδιο στα παιδιά που κάθε χρόνο κατεβαίνουν στο pride και το έχουν μετατρέψει σε μια γιορτή αγάπης και περηφάνιας. Χρωστάμε το νομοσχέδιο σε ανθρώπους που, δυστυχώς, δεν είναι σήμερα μαζί μας, όπως η Μαρίνα Γαλανού ή ο Ζακ Κωστόπουλος, ο αδικοχαμένος, ο δολοφονημένος, ο λιντσαρισμένος Ζακ Κωστόπουλος, στον οποίον η δικιά σας δημοτική αρχή στην Αθήνα, αρνήθηκε να βάλει έστω και ένα σημάδι μνήμης στην Αθήνα. Ευτυχώς, όμως, τα πράγματα άλλαξαν και ελπίζουμε να αλλάξει και αυτή η ντροπή για την ιστορική μνήμη της πόλης. Γιατί πρέπει να τις θυμόμαστε αυτές τις πληγές.

Τελευταία φράση. Ακούμε για κινδύνους για την οικογένεια και από δικούς σας ανθρώπους και από άλλες παρατάξεις. Να σας πω εγώ έναν βασικό κίνδυνο για τα παιδιά και την οικογένεια; Η πανδημία έμφυλης βίας. Η πανδημία έμφυλης βίας που από το 2019 στο 2022 αύξησε τα περιστατικά έμφυλης βίας σε 155%, με βάση τα επίσημα στοιχεία της Ελληνικής Αστυνομίας, δηλαδή, αυτά που καταγράφονται για να έχουμε εικόνα τι έχει γίνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ολοκληρώνω, κύριε Πρόεδρε.

Πήγαμε από τις τέσσερις χιλιάδες εκατόν εβδομήντα μία περιπτώσεις, σε πάνω από δέκα χιλιάδες. Το 2019 εκκρεμούσαν σαράντα υποθέσεις σε δικαστήρια έμφυλης βίας, το 2022 εκκρεμούν τεσσερισήμισι χιλιάδες και λόγω του κακοποιητικού νόμου Τσιάρα, που εγκλωβίζει παιδιά σε κακοποιητικά περιβάλλοντα, του νόμου για την υποχρεωτική συνεπιμέλεια που φέρατε.

Άρα, κλείνοντας χρωστάμε, ξαναλέω, αυτό το νομοσχέδιο σε αυτούς που αγωνίστηκαν και θέλω να πω κάτι μέσα από την καρδιά μου στους συναδέλφους της Νέας Δημοκρατίας είτε το ψηφίσουν μαγκωμένοι είτε δεν το ψηφίσουν γιατί θεωρούν ότι κάνουν κάτι και βάζουν κάποιο φράγμα. Να είστε βέβαιοι ότι το μισό βήμα που γίνεται σήμερα, πολύ γρήγορα θα γίνει ολόκληρο. Μπορεί να ταλαιπωρήσετε κάποιους ανθρώπους, μπορεί να ταλαιπωρήσετε τη ζωή τους, αλλά το βήμα θα γίνει ολόκληρο, γιατί η κοινωνία θα προχωρήσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο έχει ο κ. Δημήτριος Μάντζος Κοινοβουλευτικός Εκπρόσωπος του ΠΑΣΟΚ - Κινήματος Αλλαγής και μετά θα ξεκινήσουμε με τον κατάλογο των ομιλητών. Πρώτος θα είναι ο κ. Πλεύρης και μετά ακολουθεί η κ. Καλλιόπη Βέττα.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Δεν θα ήθελα να δαπανήσω ούτε μισό λεπτό από την ούτως η άλλως σύντομη παρέμβασή μου, για όσα είπε ο κ. Στίγκας, επικεφαλής του μορφώματος των Σπαρτιατών. Είμαι υποχρεωμένος ωστόσο υπερασπιζόμενος την τιμή, την ιστορία όχι της παράταξής μας, αλλά τελικά της δημοκρατίας μας, να εξηγήσω και να υπενθυμίσω στον κ. Στίγκα ότι αρμόδιο για το αν τελικά το μόρφωμα των Σπαρτιατών σέβεται το Σύνταγμα και τη δημοκρατία μας ή όχι δεν είναι το ΠΑΣΟΚ, ευτυχώς είναι η ελληνική δικαιοσύνη. Είναι η ίδια ελληνική δικαιοσύνη που πριν από λίγα χρόνια μόλις έκρινε ότι οι φίλοι σας της Χρυσής Αυγής είναι εγκληματική οργάνωση και άφησαν νεκρούς πίσω τους. Αυτή η ίδια ελληνική δικαιοσύνη θα κρίνει, λοιπόν, αν εσείς σέβεστε ή όχι το Σύνταγμα.

Αυτή η συζήτηση, κύριε Πρόεδρε, θα έπρεπε να γίνεται σε ένα κλίμα συναντίληψης, συμπερίληψης, συναίνεσης και σεβασμού της διαφορετικής άποψης. Όμως, θλίβομαι που μόνο μία από τις παρατηρήσεις που έχω σημειώσει αφορούν στο σχέδιο νόμου μετά την εισήγηση του κυρίου Υπουργού και αφορά στην αποκατάσταση μιας ανακρίβειας, διότι ο κύριος Υπουργός μας είπε ότι το σύμφωνο συμβίωσης για τα ομόφυλα ζευγάρια το 2015, με πρόταση της τότε συγκυβέρνησης του ΣΥΡΙΖΑ, οι ΑΝΕΛ δεν είχαν ακολουθήσει, πέρασε με τις ψήφους της Νέας Δημοκρατίας. Όχι, δεν πέρασε με τις ψήφους της Νέας Δημοκρατίας. Πέρασε με δεκαεννέα από τις εβδομήντα πέντε διαθέσιμες ψήφους της Νέας Δημοκρατίας και με τις ψήφους του ΠΑΣΟΚ, της Δημοκρατικής Αριστεράς και του Ποταμιού τότε.

Αυτό για την ιστορία, διότι αυτά εδώ τα έδρανα κι αυτή εδώ η Αίθουσα έχει ιστορία και θυμάται και τι λέγατε τότε, θυμάται και τι λέγατε το 1982 στη μεγάλη μεταρρύθμιση του Οικογενειακού Δικαίου του Ανδρέα Παπανδρέου. Θυμάται και τι λέγατε και τι υπογράφατε στα δημοψηφίσματα της εκκλησίας και των παραεκκλησιαστικών οργανώσεων για την απαλοιφή του θρησκεύματος στις ταυτότητες πολλά, πολλά χρόνια αργότερα.

Επειδή άκουσα και τον κ. Βελόπουλο να επικαλείται το ΠΑΣΟΚ, εκτός από άλλους που επικαλούνται επίσης το ΠΑΣΟΚ. Ξέχασε όμως κάτι, το ΠΑΣΟΚ και ο Ανδρέας, μιλούσαν για την κοινωνική απελευθέρωση. Όταν, λοιπόν, μιλούμε για το ΠΑΣΟΚ, μιλούμε για τον Ανδρέα, θα τα λέμε όλα, γιατί το ΠΑΣΟΚ και εμπνεύστηκε και ενέπνευσε την κοινωνία μας και εφάρμοσε την κοινωνική απελευθέρωση. Δεν υπάρχει Ανδρέας αλά καρτ, δεν υπάρχει ΠΑΣΟΚ αλά καρτ.

Προχωρώντας, κύριε Πρόεδρε, στις επόμενες παρατηρήσεις, όσον αφορά στην ιστορία μας, επειδή ακριβώς αυτή η Αίθουσα έχει ιστορία και πιο πρόσφατα, νομίζω ότι η αναφορά του κυρίου Υπουργού στο ότι εμείς σώσαμε την Ελλάδα και εμείς κρατήσαμε την Ελλάδα στην Ευρώπη, μόνο ως lapsus linguae μπορεί να εκληφθεί, διότι ο κ. Σκέρτσος δεν έχει ακόμα συνειδητοποιήσει ότι έχει αλλάξει κόμμα. Αν αναφέρεστε, κύριε Υπουργέ, στο ΠΑΣΟΚ, ναι, σωστά το λέτε. Ναι, πράγματι το ΠΑΣΟΚ τότε κράτησε την Ελλάδα στην Ευρώπη. Το ΠΑΣΟΚ τότε πράγματι κράτησε την Ελλάδα στις προηγμένες δημοκρατίες της Ευρώπης.

Το κόμμα σας, το νέο σας κόμμα, για να είμαι δίκαιος, τότε καταψήφιζε τα αναγκαία μέτρα διάσωσης της οικονομίας και τα έσκιζε τα μνημόνια, πριν τα σκίσει ο ΣΥΡΙΖΑ. Εσείς, η Νέα Δημοκρατία για να είμαι δίκαιος, δείξατε και στις υπόλοιπες δυνάμεις του λαϊκισμού, πώς να το κάνουν καλά. Εσείς είστε οι δάσκαλοι του λαϊκισμού στο αντιμνημόνιο εκείνης της περιόδου. Εμείς, κύριε Πρόεδρε, αυτή εδώ η παράταξη, είναι εκείνη που κράτησε ζωντανή τη χώρα μας και μέσα στον σκληρό πυρήνα της Ευρώπης, αναλαμβάνοντας πολιτικό κόστος και ευθύνη για την πτώχευση που προκάλεσε το νέο σας κόμμα, το παλαιό κόμμα της Νέας Δημοκρατίας και η Κυβέρνηση Καραμανλή.

Όσον αφορά και κλείνω, κύριε Πρόεδρε, στις αναφορές του Υπουργού να ντρέπεται η Αντιπολίτευση για το ψήφισμα του Ευρωπαϊκού Κοινοβουλίου. Δεν σταθήκατε μόνο στην ανάρτησή σας με τη δημόσια παράθεση των ονομάτων των Ευρωβουλευτών των ανθελλήνων λιγότερο δημοκρατών από εσάς, προφανώς την Κυβέρνηση εννοώ, όχι εσάς προσωπικά. Ξέρετε, όταν λειτουργείτε ως πραιτοριανός του Πρωθυπουργού, πρέπει να έχετε και μια σύνεση όταν καλείτε την Αντιπολίτευση να ντρέπεται. Διότι πώς μπορεί η Αντιπολίτευση να ντρέπεται για τα εξής: Για την ψήφο της Νέας Δημοκρατίας για τη νομοθεσία που παρεμποδίζει τον παρακολουθούμενο…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώσετε, κύριε συνάδελφε σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** …να ενημερώνεται για τον λόγο της παρακολούθησής του ακόμα και τρία χρόνια μετά τη λήξη της παρακολούθησης; Πώς μπορεί να ντρέπεται η Αντιπολίτευση για τις επιθέσεις των κυβερνητικών Βουλευτών και των Υπουργών σε επικεφαλής ανεξάρτητων αρχών; Πώς μπορεί να ντρέπεται η Αντιπολίτευση για την αλλαγή αποβραδίς, πριν από κρίσιμη απόφαση της ΑΔΑΕ της σύνθεσης της αρχής από τη δική σας Κυβέρνηση, τη δική σας πλειοψηφία σε συνεννόηση με τον κ. Βελόπουλο;

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Πώς μπορεί να ντρέπεται η δική μας Αντιπολίτευση, όταν εσείς ψηφίσατε, εδώ μέσα σε αυτή εδώ την Αίθουσα, να μη δημιουργηθεί προανακριτική επιτροπή για το έγκλημα των Τεμπών; Και αυτή τη στιγμή στο δεύτερο όροφο να διασπείρονται ευθύνες για να μας πείτε στο τέλος ότι δεν φταίει κανείς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Αυτά όλα είναι δικά σας πεπραγμένα. Και η ντροπή είναι όλη δική σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε άλλο τον λόγο, παρακαλώ.

Τον λόγο έχει ζητήσει ο κ. Στίγκας για μια μικρή παρέμβαση.

Παρακαλώ, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, ένα λεπτό θα πάρει μόνο. Ήθελα να απαντήσω εδώ στον σερίφη και δικαστή όλων, γιατί στο ΠΑΣΟΚ είναι πραγματικά αμετανόητοι και στον τάφο ακόμα κάτι έχουν να πουν, αλλά δεν δικαιούνται διά να ομιλούν. Είπε εμάς μόρφωμα; Είναι δυνατόν; Και να λέει φίλη μας τη Χρυσή Αυγή; Κανένας Βουλευτής δεν ήταν ποτέ στη Χρυσή Αυγή. Αυτό να διαβάσετε, να ανοίξετε τα μάτια σας, να ξεστραβωθείτε, να το δείτε.

**ΔΗΜΗΤΡΙΟΣ ΜΑΝΤΖΟΣ: «**Καύσιμο» τους λέγατε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ. Αρκετά δεν είπατε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και επίσης ακούστε να δείτε, όχι πρέπει να λέγονται αλήθειες εδώ μέσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Όλα έχουν ένα όριο.

Είναι προσβολή. Κανένας Βουλευτής των Σπαρτιατών δεν υπήρξε μέλος ούτε φίλος της Χρυσής Αυγής. Δεν έχουμε καμμία σχέση με τη Χρυσή Αυγή που βεβαίως πολύ θα θέλατε να είμαστε, αλλά δεν σας βγαίνει, γι’ αυτό λυσσάτε. Αυτό σας τρώει τόσο καιρό. Καταλάβατε; Και μιλάτε εσείς για μορφώματα, εσείς που τολμήσατε και αλλάξατε το ΑΦΜ σαν λωποδύτες για να μην σας κυνηγάει η εφορία;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ένα λεπτό, κύριε Πρόεδρε.

Μιλάμε τώρα για τη φτώχεια των αγροτών, παράδειγμα. Δώστε, μπαταχτσήδες, τα 350, 400 εκατομμύρια που έχετε καταπιεί. Να τα δώσουμε στους αγρότες σε φτηνό πετρέλαιο, να τα δώσουμε σε καύσιμα, να τα δώσουμε σε λιπάσματα, σε φυτοφάρμακα.

(Χειροκροτήματα από την πτέρυγα των Σπαρτιατών)

Μπαταχτσήδες! Τα λεφτά πίσω στον λαό! Και μην ξαναμιλήσετε για τους Σπαρτιάτες, απαγορεύεται, διότι δεν δικαιούστε να ομιλείτε. Τέλος.

(Χειροκροτήματα από την πτέρυγα των Σπαρτιατών)

**ΔΗΜΗΤΡΗΣ ΜΑΝΤΖΟΣ:** «Απαγορεύεται»! «Απαγορεύεται, απαγορεύεται»! Ποιος απαγορεύεται, κύριε Πρόεδρε; Ποιος απαγορεύει; Αυτό είναι το Σύνταγμα!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον Πρόεδρο των Σπαρτιατών.

Σας παρακαλώ! Επτά ώρες είμαστε εδώ πέρα και δεν έχει ξεκινήσει ακόμη να μιλάει ο ομιλητής. Καταλάβετε το λίγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και πέντε εκπαιδευτικοί συνοδοί τους από το 7ο Δημοτικό Σχολείο Κέρκυρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Πλεύρης και αν είναι δυνατόν στο εξής να τηρείται ο χρόνος, γιατί είναι πάρα πολλοί που έχουν γραφτεί και δεν έχουμε ξεκινήσει ακόμη.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, σήμερα πραγματικά είναι μια ιστορική συνεδρίαση, δεδομένου ότι θα έρθουμε εδώ πέρα να συζητήσουμε για ένα έντονο κοινωνικό θέμα που απασχολεί πάρα πολύ κόσμο. Έκρινα ότι ως Βουλευτής πρέπει να πάρω τον λόγο για να εκφράσω τη διαφωνία μου, η οποία είναι διαφωνία αρχής, αξιών και συνείδησης και δεν είναι ομοφοβικού παραληρήματος, όπως ακούσαμε πριν.

Αυτή τη διαφωνία, κυρίες και κύριοι συνάδελφοι, δεν θα τη χαρίσουμε στους ακραίους ανθρώπους. Διότι το γεγονός ότι το 50% των Ελλήνων διαφωνούν στον γάμο και παραπάνω στην τεκνοθεσία δεν σχετίζεται με αυτά που ακούστηκαν σε αυτή εδώ την Αίθουσα. Να υπάρχει Αρχηγός κόμματος που ζητάει από τους Βουλευτές να πουν εάν είναι ομοφυλόφιλοι και με βάση αυτό το κριτήριο αν θα μπορούν να ψηφίζουν ή όχι; Λες και την άλλη βδομάδα που θα ψηφίζουμε τους Ποινικούς Κώδικες, θα πρέπει να αποσυρθούν οι δικηγόροι. Και αφού δήλωσε και μας είπε αν είμαστε ή δεν είμαστε χριστιανοί, δηλαδή αφού δηλώνει χριστιανός, δεν θα ψηφίζει για θέματα που άπτονται της θρησκείας; Είναι δυνατόν να ακούγονται αυτά τα πράγματα; Είναι δυνατόν να θέλουμε να πούμε ότι η διαφωνία εκφράζεται από αυτούς τους ανθρώπους; Όχι, όχι.

Γιατί εγώ θέλω -τελειώνοντας αυτή την ομιλία- να μπορώ να αντικρίσω αυτούς τους ανθρώπους με τους οποίους θα ακούσουν πράγματα που θα διαφωνούν, αλλά τους σέβομαι. Γιατί το πρώτο και το κυρίαρχο είναι να υπάρχει σεβασμός.

Και επειδή θέλω να απαντώ σε όλα, στην ένσταση αντισυνταγματικότητας ήμουν μέσα. Διότι διαφωνώ με την ισότητα στον γάμο και την τεκνοθεσία και οφείλω να πω ότι όποιος λέει «διαφωνώ με την τεκνοθεσία, αλλά όχι με τον γάμο» αυτό με συγχωρείτε είναι πιο ομοφοβικό. Διότι η δική μου διαφωνία είναι αξιακή, κυρίες και κύριοι συνάδελφοι. Όταν κάποιος λέει «δεν έχω πρόβλημα με τον γάμο, αλλά έχω με την υιοθεσία» είναι σαν να λέει ότι αυτοί οι άνθρωποι είναι επικίνδυνοι για τα παιδιά. Δεν θα ακούσετε τέτοια από εμένα.

Εγώ διαφωνώ στην αλλαγή του προτύπου της οικογένειας και στην αλλαγή του προτύπου του γάμου. Είναι αξιακή η διαφωνία. Το ότι διαφωνώ, όμως, δεν θα έρθω να υποστηρίξω θέματα τα οποία δεν πιστεύω ως νομικός.

Και ναι, δεν προκύπτει συνταγματικό θέμα. Επικαλεστήκατε την απόφαση 1428/2017 του Αρείου Πάγου. Μα και η ίδια η απόφαση αυτή πολύ σωστά είπε -σε αντίθεση με αυτό που ακούμε- ότι είναι θέμα ισότητας και πρέπει να το θεσμοθετήσουμε. Όπως πολύ σωστά η απόφαση του Αρείου Πάγου -που ακύρωσε τους γάμους στην Τήλο- είπε ότι δεν πλήττεται το θέμα της ισότητας. Άρα δεν μπορούμε εδώ πέρα να επικαλούμαστε το άρθρο 4 και 5 του Συντάγματος. Γιατί αυτά τα έχει λύσει ο Άρειος Πάγος. Διότι η ισότητα είναι η ίδια αντιμετώπιση ίδιων καταστάσεων. Ο Άρειος Πάγος είπε ότι δεν είναι η ίδια αντιμετώπιση ίδιων καταστάσεων, διότι είναι άλλο ο γάμος σε ετερόφυλους, άλλο ο γάμος σε ομόφυλους, γιατί τότε θα έμπαινε και το θέμα και των πολυγαμικών, εάν πηγαίναμε αποκλειστικά και μόνο με το κριτήριο της επιθυμίας. Οπότε ο Άρειος Πάγος σωστά είπε ότι δεν τίθεται θέμα συνταγματικής τάξης. Όμως ο ίδιος ο Άρειος Πάγος δεν είπε ότι είναι και αντισυνταγματικό. Το ότι προστατεύεται συνταγματικά ο γάμος των ετερόφυλων, δεν σημαίνει ότι δεν υπάρχει δυνατότητα του νομοθέτη να θεσπίσει και γάμο ομόφυλων ζευγαριών. Άρα θα πρέπει με ειλικρίνεια να πούμε για πολιτική διαφωνία.

Επιπλέον, δεν υπάρχει καμμία υποχρέωση από το Σύνταγμα και καμμία υποχρέωση από την Ευρωπαϊκή Σύμβαση Δικαιωμάτων του Ανθρώπου. Το Ευρωπαϊκό Δικαστήριο Δικαιωμάτων του Ανθρώπου σε σειρά αποφάσεων του έχει κρίνει ότι δεν παραβιάζουν την Ευρωπαϊκή Σύμβαση Δικαιωμάτων του Ανθρώπου τα κράτη-μέλη που δεν θεσμοθετούν τον γάμο. Άρα θέμα ισότητας υπό την έννοια ότι παραβιάζεται κάποιος κανόνας δικαίου δεν υπάρχει και συνεπώς δεν μπορεί να μιλάει κανένας για ατομικό, πανανθρώπινο, ανθρώπινο οποιοδήποτε δικαίωμα. Και αυτά δεν τα λέω εγώ, τα λέει η έννομη τάξη με απόφαση του Αρείου Πάγου, τα λέει το Ευρωπαϊκό Δικαστήριο.

Υπάρχει βέβαια μια κυρίαρχη τάση στον δυτικό κόσμο να οδηγείται στο να αναγνωρίσει τον γάμο και την τεκνοθεσία. Το βλέπουμε αυτό. Όπως αντίστοιχα ακούγεται το επιχείρημα ότι υπάρχουν δεκαπέντε χώρες στην Ευρωπαϊκή Ένωση. Ναι, υπάρχουν και άλλες χώρες που δεν το έχουν θεσμοθετήσει. Άμα πάμε στο κομμάτι της ωριμότητας της κοινωνίας, κυρίες και κύριοι συνάδελφοι, εγώ θεωρώ ότι η ελληνική κοινωνία είναι πιο κοντά στην ιταλική και την κυπριακή που δεν το έχουν θεσμοθετήσει. Δεν μου αρέσει η ωριμότητα -λόγου χάρη- της ολλανδικής κοινωνίας. Άρα τίθεται ένα θέμα αρχών και αξιών πώς αντιλαμβάνεται η κάθε κοινωνία.

Ακούγονται κάποια επιχειρήματα. Το επιχείρημα της ισότητας κατά την άποψή μου δεν υπάρχει και αναφέρθηκα. Ακούγεται το επιχείρημα της τεκνοθεσίας. Παιδιά είναι σε ιδρύματα. Αυτό καταρρίπτεται. Μάλιστα άκουσα και την κ. Αχτσιόγλου να το λέει. Δεν υπάρχει τέτοιο θέμα. Τα παιδιά που είναι σε ιδρύματα για να υιοθετηθούν είναι πολύ λιγότερα από τις αιτήσεις που υπάρχουν των ετερόφυλων. Υπάρχει το επιχείρημα των δικαιωμάτων των παιδιών που αυτή τη στιγμή μεγαλώνουν σε ομόφυλα ζευγάρια. Πλήττονται εκεί πέρα δικαιώματα;

Πρώτα από όλα πάμε σε κάτι που δεν πλήττεται. Αυτά τα παιδιά δεν κινδυνεύουν να πάνε σε ίδρυμα. Με τον υπάρχοντα νόμο, όπως υπάρχει σήμερα, με το άρθρο 1592 του Αστικού Κώδικα ο βιολογικός γονέας έχει δικαίωμα να υποδείξει ποιος θέλει να είναι επίτροπος. Υπάρχει ένα θέμα, όμως, ότι μεγαλώνουν με δύο ανθρώπους που λογίζονται ως γονείς και στην πραγματικότητα έχουμε έναν βιολογικό γονέα μόνο ή έναν που τους υιοθέτησε; Ναι, υπάρχει. Αλλά εδώ με ειλικρίνεια πρέπει να πούμε την αξιακή διαφωνία μας σε αυτούς τους ανθρώπους. Μιλώντας για τον εαυτό μου, δεν θέλω να αναγνωρίσω μια οικογένεια που θα υπάρχουν δύο πατέρες και καμμία μητέρα, ή δύο μητέρες και κανένας πατέρας. Το παιδί σε αυτή την περίπτωση είτε υιοθετημένο είτε βιολογικό θα έχει έναν γονέα. Ο σύντροφος του πατέρα του ή ο σύντροφος της μητέρας του μπορεί να τον αγαπάει πάρα πολύ, αλλά δεν είναι αριθμητικό το θέμα των γονέων. Δεν είναι ότι όσο περισσότερους γονείς έχουμε, είναι τόσο καλύτερο για τα παιδιά. Το παιδί χρειάζεται μητέρα και πατέρα. Και η μονογονεϊκή οικογένεια που το παιδί για κάποιο λόγο δεν γνώρισε έναν από τους δύο, πάλι αυτό το πρότυπο έχει.

Είναι σημαντικό ότι το νομοσχέδιο -και εδώ πέρα, κύριε Υπουργέ πράγματι είναι σημαντικό- δεν πάει να υιοθετήσει τον άκρατο δικαιωματισμό, την «woke» ατζέντα που λέμε. Δεν αναγνωρίζει το θέμα της παρένθετης μητέρας και σωστά, γιατί είναι ιατρικώς υποβοηθούμενη η αναπαραγωγή. Και δεν τίθεται θέμα προσβολής δικαιώματος. Ιατρικώς υποβοηθούμενη σημαίνει ότι η γυναίκα που δεν μπορεί να κάνει παιδί λόγω προβλήματος στη μήτρα, αυτή και μόνο έχει το δικαίωμα στην παρένθετη μητέρα, δεν αναγνωρίζει το γονέας 1 και γονέας 2, άρα δεν φεύγουμε από τα φύλα. Βέβαια υπάρχουν κάποιες σκέψεις στην επιστημονική υπηρεσία που πρέπει να τις δούμε, ότι τυχόν ανοίγοντας αυτά τα κεφάλαια, μπορεί να προχωρήσουμε και εκεί πέρα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα κάνω παραπάνω, κύριε Πρόεδρε.

Για τη Νέα Δημοκρατία, κυρίες και κύριοι συνάδελφοι, είναι σημαντικό αυτό που γίνεται σήμερα. Και αυτό που εσείς θεωρείτε μειονέκτημα, είναι το μεγάλο πλεονέκτημα της Νέας Δημοκρατίας. Ακούμε για το ΠΑΣΟΚ ότι δέκα Βουλευτές διαφωνούν και δεν τους έχουμε ακούσει να μιλάνε. Ακούμε από το ΣΥΡΙΖΑ ότι κάποιος φοβάται το υψόμετρο. Ο Πρωθυπουργός, ο Κυριάκος Μητσοτάκης, έρχεται και λέει «ναι, σε ένα τέτοιο αξιακό ηθικό θέμα είναι λογικό να υπάρχουν και διαφορετικές απόψεις». Και μας δίνεται η δυνατότητα -όπως όλο αυτό το διάστημα- να βγαίνουμε στα κανάλια να τις λέμε, να ερχόμαστε εδώ πέρα μέσα στο Κοινοβούλιο σήμερα να τις λέμε. Και θα μου κάνει εντύπωση, κυρίες και κύριοι συνάδελφοι του ΠΑΣΟΚ, άτομα που δεν θα ψηφίσουν από εσάς, θα έρθουν να τοποθετηθούμε, για να δούμε πού υπάρχει εσωκομματική ελευθερία στα κόμματα;

Διότι τι κάνει η Νέα Δημοκρατία αυτήν τη στιγμή; Όπως έγινε και στη Γερμανία. Με ενημέρωσε ο Άλεξ Πατέλης που είναι εδώ. Με τον Άλεξ Πατέλη κιόλας ως Υπουργός Υγείας περάσαμε μια σειρά από ρυθμίσεις που έχουν να κάνουν και με το αίμα για τα ομόφυλα ζευγάρια και με τις θεραπείες μεταστροφής και με αυτή τη θεραπεία που υπάρχει.

Άρα η ένστασή μου δεν είναι ένσταση ότι έχω ομοφοβική προσέγγιση, όπως δυστυχώς έχετε αναπτύξει κάποια κόμματα εδώ πέρα, όπως δυστυχώς θέλετε να πάρετε τη διαφωνία. Είναι αξιακή. Και μπορούμε να συζητούμε σε όλο αυτό το θέμα.

Συνεπώς η Νέα Δημοκρατία δείχνει ότι με αυτόν τον τρόπο σέβεται τις διαφωνίες. Και σεβόμενη τις διαφωνίες, μπορεί να φέρνει και νομοσχέδια που να έρχονται Βουλευτές και να λένε ότι διαφωνούν.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΑΘΑΝΑΣΙΟΣ ΠΛΕΥΡΗΣ:** Μισό λεπτό θα κάνω, κύριε Πρόεδρε.

Συνεπώς κύριε Πρόεδρε, για να ολοκληρώσω, είναι θέμα συνείδησης. Και το θέμα συνείδησης σημαίνει πώς ο ίδιος αντέχεις και αναγνωρίζεις τον πολιτικό σου ρόλο. Και οι Βουλευτές, κατά την άποψή μου, είναι για να έρχονται να μπαίνουν στη Βουλή και να μιλάνε.

Συνεπώς δεν μπορώ να ψηφίσω τις συγκεκριμένες διατάξεις που προωθεί η Κυβέρνηση, αλλά ωστόσο θα επιλέξω στάση που σε καμμία περίπτωση δεν θα δώσει δικαίωμα σε κανέναν να εκμεταλλευτεί τη διαφωνία μου για μικροπολιτικούς λόγους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Παρακαλώ πολύ να τηρείται ο χρόνος. Είναι πάρα πολλοί οι Βουλευτές που θέλουν να μιλήσουν.

Τον λόγο έχει η κ. Καλλιόπη Βέττα, Βουλευτής του ΣΥΡΙΖΑ.

**ΚΑΛΛΙΟΠΗ ΒΕΤΤΑ**: Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε αυτές τις μέρες επιβεβαιώνει με τον πιο περίτρανο τρόπο ότι η Κυβέρνηση, ο Πρωθυπουργός και η Κοινοβουλευτική Ομάδα της Νέας Δημοκρατίας λειτουργούν με απαράμιλλη υποκρισία, στοχευμένη χειραγώγηση και διαρκή επικοινωνιακή ατζέντα, πρακτικές ωστόσο που σήμερα μέσω της ετερογονίας των σκοπών, να πούμε, έχουν γυρίσει εναντίον της.

Εδώ και έξι μήνες γινόμαστε μάρτυρες μιας πολλαπλά θλιβερής διαδικασίας όπου το νομοσχέδιο εξαγγέλλεται, αλλά δεν κατατίθεται. Κορυφαίοι Υπουργοί θέτουν ζήτημα αντισυνταγματικότητας και δηλώνουν ότι θα το καταψηφίσουν, όπως είπε και ο προηγούμενος ομιλητής. Ο Πρωθυπουργός προτρέπει τους Βουλευτές να απέχουν από την ψήφιση. Ένας πρώην Πρωθυπουργός καταγγέλλει βροντοφώνως τα διαλαμβανόμενα και ο Κυβερνητικός Εκπρόσωπος απαντά ασθμαίνοντας, ενώ μαθαίνουμε για «φροντιστήρια», «ιδιαίτερα μαθήματα» και «μασάζ» σε διαφωνούντες και μια σειρά από άλλα περιστατικά που θα προκαλούσαν θυμηδία, αν δεν αφορούσαν ανθρώπους, δικαιώματα και κράτος δικαίου.

Θα περίμενε κανείς σε ένα νομοσχέδιο που αφορά εναρμόνιση με τη μεγάλη πλειοψηφία της Ευρωπαϊκής Ένωσης να περιστρέφεται η συζήτηση γύρω από τη διαδικασία εδραίωσης των ατομικών, αλλά και των κοινωνικών δικαιωμάτων. Να συζητάμε δηλαδή για αναγκαίες πρακτικές ισότητας και συμπερίληψης, για αστικά θέματα που αφορούν τα πρόσωπα που συνάπτουν γάμο ανεξαρτήτως φύλου, δηλαδή κληρονομιά, κηδεμονία, κοινωνική προστασία, ασφάλιση, περίθαλψη και άλλα.

Ωστόσο, παρατηρούμε το αντίθετο. Ο δειλός, υστερόβουλος και προσχηματικός τρόπος με τον οποίο άνοιξε το θέμα η Κυβέρνηση έφερε στη δημόσια συζήτηση μια σειρά από δηλώσεις που απάδουν της πολιτικής και ανθρώπινης ευπρέπειας και που υποβιβάζουν την κοινοβουλευτική τάξη.

Τα πρωτάκουστα που ακούμε το τελευταίο διάστημα συνιστούν ευθύνη της Νέας Δημοκρατίας, που θέλει να πατάει σε δύο «βάρκες», και «με τον αστυφύλακα και με τον χωροφύλακα», νομίζοντας ότι μπορεί για πάντα, χάρη στην επικοινωνιακή μεροληψία, να πράττει διαρκώς κατά το δοκούν.

Δυστυχώς, για την ίδια, αλλά κυρίως δυστυχώς για τη χώρα, το φιλελεύθερο αφήγημά της έπεσε με κρότο, τόσο με το σημερινό νομοσχέδιο όσο κυρίως με το πρόσφατο καταψηφιστικό ψήφισμα της Ευρωβουλής. Και αυτό το ψήφισμα δεν πρόκειται για ένα απλό κείμενο ούτε μια σύσταση, όπως θέλουν να υποβαθμίσουν οι «Ηρακλείδες» του κυβερνητικού στέμματος. Είναι ένα πρωτοφανές ράπισμα των κυβερνητικών πράξεων και παραλείψεων, μια αναλυτική καταγραφή πεπραγμένων, μια «μαύρη» βίβλος αναφορικά με την ελευθερία του Τύπου, τα μέσα ενημέρωσης στην Ελλάδα, τις παράνομες παρακολουθήσεις και τις ατομικές ελευθερίες.

Και προτρέπω κάθε καλοπροαίρετο πολίτη να το διαβάσει, να διαβάσει αυτή την απόφαση του Ευρωπαϊκού Κοινοβουλίου και να βγάλει τα συμπεράσματά του.

Σήμερα η μισή Νέα Δημοκρατία υποδύεται ανεπιτυχώς τον ρόλο του φιλελεύθερου, για να ικανοποιήσει το τρέχον αφήγημα, εκχυδαΐζοντας ένα κορυφαίο ζήτημα δικαιωμάτων.

Υπενθυμίζω ότι εμείς ως ΣΥΡΙΖΑ - Προοδευτική Συμμαχία, με συνέπεια και υπευθυνότητα, θεσπίσαμε ίσα δικαιώματα για όλους: Σύμφωνο συμβίωσης, ταυτότητα φύλου και άρση διακρίσεων στην εργασία, ενώ το 2022 καταθέσαμε μια πλήρη προωθημένη πρόταση νόμου για τα δικαιώματα όλων των ανθρώπων, την οποία καταθέσαμε ξανά στις 8 του Ιανουαρίου, με στόχο τη συμπεριληπτική νομοθέτηση και τη μεγαλύτερη ορατότητα όλων.

Η Νέα Δημοκρατία κινείται διαχρονικά στον αντίποδα. Από τον εκσυγχρονισμό του Οικογενειακού Δικαίου το 1982 και τα ίσα δικαιώματα μεταξύ ανδρών και γυναικών, το σύμφωνο συμβίωσης και τον νόμο για την αναδοχή τέκνων η Νέα Δημοκρατία σταθερά και αταλάντευτα δίνει τον αγώνα για στασιμότητα και οπισθοχώρηση.

Δεν ξεχνάμε τον κ. Μητσοτάκη, που παρέθεσε ιστορίες για εξωγήινους -το θυμάστε- στον Υμηττό ούτε τους μόλις δεκαεννέα Βουλευτές που ψήφισαν υπέρ του συμφώνου συμβίωσης και τους μόλις τέσσερις Βουλευτές που ψήφισαν υπέρ της αναδοχής τέκνων, δηλαδή ούτε καν τεκνοθεσίας.

Και βέβαια, την ίδια ώρα που η Κυβέρνηση προχωρά με δειλή ενσωμάτωση των ευρωπαϊκών κεκτημένων στο επίπεδο των ατομικών δικαιωμάτων, τι κάνει; Αγνοεί, αδιαφορεί, υποτιμά τα κοινωνικά δικαιώματα. Δεν μεριμνά για αξιοπρεπείς μισθούς και συντάξεις, αύξηση της χρηματοδότησης για την υγεία και την παιδεία, να είναι τουλάχιστον στους ευρωπαϊκούς μέσους όρους. Αντιμετώπιση της ακρίβειας, του πληθωρισμού, του προβλήματος στέγασης και υποδομών.

Τα κοινωνικά δικαιώματα για τον κ. Μητσοτάκη φαίνεται ότι είναι δεύτερης τάξης θέματα. Εξάλλου, η ισότητα ευκαιριών και κινήτρων είναι για τον ίδιο και τους ομοϊδεάτες του κάτι ξεπερασμένο, μια και δεν τρέφει αυταπάτες για μια κοινωνία με ανθρώπους με ίσα δικαιώματα, όπως έχει αναφέρει.

Κυρίες και κύριοι συνάδελφοι, η Κυβέρνηση βρίσκεται διαρκώς απέναντι σε μέτωπα που έχουν δημιουργηθεί από τις δικές της πολιτικές: Με τους ελεύθερους επαγγελματίες, με τους αυτοαπασχολούμενους, με τους φοιτητές, με τους αγρότες, την Ευρωβουλή, τους παραζαλισμένος από την ακρίβεια πολίτες. Ακόμη και με τους συγγενείς των θυμάτων των Τεμπών, την αξιοπιστία των οποίων επιχειρεί να υποσκάψει.

Το τελευταίο ρήγμα, το πλέον αδιάφορο και το πιο ψευδεπίγραφο για την κοινωνία, είναι στην Κοινοβουλευτική Ομάδα της Νέας Δημοκρατίας, όπου με αφορμή το σημερινό νομοσχέδιο, οι εντάσεις και οι προστριβές είναι στην ημερήσια διάταξη.

Το συμπέρασμα είναι ένα. Και τελειώνω με αυτό, κύριε Πρόεδρε.

Είστε μια Κυβέρνηση που τράφηκε από την αλαζονεία και τον ψευδεπίγραφο φιλελευθερισμό. Θα συντριβεί, όμως, στην πρόσκρουση με την πραγματικότητα και τα αγεφύρωτά σας ρήγματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Επόμενος ομιλητής ο κ. Στέφανος Παραστατίδης Βουλευτής του ΠΑΣΟΚ.

Θα ακολουθήσουν ο κ. Γκιόκας, η κ. Αθανασίου, η κ. Αναγνωστοπούλου και ο κ. Χαλκιάς.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, δεν είναι καινούργια αυτά που συζητάμε σήμερα. Είναι βέβαια καινούργια ως προς το θέμα του γάμου μεταξύ ομοφύλων, όχι όμως καινούργια επί της αρχής. Έχουν συζητηθεί ξανά και ξανά στην πορεία των ανθρώπινων κοινωνιών.

Η ιστορία της κρατικής εξουσίας είναι η ιστορία μιας εξουσίας που προσπαθούσε από τις απαρχές της να επιβάλει κάθε λογής περιορισμό στις ζωές των ανθρώπων: Αν θα είναι ελεύθεροι οι δούλοι, σε ποιον Θεό θα πιστεύουν και πώς θα τον λατρεύουν, ποιο κόμμα θα υποστηρίζουν, ποιες ιδέες θα μπορούν να εκφράζουν, αν θα ψηφίζουν, πώς θα κάνουν έρωτα, αν και πώς θα τεκνοποιούν.

Παράλληλα όμως και ευτυχώς η ιστορία του ανθρώπινου πολιτισμού είναι και μια ιστορία άρσης των εμποδίων. Κανείς μας δεν συζητάει σοβαρά, λόγου χάρη, αν κάποιος έχει δικαίωμα να πιστεύει στις κομμουνιστικές ιδέες ή αν μπορεί να πιστεύει στον ταοϊσμό. Προχωράμε. Προχωρήσαμε. Οι κοινωνίες μας λοιπόν προχωρούν προς τη χειραφέτηση, προχωρούν προς το μικρότερο έλεγχο στις ζωές των ανθρώπων.

Έχει μείνει ένα τελευταίο αλλά όχι ασήμαντο θέμα: Με ποιους μπορούν να σχετίζονται οι άνθρωποι στην ιδιωτική τους ζωή, ποιον θα αγαπούν και με ποιον θα παντρεύονται. Μαζί με τις πεποιθήσεις, οι προσωπικές σχέσεις είναι τα θεμελιώδη εκείνα ζητήματα που ορίζουν την ταυτότητα του ανθρώπου, τον συγκροτούν σαν προσωπικότητα. Χωρίς να μπορούμε να συνδεθούμε με τους άλλους, είμαστε άνθρωποι μισοί.

Έτσι αν πούμε στους ομοφυλόφιλους συμπολίτες μας ότι εσείς για κάποιο λόγο δεν θα έχετε την κρατική αναγνώριση που έχουν οι υπόλοιποι στην προσωπική τους ζωή, τους αρνούμαστε με έναν τρόπο την ταυτότητα, τη συγκρότησή τους. Δεν τους αντιμετωπίζουμε ως κράτος με ίση μέριμνα και σεβασμό. Υπάρχει ένα αντεπιχείρημα που λέει περίπου «μα δεν λέμε να μην έχουν δικαιώματα, λέμε να μη μπορούν να παντρεύονται». Αυτό το επιχείρημα λέει στα ομόφυλα ζευγάρια «σας δίνουμε τα αστικά δικαιώματα, αλλά δεν σας επιτρέπουμε τη συμμετοχή στο θεσμό του γάμου». Λένε, όσοι το επικαλούνται, «για εσάς θα φτιάξουμε κάτι άλλο».

Ο Ρόναλντ Ντουόρκιν ο σημαντικότερος ίσως φιλόσοφος του δικαίου του 20ου αιώνα έγραψε για το θέμα αυτό, ότι το να προσπαθήσουμε να δημιουργήσουμε μία εναλλακτική μορφή δεσμού σε σχέση με το γάμο, είναι σαν να προσπαθούμε να φτιάξουμε ένα υποκατάστατο του έρωτα ή της ποίησης. Δεν υπάρχει υποκατάστατο του γάμου, όπως δεν μπορεί να υπάρξει υποκατάστατο του έρωτα ή της ποίησης. Όταν λέμε στα ομόφυλα ζευγάρια να βρουν έναν άλλο θεσμό, τους λέμε ουσιαστικά ότι δεν είναι άξιες και άξιοι να μπουν να μετάσχουν στον θεσμό του γάμου. Αυτό είναι όμως το θέμα, να τους κάνουμε συμμέτοχους στην αξία ενός τόσο ιστορικού, τόσο πανηγυρικού κοινωνικού θεσμού όπως ο γάμος. Αυτό ζητούν και αυτό τους οφείλουμε.

Μα, θα ακούσουμε συχνά, «ο γάμος είναι ένας δεσμός μεταξύ άνδρα και γυναίκας, έτσι ήταν πάντα». Ξέρετε υπάρχουν πολλά ιστορικά στοιχεία που συνοδεύουν το γάμο που αν κοιτάξουμε πίσω, δεν θα τα δούμε με θαυμασμό. Ο θεσμός της προίκας θεωρούταν για πολλά χρόνια αναγκαίο συμπλήρωμα του γάμου ή η υποταγή της γυναίκας στον άνδρα ή το να έχει ο πατέρας απόλυτη εξουσία στη ζωή και τις επιλογές των παιδιών του. Είναι αυτά τα στοιχεία του γάμου που επειδή υπήρξαν στο παρελθόν, τα επαινούμε και τα διατηρήσαμε; Όχι. Κατανοήσαμε τον θεσμό καλύτερα, προχωρήσαμε και τα απορρίψαμε, για να καταλήξουμε να προσδιορίσουμε την αξία του γάμου σε αυτό που είναι σήμερα, τη δήλωση δηλαδή της αμοιβαίας αγάπης μεταξύ δύο συντρόφων.

Υπάρχει και ένα άλλο επιχείρημα. Λέει κάποιος, «μα θα επιτρέψουμε να υπάρχουν παιδιά με δύο πατεράδες ή με δύο μαμάδες; Δεν θα είναι έκθετα αυτά τα παιδιά αυτά στο μπούλινγκ λόγω του φύλου των γονιών τους;». Τι μας λέει αυτό το επιχείρημα αν το σκεφτούμε; Ότι στη σκληρότητα και το μίσος θα πρέπει εμείς να σκύψουμε το κεφάλι, να την αναπαράγουμε, να την διαιωνίσουμε.

Αν άκουγαν αυτό το επιχείρημα στις ΗΠΑ, δεν θα καταργούσαν τον φυλετικό διαχωρισμό. Θα το διατηρούσαν για να μην ενοχλήσει η παρουσία των Αφροαμερικανών σε σχολεία λευκών. Αν ακούγαμε εμείς αυτό το επιχείρημα, δεν θα επιτρέπαμε στις γυναίκες να πάνε στο πανεπιστήμιο για να μην ενοχληθούν οι άνδρες συνάδελφοί τους. Ο ρόλος της πολιτικής, κυρίες και κύριοι συνάδελφοι, δεν είναι να επικυρώνει τις άδικες διακρίσεις σιωπώντας. Είναι να τις καταργεί, νομοθετώντας.

Θέλω όμως να απευθυνθώ και στους πολίτες που νιώθουν απειλή από αυτό το νομοσχέδιο, που νιώθουν ότι τα πράγματα που ξέρουν ως παραδεδεγμένα ανατρέπονται. Θέλω να το πω με όλη μου την καρδιά, σας σεβόμαστε και σας καταλαβαίνουμε. Δεν ζητούμε να επιβάλλουμε τίποτα, την ισότητα προσπαθούμε να κατοχυρώσουμε. Αλλά καλώ και όλους όσοι διαφωνούν, να σκεφτούν τους ανθρώπους εκείνους που έχουν υποχρεωθεί να ζουν τη ζωή τους κουτσουρεμένοι λόγω αυτών των διακρίσεων.

Καρδιά της δικαιοσύνης, κυρίες και κύριοι συνάδελφοι, είναι το να μπορούμε να σκεφτούμε πέρα από τα χαρακτηριστικά της δικής μας ταυτότητας. Να σκεφτούμε λοιπόν τους συμπολίτες μας που πιέζονται, που ματαιώνονται, που δεν ζουν όπως θα ήθελαν. Δεν έχουν κάνει κάτι για να το επιδιώξουν αυτό. Εμείς ως κοινωνία τους το έχουμε επιβάλει.

Ξέρετε δεν είναι κάποιοι άλλοι οι ομοφυλόφιλοι. Δεν βρίσκονται σε έναν μόνο τόπο. Δεν οδηγούν σε άλλους δρόμους. Δεν κάνουν άλλες δουλειές από εμάς. Είναι παρόντες στη ζωή μας, είναι τα αδέρφια μας και οι φίλοι μας, είναι τα εγγόνια μας και οι συνάδελφοί μας. Είναι τα παιδιά μας και οι δάσκαλοί μας. Τους βλέπουμε καθημερινά, όσο κι αν συχνά τους υποχρεώνουμε να ζουν στο σκοτάδι.

Κυρίες και κύριοι συνάδελφοι, έρχομαι από έναν περιφερειακό Νομό, το Κιλκίς. Είμαι περήφανος για τον τόπο μου και είμαι περήφανος για τους συμπατριώτες μου. Ξέρω ότι ίσως κάποιοι διαφωνήσουν με την απόφασή μου. Στους εκλογείς και στους συμπολίτες μου όμως νιώθω ότι οφείλω, κατά τη διατύπωση του Έντμουντ Μπέρκ, όχι την ψήφο αλλά τη συνείδησή μου.

Θα τιμήσω λοιπόν την εμπιστοσύνη που μου έδειξαν όσοι με έστειλαν εδώ, αν κάνω αυτό που μου υπαγορεύει η συνείδησή μου. Και θα την προδώσω αν κάνω κάτι άλλο, αν αρχίσω και κοιτάζω δημοσκοπήσεις, αν μετράω λίστες, αν βάζω κουκιά κάτω με μόνο γνώμονα την επανεκλογή μου.

Σήμερα μια μέρα που η αγκαλιά της ελληνικής δημοκρατίας μεγαλώνει, ας είμαστε όλοι μεγάλοι. Ας σταθούμε ομόλογοι στη στιγμή.

Ολοκληρώνω, κύριε Πρόεδρε, λέγοντας ότι ψηφίζω «ναι» στο νομοσχέδιο, ψηφίζω «ναι» στην κοινωνική απελευθέρωση και χειραφέτηση, αυτές που υποσχεθήκαμε πάντα ως προοδευτική παράταξη, ως ΠΑΣΟΚ. Λέω ναι στους συνανθρώπους μας που έχουν στρέψει το βλέμμα τους σήμερα σε αυτή τη Βουλή, περιμένοντας με αγωνία τι θα αποφασίσει ο καθένας και η καθεμιά μας. Με απόλυτο σεβασμό σε όσους διαφωνούν -το λέω και το εννοώ- αλλά με ταυτόχρονο σεβασμό σε αυτούς που η ψήφος μου κρίνει το πώς θα ζήσουν τη ζωή τους, σε αυτούς που η δική μου απόφαση σήμερα κρίνει το δικό τους δικαίωμα στην ευτυχία αύριο.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παραστατίδη.

Επόμενος ομιλητής ο κ. Ιωάννης Γκιόκας Βουλευτής του Κομμουνιστικού Κόμματος Ελλάδας.

Ορίστε, έχετε τον λόγο.

**ΙΩΑΝΝΗΣ ΓΚΙΟΚΑΣ:** Αντιλαμβανόμαστε ότι σε ορισμένα κόμματα της Αντιπολίτευσης που στηρίζουν το νομοσχέδιο της Κυβέρνησης υπάρχει μια αμηχανία. Για παράδειγμα στην ομιλία του κ. Φάμελλου από τον ΣΥΡΙΖΑ ήταν έκδηλη αυτή η αμηχανία. Μια αμηχανία γιατί θα πρέπει να δικαιολογήσουν την ψήφο τους σε ένα νομοσχέδιο της αντιδραστικής Κυβέρνησης της Νέας Δημοκρατίας, σε ένα ακόμη νομοσχέδιο αυτής της Κυβέρνησης και να αιτιολογήσουν πώς μια τέτοια Κυβέρνηση με αυτά τα χαρακτηριστικά που έχει -που λέτε και εσείς για το κράτος δικαίου και όλα αυτά- φέρνει ένα νομοσχέδιο που οι ίδιοι το έχετε χαρακτηρίσει ως η κορωνίδα της προόδου και της δημοκρατίας.

Μια Κυβέρνηση που την ώρα που συζητιόταν στην πρώτη συνεδρίαση της επιτροπής το συγκεκριμένο νομοσχέδιο και που οι Υπουργοί και οι Βουλευτές τους έβγαζαν λόγους για τον σεβασμό και την προστασία των ανθρωπίνων δικαιωμάτων, την ίδια ακριβώς ώρα η ίδια Κυβέρνηση έστελνε τα ΜΑΤ μέσα σε πανεπιστημιακά ιδρύματα για να συλλαμβάνουν φοιτητές και ο Πρωθυπουργός παρομοίαζε τους φοιτητές με εγκληματίες του κοινού ποινικού δικαίου.

Μια Κυβέρνηση που κόπτεται δήθεν για τα δικαιώματα των παιδιών και την ίδια ακριβώς στιγμή έχει στηρίξει πλήρως και μάλιστα πρωτοστατώντας, τη γενοκτονία του Ισραήλ σε βάρος του Παλαιστινιακού λαού όπου πάνω από δέκα χιλιάδες παιδιά έχουν χάσει τη ζωή τους. Μια Κυβέρνηση που σε όλα τα μέτωπα στην παιδεία, την υγεία, την εργασία, τη στέγη έχει τσακίσει τα δικαιώματα του λαού και της νεολαίας, που ακόμη και το ξεχείλωμα του εργάσιμου χρόνου το εμφάνισε ως δικαίωμα των εργαζομένων να συνδυάζουν καλύτερα την επαγγελματική και την προσωπική τους ζωή.

Σε αυτή λοιπόν την Κυβέρνηση δίνετε εύσημα και άλλοθι προοδευτικότητας με αφορμή αυτό το νομοσχέδιο.

Και πως προσπαθείτε να διασκεδάσετε αυτή την αμηχανία σας; Κάνοντας λόγο για τις αντιφάσεις δήθεν που έχει η Κυβέρνηση, κάνοντας λόγο για την εξιλέωση που αναζητά ο κ. Μητσοτάκης, την οποία εσείς την προσφέρετε, ή κάνοντας λόγο για ένα υπερώριμο αίτημα που τάχα η Κυβέρνηση της Νέας Δημοκρατίας δεν μπορούσε να αγνοήσει.

Θέλετε να μιλήσουμε μήπως για τον διαχωρισμό Κράτους - Εκκλησίας που τον αρνηθήκατε όλοι σας, και η Κυβέρνηση της Νέας Δημοκρατίας και ο ΣΥΡΙΖΑ και οι υπόλοιποι; Θέλετε να μιλήσουμε για την υποχρεωτικότητα του πολιτικού γάμου -προσέξτε- ως τον μοναδικό τύπο που θα έπρεπε να αναγνωρίζει το κράτος; Ή μήπως θέλετε να μιλήσουμε για την κατάργηση της κατήχησης στα σχολεία; Αλήθεια, είναι ή δεν είναι υπερώριμα αιτήματα που σε άλλες χώρες έχουν θεσμοθετηθεί εδώ και πάνω από εκατό χρόνια; Όχι απλά είναι υπερώριμα, είναι παραγινόμενα. Και όταν το ΚΚΕ στην πρόσφατη συνταγματική Αναθεώρηση τα έθετε ως αιτήματα, τότε εισπράτταμε την απόρριψη και ιδιαίτερα τότε από την κυβέρνηση του ΣΥΡΙΖΑ ότι πρόκειται για μαξιμαλισμό όλα αυτά που ζητάμε.

Συνεπώς εδώ δεν μιλάμε για κάτι τέτοιο. Δεν μιλάμε για την κοινωνική αναγνώριση της δυνατότητας των ομόφυλων ζευγαριών να διαλέγουν μια μορφή συμβίωσης και ο νόμος να ρυθμίζει τις μεταξύ τους προσωπικές, οικονομικές και κοινωνικές σχέσεις, αυτό που ενδεχομένως να γίνεται αντιληπτό σε ένα κομμάτι του λαού ως γάμος. Δεν μιλάμε για την πραγματική ανάγκη να σπάσει η κοινωνική προκατάληψη σε βάρος τους, που μπορεί να δυσκολεύει την επιλογή αυτών των ανθρώπων στη συμβίωση, στην εργασία, στην εξεύρεση στέγης. Δεν μιλάμε ούτε καν για τα λεγόμενα αόρατα παιδιά ή τους αόρατους γονείς, που θα μπορούσαν εδώ και χρόνια να προστατευθούν με την αξιοποίηση ή με τη βελτίωση έστω του υπάρχοντος θεσμικού πλαισίου.

Εδώ μιλάμε για κάτι άλλο. Αυτό που κρίνεται και αυτό που κρύβετε και οι υπερασπιστές του νομοσχεδίου του Μητσοτάκη αλλά και όλοι οι υπόλοιποι οι ομοφοβικοί, ηθικολόγοι κήρυκες της ακροδεξιάς, είναι κάτι άλλο. Είναι η εμπορευματοποίηση της τεκνοθεσίας μέσω κυρίως από το παραπέρα άνοιγμα όλης αυτής της αγοράς της παρένθετης μητρότητας, που είναι μια ακραία μορφή εκμετάλλευσης γυναικών. Διότι η αναγνώριση του γάμου των ομοφύλων το μόνο που νομικά, θεσμικά δικαιικά λύνει είναι η κοινή γονική μέριμνα και η κοινή τεκνοθεσία σε αντίθεση με τη σύγχυση που προσπαθούσατε να δημιουργήσετε ότι άλλο πράγμα ο γάμος και άλλο η τεκνοθεσία. Επίσης, μιλάμε για την παράκαμψη των δικαιωμάτων των παιδιών όχι γενικά και αφηρημένα αλλά των δικαιωμάτων των παιδιών στη μητρότητα και την πατρότητα μαζί με όλο το πλέγμα κοινωνικής προστασίας και ευθύνης του κράτους, που θα πρέπει να στηρίζει αυτά τα δικαιώματα, ιδιαίτερα σε εκείνες τις περιπτώσεις που το παιδί στερείται κάποια από αυτά.

Από αυτή την άποψη, λοιπόν, ο πυρήνας του νομοσχεδίου είναι το άρθρο 11, είναι δηλαδή το άρθρο που προβλέπει τη νομική κατοχύρωση και την αναγνώριση της γονεϊκής σχέσης, με όποιον τρόπο και αν αποκτήθηκε στο εξωτερικό, ακόμη και με τρόπους που σε αυτή τη φάση δεν προβλέπονται στο ελληνικό δίκαιο. Έτσι λέει. Ποιοι είναι αυτοί οι τρόποι; Είναι κυρίως το εμπόριο της παρένθετης μητρότητας, που φτάνει μέχρι σε αυτό το άθλιο σημείο να διαφημίζεται με τις εκπτώσεις της Black Friday. Αυτό ψηφίζεται αποκαλύπτοντας και τα ψέματα του κ. Μητσοτάκη ότι δήθεν δεν πρόκειται να το επιτρέψει. Μια χαρά το επιτρέπει μέσω του νομοσχεδίου. Μόνο που σε αυτή τη χρονική φάση για μια σειρά λόγους, που δεν είναι της ώρας, το κάνει μέσω του εξωτερικού και προετοιμάζει το έδαφος αυτό να γίνει και στο εσωτερικό σε μια επόμενη φάση.

Μάλιστα, έχει βρεθεί μία δικαιολογία που στρώνει το έδαφος για την επόμενη αυτή φάση. Ποια είναι αυτή η δικαιολογία; Γιατί να πηγαίνουν τα ομόφυλα ζευγάρια στο εξωτερικό και να μην επιτρέπεται η παρένθετη κύηση και στο εσωτερικό; Να μένουν και τα λεφτά και στη χώρα. Τι μας θυμίζει αυτό; Είναι η ίδια λογική τηρουμένων των αναλογιών που λέει ότι θα πρέπει το φακελάκι στα νοσοκομεία να είναι θεσμικό και νόμιμο, για να μη γίνεται εκ του πλαγίου και παράνομα. Είναι η ίδια ακριβώς αγοραία λογική με την οποία προχωράει σήμερα η ίδρυση και των ιδιωτικών πανεπιστημίων στην Ελλάδα.

Άρα κάνουν λάθος -εσκεμμένα λέμε εμείς- όσοι ανακαλύπτουν αντιφάσεις στην πολιτική της κυβέρνησης. Η Κυβέρνηση της Νέας Δημοκρατίας είναι πλήρως ευθυγραμμισμένη με την πολιτική της πλήρους εμπορευματοποίησης των κοινωνικών δικαιωμάτων και τώρα αυτό φτάνει και στην ίδια τη γέννηση του παιδιού. Άλλωστε, δεν είναι τυχαίο ότι οι βασικές τροποποιήσεις που έγιναν στο θεσμικό πλαίσιο της υποβοηθούμενης αναπαραγωγής και της παρένθετης μητρότητας έγιναν με Κυβέρνηση της Νέας Δημοκρατίας και με Υπουργούς αυτούς που τώρα δήθεν διαφωνούν με το συγκεκριμένο νομοσχέδιο. Ούτε είναι, επίσης, τυχαίο ότι γνωστά λόμπι, ότι μεγάλοι επιχειρηματίες του κλάδου μέχρι και ο πρέσβης των Ηνωμένων Πολιτειών στηρίζουν με θέρμη το συγκεκριμένο νομοσχέδιο της Κυβέρνησης για προφανείς λόγους και όχι φυσικά γιατί τους έπιασε ο πόνος για τα παιδιά.

Γι’ αυτό, λοιπόν, εμείς, κύριε Πρόεδρε, με αυτό το σκεπτικό καταψηφίζουμε επί της αρχής το συγκεκριμένο νομοσχέδιο και απορρίπτουμε όλη αυτή τη λογική που η Κυβέρνηση της Νέας Δημοκρατίας προσπαθεί να επιβάλει σε πολιτικό, ιδεολογικό και φιλοσοφικό επίπεδο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκιόκα.

Καλείται στο Βήμα η κ. Μαρία Αθανασίου, Βουλευτής της Ελληνικής Λύσης και μετά θα ακολουθήσει η κ. Σία Αναγνωστοπούλου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, καλούμαστε να ψηφίσουμε ένα νομοσχέδιο το οποίο είναι τελείως ξένο τόσο με τα ανθρώπινα ήθη όσο και με την ανθρώπινη φύση. Ήδη από το σημείο αυτό εκφράζουμε ως Ελληνική Λύση την πλήρη και απόλυτη αντίθεσή μας με το εν λόγω νομοσχέδιο τόσο ως προς το περιεχόμενό του όσο και ως προς το πνεύμα του και κατά συνέπεια αντιτιθέμεθα σε όλα τα άρθρα τα οποία συμπεριλαμβάνονται σε αυτό το νομοθέτημα ως ευθέως αντιτιθέμενο στην ανθρώπινη φύση και στη λειτουργία του προσώπου ως ψυχοσωματικής ολότητας.

Όλο αυτόν τον καιρό ασχολούμαστε με την έννοια της συμπερίληψης και τα δικαιώματα των ΛΟΑΤΚΙ. Για τα δικαιώματα των παιδιών με ΑΜΕΑ, όλοι εσείς που κυβερνήσατε τι κάνατε; Όταν δεν αφιερώνετε κονδύλι του προϋπολογισμού στην υποστήριξη των ΑΜΕΑ, αλλά περιμένετε οι δράσεις κοινωνικοποίησής τους να καλυφτούν από τα ΕΣΠΑ, κατά πόσο έχετε διευκολύνει την καθημερινότητά τους; Περιμένουν οκτώ μήνες, για να αποζημιωθούν για τις φυσιοθεραπείες και λογοθεραπείες που έχουν ήδη προκαταβάλει. Έχετε μήπως μεριμνήσει για τη δημιουργία ειδικών σχολείων, άρτια επανδρωμένων ειδικά όσον αφορά στα παιδιά με αυτισμό; Όλη η Ελλάδα έχει μόνο τρία τέτοια σχολεία. Αλλά τι λέω; Εδώ επιχειρείτε το κλείσιμο κάποιων από αυτά. Τι έχετε κάνει για τα παιδιά Ρομά, για να ενταχθούν στην κοινωνία, για τη συμπερίληψή τους, για την εξασφάλιση της συνεχόμενης εκπαίδευσή τους; Σταγόνες στον ωκεανό. Δεν σας ενδιαφέρει η παιδεία τους ούτε η κοινωνικοποίηση τους.

Μονοπώλιο του ενδιαφέροντός σας είναι τα δικαιώματα της ΛΟΑΤΚΙ κοινότητας και μάλιστα της κατηγορίας «+». Γιατί; Θα συμπεριληφθούν φαίνεται και άλλες ομάδες ως έχουσες δικαιώματα. Όπως άραγε ποιες; Γιατί τόση ζέση; Γιατί δεν ενδιαφέρεστε για τα ορφανά που είναι στα ορφανοτροφεία και περιμένουν οικογένειες και οι απαντήσεις τους είναι ότι οι αιτήσεις είναι περισσότερες από τα παιδιά; Και το λέω εγώ προσωπικά που ζήτησα παιδί ΑΜΕΑ. Αυτά τα παιδιά δεν έχουν Θεό; Και πότε, εν πάση περιπτώσει, κύριε Υπουργέ, θα ωριμάσουν όλα αυτά τα προβλήματα που έχω αναφέρει, για να μπορέσετε να τα επιμεληθείτε; Ποτέ.

Εδώ γίνονται βίαιες αλλαγές που επιχειρούνται να επιβληθούν στην κοινωνία και στην οικογένεια, όπως την ξέραμε. Σεβόμαστε μεν τις προσωπικές επιλογές του καθενός. Ωστόσο, υπάρχουν όρια και μάλιστα όταν εμπλέκονται παιδιά. Γιατί τα παιδιά, ξέρετε, έχουν και αυτά δικαιώματα, που ούτε μπορούν να διεκδικήσουν ούτε να εκφράσουν, δικαιώματα που σε καμία περίπτωση δεν πρέπει να προσφέρονται τελικά ως άλλοθι για την υλοποίηση των δικαιωμάτων και των επιθυμιών των ενηλίκων, όπως πρόκειται να συμβεί με το δικαίωμα στην τέλεση πολιτικού γάμου και κατά συνέπεια στην τεκνοθεσία από ομοφυλόφιλα ζευγάρια.

Αυτό δεν συνιστά κοινωνική πρόοδο. Όχι. Είναι ηθική έκπτωση. Το αφύσικο πρέπει ξαφνικά να γίνει αποδεκτό ως φυσικό, όπως η παραδοσιακή οικογένεια με τη μητέρα και τον πατέρα. Σκεφτείτε τι θα γίνει στα σχολεία με τα παιδιά αυτής της νέας προαλειφομένης κατηγορίας. Επιδιώκετε να υπάρξει παιδί που δεν θα έχει βιολογική μάνα; Τόσος μισογυνισμός; Πώς απαξιώνετε έτσι τη γυναίκα, μεταβάλλοντάς την σε μηχανή παραγωγής παιδιών. Χωρίς να παρεξηγηθώ, γιατί ο σημαντικός αυτός ρόλος της παρένθετης μητέρας έχουμε δει ότι έχει βοηθήσει πολλά ετερόφυλα ζευγάρια, παραδοσιακά ζευγάρια, για να φέρουν στον κόσμο ένα παιδί. Τις περισσότερες φορές στον ρόλο αυτόν της παρένθετης είναι ένα συγγενικό πρόσωπο του ζευγαριού.

Συνάδελφοι, άλλο η φύση και άλλο το παρά φύση. Μιλάμε για την πιθανότητα να δημιουργηθούν κατ’ επάγγελμα και κατ’ αμοιβή μητέρες, οι οποίες μάλιστα πολλές φορές μπορεί να είναι ταυτόχρονα και βιολογικές μητέρες παιδιών τα οποία θα δοθούν σε ομοφυλόφιλα ζευγάρια ανδρών. Τα παιδιά θέλουν σκέψη, θέλουν έγνοια, τάισμα, φροντίδα, υπομονή, πάνες, νουθεσίες, στήριξη, αγάπη, σεβασμό, εκπαίδευση και αφιέρωση ολόκληρης της ζωής μας. Δεν είναι διακοσμητικά στοιχεία. Και μιλάω και για παιδιά ΑΜΕΑ, γιατί έτυχε να είμαι μητέρα παιδιού ΑΜΕΑ.

Θέλω λίγο να σας επισημάνω το εξής. Αν οι γονείς μέσω παρένθετης μητέρας αποκτήσουν παιδί με αναπηρία, πώς θα το χειριστούν; Θα το κρατήσουν ή θα το οδηγήσουν σε κάποιο ίδρυμα κρυπτόμενο, πίσω από την έλλειψη γονικής σχέσης, βιολογικής και συναισθηματικής, καταπατώντας ελαφρά την καρδία ένα απλό ιδιωτικό συμφωνητικό; Το σύμφωνο συμβίωσης αρκεί ώστε τα ζευγάρια αυτά, τα ομοφυλόφιλα, να επισημοποιήσουν τη συμβίωσή τους. Ως εκεί.

Η Ελληνική Λύση λέει ρητώς όχι στον οποιονδήποτε υστερισμό του όρου γάμος και κυρίως της έννοιας και του ρόλου της μάνας, ο οποίος αντικαθίσταται από ξερά νούμερα και ουδέτερα ονόματα. Αν θέλει το κράτος να κάνει τη διαφορά, ας επιλύσει τα ζητήματα των δύο φύλων, στηρίζοντας πρώτα από όλα έμπρακτα τη γυναίκα που φέρνει στον κόσμο τη ζωή, τη μάνα, τη γυναίκα με τους πολλούς ρόλους στην οικογένεια, τη μάνα που στηρίζει μια μονογονεϊκή οικογένεια, όχι να αρκείται στα γνωστά ευχολόγια κάθε 8 του Μάρτη.

Η γυναίκα όχι μόνο δεν τυγχάνει βοήθειας ώστε να θελήσει να τεκνοποιήσει, αλλά, ακόμα και όταν αυτό συμβεί, επιβαρύνεται περισσότερο λόγω λιγοστών πλέον προνομίων εργασίας και σύνταξης, αλλά και ισχνής οικονομικής αρωγής. Στηρίξτε λοιπόν τη μάνα, τη γιαγιά, ακόμα και τη θεία με έλεγχο αλλά και αρωγή από κοινωνική λειτουργό όταν δεν υπάρχουν οι άλλες δύο. Είναι απαράδεκτο να υπάρχουν εργαζόμενες πενήντα πέντε ετών και ακόμα εξήντα χρονών με ανήλικα και να εξαναγκάζονται στην εργασία μόνο και μόνο διότι η πολιτεία τις έχει αφήσει αβοήθητες και εγκαταλελειμμένες. Στηρίξτε την παραδοσιακή ελληνική οικογένεια, διευκολύνοντας τον πατέρα και τη μητέρα στην καθημερινότητά τους, ώστε να μπορούν να περνούν ποιοτικό χρόνο με τα παιδιά τους.

Εσείς αντιθέτως αντί να ελαφρύνετε τα οικογενειακά βάρη και να βοηθήσετε τις οικογένειες, προσθέτετε και άλλα ακόμα πιο δυσβάσταχτα τα οποία κάνουν πλέον σχεδόν αδύνατη ακόμα και την ίδια την επιβίωση. Ακόμη περισσότερο η ποιότητα ζωής απομακρύνεται ολοένα και πιο πολύ από τη μέση ελληνική οικογένεια και αποτελεί πλέον άπιαστο όνειρο. Αφήστε, λοιπόν, τα παιδιά έξω από τις πολιτικές σκοπιμότητες και τις προσωπικές φιλοδοξίες και επιδιώξεις. Τα παιδιά δεν είναι παιχνίδια, είναι αυριανοί πολίτες, είναι η συνέχεια, είναι η διάρκεια, είναι το μέλλον που δεν πρέπει να αφήσουμε να σαρωθεί.

Κύριοι συνάδελφοι, ο γάμος δεν είναι ούτε κοινωνική συνθήκη, ούτε μόδα, ούτε πειραματισμός, ούτε πολύ περισσότερο, όπως άκουσα εδώ πέρα, λέει, «τελετή και ανταλλαγή όρκων», συνήθεια εντελώς ξενόφερτη. Ο γάμος είναι πρώτιστα μυστήριο, το μυστήριο της ένωσης δύο προσώπων, πρώτα ψυχικής και έπειτα και σωματικής με τις ευλογίες της Εκκλησίας μας και μετά την επικύρωση της πολιτείας. Αυτό είναι γάμος και μόνο αυτό. Και σε αυτό συμμετέχουν δύο και μόνο πρόσωπα διαφορετικού φύλου και είναι θήλυ και άρρεν. Οτιδήποτε διαφορετικό απλώς δεν είναι γάμος, δεν νοείται να είναι γάμος, μπορεί να ονομαστεί ό,τι θέλετε: ένωση, σύμφωνο συνεργασίας, συμβίωση βαθιά, βαθύτατη φιλία. Κανείς δεν το αρνείται, ούτε το απορρίπτει, αλλά όχι γάμος. Μην μπερδεύουμε τις έννοιες.

Το σύμφωνο συμβίωσης αρκεί για την ένωση των ομοφυλοφίλων. Δεν υπάρχει κανένας λόγος να θεσμοθετηθεί αυτό το μόρφωμα, το οποίο επιχειρείτε με το παρόν νομοσχέδιο-μόρφωμα, το οποίο κακώς, πολύ κακώς, και παραπλανητικά το ονομάζεται γάμο και το οποίο ουδεμία σχέση έχει με τον γάμο που ξέρουμε ως μυστήριο. Στο συγκεκριμένο νομοθέτημα πρέπει όλοι εμείς οι Βουλευτές να ψηφίσουμε ελεύθερα, να εκφραστούμε ανοιχτά, χωρίς πολιτικάντικα τερτίπια τύπου «αποχής», χωρίς εξαρτήσεις, χωρίς συναισθηματισμούς, μόνο με ακεραιότητα, όπως λέγαμε, αντρίκια. Ειδάλλως είμαστε ανύπαρκτοι, και ως ανύπαρκτοι ουσιαστικά δεν πρέπει να συμμετέχουμε στα κοινά, «ο μη μετέχων των κοινών ουκ απράγμων αλλ' αχρείος».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου.

Καλείται στο Βήμα η κ. Σία Αναγνωστοπούλου, Βουλευτής της Νέας Αριστεράς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Εγώ δεν θα μιλήσω αντρίκια, θα μιλήσω γυναικεία, με ό,τι σημαίνει αυτό. Θέλω να ξεκινήσω, λέγοντας ότι η Νέα Δημοκρατία δεν λογοκρίνεται, δεν κάνει αυτοκριτική, δεν ελέγχεται, όπως κάνει κάθε αλαζονική εξουσία. Άκουσα τον κ. Σκέρτσο εδώ, αντί να μιλήσει με έναν άλλο τρόπο, μάς είπε ότι στο κάτω-κάτω της γραφής η Νέα Δημοκρατία φέρνει αυτό το νομοσχέδιο, και εσείς, θέλοντας και μη, σερνόσαστε πίσω από εμάς. Για να ξεκαθαρίσουμε μερικά πράγματα. Τα είπα και στην επιτροπή θα τα επαναλάβω και τώρα. Εμείς είμαστε συνεπείς στις θέσεις που είχαμε πάντα, σ' ό,τι αφορά τα δικαιώματα, σ' ό,τι αφορά τη μάχη ενάντια σε έναν πολιτισμικό συντηρητισμό που το κόμμα σας έχει αποδείξει άπειρες φορές ότι τον διαθέτει. Γιατί φέρνετε τώρα αυτό το νομοσχέδιο δεν με αφορά και δεν θα το ψάξω αυτή τη στιγμή. Ξέρουμε βέβαια, αλλά δεν με αφορά.

Απέναντι στον πολιτισμικό συντηρητισμό, είχαμε πάντα μέτωπο και είχαμε πάντα μέτωπο όχι τώρα, ενός αιώνα και πλέον. Τα είπα και στην επιτροπή και θα τα επαναλάβω και τώρα. Αυτή η ιστορία ξεκινάει από τα τέλη του 19ου αιώνα και φτάνει μέχρι σήμερα με κορυφώσεις με ήττες, με νίκες και λοιπά. Είναι λοιπόν μια μεγάλη μάχη με ιστορικό βάθος. Και αυτά τα ιστορικά βάθη συγκρούονται αυτή τη στιγμή. Με τη μόνη διαφορά ότι για την Αριστερά τα δικαιώματα, ατομικά πήγαιναν χέρι-χέρι με τα κοινωνικά δικαιώματα, δεν μπορούσα να ξεχωρίσω. Για αυτό ποτέ δεν μπορούμε να κατηγορηθούμε ούτε για δικαιωματισμό, ούτε για οτιδήποτε τέτοια. Τα δικαιώματα είναι αυθύπαρκτα, τα δικαιώματα όμως πηγαίνουν και με τα κοινωνικά δικαιώματα.

Θα πω μόνο ένα πράγμα. Επειδή λέω και ξανατονίζω ότι η μάχη έχει ένα τεράστιο ιστορικό βάθος και επειδή άκουσα και τον κ. Βελόπουλο και τους Σπαρτιάτες και τη Νίκη και λοιπά, να ξεκαθαρίσω ένα πράγμα, ότι για πάρα πολλά χρόνια αυτές οι μάχες ήταν εναντίον της πατριαρχίας, του καταπιεστή σε οποιαδήποτε μορφή, του ίδιου του καπιταλιστικού συστήματος.

Ξέρετε πότε αποποινικοποιήθηκε η ομοφυλοφιλία; Σε μερικά κράτη μόλις πολύ πρόσφατα, γιατί ήταν αποικιακό κατάλοιπο σε αυτά τα κράτη. Στην Κύπρο, για παράδειγμα, στα τέλη του 20ου αιώνα αποποινικοποιήθηκε -τέλη, τέλη, όμως, ή το 1999 ή το 2000- γιατί ήταν ένα αποικιακό κατάλοιπο τότε, όταν οι αποικιοκράτες με τη δύναμη των χρημάτων, της εξουσίας και της θρησκείας όρμαγαν παντού στον κόσμο και επέβαλαν νόμους. Το φεμινιστικό κίνημα και το κίνημα της ΛΟΑΤΚΙ κοινότητας, των ομοφυλόφιλων, έδωσε γροθιά στην πατριαρχία, και αυτό δεν πρέπει να το ξεχνάμε.

Και να θυμίσω και κάτι προς όλες τις κατευθύνσεις. Οι πρώτοι οι οποίοι συζήτησαν για δικαιώματα ισότητας φύλων, ισότητας και των ομοφυλόφιλων με όλους τους άλλους ήταν οι σοσιαλδημοκράτες στην ενωμένη τους μορφή, οι κομμουνιστές και οι σοσιαλιστές. Και οι μπολσεβίκοι μετά την Οκτωβριανή Επανάσταση άνοιξαν τέτοιες προοπτικές που έκοβαν την ανάσα του κόσμου. Και γάμο ομοφυλόφιλων είχαν αναγνωρίσει και ισότητα και ισότητα των φύλων και τα πάντα. Μετά μπήκε πολύ νερό. Αυτό το «έκοβαν την ανάσα», όπως πολύ ωραία το έχει πει ο Μαρκ Μαζάουερ, κάπου το κρατάμε. Την έκοβαν μαζί με την υλική χειραφέτηση, γι’ αυτό μιλάμε συνέχεια και για όλα τα άλλα δικαιώματα.

Αυτό το κίνημα των ομοφυλόφιλων στη συνέχεια ήταν ένα κίνημα που έσπασε πάρα πολλές φορές το προσωπείο της πατριαρχίας και ό,τι προκύπτει από αυτό. Πολλές φορές μάλιστα το φεμινιστικό με το ομοφυλοφιλικό πήγαν χέρι-χέρι γιατί σπάγανε με τον ίδιο τρόπο, με διαφορετικές διεκδικήσεις, αλλά πάντως πήγαιναν χέρι-χέρι.

Εδώ όμως έχουμε σήμερα ένα νομοσχέδιο το οποίο βεβαίως κάποια από τα αιτήματα, κάποιες διεκδικήσεις τις ικανοποιεί και αφήνει κάποια άλλα για τα οποία δημιουργεί καινούργιες διακρίσεις. Δεν μπορεί να το κάνει η Νέα Δημοκρατία ολόκληρο το βήμα. Δεν γίνεται να το κάνει. Θα το κάνει μόνο όταν πιέζεται από κάπου αλλού. Εμείς βεβαίως, το είπαμε και με την εισηγήτριά μας και με όλους τους τρόπους, είμαστε υπέρ του νομοσχεδίου. Θα ψηφίσουμε. Έχουμε καταθέσει και τροπολογίες για τα πράγματα που θα έπρεπε να αλλάξουν σε αυτό το νομοσχέδιο για να είναι πλήρες και δεν θα απολογηθούμε.

Βεβαίως, αν ήταν η Νέα Δημοκρατία στη θέση όλων μας, θα έκανε το εξής απλό, όπως το έχει κάνει και άλλες φορές, θα καταψήφιζε για να δημιουργήσει πρόβλημα στον αντίπαλο. Δεν μπορούμε να το κάνουμε. Δεν μπορούμε να το κάνουμε για έναν απλό λόγο, γιατί τα δικαιώματα δεν μπαίνουν σε μικροκομματική αντιπαράθεση. Εσείς το έχετε κάνει και αυτή είναι η μεγάλη διαφορά, γιατί, ναι, εμείς έχουμε μάθει να απολογούμαστε. Έχουμε μάθει να απολογούμαστε σε αυτούς στους οποίους απευθυνόμαστε. Εσείς δεν έχετε μάθει να απολογείστε. Το ανέφερε ο Κοινοβουλευτικός μας Εκπρόσωπος πριν: Όταν πέρναγε το σύμφωνο συμβίωσης, ήσασταν εναντίον, εκτός από κάποιους και κάποιες. Κάποιες μάλλον, όχι κάποιους. Ήσασταν εναντίον και λέγατε ότι θα έρθει και ο γάμος των ομόφυλων ζευγαριών. Το φέρατε σήμερα. Σας είπα, δεν ξέρω για ποιους λόγους. Δεν θα καταψηφίσουμε για μικροκομματικούς λόγους, αλλά θα επιμείνουμε σε τρία πράγματα.

Εάν θέλουμε να μη διχάζεται η κοινωνία, αν θέλουμε πράγματι, αν το πιστεύετε -που εγώ δεν πιστεύω ότι το πιστεύετε- ότι τα δικαιώματα, η ισότητα των πάντων απέναντι στους νόμους, η ισότητα όλων των ατόμων έχει νόημα και μπορεί να λειτουργήσει, όπως για εμάς, δυναμικά και χειραφετικά, δεν μπορεί να μη συμβαδίζει με τις υλικές προϋποθέσεις για χειραφέτηση.

Εμείς, λοιπόν, ψηφίζουμε υπέρ, κρατώντας έναν τεράστιο αστερίσκο, ότι ο κ. Σκέρτσος ειδικά δεν έχει δικαίωμα σε αυτή τη Βουλή να κουνάει το δάχτυλο. Δεν έχει δικαίωμα. Και δεν έχει δικαίωμα να ξαναμιλήσει για ανθέλληνες, για μειωμένους πατριώτες, για εθνικές εξαιρέσεις κ.λπ.. Δεν έχει, γιατί δεν είναι συνεπής και δεν καταλαβαίνει στοιχειωδώς ούτε αυτό το νομοσχέδιο που καταθέτει. Γι’ αυτό λέω ότι είναι άλλοι λόγοι.

Εγώ όμως θα χαιρετήσω και από αυτή τη θέση το κίνημα της ΛΟΑΤΚΙ κοινότητας, όπως χαιρετάω το φεμινιστικό κίνημα, το οποίο ακόμα ζητάει ένα πράγμα: ο όρος «γυναικοκτονίες» να αναγνωριστεί επιτέλους για να δοθεί η πραγματική αιτία του εγκλήματος.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Επόμενος ομιλητής ο κ. Αθανάσιος Χαλκιάς, Βουλευτής των Σπαρτιατών.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αποτελεί ίσως το πιο αμφιλεγόμενο νομοσχέδιο που έχει φέρει μέχρι τώρα η Κυβέρνηση. Είναι απορίας άξιο πως φέρνει ένα τέτοιο νομοσχέδιο τη στιγμή που πολλοί συνάδελφοι Βουλευτές του κυβερνώντος κόμματος διαφωνούν, ανάμεσά τους και μέλη του Υπουργικού Συμβουλίου. Είναι λογικό να διαφωνούν για λόγους που θα εξηγήσω στη συνέχεια της τοποθέτησής μου, αλλά η διαφωνία δεν θα έπρεπε να μεταφράζεται σε αποχή από την ψηφοφορία, όπως επιχείρησαν να κάνουν πολλοί διαφωνούντες. Είναι συνταγματικά κατοχυρωμένο δικαίωμα των Βουλευτών, αλλά και υποχρέωσή τους να εκφράζουν ελεύθερα τη γνώμη τους και να ψηφίζουν κατά βούληση και συνείδηση. Γι’ αυτό, άλλωστε, εκλεχθήκαμε. Ευτυχώς δηλαδή που επικράτησε η κοινή λογική μεταξύ κάποιων εξ ημών και επιτύχαμε σε κλίμα καλής ενδοκοινοβουλευτικής συνεργασίας να έχουμε σήμερα ονομαστική ψηφοφορία.

Επί του νομοσχεδίου τώρα, στην ακρόαση των φορέων κατά τη συνεδρίαση της αρμόδιας επιτροπής ακούσαμε να τοποθετούνται υπέρ του νομοσχεδίου πολλοί, μεταξύ των οποίων η κ. Κωνσταντίνα Μαγκλάρα, Γενική Γραμματέας της Παιδοψυχιατρικής Εταιρείας Ελλάδας, ο κ. Νίκος Μακρής της Ελληνικής Ψυχολογικής Εταιρείας και η κ. Χριστίνα Κανακά από το Ινστιτούτο Υγείας του Παιδιού. Οι τρεις αυτοί επιστήμονες μας είπαν ότι οι διαθέσιμες μελέτες δείχνουν ότι δεν υπάρχουν αρνητικές επιπτώσεις σε ένα παιδί που μεγαλώνει από ομοφυλόφιλους γονείς. Οι τρεις αυτοί επιστήμονες παραβιάζουν τη θεμελιώδη αρχή της επιστημονικής έρευνας που λέει ότι πρώτα να βλέπουμε το σύνολο των δεδομένων και μετά να εξάγουμε συμπέρασμα.

Η μεγαλύτερη παγίδα στην οποία μπορεί να πέσει ένας επιστήμονας είναι να βρίσκει μελέτες και έρευνες που να επιβεβαιώνουν αυτό που επιθυμεί. Γιατί το λέω αυτό; Γιατί με μια απλή αναζήτηση βρέθηκαν όχι μία, όχι δύο, αλλά έντεκα έρευνες δημοσιευμένες σε έγκριτα επιστημονικά περιοδικά που αποδεικνύουν ότι η ανατροφή ενός παιδιού από ομοφυλόφιλους γονείς έχει τρομερές αρνητικές συνέπειες για την ψυχική του ισορροπία, την κοινωνικοποίησή του και τη γενικότερη πορεία της ζωής του. Τα ευρήματα αυτών των ερευνών τις οποίες και καταθέτω στα Πρακτικά δεν λήφθηκαν υπόψη από κανέναν, ούτε από τους έγκριτους ακαδημαϊκούς που έχει στους κόλπους της η Κυβέρνηση.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τις προαναφερθέντες μελέτες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λένε αυτές οι έρευνες; Επιγραμματικά: Τα παιδιά ομοφυλόφιλων ζευγαριών δείχνουν δυσκολία στο να εμπιστευτούν τους άλλους σε ποσοστό 42%. Το πρόβλημα γίνεται ακόμη πιο έντονο στα κορίτσια, που εμφανίζουν περισσότερες δυσκολίες στο να συνάψουν σχέσεις με το άλλο φύλο. Τα παιδιά με ομοφυλόφιλους γονείς έχουν διπλάσια πιθανότητα να εμφανίσουν προβλήματα συναισθηματικής σταθερότητας σε σχέση με τα παιδιά που μεγαλώνουν από δύο γονείς διαφορετικού φύλου, από μια μάνα και έναν πατέρα. Τα παιδιά με ομοφυλόφιλους γονείς είναι πιο πιθανό να αντιμετωπίσουν δυσκολίες στην ακαδημαϊκή τους εξέλιξη σε σχέση με τα παιδιά από ετερόφυλες οικογένειες, ενώ η πιθανότητα να εμφανίσουν ΔΕΠΥ είναι παραπάνω από διπλάσια. Αυτά είναι λίγα από τα ευρήματα.

Να περάσουμε και στο θέμα της παρένθετης μητέρας που ζητάει μετά μανίας η Αριστερά. Και εκεί υπάρχουν έρευνες που δείχνουν ότι οι νέοι που με συνελήφθησαν με παρένθετη μητέρα τείνουν να είναι πιο μπερδεμένοι, να αισθάνονται αποξενωμένοι από τις οικογένειές τους, να βιώνουν μεγαλύτερο βαθμό ψυχικού πόνου, ενώ εμφανίζουν μεγαλύτερες τάσεις για κατάθλιψη και κατάχρηση ουσιών σε σχέση με τα παιδιά που συνελήφθησαν με πιο παραδοσιακές μεθόδους.

Επίσης, αυτά τα παιδιά έχουν πρόβλημα κοινωνικοποίησης, εμφανίζουν μεγαλύτερο βαθμό προβλημάτων συμπεριφοράς, όπως αυξημένη επιθετικότητα ή αντικοινωνική συμπεριφορά, συναισθηματική αστάθεια, κατάθλιψη και αγχώδεις διαταραχές.

Βέβαια, δεν είναι μόνο αυτά τα σημεία που είναι προβληματικά στο θέμα της παρένθετης μητρότητας. Είναι δυνατόν να εμπορευματοποιήσουμε το γυναικείο σώμα μόνο και μόνο για να ικανοποιήσουμε τη δική μας ματαιοδοξία; Οι γυναίκες, αν επιτρέψουμε τέτοιες πρακτικές αδιακρίτως, μετατρέπονται σε παραγωγικές μηχανές σαν να είναι ζώα και όχι άνθρωποι. Δεν μιλάμε για μια γυναίκα που κυοφορεί το παιδί της αδελφής της. Δεν μιλάμε για μια μάνα που βοηθάει την ίδια της την κόρη. Αυτό που διεκδικούν τα αριστερά κόμματα σημαίνει ότι θα μπει μια τιμή ενοικίασης της γυναικείας μήτρας, γεγονός απαράδεκτο που δεν θα περάσει. Τουλάχιστον όχι όσο υπάρχουμε εμείς. Μπορεί η Κυβέρνηση να αρνείται το γεγονός ότι το νομοσχέδιο ανοίγει τον δρόμο για όλα αυτά, αλλά αν περάσει ο γάμος σήμερα, αύριο θα δεχόμαστε πιέσεις και για όλα τα υπόλοιπα.

Το νομοσχέδιο που φέρνει σήμερα η Κυβέρνηση ανοίγει όντως τον δρόμο για όλα αυτά. Αυτές θα είναι οι συνέπειες για τις γυναίκες και τον ψυχισμό των παιδιών. Τι είναι πιο σημαντικό από τα παιδιά μας; Ως πατέρας τριών τέκνων αναγνωρίζω καθημερινά τον διακριτικό ρόλο του γονέα. Άλλος ο δικός μου και άλλος της συζύγου μου και μητέρας των παιδιών μου. Ένα υγιές και ασφαλές περιβάλλον για το παιδί απαιτεί την ύπαρξη και των δύο. Καμμία ποσότητα αγάπης δεν είναι δυνατόν να καλύψει τους διαφορετικούς ρόλους της μητέρας και του πατέρα στην ομαλή μετάβαση του παιδιού από την παιδική ηλικία στην ενηλικίωση. Αν το σκεφτείτε καλά όλοι, εμείς είμαστε αυτό που είμαστε επειδή είχαμε μια μάνα και έναν πατέρα να μας διαμορφώνουν και να μας καθοδηγούν σε κάθε βήμα της ζωής μας. Οι γονείς μας και η θρησκεία μας.

Μεγαλώνοντας είχα την ευκαιρία να ακούσω τον Μακαριστό Αρχιεπίσκοπο Χριστόδουλο, ο οποίος σήμερα είναι πιο επίκαιρος από ποτέ. Και είπε, λοιπόν, σταθείτε όλοι όρθιοι στις επάλξεις σας και μη ξεπουλήσετε τα πρωτοτόκια σας. Ας διδάξουμε στα παιδιά σας την αλήθεια όπως την βίωσαν οι αείμνηστοι πατέρες μας. Ο λαός μας ξέρει να υπερασπίζεται τα ιερά και τα όσια της φυλής του. Το έχει κατ’ επανάληψη αποδείξει και θα το αποδείξει και πάλι. Αντίσταση και ανάκαμψη. Για να ξαναβρούμε ότι έχουμε χάσει, για να υπερασπιστούμε ότι κινδυνεύει.

Έχοντας τη συνείδησή μου ήσυχη, θα κλείσω λέγοντας το εξής: Σαν χριστιανός ορθόδοξος λόγο δίνω μόνο στον Χριστό, σαν Έλληνας Βουλευτής μόνο στον κυρίαρχο ελληνικό λαό. Ούτε ο Χριστός ούτε ο λαός το θέλουν αυτό το επαίσχυντο νομοσχέδιο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Επόμενος ομιλητής ο κ. Τάσος Οικονομόπουλος, Βουλευτής της Νίκης. Θα ακολουθήσει η κ. Κεφαλά και μετά η κ. Δούρου.

Ορίστε, κύριε Οικονομόπουλε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο σεβασμός της θέλησης του άλλου δεν αφορά μόνο στους ενήλικες αλλά σε όλους και κυρίως σε αυτούς που δεν μπορούν να εκφράσουν τη βούλησή τους, όπως τα παιδιά που η ψευδεπίγραφη δημοκρατία μας ποδοπατά με το υπό συζήτηση νομοσχέδιο.

Η ουσία του ζητήματος δεν είναι να δούμε το παιδί ως αντικείμενο ή απόκτημα, το οποίο δικαιωματικά θα πάρει ένα ομοφυλόφιλο ζευγάρι για να αποκτήσει τα ίδια δικαιώματα με τα ετεροφυλόφιλα ζευγάρια, αλλά ως ένα ζωντανό ον με ψυχή, νου και συναισθήματα. Από τη δική του σκοπιά πρέπει να δούμε τα πράγματα, προκειμένου να αποφασίσουμε ορθά για την τύχη του. Είναι αδιανόητο να παραβιάζουμε το ιερό δικαίωμα κάθε παιδιού να μεγαλώσει με πατέρα και μητέρα, όπως ο δημιουργός Θεός το προόρισε από τη φύση του.

Τα επιστημονικά αποτελέσματα αρκετών ερευνών για παιδιά μεγαλωμένα με ομοφυλόφιλους κηδεμόνες είναι συντριπτικά. Τα παιδιά αυτά παρουσιάζουν περισσότερα συναισθηματικά προβλήματα, έχουν χειρότερα αποτελέσματα σε ψυχομετρικές αξιολογήσεις άγχους και αυτονομίας, αντιμετωπίζουν δυσκολίες στον ρόλο φύλου, δυσκολίες στην οικειότητα και εμπιστοσύνη ακόμα και αυξημένη κατάθλιψη στην ενηλικίωση. Ακόμη επηρεάζει η ταυτότητα φύλου και ο σεξουαλικός τους προσανατολισμός είναι πιθανότερο να είναι ομοφυλοφιλικός. Επιστήμη χωρισμένη αρετής πανουργία εστί.

Δεν θα μείνω μόνο στην ψυχική βάσανο των υιοθετημένων παιδιών, ακόμα και αν αυτά περιβάλλονται με περισσή στοργή από εξαιρετικούς θετούς γονείς. Τα παιδιά αυτά συχνά αντιμετωπίζουν την υποτίμηση, κρυφή ή φανερή, και το στίγμα τους αγνώστου πατρότητας και μητρότητας, μόνο και μόνο επειδή υιοθετήθηκαν. Αναλογιστείτε πόσα πολλά περισσότερα θα τραβήξουν αυτά τα παιδιά, όταν συνειδητοποιήσουν ότι δεν αξιώθηκαν ούτε καν να έχουν θετή μητέρα και θετό πατέρα, αλλά ομοφυλόφιλους κηδεμόνες.

Ας μην παίζουμε με τις ψυχές αθώων παιδιών. Ο φάκελος των υιοθεσιών έχει και άλλες πολλές σκιές. Όταν η ζήτηση για παιδιά ανεβαίνει, ανεβαίνουν και οι ορέξεις όσων φιλοδοξούν να στήσουν κυκλώματα ποικίλης εμπορίας και υπηρεσιών. Αν σκάνδαλα ήδη συνέβαιναν στην Ελλάδα μας από προηγούμενες δεκαετίες, τώρα με τις αμέτρητες δομές και τα ασυνόδευτα παιδιά ποιον θα εμπιστευτούμε;

Σας το λέμε ευθέως. Ο ελληνικός λαός δεν σας εμπιστεύεται τη διαχείριση παιδιών με ανεξέλεγκτες προϋποθέσεις υιοθεσίας και το πώς θα καταλήξουν σε ύποπτες αγκαλιές. Να σας θυμίσουμε μερικούς λόγους γιατί δεν μπορούμε να σας εμπιστευτούμε; Βάλατε χέρι στην «Κιβωτό του Κόσμου» χωρίς να βρεθεί κανένας ένοχος, δολοφονήσατε υπολείψεις, τα κανάλια διαπόμπευσαν ανθρώπους με ψευδομάρτυρες και τελικά τι; Πήρατε τον έλεγχο για πολλά ακηδεμόνευτα παιδιά.

Την ίδια στιγμή, παλαιότερος Βουλευτής σας που καταδικάστηκε για παιδεραστία, κυκλοφορεί με παραγεγραμμένο το αδίκημα. Η λίστα Μίχου με πελάτες τέρατα για δωδεκάχρονες, εξαφανίστηκε από τα πρωτοσέλιδα. Βάλατε για λίγο παράμερα από το νομοσχέδιο, την ενοικίαση μήτρας γιατί εκτεθήκατε από την Αντιπολίτευση -τη δήθεν Αντιπολίτευση- που, όμως, είναι συνεργάτης σας στη συμπαιγνία κατά της παραδοσιακής οικογένειας.

Ο εξωκοινοβουλευτικός Αρχηγός της Αξιωματικής Αντιπολίτευσης είχε δηλώσει ανερυθρίαστα την επιθυμία του να παραγγείλει με τον σύζυγό του δύο παιδιά, δύο γιους για την ακρίβεια, μέσω παρένθετης μητέρας. Κατά παραγγελία παιδιά είχε εφαρμόσει και ο Χίτλερ. Χιλιάδες παιδιά γεννήθηκαν τότε στο θλιβερό πρόγραμμα Lebensborn, παιδιά κατά παραγγελία από αξιωματικούς SS και γυναίκες προδιαγραφών άριας φυλής. Τα παιδιά παραδόθηκαν για υιοθεσίες ή μεγάλωσαν σε ορφανοτροφεία. Η ιστορία επαναλαμβάνεται. Ο τότε χιτλερικός ολοκληρωτισμός μεταμφιέζεται σήμερα στον ροζ ολοκληρωτισμό. Οι τότε στρατιωτικές εντολές μεταμφιέζονται σε εμπορικές εντολές.

Με μια απλή περιήγηση στο διαδίκτυο -θα σας καταθέσω στα Πρακτικά για να μην τρώω το χρόνο τα σχετικά δημοσιεύματα και ιστοσελίδες- θα βρείτε ελκυστικά πακέτα παιδιών κατά παραγγελία για ΛΟΑΤΚΙ ζευγάρια που ζουν στην Ελλάδα. Μόλις με 32,5 χιλιάδες ευρώ θα βρουν δότρια ωαρίου όχι από λίστα αναμονής, αλλά με επιλογή και κριτήρια χρώμα ματιών, ύψος, βάρος, μόρφωση, ηλικία. Θα βρουν μήτρα για ενοικίαση, πάλι με κριτήρια επιλογής. Θα κάνουν υποβοηθούμενη γονιμοποίηση στο εξωτερικό και η δανεισμένη μήτρα με την γυναίκα υπάλληλο που τη μεταφέρει θα μετακομίσει στην Ελλάδα περίπου την εικοστή πέμπτη βδομάδα της κύησης για να γεννήσει εδώ μόλις με 12.000 ευρώ έξτρα χρέωση. Η πληρωμή με προκαταβολή και δόσεις.

Όλα τα γραφειοκρατικά τα γνωρίζουν. Μόνο ο απλός ελληνικός λαός μένει ανύποπτος ακούγοντας με ανοιχτό το στόμα για παιδιά ζευγαριών ΛΟΑΤΚΙ που δεν ξέρουμε πώς προέκυψαν και ξαφνικά δεν καλύπτονται από τη νομοθεσία.

Μας λέτε ότι η κοινωνία προχωράει, το μέλλον έρχεται και επιθυμείτε να αλλάξετε τον κόσμο. Αυτό δεν επιθυμούσε και ο Χίτλερ; Να αλλάξει τον κόσμο. Εσείς, όμως, το πάτε απαλά. Εισάγετε όλη τη νομοθετική διαφορά με την τακτική του σαλαμιού, φέτα-φέτα.

Μας δείχνετε ως υπόδειγμα τη βόρεια διεφθαρμένη Ευρώπη. Μας καλείτε να μοιάσουμε στη Γερμανία. Βέβαια στη Γερμανία έχουν και νόμιμους οίκους ανοχής για κτηνοβάτες. Θέλετε και αυτό να το εισάγετε στην Ελλάδα μας; Κι αν πίσω από τη γωνία θα φέρετε αντί πατέρα και μητέρα, τον γονέα 1 και γονέα 2, άραγε τι σας εμποδίζει να φέρετε αύριο τον γονέα 3 και 4; Σας φαίνονται υπερβολικά.

Προφανώς γνωρίζετε ότι στη Γερμανία η νέα πολιτική συζήτηση είναι ακριβώς γι’ αυτό, δηλαδή υποκατάσταση του γάμου με μια άναρχη πολυγαμία κάτω από τον προσχηματικό τίτλο «κοινότητες ευθύνης». Ευχαριστούμε. Αν θέλετε να κάνετε έτσι την πατρίδα μας, καλύτερα να πάτε εσείς να ζήσετε στη Γερμανία. Εδώ είναι ορθόδοξη Ελλάδα.

Εάν ο Χριστός περπατούσε σήμερα πάνω στη γη και περιδιάβαινε τούτη την Αίθουσα, αλλά και τα κρύφια της καρδιάς του καθενός μας, νομίζω θα μας έλεγε «Ουαί υμίν, γραμματείς και φαρισαίοι υποκριταί», διότι διυλίζετε τον κώνωπα των δικαιωμάτων των ισχυρών, δηλαδή των ομοφυλοφίλων, που απαιτούν υιοθεσίες παιδιών και καταπίνετε την κάμηλο των δικαιωμάτων των παιδιών, τα οποία δεν σας νοιάζει αν θα μεγαλώσουν χωρίς πατέρα ή μητέρα ούτε κι αν θα υποχρεωθούν να μάθουν από μικρά για την ομοφυλοφιλία των κηδεμόνων τους.

«Ουαί ημίν, γραμματείς και φαρισαίοι υποκριταί», θα μας έλεγε και πάλι, γιατί παραμυθιάζετε τον κόσμο με τις προεκλογικές πρωτοκαθεδρίες σας στις εκκλησίες, αλλά μόλις η εκκλησία εκφράσει ρητά την αντίθετη άποψη, εύκολα την απαξιώνετε για να επιβάλλετε το δικό σας γούστο, που ούτε στους γονείς σας δεν τολμάτε να περιγράψετε.

«Ουαί υμίν, γραμματείς και φαρισαίοι υποκριταί» θα έλεγε ακόμα και σε κάποιους άθεους, διότι ενώ κάνετε κήρυγμα για ελευθερογνωμία, ωστόσο τη γνώμη των διαφωνούντων στα κόμματά σας τη συντρίβετε, επικαλούμενοι κομματική πειθαρχία, εξωθώντας τους σε σύγκρουση ανάμεσα στη συνείδηση και στα βουλευτικά προνόμια.

Κυρίες και κύριοι Βουλευτές, είναι αναπόφευκτο να έρθουν τα σκάνδαλα. Όμως, αλίμονο σε εκείνον που θα τα φέρει. Να και άλλη μια προειδοποίηση του Χριστού. Απευθύνεται ιδιαιτέρως στους νομοθέτες. Για όποιον τολμήσει να σκανδαλίσει έστω και ένα μικρό αθώο παιδί, τον συμφέρει περισσότερο να κρεμάσει μια μυλόπετρα στον λαιμό του και να πέσει στη θάλασσα. Τόσο μεγάλη σημασία δίνει ο Χριστός στην αγνότητα της ψυχής των μικρών παιδιών. Ας την κρατήσουμε αγνή με όσα της αξίζουν, με μητέρα και πατέρα. Είναι η ελάχιστη υποχρέωσή μας, αν θέλουμε να λεγόμαστε άνθρωποι.

Κλείνω θυμίζοντάς σας ποιοι Συριζαίοι ψήφισαν τις Πρέσπες και ποιοι είναι Βουλευτές αυτή τη στιγμή. Ούτε Πρωθυπουργός πλέον είναι ο κ. Τσίπρας ούτε οι προδότες στη Βουλή. Από τους εκατόν πενήντα τρεις που ψήφισαν της ανερυθρίαστη συμφωνία των Πρεσπών, μόλις δεκαέξι είναι σήμερα Βουλευτές. Αυτή θα είναι και η δική σας τύχη, αν ψηφίσετε αυτό το νομοσχέδιο.

Και για τα Πρακτικά σας καταθέτω την ιστοσελίδα όπου γίνεται το εμπόριο αθώων παιδιών. Ορίστε και τι γράφει μέσα: ΛΟΑΤΚΙ παραγγέλνουν παιδιά κατά το δοκούν και η διάταξη περί εμπορίας βρεφών, το 323Α του Ποινικού Κώδικα, μπας και με ακούσει κανένας εισαγγελέας και φιλοτιμηθεί.

Ευχαριστώ πολύ.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Καλείται στο Βήμα η κ. Γεωργία Κεφαλά, Βουλευτής της Πλεύσης Ελευθερίας. Θα ακολουθήσει η κ. Δούρου και μετά η Υπουργός, η κ. Νίκη Κεραμέως για το μέρος του νομοσχεδίου της.

Μια ανακοίνωση ακόμη θα κάνω στο Σώμα. Θα φτάσουμε σήμερα μέχρι τον αριθμό εβδομήντα, την κ. Σπυριδάκη Αικατερίνη, και αύριο η συνεδρίαση θα αρχίσει στις 9 το πρωί. Ευχαριστώ πολύ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Να πω ότι ακούσαμε πάρα πολλά σήμερα. Το ξέραμε ότι θα ακούσουμε πολλά -βάζω και τον εαυτό μου μέσα-, γιατί υπήρξαν πολλές θεωρίες που έγιναν επιχειρήματα, άρνηση δικαιωμάτων για να μη συνδράμουμε την εγκληματικότητα, αξίες οι οποίες μπήκαν μπροστά από τα δικαιώματα άλλων ανθρώπων.

Και θα ήθελα να ξεκινήσω μιλώντας τη γλώσσα σας, την οποία ξέρω αρκετά καλά, τη γλώσσα της θρησκείας, αν και δεν έχει καμμία σχέση με το συγκεκριμένο νομοσχέδιο η θρησκεία και μιλώντας, βέβαια, και τη γλώσσα μου γιατί θα πω αυτά που σκέφτομαι.

Είναι τόσο σημαντικό να μιλάμε για δικαιώματα των ολίγων σήμερα; Δεν είναι πιο σημαντικό να μιλάμε για τα δικαιώματα των πολλών; Ποια είναι τα δικαιώματα των πολλών; Οικονομικά, κοινωνικά, πολιτιστικά, ατομικά και πολιτικά είναι μερικά από αυτά. Ποια είναι τα δικαιώματα των ολίγων; Τα ίδια.

Αυτό είναι το μεγαλείο των δικαιωμάτων. Έχουν όλοι τα ίδια και του ενός το δικαίωμα δεν εμποδίζει το δικαίωμα του άλλου. Η Οικουμενική Διακήρυξη των Δικαιωμάτων του Ανθρώπου είναι απόρροια μιας άλλης κακής μεταχείρισης μειονότητας, αριθμητικής μειονότητας, αυτής των Εβραίων του Ολοκαυτώματος. Η ανθρωπότητα στην προσπάθειά της να μην επαναλάβει το ίδιο λάθος δεν επ’ ουδενί συνθέτει τριάντα άρθρα το 1948 που αποτέλεσαν τομή στην ιστορία.

Δυστυχώς, οι άνθρωποι έχουμε την τάση να ξεχνάμε. Αλλά αυτά τα άρθρα τα οποία εμπλουτίστηκαν με την πάροδο του χρόνου και με τις καινούργιες ανάγκες για το περιβάλλον, την βιοϊατρική, την τεχνολογία σε σχέση με τον άνθρωπο βέβαια πάντα αυτά, έχουν πάντα το ίδιο μήνυμα, πως οι άνθρωποι είναι ίσοι και έχουν τις ίδιες βασικές ανάγκες που δεν μπορεί κανείς να τους τις στερήσει.

Το επόμενο πραγματικά ζητούμενο βήμα για μένα θα ήταν να απονείμουμε δικαιώματα στους ωκεανούς, στα δάση, στα βουνά, στα ποτάμια. Μπορεί να ακούγεται αστείο, αλλά έτσι θα έπρεπε να είναι, δυστυχώς πάλι. Είναι απαραίτητο. Και ξέρετε γιατί; Γιατί εμείς οι άνθρωποι έχουμε την τάση να βγάζουμε θεωρίες. Μας αρέσει να πιστεύουμε πως είμαστε πιο σημαντικοί από άλλους, πιο σωστοί από άλλους, πιο φυσιολογικοί από τους άλλους και τα άλλα, πιο απαραίτητοι από τους άλλους και τα άλλα, σαν παιδιά που ψάχνουν την έγκριση του πατέρα. Έχουμε αφανίσει δεκάδες είδη ζώων. Τα ζώα έχουν λιγότερη αξία από τη δική μας. Επίσημη θέση των περισσότερων θρησκειών είναι αυτό. Ο άνθρωπος είναι η κορωνίδα της δημιουργίας, ο αφέντης, του ανήκουν όλα. Και σταματάμε εκεί; Όχι βέβαια, δεν σταματάμε ποτέ. Το τέρας είναι αδηφάγο. Αν χθες ξύναμε τον πάτο του βαρελιού, το σημερινό βαρέλι δεν έχει καν πάτο. Ο άνθρωπος είναι ο καλύτερος. Δεν αρκεί όμως. Πρέπει να βρούμε και ποιος είναι ο καλύτερος από τους υπόλοιπους. Ο λευκός, ο κίτρινος, ο ευσεβής, ο εργατικός, ο ελεύθερος, ο ειλικρινής, ο ικανός, ο άντρας, ο ετερόφυλος; Οι διακρίσεις δεν έχουν τέλος. Δεν σας αρέσει η ευγονική και δικαίως, αλλά σας αρέσει το κρεβάτι του Προκρούστη. Ό,τι περισσεύει κόβεται και ότι δεν είναι αρκετό, τραβιέται και παραμορφώνεται.

Στο Δευτερονόμιο, μιας και μιλήσατε για την αθωότητα των παιδιών, λέει ξεκάθαρα: Επίσης τα μικρά παιδιά τα οποία σήμερα δεν μπορούν να ξεχωρίσουν το καλό και το κακό, αυτοί θα εισέλθουν εκεί. Εις αυτούς θα δώσω τη χώρα. Αυτοί θα κληρονομήσουν». Σίγουρα δεν εννοεί εσάς. Εσείς είσαστε τόσο σίγουροι για το καλό και το κακό που αποτελεί σκάνδαλο για τα ίδια σας τα πιστεύω.

Όταν καταλάβουμε πόσο σημαντικό είναι να κοιτάμε τις ανάγκες του διπλανού, χωρίς άμεσο όφελος, τότε θα ζήσουμε σε μια άλλη κοινωνία. Τότε και οι άλλοι θα σκύβουν πάνω από τις ανάγκες τις δικές μας, χωρίς να είναι λιγότερο ή περισσότερο σημαντικές. Τότε θα είμαστε σίγουροι πως θα κοιτάξουν και τις ανάγκες του παιδιού μας, του πατέρα μας, τις ανάγκες όλων μας. Θα ζούμε σε μια κοινωνία ίσων. Το να αποκτήσεις παιδί σήμερα είναι και δικαίωμα και προνόμιο για όλους, όμως. Είναι τύχη, είναι ευλογία. Δεν μπορούν όλοι να αποκτήσουν παιδιά. Τι θα λέγαμε άραγε για τη συνταγματικότητα που συζητάμε προηγουμένως αν ένα ετερόφυλο ζευγάρι που συμπράττει γάμο και παρόλα αυτά δεν μπορεί να αποκτήσει παιδιά ή δεν θέλει να αποκτήσει παιδιά; Θα έπρεπε να καταργήσουμε τον γάμο; Είναι αντισυνταγματικός ο γάμος εφόσον δεν προάγει την παραγωγή του έθνους ή τη μητρότητα; Αστεία πράγματα, πιστεύω.

Η φύση μάς έχει εγκαταλείψει από καιρό, γιατί ακούσαμε και γι’ αυτή. Τρέξαμε εμείς να φύγουμε από κοντά της, επειδή ξέρουμε πολύ καλά πως είναι σκληρή. Δεν είναι σκληρή όμως, είναι φυσική. Κάναμε τα αδύνατα δυνατά να ξεφύγουμε από τον θάνατο. Καταφέραμε να αποστειρώσουμε τα πάντα. Γεννάνε με καισαρική, πεθαίνουμε με μηχανήματα που μας κρατάνε στη ζωή. Ζούμε σε εικονικές πραγματικότητες. Συζητάμε με την τεχνητή νοημοσύνη και ταυτόχρονα δίνουμε μαθήματα περί φυσικής ζωής στους συνανθρώπους μας. Θεωρούμε την πυρηνική οικογένεια φυσική, ενώ είναι το αποτέλεσμα των τελευταίων σαράντα ετών, όταν η οικογένεια κλείστηκε σε διαμερίσματα και το παιδί από τότε είναι στην αποκλειστική φροντίδα και ευθύνη των γονιών, που εντελώς φυσικά κοντεύουν να τρελαθούν και αυτοί και τα παιδιά. Παλιότερα η εκτεταμένη οικογένεια της κοινότητας ήταν υπεύθυνη για τα παιδιά. Όποιος μπορούσε να προσφέρει κάτι, το προσέφερε. Όποια είχε γάλα, θήλαζε το παιδί που δεν είχε αρκετό η μητέρα του. Άρρωστο; Όχι. Πάνω από τις ηθικολογίες ήταν το συμφέρον του παιδιού.

Ακόμα πιο παλιά ο Αβραάμ και η Σάρα έπρεπε να κάνουν παιδί, όπως ξέρετε πολύ καλά. Ήταν πολύ μεγάλοι σε ηλικία όμως. Η λύση; Έμεινε έγκυος η Άγαρ, η υπηρέτρια της Σάρας. Λάθος; Εκμετάλλευση; Φυσικά. Όμως οι άνθρωποι πάντα έψαχναν το σωστό και πάντα το σωστό είχε την ικανότητα να ξεφεύγει, να μετακινείται. Και όποιος πει το αντίθετο θα είναι ψεύτης.

Καλούμαστε λοιπόν και εμείς να βρούμε το σωστό, σύμφωνα με την εποχή μας και τις ανάγκες της και βέβαια τα δικαιώματα των ανθρώπων. Και δεν περισσεύει κανείς σε αυτή την αναζήτηση.

Καλούμαστε λοιπόν, να νομοθετήσουμε βάσει κάποιας υποτιθέμενης ηθικοπλαστικής, υποκειμενικής αξίας ή βάσει του δικαίου που ισχύει για όλους και βάσει των αναγκών της εποχής μας; Εύχομαι να είναι το δεύτερο και εύχομαι να έχει την τόλμη που χρειάζεται.

Οι οικογένειες των ομόφυλων ζευγαριών υπάρχουν και θα υπάρχουν. Πόσες φορές ακούσαμε κάτι αρνητικό γι’ αυτές; Το μόνο που στοχοποιεί και στιγματίζει τα παιδιά τους είναι η κρισιολογίες, τα υποτιμητικά μας σχόλια και βλέμματα. Γι’ αυτό είμαστε υπεύθυνοι, κυρίες και κύριοι. Και είμαστε υπεύθυνοι όλοι και για όλα και για τις αυτοκτονίες και για την τάση για χρήση ουσιών και όλα αυτά, επειδή δεν αποδεχόμαστε τον συνάνθρωπό μας.

Από εσάς τους υπερασπιστές της φυσιολογικότητας προσπαθούν να προστατευθούν. Και η Κυβέρνηση της Νέας Δημοκρατίας αλλά και η κυβέρνηση ΣΥΡΙΖΑ φοβήθηκαν το πολιτικό κόστος, με αποτέλεσμα να ταλαιπωρούμε ακόμη αυτούς τους ανθρώπους και τα παιδιά τους, ενώ θα έπρεπε να αλλάξει το ελληνικό συγγενικό δίκαιο τολμηρά. Έτσι ενώ φάνηκε να έχουμε αρχικά ένα από τα προοδευτικότερα οικογενειακά δίκαια στην Ευρώπη, με την ισότητα μεταξύ τέκνων σε γάμο ή μη, νομική αναγνώριση της ταυτότητας φύλου, χωρίς προαπαιτούμενη χειρουργική επέμβαση, πάντα αφήναμε ένα παράθυρο ανοιχτό στον συντηρητισμό μας και μια συνθήκη γραφειοκρατίας και ταλαιπωρίας στους ενδιαφερόμενους, κάνοντας τις διαδικασίες δικαστικές, με συνέπεια την παραβίαση της ιδιωτικής τους ζωής και της απόφασης 2048, σύμφωνα με την οποία οι διαδικασίες αυτές θα έπρεπε να είναι γρήγορες, διαφανείς και χωρίς διακρίσεις.

Αναγνωρίζουμε λοιπόν και τώρα την ομόφυλη οικογένεια, αλλά όχι εντελώς. Δέχεται η εκκλησία ότι οι πνευματικοί γονείς του παιδιού μπορούν να έχουν συνάψει σύμφωνο συμβίωσης και να είναι του ιδίου φύλου, αλλά τους θεωρεί ακατάλληλους για γονείς. Εδώ δεν αμφισβητήθηκε η συνταγματικότητα της απόφασης αυτής ούτε το συμφέρον του παιδιού.

Και συνεχίζουμε με την υποκρισία όταν επιτρέπουμε ένα παιδί να έχει δύο νομικούς γονείς του ίδιου φύλου και όταν ένας απ’ αυτούς προβεί σε διόρθωση του καταχωρημένου φύλου του, κρατάει τα δικαιώματα του και τις υποχρεώσεις του από τη γονική μέριμνα, αλλά δεν του επιτρέπεται να διορθώσει το προηγούμενο όνομα στη ληξιαρχική πράξη του παιδιού του, με αποτέλεσμα να εμφανίζεται ένας γονέας που δεν υπάρχει πια.

Άρα ας προχωρήσουμε σε μεταβολή ληξιαρχικών πράξεων τέκνων διεμφυλικών γονέων, στην αυτόματη παραδοχή της γονεϊκότητας και για τα δύο άτομα εφόσον έχουν συνάψει γάμο, επέκταση και τροποποίηση των ταξινομικών καταλόγων ψυχικών διαταραχών, που σύμφωνα με τον Παγκόσμιο Οργανισμό Υγείας η ομοφυλοφιλία δεν αποτελεί ψυχολογική διαταραχή. Το δικαίωμα του αυτοπροσδιορισμού και της ελεύθερης ανάπτυξης της προσωπικότητας είναι ο ακρογωνιαίος λίθος της ελληνικής συνταγματικής τάξης και η επίκληση του Θεού της φύσης και των χρηστών ηθών δεν έχουν καμία σχέση με αυτά.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Παρακαλώ πολύ να κρατείται ο χρόνος. Είναι πάρα πολλοί οι ομιλητές, θα καθυστερήσουμε πολύ.

Καλείται στο Βήμα, η κ. Ειρήνη Δούρου, Βουλευτής του ΣΥΡΙΖΑ - Προοδευτική Συμαχία.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ πολύ, κύριε Πρόεδρε.

Κυρίες και κύριοι, βρισκόμαστε εδώ σήμερα σε μία συνεδρίαση, να μου επιτρέψετε να πω, για το αυτονόητο. Για να απολαμβάνουν ίσα δικαιώματα όλα τα ζευγάρια, ανεξαρτήτως φύλου στο γάμο και τη γονεϊκότητα. Όχι μόνο την τεκνοθεσία αλλά το δικαίωμα των παιδιών να αναγνωρίζονται και οι δύο γονείς του ως γονείς. Μιλάμε για ανθρώπινα δικαιώματα, μιλάμε για τα δικαιώματα των παιδιών και εδώ μπαίνει και τελεία, μπαίνει και παύλα. Για ανθρώπινα δικαιώματα που δεν μπαίνουν σε κανενός είδους ζυγαριά, που δεν γίνονται αντικείμενο δημοψηφισμάτων, που δεν ακολουθούν τάσεις ή ρεύματα. Διότι, κυρίες και κύριοι και πρωτίστως εκπρόσωποι του κυβερνώντος κόμματος, αν ίσχυε κάτι τέτοιο, το 1981 ο τότε Υπουργός Δικαιοσύνης του Φρανσουά Μιτεράν, ο Ρόμπερτ Μπαντεντέρ, κορυφαία προσωπικότητα του γαλλικού σοσιαλιστικού κόμματος, αλλά και της νομικής επιστήμης ο οποίος δυστυχώς έφυγε πρόσφατα από τη ζωή. Δεν θα καταργούσε τη θανατική ποινή, δεν θα πήγαινε κόντρα στους Γάλλους και οι Γαλλίδες που ήταν πλειοψηφικά υπέρ αυτής της βαρβαρότητας.

Εμείς, λοιπόν, σήμερα κυρίες και κύριοι ψηφίζουμε για τα στοιχειώδη. Γι’ αυτά που εσείς, ως Νέα Δημοκρατία, ήσασταν αντίθετοι σε όλα τα σχετικά νομοσχέδια που ήρθαν στη Βουλή, από το 2015 έως το 2019. Για τη συμπερίληψη, η οποία σε αντίθεση με εσάς, αποτελεί καταστατική αρχή του κόμματος της Αξιωματικής Αντιπολίτευσης για την ορατότητα της ΛΟΑΤΚΙ κοινότητας, την οποία εσείς συστηματικά περιφρονείτε. Και την περιφρονήσατε και προχθές, στην επιτροπή της Βουλής, απορρίπτοντας όλες τις σημαντικές προτάσεις των οργανώσεών τους για τη βελτίωση αυτού του νομοσχεδίου. Και μάλιστα έχουμε μια εύλογη απορία: Γιατί τους καλέσατε στην επιτροπή, αφού γνώριζαν εκ των προτέρων τις τρεις αλλαγές που προτείνουν και τους οποίους απορρίψατε εκ των προτέρων και συλλήβδην.

Η ΛΟΑΤΚΙ κοινότητα και οργανώσεις δεν είναι, κυρίες και κύριοι της Νέας Δημοκρατίας, πολύχρωμη διακόσμηση. Δεν προσφέρεται για πολύχρωμα πρωτοσέλιδα ότι «η Ελλάδα έγινε η επόμενη χώρα στην οποία αναγνωρίστηκε ο γάμος ΛΟΑΤΚΙ ζευγαριών», που ήδη υφίσταται σε πάρα πολλές χώρες της Ευρώπης.

Ψηφίζουμε, λοιπόν, σήμερα, κυρίες και κύριοι, ένα νομοσχέδιο απαραίτητο μεν, ανεπαρκές δε. Θα μπορούσα να αναφερθώ εξαντλητικά στις ελλείψεις, στις απορρίψεις σειρά κρίσιμων προτάσεων από τις οργανώσεις των συμπολιτών μας, αλλά -προσέξτε- και από τη Διεθνή Αμνηστία και την Εθνική Επιτροπή Δικαιωμάτων του Ανθρώπου, που είναι ο επίσημος σύμβουλος της πολιτείας για τα θέματα αυτά.

Για λόγους, λοιπόν, οικονομίας του χρόνου αναφέρω -έχουμε υποχρέωση ως κόμμα της Αξιωματικής Αντιπολίτευσης- τις τρεις τουλάχιστον σοβαρές παραλείψεις, που αποφάσισε η Κυβέρνηση, δείχνοντας αδιαφορία και περιφρόνηση προς την ΛΟΑΤΚΙ κοινότητα.

Πρώτον, δεν αντικατέστησε στο νομοσχέδιο την αναφορά σε ομόφυλα με την έκφραση «πρόσωπα ανεξαρτήτως φύλου». Δηλαδή, από το «ΛΟΑΤΚΙ» η Κυβέρνηση σταμάτησε στο «Λ» και το «Ο», ξέχασε τελείως το «Τ», τους διεμφυλικούς συμπολίτες μας και αγνοεί συστηματικά τα ΚΟΥΙΡ και τα ΙΝΤΕΡΣΕΞ άτομα.

Δεύτερον, βάζει τους γονείς να υιοθετήσουν τα παιδιά τους, αντί να θεσπίσει το τεκμήριο γονεϊκότητας, αναγκάζοντας τα ΛΟΑΤΚΙ ζευγάρια με υπάρχοντα παιδιά να κινήσουν τη βαριά δικαστική διαδικασία της τεκνοθεσίας.

Τρίτον, αποκλείει τα μελλοντικά έγγαμα ζευγάρια είτε γυναικών είτε ανδρών από την ιατρικώς υποβοηθούμενη αναπαραγωγή, ενώ την επιτρέπει στα ετερόφυλα υπογόνιμα ζευγάρια, αποδεχόμενη υποκριτικά την αναγνώριση των παιδιών, που γεννιούνται στο εξωτερικό με ιατρικώς υποβοηθούμενη αναπαραγωγή.

Κυρίες και κύριοι, θα μου επιτρέψετε πριν κατέβω από το Βήμα να σχολιάσω τον τρόπο που η Κυβέρνηση χειρίστηκε αυτό το νομοσχέδιο που η ίδια κατέθεσε και είναι ενδεικτικό πολλών από αυτά που συμβαίνουν τα τελευταία τέσσερα χρόνια στην πατρίδα μας.

Το πρώτο είναι η παρότρυνση του κυρίου Πρωθυπουργού προς εκείνους τους Βουλευτές της Νέας Δημοκρατίας, που διαφωνούν με το νομοσχέδιο, να πάνε για καφέ την ώρα της ψηφοφορίας, να απέχουν, δηλαδή. Εγώ δεν ξέρω, δεν θυμάμαι και δεν έχω διαβάσει για άλλον Πρωθυπουργό να καλεί ουσιαστικά τους Βουλευτές του σε αποχή.

Μια προτροπή αποκαλυπτική που δείχνει περιφρόνηση για το ίδιο το νομοσχέδιο, αλλά δεν είναι μόνο αυτό. Σε τέσσερις μήνες έχουμε Ευρωεκλογές. Η συμμετοχή των πολιτών σε αυτές είναι τουλάχιστον, από αρκετούς και αρκετές δημοκράτισσες και δημοκράτες, που δεν είναι υποκριτικά και αλά καρτ, αλλά ότι είναι κρίσιμη η συμμετοχή. Είναι το κορυφαίο διακύβευμα, ειδικά σήμερα που όλες οι έρευνες δείχνουν την ακροδεξιά να καλπάζει στην Ευρώπη και να μας πηγαίνει πίσω στα χρόνια του μεσοπολέμου.

Στη χώρα μας, όμως, έχουμε μια Κυβέρνηση που -προσέξτε- δίνει παράδειγμα αποχής των Βουλευτών την ώρα που πρέπει να δώσουμε το παράδειγμα της συμμετοχής του συνόλου των Ελλήνων πολιτών σε αυτή την κρίσιμη κάλπη.

Για μένα, αυτό δεν είναι μια απλή αντίφαση, είναι πολιτική επιλογή, γιατί ο κύριος Πρωθυπουργός θέλει «και την πίτα ολόκληρη και το σκύλο χορτάτο». Θέλει να εκπέμψει και ένα προοδευτικό προφίλ εκτός συνόρων και παράλληλα να διατηρήσει τη συνοχή του κόμματός του, χαϊδεύοντας τους ομοφοβικός εκφραστές του χθες τους υπέρμαχους του χουντικού συνθήματος «πατρίς, θρησκεία, οικογένεια».

Γι’ αυτό και δεν είναι λίγοι οι συμπολίτες μας, ακόμα και ψηφοφόροι που ουσιαστικά στην κάλπη την τελευταία των εκλογών, θεώρησαν ότι είναι αληθές το τεχνουργημένο ως κεντρώο προφίλ του Έλληνα Πρωθυπουργού που αναρωτιούνται «πόσοι σήμερα από τη Νέα Δημοκρατία θα υπερψήφιζαν ένα νομοσχέδιο που θα απαγόρευε τις αμβλώσεις»;

Πόσοι σήμερα από τη Νέα Δημοκρατία θα υπερψήφιζαν ένα νομοσχέδιο που θα καθιστούσε ξανά υποχρεωτικό τον θρησκευτικό γάμο. Και πόσοι σήμερα από τη Νέα Δημοκρατία, αν έφερνε ένα νομοσχέδιο η Κυβέρνηση και επανέφερε ξεχασμένες διακρίσεις μόνο και μόνο για να προσελκύσει ένα ακροδεξιό ακροατήριο που παρασύρεται δυστυχώς από άλλες σειρήνες σε αυτή την Αίθουσα, θα έπρατταν με έναν διαφορετικό τρόπο.

Σε ό,τι αφορά το ευρωπαϊκό προφίλ του κύριου Πρωθυπουργού. Αυτό, ούτως ή άλλως, έχει τρωθεί ανεπανόρθωτα από το πρόσφατο ψήφισμα-κόλαφο με μεγάλη μάλιστα πλειοψηφία του Ευρωπαϊκού Κοινοβουλίου, για τον τρόπο που το σύστημα εξουσίας στη χώρα μας, με επίκεντρο τον κύριο Πρωθυπουργό, υπονομεύει, απομειώνει το κράτος δικαίου.

Συνάδελφοι, που θεωρείται ότι από σήμερα το πρωί είστε βαθιά προσβεβλημένοι, γιατί σας αποκάλεσαν από τα κυβερνητικά έδρανα «ανθέλληνες», να σας θυμίσω ότι αρκετοί και αρκετές είχαμε πολιτικού μέντορα τον Μιχάλη Παπαγιαννάκη, ο οποίος ήταν στο Ευρωπαϊκό Κοινοβούλιο. «Ανθέλληνα» τον έλεγαν και τότε, γιατί έφερνε τα ζητήματα του περιβάλλοντος, τα ζητήματα της ισότητας των γυναικών και προσπαθούσε να αποκαταστήσει το κράτος δικαίου και το πραγματικό ευρωπαϊκό προφίλ της πατρίδας μας, ως ιδρυτικό μέλος της Ευρωπαϊκής Ένωσης και στον πυρήνα της Ευρωζώνης.

Για εμάς, λοιπόν, συνάδελφοι αυτό είναι παράσημο, δεν είναι ύβρις και αφήστε τους να μην ξέρουν τι λένε προκειμένου να γλυτώσουν, αυτό που έχει δημιουργηθεί για τη συνοχή του κυβερνώντος κόμματος.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ πολύ, κύριε Πρόεδρε.

Τελειώνοντας, λέω λοιπόν ό,τι και να κάνουνε, όσο και να καθυβρίσουνε κανονικοποιώντας τη χυδαιότητα και από τα κυβερνητικά έδρανα, η Κυβέρνηση φαίνεται -είναι ορατό δια γυμνού οφθαλμού- ότι προτάσσει την εσωτερική συνοχή της Νέας Δημοκρατίας, αντί των ανθρωπίνων δικαιωμάτων.

Γιατί, αλλιώς ο κ. Βορίδης, ο οποίος τάισε τις ανοησίες περί αντισυνταγματικότητας που ακούσαμε σήμερα μπερδεμένες με προσβολές προς το ένθεο συναίσθημα των συμπολιτών μας -και δεν χρειάζεται να έχεις διαβάσει τα θεολογικά κείμενα της απελευθέρωσης, να έχεις πάει τρεις φορές στην εκκλησία για να ξέρεις ότι από αυτό το Βήμα δεν πρέπει να μπερδεύεις τα θεολογικά κείμενα ….

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε!

**ΕΙΡΗΝΗ (ΡΕΝΑ) ΔΟΥΡΟΥ:** Ναι, ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ. Ολοκληρώστε.

**ΕΙΡΗΝΗ (ΡΕΝΑ) ΔΟΥΡΟΥ:** Λέω, λοιπόν, ότι από τη στιγμή που ο κ. Βορίδης βρίσκεται στη θέση του, το σημερινό νομοσχέδιο δεν μπορεί ούτε να κρύψει ούτε να σβήσει την επιχείρηση εργαλειοποίησης των ανθρωπίνων δικαιωμάτων από τον κύριο Πρωθυπουργό, αφού προτεραιότητα είναι η κοινωνική συνοχή.

Εμείς ως ΣΥΡΙΖΑ - Προοδευτική Συμμαχία θα υπερψηφίσουμε το νομοσχέδιο, αλλά σας λέμε ότι η υπόθεση της προστασίας της ομόφυλης οικογένειας στην Ελλάδα δεν τελειώνει σήμερα και θα είμαστε εδώ για τα στοιχειώδη και τα αδιαπραγμάτευτα, για τα ανθρώπινα δικαιώματα για όλες, όλους, όλα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δούρου.

Παρακαλώ πολύ να τηρείτε ο χρόνος. Δεν είναι δυνατόν να πηγαίνουμε δέκα λεπτά και να πρέπει να το λέμε συνεχώς. Δεν θέλουμε να κάνουμε παρατηρήσεις, αλλά δεν γίνεται αυτό το πράγμα.

Καλείται στο Βήμα η κ. Νίκη Κεραμέως, η Υπουργός, για το μέρος του νομοσχεδίου που την αφορά.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κυρία και κύριοι Υπουργοί, κυρίες και κύριοι συνάδελφοι, ευθύνη και χρέος μιας δημοκρατικής πολιτείας είναι η διασφάλιση της ισότητας όλων των πολιτών της, απέναντι στο νόμο και η ανεμπόδιστη άσκηση των δικαιωμάτων τους.

Στον πυρήνα της δημοκρατίας μας είναι η προστασία των δικαιωμάτων, όχι των πολλών ή των λίγων, αλλά του καθενός και της καθεμιάς. Και το νομοσχέδιο που συζητούμε σήμερα στην Ολομέλεια της Βουλής των Ελλήνων αφορά ακριβώς αυτό: Διασφαλίζει την ισότητα όλων απέναντι στον νόμο και κατοχυρώνει δικαιώματα ενηλίκων και παιδιών.

Το 2015, νεοεκλεγείσα τότε Βουλευτής, είχα τοποθετηθεί στην Ολομέλεια της Βουλής υπέρ του νομοσχεδίου για την επέκταση του συμφώνου συμβίωσης στα ομόφυλα ζευγάρια.

Και είχα πει επί λέξει: «Στην πολιτική μπήκα για να εκφράζω την άποψή μου ελεύθερα και με κάθε ειλικρίνεια, χωρίς δεύτερες σκέψεις και χωρίς τακτικισμούς». Την ίδια θετική στάση είχα κρατήσει και στο σαφώς πιο δύσκολο πολιτικά θέμα της αναδοχής από ομόφυλα ζευγάρια. Οκτώ χρόνια μετά, συνεπής στις θέσεις αυτές, και παρά τις όποιες αντιδράσεις στον δημόσιο διάλογο, παίρνω τον λόγο σήμερα για να παραθέσω λόγους για τους οποίους θεωρώ σημαντικό το νομοσχέδιο που κατοχυρώνει την ισότητα στον πολιτικό γάμο.

Και θέλω εκ προοιμίου να συγχαρώ τον Υπουργό Επικρατείας και εισηγητή κ. Άκη Σκέρτσο, τον κ. Αλέξη Πατέλη, τον κ. Θανάση Κοντογεώργη, όλη την ομάδα που υποστήριξε το εγχείρημα αυτό και που έθεσε στη διάθεση του κοινού αναλυτική τεκμηρίωση, την εισηγήτρια της Νέας Δημοκρατίας κ. Μαρία Συρεγγέλα, αλλά θέλω να συγχαρώ και όλους όσους συμμετείχαν στον δημόσιο και στον κοινοβουλευτικό διάλογο, όποια θέση και αν πρεσβεύουν, θετική ή αρνητική. Διότι αυτός ο εκτενής και εμπεριστατωμένος διάλογος που έγινε για το ζήτημα αυτό και που συνεχίζεται και τώρα στην Ολομέλεια της Βουλής θεωρώ προσωπικά ότι είναι πλούτος για τη δημοκρατία μας, τη βαθαίνει, τη δυναμώνει.

Οι λόγοι λοιπόν για τους οποίους θεωρώ σημαντικό το νομοσχέδιο είναι πολλοί. Θα ξεχωρίσω τρεις απ’ αυτούς:

Λόγος πρώτος: Είναι ζήτημα δικαιωμάτων των ενηλίκων. Κυρίες και κύριοι συνάδελφοι, πιστεύω βαθιά στον θεσμό του γάμου. Ο γάμος είναι ένας μακραίωνος θεσμός που λειτουργεί ως το επιστέγασμα της αγάπης δύο ανθρώπων που επιλέγουν να πορευτούν μαζί στη ζωή, με κοινούς στόχους, κοινές προσδοκίες, κοινά όνειρα. Και πιστεύω επίσης στην ισότητα απέναντι στον νόμο. Θεωρώ την ισότητα αυτή συστατικό στοιχείο κάθε φιλελεύθερης δημοκρατίας.

Σήμερα όμως στο ζήτημα του πολιτικού γάμου δεν υπάρχει ισότητα όλων απέναντι στον νόμο. Υπάρχουν συμπολίτες μας οι οποίοι εξαιτίας του σεξουαλικού τους προσανατολισμού αποκλείονται από τον θεσμό αυτό, τους οποίους η πολιτεία τους διαφοροποιεί. Άρα, ναι, είναι ζήτημα δικαιωμάτων ομόφυλων ζευγαριών, αλλά επί της ουσίας είναι ζήτημα ισότητας των πολιτών, ισότητα στον θεσμό του γάμου, ισότητα στον θεσμό του πολιτικού γάμου. Διότι προφανώς η ρύθμιση αυτή δεν επιδρά επουδενί στον θεσμό του θρησκευτικού γάμου.

Από τις τριάντα οκτώ χώρες-μέλη του ΟΟΣΑ η ισότητα στον γάμο ισχύει σε είκοσι έξι και σε δεκαπέντε χώρες της Ευρωπαϊκής Ένωσης. Σε καμμία από αυτές τις χώρες δεν έχει υπάρξει μετά πισωγύρισμα, ανεξαρτήτως των όποιων μετέπειτα αλλαγών στις κυβερνήσεις. Άλλωστε, η σχέση ενός ομόφυλου ζευγαριού εμπίπτει στην έννοια της οικογενειακής ζωής του άρθρου 8 της Ευρωπαϊκής Σύμβασης των Δικαιωμάτων του Ανθρώπου, σύμφωνα με το ίδιο το Δικαστήριο της Ευρωπαϊκής Ένωσης και το Ευρωπαϊκό Δικαστήριο Δικαιωμάτων του Ανθρώπου. Ο πρώτος λόγος λοιπόν είναι ζήτημα δικαιωμάτων των ενηλίκων.

Δεύτερος λόγος: Ζήτημα δικαιωμάτων των παιδιών. Και θέλω να σας περιγράψω τι αντιμετωπίζουμε σε τακτά χρονικά διαστήματα στο Υπουργείο Εσωτερικών. Σκεφτείτε το εξής. Ένα ζευγάρι ομόφυλων, δύο άντρες, ένας Έλληνας και ένας Βέλγος, έχουν παντρευτεί στο εξωτερικό και έχουν αποκτήσει παιδί στο εξωτερικό και θέλουν να εγγράψουν το παιδί αυτό στο ελληνικό δημοτολόγιο. Δεν μπορούν να εγγράψουν ως παιδί της οικογένειας αυτής το παιδί αυτό. Το παιδί θα εγγραφεί ως παιδί του αναγνωρισμένου πατέρα, του βιολογικού πατέρα, και όχι του άλλου. Το ελληνικό κράτος δεν αναγνωρίζει καμμία έννομη σχέση με τον μη αναγνωρισμένο πατέρα. Αν ο αναγνωρισμένος πατέρας δεν είναι ο Έλληνας, το παιδί δεν θα πάρει την ελληνική ιθαγένεια. Αν το παιδί χρειαστεί να πάει στο νοσοκομείο, δεν θα μπορεί να το φροντίσει ο μη αναγνωρισμένος πατέρας. Αν ο αναγνωρισμένος πατέρας πάθει κάτι, το παιδί θα καταλήξει σε ίδρυμα ή σε μακρινούς συγγενείς. Δεν θα μπορεί το παιδί αυτό να κληρονομήσει τον μη αναγνωρισμένο πατέρα του. Πού είναι λοιπόν η ισότητα δικαιωμάτων των παιδιών; Γιατί, κυρίες και κύριοι συνάδελφοι, το παιδί αυτό να έχει λιγότερα δικαιώματα από τα δικά μου τα παιδιά τα οποία γεννήθηκαν σε μια οικογένεια ετερόφυλου ζευγαριού; «Αν είσαι γονέας σε μια χώρα, είσαι γονέας σε κάθε χώρα», όπως έχει αναφέρει η Πρόεδρος της Ευρωπαϊκής Επιτροπής κ. Ούρσουλα φον ντερ Λάιεν.

Άρα ο πρώτος λόγος που σας ανέφερα, η ισότητα στον γάμο και τα δικαιώματα των ενηλίκων, είναι εν τέλει άρρηκτα συνδεδεμένος με τον δεύτερο, δηλαδή με τα δικαιώματα των παιδιών.

Και έρχομαι στον τρίτο λόγο, για τον οποίο θεωρώ ιδιαιτέρως σημαντικό το νομοσχέδιο αυτό. Χρέος της εκάστοτε Κυβέρνησης είναι να προστατεύει τα δικαιώματα των πολλών και των λίγων, των πλειοψηφιών και των μειοψηφιών. Ακούω συχνά στον δημόσιο διάλογο το ερώτημα: «Μα καλά πόσους πια αφορά το ζήτημα αυτό της ισότητας στον γάμο;».

Θα απαντήσω ότι, κατά την άποψή μου, και βλέποντας και τα στοιχεία που αφορούν στο Υπουργείο Εσωτερικών και στα δημοτολόγια, δεν αφορά και τόσους λίγους, αλλά και πολύ λίγους να αφορούσε και μόλις έναν να αφορούσε, πάλι, κατά τη γνώμη μου, θα είχε χρέος η Κυβέρνηση να εισηγηθεί το νομοσχέδιο αυτό και να αποκαταστήσει την ισότητα στον γάμο. Διότι, κυρίες και κύριοι συνάδελφοι, χρέος της εκάστοτε κυβέρνησης είναι να προστατεύει και να θωρακίζει τα δικαιώματα όχι μόνο των πλειοψηφιών, αλλά και των μειοψηφιών, να νομοθετεί όχι μόνο για τους πολλούς αλλά και για τους λίγους και για τον έναν.

Η πραγματικότητα αλλάζει, οι κοινωνίες προσαρμόζονται και χρέος της πολιτείας είναι να ανοίγει δρόμους προς όφελος των πολιτών, δρόμους που μπορεί παλιότερα να φάνταζαν ερμητικά κλειστοί. Στο παρελθόν σόκαρε πολλούς η θεσμοθέτηση του πολιτικού γάμου, η αποποινικοποίηση της μοιχείας και πηγαίνοντας πιο πίσω στον χρόνο η ισότητα των φύλων, το δικαίωμα ψήφου στις γυναίκες. Και σήμερα όλα αυτά τα ζητήματα είναι αυτονόητα.

Πιστεύω βαθιά, κυρίες και κύριοι συνάδελφοι, ότι η συμπερίληψη δεν απειλεί τις κοινωνίες μας, τις ενδυναμώνει, τις εμπλουτίζει. Και το νομοσχέδιο αυτό έρχεται και κάνει ένα ακόμη σημαντικό βήμα στη δημιουργία μιας συλλογικής αντίληψης ότι όλοι μας είμαστε άξια και ισότιμα μέλη της κοινωνίας μας.

Ακούω επίσης στον δημόσιο διάλογο: «Μα εδώ έχουμε τόσα προβλήματα, με αυτό θα ασχολούμαστε;». Σωστά, υπάρχουν μεγάλα προβλήματα και μεγάλες προκλήσεις, με μια από τις μεγαλύτερες επί του παρόντος, κατά τη γνώμη μου, αυτή της ακρίβειας. Χρέος της Κυβέρνησης είναι να καταπιάνεται με τα ζητήματα αυτά και να βρίσκει λύσεις. Κι αυτό ακριβώς είναι που κάνει η Κυβέρνηση του Κυριάκου Μητσοτάκη με συνέπεια από το 2019. Την ίδια στιγμή όμως χρέος της Κυβέρνησης είναι και να διασφαλίζει τα δικαιώματα όλων των πολιτών.

Και θέλω να κλείσω με μια τελευταία σκέψη. Είναι αλήθεια ότι τους περισσότερους πολίτες, όπως και τους περισσότερους από εμάς σε αυτή την Αίθουσα, δεν τους αφορά προσωπικά το ζήτημα αυτό. Είναι σε γάμο, σε συμβίωση, σε σχέση, με άτομα του άλλου φύλου. Όμως, από τη στιγμή που το ζήτημα αυτό αφορά κάποιους συμπολίτες μας, που αποκλείονται από δικαιώματα, είτε αυτοί είναι ενήλικοι, είτε αυτοί είναι ανήλικοι, τότε, κυρίες και κύριοι συνάδελφοι, καταθέτω την άποψη ότι αυτό μας αφορά όλους, αφορά την κοινωνία μας, αφορά το κράτος δικαίου, αφορά τη δημοκρατία μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υπουργό κ. Κεραμέως.

Επόμενος ομιλητής είναι ο κ. Μιλτιάδης Χρυσομάλλης, Βουλευτής της Νέας Δημοκρατίας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Τα ανθρώπινα δικαιώματα αποτελούν απαραίτητη συνθήκη. Πώς όμως μπορούμε να είμαστε σίγουροι ότι τα δικαιώματά μας δεν επεκτείνονται εις βάρος των δικαιωμάτων των άλλων; Μια κοινωνία με απεριόριστα δικαιώματα είναι ανίκανη να αντισταθεί στην αντιξοότητα. Αν δεν επιθυμούμε να μας κυβερνά μια καταναγκαστική αρχή, τότε ο καθένας μας πρέπει να χαλιναγωγήσει τον εαυτό του. Μια σταθερή κοινωνία δεν επιτυγχάνεται με την εξισορρόπηση αντίθετων δυνάμεων, αλλά με τον συνειδητό αυτοπεριορισμό, επιτυγχάνεται μέσω της αρχής ότι είμαστε πάντα υποχρεωμένοι να αναφερόμαστε στο αίσθημα της ηθικής δικαιοσύνης.

Κατ’ εμέ οι σκέψεις αυτές του νομπελίστα Σολζενίτσιν, αποτυπωμένες το 1990, περιγράφουν, κατά την άποψή μου, το ουσιαστικό πρόβλημα που εμπεριέχεται στο σχέδιο νόμου για τον γάμο και την τεκνοθεσία των ομόφυλων ζευγαριών. Και το πρόβλημα αυτό δεν είναι άλλο από τον περιορισμό ενός αποδιδόμενου δικαιώματος όταν αυτό προσβάλλει ένα έτερο δικαίωμα το οποίο όλοι μας θεωρούμε υπέρτατο, αυτό το δικαίωμα των παιδιών σε μια υγιή, ασφαλή και ισόρροπη συναισθηματικά παιδική ηλικία.

Το τελευταίο διάστημα γίναμε κοινωνοί μιας πληθώρας εκκλήσεων σχετικά με την προστασία των παιδιών των ομόφυλων ζευγαριών που έχουν αποκτηθεί στην αλλοδαπή ή προέρχονται από ετερόφυλους γάμους για την ανάγκη ίσης μεταχείρισης αυτών των ζευγαριών στο θέμα του γάμου σε σχέση με τα ετερόφυλα ζευγάρια. Ακούσαμε για τον υψηλό δείκτη ευτυχίας των χωρών που έχουν θεσμοθετήσει ήδη νομικά το δικαίωμα αυτό, για την πληθώρα των μελετών που μιλούν για μηδενικές διαφοροποιήσεις μεταξύ των παιδιών που μεγαλώνουν σε ετερόφυλες και ομόφυλες οικογένειες και εν τέλει για την υποχρέωση της πολιτείας και του Συντάγματος να ακολουθήσουν τις κοινωνικές εξελίξεις.

Ακούσαμε μάλιστα ως παράδειγμα την ψήφο των γυναικών, την κατάργηση της μοιχείας ως ποινικού αδικήματος και τον πολιτικό γάμο και τοποθετήσαμε στο στόχαστρο κάθε αντίθετη άποψη, χαρακτηρίζοντάς τη το λιγότερο ως υπερσυντηρητική.

Είναι έτσι όμως, κυρίες και κύριοι Βουλευτές; Κατ’ αρχάς θέλω να τονίσω ότι σέβομαι απόλυτα τον σεξουαλικό προσανατολισμό κάθε συνανθρώπου μου. Είμαι εδώ για να συζητήσω με επιχειρήματα και όχι με ταμπέλες που κάποιοι θέλουν να βάλουν. Βρισκόμαστε εδώ όχι για να νομοθετήσουμε την αγάπη. Αυτή είναι δεδομένη και υπάρχει προς όλες τις κατευθύνσεις. Βρισκόμαστε εδώ για να νομοθετήσουμε ή όχι την απονομή ενός δικαιώματος σε μια ομάδα συμπολιτών μας στη βάση της ισότητας.

Και ήδη κατ’ εμέ ξεκινούμε από λανθασμένη βάση, γιατί είναι γενικώς αποδεκτό στην ελληνική και διεθνή επιστημονική κοινότητα ότι η ισότητα επιβάλλει την ίση μεταχείριση όμοιων καταστάσεων και την άνιση μεταχείριση ανόμοιων καταστάσεων. Και, όπως ορθά αναφέρουν καθηγητές Συνταγματικού Δικαίου επικαλούμενοι το δικαίωμα στη διαφορετικότητα, αποδεχόμαστε ότι προσπαθούμε να ρυθμίσουμε ανόμοια πράγματα στην έννοια του γάμου, πράγματα που μέχρι σήμερα έχουν ρυθμιστεί εκτός Ελλάδος από δικαστήρια που ερμήνευσαν διασταλτικά την ξεκάθαρη διατύπωση του άρθρου 16 της Χάρτας Δικαιωμάτων του ΟΗΕ και του άρθρου 12 της Ευρωπαϊκής Σύμβασης Ανθρωπίνων Δικαιωμάτων, ότι δικαίωμα στον γάμο έχουν άνδρες και γυναίκες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Το μεγάλο ζήτημα όμως με τον γάμο είναι η απόδοση του δικαιώματος στην τεκνοθεσία που ακολουθεί. Το άρθρο 21 του Συντάγματος μας επιβάλλει ως πολιτεία και κοινωνία να προστατεύσουμε -εκτός της οικογένειας, του γάμου και της μητρότητας- και την παιδική ηλικία. Αναρωτιέμαι, έχουμε επαρκή δεδομένα ότι το υπέρτερο αυτό δικαίωμα προστατεύεται επαρκώς μέσα στο πλαίσιο της τεκνοθεσίας από ομόφυλα ζευγάρια;

Ακούσαμε για πλείστες μελέτες που βεβαιώνουν ότι δεν υπάρχουν διαφοροποιήσεις μεταξύ ετερόφυλων και ομόφυλων ζευγαριών. Δεν ακούσαμε όμως τίποτα για τις αντίθετες μελέτες, οι οποίες παρουσιάζουν τα προβλήματα που αναπτύσσουν τα παιδιά. Μελέτες που διαθέτουν ένα βασικό πλεονέκτημα, βασίζονται στα δεδομένα επαγγελματιών υγείας αλλά και στα ίδια τα παιδιά. Σε αντίθεση με τις δήθεν θετικές μελέτες, που βασίζονται κατά κανόνα στη συμπλήρωση ερωτηματολογίων από τους ίδιους τους ομόφυλους γονείς, με ό,τι συνεπάγεται αυτό για την ακρίβειά τους.

Ενδεικτικά μελέτες του 2007, του 2012, του 2015, άλλες μελέτες του 2016 και 2017, ποιοτικές μελέτες του 2011 με εφήβους με ομόφυλους γονείς αναφέρουν ότι τα παιδιά αυτά παρουσιάζουν διπλάσιες πιθανότητες να εμφανίσουν προβλήματα στην ενήλικη ζωή τους, στίγμα στην ανήλικη ζωή τους στο σχολείο, προβλήματα εσωτερίκευσης και εξωτερίκευσης προβληματικών συμπεριφορών, διπλάσια πιθανότητα συναισθηματικών προβλημάτων σε σχέση με παιδιά από ετερόφυλες οικογένειες, με το 60% των παιδιών αυτών να εμφανίζει διαταραχή ελλειμματικής προσοχής και υπερκινητικότητας, 50% μαθησιακές δυσκολίες, διπλάσια πιθανότητα ανάπτυξης συναισθηματικής διαταραχής, δυσκολία στην απόκτηση της δικής τους ταυτότητας, της έννοιας του εαυτού τους, όπως και του διαχωρισμού της ύπαρξης και της εικόνας τους από εκείνη των γονέων τους, εγκλωβισμό στη σεξουαλική ταυτότητα των ομόφυλων γονέων.

Το 70% των παιδιών που ανήκουν σε ομόφυλα ζευγάρια φαίνεται να έχει υποστεί κοινωνική διάκριση τουλάχιστον μιας μορφής, που φαίνεται να επιδρά αρνητικά στη φυσική δραστηριότητα, την ψυχική υγεία, τα συναισθηματικά προβλήματα του παιδιού και την οικογενειακή συνοχή.

Είμαστε έτοιμοι ως κοινωνία να αφήσουμε τα παιδιά να βιώσουν τέτοιες συμπεριφορές; Είμαστε έτοιμοι ως πολιτεία; Καταθέτω και τις συγκεκριμένες μελέτες παρακαλώ για τα Πρακτικά. Ευχαριστώ.

(Στο σημείο αυτό ο Βουλευτής κ. Μιλτιάδης (Μίλτος) Χρυσομάλλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, η επίτευξη ισορροπίας μεταξύ αυτού που είναι δήθεν σωστό και αυτού που είναι δυνατό σε ένα τρέχον κοινωνικό και πολιτικό περιβάλλον είναι μια συνεχής πρόκληση για τους κοινωνικούς λειτουργούς και τις οργανώσεις του. Σήμερα αισθάνομαι πως έχουμε χάσει αυτή την ισορροπία. Αισθάνομαι πως έχουμε ξεχάσει πως οικογένεια σημαίνει περιορισμός, όπως εύστοχα λέει ο Στέλιος Ράμφος. Ούτε η κοινωνία μα ούτε και η πολιτεία είναι έτοιμες να υποδεχτούν και να στηρίξουν παιδιά ομόφυλων ζευγαριών. Ούτε επίσης στο όνομα των διακρίσεων να δεχθεί η κοινωνία την παρένθετη μητρότητα και το γονέας 1 και γονέας 2. Ας μη γελιόμαστε.

Το Ευρωπαϊκό Δικαστήριο το έχει ξεκαθαρίσει ότι κανένα κράτος δεν είναι υποχρεωμένο να θεσμοθετήσει γάμο, αλλά, αν το κάνει, τότε θα πρέπει να αναγνωρίσει κάθε απορρέον δικαίωμα. Και θα βρεθούμε σύντομα να πρέπει να νομοθετήσουμε και γι’ αυτά, φοβάμαι. Πιστεύω βαθιά στην ανάγκη διατήρησης του προτύπου της πυρηνικής οικογένειας και στη στήριξή της, ειδικά μπροστά στη βαθιά δημογραφική κρίση που βιώνουμε. Όπως πιστεύω και στην ανάγκη των παιδιών να επωφελούνται από τα διαφορετικά χαρακτηριστικά φύλου των δύο γονιών τους, του πατέρα τους και της μητέρας τους.

Τελικά ποιο είναι το πραγματικό συμφέρον του παιδιού; Να μεγαλώνει με το βιολογικό πρότυπο του πατέρα και της μητέρας με τα διαφορετικά χαρακτηριστικά τους ή να αποδίδεται σε ομόφυλα ζευγάρια, στο όνομα της ελεύθερης ανάπτυξης της προσωπικότητας ζευγαριού και της επίτευξης της προσωπικής τους ευτυχίας; Ας ρωτήσουμε τα εκατόν σαράντα εννέα παιδιά που περιμένουν υιοθεσία, τα εκατόν σαράντα ένα εκ των οποίων είναι έξι χρονών και άνω, και τις δύο χιλιάδες εξακόσια τριάντα εννέα ετερόφυλα ζευγάρια που έχουν κάνει αίτηση υιοθεσίας και περιμένουν για χρόνια να ολοκληρωθεί.

Τελικά δεν αντιμετωπίζουμε κανένα πρόβλημα. Αντίθετα δημιουργούμε τεράστια προβλήματα στο όνομα της δημιουργίας ενός τεχνητού δικαιώματος, στο όνομα κατ’ εμέ ενός άκρατου δικαιωματισμού.

Κυρίες και κύριοι Βουλευτές, η μεγάλη παράταξη της Νέας Δημοκρατίας παρέμεινε σταθερή στα πενήντα χρόνια της ιστορίας της, γιατί κατόρθωσε να ενσωματώσει διαφορετικές ιδέες και απόψεις με επιτυχία. Γιατί όλοι εμείς προερχόμαστε από διάφορες πολιτικές προσεγγίσεις. Φιλελεύθεροι, συντηρητικοί, κεντρώοι, δεξιοί συνυπάρχουμε για τα πολλά για τα οποία συμφωνούμε, αλλά και γι’ αυτά στα οποία διαφωνούμε. Και πρώτος το αναγνωρίζει ο ίδιος ο Πρόεδρός μας και Πρωθυπουργός. Γιατί η Νέα Δημοκρατία είναι ένα μεγάλο λαϊκό κόμμα, που εκφράζει τις ανησυχίες και τις προσδοκίες όλων των Ελλήνων.

Αυτές τις ανησυχίες φωνάζω και εγώ σήμερα με την αρνητική ψήφο μου για το συγκεκριμένο νομοσχέδιο, τοποθετούμενος κατά συνείδηση και όχι απέχοντας. Δεν δύναμαι να φανταστώ μια κοινωνία που ο πατέρας και η μητέρα θα αντικατασταθούν από τον γονέα 1 και γονέα 2 και τα παιδιά θα στερούνται τα οφέλη που μόνο από κοινού ο πατέρας και η μητέρα προσφέρουν. Και αυτό για μένα είναι αξιακό. Γιατί έχουμε την ευθύνη να διατηρήσουμε ό,τι κληρονομήσαμε, να προστατεύσουμε την κοινωνία και πάνω από όλα τα παιδιά μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Μαρία Χατζηιωαννίδου από τη Νέα Δημοκρατία.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, στηρίζω την ισότητα στον γάμο, γιατί ακριβώς δεν χρειάστηκε ποτέ να ανησυχήσω ποτέ για αυτό το αυτονόητο δικαίωμα. Είμαι μια ετεροφυλόφιλη γυναίκα τριάντα δύο ετών που είχα τη χαρά να παντρευτώ και να αποκτήσω δύο παιδιά. Όλα στη διαδικασία του γάμου μου ήρθαν εύκολα. Όλα τα παρελκόμενα γραφειοκρατικά, ό,τι είχε να κάνει με την έννομη σχέση με τον σύζυγό μου, όλα τα δικαιώματά μου και τα δικαιώματα των παιδιών μου. Δεν χρειάστηκε ποτέ να ανησυχήσω για το τι θα απογίνουν τα παιδιά μου εάν κάτι μου συμβεί. Δεν χρειάστηκε ποτέ να ανησυχήσω για το τι θα τους πουν στο σχολείο για τους γονείς τους. Δεν χρειάστηκε να ανησυχήσω για τίποτα. Όλα ρυθμίστηκαν αυτόματα.

Ουσιαστικά, λοιπόν, αυτό το νομοσχέδιο δεν θα επηρεάσει καθόλου τη ζωή μου. Δεν θα επηρεάσει καθόλου τα δικαιώματά μου ή τα προνόμιά μου, όπως δεν θα επηρεάσει και την πλειοψηφία των Βουλευτών που βρίσκεται σήμερα εδώ και θα κληθεί να ψηφίσει αύριο.

Και, ενώ το συγκεκριμένο νομοσχέδιο δεν με αγγίζει, δεν μπορώ να μην αναγνωρίσω τον βαθύ αντίκτυπο που μπορεί να έχει στις ζωές όσων έχουν στερηθεί τις ίδιες ευκαιρίες με μένα για τόσο καιρό, λόγω του σεξουαλικού τους προσανατολισμού.

Ο γάμος στην ουσία του είναι μια γιορτή αγάπης και αφοσίωσης. Είναι μια υπόσχεση μεταξύ δύο ατόμων που ενώνονται να κάνουν το ταξίδι της ζωής τους δίπλα-δίπλα και αυτό δεν μπορεί να είναι μια υπόσχεση που δίνουν μόνο τα ετερόφυλα ζευγάρια. Δεν μπορεί να μην περιλαμβάνει όλους τους Έλληνες πολίτες.

Η άρνηση του δικαιώματος να παντρευτούν κάποιοι άνθρωποι με βάση τον σεξουαλικό τους προσανατολισμό διαιωνίζει ένα άδικο σύστημα, που διαχωρίζει και περιθωριοποιεί ορισμένα μέλη της κοινωνίας μας. Αντιβαίνει στις αρχές της ισότητας και της ελευθερίας, που θα έπρεπε να αποτελούν το θεμέλιο για κάθε δημοκρατική κοινωνία.

Είμαι στην πολιτική επτά μήνες και παράλληλα με την πολιτική είχα κοινωνική δράση και ασχολούμαι με την ίση εκπροσώπηση ευάλωτων και μειονοτικών κοινωνικών ομάδων. Αυτός ήταν άλλωστε και ο λόγος που μπήκα στην πολιτική. Έτσι καθημερινά αναρωτιέμαι τι είναι η πολιτική και τι πρέπει να έχει μια πολιτικός. Νομίζω πως καταλήγω στο ότι στην πολιτική πρέπει να έχεις σταθερές αξίες, στις οποίες να παραμένεις πιστή.

Πρέπει όμως παράλληλα να μπορείς να ακούσεις και την άλλη άποψη, να μπορείς να είσαι αμερόληπτη και να βάζεις πάνω από τις θέσεις σου κάποιες άλλες, υψηλότερες, αξίες, όπως αυτές της ισότητας και της ισονομίας. Να νιώθεις -παρά τα προσωπικά σου πιστεύω- ότι έχεις την ευθύνη να υπερασπιστείς έστω και έναν πολίτη ο οποίος αδικείται, έναν συμπολίτη σου ο οποίος περιθωριοποιείται, έναν συμπολίτη σου που έχει τις ίδιες υποχρεώσεις με όλους τους άλλους, αλλά εν έτει 2024 δεν έχει τα ίδια δικαιώματα. Και όταν αυτός ο συμπολίτης σου είναι ένα παιδί, τότε η ευθύνη είναι ακόμα πιο επιτακτική.

Αν μιλήσεις με μη βιολογικούς γονείς ομόφυλων ζευγαριών, που δεν μπορούν να κάνουν πράγματα δεδομένα για όλους τους υπόλοιπους, όπως το να πάρεις το παιδί σου από το σχολείο ή να κάνεις ένα ταξίδι, εάν ακούσεις τους φορείς που μας μίλησαν, τότε ίσως αλλάξεις γνώμη.

Αν μιλήσεις με γονείς που δεν μπορούν να πάρουν τον ιατρικό φάκελο του παιδιού τους ή να υπογράψουν για να υποβληθεί το παιδί τους σε μία εξέταση, τότε θα καταλάβεις. Αν μιλήσεις με παιδιά που βιώνουν την αρρώστια του βιολογικού τους γονέα και παράλληλα το άγχος με το τι θα απογίνουν εάν αυτός ο γονέας φύγει από τη ζωή, επειδή το κράτος δεν τους αναγνωρίζει ακόμα ως οικογένεια, τότε δεν μπορείς να μείνεις ασυγκίνητος.

Το νομοσχέδιο για την ισότητα στον πολιτικό γάμο δεν είναι μια προσπάθεια να διαγράψουμε την παράδοση ή να αμφισβητήσουμε την πολιτιστική μας κληρονομιά. Αντίθετα, είναι ένα κάλεσμα να υποστηρίξουμε τις θεμελιώδεις αξίες που καθορίζουν τη δημοκρατία μας, την ισότητα, τη δικαιοσύνη, αλλά και την επιδίωξη της ευτυχίας για κάθε Έλληνα πολίτη.

Το νομοσχέδιο για την ισότητα στον πολιτικό γάμο δεν μειώνει την αξία των ετερόφυλων γάμων. Αντίθετα, ενισχύει τον ιστό της κοινωνίας μας, δείχνοντας με τον πιο έμπρακτο τρόπο την κατανόηση και την αποδοχή.

Το νομοσχέδιο, λοιπόν, για την ισότητα στον πολιτικό γάμο είναι μια ευκαιρία να δείξουμε τη δέσμευσή μας στα ανθρώπινα δικαιώματα, την αφοσίωσή μας στην πρόοδο και την αποφασιστικότητά μας να γίνουμε φάρος αποδοχής στην ευρωπαϊκή κοινότητα.

Και για να κλείσω όπως άρχισα: Είμαι μια ετεροφυλόφιλη γυναίκα, η οποία είχα τη χαρά να παντρευτώ και να κάνω δύο παιδιά. Ως κάποια, λοιπόν, που έχει βιώσει τις χαρές του γάμου -και γνωρίζω πολύ καλά τι χρειάζεται για να μεγαλώσει ένα παιδί-, έχω ευθύνη να υπερασπιστώ όσους έχουν στερηθεί αυτό το βασικό ανθρώπινο δικαίωμα. Και έχουμε όλοι ευθύνη να παλέψουμε για ένα καλύτερο αύριο, που συμπεριλαμβάνει όλες και όλους μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Χρηστίδου Ραλλία από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έστω και μετά από χρόνιες καθυστερήσεις έρχεται προς ψήφιση στην Ολομέλεια της Βουλής ο πολιτικός γάμος και η τεκνοθεσία για ζευγάρια ανεξαρτήτως φύλου. Έστω και με αυτό το ελλιπές, αν θέλετε, νομοσχέδιο, η πολιτεία χωρίς καμμία αμφιβολία κάνει ένα βήμα μπροστά, καλλιεργώντας συνθήκες συμπερίληψης και ισότητας για όλους τους ανθρώπους που υφίστανται τα αποτελέσματα του ρατσισμού και της μισαλλοδοξίας στην ουσία της ύπαρξής τους. Θα έλεγα ότι ως πολιτεία προφανώς κάνουμε το αυτονόητο. Προχωράμε, δηλαδή, στην άρση θεσμικών διακρίσεων που αναίτια αποκλείουν την πρόσβαση από θεμελιώδη ανθρώπινα δικαιώματα σε ΛΟΑΤΚΙ+ άτομα.

Η νομική κατοχύρωση του πολιτικού γάμου και της τεκνοθεσίας ανεξαρτήτως φύλου δεν αποτελεί απλά εναρμόνιση με τον ευρωπαϊκό νομικό πολιτισμό, αλλά πρόκειται για εμπέδωση στην ελληνική κοινωνία μιας δέσμης θεσμών που προβλέπουν πως είμαστε όλες και όλοι ίσοι σε όλα και εξασφαλίζει όλα τα δικαιώματα που απορρέουν από αυτό.

Η μεταρρύθμιση δεν έρχεται να επιλύσει ζητήματα που θα προκύψουν στο μέλλον, αλλά διευθετεί ένα νομικό κενό στο παρόν, ένα νομικό κενό που υφίστανται οι οικογένειες Ελλήνων και Ελληνίδων πολιτών που βρίσκονται σε καθεστώς, αν θέλετε, «μη ορατότητας» σχετικά με τα γονεϊκά τους δικαιώματα.

Για εμάς, για τον ΣΥΡΙΖΑ - Προοδευτική Συμμαχία, κυρίες και κύριοι συνάδελφοι, το ζήτημα αυτό είναι ταυτοτικό. Αποτελεί σάρκα από τη σάρκα μας. Είναι ένα κομμάτι μας. Είναι σε πολλά η ίδια η ζωή μας. Η πολιτική μας παρουσία αποτελεί ίσως τη συνεπέστερη στάση πολιτικού κόμματος στην εδραίωση της ισότητας ανεξαρτήτως φύλου με το σύμφωνο συμβίωσης του 2015, με τη νομική αναγνώριση της ταυτότητας φύλου το 2017 και την αναδοχή το 2018, που έλυσε το ζήτημα περί του αν δύο άτομα, ανεξαρτήτως φύλου, μπορούν να μεγαλώσουν παιδιά με αγάπη.

Επιπλέον το 2022, αλλά και πολύ πρόσφατα, καταθέσαμε σχετική πρόταση νόμου για την ισότητα στον γάμο και την τεκνοθεσία, μία εξαιρετικά προωθημένη πρόταση, που εγκολπώνει τη νομολογία των ευρωπαϊκών δικαστηρίων. Και αυτές οι προοδευτικές μεταρρυθμίσεις τις οποίες εσείς ψηφίσατε, εκτός ελαχίστων εξαιρέσεων -για να είμαι και δίκαιη-, διαμόρφωσαν ένα εύφορο έδαφος για να νομοθετήσετε σήμερα.

Η διαβούλευση και η συζήτηση για το παρόν νομοσχέδιο θα έπρεπε να αποτελεί ύψιστη διαδικασία για τη δημοκρατία μας, κυρίες και κύριοι συνάδελφοι. Αντίθετα γινόμαστε καθημερινά αποδέκτες εκτός αλλά και -δυστυχώς- εντός Κοινοβουλίου σκοταδιστικών, ρατσιστικών, αντιεπιστημονικών, ανορθολογικών και αναχρονιστικών λόγων, που προσβάλλουν. Μας προσβάλλουν βάναυσα και ευθεία προσβάλλουν την ίδια την ανθρώπινη υπόσταση, την ανθρώπινη αξιοπρέπεια.

Η ακροδεξιά και η υπερσυντηρητική πτέρυγα, που εκφράζεται μετ’ επιτάσεως με όλους τους παραπάνω τρόπους, υποδηλώνει την πραγματική φύση των προθέσεων της Κυβέρνησης: Να διατηρήσει παραλυτικές ισορροπίες μεταξύ των φιλελεύθερων και ακραίων φωνών που υπάρχουν εντός και εκτός του κόμματός τους.

Κυρίες και κύριοι της Κυβέρνησης, μην επιχειρήσετε να αξιοποιήσετε το παρόν νομοσχέδιο για να χτίσετε ένα δήθεν μεταρρυθμιστικό προφίλ και να εξαγνιστείτε από τη θεσμική διολίσθηση που έχετε διαπράξει στο κράτος δικαίου. Η παρότρυνση σε Βουλευτές, η παρότρυνση σε Υπουργούς του κυβερνώντος κόμματος να απέχουν από τη διαδικασία αποτελεί μείζονα πολιτική και θεσμική κρίση γι’ αυτή εδώ την Κυβέρνηση. Και σε καμμία περίπτωση δεν μπορεί να γίνει αποδεκτό το υποκριτικό επιχείρημα της «ψήφου κατά συνείδηση».

Πώς είναι δυνατόν ένας Υπουργός της Κυβέρνησης να κάνει λόγο για αντισυνταγματικότητα ενός νομοσχεδίου που έχει εγκρίνει το Υπουργικό Συμβούλιο στο οποίο μετέχει; Πώς είναι δυνατόν;

Και επίσης, για να είμαι δίκαιη, δεν έχω σκοπό να αναφερθώ στην αντιδραστική, αλλά παρ’ όλα αυτά συνεπή, δράση του Κομμουνιστικού Κόμματος Ελλάδας σχετικά με τα ανθρώπινα δικαιώματα. Άλλωστε χρειάζεται να διανύσει αρκετό έδαφος για να εισέλθει στον 21ο αιώνα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μερικές επισημάνσεις επί του νομοσχεδίου, κύριε Πρόεδρε.

Έγινε σαφές κατά την ακρόαση των φορέων πως οι μοναδικοί λόγοι που δεν ενσωματώνετε στον νόμο την επέκταση της ισότητας και στην παρένθετη κύηση είναι πολιτικοί και μόνον πολιτικοί και στοχεύουν στις παράλληλες ισορροπίες που προανέφερα. Αποτελεί κατάφωρη και παράλογη αδικία να αναγνωρίζεται αυτό το δικαίωμα ανεξαρτήτως φύλου για τα ζευγάρια που αποκτούν παιδιά με αυτόν τον τρόπο στο εξωτερικό και όχι στην Ελλάδα. Σας καλούμε έστω και τώρα να συρθείτε στην πραγματικότητα και να υιοθετήσετε τις τροπολογίες που έχουμε καταθέσει για την επέκταση της υποβοηθούμενης κύησης και τις σχετικές ρυθμίσεις, που εξασφαλίζουν τον αλτρουιστικό χαρακτήρα αυτής της πράξης.

Ακόμα είναι αναγκαίο, για την αυτόματη απόκτηση της γονικής μέριμνας, να εγγράψετε στον νόμο τον όρο «τεκμήριο γονεϊκότητας» και όχι πατρότητας. Και φυσικά να προχωρεί αυτεπάγγελτα η διόρθωση στοιχείων του γονέα στη ληξιαρχική κατάσταση του τέκνου σε οποιαδήποτε μεταβολή.

Τέλος, και κλείνω με αυτό, κύριε Πρόεδρε, θα ήθελα να αναφερθώ, όχι μόνο στους Βουλευτές της Συμπολίτευσης οι οποίοι και οι οποίες επιλέγουν να μη στηρίξουν το σχέδιο νόμου της δικής τους Κυβέρνησης, αλλά και στους συναδέλφους της υπερσυντηρητικής πτέρυγας.

Επειδή από το πρωί ακούσαμε πολλά και διάφορα δήθεν θρησκευτικά επιχειρήματα περί αληθείας και ψεύδους, περί αντιποίησης, περί βασιλείας του Θεού, θα σας πω κάτι: Κατά Ματθαίον Ευαγγέλιο, Κεφάλαιο ΙΕ΄, στίχοι 8, 9 και 10:

«Υποκριταί! καλῶς προεφήτευσε περὶ ὑμῶν῾Ησαΐας λέγων· ἐγγίζει μοι ὁ λαὸς οὗτος τῷ στόματι αὐτῶν καὶ τοῖς χείλεσί με τιμᾷ, ἡ δὲ καρδία αὐτῶν πόρρω ἀπέχει ἀπ᾿ ἐμοῦ, μάτην δὲ σέβονταί με, διδάσκοντες διδασκαλίας ἐντάλματα ἀνθρώπων».

Διότι, εσείς εργαλειοποιείτε την πίστη των ανθρώπων για να χωρίσετε και να ξεχωρίσετε, προκειμένου ίσως να αποκτήσετε κάποια αξία, δεν ξέρω. Αντιθέτως, η πίστη η αγνή -όποια και αν είναι, όπου και αν ακούει, όπου κι αν ακουμπάει- πρέπει να ενώνει, να γαληνεύει τις ψυχές, να ανοίγει δρόμους, να προφυλάσσει, να μην κρίνει, να δείχνει ανοχή, να συμπεριλαμβάνει όλους και να μην κάνει διακρίσεις, να προάγει την αγάπη άνευ όρων, την ανυπόκριτη αγάπη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ευάγγελος Λιάκος από τη Νέα Δημοκρατία και μετά ο Κοινοβουλευτικός Εκπρόσωπος του Κομμουνιστικού Κόμματος.

Ορίστε, κύριε Λιάκο.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ, κύριε Πρόεδρε.

Αγαπητοί συνάδελφοι, σήμερα συζητάμε ένα νομοσχέδιο το οποίο αποτελεί μια πολύ σημαντική κοινωνική μεταρρύθμιση που φέρνει η Κυβέρνηση του Κυριάκου Μητσοτάκη, ένα νομοσχέδιο που, μαζί με εμάς, συζητάει και ολόκληρη η ελληνική κοινωνία. Είναι ένα θέμα που δικαίως κυριαρχεί στη δημόσια συζήτηση και φυσικά υπάρχουν αντικρουόμενες απόψεις. Είμαι βέβαιος ότι όλοι μας αντιλαμβανόμαστε το μέγεθος της μεταρρύθμισης, καθώς είναι μια σημαντική αλλαγή σε μία μακραίωνη κοινωνική συνθήκη.

Θέλω να ξεκινήσω λέγοντας ότι καταλαβαίνω απόλυτα όχι μόνο τους συναδέλφους μου, αλλά και τους συμπολίτες μου οι οποίοι εκφράζουν ανησυχίες αλλά και αντιρρήσεις. Δέχομαι ότι υπάρχει κάτι αξιακό σε αυτή τους την τοποθέτηση, όμως θέλει μεγάλη προσοχή -όπως πολύ σωστά αναφέρθηκε και στις επιτροπές- ο τρόπος έκφρασης αυτού του αξιακού. Διότι δεν πρέπει να ξεχνάμε ότι το αξιακό κάποιου είναι υπαρξιακό κάποιου άλλου.

Δεν θα σας κρύψω ότι στο παρελθόν και εγώ προσωπικά προβληματίστηκα επί του θέματος, όχι τόσο στη βάση του στρεοτυπισμού όσο στο αν τα παιδιά που μεγαλώνουν σε ομόφυλα ζευγάρια είναι ψυχικά ασφαλή. Αυτό ομολογώ είναι εκείνο, δεδομένου ότι είναι κάτι το οποίο δεν γνώριζα, το οποίο με ανησύχησε περισσότερο. Συνεπώς καθοριστικό ρόλο στην απόφασή μου διαδραμάτισε το γεγονός της ύπαρξης έγκυρων μελετών -τις κατέθεσε και πριν από λίγο ο Υπουργός Επικρατείας-, οι οποίες έπειτα από τρεις δεκαετίες ερευνών καταλήγουν με ξεκάθαρο τρόπο στο συμπέρασμα ότι η ψυχολογική, κοινωνική και συναισθηματική ανάπτυξη, αλλά και η ακαδημαϊκή επίδοση των παιδιών που μεγαλώνουν με ομόφυλα ζευγάρια δεν διαφέρει από αυτή των παιδιών που μεγαλώνουν με ετερόφυλα ζευγάρια.

Η Αμερικανική Ψυχολογική Εταιρεία ήδη από το 2004 έχει ανακοινώσει -στη βάση πολυάριθμων μελετών- ότι δεν υπάρχουν επιστημονικά στοιχεία που να υποστηρίζουν ότι η γονεϊκή αποτελεσματικότητα εξαρτάται από τον σεξουαλικό προσανατολισμό των γονέων. Είναι κάτι που και στην ακρόαση των φορέων μάς επιβεβαίωσε και το Ινστιτούτο Υγείας του Παιδιού και η Ψυχολογική Εταιρεία και η Παιδοψυχιατρική Εταιρεία.

Έχοντας αυτό ως δεδομένο και όντας ένας νέος ηλικιακά Βουλευτής, θέλω επιπρόσθετα να σας μεταφέρω την πραγματικότητα των νέων, όπως αυτή βιώνεται σήμερα. Αυτό που έχει καταφέρει η νέα γενιά σε έναν πολύ μεγάλο βαθμό είναι η ελαχιστοποίηση των διακρίσεων, τόσο γενικά όσο και σε επίπεδο φύλου και σεξουαλικότητας. Δεν θα επεκταθώ στους λόγους. Θα μείνω στα δεδομένα.

Για τους νέους ανθρώπους αυτό που συζητάμε σήμερα δεν είναι απλώς μία πραγματικότητα την οποία έχουν αποδεχτεί. Είναι μία κατάσταση την οποία βιώνουν. Βιώνουν την ποικιλομορφία σε όλες τις εκφάνσεις. Είναι μια εξέλιξη την οποία οφείλουμε να δούμε. Δεν ωφελεί κανέναν και πρωτίστως την κοινωνία να προσποιούμαστε ότι δεν βλέπουμε την πραγματικότητα. Σήμερα υπάρχουν εκατοντάδες ομόφυλα ζευγάρια που έχουν αποκτήσει παιδιά και το πρόβλημα που δημιουργείται είναι ότι το παιδί είναι παντελώς εκτεθειμένο σε περίπτωση που συμβεί κάτι στον αναγνωρισμένο από την πολιτεία γονέα. Υπάρχουν παιδιά Ελλήνων που ζουν στο εξωτερικό και απολαμβάνουν τα δικαιώματα και την ασφάλεια του οικογενειακού δικαίου, ενώ χάνουν κάθε νομική σχέση με τους γονείς τους όταν αυτοί επιστρέφουν στην πατρίδα.

Επομένως υπάρχουν παιδιά αυτή τη στιγμή που μιλάμε τα οποία δεν έχουν ίσα δικαιώματα με άλλα παιδιά. Αυτός είναι ο κυριότερος λόγος που στηρίζω αυτό το νομοσχέδιο. Διότι αποτελεί μια θετική τομή στη γονεϊκότητα, συμβάλλοντας στη δημιουργία μιας κοινωνίας συμπεριληπτικής, χωρίς διακρίσεις.

Και εδώ ερχόμαστε στον δεύτερο λόγο για τον οποίο στηρίζω αυτό το νομοσχέδιο. Ο λόγος αυτός είναι η ενίσχυση της κοινωνίας. Πιστεύω ακράδαντα ότι ο πυλώνας κάθε υγιούς κοινωνίας είναι η νομική κατοχύρωση των ανθρωπίνων δικαιωμάτων και κατ’ επέκταση η εφαρμογή τους και η καθολική αποδοχή τους μέσα από την αλλαγή κουλτούρας. Μόνο έτσι θα καταφέρουμε να ζούμε σε μία κοινωνία ισότιμη, δίκαιη και ανεκτική. Ξέρουμε όλοι μας ότι δυστυχώς σε αυτό το επίπεδο έχουμε πολύ δρόμο ακόμα να κάνουμε. Όμως, με αυτό το νομοσχέδιο γίνεται μια πολύ καλή αρχή προς αυτή την κατάκτηση.

Υπάρχει και κάτι ακόμα, κάτι τελευταίο. Σήμερα ζούμε σε μια κοινωνία τα άτομα της οποίας απομακρύνονται συνεχώς. Δεν μπορεί η πολιτεία να θέτει επιπλέον εμπόδια στη θεσμική ένωση δύο ανθρώπων, απλά και μόνο επειδή διαφωνεί με τον σεξουαλικό τους προσανατολισμό. Κατά μία έννοια, η επιλογή των ανθρώπων να συμμετέχουν σε έναν θεσμό που μετρά αιώνες ζωής και αποτελεί μέρος της κοινωνικής δομής του κράτους είναι νίκη της πολιτείας. Επομένως στηρίζω αυτό το νομοσχέδιο το οποίο γενναία, κατά τη γνώμη μου, φέρνει η Κυβέρνηση.

Αυτή η νομοθέτηση έρχεται να συμβαδίσει με ό,τι πραγματικά συμβαίνει στην κοινωνία, έχοντας στον πυρήνα της την αναγνώριση των ανθρώπινων δικαιωμάτων, χωρίς καμμία απολύτως διάκριση. Είναι ένα νομοσχέδιο που, προς έκπληξη πολλών, φέρνει στην Ελλάδα η Κυβέρνηση της Νέας Δημοκρατίας και του Κυριάκου Μητσοτάκη. Μην κοροϊδευόμαστε, αυτό είναι που σας πειράζει τους περισσότερους εδώ μέσα. Διότι αποδεικνύεται περίτρανα πως φιλελευθερισμός δεν είναι ασυδοσία, αλλά διεκδίκηση και κατοχύρωση ανθρωπίνων δικαιωμάτων και πως συντηρητισμός δεν σημαίνει στασιμότητα, αλλά εξέλιξη.

Μπορούμε, κυρίες και κύριοι συνάδελφοι, να εξελισσόμαστε, διαφυλάσσοντας, όμως, ταυτόχρονα τις παραδόσεις μας και τις αξίες μας. Και αυτό γιατί τις θεωρούμε πολύ ισχυρές, για να φοβηθούμε ότι θα αλλοιωθούν από την εξέλιξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Πριν δώσω τον λόγο στον κ. Παφίλη, ζήτησε ο Κοινοβουλευτικός Εκπρόσωπος της Νίκης κ. Τσιρώνης τον λόγο για μία μικρή παρέμβαση.

Ορίστε, κύριε συνάδελφε, έχετε τον λόγο για ένα λεπτό.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Θα ήθελα να απαντήσω στην κ. Χρηστίδου, που έφυγε και αναφέρθηκε στο ευαγγέλιο. Συγκεκριμένα είπε: «Ανώφελα δε με σέβονται, διότι αφήνουν τη δική μου αλήθεια και διδάσκουν εντολάς και διδασκαλίας ανθρώπων».

Θα ήθελα να της δώσω συγχαρητήρια, γιατί ακριβώς αυτό που λέμε εμείς -ότι είναι υποκριτές- ακριβώς αυτό βρήκε. Βρήκε ακριβώς αυτό που την αντιπροσωπεύει. Άρα το επιχείρημα αυτό είναι δικό μας και όχι ανάποδα, όπως το έθεσε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Θανάσης Παφίλης.

**ΑΘΑΝΑΣΙΟΣ ΠΑΦΙΛΗΣ:** Η συζήτηση αυτές τις μέρες, και στις επιτροπές και στη Βουλή, αποδεικνύει την προσπάθεια της Κυβέρνησης της Νέας Δημοκρατίας και όλων όσοι συμπλέουν με αυτή των υπολοίπων κομμάτων να θολώσουν το πραγματικό περιεχόμενο του νομοσχεδίου. Διότι το νομοσχέδιο δεν έρχεται να λύσει τη ρύθμιση των προσωπικών σχέσεων στη συμβίωση των ομόφυλων ζευγαριών, όπως κατά κόρον υποστηρίζεται και στα κανάλια και εμμέσως εδώ. Πολύ περισσότερο, βέβαια, δεν έρχεται να λύσει απαράδεκτες διακρίσεις που βιώνουν οι άνθρωποι με ομοφυλόφιλο σεξουαλικό προσανατολισμό, οι οποίοι αντιμετωπίζουν προβλήματα διακρίσεων, απομόνωσης και αποξένωσης.

Με ευθύνη της Νέας Δημοκρατίας, αλλά και όλων των υπολοίπων που στηρίζουν έτσι ή αλλιώς αυτή την πολιτική, έχετε ανοίξει τον ασκό του Αιόλου, για να ακούγονται απαράδεκτες, ομοφοβικές απόψεις και ρατσιστικές αντιλήψεις μέσα και έξω από τη Βουλή, τις οποίες το ΚΚΕ καταγγέλλει όχι μόνο σήμερα, αλλά πάντα. Τις αντιπαλεύουμε, όμως, στην πράξη, μέσα στα σωματεία, στους χώρους δουλειάς, στις σχολές και τα σχολεία.

Αξιοποιείται το συγκεκριμένο νομοσχέδιο για να δημιουργηθούν κάλπικες διαχωριστικές γραμμές περί προόδου και συντήρησης. Στην πραγματικότητα αυτό που γίνεται είναι ότι προσπαθείτε να βαφτίσετε τη συντήρηση, την αντιδραστικοποίηση -ακραία, θα έλεγε κανένας- της καπιταλιστικής κοινωνίας ως πρόοδο. Θέλετε να ντύσετε με προοδευτικό μανδύα την αντιλαϊκή πολιτική που τσακίζει κάθε κοινωνικό δικαίωμα στην εργασία, την υγεία, την εκπαίδευση και αλλού.

Και βέβαια έχετε συνεταίρους, ΣΥΡΙΖΑ, ΠΑΣΟΚ και Νέα Αριστερά, που μιλάνε τώρα τάχα για σύμπλευση ΚΚΕ με ακροδεξιούς. Ποιοι; Η κυβέρνηση ΣΥΡΙΖΑ - Καμμένου; Εσείς κυβερνήσατε πέντε χρόνια με ακροδεξιούς και μας λέτε τέτοια τώρα; Εσείς ψηφίσατε -και εσείς και το ΠΑΣΟΚ περισσότερο- τα μισά νομοσχέδια της Νέας Δημοκρατίας, το 70% το ΠΑΣΟΚ, κομβικά νομοσχέδια, που έχουν να κάνουν συνολικά με τα προβλήματα τα λαϊκά και μας μιλάτε τώρα για τέτοια, ενώ γνωρίζετε πολύ καλά ότι αφετηρία του ΚΚΕ είναι ακριβώς απέναντι. Η δικιά σας ταυτίζεται με αυτούς από άλλους δρόμους και θα το πω και παρακάτω.

Και βέβαια έχετε βγει τώρα -έλεος!- όλοι σας να ξεπλύνετε την αντιλαϊκή πολιτική της Ευρωπαϊκής Ένωσης και των Ηνωμένων Πολιτειών της Αμερικής, που φτάνει μέχρι την εμπορευματοποίηση της ανθρώπινης αναπαραγωγής. Αλήθεια ή ψέματα; Θα πούμε. Ονομάζετε πρόοδο τι πράγμα; Ότι όλα πουλιούνται και αγοράζονται. Έτσι είναι στον καπιταλισμό, ακόμα, όμως, και η διαδικασία της τεκνοποίησης και της τεκνοθεσίας. Αυτά υποστηρίζετε, την καπιταλιστική βαρβαρότητα που προωθείται στη σύγχρονη εποχή από το συγκεκριμένο νομοσχέδιο.

Και ρωτάμε: Ξέρετε ότι τα παιδιά για τεκνοθεσία στις δομές παιδικής προστασίας στην Ελλάδα είναι ελάχιστα και οι αιτήσεις από ζευγάρια ή μεμονωμένους ανθρώπους είναι χιλιάδες. Άρα ο νόμος, στο όνομα μάλιστα της ισότητας στην κοινή τεκνοθεσία, ανοίγει παραπέρα τον δρόμο για την εμπορευματοποίηση της τεκνοποίησης μέσω της ιατρικώς υποβοηθούμενης αναπαραγωγής και -θα συμπλήρωνα- της αγοραπωλησίας, γιατί πού θα τα βρείτε τα παιδιά, αφού δεν υπάρχουν; Πού θα βρεθούν;

Με το άρθρο 11 αναγνωρίζετε τη γονική σχέση που έγινε στο εξωτερικό, που στην πράξη σημαίνει αναγνώριση της εμπορικής παρένθετης μητρότητας. Μη μας πείτε ότι είναι από αλτρουισμό. Και εσείς τώρα αναγνωρίζετε το υποτιθέμενο «δικαίωμα» πλούσιων ζευγαριών -ξαναλέω, πλούσιων ζευγαριών- να πηγαίνουν στο εξωτερικό, να νοικιάζουν μήτρες γυναικών και να έρχονται στην Ελλάδα και να αναγνωρίζονται ως γονείς. Να νοικιάζουν μήτρες γυναικών. Η αθλιότητα όχι της φιλοσοφίας, αλλά η αθλιότητα του συστήματος.

Ποιος, αλήθεια, έχει να διαθέσει 80.000 ή 100.000 δολάρια -γιατί τόσο κοστίζει η διαδικασία της παρένθετης στο εξωτερικό-, την ώρα που τρεις στους δέκα εργαζόμενους έχουν μισθό περίπου 800 ευρώ μεικτά; Ποια είναι η πρόοδος σε αυτή την ακραία μορφή εμπορευματοποίησης του γυναικείου σώματος και εκμετάλλευσης της γυναίκας;

Black Friday Sale αφίσα, εκπτώσεις στην αναπαραγωγή, εκπτώσεις 3,5%, τρέξτε να προλάβετε. Δεν θέλω να τη δείξω, απλά θα την καταθέσω στα Πρακτικά, για να υπάρχει. Και αυτό γινόταν το ’21. Σκεφθείτε τι γίνεται σήμερα. Δεν θέλω να τη δείξω από σεβασμό σε άλλα πράγματα.

(Στο σημείο αυτό ο Βουλευτής του Κομμουνιστικού Κόμματος Ελλάδας κ. Αθανάσιος Παφίλης καταθέτει στα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι πρόοδος αυτή; Αυτή την πρόοδο υποστηρίζετε και μας κουνάτε και το δάχτυλο μερικές φορές; Δηλαδή τι; «Περάστε, πουλάμε παιδιά, πουλάμε μήτρες, πουλάμε οτιδήποτε»; Αυτά είναι η πρόοδος το 2021;

Και βέβαια ξαναλέω ότι το σώμα της γυναίκας γίνεται εμπόρευμα προς εκμετάλλευση και η ίδια γίνεται ζωντανή μηχανή αναπαραγωγής παιδιών. Αυτό είναι ο μεσαίωνας και δεν θέλω να πω παραδείγματα. Αυτό είναι ο μεσαίωνας, κυρία Χρηστίδου, που μας εγκαλείτε εμάς. Όχι, στον μεσαίωνα εσείς είστε. Εμείς είμαστε πολύ μπροστά και ξέρουμε πώς πρέπει η επιστήμη να εξυπηρετεί τα συμφέροντα του λαού και όχι τα κέρδη αυτών που την ελέγχουν.

Λέτε ψέματα ότι υπάρχει ένας νόμος για την παρένθετη ως αποκλειστικά αλτρουιστική πράξη. Δεν ξέρω. «Εν τη παλάμη και ούτω βοήσωμεν». Έτσι δεν είναι; Με τις νομοθετικές ρυθμίσεις που έχετε φέρει -και τις στήριξαν και ο ΣΥΡΙΖΑ 1 και 2, σήμερα Νέα Αριστερά, το ΠΑΣΟΚ και άλλοι- άνοιξε ο δρόμος για να αναπτυχθεί -έτσι λέγατε- στην Ελλάδα ο ιατρικός αναπαραγωγικός τουρισμός. Και μας λέτε για πρόοδο; Και το ψηφίσατε και οι υπόλοιποι. Εμείς καταψηφίσαμε και για τα ετερόφυλα ζευγάρια.

Αλήθεια, ακούει κανείς και βγαίνει από τα ρούχα του. Πόσο αλτρουιστική είναι η ταρίφα των 20.000 ευρώ για την παρένθετη, που θέσπισε ο νόμος του 2022 της κυβέρνησης της Νέας Δημοκρατίας, που ονομάζει αποζημίωση το χρηματικό κίνητρο; Κύριε Σκέρτσο, αυτό είναι αλτρουισμός; Άλλο πράγμα η αδελφή κάποιας που δεν μπορεί, η μάνα της ίσως, μετά από ολόκληρη διαδικασία, αλλά αυτό εδώ -δεν θέλω να χρησιμοποιήσω καμμιά βαριά λέξη- έχει σχέση με αλτρουισμό; Ενοίκιο για να κάνουμε παιδί;

Πώς κάνετε τους αθώους, αλήθεια; Τις αγγελίες που ξεφυτρώνουν σαν τα μανιτάρια στο διαδίκτυο, ακόμα και έξω από πανεπιστήμια, που καλούν νέες κοπέλες να γίνουν παρένθετες ή δότριες ωαρίων με αμοιβή κάμποσα χιλιάρικα, δεν τις ξέρετε; Γιατί δεν τα κόβει το διαδίκτυο αυτά; Όμως, ξέρει να κόβει όταν μιλάει κανείς για το δίκαιο της Παλαιστίνης και για άλλους, ξέρει να τα βγάζει έξω από το Facebook. Αυτά δεν τα έχετε δει εσείς; Μόνο εμείς τα βλέπουμε; Και σας εγκαλούν ο ΣΥΡΙΖΑ και η Νέα Αριστερά ότι δεν είστε τολμηροί όσο εκείνοι στο όνομα της ισότητας και της μη διάκρισης, να επεκταθεί και στην Ελλάδα η εμπορική μητρότητα και για τους άντρες, τα ομόφυλα ζευγάρια αντρών, γιατί πώς αλλιώς θα ικανοποιηθούν οι μεγαλοκλινικάρχες της ιατρικώς υποβοηθούμενης αναπαραγωγής, που βλέπουν αύξηση των κερδών τους και από την αντίστοιχη πελατεία από το εξωτερικό;

Εδώ υπάρχει και ο ανταγωνισμός. Σας έδειξα την αθλιότητα της Ουκρανίας του Ζελένσκι, που τον χειροκροτήσατε όλοι εδώ μέσα, εκτός από το ΚΚΕ, που βγάζει και λέει «εκπτώσεις στην αναπαραγωγή, εκπτώσεις στην εγκυμοσύνη» -να το πούμε κι έτσι-, η οποία πουλιέται και αγοράζεται; Αυτό είναι το θέμα. Υπάρχει και ο ανταγωνισμός με την Ουκρανία, τις Ηνωμένες Πολιτείες, τον Καναδά, όπου η αθλιότητα δεν έχει τέλος, η σαπίλα ενός ολόκληρου συστήματος, που όλα τα βάζει στον τζόγο του κέρδους.

Και μη μας πείτε ότι δεν ξέρετε ότι αυτός ο τομέας έχει το ’22 κέρδη 14 δισεκατομμύρια δολάρια. Φοβερός αλτρουισμός, κύριε Σκέρτσο. Καθαρά κέρδη 14 δισεκατομμύρια δολάρια. Αυτό είναι ο αλτρουισμός της αναπαραγωγής του ανθρώπου, των δικαιωμάτων. Πληρώνεις και βγάζεις αυτά τα κέρδη. Ποιος τα κερδίζει, ποιος την πληρώνει, με τι όρους ξεπουλιούνται οι γυναίκες που είναι σε άσχημη κατάσταση; Με τι όρους, ακόμα και ιατρικούς, όπως είχε πει η κ. Λινού και θέλω να το επικαλεστώ; Δεν είναι μόνο τα άλλα προβλήματα, αλλά είναι και τα προβλήματα τα ιατρικά.

Αυτή είναι και η άλλη όψη του νομίσματος του «πατρίς, θρησκεία, οικογένεια», της πυρηνικής οικογένειας που υπερασπίζεστε και έχετε και άλλοθι από άλλους, από τη μεριά της ακροδεξιάς, όπως λέτε, για να στήσετε κάλπικες διαχωριστικές γραμμές.

Τι θέλετε να κρύψετε; Κι εδώ πρέπει να είμαστε ειλικρινείς και να ξέρει και ο λαός. Εσείς, η Νέα Δημοκρατία, ο ΣΥΡΙΖΑ, το ΠΑΣΟΚ και τα άλλα κόμματα υπερασπίζονται το καπιταλιστικό σύστημα. Στο καπιταλιστικό σύστημα δεν υπάρχει τίποτα που να μην είναι εμπόρευμα. Τίποτα. Και όσα κατακτήθηκαν με σκληρή πάλη των λαών, με αιματηρούς αγώνες, με την ύπαρξη του σοσιαλιστικού στρατοπέδου, κάθε μέρα πάρθηκαν και παίρνονται γρήγορα πίσω. Αυτό θέλετε να κρύψετε όλοι σας, οχυρωμένοι πίσω από το ονομαζόμενο «ατομικό δικαίωμα».

Κύριε Σκέρτσο, θα μου επιτρέψετε, επειδή είστε Υπουργός. Δεν είναι θέμα προσωπικό. Εμφανίζεστε θεματοφύλακες των δικαιωμάτων. Ότι εσείς υπερασπίζεστε τα δικαιώματα όχι μόνο της πλειοψηφίας, αλλά και της μειοψηφίας που μπορεί να υπάρχει, ακόμα και του ενός. Μάλιστα. Για πείτε μας, λοιπόν, πού ζείτε; Μιλήσατε πολύ για αγάπη. Και μιλάνε πολύ για αγάπη, φροντίδα κ.λπ.. Σε ποιον κόσμο αλήθεια; Σε ποιους απευθύνεστε; Στον παράδεισο είμαστε; Δεν μπορεί να επιβιώσει η λαϊκή οικογένεια. Τρέχει από το πρωί μέχρι το βράδυ. Δεν κάνει παιδιά γιατί δεν μπορεί να τα ταΐσει. Οι παππούδες δίνουν από την πενιχρή σύνταξη στα εγγόνια. Και μας μιλάτε τώρα για αγάπη, δικαιώματα, ισοτιμία, ισότητα. Ποια ισότητα; Ο κόσμος τρέχει από το πρωί μέχρι το βράδυ για να ζήσει και άλλοι να ζουν στη χλιδή και να μην έχουν τι να τα κάνουν.

Τζογάρετε, λοιπόν, τώρα στην αγωνία νέων ανθρώπων να κάνουν παιδί. Και την ίδια ώρα έχετε στερήσει κάθε δικαίωμα στη μόνιμη και σταθερή εργασία, στον ελεύθερο χρόνο, στη στέγαση, στη μόρφωση, με δωδεκάωρα δύο άτομα. Πείτε μας εσείς για τον παραδεισένιο κόσμο σας και για το δικαίωμα της αγάπης. Ένα ζευγάρι με παιδιά, με δύο δωδεκάωρα, πώς θα φροντίσουν αυτά τα παιδιά; Το θεσμοθετήσατε τον 21ο αιώνα και δεν ντρέπεστε. Ενώ πριν από έναν αιώνα ήταν οκτώ ώρες δουλειά. Ούτε παιδικούς σταθμούς έχετε που να μπορούν να τα καλύψουν. Όλα τα βάρη της ανατροφής στην οικογένεια, στους γονείς, για να αποποιηθείτε την κρατική ευθύνη, για να δώσετε το χρήμα στους λίγους, που έχουν αμύθητα πλούτη, εκμεταλλευόμενοι τον ιδρώτα και το αίμα των εργαζομένων. Αναγκαία μέτρα κοινωνικής προστασίας, στήριξης των παιδιών, οικογένειας. Είναι κόστος και δίνετε ψίχουλα. Όταν και αν δίνετε.

Βλέπω και την αρμόδια Υπουργό. Μη μας πείτε ότι παρέχετε κοινωνική προστασία.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Θα το πω. Αύριο.

**ΑΘΑΝΑΣΙΟΣ ΠΑΦΙΛΗΣ:** Αν το πείτε, θα βγείτε να πάτε στο Περιστέρι, θα βγείτε να πάτε στις λαϊκές γειτονιές, θα βγείτε να πάτε και να τους τα πείτε αυτά, «εμείς στηρίζουμε παντού».

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Εγώ πάω.

**ΑΘΑΝΑΣΙΟΣ ΠΑΦΙΛΗΣ:** Δεν είναι προσωπικό το θέμα. Το καταλαβαίνετε καλά. Πολιτικό είναι το ζήτημα.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Το ξέρω.

**ΑΘΑΝΑΣΙΟΣ ΠΑΦΙΛΗΣ:** Με το νομοσχέδιο βαφτίζετε συντήρηση αυτό που υπερασπίζεται το ΚΚΕ. Και με βάση αυτό το κριτήριο τοποθετείται. Υπονομεύετε την κοινωνική ανάγκη του παιδιού να έχει δεσμούς και να απολαμβάνει τη σχέση μητρότητας - πατρότητας, που έχει αντικειμενική βάση, κοινωνική και βιολογική. Και όσοι προσπαθούν να βγάλουν το «βιολογική» είναι στον μεσαίωνα και πιο πριν ακόμα. Υπάρχει διαλεκτική ενότητα και των δύο, που προκύπτει από τη συμπληρωματικότητα του άντρα και της γυναίκας στην τεκνοποίηση. Για να μην πάμε και πιο πέρα, στις τεχνητές μήτρες. Τι ανθρώπους θα βγάλουν, αλήθεια; Τι ανθρώπους θα βγάλουν; Ακόμα δεν έχει απαντήσει η επιστήμη. Μπορεί ανθρωποειδή. Μένγκελε. Αυτό κάνετε θεσπίζοντας τον νόμο για τη διπλή ομόφυλη γονεϊκότητα, αποκλείοντας είτε τη μητρότητα είτε την πατρότητα.

Κύριε Πρόεδρε, όσο χρόνο δικαιούμαι θα τον πάρω μια κι έξω. Δεν ξαναμιλάω.

Δεν περιμένουμε βέβαια τίποτα διαφορετικό, γιατί η πολιτική της Ευρωπαϊκής Ένωσης και των Ηνωμένων Πολιτειών, που αυτή ακολουθείτε, ταυτίζει στην ουσία τους γονείς με τη φροντίδα. Σκέτο. Με τη φροντίδα. Αυτό είναι το όραμα. Αυτό που συμβαίνει στις Ηνωμένες Πολιτείες της Αμερικής. Και έρχεται. Εγώ το είπα και στην ένσταση αντισυνταγματικότητας. Αναγνωρίζεται η πολλαπλή γονεϊκότητα. Δηλαδή, κατακερματισμός της γονικής μέριμνας, για να μοιράζονται οι ευθύνες απέναντι στο παιδί σε περισσότερους φροντιστές. Με αγάπη πάντα. Έξι-εφτά θα είναι. Πέρα από τα προβλήματα που μπορεί να δημιουργηθούν, γιατί υπάρχουν αντιθέσεις κ.λπ.. Έξι-εφτά θα είναι: νούμερο 1, νούμερο 2, νούμερο 3. Είναι κατ’ αναλογία τού: «Είμαι το νούμερο 8. Με ξέρουν όλοι με αυτό». Αυτό είναι, αν το κάνει μια ελεύθερη μετάφραση κάποιος. Εκτός αν δεν ξέρετε το τραγούδι. Να το μάθετε. Είναι ένας εργάτης που δουλεύει. Ιταλός.

Τελικά, αντικειμενικά αυτός είναι ο στόχος. Γιατί ο καπιταλισμός δεν έχει δισταγμούς πουθενά. Είναι αδίστακτος. Αιματοκυλεί όλη την ανθρωπότητα, δολοφονεί εκατομμύρια ανθρώπους. Για ποιον λόγο; Για το κέρδος. Βολεύει να μοιραστούν πέντε-έξι γονείς, για να μην πληρώνει τίποτα το κράτος.

Για αγάπη πολύ μιλήσατε αρκετοί. Κι εμείς, βεβαίως. Η αγάπη είναι ανώτατο συναίσθημα. Όμως για πείτε μας για τη ζωή των παιδιών της Παλαιστίνης τι έχετε να πείτε; Έχουν δολοφονηθεί κοντά στις είκοσι χιλιάδες παιδιά και γυναίκες μέχρι τώρα από τον σύμμαχό σας, από το Ισραήλ. Και εσείς μιλάτε για αυτοάμυνα. Πότε βγήκατε να καταγγείλετε ένα έγκλημα; Ποια αγάπη για τα παιδιά μάς λέτε; Δεν βλέπετε καθημερινά τι γίνεται; Κουβαλάνε οι μανάδες νεκρά μωρά από τα μαιευτήρια, από παντού. Ποια αγάπη μάς λέτε για τον σύγχρονο κόσμο σας, όταν το ΝΑΤΟ στον πόλεμο της Γιουγκοσλαβίας πέρα από τα υπόλοιπα βομβάρδισε τη μαιευτική κλινική του Βελιγραδίου και το έκανε για να δείξει ότι «δεν διστάζουμε ούτε με τη μαιευτική κλινική, αν δεν παραδοθείτε». Αυτός είναι ο κόσμος σας.

Για το δικαίωμα των παιδιών στην υγεία, που έχετε ρημάξει τα παιδιατρικά νοσοκομεία, τι έχετε να πείτε; Πηγαίνετε να δείτε στις ουρές τι γίνεται. Προσχολική αγωγή: Αφήνετε κάθε χρόνο χιλιάδες βρέφη και νήπια. Εκεί δεν υπάρχει αγάπη; Πού θα πάνε αυτά τα παιδιά; Άντε να έχεις πεθερά ή μάνα. Αν δεν έχεις; Αν δουλεύουν και αυτοί, πού θα πάνε όλα αυτά τα παιδιά; Για σχολεία ετοιμόρροπα; Για ολόπλευρη δωρεάν μόρφωση, που την έχετε μετατρέψει σε πανάκριβο εμπόρευμα και τώρα ετοιμάζεστε με το καινούργιο νομοσχέδιο για τα ιδιωτικά πανεπιστήμια;

Και μιλάτε για ισότητα; Αλήθεια; Ισότητα ο άλλος να πεθαίνει; Να πληρώνουν τα μαλλιά της κεφαλής τους οι γονείς όλα τα χρόνια; Φροντιστήρια, άγχος, αγωνία, για να μπει στο πανεπιστήμιο. Να γράφει «18» και η βάση να είναι δεκαοκτώ χιλιάδες πεντακόσια. Να μένει έξω κι ο άλλος να γράφει «10», αλλά «με τον παρά μου» -δεν θέλω να πω την παροιμία γιατί δεν κάνει- πληρώνει και θα έχει ισότιμο πτυχίο σε τρία χρόνια. Και πολλά άλλα. Αυτά θα τα πούμε για το δίκαιό σας και για την ισότητα μέσα στον καπιταλισμό. Η μόνη ισότητα που αναγνωρίζετε είναι η ισότητα των πολλών στην εκμετάλλευση και καταπίεση. Εκεί όντως, η εργατική τάξη, τα λαϊκά στρώματα είναι ίσοι στην εκμετάλλευση. Και το ιερό ατομικό δικαίωμα που υπερασπίζεστε είναι της ατομικής καπιταλιστικής ιδιοκτησίας, του καπιταλιστικού κέρδους, από την εκμετάλλευση των εργαζομένων.

Το Κομμουνιστικό Κόμμα Ελλάδας απορρίπτει το νομοσχέδιο, γιατί είναι βαθιά αντιδραστικό, ανορθολογικό. Μη μας δείχνετε τις έρευνες που γίνονται σε πενήντα και εξήντα παιδιά, γιατί ευτυχώς υπάρχουν και επιστήμονες που στέκονται στο ύψος τους και βγήκαν και τις διέψευσαν. Είπαν ότι αυτές οι έρευνες είναι σε μικρό αριθμό. Ουσιαστικά λένε ότι είναι κατά παραγγελία. Εμφάνισαν τελευταία έρευνα στη Σουηδία. Διαβάστε τη. Ο κ. Σκέρτσος δεν την κατέθεσε αυτή. Γιατί; Την ξεχάσατε; Την ξέρετε; Την καταθέσατε στα Πρακτικά; Θα την πάρω να το ψάξω. Εμείς το απορρίπτουμε, λοιπόν.

Και επίσης, στρώνετε το έδαφος για μια θολή, ρευστή, αταξική ταυτότητα. Εμείς δεν χωρίζουμε τους εργαζόμενους, τον λαό, τη νεολαία με βάση το φύλο, τον σεξουαλικό προσανατολισμό, το χρώμα, το έθνος, τη φυλή κ.λπ.. Εμείς πιστεύουμε στην ταξική ενότητα. Όλοι έχουν το ίδιο πρόβλημα, είτε είναι έτσι είτε είναι αλλιώς, είτε είναι χριστιανοί είτε είναι μωαμεθανοί, είτε είναι ομοφυλόφιλοι είτε ετερόφυλοι κ.λπ.. Ποιο πρόβλημα έχουν; Τη στυγνή εκμετάλλευση από το μεγάλο κεφάλαιο. Και ακριβώς και με αυτά που παρουσιάζετε σαν πρόοδο είναι για να εξυπηρετήσετε αυτά τα μεγάλα συμφέροντα. Εμείς παλεύουμε για την πραγματική ταξική ενότητα και μην πάτε να χτίσετε -δεν θα τα καταφέρετε- ψεύτικα τείχη με βάση τον σεξουαλικό προσανατολισμό.

Και, τέλος, εμείς θα συνεχίσουμε. Μελετάμε πολλά χρόνια αυτά τα θέματα. Και η απόφαση της Κεντρικής Επιτροπής του κόμματος όπως και οι τοποθετήσεις μας στηρίζονται και σε κοινωνικές και σε οικονομικές και σε επιστημονικές αναλύσεις. Κανένα άλλο κόμμα δεν έχει βγάλει συγκροτημένη άποψη. Βγάλτε μας μια ανακοίνωση συγκροτημένη από την αρχή μέχρι το τέλος. Γιατί όλα αυτά; Κανένα. Παρά μόνο πιπιλίζουν διάφορα πράγματα.

Εσείς, λοιπόν, ώρα καλή. Και απευθύνομαι σε ΣΥΡΙΖΑ, Νέα Αριστερά. Καλό ταξίδι με τους Αμερικάνους. Βρε, ξύπνησαν οι Αμερικάνοι το 2020 και ανέλυσαν τον Ένγκελς κι έφτιαξαν όλα αυτά τα πράγματα; Πάτε εσείς με τους Αμερικάνους, με το ΝΑΤΟ, με τον καπιταλισμό σήμερα που υπάρχει. Αυτοί τα θέλουν. Ό,τι και να πείτε δεν σας ξεπλένει. Αυτοί είναι οι σύμμαχοί σας.

Για εμάς, σύμμαχοί μας είναι ο λαός ο ίδιος, που παλεύει για μια κοινωνία που θα εξασφαλίζει δικαιώματα για όλους και όχι την κυριαρχία των λίγων, την οποία αργά ή γρήγορα θα την ανατρέψουμε.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Αναπληρώτρια Υπουργό Υγείας, την κ. Αγαπηδάκη, για μια τοποθέτηση σχετικά με τα άρθρα του νομοσχεδίου που άπτονται του αντικειμένου της, του Υπουργείου Υγείας, και μετά θα συνεχίσουμε τον κατάλογο.

Κυρία Αγαπηδάκη, έχετε πέντε λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Αξιότιμε κύριε Πρόεδρε, κυρίες και κύριοι συνάδελφοι, βρισκόμαστε σήμερα εδώ για να εδραιώσουμε τη θέση της χώρας μας ανάμεσα στα πιο φιλελεύθερα και δημοκρατικά κράτη του κόσμου, να επιβεβαιώσουμε την προσήλωσή μας στις ευρωπαϊκές αξίες της ελευθερίας, της αυτοδιάθεσης και της προστασίας της οικογενειακής ζωής. Και είναι μία ευτυχής συγκυρία αυτή, την ώρα που κάποιοι προσπαθούν να παρουσιάσουν τη χώρα μας ως ένα ανελεύθερο κράτος στο οποίο καταπατούνται τα ανθρώπινα δικαιώματα.

Το συζητούμενο νομοσχέδιο για την ισότιμη πρόσβαση στον γάμο των ομόφυλων ζευγαριών είναι μια καθοριστική τομή, που αποδεικνύει έμπρακτα, και όχι με θεωρητικολογίες και υποσχέσεις, τον σεβασμό της ελληνικής πολιτείας στα ατομικά δικαιώματα. Τι εισηγείται, όμως, αυτό το νομοσχέδιο; Πρόκειται περί κάποιας καινοφανούς εφεύρεσης, κάτι το οποίο σκεφτήκαμε και που δεν υπάρχει στον πραγματικό κόσμο κι ερχόμαστε εμείς να το δημιουργήσουμε; Είναι δηλαδή μια νομοθέτηση εν κενώ; Όχι, κυρίες και κύριοι συνάδελφοι. Το νομοσχέδιο αυτό δεν είναι τίποτε άλλο παρά η αναγνώριση μιας πραγματικής κατάστασης και η ρύθμισή της με τον πιο ισορροπημένο τρόπο, ώστε να ανταποκρίνεται στις αρχές και τις αξίες του κράτους δικαίου, αρχές και αξίες με τις οποίες είναι ταυτισμένη η Νέα Δημοκρατία ήδη από την ιδρυτική της διακήρυξη.

Τα βασικά θέματα του νομοσχεδίου είναι δύο. Τα γνωρίζετε πλέον όλοι. Τα έχει πληροφορηθεί και ο ελληνικός λαός. Είναι η ισότιμη πρόσβαση στον γάμο για τα ομόφυλα ζευγάρια και οι αυτοδίκαιες συνέπειες που επέρχονται μέσω του γάμου, με σημαντικότερη βέβαια την αναγνώριση των παιδιών που γεννιούνται εντός αυτών των γάμων.

Ξεκινώντας, λοιπόν, από το πρώτο θέμα, για να δώσουμε σωστές απαντήσεις, οφείλουμε να θέσουμε και τα σωστά ερωτήματα, τι είναι ο γάμος, αλλά και περαιτέρω τι είναι ο γάμος σήμερα. Υπό ποιο πρίσμα το εξετάζουμε αυτό; Γιατί ο γάμος από αρχαιοτάτων ετών είναι ένας θεσμός ο οποίος μέσα στον χρόνο έχει αλλάξει. Δεν είναι ο ίδιος στα αρχαία χρόνια, δεν υπήρχε από την ίδια τη φύση. Είναι μια ανθρώπινη εφεύρεση, ένα ανθρώπινο δημιούργημα και ως τέτοιο υπόκειται σε αλλαγές, ανάλογα με τον τόπο, τον χρόνο, τις κοινωνικές αντιλήψεις. Δεν είναι, λοιπόν, ο ίδιος που ήταν κατά τα διαφορετικά διαστήματα του παρελθόντος στην αρχαία Ελλάδα, στους ρωμαϊκούς χρόνους, στον Μεσαίωνα. Υπήρξαν περίοδοι που η έννοια του γάμου -το είπαν και άλλοι ομιλητές σήμερα- είχε να κάνει περισσότερο με τη μεταβίβαση περιουσίας και άλλες που είχε να κάνει με την απόκτηση δικαιωμάτων κοινωνικά κατώτερου μέλους.

Σήμερα ο γάμος και ειδικά υπό το πρίσμα της πολιτείας, το οποίο είμαστε υποχρεωμένοι να δούμε ως νομοθετικό σώμα, είναι κατ’ αρχάς ένας νομικός δεσμός, μια δήλωση δύο ανθρώπων έναντι του κράτους με τον πιο επίσημο και πανηγυρικό τρόπο ότι σκοπεύουν να ενώσουν τις ζωές τους, να πορευτούν μαζί σε εύκολες και δύσκολες στιγμές, κυρίως στις δύσκολες, το επιστέγασμα της αγάπης μεταξύ τους, που τους οδήγησε στη δήλωση αυτή.

Αναρωτιέμαι, λοιπόν, πώς είναι δυνατόν σήμερα, το 2024, να στερούμε αυτή τη δυνατότητα από κάποιον πολίτη. Πώς είναι δυνατόν να αποκλείουμε ανθρώπους από αυτή τη δήλωση, να αποκλείουμε ανθρώπους από την επιθυμία τους να διακηρύξουν με τον πιο επίσημο τρόπο ότι εγώ με αυτόν τον άνθρωπο θέλω να πορευτούμε μαζί. Πώς είναι δυνατόν να αποκλείουμε συμπολίτες μας από τον σημαντικότερο θεσμό κοινωνικής ζωής στον οποίο οι ίδιοι επιθυμούν να ενταχθούν.

Όσοι αρνούνται τη δυνατότητα αυτή σε ομόφυλα ζευγάρια ισχυρίζονται ότι το κάνουν για να προστατεύσουν τον θεσμό του γάμου, όμως κάνουν λάθος. Με τον τρόπο αυτόν αποδυναμώνουν τον θεσμό του γάμου, εξωθώντας μια μερίδα πολιτών σε άλλες μορφές σχέσης, ενισχύοντας νομικούς δεσμούς που είναι πιο χαλαροί και δεν έχουν την ισχυρή δεσμευτική ισχύ που έχει ο γάμος. Και αναφέρομαι στο σύμφωνο συμβίωσης.

Εδώ έρχεται ένα ερώτημα που ακούμε διαρκώς τον τελευταίο καιρό. Δεν αρκεί το σύμφωνο συμβίωσης; Όχι, δεν αρκεί, για λόγους αξιακούς, αλλά και πρακτικούς. Ο γάμος είναι το θεμέλιο της οικογένειας και η οικογένεια είναι η βάση της συνεκτικής μας κοινωνίας. Ενισχύοντας, λοιπόν, τον γάμο, ενισχύουμε την κοινωνική της συνοχή. Το σύμφωνο συμβίωσης ουσιαστικά επιτρέπει να έχουμε χαλαρές σχέσεις και ως τέτοιο στο τέλος θα δείτε ότι εάν ενισχυθεί περαιτέρω και φτιάχναμε ας πούμε ένα πολύπλοκο, δαιδαλώδες νομοθέτημα για να διασφαλίσουμε αυτά που συζητάμε σήμερα μέσω του συμφώνου συμβίωσης, θα το ακολουθούσαν και τα ετερόφυλα ζευγάρια στο μέλλον και ο θεσμός του γάμου θα υποσκάπτονταν.

Άρα αυτή τη στιγμή συζητάμε για τον γάμο ακριβώς γιατί θέλουμε να προστατεύσουμε αυτόν τον θεσμό. Γιατί ως θεσμός που συνέχει τα μέλη της κοινωνίας μας πρέπει να παραμείνει ισχυρός και μοναδικός και να συμπεριλάβουμε σ’ αυτόν όλους όσοι θέλουν να δηλώσουν την πίστη τους σε αυτόν τον θεσμό, με όλα τα χαρακτηριστικά, τις συνέπειες και τις καταδηλώσεις που συνεπάγεται. Διότι, όπως πολύ εύστοχα αναφέρεται στην καταληκτική παράγραφο της σχετικής απόφασης του ανώτατου δικαστηρίου των ΗΠΑ το 2015, καμμία ένωση δεν είναι τόσο βαθιά όσο ο γάμος, καθώς ενσωματώνει τα ανώτατα ιδεώδη της αγάπης, της πίστης, της αφοσίωσης, της θυσίας και της οικογένειας. Μέσα από την ένωση του γάμου δύο άνθρωποι γίνονται κάτι πολύ πιο σπουδαίο από αυτό που ήταν πριν. Ο γάμος αντιπροσωπεύει την αγάπη που μπορεί να αντέξει ακόμα και μετά θάνατον.

Θα ήταν λάθος να ισχυριστούμε ότι οι άνθρωποι αυτοί δεν σέβονται την ιδέα του γάμου. Η αλήθεια είναι ότι τον σέβονται και τον σέβονται τόσο βαθιά, που αποζητούν την ολοκλήρωσή τους μέσα από αυτόν. Προσδοκούν ότι δεν θα είναι καταδικασμένοι να ζουν στη μοναξιά, αποκλεισμένοι από έναν εκ των παλαιότερων θεσμών του πολιτισμού μας. Για όλους, λοιπόν, αυτούς τους λόγους η απάντηση στο ερώτημα που τίθεται σήμερα σε σχέση με την ισότητα στον γάμο των ομόφυλων ζευγαριών είναι «ναι».

Και τι γίνεται με τις συνέπειες; Ακούω με πολύ μεγάλο ενδιαφέρον τη συζήτηση για το αν υπάρχουν συνέπειες σε σχέση με τα παιδιά. Υπενθυμίζω ότι ερχόμαστε να νομοθετήσουμε για κάτι που συμβαίνει ήδη. Τα παιδιά ήδη μεγαλώνουν σε ομόφυλες οικογένειες, ήδη ομόφυλα ζευγάρια αποκτούν παιδιά, μόνες γυναίκες μπορούν να αποκτήσουν παιδιά, μόνοι άνδρες μπορούν να αποκτήσουν παιδιά, βιολογικά ή υιοθετημένα. Άρα δεν εμποδίζεται κανείς από το να αποκτήσει παιδί σήμερα.

Άρα τι νομοθετούμε, αφού υπάρχουν όλα αυτά; Δεν νομοθετούμε σήμερα τη δυνατότητα των ομόφυλων ζευγαριών να είναι γονείς. Αυτό υπάρχει στην πράξη. Μπορεί να είναι μισό στο φως, μισό στο σκοτάδι, αλλά υπάρχει. Σήμερα νομοθετούμε τη δυνατότητα των παιδιών να έχουν επισήμως γονείς. Δεν νομοθετούμε, λοιπόν, για τους γονείς, αλλά για τα παιδιά.

Επειδή έχω ακούσει πάρα πολλές φορές σήμερα να επικαλούμαστε, ανάλογα με τα επιχειρήματα που έχουμε ο καθένας, τις έρευνες, θέλω να πω κάτι που είναι πάρα πολύ σημαντικό και νομίζω ότι όσοι άνθρωποι προέρχονται από τον ακαδημαϊκό χώρο και ειδικά των επιστημών υγείας θα συμφωνήσουν μαζί μου. Ξέρετε, οι έρευνες δεν έχουν όλες την ίδια αξία. Εγώ γνωρίζω μετα-αναλύσεις, που είναι οι έρευνες που έχουν την υψηλότερη επιστημονική τεκμηρίωση σε επίπεδο ισχύς δεκαετιών σε πολλές χώρες, οι οποίες έρχονται να μας πουν αν πράγματι οι έρευνες που έχουν γίνει όλα αυτά τα χρόνια, αξιολογούν δηλαδή τα υφιστάμενα επιστημονικά δεδομένα, δείχνουν διαφοροποιήσεις σε σχέση με την ανάπτυξη των παιδιών.

Και η αλήθεια είναι ότι δεν υπάρχει τέτοια διαφοροποίηση, ξέρετε. Έχει φανεί ότι η βιοψυχοκοινωνική ανάπτυξη και ο σεξουαλικός προσανατολισμός των παιδιών σε ομόφυλες οικογένειες δεν διαφέρει από εκείνα που μεγαλώνουν σε ένα ετερόφυλο περιβάλλον. Μπορείτε να μου φέρετε μια έρευνα η οποία να είναι ανίσχυρη μεθοδολογικά -και μπορούμε να το αποδείξουμε πολύ εύκολα όσοι προερχόμαστε από τον κλάδο των επιστημών υγείας- για να επικαλεστείτε ένα επιχείρημα ότι δήθεν τα παιδιά αποκτούν προβλήματα. Δεν είναι όμως έτσι η πραγματικότητα. Η επιστήμη έχει απαντήσει ξεκάθαρα σε αυτό το θέμα.

Υπάρχουν δύο παράγοντες που καθορίζουν τα αναπτυξιακά αποτελέσματα των παιδιών και στα ομόφυλα και στα ετερόφυλα ζευγάρια. Το ένα είναι η σταθερότητα του γάμου -άρα βλέπετε ότι υγιής ανάπτυξη ενός παιδιού και γάμος και σταθερότητα του γάμου, αγάπη, αλληλοσεβασμός, αλληλοεκτίμηση πάνε μαζί- και το δεύτερο είναι το κοινωνικοοικονομικό επίπεδο της οικογένειας. Είτε είναι ομόφυλο είτε ετερόφυλο το ζευγάρι και η οικογένεια, αυτοί οι δύο παράγοντες παίζουν ρόλο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, παρακαλώ, ολοκληρώστε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ολοκληρώνω αμέσως.

Και επειδή συζητάμε πάρα πολύ για το ποιος είναι ο προοδευτικός και ποιος ο συντηρητικός, θέλω να πω ότι η κεντροδεξιά παράταξη, ναι, έχει τη δυνατότητα πολιτικά να είναι συντηρητική, γιατί έρχεται να διατηρήσει τον θεσμό του γάμου. Εμείς θέλουμε να τον ενισχύσουμε αυτόν τον θεσμό. Για εμάς είναι πάρα πολύ σημαντικό και αυτό δείχνει ακριβώς το ότι είμαστε σε θέση να διατηρούμαστε γιατί εξελισσόμαστε ή να εξελισσόμαστε ακριβώς επειδή διατηρούμε αρχές, παραδόσεις, αξίες, θεσμούς που έχουν αντέξει στον χρόνο.

Από την άλλη, είμαστε προοδευτική παράταξη, γιατί μπορούμε να προσαρμόζουμε όλους αυτούς τους θεσμούς στο σήμερα και να μην υιοθετούμε την παράδοση σαν να είναι ένας καθηλωτικός θεσμός και μια διαδικασία που μας κρατά στο παρελθόν.

Για όλους αυτούς τους λόγους σάς καλώ να υπερψηφίσετε αυτό το νομοσχέδιο και να πούμε ένα μεγάλο «ναι» στο δικαίωμα των παιδιών να έχουν γονείς, χωρίς να φοβούνται ότι, αν αρρωστήσουν και πάνε στο νοσοκομείο, δεν θα μπορέσουν να είναι με τον άνθρωπο που τα μεγάλωσε, αλλά θα βρεθούν στα χέρια ενός φροντιστή.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αθηνά Λινού από τον ΣΥΡΙΖΑ. Μετά ακολουθεί η κ. Ευθυμίου, ο κ. Συντυχάκης, ο κ. Παππάς, η κ. Τζούφη.

Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, μετά από όλα όσα ακούστηκαν αισθάνομαι κι εγώ την ανάγκη να ξεκινήσω τη σημερινή παρουσίασή μου με τα λόγια ενός από τους πιο σημαντικούς θεολόγους του αιώνα μας και αυτό το δηλώνει και ο Οικουμενικός Πατριάρχης Βαρθολομαίος και ο Πάπας Φραγκίσκος γραπτώς. Πρόκειται για τον Μητροπολίτη Περγάμου Ιωάννη Ζηζιούλα, ο οποίος έχασε τη ζωή του πριν από έναν χρόνο περίπου.

Ήταν καθηγητής σε ελληνικά και αγγλικά πανεπιστήμια. Ήταν μέλος της Ακαδημίας Αθηνών και πριν από μερικά χρόνια, σε σύσκεψη πολλών επισκόπων, είπε το εξής δημόσια: «Δεν έχουμε το δικαίωμα να ταπεινώνουμε και να θυσιάζουμε την εικόνα του Θεού. Είναι ανάγκη οι σεξουαλικές μειονότητες να προστατεύονται από κάθε είδους διάκριση και αδικία». Αυτή η δήλωση -τον ήξερα και προσωπικά αυτόν τον άνθρωπο- με εκφράζει απόλυτα.

Το νομοσχέδιο που συζητάμε αφορά δικαιώματα ομόφυλων ζευγαριών και των παιδιών τους. Σαφώς και είναι απαραίτητο να εξασφαλίσουμε αυτά τα δικαιώματα, όπως είναι απαραίτητος και ο απόλυτος σεβασμός, η αγάπη και κυρίως η ισότητα και η προστασία όλων των συνανθρώπων μας και βέβαια των ομόφυλων ατόμων. Απαραίτητο όμως είναι να εξασφαλιστούν και τα δικαιώματα όλων των παιδιών, ιδιαίτερα των δικών τους παιδιών και όλων των παιδιών του κόσμου και των γυναικών που θα γεννήσουν αυτά τα παιδιά.

Δυστυχώς, μια ομάδα παιδιών και γυναικών βρίσκονται σε εξαιρετικά μεγάλο κίνδυνο. Αναφέρομαι στις γυναίκες και τα παιδιά που κινδυνεύουν από την ίδια τη διαδικασία και τους όρους της παρένθετης κύησης, στις χώρες όπου επιτρέπεται βέβαια, και τους όρους που υπάρχουν στη χώρα μας. Να μην ξεχνάμε ότι από τις ευρωπαϊκές χώρες δεν επιτρέπονται στη Γαλλία, τη Σουηδία, τη Γερμανία κ.λπ..

Επιπλέον, υπάρχουν πολλοί κίνδυνοι, που οφείλονται στο γεγονός ότι ο υπό ψήφιση νόμος δεν αντιμετωπίζει ούτε καν τα θέματα συγγένειας των παιδιών των ομόφυλων ζευγαριών. Είναι, λοιπόν, επικίνδυνο να νομοθετούμε για τον γάμο χωρίς να αντιμετωπίζουμε τα θέματα της συγγένειας. Τουλάχιστον πριν τον ψηφίσουμε ας το λάβουμε υπ’ όψιν μας.

Ας λάβουμε υπ’ όψιν μας για τα θέματα συγγένειας τις δύο ή τρεις τροπολογίες που κατέθεσε ο ΣΥΡΙΖΑ και η Νέα Αριστερά. Ας λάβουμε υπ’ όψιν μας και το άρθρο το οποίο θα καταθέσω -θα τα καταθέσω στο τέλος, κύριε Πρόεδρε, όλα μαζί για να μη χάνω χρόνο- μιας έγκριτης καθηγήτριας, καθηγήτριας της Νομικής, που είναι και μέλος της Αρχής Ιατρικώς Υποβοηθούμενης Αναπαραγωγής. Αυτή την αρχή ζήτησα προσωπικά να συμμετέχει στην επιτροπή, αλλά δεν κλήθηκε. Δεν ξέρω για ποιον λόγο.

Για τα θέματα της παρένθετης κύησης ας λάβουμε υπ’ όψιν μας τις αρχές της Βερόνας, που προωθεί και αποδέχεται και επικροτεί και η UNICEF και ο ΟΗΕ. Τι κίνδυνοι υφίστανται γι’ αυτά τα παιδιά; Πώληση, που μπορεί να οδηγήσει, όπως καταλαβαίνουμε, και σε εκμετάλλευση, αλλά και σε πώληση οργάνων. Τρομάζω και μόνο που περνάει από το μυαλό μου αυτό. Σεξουαλική εκμετάλλευση, πορνογραφία, απώλεια της ταυτότητάς τους- δεν μπορούν να βρουν ποιες είναι οι ρίζες τους και από πού προήλθαν- και πιθανά της ιθαγένειας.

Όσον αφορά δε το εμπόριο που σχετίζεται με τη διαδικασία της παρένθετης διεθνώς, ακούστηκε νωρίτερα από τους ανθρώπους του ΚΚΕ ότι για το 2022 ανήλθε στα 14 δισεκατομμύρια, υπάρχουν και ελληνικά δημοσιεύματα και θα τα καταθέσω, ενώ για το 2032 προβλέπεται ότι θα ανέλθει σε 130 δισεκατομμύρια.

Δυστυχώς και ο Υπουργός είπε ότι η τροπολογία που εγώ κατέθεσα για την παρένθετη με φέρνει σε ρήξη με τις απόψεις του ΣΥΡΙΖΑ. Γι’ αυτόν τον λόγο θέλω να θυμίσω ότι η τροπολογία παλαιότερων νομοσχεδίων, στον νόμο που πέρασε το 2022 ο ΣΥΡΙΖΑ ψήφισε «Παρών», και υπάρχουν εκτεταμένες ομιλίες των τότε συναδέλφων, της Ειρήνης Αγαθοπούλου, του Ανδρέα Ξανθού, του Κώστα Μάρκου και του Μανώλη Θραψανιώτη, που περιγράφουν αναλυτικότατα ακριβώς τις ίδιες επιφυλάξεις που έχω εγώ για την παρένθετη.

Μια άλλη απάντηση που έχει δοθεί στις εκκλήσεις και τις δικές μου και πολύ ευχάριστα είδα και τις απόψεις για τροπολογία και της Νέας Αριστεράς -που είναι ίσως και σε μερικά θέματα λίγο αυστηρότερες από εμένα- είναι ότι αυτό το πρόβλημα θα λυθεί αργότερα. Δεν είναι αντικείμενο σημερινό. Έχουν περάσει δύο χρόνια από το 2022 και δεν μπορέσατε, κύριοι συνάδελφοι της Νέας Δημοκρατίας, να διορθώσετε τις αστοχίες και τα λάθη του νόμου και της Αρχής Υποβοηθούμενης Αναπαραγωγής, που οδήγησαν στα τραγικά σκάνδαλα των Χανίων.

Η δική μου πρόταση είναι εκτενής. Την έχετε όλοι. Θα επισημάνω δύο μόνο βασικά πράγματα. Πρώτον, ότι η παρένθετη κύηση επιτρέπεται μόνο στην περίπτωση που…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε ένα λεπτό, κύριε Πρόεδρε.

…που τόσο το μελλοντικό ζεύγος γονέων όσο και η παρένθετη ζουν μόνιμα στην Ελλάδα, έχουν μόνιμη κατοικία στην Ελλάδα.

Επίσης, νομίζω ότι από όλα τα άλλα που αφορούν και την ασφάλεια της γυναίκας το πιο σημαντικό είναι η δημιουργία ενός εθνικού αρχείου που θα παρουσιάζει, θα καταγράφει όλες τις δικαστικές άδειες που χορηγήθηκαν για παρένθετη κύηση και επίσης όλες τις κυήσεις που πραγματοποιήθηκαν με τη χορήγηση αυτής της άδειας και όλους τους τοκετούς που ήταν επακόλουθο των συγκεκριμένων κυήσεων. Αυτό θα βοηθήσει πολύ και για την ασφάλεια των γυναικών και για την ασφάλεια των παιδιών.

Κύριε Υπουργέ, προσωπικά σάς υποβάλλω έκκληση, ίσως παράκληση, και σε εσάς και στον Πρωθυπουργό, να διορθώσετε έστω και τώρα τον νόμο, χρησιμοποιώντας τουλάχιστον τις πέντε τροπολογίες που ήδη κατατέθηκαν και τη βιβλιογραφία που σας καταθέτω. Θα είναι καλύτερη η εικόνα σας για την ψήφιση ενός δυνητικά πολύ προοδευτικού νομοσχεδίου, η υλοποίηση όμως του οποίου είναι και ανεπαρκής και ανασφαλής, με τον τρόπο που υποβάλλεται σήμερα. Μια τέτοια κίνηση εκ μέρους σας θα αυξήσει τη σύμπνοια στη Βουλή, τουλάχιστον εν μέρει και για πολλούς από εμάς, ανεξαρτήτως κόμματος στο οποίο ανήκουμε, θα κάνει ευκολότερη την ψήφιση του νομοσχεδίου.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Άννα Ευθυμίου από τη Νέα Δημοκρατία.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, θα ήθελα να θέσω κατ’ αρχάς το πολιτικό πλαίσιο του νομοσχεδίου αυτού. Σύμφωνα με το άρθρο 4 του Συντάγματος όλοι είναι ίσοι ενώπιον του νόμου, όλοι έχουν ίσα δικαιώματα και υποχρεώσεις. Άρα η ισότητα είναι βασικός πυλώνας της δημοκρατίας μας.

Το δεύτερο στοιχείο που θα ήθελα να θέσω είναι ότι η ισότητα είναι βασική προϋπόθεση της κοινωνικής ευμάρειας, της κοινωνικής ειρήνης, γιατί κατ’ αρχάς και κομβικά κατατείνει στη μείωση των κοινωνικών ανισοτήτων.

Τρίτον, ότι εντάσσεται το νομοσχέδιο αυτό ως ένα ευρύτερο αξιακό σύστημα. Αρχές όπως ελευθερία, ισότητα, ευθύνη και αλληλεγγύη διαχρονικά διαπερνούν τη λειτουργία και τις αξίες της Νέας Δημοκρατίας. Είμαι από τα σπλάχνα της Νέας Δημοκρατίας και υπηρετώ αυτές τις αρχές της παράταξής μου είκοσι συναπτά έτη.

Από τα παραπάνω, λοιπόν, είναι εύλογη και φυσική απόρροια η απάντηση στο ερώτημα: Γιατί ο Πρωθυπουργός και η Κυβέρνηση δίνουν τέτοια έμφαση στο νομοσχέδιο αυτό; Γιατί ακριβώς είναι όλα τα παραπάνω. Προφανώς υπάρχουν και άλλα μείζονα ζητήματα. Οι αγρότες, τα πανεπιστήμια, η ακρίβεια. Η Κυβέρνηση, όμως, δίνει τη μάχη της σε όλα τα ανοιχτά μέτωπα και είναι μια Κυβέρνηση μεταρρυθμίσεων. Αλλά ο βαθμός της δημοκρατικής συνείδησης μιας πολιτείας και μιας κυβέρνησης αντικατοπτρίζεται στην πρόνοια που λαμβάνει για τις κοινωνικές μειοψηφίες. Έτσι, λοιπόν, εγκαθιδρύθηκε το κράτος δικαίου.

Θα σταθώ όμως σε κάτι που είπε η εκλεκτή εισηγήτρια του ΣΥΡΙΖΑ -δεν είναι εδώ- και μου έκανε εντύπωση. Μόνο ο ΣΥΡΙΖΑ, λέει, νοιάζεται για τα δικαιώματα του παιδιού. Αυτό είπε. Αλήθεια; Μόνο ο ΣΥΡΙΖΑ; Μήπως αυτό είναι μια πολιτική αλαζονεία; Μήπως είναι μια πολιτική πολύ μακριά από την πραγματικότητα; Η Νέα Δημοκρατία έχει ένα σχέδιο συγκεκριμένο για την οικογενειακή πολιτική.

Ενδεικτικά θα αναφέρω: Θέσπιση του επιδόματος γέννησης που αυξήθηκε. Αύξηση θέσεων στους βρεφονηπιακούς σταθμούς. Αύξηση των σχολικών γευμάτων. Νταντάδες της γειτονιάς. Αναμόρφωση του πλαισίου των κοινωνικών αδειών. Είναι πολιτικές που έχουν στο επίκεντρο το παιδί. Πολιτικές που και το νομοσχέδιο αυτό έχει στο επίκεντρό του. Διαχρονικά, μέσα από την εικοσαετή διαδρομή μου στα κοινά και στην πολιτική, έχω υποστηρίξει έντονα με θέσεις και προτάσεις μου πολιτικές που εμπεδώνουν την ισότητα. Ως πολιτικός, λοιπόν, που έχω θέση και άποψη και την υποστηρίζω, θεώρησα αυτονόητα και εύλογα -χωρίς στάθμιση ενδεχόμενου πολιτικού κόστους σε μια δύσκολη περιφέρεια, όπως η Α΄ Θεσσαλονίκης- και πολύ έγκαιρα, από την αρχή, και ξεκάθαρα στάθηκα υπέρ του νομοσχεδίου αυτού.

Όμως ένιωσα και μια θλίψη σήμερα και κατά την επιτροπή. Ένιωσα θλίψη γιατί άκουσα ομοφοβικές δηλώσεις, έντονες ομοφοβικές δηλώσεις από την Ελληνική Λύση και τον Πρόεδρό της. Όπως επίσης κυρίως κατά την επεξεργασία του νομοσχεδίου στις επιτροπές ένα ομοφοβικό παραλήρημα από τον εισηγητή της Ελληνικής Λύσης. Δηλαδή η Ελληνική Λύση, αντί να επιλέξει μια αξιακή πολιτική στάθμιση του νομοσχεδίου αυτού, έκανε βουτιά στον λαϊκισμό. Πραγματικά βουτιά στον λαϊκισμό. Αντί, δηλαδή, να σταθεί στα δύο κομβικά σημεία του νομοσχεδίου αυτού, το ένα είναι το κοινωνικό και το άλλο είναι το δημοκρατικό, γιατί όταν μιλάμε για δικαιώματα, μιλάμε για την ίδια τη δημοκρατία, τι κάνει; Έρχεται και πλήττει, έρχεται και βάλλει τη δημοκρατία με αυτές τις δηλώσεις.

Από την άλλη, διαπιστώνω την έντονη προσπάθεια του ΣΥΡΙΖΑ και των άλλων κομμάτων να δημιουργήσουν την εντύπωση ότι υπάρχει ζήτημα στο εσωτερικό της Νέας Δημοκρατίας. Φυσικά εδώ θέλω να δώσω έμφαση στην πολύ ουσιαστική και δημοκρατική διαδικασία που διεξήχθη με τον εισηγητή Υπουργό κ. Σκέρτσο και την πολιτική του ομάδα, τον κ. Πατέλη, τον κ. Κοντογιώργη και όσους άλλους τη συγκροτούν, στον κοινωνικό και πολιτικό διάλογο του νομοσχεδίου αυτού, καθώς και την επεξεργασία που έγινε στις επιτροπές, αλλά και στον πολιτικό διάλογο που πραγματοποιήθηκε στη δικιά μας παράταξη. Υποβλήθηκαν ερωτήσεις από συναδέλφους μου Βουλευτές και πολιτικές και τεχνοκρατικές. Απαντήθηκαν όλες. Μέσα, λοιπόν, από αυτή τη διαδικασία η Νέα Δημοκρατία βγήκε ενισχυμένη, γιατί ήταν μια άκρως δημοκρατική διαδικασία.

Βέβαια, εδώ νομίζω ότι γίνεται το εξής καταπληκτικό. Είναι αξιοσημείωτη η στάση του ΣΥΡΙΖΑ, που είναι θεματοφύλακες των ανθρωπίνων δικαιωμάτων, που μόνο, όπως λένε, αυτοί νοιάζονται για το παιδί. Ο Πρόεδρός τους έρχεται και βάζει θέμα κομματικής πειθαρχίας. Βέβαια, μετά το πήραν λίγο πίσω. Δεν καταλάβαμε τι έγινε ακριβώς. Τώρα υποβλήθηκε αίτημα για ονομαστική ψηφοφορία. Τελικά θα ψηφίσουμε κομματική πειθαρχία ή όχι; Για να καταλάβουμε.

Εδώ θέλω να κάνω μια γενική παρατήρηση. Εύλογα μία μεταρρύθμιση για το αν θα κριθεί πετυχημένη ή αποτυχημένη διέρχεται από την ίδια την κοινωνία. Όμως θέλω να το πάω λίγο αντίστροφα και να θέσω το εξής: Πόσο αυτονόητος πλέον είναι για εμάς σήμερα ο πολιτικός γάμος; Πόσο αυτονόητη είναι η κατάργηση του προικώου; Πόσο αυτονόητη είναι η αποποινικοποίηση της μοιχείας; Επίσης πόσο βασικά αναδείχτηκαν θεμελιώδη δικαιώματα για το δικαίωμα ψήφου των γυναικών και το δικαίωμα εκλέγεσθαι των γυναικών, για τους αγώνες χειραφέτησης των γυναικών;

Επομένως μια πολιτεία και η εκάστοτε πολιτική εξουσία, ο εκάστοτε πολιτικός ηγέτης πρέπει να βλέπει πιο μπροστά από την κοινωνία. Και αυτό κάνει ο Πρωθυπουργός μαζί με το νομοσχέδιο αυτό.

Επί της ουσίας δύο λόγια. Προφανώς πρόκειται για ένα νομοσχέδιο ανθρωπίνων δικαιωμάτων. Είναι αυτονόητη η ισότητα στον πολιτικό γάμο και φυσικά διέρχεται και μέσα από τα ομόφυλα ζευγάρια. Απόρροια είναι η τεκνοθεσία, την οποία το νομοσχέδιο αυτό τη βλέπει μέσα από το συμφέρον του παιδιού. Έχω έρθει σε ζύμωση με ομόφυλα ζευγάρια, ήρθα σε επικοινωνία μαζί τους, συζήτησα και ως μητέρα μπήκα στη θέση τους και προφανώς είδα ποιο είναι το συμφέρον του παιδιού. Αυτά τα παιδιά ήταν αόρατα. Πρέπει όχι μόνο να δώσουμε ορατότητα στην ελληνική κοινωνία, αλλά να είναι ίσα με τα υπόλοιπα παιδιά. Και φυσικά τι καταδείχθηκε από τους φορείς; Από όλους τους φορείς; Ότι η πλειονότητα των επιστημονικών ευρημάτων δείχνει ότι τα παιδιά αυτά δεν θα υποστούν κάποια ψυχική βλάβη ή κάποια επιρροή στον σεξουαλικό προσανατολισμό τους. Το είπε αυτό, ενδεικτικά αναφέρω, το Ινστιτούτο Υγείας του Παιδιού, Ψυχολογική Εταιρεία, Παιδοψυχιατρική Εταιρεία. Υπάρχουν άνθρωποι που θέλουν να δώσουν αγάπη. Γιατί να τους στερήσουμε αυτό το δικαίωμα;

Θα ήθελα, πριν καταλήξω, να κάνω και μια πρόταση για τις παντρεμένες γυναίκες με υποβοηθούμενη αναπαραγωγή, επειδή υπάρχει ένα κενό νομοθέτησης και το λέω και με τη νομική μου άποψη. Δύο γυναίκες οι οποίες είναι παντρεμένες και η μία αποκτά παιδί με τη μέθοδο της ιατρικώς υποβοηθούμενης αναπαραγωγής, η άλλη γυναίκα δεν αποκτά το γονεϊκό δικαίωμα αυτόματα, αλλά θα πρέπει να μπει στη διαδικασία της τεκνοθεσίας. Εκεί, λοιπόν, υπάρχει ο κίνδυνος να καλυφθεί αυτό το κενό με έναν αδόκιμο, έναν νομικά επικίνδυνο τρόπο. Άρα ίσως αυτό θα μπορούσαμε να το επανεξετάσουμε.

Καταλήγοντας, λοιπόν, υπερψηφίζω ένα νομοσχέδιο το οποίο θα εμπεδώνει τις αρχές της ισότητας, του κράτους δικαίου και της δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Μανώλης Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι, η Κυβέρνηση της Νέας Δημοκρατίας με το νομοσχέδιο για την ισότητα στον πολιτικό γάμο εξαρχής διαστρεβλώνει και συνειδητά το πραγματικό του περιεχόμενο, που δεν είναι ούτε τα κοινωνικά δικαιώματα των ομόφυλων ζευγαριών ούτε η ρύθμιση των σχέσεων συμβίωσής τους.

Η ουσία του νομοσχεδίου αφορά τη θεσμική κατοχύρωση του γάμου στα ομόφυλα ζευγάρια ως προϋπόθεση για την αναγνώριση του δικαιώματος ως κοινών γονέων στην υιοθεσία, δηλαδή τη νομική κατοχύρωση της τεκνοθεσίας σε πρώτη φάση από το εξωτερικό και σε δεύτερο χρόνο στη χώρα μας, μετά την πρώτη δικαστική απόφαση που θα διαπιστώνει αρνητικές διακρίσεις.

Αντικειμενικά, η νομιμοποίηση της τεκνοθεσίας από ομόφυλα ζευγάρια οδηγεί στην αναζήτηση του τρόπου απόκτησης παιδιών. Το νομοσχέδιο φροντίζει γι’ αυτό, νομιμοποιώντας την εμπορική παρένθετη μητρότητα για ομόφυλα ζευγάρια αποτελούμενα από άνδρες, που αποτελεί την πιο ακραία και απάνθρωπη εκμετάλλευση των γυναικών, την εμπορευματοποίηση του γυναικείου σώματος. Με τον μανδύα του ατομικού δικαιωματισμού και της ισότητας, Κυβέρνηση και τα υπόλοιπα κόμματα, υποστηριχτές αυτών των διατάξεων και όλων όσες έχουν προηγηθεί με τους νόμους του ΣΥΡΙΖΑ και της Νέας Δημοκρατίας, ανοίγει διάπλατα ο δρόμος για την παραπέρα εμπορευματοποίηση της ιατρικώς υποβοηθούμενης αναπαραγωγής και της υιοθεσίας, την καθιέρωση της παρένθετης μητρότητας ως επαγγέλματος.

Στρώνουν τον δρόμο για χρυσές μπίζνες επιχειρηματικών ομίλων, που εμπορεύονται διαχρονικά τη διάθεση και αγωνία ζευγαριών ή μεμονωμένων ατόμων να αποκτήσουν ένα παιδί και με τη φιλοδοξία η Ελλάδα να αποτελέσει παράδεισο αναπαραγωγικού τουρισμού.

Σας ρωτάμε ευθέως: Ποια είναι η ουσιαστική διαφορά της νόμιμης εμπορικής παρένθετης μητρότητας με τις αντίστοιχες αγοραπωλησίες της εγκληματικής οργάνωσης εμπορίας βρεφών στα Χανιά, που αποκαλύφθηκε πριν μερικούς μήνες, που εκμεταλλεύονταν γυναίκες ως δωρήτριες ωαρίων ή παρένθετες μητέρες, με ταρίφα από 70.000 ευρώ έως 120.000 ευρώ, ανάλογα το πορτοφόλι, και εξαπατούσαν ασθενείς μέσω εικονικών εμβρυομεταφορών και μεσολαβούσαν σε παράνομες υιοθεσίες; Πείτε μου, ποια είναι η διαφορά. Καμμία. Απολύτως καμμία!

Γι’ αυτό και οι τοποθετήσεις σας σκόπιμα αποκρύπτουν τη μεθόδευση αυτή, διαστρεβλώνοντας το τι συνιστά πραγματικά δικαίωμα στον γάμο, στην τεκνοποίηση και τη διαδικασία τεκνοποίησης μέσω της ιατρικής υποβοηθούμενης αναπαραγωγής.

Να γιατί οι υπερασπιστές του λεγόμενου «αυτοπροσδιορισμού» και του «ατομικού δικαιωματισμού» σκόπιμα καλλιεργούν ότι το ΚΚΕ είναι ομοφοβικό και οπισθοδρομικό. Παραγνωρίζουν το κοινωνικό περιεχόμενο κάθε ατομικού δικαιώματος, τη δυνατότητα της ανθρώπινης συνείδησης να αντανακλά την αντικειμενική πραγματικότητα, την ίδια την αντικειμενικότητα του κόσμου.

Παραβλέπουν τον ενιαίο υλικό χαρακτήρα της φύσης και της κοινωνίας, την κίνησή τους βάσει ενιαίων νόμων, αποδέχονται τη σημασία της πράξης και της εμπειρίας που απορρέει από αυτή, επικεντρώνοντας, όμως, στον ατομικό της χαρακτήρα, χωρίς τις άμεσες ή έμμεσες διασυνδέσεις που αυτή αντικειμενικά έχει με την πράξη άλλων ανθρώπων, έξω από τις συγκεκριμένες κοινωνικοοικονομικές συνθήκες.

Το ΚΚΕ δεν συμφωνεί με τις ανορθολογικές θεωρίες της σχολής της κοινωνικής κατασκευής, με απόψεις που υποστηρίζουν μια θολή, ρευστή, αταξική ταυτότητα του ατόμου, ότι το φύλο είναι κάτι το απροσδιόριστο, το ρευστό, ότι τα φύλα δεν γεννιούνται, αλλά γίνονται. Φύλο δεν είναι αυτό που είμαστε, αλλά αυτό που επιτελούμε, επιχειρώντας με τον τρόπο αυτό να τσουβαλιάσουμε ανθρώπους με διαφορετικά ταξικά συμφέροντα, πολιτικές τοποθετήσεις και κοινωνικά περιβάλλοντα, με διαφορετικές εκφράσεις της σεξουαλικότητας.

Πρόκειται για θεωρίες που κατασκευάζουν κοινωνικούς κόσμους εμφανίζοντας το φύλο, τη γονική σχέση, την οικογένεια αποσπασμένα από το υλικό υπόβαθρο. Απορρίπτουν τη διάκριση του φύλου, όπως, για παράδειγμα, συμβαίνει σε σχολεία της Σουηδίας, στις Ηνωμένες Πολιτείες, τον Καναδά, που αποφεύγουν κάθε αναφορά σε θηλυκό και αρσενικό, ώστε να μη διακρίνονται τα παιδιά με βάση το φύλο τους.

Στο ίδιο μήκος κύματος είναι και οι αντιεπιστημονικές ισοπεδωτικές θεωρίες που προωθούνται από την Ευρωπαϊκή Ένωση, όπως η πρόσφατη απόφαση του Ευρωπαϊκού Κοινοβουλίου, που διαγράφει κάθε αναφορά σε μητρότητα - πατρότητα και αντικαθίσταται από τον γονέα 1, γονέα 2, γονέα 3 και ούτω καθεξής. Και αυτές οι θεωρίες προπαγανδίζονται ως προοδευτικές, ενώ οι θέσεις του ΚΚΕ ως συντηρητικές.

Αλήθεια; Έχει πολύ ενδιαφέρον να μας πει η Κυβέρνηση, που μέχρι σήμερα κάνει ότι δεν άκουσε τα ερωτήματα που έθεσε η ειδική αγορήτρια του ΚΚΕ στην επιτροπή, τι στάση θα κρατήσει απέναντι στο ευρωπαϊκό πιστοποιητικό γονικής σχέσης; Πρέπει να μας απαντήσετε. Κλείνει σε λίγο. Αύριο ψηφίζουμε. Απαντήστε στο ερώτημα.

Στην πράξη, με το νομοσχέδιο, υπονομεύετε το δικαίωμα του παιδιού να έχει δεσμούς με τον πατέρα και τη μητέρα, μέσω της αλληλοσυμπληρούμενης σχέσης πατρότητας - μητρότητας. Αποκόπτει τον κοινωνικό χαρακτήρα και το περιεχόμενο της πατρότητας - μητρότητας από τη βιολογική συμπληρωματικότητα των δύο φύλων, στην αλληλεπίδραση του παιδιού με το περιβάλλον του, στη δραστηριότητά του, στη διαμόρφωση της συναισθηματικής και νοητικής λειτουργίας του.

Η μεν Κυβέρνηση βαφτίζει το νομοσχέδιο ως προοδευτικό, για να ξεμπερδεύει το κράτος με κάθε κοινωνική προστασία του παιδιού, ενώ ο ΣΥΡΙΖΑ πρωτοστατεί βάζοντας πλάτη, όπως και το ΠΑΣΟΚ άλλωστε και η Νέα Αριστερά συντάσσονται σε κομβικά ζητήματα με τη Νέα Δημοκρατία, όπως στο γνωστό υπερμνημόνιο του Ταμείου Ανάκαμψης, στους ιμπεριαλιστικούς σχεδιασμούς του ΝΑΤΟ, των Ηνωμένων Πολιτειών, της Ευρωπαϊκής Ένωσης στην Ουκρανία, στηρίζουν το Ισραήλ στη σφαγή του παλαιστινιακού λαού.

Έτσι και τώρα με το νομοσχέδιο αναπαράγουν την κυρίαρχη κατεύθυνση της εμπορευματοποίησης της ανθρώπινης αναπαραγωγής, την αγνόηση των δικαιωμάτων του παιδιού και τη σταδιακή κατάργηση των μέτρων προστασίας της μητρότητας, τα οποία ήδη αποτελούν κόστος για το κράτος και την καπιταλιστική εργοδοσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, παρακαλώ, κύριε Πρόεδρε, αν είναι εύκολο.

Πρόσφατο είναι το περιστατικό της αναπληρώτριας εκπαιδευτικού στο Ηράκλειο, η οποία αναγκάζεται να εργαστεί σε συνθήκες επαπειλούμενης τρίδυμης κύησης -δυστυχώς, έχασε το ένα μωρό- χωρίς την παραμικρή μέριμνα, εκβιάζοντάς τη είτε να διακινδυνεύσει την υγεία της και την κύηση είτε να βγει σε άδεια άνευ αποδοχών είτε να παραιτηθεί, έχοντας παράλληλα ποινή για τα επόμενα δύο χρόνια. Το αποτέλεσμα; Η εκπαιδευτικός έχασε το ένα από τα τρία και μόλις πριν λίγες μέρες μεταφέρθηκε εσπευσμένα με ασθενοφόρο από το σχολείο της στο νοσοκομείο την ώρα του εκπαιδευτικού έργου. Έτσι είναι, δυστυχώς!

Κυρίες και κύριοι, χωρίζει άβυσσος την αντίληψη του ΚΕΕ για την οικογένεια και τον γάμο με την ατομική ηθική των αστών, τις κοσμοπολίτικες θεωρίες που επιδιώκουν την κατάργηση κάθε ταξικής διαχωριστικής, την αναπαραγωγή του ανθρώπου με στοιχεία ευγονικής, κάνοντας παρεμβάσεις στον γενετικό κώδικα για την απόκτηση συγκεκριμένων γενετικών και κληρονομικών χαρακτηριστικών και ιδιοτήτων.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε.

Χωρίζει άβυσσος το ΚΚΕ με τις ομοφοβικές μεσαιωνικές αντιλήψεις της Εκκλησίας, που θεωρεί αμαρτία την ομοφυλοφιλία, υποστηρίζοντας ότι η συμπληρωματικότητα άνδρας και γυναίκα είναι θεϊκή εντολή, όπως και με τις σκοταδιστικές αντιλήψεις των ακροδεξιών μορφωμάτων -Ελληνικής Λύσης, Σπαρτιατών και Νίκης-, που υπερασπίζονται τη λεγόμενη «πυρηνική οικογένεια», φτάνοντας να αναπαράγουν το «πατρίς-θρησκεία-οικογένεια» και να αντιμετωπίζουν τη γυναίκα ως μηχανή αναπαραγωγής παιδιών.

Κυρίες και κύριοι, και κλείνω με αυτό, εδώ και καιρό επιχειρείται η διαστρέβλωση των θέσεων του ΚΚΕ, λόγω των αντιρρήσεων που διατυπώνει να αποκτούν τα ομόφυλα ζευγάρια μέσω του πολιτικού γάμου το δικαίωμα στην από κοινού τεκνοθεσία. Είναι οι ίδιοι που στο όνομα του ατομικού δικαιωματισμού συσκοτίζουν τη σχέση του ατομικού κοινωνικού δικαιώματος, αρνούνται το κοινωνικό περιεχόμενο κάθε ατομικού δικαιώματος.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Το KKE επιμένει αμετανόητα. Η απελευθέρωση του ανθρώπου από κάθε κοινωνική ανισότητα, διάκριση ή κάθε μορφή βίας προϋποθέτει την εξασφάλιση σύγχρονων κοινωνικών δικαιωμάτων. Και εμείς λέμε ότι αυτή η κοινωνία που μπορεί να τα εξασφαλίσει είναι η σοσιαλιστική κομμουνιστική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ακολουθεί ο κ. Πέτρος Παππάς από τον ΣΥΡΙΖΑ, μετά είναι η κ. Μερόπη Τζούφη, η κ. Φωτίου και ο κ. Φλώρος, ο οποίος ήταν σε επιτροπή και ήταν να μιλήσει πολύ νωρίτερα, και έπεται συνέχεια.

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για την ψήφιση του νομοσχεδίου που αφορά την επέκταση του δικαιώματος του πολιτικού γάμου για όλα τα πρόσωπα είναι μια ιστορική στιγμή για το ελληνικό Κοινοβούλιο και για τη Γ΄ Ελληνική Δημοκρατία.

Το παρόν νομοσχέδιο έρχεται να θεραπεύσει και να τακτοποιήσει νομικά μια πραγματικότητα που υφίσταται στις ανθρώπινες κοινωνίες από τις απαρχές της ύπαρξης του ανθρώπου στον πλανήτη και θα συνεχίσει να υφίσταται στο διηνεκές, την πραγματικότητα της συντροφικής συμβίωσης ατόμων του ιδίου φύλου. Συνέβαινε, συμβαίνει και θα συμβαίνει. Επιλέγαμε να μην το βλέπουμε. Επιλέγαμε να κωφεύουμε στα αιτήματά τους και να θέτουμε στο περιθώριο αυτή την ομάδα των ανθρώπων.

Στην ίδια πόλη που πριν από δυόμισι χιλιάδες χρόνια το δικαίωμα στη συναπόφαση πέρασε στους πολλούς, στην ίδια Αίθουσα που το 1952 θεσπίστηκε το δικαίωμα του εκλέγειν και του εκλέγεσθαι και για τις γυναίκες, στην ίδια Αίθουσα που το 1982 θεσπίστηκε το δικαίωμα του πολιτικού γάμου για άτομα του αντίθετου φύλου και θεσπίστηκε νομικά η ισότητα των φύλων, στην ίδια Αίθουσα που το 2015 από την κυβέρνηση του ΣΥΡΙΖΑ - Προοδευτική Συμμαχία θεσπίστηκε το δικαίωμα της σύναψης συμφώνου συμβίωσης για όλα τα άτομα, επιτέλους σήμερα -επιτέλους- συζητάμε την ένταξη της Ελλάδας στην ομάδα των πραγματικά δημοκρατικών χωρών, που αναγνωρίζουν σε όλους τους πολίτες καθεστώς ισονομίας.

Ωστόσο, το νομοσχέδιο αυτό έρχεται ατελές, διότι το νομοσχέδιο δεν αφορά τα ομόφυλα ζευγάρια, όπως τιτλοφορείται, αλλά όλα τα πρόσωπα, ανεξαρτήτως φύλου. Όμως ο στενός συσταλτικός και περιοριστικός τρόπος με τον οποίον ονοματίζονται τα υποκείμενα του δικαίου, οι άνθρωποι δηλαδή τους οποίους αφορούν οι διατάξεις, καταδεικνύει τη δυσφορία, τη στενότητα πνεύματος κατά την κατάρτιση του νόμου και τη φιλοσοφία χαριστικής απονομής δικαιωμάτων σε άτομα που προφανώς θεωρούνται παρεκκλίνοντα και άρα κατώτερης ηθικής τάξης.

Άλλωστε, ας μη γελιόμαστε, αν δεν υπήρχε η πίεση του ευρωπαϊκού κεκτημένου, η Κυβέρνηση θα συνέχιζε ακάθεκτη την κυρίαρχη επιχειρηματολογία που συμπυκνώνεται στις θέσεις Σαμαρά - Βορίδη και των συν αυτοίς Βουλευτών, που ανέρχονται δυστυχώς σε έναν ιδιαίτερα υψηλό αριθμό.

Το ότι ο νόμος δεν παράγει πλήρη αποτελέσματα για τα άτομα που έρχονται σε γάμο, ανεξαρτήτως φύλου, προκύπτει ξεκάθαρα από την πολιτική επιλογή να μην επιτρέπεται η υποβοηθούμενη αναπαραγωγή για τα ομόφυλα ζευγάρια, το σκληρό όριο της Κυβέρνησης στα ανθρώπινα δικαιώματα, η πραγματική περιθωριοποίηση της μερίδας των πολιτών που η Κυβέρνηση κρίνει ότι δεν αξίζουν να γίνονται γονείς, διότι δεν πληρούν τις απαιτήσεις της δογματικής ακροδεξιάς λογικής και της ετεροκανονικότητας, μιας κανονικότητας που εκτός από τη Δεξιά και την ακροδεξιά, πρεσβεύει σήμερα δυστυχώς σε απόλυτη σύμπνοια μαζί τους και το Κομμουνιστικό Κόμμα της Ελλάδος.

Καλύπτονται τα κόμματα της ακροδεξιάς και της αριστερής συντήρησης πίσω από την πιθανότητα του τράφικινγκ, της εμπορίας των γυναικείων σωμάτων, της εκμετάλλευσης των οικονομικά αδύναμων γυναικών. Τα επιχειρήματά τους, όμως, είναι προσχηματικά. Το επιχείρημά τους έχει ανάλογη ισχύ με τον ισχυρισμό ότι θα πρέπει να απαγορέψει κάποιος τη δωρεά οργάνων επειδή υπάρχουν κυκλώματα εμπορίας οργάνων.

Αν ενδιαφέρονταν πραγματικά για τις γυναίκες και την εκμετάλλευσή τους, όπως μας λένε, θα φρόντιζαν να νομοθετήσουν ένα αυστηρότερο πλαίσιο κανόνων για την παρένθετη κύηση, που θα δίνει όμως δικαίωμα σε όλα τα πρόσωπα να έχουν πρόσβαση σε αυτή. Αντίθετα, ανέχονται φαινόμενα τουρισμού παρένθετης κύησης στην Ελλάδα και κλείνουν τα μάτια στο ότι τα παιδιά που θα γεννιούνται στο εξωτερικό μέσω παρένθετης κύησης θα νομιμοποιούνται στη χώρα μας, ενισχύοντας ίσως έτσι τα παράνομα κυκλώματα, αρκεί να ταΐσουν σανό και ψέματα τους ψηφοφόρους τους, λέγοντας ότι αυτά στην Ελλάδα δεν θα ισχύουν.

Παράλληλα το νομοσχέδιο αυτό αποδεικνύει το ότι δεν έχει συμπεριληπτικό χαρακτήρα στο ότι δεν αναγνωρίζει το τεκμήριο της γονεϊκότητας κατ’ αντιστοιχία με το τεκμήριο της πατρότητας για τέκνα που γεννιούνται εντός γάμου, όπως είναι ρυθμισμένο στον Αστικό Κώδικα μέχρι σήμερα αυτός ο θεσμός, παράλειψη που επισημάνθηκε στις επιτροπές και από φορείς, όπως η Διεθνής Αμνηστία.

Επίσης, παράλειψη συνίσταται στο να μην ενσωματώνεται η αλλαγή στη ληξιαρχική πράξη γέννησης του παιδιού, σε περίπτωση που ο γονέας διορθώσει το καταχωρισμένο του φύλο. Η αλλαγή στην έμφυλη ταυτότητα του γονέα, δηλαδή το μείζον, είναι στοιχείο που πρέπει να αποτυπώνεται στη διοικητική πράξη, το έλασσον, και όχι να υπάρχει ανακολουθία όταν η πραγματικότητα έχει ξεπεράσει τα γεγονότα.

Λυπούμαστε ιδιαίτερα για τη ρητορική μίσους που ακούσαμε εδώ μέσα ήδη από το πρωί, και στις επιτροπές, για το ρατσιστικό, ομοφοβικό παραλήρημα ορισμένων, τη μισαλλοδοξία που έχει αναπτυχθεί με αφορμή τη συζήτηση για θέματα ισότητας.

Λυπούμαστε που εν έτει 2024 δεν είναι ακόμα εμπεδωμένο ότι τα ανθρώπινα δικαιώματα αναγνωρίζονται, απονέμονται και αποδίδονται ενιαία.

Ως γιατρός διαπίστωσα ότι η άγνοια, η ημιμάθεια, η έλλειψη υπεύθυνης ενημέρωσης δημιουργούν ιδανικό πεδίο διαστρέβλωσης και αντιεπιστημονικής ρητορικής, παράγοντας εντυπώσεις με σκοπό το μικροκομματικό όφελος.

Στη Βουλή, όπου παράγεται δημόσιος λόγος, θα έπρεπε να δίνουμε έμφαση στα αυτονόητα, όπως στο ότι όλοι οι άνθρωποι έχουν δικαίωμα στη γονεϊκότητα και στο ότι δεν υπάρχουν διαφορετικές ποιότητες ανθρώπων στη βάση του σεξουαλικού τους προσανατολισμού.

Όσοι γνωρίζουμε από επιστημονικές έρευνες, όσοι γνωρίζουμε πώς να διαβάζουμε ιατρικές έρευνες, όσοι έχουμε μια ακαδημαϊκή πορεία, όπως είπε και η κ. Αγαπηδάκη, στον χώρο της υγείας ξέρουμε ότι οι διάφορες διαδικτυακές έρευνες που παρουσιάσατε από μηχανές αναζήτησης του διαδικτύου δεν έχουν καμμία αξία.

Οι έγκυρες έρευνες, λοιπόν, αποδεικνύουν ότι δεν έχει καμμία αρνητική επίπτωση στην ανάπτυξη και στην ψυχολογία των παιδιών η ανατροφή τους από άτομα του ίδιου φύλου. Επιπλέον, όλες οι έρευνες συντείνουν στο ότι δεν είναι το φύλο των γονέων, αλλά η ποιότητα του γονεϊκού μηνύματος και της γονεϊκής μέριμνας τα στοιχεία εκείνα που καθορίζουν την ανάπτυξη της προσωπικότητας των παιδιών.

Κυρίες και κύριοι συνάδελφοι, παρά τις ατέλειες του νόμου, όπως είπα και στην αρχή της ομιλίας μου, σήμερα γίνεται ένα γενναίο βήμα για την εμπέδωση της ισονομίας στην Ελλάδα. Εκατοντάδες χιλιάδες φορολογούμενοι συμπολίτες μας, τα υφιστάμενα και τα μελλοντικά παιδιά τους αποκτούν τα δικαιώματα που έχουν και οι υπόλοιποι συμπολίτες τους. Η ιστορία θα γράψει την καθεμία και τον καθένα από εμάς που θα πούμε «ναι» στο αυτονόητο. Η ιστορία θα γράψει με μελανά γράμματα και όλες εκείνες και όλους εκείνους από εσάς που θα αρνηθείτε την ψήφο σας. Από φόβο, από σκοπιμότητα ή από άγνοια θα αρνηθείτε σε ένα παιδί το δικαίωμα να μεγαλώνει με δύο γονείς, θα αρνηθείτε σε έναν συνάνθρωπό σας το δικαίωμα να έχει τα ίδια δικαιώματα με εσάς.

Σας καλώ να πράξετε το αυτονόητο, αυτό που θα κάνει τις επερχόμενες γενιές να σας κοιτούν με θαυμασμό. Με υπερηφάνεια, πολύ μεγάλη υπερηφάνεια, υπερψηφίζω το παρόν νομοσχέδιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Μερόπη Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ:** Κύριε Υπουργέ, κυρίες και κύριοι συνάδελφοι, βρισκόμαστε στην κορύφωση των διαδικασιών για την ψήφιση του νομοσχεδίου που στοχεύει στην άρση των διακρίσεων απέναντι στα ΛΟΑΤΚΙ άτομα, διασφαλίζοντας την ισότητα μέσω της σύναψης πολιτικού γάμου και σε άτομα του ιδίου φύλου.

Παρουσιάζεται από την Κυβέρνηση ως ένα φιλόδοξο νομοσχέδιο εθνικής στρατηγικής για την ισότιμη ένταξη των ΛΟΑΤΚΙ ατόμων στην ελληνική κοινωνία και την ισότιμη μεταχείρισή τους. Αναμφίβολα αποτελεί αρχική δικαίωση του αγώνα χρόνων της ΛΟΑΤΚΙ κοινότητας και κοινωνική κατάκτηση.

Η στάση όμως της Κυβέρνησης που το νομοθετεί είναι αντιφατική, αμφίθυμη, υποκριτική και διά του εισηγητή Υπουργού και εξαιρετικά προκλητική, επιτρέψτε μου να πω, διότι προφανώς αισθάνονται απολύτως απειλούμενοι από την καταδικαστική απόφαση του Ευρωκοινοβουλίου, με την ψήφο μάλιστα και οκτώ μελών του Λαϊκού Κόμματος, στο οποίο ανήκει η Νέα Δημοκρατία, για την καταστρατήγηση του κράτους δικαίου.

Επίσης το αρμόδιο Υπουργείο, που κατά νόμο είναι αυτό που εισηγείται, δεν εισηγείται και κάποιοι από τα κορυφαία στελέχη του απουσιάζουν. Από την άλλη μεριά, κορυφαίος Υπουργός νομικός μιλάει περί αντισυνταγματικότητας, ενώ είδαμε δύο Υπουργούς με την υπουργική τους ιδιότητα άλλων Υπουργείων που ήρθαν να υποστηρίξουν το νομοσχέδιο.

Επομένως η Κυβέρνηση αποστασιοποιείται. Δεν αναλαμβάνει την υιοθεσία του νομοσχεδίου, δηλαδή της μεταρρύθμισης που επιχειρεί, καλώντας μάλιστα, διά του Πρωθυπουργού, σε αποχή τους Βουλευτές της που δεν συμφωνούν.

Προσπαθεί, δηλαδή, χαλαρά να αμυνθεί σε αντίθετες ακροδεξιές απόψεις, που δυστυχώς όλα αυτά τα χρόνια ενστερνίστηκε, καταψηφίζοντας με μεγάλη πλειοψηφία παρόμοιους μεταρρυθμιστικούς νόμους, όπως το σύμφωνο συμβίωσης, το δικαίωμα αναδοχής των ομόφυλων ζευγαριών, το δικαίωμα ταυτότητας φύλου.

Στο εν λόγω νομοσχέδιο, ενώ αναγνωρίζονται τα δικαιώματα των παιδιών των ΛΟΑΤΚΙ ατόμων που ήδη υπάρχουν και που μέχρι τώρα έμειναν νομικά ακάλυπτα, περιορίζεται η δυνατότητά τους να γίνονται γονείς με τους ίδιους τρόπους που προβλέπονται για τα μη ΛΟΑΤΚΙ άτομα. Τα ομόφυλα ζευγάρια ανδρών και γυναικών συνεχίζουν να αποκλείονται, αφού δεν προβλέπονται αλλαγές για την τεκνοθεσία και την υποβοηθούμενη αναπαραγωγή. Σας προτείναμε συγκεκριμένες βελτιωτικές τροπολογίες με την εισηγήτριά μας.

Προκύπτει, δηλαδή, ότι η Κυβέρνηση παραχωρεί με βαριά καρδιά δικαιώματα στα ομόφυλα ζευγάρια. Αναγνωρίζει τον μεταξύ τους γάμο, αλλά θέτει όρια και τους στερεί με κάθε τρόπο το δικαίωμά τους για τη δημιουργία οικογένειας, αφού η άλλου τύπου υιοθεσία από τα ιδρύματα είναι σχεδόν ανέφικτη, με μόνο εκατό παιδιά που μπορούν να υιοθετηθούν.

Το υποκριτικό επιχείρημα που θέτει η Κυβέρνηση στη διαφυλική γενίκευση του νόμου είναι το τράφικινγκ. Πρόκειται για υπεκφυγή, αφού η παρένθετη κυοφορία καλύπτεται με νόμο στην Ελλάδα από το 2002 και ισχύει επιλεκτικά και αφορά μόνο ετερόφυλα ζευγάρια ή μονογονεϊκές οικογένειες.

Το αντιφατικό και παράδοξο είναι ότι όταν θεσμοθετήθηκε η παρένθετη κύηση απαγορευόταν ξεκάθαρα η οικονομική αμοιβή, αποτελώντας πράξη αλτρουισμού και ανθρωπιστικής προσφοράς. Τώρα η Νέα Δημοκρατία επικαλείται το τράφικινγκ ως ανασταλτικό παράγοντα διεύρυνσης του νομοθετικού πλαισίου, τη στιγμή που η κυβέρνηση Σαμαρά επέκτεινε το πεδίο εφαρμογής του νομοθετικού πλαισίου, ώστε η Ελλάδα να αποτελέσει προορισμό ιατρικού τουρισμού για την υποβοηθούμενη αναπαραγωγή.

Η υποβοηθούμενη αναπαραγωγή μπορεί να αποτελέσει δυνατότητα τεκνοποίησης για όλα τα ζευγάρια, βάζοντας όμως ταυτόχρονα και υποχρεωτικά το ρυθμιστικό εκείνο πλαίσιο που θα εξασφαλίσει τη νομιμότητα της διαδικασίας, αποτρέποντας την εκμετάλλευση ευάλωτων ανθρώπων και ειδικά γυναικών ως αναπαραγωγικών μηχανών.

Αναμφισβήτητα τα ζητήματα βιοηθικής που προκύπτουν στα θέματα της τεκνοθεσίας απαιτούν αυστηρό νομικό πλαίσιο και την πρόβλεψη αυστηρών δικλίδων ασφαλείας, που θα αποτρέπουν την ανάπτυξη παράνομων κυκλωμάτων και την εκμετάλλευση ευάλωτων γυναικών, εξασφαλίζοντας τη νομιμότητα των διαδικασιών για όλους, τόσο για ετερόφυλους όσο και για ΛΟΑΤΚΙ άτομα.

Απαιτείται η ύπαρξη συστηματικής εποπτείας για την αποφυγή παράνομης διακίνησης. Ενδεικτικά να λειτουργήσει μητρώο δοτριών ωαρίων, να γίνεται έλεγχος εντοπιότητας των δύο γυναικών στην περίπτωση της παρένθετης μητρότητας και να προβλέπεται δικαστική άδεια επικύρωσης της όλης διαδικασίας, προκειμένου να αποφευχθεί η εμπορευματοποίηση του ανθρώπινου σώματος. Αναφέρθηκε πολύ συγκεκριμένα η εισηγήτριά μας. Η πραγματικότητα όμως αυτή οφείλει να βασίζεται σε προσπελάσιμους δικαιωματικούς και κοινωνικούς όρους, που θα εξασφαλίζουν όχι μόνο την ισότητα στον γάμο, αλλά και την ισονομία στη γονεϊκότητα από όλους τους συνανθρώπους μας που θέλουν να δημιουργήσουν οικογένεια.

Κατά τη συζήτηση και την ανάλυση του θέματος έγινε πολύ μεγάλη κουβέντα για το θέμα των επιπτώσεων στα παιδιά των ΛΟΑΤΚΙ οικογενειών και μάλιστα με τις ίδιες, copy-paste, υποτιθέμενες επιστημονικές μελέτες, αμφισβητώντας το δικαίωμα στην τεκνοθεσία. Η διεθνής σύμβαση για τα δικαιώματα του παιδιού δίνει έμφαση στην ευθύνη κάθε κράτους να προάγει πολιτικές και πρακτικές για ίσα και αναφαίρετα δικαιώματα όλων των οικογενειών και των μελών τους, ανεξαρτήτως της δομής και της σύστασής τους.

Τα παιδιά με ΛΟΑΤΚΙ γονείς δέχονται διακρίσεις όχι για κάτι που αφορά τα ίδια, αλλά λόγω της σεξουαλικότητας ή ταυτότητας φύλου των γονιών τους. Η αγάπη και το υποστηρικτικό περιβάλλον είναι εκείνα που συνιστούν κριτήριο καλής γονεϊκότητας και όχι η ταυτότητα φύλου και ο σεξουαλικός προσανατολισμός. Πολλές παρεμβάσεις από επιστήμονες, από ακαδημαϊκούς, από σοβαρές εταιρείες, όπως η Ελληνική Ψυχολογική Εταιρεία, το Ινστιτούτο Υγείας του Παιδιού, η Ελληνική Παιδοψυχιατρική Εταιρεία, η Αμερικανική, Βρετανική και Αυστραλιανή Εταιρεία Ψυχολογίας, απορρίπτουν τις προκαταλήψεις οι οποίες υπάρχουν και αποδεικνύουν ότι η ανάπτυξη, η ψυχική υγεία και η κοινωνική προσαρμογή δεν επηρεάζεται από τη σεξουαλική ταυτότητα των γονέων, ενώ δεν επηρεάζει και τον προσανατολισμό των παιδιών αυτών.

Από την άλλη μεριά, μελέτες δείχνουν ότι το κύριο πρόβλημα και ο δυσμενής παράγων είναι το κοινωνικό στίγμα και εκεί υπάρχει σοβαρό πρόβλημα, στιγματισμός των οικογενειών και των παιδιών με μη τυπικά χαρακτηριστικά και επομένως είναι κρίσιμο να σχεδιαστούν και να υλοποιηθούν εκπαιδευτικές και κοινωνικές πολιτικές, παράλληλα και συμπληρωματικά προς τις νομικές παρεμβάσεις, για την καταπολέμηση του στίγματος σε βάρος των ομόφυλων οικογενειών και των παιδιών που ανατρέφονται σε αυτές.

Προφανώς, λοιπόν, απαιτείται επίσημη θεσμική ενημέρωση του Υπουργείου Παιδείας, με συνεχείς επιμορφώσεις από ειδικούς επιστήμονες και με τη χρήση σύγχρονου ενημερωμένου εκπαιδευτικού υλικού. Με άλλα λόγια, για να μην αποτελέσει ο νόμος αυτός ένα επικοινωνιακό τέχνασμα της Νέας Δημοκρατίας, οφείλει να αποτελέσει περιεχόμενο της επίσημης εκπαιδευτικής διαδικασίας. Ένα σύγχρονο κράτος δικαίου οφείλει να εξελίσσεται και να διαφυλάσσει κάθε πληγή των ανθρωπίνων δικαιωμάτων, προφυλάσσοντας την ανθρωπότητα από αναχρονιστικές και δογματικές αντιλήψεις, που εμποδίζουν την ανάπτυξη της ισότητας και της ισονομίας μεταξύ των ανθρώπων.

Ήδη, δυστυχώς, στη συζήτηση του νομοσχεδίου εκφράστηκαν δογματικές, μεσαιωνικές, στερεοτυπικές απόψεις για τον γάμο και τη δημιουργία οικογένειας μεταξύ των ομόφυλων ατόμων, οι οποίες επιβάλλουν την αναγκαιότητα ενεργοποίησης πολιτικών και κοινωνικών αντανακλαστικών προστασίας των κοινωνικά διαφορετικών και ευάλωτων. Απαιτούνται συνεπώς βαθιές εκπαιδευτικές διεργασίες για την εξασφάλιση της ιστορικής ανοχής κάθε μεταρρυθμιστικής νομοθετικής πρωτοβουλίας και ρύθμισης. Μέτρα συγκεκριμένα, λοιπόν, και όχι εκθέσεις ιδεών περί αγάπης γενικώς, όπως έπραξε ο εισηγητής Υπουργός Επικρατείας. Ας πείσει τους απέχοντες Υπουργούς και τους καταψηφίζοντες συναδέλφους του στη Νέα Δημοκρατία και τον πρώην Πρωθυπουργό κ. Σαμαρά.

Η Νέα Αριστερά θα ψηφίσει το νομοσχέδιο. Έχει ήδη καταθέσει τροπολογίες βελτίωσης και ολοκλήρωσης, τιμώντας πρωτίστως τους αγώνες πολλών ανθρώπων που πέρασαν δύσκολα, υβρίστηκαν, περιθωριοποιήθηκαν, εξοντώθηκαν, λόγω διαφορετικού σεξουαλικού προσανατολισμού. Η ζωή θα προχωρήσει χάρη στους αγώνες όσων έφυγαν ή περιμένουν υπομονετικά, ακυρώνοντας τα λόγια του μεγάλου, ταλαιπωρημένου, Όσκαρ Ουάιλντ, ότι ο πόνος -αντίθετα με την απόλαυση- δεν κρύβεται πίσω από τις μάσκες. Έχει γίνει το πρώτο βήμα.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Θεανώ Φωτίου από τη Νέα Αριστερά.

Μετά την κ. Φωτίου θα ακολουθήσει ο κ. Φλώρος, μετά ο κ. Λοβέρδος, η κ. Καραμανλή και ο κ. Τσιρώνης ως Κοινοβουλευτικός Εκπρόσωπος.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Όπως έχουν επαναλάβει πολλές φορές οι ομιλητές μας, αλλά και η εισηγήτριά μας, το παρόν νομοσχέδιο αναγνωρίζει μερικώς, έστω και μερικώς, ένα ανθρώπινο δικαίωμα, τον γάμο των ομόφυλων ζευγαριών, στη βάση της ισονομίας, δηλαδή της ισότητας όλων των πολιτών, χωρίς διακρίσεις. Ζητήματα αυτονόητα για ένα σύγχρονο κράτος δικαίου.

Η Νέα Δημοκρατία όμως όχι μόνο δεν υπερασπίζεται το κράτος δικαίου, αλλά το υπονομεύει συστηματικά, όπως άλλωστε αναγνώρισε πρόσφατα και το Ευρωκοινοβούλιο. Δεν το υπερασπίζεται ούτε με το παρόν νομοσχέδιο, διότι η Κυβέρνηση αναγνωρίζει μεν το δικαίωμα στον γάμο, αλλά το αναγνωρίζει μερικώς. Γιατί; Γιατί επιδιώκει το ακατόρθωτο, να εμφανίζεται στο κεντρώο της ακροατήριο ως φιλελεύθερη και να κλείνει το μάτι στα ακροδεξιά ακροατήρια. Με απλά λόγια τούς λέει ότι ο πολιτικός γάμος των ομοφύλων, μην ανησυχείτε, δεν πρόκειται να τους δώσει τα δικαιώματα των ετερόφυλων. Τα ομόφυλα ζευγάρια δεν έχουν το δικαίωμα της γονεϊκότητας ούτε θα μπορούν να αποκτήσουν παιδιά.

Και για όσους από τους Βουλευτές και Υπουργούς της δεν πείθονται τους λέει ότι καλά δεν πειράζει, πηγαίνετε μια βόλτα, πάρτε ένα καφέ, θα το ψηφίσουν οι Βουλευτές και οι Βουλεύτριες των τεσσάρων κομμάτων της Αντιπολίτευσης.

Με αυτή την υποκρισία προφανώς δεν αναιρείτε ούτε κατ’ ελάχιστον το μεγάλο κακό που κάνετε επί δεκαετίες στην κοινωνία, κυρίως καλλιεργώντας τα πιο συντηρητικά, ομοφοβικά, ξενοφοβικά αντανακλαστικά της.

Αυτό αποδεικνύεται από το γεγονός ότι προφανώς καταψηφίσατε όλα τα νομοσχέδια που είχε φέρει ο ΣΥΡΙΖΑ, το σύμφωνο συμβίωσης το 2015, την αναγνώριση φύλου του 2016 και την αναδοχή από ομόφυλα ζευγάρια το 2018, που τότε ως εισηγήτρια αυτού του νόμου από την κυβέρνηση ΣΥΡΙΖΑ είδα τη σκόνη που σηκώσατε. Τέτοια σκόνη για ένα άρθρο που το ψήφισαν τέσσερις γυναίκες μόνο, προς τιμήν τους, όπου δεν χάθηκε το νομοσχέδιο. Τόσο που μετά είχε το δικαίωμα ο κ. Μητσοτάκης να το επανεγκαινιάζει και να παριστάνει ότι είναι δικό του. Τέτοια φασαρία κάνατε τότε!

Αποδεικνύεται, όμως, και από το ότι η Νέα Δημοκρατία σήμερα υιοθετεί μια υποκριτική στάση στα θέματα της τεκνοθεσίας και της υποβοηθούμενης αναπαραγωγής. Μιλάει υποκριτικά για τεκνοθεσία, ενώ γνωρίζει ότι αφορά, όπως είπαν και οι προηγούμενες συνάδελφοί μου, εκατό περίπου παιδιά. Εκατόν δεκατέσσερα για την ακρίβεια, όπως με διαβεβαίωσε η Υπουργός κ. Ζαχαράκη την περασμένη Δευτέρα που έκανα μία ερώτηση γενικότερη πάνω σε θέματα αναδοχής και υιοθεσίας. Εκατόν δεκατέσσερα είναι όλα κι όλα τα παιδιά. Στερεί τη γονεϊκότητα από τα ομόφυλα ζευγάρια, διότι στην πραγματικότητα τα θεωρεί ζευγάρια δεύτερης κατηγορίας. Αναγκάζεται να αναγνωρίσει την πατρότητα και τη μητρότητα σε όσα ζευγάρια ομόφυλων έχουν ήδη παιδιά και ευτυχώς το κάνει, αλλά μέχρι εδώ. Από αύριο και ύστερα, αυτό δεν θα ισχύει. Δηλαδή ε, όχι και τη γονεϊκότητα, όχι και σε όσους θα αποκτήσουν παιδιά σε λίγο καιρό και στο μέλλον.

Αν δεν ισχύουν αυτά που λέω, δεχτείτε, κύριε Σκέρτσο, την τροπολογία μας για τα τέκνα των ομόφυλων ζευγαριών. Αν δεν ισχύουν, να με διαψεύσει.

Ειδικά για την υποβοηθούμενη αναπαραγωγή, ο Πρωθυπουργός μιλάει από τη μια σαν να μην κυβερνά αυτή τη χώρα και από την άλλη εκθέτει τον νόμο του 2002 για τη παρένθετη κυοφορία, όπως ίσχυε και ισχύει σήμερα για τα ετερόφυλα ζευγάρια. Ναι ή όχι; Είναι ο νόμος για τα ετερόφυλα ζευγάρια, για την παρένθετη κυοφορία. Και λέει ότι δημιουργήθηκε και ένα τεράστιο τράφικινγκ, ένα τεράστιο κύκλωμα παρανομίας κ.λπ.. Και λοιπόν; Αν είναι έτσι, γιατί δεν καταργείτε την παρένθετη κυοφορία και για τα ετερόφυλα ζευγάρια; Αυτά λέει ο νόμος για τα ετερόφυλα, αυτά που λέει ο Πρωθυπουργός σας ότι έχουν δημιουργήσει αυτό το τράφικινγκ.

Το κεντρικό ερώτημα, όμως, είναι: Θα καταργήσετε τον νόμο Σαμαρά - Βενιζέλου του 2014, επί συγκυβέρνησης Νέας Δημοκρατίας - ΠΑΣΟΚ, που έκανε την Ελλάδα τουριστικό προϊόν για την παρένθετη μητρότητα και κυοφορία; Θα τον καταργήσετε; Αν δεν τον καταργήσετε, τότε πραγματικά εσείς φτιάχνετε όλο το κύκλωμα του τράφικινγκ και της παρένθετης κυοφορίας. Δεν μπορώ να καταλάβω. Αν δεν το καταργήσετε, που είναι εντελώς υποκριτικό και άθλιο, με βάση αυτά που λέει ο Πρωθυπουργός, ή το κάνετε γιατί δεν μπορείτε να «αγγίξετε» τον Σαμαρά και φοβάστε είτε πράγματι είστε φοβερά υποκριτές, εφόσον δεν δέχεστε τη δική μας τροπολογία που βάζει τους όρους ώστε να μην μπορεί να γίνει αυτό εις βάρος των γυναικών, εις βάρος της υγείας τους, εις βάρος ακριβώς ενός θέματος μεγάλου αλτρουισμού, όπως είναι η παρένθετη μητρότητα.

Και βέβαια υποκρισία δεν έχετε μόνο εσείς, πρέπει να παραδεχτούμε. Υποκρισία και ανορθολογισμός εκφράζεται μέσα στη Βουλή και από άλλες πλευρές και από άλλα κόμματα, από τα κόμματα της ακροδεξιάς, με τις ασυναρτησίες τους για το Σύνταγμα, που ασπάζεται και ο κ. Βορίδης. Ποια η διαφορά του κ. Βορίδη από όσα λένε τα κόμματα της ακροδεξιάς για την αντισυνταγματικότητα του νέου νόμου;

Ένα λεπτό θέλω ακόμη, κύριε Πρόεδρε. Ευχαριστώ.

Αλλά και για το δημογραφικό ακούμε ασυναρτησίες από Βουλευτές κομμάτων που αντιεπιστημονικά επικαλούνται τα δικαιώματα των παιδιών. Ακούσαμε όλο αυτό το κλάμα για τα δικαιώματα των παιδιών. Και τα επικαλούνται για να τα καταργήσουν πλήρως. Τα ακούσαμε από Βουλευτές που επικαλούνται τον δεσμό του παιδιού με τους βιολογικούς γονείς, προσχωρώντας σε μια ανεδαφική αλλά και επικίνδυνη ουσιοκρατία.

Καθώς έχω αναφερθεί εκτενώς στις επιτροπές για όλα αυτά τα θέματα, σήμερα θέλω να μιλήσω μόνο για όσα αντιεπιστημονικά ακούω για τα δικαιώματα του παιδιού. Ακούσαμε σήμερα ότι υφίσταται το δικαίωμα του παιδιού να ζήσει σε οικογένεια παραδοσιακής μορφής, αλλά όχι το δικαίωμά του για αγάπη, για ζωή ευτυχισμένη, για φροντίδα σε οποιαδήποτε μορφή οικογένειας μπορεί να τα προσφέρει αυτά. Σας θυμίζω ότι κατά την ακρόαση των φορέων στη Βουλή -τα είπε και η κ. Τζούφη πριν λίγο-, όλοι οι επιστημονικοί φορείς, μηδενός εξαιρουμένου, είπαν το εξής: Οι επιστημονικές έρευνες όχι μόνο δεν δείχνουν ότι τα παιδιά των ομόφυλων έχουν προβλήματα ή ότι θα γίνουν και αυτά ομόφυλα, αλλά αντίθετα δείχνουν ότι το στίγμα, που και το παρόν νομοσχέδιο διαιωνίζει, είναι ακριβώς αυτό που συνιστά τον…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Φωτίου.

**ΘΕΑΝΩ ΦΩΤΙΟΥ:** Άλλωστε, θέλω να ξέρω από ποιες οικογένειες προέρχονται, σε ποιες οικογένειες βρίσκονται όλοι αυτοί οι παιδόφιλοι, οι παιδεραστές, οι άνθρωποι που βιάζουν τα παιδιά τους, οι άνθρωποι που βιάζουν το παιδί, που εκδίδουν το κοριτσάκι των δεκατεσσάρων χρόνων; Από ομόφυλες οικογένειες προέρχονται όλοι αυτοί; Γιατί τέτοια, λοιπόν, υποκρισία;

Ολοκληρώνω, λοιπόν, κύριε Πρόεδρε, επισημαίνοντας ότι οι τροπολογίες που καταθέσαμε διορθώνουν σοβαρά λάθη της πολιτείας μέχρι σήμερα, συμπεριλαμβανομένου και αυτού του νομοσχεδίου, και σας βλέπουμε και λέμε ότι πρέπει να επιληφθείτε αυτής της κατάστασης. Αναφέρθηκα στις δύο τροπολογίες. Η τρίτη αφορά σε διευθετήσεις γραφειοκρατικές, διεμφυλικά άτομα.

Έχουμε τη δυνατότητα τώρα το ελληνικό Κοινοβούλιο να κάνει ένα βήμα μπροστά. Εμείς θα το ψηφίσουμε για λόγους αρχής, γιατί εμείς δεν βάζουμε τις αρχές μας στο ζύγι. Αλλά, ακόμη και αν δεν το πράξετε, να γνωρίζετε ότι τα λάθη αυτά πολύ γρήγορα θα τα γκρεμίσει η ίδια η πραγματικότητα, ελληνική και ευρωπαϊκή.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Φλώρος Κωνσταντίνος, Ανεξάρτητος Βουλευτής.

Με την υπόμνηση σε όλους να τηρούμε τον χρόνο, διότι με βάση τον στόχο που έχει μπει να φτάσουμε ως τον αριθμό «70». Εάν δεν τηρηθεί ο χρόνος αυτός που προβλέπεται, το επτάλεπτο, θα αναγκαστούμε -σας το λέω από τώρα- να μειώσουμε τον χρόνο ομιλίας.

Λοιπόν, ορίστε, κύριε Φλώρο. Έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Η σημερινή διαδικασία αποτελεί χωρίς υπερβολή μια ακόμη υποχώρηση της ορθής λογικής και της παραδοσιακής αξιακής αντίληψης έναντι των σύγχρονων κοινωνικών μεταλλάξεων, οι οποίες θα λέγαμε ότι επιβάλλονται με βίαιο και προπαγανδιστικό τρόπο από τους κήρυκες της επονομαζόμενης «woke κουλτούρας», που έχουν κατακτήσει τις βασικές πλατφόρμες των κοινωνικών δικτύων καθώς και των μέσων μαζικής ενημέρωσης. Αλλά, όπως διαπιστώσαμε σήμερα, έχουν κατακτήσει ακόμα και την ίδια την εκτελεστική εξουσία.

Πρόκειται για μια τεχνητή πολιτιστική διαδικασία που δήθεν στηρίζεται στη διαδικασία της «αφύπνισης» -εντός πολλών εισαγωγικών- και στη διαμόρφωση ενός ηθικού περιβάλλοντος το οποίο καθιστά δυσχερή την κοινωνική ειρήνη και προκαλεί δυσφορία στη συντριπτική πλειοψηφία των σκεπτόμενων πολιτών.

Η Κυβέρνηση, λοιπόν, επιλέγει να προβεί στη νομοθέτηση των διατάξεων που επί της ουσίας αφ’ ενός μεν τροποποιούν άρδην τον ίδιο το νομικό πυρήνα του οικογενειακού δικαίου, αφ’ ετέρου δε εξαναγκάζει την ελληνική κοινωνία να αποδεχθεί τη σεξουαλική επιλογή των ΛΟΑΤΚΙ ατόμων ως μια δικαιική πραγματικότητα, τη στιγμή μάλιστα που σύμφωνα με τις δημοσκοπικές μετρήσεις η πλειοψηφία τάσσεται κατά της ψήφισης του παρόντος νομοσχεδίου.

Η αρνητική διάθεση των πολιτών επιβεβαιώνεται, επίσης, από τις διαρροές Βουλευτών της Νέας Δημοκρατίας, οι οποίοι φαίνεται ότι αντιτίθενται σε αυτό το νομοσχέδιο και για να μην χάσουν το εκλογικό τους πελατολόγιο, μπαίνουν σε διαδικασία αμφισβήτησης της κυβερνητικής πρωτοβουλίας.

Προκύπτει αβίαστα από τα ανωτέρω, ότι η διαδικασία της νομιμοποίησης του γάμου μεταξύ των ομόφυλων προσώπων διχάζει τον λαό και δεν δημιουργεί τις συνθήκες συναντίληψης που απαιτούνται ώστε να διασφαλίζεται η κοινωνική ισορροπία σύμφωνα με τους παραδοσιακούς κώδικες αξιών που γαλούχησαν γενεές επί γενεών.

Πέραν των ανωτέρω εισαγωγικών παρατηρήσεων, παρατηρούνται και θέματα που αφορούν την πρόδηλη, για πολλούς, αντισυνταγματικότητα ως προς την ψήφιση ανερμάτιστων διατάξεων.

Πιο συγκεκριμένα, σύμφωνα με το άρθρο 21 παράγραφος 1 πρώτο εδάφιο του Συντάγματος, ορίζεται ότι η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Η μητρότητα πώς προστατεύεται με αυτό το νομοσχέδιο; Δεν προστατεύεται. Με τον όρο συντήρηση, ο συνταγματικός νομοθέτης εννοεί τη συντήρηση και αύξηση του πληθυσμού, δηλαδή προστατεύει και προάγει τη βιολογική υπόσταση του έθνους μέσω της τεκνοποίησης ως αποτέλεσμα της οικογενειακής συνύπαρξης.

Επομένως, κάθε ανθρώπινη σχέση, όσο σεβαστή και να είναι, η οποία στερείται τη βιολογική δυνατότητα τεκνοποίησης, δεν μπορεί να αποκτήσει το νομικό χαρακτήρα της οικογένειας. Από αυτή τη δυναμική και αναμφισβήτητη ερμηνεία, προκύπτει με σαφήνεια πρόβλημα της συνταγματικότητας του νομοσχεδίου.

Συνεχίζοντας και επειδή πρέπει να είστε ειλικρινείς και όχι δημαγωγοί, όλοι γνωρίζουμε ότι το παρόν αποτελεί προθάλαμο για τη θέσπιση της τεκνοθεσίας από ομόφυλους, καθώς και της παρένθετης μητρότητας. Είναι φαινόμενα τα οποία εάν και εφόσον θεσμοθετηθούν, θα έχουν αντίστοιχα αντισυνταγματικό χαρακτήρα για τους κάτωθι λόγους.

Σε ό,τι αφορά την παρένθετη μητρότητα, έχουμε εξ ορισμού την παραβίαση των θεμελιωδών αρχών της ανθρώπινης αξιοπρέπειας. Ειδικότερα, ένα τέτοιο νομικό καθεστώς υποβιβάζει τις γυναίκες και τις καθιστά κατά παραγγελία μήτρες αναπαραγωγής κατόπιν σύμβασης. Αυτό, όμως, έρχεται σε ευθεία αντίθεση με τον ορισμό του άρθρου 178 του Αστικού Κώδικα που ορίζει ότι «κάθε σύμβαση ή δικαιοπραξία που αντίκειται στα χρηστά ήθη, είναι άκυρη». Άρα κάθε τέτοια δικαιοπραξία που θα βασίζεται σε τέτοιες διατάξεις, θα είναι αυτοδικαίως άκυρη ως αντιτιθέμενη στα χρηστά ήθη, πολύ δε περισσότερο όταν γίνεται επί πληρωμή.

Ακούσαμε, επίσης, στην επιτροπή την εκπρόσωπο του φορέα «Ορλάντο» να αποκαλεί τις γυναίκες ως άτομα με μήτρα, η οποία εκπρόσωπος του «Ορλάντο» είναι και μία κοπέλα η οποία έχει παραδεχτεί σε συνέντευξή της πως είναι παιδί από ομόφυλη οικογένεια και η ίδια αυτοπροσδιορίζεται ως λεσβία.

Αντί, λοιπόν, να τα δώσουμε όλα για να πριμοδοτηθεί η δημιουργία πυρηνικής, κανονικής, ετερόκλητης, παραδοσιακής -πείτε το όπως επιθυμείτε- οικογένειας και να αντιμετωπιστεί το πρόβλημα της υπογεννητικότητας, καθώς και να προασπίσουμε τα συμφέροντα των μονογονεϊκών οικογενειών με αύξηση επιδομάτων και πραγματικής στήριξης στους μονογονείς και στα παιδιά, τροποποιείτε με χαρακτηριστική άνεση τον Αστικό Κώδικα για τους ΛΟΑΤΚΙ.

Για να αναφερθώ και στην τεκνοθεσία -που δεν θεσπίζετε ακόμα για ευνόητους λόγους και εξαιτίας κυρίως της νομικής αβασιμότητας- επιθυμώ να κάνω ορισμένες επισημάνσεις. Στην τεκνοθεσία, μπορεί να λεχθεί ότι θα είχαμε πρόδηλη σύγκρουση των ατομικών δικαιωμάτων του παιδιού για ασφαλή και ισορροπημένη ανάπτυξη, σε σύγκριση με οποιοδήποτε άλλο ατομικό δικαίωμα ενός ενηλίκου. Και σε αυτή την περίπτωση, κατά το δίκαιο και άρα αυτοδικαίως, υπερισχύει το ατομικό δικαίωμα του αδύναμου προσώπου, που στην προκειμένη περίπτωση θα είναι το παιδί το οποίο δεν θα έχει τη δυνατότητα να εκφράσει βούληση σχετικά με την ανατροφή του. Επομένως, το δικαίωμα του παιδιού για ασφαλή ανάπτυξη, είναι απολύτως προστατευμένο από το Σύνταγμα. Όποια νομοθετική ρύθμιση και αν θεσπίσει οποιαδήποτε κυβέρνηση, περιορίζει και προσβάλλει το δικαίωμα του παιδιού.

Πέρα από τα ξεκάθαρα ζητήματα αντισυνταγματικότητας, διαπιστώνουμε και την πλήρη μεταστροφή της υποτιθέμενης δεξιάς παράταξης σε δεκανίκι στήριξης της πολιτικής ατζέντας της αριστεράς, η οποία βεβαίως μας είχε προετοιμάσει με τη θέσπιση του συμφώνου συμβίωσης μεταξύ ομοφύλων, το οποίο είχε τότε καταψηφίσει η Νέα Δημοκρατία. Είναι άλλο ένα γεγονός που αποδεικνύει την υποκρισία των κυβερνώντων διαχρονικά. Και ήρθε η μέρα, όμως, που η μεγάλη αυτή η δεξιά παράταξη ξεπέρασε την αριστερά στην καταρράκωση της ηθικής κανονικότητας. Όλα στο ζύγι της εξυπηρέτησης πολιτικών σκοπιμοτήτων και της προώθησης των ανθελληνιστικών ιδεοληψιών.

Με θλίψη και απορία, όμως, παρακολούθησα και ορισμένες διατυπώσεις της Νέας Αριστεράς, σχετικά με λεκτικά παίγνια περί καταπολέμησης της πατριαρχίας μέσω της θέσπισης του νόμου για τον γάμο των ομοφύλων και άλλα τέτοια αστεία που έχουν ακουστεί. Δεν μπορώ να μην σχολιάσω ότι δυστυχώς αυτοί που προβάλλονται ως θεματοφύλακες των ατομικών ελευθεριών, είναι οι ίδιοι δέσμιοι των πολιτικών τους φετίχ και παγιδεύονται μεταξύ του ανορθολογισμού και της πολιτικής τους ατζέντας.

Οι άνθρωποι και οι Έλληνες πολίτες, κύριοι της Αριστεράς και της αριστεροδεξιάς -δεν ξέρω πώς να πω τη Νέα Δημοκρατία- δεν θα γίνουν καλύτεροι, ούτε θα τους συμμορφώσετε μέσω της προώθησης και επιβολής νέων ηθών, αλλά μέσω της προαγωγής και θέσπισης μέτρων που θα εξασφαλίζουν τη βελτίωση του βιοτικού τους επιπέδου, της προστασίας της περιουσίας τους που τη δεσμεύσατε αμφότεροι στα τοκογλυφικά κοράκια και κυρίως, μέτρων ενίσχυσης του κυττάρου του ελληνικού έθνους, όσο απροκάλυπτα και να το μισείτε, που δεν είναι άλλο από τον ιερό θεσμό της οικογένειας.

Στους λίγους μήνες που υπηρετώ ως Βουλευτής, έχω παρατηρήσει ότι η πλειοψηφία των σημαντικών νομοσχεδίων έχουν προβλήματα συνταγματικότητας. Είναι ένα φαινόμενο που διογκώθηκε μετά το 2010 και την εκχώρηση της εθνικής μας κυριαρχίας κατά παράβαση του Συντάγματος, πρόβλημα το οποίο, δυστυχώς, αντί να διορθώνεται, διογκώνεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Αφού, λοιπόν, έχετε κάνει το Σύνταγμα, τον ανώτατο νόμο του κράτους, ένα σκουπίδι και κοροϊδεύετε τόσο εμάς όσο και εσάς τους ίδιους, μπείτε επιτέλους στη διαδικασία να τα αλλάξετε όλα όπως σας συντελούν οι γνωστοί εντολείς σας, ώστε όταν λάβει χώρα η επόμενη αναθεώρηση να καταργήσετε το έθνος και τη θρησκεία μας. Την οικογένεια, όπως την ξέραμε, την καταργείτε σήμερα.

Καταψηφίζω αυτό το νομοθετικό τερατούργημα συνειδητά και σεβόμενος την ανθρώπινη αξία ως βασική πυξίδα της επιλογής μου, αλλά και πάντα προασπιζόμενος το τρίπτυχο-οδηγό που θα έπρεπε να έχει η κοινωνία μας και δεν είναι άλλο από το πατρίδα-θρησκεία-οικογένεια.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Επαναλαμβάνω ότι εάν δεν τηρούμε το επτάλεπτο, ειλικρινά θα οδηγηθούμε στο να μειώσουμε τον χρόνο. Δεν θα το λέμε συνέχεια, ούτε θα φωνάζουμε από εδώ από το Προεδρείο. Στην κατεύθυνση αυτή, θερμή παράκληση για τελευταία φορά σε ό,τι με αφορά, ώσπου να με αλλάξει ο επόμενος Προεδρεύων. Σας παρακαλούμε πολύ, διαφορετικά σας λέω ότι θα πάμε στο πεντάλεπτο.

Τον λόγο έχει ο κ. Λοβέρδος Ιωάννης.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως βλέπετε δεν κρατάω κάποια ομιλία στα χέρια μου. Πάντοτε μιλάω από στήθους, όπως προβλέπει ο Κανονισμός της Βουλής, πολύ περισσότερο σήμερα που μιλάμε για ένα πολύ έντονα φορτισμένο συνειδησιακά νομοσχέδιο, το οποίο έχει προκαλέσει μεγάλη συζήτηση -και δικαιολογημένα- στην ελληνική κοινωνία και είναι καθοριστικής σημασίας για το τι κοινωνία και τι κράτος θέλουμε να είμαστε.

Δεν σας κρύβω ότι σέβομαι και τιμώ και πάντα παρακολουθώ με πολύ μεγάλο ενδιαφέρον τις ενστάσεις και τις επιφυλάξεις της Ιεράς Συνόδου της Εκκλησίας της Ελλάδος, την οποία τη σέβομαι ακόμη περισσότερο και για τον θρησκευτικό και για τον εθνικό της ρόλο. Σέβομαι και τιμώ τους Βουλευτές εκείνους που ανέβηκαν σε αυτό εδώ το ιερό Βήμα του Κοινοβουλίου και πήραν θέσεις οι οποίες μπορεί να είναι διαφορετικές από τη θέση του κόμματός τους, όπως ήταν ο Θάνος Πλεύρης που μίλησε με πολύ εμπεριστατωμένη νομικά ομιλία, όπως ήταν ο Μίλτος ο Χρυσομάλλης σε μια συγκινησιακά φορτισμένη ομιλία του. Τους σέβομαι, τους τιμώ και σέβομαι ότι έχουμε τη δυνατότητα να μιλάμε ελεύθερα γι’ αυτό το οποίο πιστεύουμε,

Πάνω από όλα, δε σας κρύβω ότι σήμερα περισσότερο από ποτέ, είμαι πολύ περήφανος που ανήκω στη Νέα Δημοκρατία, στο κόμμα αυτό που η ηγεσία του δεν έθεσε κομματική πειθαρχία για ένα τόσο σημαντικό νομοσχέδιο. Αυτό είναι πάρα πολύ τιμητικό για μένα που ανήκω στη Νέα Δημοκρατία.

Κυρίες και κύριοι Βουλευτές, προσωπικά, όπως νομίζω η πλειοψηφία των Ελλήνων, είμαι ετεροφυλόφιλος. Έχω οικογένεια. Έχω παντρευτεί εδώ και τριάντα ένα χρόνια, χθες είχα μάλιστα επέτειο γάμου. Έχω δύο παιδιά για τα οποία είμαι πολύ περήφανος και είμαι χριστιανός ορθόδοξος. Δεν βάζω τίποτα παραπάνω από την πατρίδα μου, την οικογένεια μου, τα παιδιά μου και τον Χριστό. Σέβομαι πάνω απ’ όλα τη διδασκαλία του Κυρίου ημών Ιησού Χριστού, του Θεού της αγάπης, της κατανόησης, της αλληλεγγύης, της συγχώρεσης και της αναγνώρισης της διαφορετικότητας, γιατί αυτό είναι η χριστιανική διδασκαλία. Τι μας δίδαξε, λοιπόν, ο Χριστός; «Τα του Καίσαρος τω Καίσαρι, τα του Θεού τω Θεώ», δηλαδή ό,τι ανήκει στην αποκλειστική αρμοδιότητα του κράτους είναι αποκλειστική αρμοδιότητα του κράτους και δεν μπορεί να παρεμβαίνει κανείς άλλος και ό,τι ανήκει στην αποκλειστική αρμοδιότητα της Εκκλησίας είναι αποκλειστική αρμοδιότητα της Εκκλησίας και δεν μπορεί να παρεμβαίνει κανείς άλλος. Θα ήταν μεγάλο λάθος και ατόπημα να προσπαθούσε το Κράτος να παρέμβει στην αποκλειστική αρμοδιότητα της Εκκλησίας που είναι το ιερό μυστήριο του γάμου όπως το αναγνωρίζει και το θεσμοθετεί η Εκκλησία μας, το ιερό μυστήριο του γάμου που τελείται στην εκκλησία υπό τις ευλογίες του Θεού.

Δεν μιλάμε, όμως, γι’ αυτό σήμερα. Μιλάμε για τον πολιτικό γάμο, για μια νομική σύμβαση από την οποία απορρέουν υποχρεώσεις και δικαιώματα μεταξύ αυτών που τη συνάπτουν.

Ο πολιτικός γάμος θεσμοθετήθηκε, όπως ξέρετε, στη χώρα μας μεταξύ ετερόφυλων ζευγαριών το 1983 και τότε είχε προκαλέσει πάρα πολύ μεγάλες αντιδράσεις. Τώρα επεκτείνεται με το παρόν νομοσχέδιο ο πολιτικός γάμος και στα μη ετερόφυλα ζευγάρια, στα ομόφυλα ζευγάρια, τα οποία αποτελούν ένα κομμάτι της κοινωνίας μας, μια μειονότητα, αλλά όπως ξέρετε, σύμφωνα με το Σύνταγμα και τις αρχές της κοινοβουλευτικής δημοκρατίας που όλοι μας υπηρετούμε, είναι η προστασία των μειονοτήτων πρώτη προτεραιότητα κάθε κράτους δικαίου και κάθε δημοκρατίας. Γι’ αυτό το νομοσχέδιο μιλάμε σήμερα, για την επέκταση του δικαιώματος του πολιτικού γάμου και στα ομόφυλα ζευγάρια, όπως ισχύει από το 1983 για τα ετερόφυλα, για τίποτα παραπάνω.

Θα έλεγα, κυρίες και κύριοι συνάδελφοι, ότι σε αυτήν τη δύσκολη φάση στην οποία βρισκόμαστε, αυτό το δικαίωμα δεν έχει να κάνει με τις προσωπικές μας προτιμήσεις. Με ρωτούν πολλοί και στην περιφέρειά μου: «Μα, σ’ αρέσει να παντρεύονται ένας άντρας με έναν άντρα και μια γυναίκα με μια γυναίκα και να έχουν και παιδιά κιόλας;». Είναι εντελώς αδιάφορο. Εγώ είμαι μέλος του νομοθετικού σώματος. Είναι εντελώς αδιάφορες οι προσωπικές μου αισθητικές. Πολλά πράγματα μπορεί να μου αρέσουν και να μη μου αρέσουν, πολλά πράγματα μπορεί να τα βρίσκω σωστά ή μη σωστά. Σημασία έχει αν αυτό που συζητείται σήμερα και θα ψηφιστεί –ελπίζω- από την πλειοψηφία των μελών του Κοινοβουλίου είναι νομικά, συνταγματικά, δημοκρατικά δίκαιο και σωστό. Η απάντησή μου -γι’ αυτό και θα το ψηφίσω- είναι πως είναι.

Είναι θεσμικού χαρακτήρα το να θεωρούμε ότι η ισονομία, η ελευθερία και η προστασία των ατομικών δικαιωμάτων είναι πρώτη προτεραιότητα και ισχύει για όλους τους Έλληνες ανεξαιρέτως. Αυτό είναι το νομοσχέδιο που ψηφίζουμε σήμερα και όχι τίποτε άλλο και όχι η εντύπωση που μπορεί να έχουμε όλοι στο μυαλό μας περί ομοφυλοφίλων.

Θα έλεγα και κάτι άλλο, γιατί το έχω ακούσει και είναι μια μεγάλη παρανόηση. «Μα, θα υιοθετούν παιδιά τα ομόφυλα ζευγάρια;». Δεν θα υιοθετούν. Υιοθετούν ήδη. Αυτό το έχουμε ξεχάσει. Ήδη υπάρχουν. Σύμφωνα με το νομικό σύστημα της Ελλάδος του 1946 με τον Αστικό Κώδικα, κάθε πολίτης έχει το δικαίωμα να υιοθετεί. Ένας ετεροφυλόφιλος μπορεί να υιοθετεί, ένας ομοφυλόφιλος μπορεί να υιοθετεί και υιοθετεί και σήμερα. Ετερόφυλα ζευγάρια μπορούν να υιοθετούν, εφόσον παντρευτούν. Δεν μπορούν να υιοθετούν ομόφυλα ζευγάρια και αυτήν τη στιγμή υπάρχει αυτό το παράδοξο, να υπάρχουν ομόφυλα ζευγάρια που ο ένας εκ των δύο να έχει παιδιά, αλλά να μην αναγνωρίζεται το δικαίωμα στον άλλον να έχει και αυτός αυτά τα παιδιά. Τα δικαιώματα αυτών των παιδιών έρχεται αυτό το νομοσχέδιο να προστατέψει, τίποτα παραπάνω. Δεν είναι ότι θα έρθουν από δω και πέρα και θα υιοθετούν. Υιοθετούν ήδη. Υιοθετούν από χώρες του εξωτερικού; Μπορεί, αλλά υιοθετούν ήδη και χωρίς να θεσμοθετήσουμε τα δικαιώματα αυτά σήμερα, τα σπρώχνουμε τα παιδιά αυτά στο περιθώριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε, γιατί έχετε δίκιο σε αυτό που είπατε.

Το 1983, για όσους το θυμούνται, είχε έρθει η προστασία των παιδιών από ανύπαντρες μητέρες. Τότε υπήρχε στίγμα για τις ανύπαντρες μητέρες και στίγμα για τα παιδιά τους και ο κόσμος χρησιμοποιούσε πολύ απαξιωτικές εκφράσεις, όπως «νόθα», «μπάσταρδα» και ούτω καθεξής. Ήρθε ο νόμος, τα προστάτευσε και σήμερα δεν μιλάμε καν γι’ αυτό το ενδεχόμενο. Οι ανύπαντρες μητέρες είναι αξιοπρεπέστατες και αξιοσέβαστες, όπως είναι και τα παιδιά τους. Αυτό το ίδιο θέλουμε να το επεκτείνουμε παντού, σε όλη την κοινωνία, προς όφελος πάντα των μειονοτήτων, διότι αυτή είναι η πρώτη προτεραιότητα ενός ευνομούμενου κράτους.

Να μην το ξεχνάμε: Ο πυρήνας της οικογένειας, η πλειοψηφία των οικογενειών, η συντριπτική πλειοψηφία των οικογενειών θα συνεχίσουν να είναι πατέρας, μάνα και παιδιά. Αυτό που ίσχυε και το 1983, αυτό που ίσχυε και παλιότερα, αυτό που ίσχυε πάντα, αυτό θα συνεχίσει να ισχύει και στην Ελλάδα, όπως συμβαίνει και σε όλες τις χώρες του κόσμου.

Σας ευχαριστώ πολύ και ευχαριστώ πολύ για την κατανόηση, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Άννα Καραμανλή από τη Νέα Δημοκρατία.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην κοινοβουλευτική δημοκρατία όλοι εμείς ζητάμε και παίρνουμε μέσω της κάλπης ένα πολιτικό πληρεξούσιο με ισχύ τετραετίας από κάθε ψηφοφόρο μας. Συνεπώς δεν βρίσκομαι σήμερα εδώ για να εκφράσω μόνο την προσωπική μου άποψη, αλλά να εκφράσω και τις θέσεις, τις αρχές και τις απόψεις όλων όσοι από το 2012 με εμπιστεύονται, επιλέγοντας να τους εκπροσωπώ στο Κοινοβούλιο. Όπως είμαι σίγουρη ότι συμβαίνει με όλες και όλους σε αυτήν την Αίθουσα που έχουν εκλεγεί, οι σχέσεις μου με τους ανθρώπους που με στηρίζουν αυτά τα δώδεκα χρόνια βασίζονται σε αρχές όπως ο αλληλοσεβασμός, η συνέπεια, η καθαρότητα και η σταθερότητα λόγων και έργων.

Όλα αυτά τα χρόνια έχω μια συνεπή στάση. Ποτέ δεν απείχα από ψηφοφορία. Όσο δύσκολο και αν ήταν κάποιες φορές, ανέλαβα το πολιτικό κόστος για το καλό της χώρας. Το 2013, όταν έκλεισε η ΕΡΤ, μπήκα σε αυτήν εδώ την Αίθουσα και όχι μόνο ψήφισα την απόλυσή μου, αλλά τοποθετήθηκα καθαρά, εκφράζοντας τις απόψεις μου. Το 2015 καταψήφισα το σύμφωνο συμβίωσης όχι γιατί δεν ήθελα να αναγνωρίσω τα νομικά δικαιώματα που προκύπτουν από τη σταθερή συμβίωση δύο ανθρώπων ανεξαρτήτως φύλου, αλλά διότι ήταν προφανές από τον τρόπο διατύπωσης πολλών επίμαχων σημείων του ότι ήταν ο προθάλαμος αυτών που ακολούθησαν.

Σήμερα συζητάμε, λοιπόν, για τον γάμο των ομόφυλων ζευγαριών και την τεκνοθεσία, γιατί γάμος ίσον τεκνοθεσία, άρα το θέμα εκφεύγει της διαπροσωπικής σχέσης δύο ενηλίκων και της νομικής μορφής που αυτή μπορεί να έχει και περνά στον θεσμό της οικογένειας, διότι ο θεσμός του γάμου ως ένωση άνδρα και γυναίκας με σκοπό τη δημιουργία οικογένειας, αυτό που ονομάσαμε «πυρηνική οικογένεια», δημιουργήθηκε και κυριάρχησε εν τέλει στο πέρασμα του χρόνου ως το καλύτερο λειτουργικά μοντέλο κοινωνικής θέσπισης, ειδικά για τα παιδιά και την ομαλή τους ανάπτυξη.

Κυρίες και κύριοι συνάδελφοι, μη γελιόμαστε και μην κρυβόμαστε πίσω από το δάχτυλό μας. Όλο το θέμα αφορά στα παιδιά και στο γεγονός ότι αυτό το νομοσχέδιο κάνει το επόμενο βήμα, για να ακολουθήσει χωρίς καμμία αμφιβολία το μεθεπόμενο και μάλιστα πολύ σύντομα.

Το 2018 καταψήφισα την αναδοχή από ομόφυλα ζευγάρια, διότι πιστεύω ότι κάθε παιδί χρειάζεται μεν πάνω απ’ όλα αγάπη, αλλά χρειάζεται και πρότυπα. Ιδανικά χρειάζεται την αγάπη μιας μητέρας και ενός πατέρα, τη φροντίδα δύο ετερόφυλων γονέων με τις διαφορετικές συνεισφορές στον ψυχισμό του, όπως αναφέρεται πολύ σωστά και σε υπόμνημα ειδικού που κατατέθηκε πρόσφατα στην επιτροπή. Η αντίθεσή μου στην αλλαγή του πυρήνα του θεσμού του γάμου που οδηγεί στην τεκνοθεσία αναπόφευκτα με όλους τους προσφερόμενους τρόπους, είτε προβλέπονται με το παρόν νομοσχέδιο είτε δεν προβλέπονται ακόμη, είναι προσπάθεια προάσπισης των δικαιωμάτων των παιδιών, λοιπόν, και όχι προσπάθεια περιορισμού των δικαιωμάτων των ομόφυλων ζευγαριών.

Όσον αφορά στα δικαιώματα των παιδιών που ήδη μεγαλώνουν σε ομόφυλα ζευγάρια, ασφαλώς και πρέπει να κατοχυρωθούν, αλλά αυτό θα μπορούσε να γίνει με επέκταση του συμφώνου συμβίωσης.

Όλη αυτήν την περίοδο που συζητάμε αυτό το νομοσχέδιο στην κοινωνία και εδώ στη Βουλή, βλέπω μια διαφωνία που διαπερνά αρκετά κόμματα. Θα μου πείτε: «Σημαίνει κάτι αυτό;». Φυσικά και σημαίνει. Σημαίνει ότι ο προβληματισμός και η ανάγκη μιας πολύ πιο βαθιάς και αναλυτικής προσέγγισης για την αλλαγή του θεσμικού πλαισίου που ορίζει το οικογενειακό δίκαιο είναι υπαρκτός. Σημαίνει ότι όσοι στον δημόσιο λόγο αφορίζουν και επιτίθενται εμπαθώς σε όσους διατυπώνουν σοβαρές ενστάσεις και άλλη άποψη, πρέπει να σκεφτούν σοβαρά αν λειτουργούν με λογικές του συρμού ή με βάση τη λογική.

Το να χαρακτηρίζεις συλλήβδην όσους διαφωνούν ομοφοβικούς, σκοταδιστές, λαϊκιστές ή ακόμη χειρότερα -ακόμα και από Βουλευτή του κόμματός μου- ψηφοθήρες που φοβούνται το πολιτικό κόστος και την Εκκλησία είναι άλμα στο κενό, στο πολιτικό κενό. Ο ίδιος ο Πρωθυπουργός δεν έθεσε κομματική πειθαρχία. Οι Βουλευτές ψηφίζουμε κατά συνείδηση. Να θυμίσω δε ότι στην πολιτική είμαστε για την κοινωνία δια μέσου του κόμματος και όχι για το κόμμα. Να ξεκαθαρίσω, λοιπόν, ότι στηρίζω και ψηφίζω κατά συνείδηση και όσον αφορά στην οικογένεια με μόνο γνώμονα το συμφέρον και τα δικαιώματα των παιδιών. Ως μητέρα και μάλιστα μονογονέας, βγήκα μπροστά και στήριξα καθαρά την συνεπιμέλειά τους για να έχουμε ως γονείς ίσα δικαιώματα. Για να έχουν και οι δύο γονείς συμμετοχή στην καθημερινότητα της ζωής ενός παιδιού, για να μην υπάρχουν μόνο μπαμπάδες του Σαββατοκύριακου.

Στήριξα και θα στηρίζω κάθε νομοθετική πρωτοβουλία που απαλείφει αδικίες που αφορούν στη ΛΟΑΤΚΙ κοινότητα. Την προηγούμενη τετραετία έγιναν βήματα από την Κυβέρνηση προς αυτή την κατεύθυνση. Πρέπει να γίνουν περισσότερα; Λέω καθαρά ναι. Όμως εξίσου καθαρά λέω ότι όπως κανείς δεν μπορεί να περιορίσει ή να στερήσει το δικαίωμα δύο ενήλικων ανθρώπων ανεξαρτήτως φύλου, φυλής ή θρησκεύματος, να ζουν όπως οι ίδιοι επιθυμούν σε όποια μορφή σχέσης επιθυμούν, έτσι εξίσου καθαρά λέω ότι όταν μιλάμε για διεύρυνση της διαπροσωπικής σχέσης σε οικογενειακή, δηλαδή για δημιουργία οικογένειας και απόκτησης παιδιών με οποιονδήποτε τρόπο, τότε αυτόματα είναι τα δικαιώματα των παιδιών και όχι των ενηλίκων αυτά που προέχουν. Και ο γάμος ως θεσμός αιώνες τώρα κατοχυρώνει ένα σαφές σχήμα οικογένειας που αποδείχθηκε απολύτως ανθεκτικό και λειτουργικό με γνώμονα την κατά το δυνατόν ομαλή ανάπτυξη των παιδιών.

Η επίκληση πολύ πρόσφατων χρονικά δειγματοληπτικά αμφισβητούμενων αλλά και ερευνητικά αμφίσημων αποτελεσμάτων ως κύριο επιχείρημα ότι τα παιδιά δεν αντιμετωπίζουν κανένα πρόβλημα αν μεγαλώνουν με ομόφυλους γονείς, δεν μου είναι πειστικό. Όπως δεν θα μου ήταν πειστικό το επιχείρημα ότι τα παιδιά που στερούνται τον ένα ή τον άλλο γονιό ή εγκαταλείπονται, δεν έχουν κάποιο πρόβλημα. Έχουν, αλλά με τη σωστή στήριξη, τις παρεμβάσεις και τη βοήθεια ειδικών με μεγάλη προσπάθεια του γονιού, ή των θετών γονιών, λέμε ότι θα το αντιμετωπίσουν με τον καλύτερο δυνατό τρόπο. Εδώ όμως δεν αναγνωρίζουμε καν την ύπαρξη προβλήματος. Όπως δεν μου είναι καθόλου, μα καθόλου πειστική η επιχειρηματολογία για τις παρένθετες μητέρες σε ομόφυλα ζευγάρια ανδρών, τις ενοικιαζόμενες μήτρες γυναικών έναντι αδρής αμοιβής ή πολύ χειρότερα μέσα από κυκλώματα εκμετάλλευσης γυναικών. Μπορεί στο νομοσχέδιο να απαγορεύεται η παρένθετη μητέρα, εφόσον όμως υπερψηφιστεί το νομοσχέδιο θα ακολουθήσει και η παρένθετη μητέρα με ό,τι αυτό συνεπάγεται. Όπως, επίσης, κανείς δεν μπορεί να ελέγξει εάν μια γυναίκα παραδώσει στον βιολογικό πατέρα, παραδείγματος χάριν, το μωρό της ότι δεν είναι εγκατάλειψη αλλά αποτέλεσμα συμφωνίας για κατά παραγγελία κύηση.

Να σας θυμίσω τι έχει πει ο κ. Κασσελάκης ο οποίος παρήγγειλε δύο παιδιά για διαιώνιση της προσωπικότητας με το σύντροφό του -σύζυγό του τώρα- τα οποία θέλησε να είναι αγόρια. Το ονομάτισε κιόλας. Την επόμενη μέρα πήγε να το διορθώσει και το τερμάτισε γιατί είπε ότι δεν θέλει κορίτσια γιατί δεν μπορεί να εξηγήσει στα κορίτσια την έμμηνο ρύση. Παραδέχθηκε, δηλαδή, πόσο σημαντική είναι, μεταξύ άλλων πολλών, η παρουσία της μάνας στη ζωή ενός παιδιού.

Λένε οι ειδικοί ότι ο κάθε άνθρωπος έχει ανάγκη να ανήκει κάπου. Η πρώτη δε αίσθηση του ανήκειν είναι η οικογένειά του. Δεν ξέρω πότε η έννοια της μητρότητας έχασε την ιερότητα της και φτάσαμε στο σημείο να θεωρείται ok ένα παιδί να μην πει ποτέ τη λέξη «μαμά», ούτε πότε ο βράχος και το στήριγμα των παιδικών -και όχι- μόνο χρόνων μας, ο πατέρας, έγινε ανώνυμο σπέρμα. Αν αυτό είναι πρόοδος, τότε είμαι συντηρητική και οπισθοδρομική. Αν όμως είναι ένα μοιραίο βήμα για την αποσύνθεση της κοινωνικής συνοχής, τη διάλυση των δεσμών που ξεκινούν από την οικογένεια και καθορίζουν όλη μας τη ζωή, τότε, όχι, δεν μπορώ να συναινέσω. Γι’ αυτό και καταψηφίζω το νομοσχέδιο.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον κ. Τσιρώνη, τον Κοινοβουλευτικό Εκπρόσωπο από τη Νίκη, να σας ενημερώσω ότι έγινε μία αλλαγή σε ό,τι αφορά στον αριθμό στον οποίο θα ολοκληρωνόταν η σημερινή συνεδρίαση της Ολομέλειας. Από το εβδομήντα, λοιπόν, υποχωρούμε στο εξήντα. Άρα, λοιπόν, η συνεδρίαση σήμερα θα λήξει με τον ομιλητή που είναι στο νούμερο εξήντα, τον κ. Τσακαλώτο. Προϋπόθεση για να επιτύχουμε τον στόχο των εξήντα είναι να τηρείται το επτάλεπτο. Να τηρούνται γενικά οι χρόνοι.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μας κατηγορήσατε προεκλογικά για εργαλειοποίηση της πίστης. Νομίζω ότι ήρθε η ώρα να μιλήσουμε και εμείς για το τι είναι εργαλειοποίηση της πίστης.

Εργαλειοποίηση της πίστης είναι όταν προεκλογικά αποσιωπείτε την πρόθεσή σας να φέρετε προς ψήφιση το παρόν νομοσχέδιο για να μπορείτε να κάνετε παρέλαση σε όλους τους ναούς και τις ακολουθίες. Εργαλειοποίηση της πίστης αλλά και της διαδικασίας είναι όταν το 2015 ως Αξιωματική Αντιπολίτευση καλέσετε την Ιεραρχία στις επιτροπές, γιατί τότε συνέφερε ως Αξιωματική Αντιπολίτευση, ενώ τώρα με ένα επιχείρημα πραγματικά αστείο δεν καλέσατε την Εκκλησία. Είπατε, μάλιστα, «άλλωστε οι απόψεις είναι γνωστές». Δηλαδή, οι απόψεις των φορέων της ΛΟΑΤΚΙ κοινότητας δεν σας ήταν γνωστές; Όμως, καλέσατε.

 Εργαλειοποίηση της πίστης είναι να θέλετε την Εκκλησία συνεργάτη στα όποια εφήμερα σχέδιά σας, όπως κάνατε κατά την περίοδο του κορωνοϊού όταν ο κ. Γεραπετρίτης ευχαριστούσε την Ιεραρχία επειδή η τελευταία υποχώρησε στις αξιώσεις της Κυβέρνησης και έκλεισε τις εκκλησίες.

Εργαλειοποίηση της πίστης είναι όταν πιέζατε, σύμφωνα με δημοσιεύματα εφημερίδων, τους μητροπολίτες να θάψουν προεκλογικά τη Νίκη. Στις 24 Ιανουαρίου δήλωσε ο κύριος Πρωθυπουργός ενώπιον του Υπουργικού Συμβουλίου: «Σέβομαι την άποψη της Εκκλησίας. Δεν θα χαλάσουμε τη συνεργασία μας».

Ο σεβασμός όμως στην Εκκλησία προϋποθέτει σεβασμό στη διδασκαλία της. Και η διδασκαλία της Εκκλησίας για το θέμα που συζητάμε σήμερα είναι γνωστή και ξεκάθαρη. Ποιος είναι ο σεβασμός στη διδασκαλία της Εκκλησίας όταν από επίσημα χείλη, αυτά του Κυβερνητικού Εκπροσώπου, ακούγεται ακριβώς αυτό: «Προς Θεού η ομοφυλοφιλία δεν είναι αμαρτία». Μήπως μαζί με τον μετα-άνθρωπο μας οδηγείται σε μετα-θεολογία; Είναι καινούργια δόγματα αυτά; Καλώ έστω και σήμερα ή αύριο να ανακαλέσει τη βλάσφημη αυτή και εκτός δόγματος διατύπωση. Μήπως αντιλαμβάνεστε ως καλή σχέση με την Εκκλησία την υπακοή της στα κελεύσματα του Καίσαρα; Γιατί αν κάτι τέτοιο συμβαίνει, όχι απλά επιστρέφουμε στον κύριο Πρωθυπουργό τη φράση «ντεμέκ χριστιανοί» που είπε από Βήματος εδώ αλλά πραγματικά με τέτοια νομοσχέδια δεν ξέρουμε αν πρέπει να μπαίνει καν ο όρος «χριστιανοί». Ο όντως πιστός κάνει υπακοή στον λόγο της Εκκλησίας όπως εκφράζεται μέσα από την Αγία Γραφή και την ιερά παράδοση. Και δεν απαιτεί η Εκκλησία να κάνει υπακοή σε αυτόν. Η Κυβέρνησή σας όμως φαίνεται κάνει αλλού υπακοή.

Κύριοι της Κυβέρνησης, δεν φέρνετε απλά ένα θέμα προς ψήφιση, ένα απλό νομοσχέδιο. Συμπληρώνετε ένα κομμάτι του παζλ μιας ολόκληρης ατζέντας. Κι ας λέει «όχι» ο κ. Πλεύρης. Μιας ατζέντας που εφαρμόζει πλήρως τις επιταγές του Νταβός και της παγκοσμιοποίησης ή, για να μιλήσουμε με τη σύγχρονη γλώσσα, της woke ατζέντας και της woke κουλτούρας. Μιας ατζέντας που στρέφεται ενάντια στις αξίες, τις παραδόσεις και τελικά ενάντια στην ίδια την ταυτότητά μας και στην υπόστασή μας. Μιας ατζέντας που έρχεται με όρους επιβολής και όχι κοινωνικής ανάγκης, όπως λέτε. Αυτό άλλωστε είναι και το μεγάλο γιατί. Είναι αυτό που ακούγεται και πλανάται στην Αίθουσα του Κοινοβουλίου μεταξύ Υπουργών, δικών σας Βουλευτών, Βουλευτών των άλλων κομμάτων, στο περιστύλιο, παντού, οι δημοσιογράφοι, έξω ο κόσμος. Γιατί; Γιατί να φέρετε αυτό το νομοσχέδιο τώρα προς ψήφιση με αυτή την εμμονική διάθεση; Αναζητώντας βαθύτερα το θέμα διαπιστώνουμε ότι πανίσχυρα κράτη και διεθνείς οργανισμοί όπως ο ΟΗΕ, ο Παγκόσμιος Οργανισμός Υγείας, η Ευρωπαϊκή Ένωση, το ΝΑΤΟ, το παγκόσμιο οικονομικό φόρουμ διεξάγουν ένα επίμονο αγώνα για την προώθηση ακριβώς αυτής της αλλοπρόσαλλης θεματολογίας. Δεν χρειάζεται παρά να διαβάσει κανείς το πρόσφατο κοινό ανακοινωθέν του στρατηγικού διαλόγου μεταξύ Ελλάδας και Ηνωμένων Πολιτειών για να προσέξει ότι στο τέλος αναφέρει ότι: «Οι Ηνωμένες Πολιτείες χαιρέτισαν τις δεσμεύσεις του Πρωθυπουργού κ. Μητσοτάκη για τη νομοθέτηση της ισότητας στον γάμο και τη συνέχιση της εφαρμογής του εθνικού σχεδίου δράσης για την επέκταση της προστασίας των ΛΟΑΤΚΙ+ ατόμων στην Ελλάδα».

Είναι αξιοπρόσεκτο, επίσης, ότι σε δηλώσεις του ο Πρόεδρος Μπάιντεν, ως ο ισχυρότερος αρχηγός κράτους παγκοσμίως, θέτει ως προτεραιότητα από το 2021 για την αμερικανική διπλωματία την προώθηση των δικαιωμάτων της ως άνω κοινότητας και χώρες που υστερούν στον τομέα αυτό απειλούνται με κυρώσεις. Αυτός είναι ο λόγος; Εκεί κάνετε υπακοή; Απόδειξη και για τα προαναφερθέντα είναι οι χθεσινές δηλώσεις του κ. Γεραπετρίτη περί ανάγκης ύπαρξης παγκόσμιας διακυβέρνησης. Μόνοι σας τα λέτε. Δεν κρύβεστε πλέον.

Μην έχετε καμμία αυταπάτη, κυρίες και κύριοι συνάδελφοι. Ο γάμος των ομοφυλοφίλων θα ανοίξει τον ασκό του Αιόλου στην πατρίδα μας σε κάθε επίπεδο. Οι δικαιωματιστές, όπως φαίνεται από την συνεχή πρόοδο των νομοθετημάτων όπως την ζητούν επίμονα, είναι ανικανοποίητοι. Όπως τους ακούσαμε και στις επιτροπές της Βουλής απαιτούν αλλαγή σχολικών βιβλίων και προγραμμάτων σπουδών από τις πρώτες κιόλας τάξεις του δημοτικού, ώστε να συμπεριλαμβάνονται και οι ομοφυλοφιλικές οικογένειες στην ύλη.

Μερικές φορές αναφερόμενοι στην πορεία της χώρας μας λέμε δυστυχώς η Ελλάδα είναι τριάντα χρόνια πίσω. Σε κάτι τέτοιες περιπτώσεις πρέπει να λέμε δόξα τω Θεώ που η Ελλάδα είναι τριάντα χρόνια πίσω. Γιατί μέσα σε αυτά τα τριάντα χρόνια μπορούμε να δούμε την εξέλιξη στις δήθεν προοδευτικές χώρες. Ήδη σε κάποιες χώρες από αυτές συζητείται η πολυγαμία ή για να είμαστε πολιτικώς ορθοί η πολυσυντροφικότητα, για να μετοθυσιωθεί στο «Newspeak» του Όργουελ. Είμαστε μακριά εμείς; Όχι. Στη χώρα μας η «Καθημερινή της Κυριακής» που πέρασε τώρα φιλοξένησε δύο άρθρα για την πολυσυντροφικότητα. Πόσο μακριά είμαστε; Στο γερμανικό Κοινοβούλιο αυτή τη στιγμή συζητείται ένα νέο είδος οικογένειας από δύο έως έξι άτομα. Το γιατί έξι -έξι μέχρι τώρα- δεν το ξέρουμε μέχρι τώρα και λέγεται «κοινότητα ευθύνης». Πότε θα έρθει εδώ; Πού σταματά αυτή η κατρακύλα;

Εάν δεν αντιλαμβάνεστε τις προεκτάσεις αυτού του νομοσχεδίου, κοιτάξτε απλά τις χώρες που προηγούνται σε αυτή την ατζέντα. Και αντί να λέτε ότι έχει καθιερωθεί σε τόσες χώρες, τριάντα πέντε από τις διακόσιες ή δεκαπέντε της Ευρώπης, να πείτε κάτι διαφορετικό. Πείτε ότι θα είμαστε η πρώτη ορθόδοξη χώρα που θα το φέρουμε. Είναι εξευτελιστική ντροπή αυτή η πρωτιά.

Εμείς δεν έχουμε αυταπάτες. Γνωρίζουμε καλά τι έχουν στο μυαλό τους. Θέλουν οικογένειες χωρίς δεσμούς και παιδιά χωρίς αξίες, με ρευστή ταυτότητα. Θέλουν παιδιά δεκτικά σε μια νεοταξική παιδεία, ώστε να γίνουν μέλη μιας υπάκουης μάζας, πολύ ευκολότερα να ελέγχουν τον κόσμο λίγοι.

Με αυτό το νομοσχέδιο χτυπιέται η ταυτότητα. Πλήττεται η οικογενειακή συνοχή, άρα και η κοινωνική συνοχή και κατά προέκταση το έθνος το οποίο έχετε φροντίσει να ψηφίσετε με τη δημογραφική κατάρρευση, με την εργαλειοποίηση του μεταναστευτικού, με την αμυντική αποδυνάμωση των νησιών μας. Και ο πιο αδαής αντιλαμβάνεται ότι όλα αυτά είναι κομμάτια του ίδιου παζλ.

Το δεξιά και αριστερά φαίνεται να τελειώνει και από το παρόν νομοσχέδιο, όπως βλέπουμε τις δυνάμεις να χωρίζονται. Τώρα περάσαμε στον πόλεμο των δικαιωμάτων, τον χωρισμό της κοινωνίας στα δύο. Αυτοί που είναι υπέρ της παγκοσμιοποίησης και αυτοί που είναι κατά της παγκοσμιοποίησης. Κι όλα αυτά με τη σύμφωνη γνώμη της Αντιπολίτευσης. Γι’ αυτό έχετε γίνει και ηγέτης -ο Πρωθυπουργός- της Κεντροαριστεράς. Όλα στη μηχανή του κιμά. Η Νέα Δημοκρατία κατάντησε και αναφέρεται είτε ως «γαλάζιος ΣΥΡΙΖΑ» είτε ως «ροζ Νέα Δημοκρατία», είτε ως «Σημιτικό ΠΑΣΟΚ». Αυτά είναι τα προσωνύμια πλέον. Αυτή είναι η σημερινή Νέα Δημοκρατία. Γι’ αυτό και οι σφοδρές αντιδράσεις από τη βάση σας. Γι’ αυτό και οι πιέσεις στους αντιδρώντες Βουλευτές σας που δεν μπορούν να αντέξουν να ψηφίσουν το ανοσιούργημα. Γι’ αυτό και η πολεμική σας εναντίον της Νίκης και όσων αντιστέκονται στο νομοσχέδιο.

Υπάρχουν άτομα που αντιτίθενται τόσο στο παρόν νομοσχέδιο όσο και στις προεκτάσεις που θέλει να δώσει το κίνημα των ΛΟΑΤΚΙ, αλλά επιλέγουν να σιωπούν. Το ίδιο συμβαίνει στο πεδίο της διανόησης και της επιστήμης, με ελάχιστες εξαιρέσεις, σε σημείο να μιλάμε για μια πραγματική αποστασία των διανοουμένων. Πολλοί είστε όλοι εσείς;

Μερικές από τις βασικές μεθόδους χειραγώγησης εκείνων που χρησιμοποιούν ως εργαλεία τα μέσα μαζικής επικοινωνίας είναι ο εμπαιγμός, η λοιδορία και η επαναλαμβανόμενη χυδαία σάτιρα χωρίς κανένα μέτρο. Βλέπετε, στα ολοκληρωτικά καθεστώτα η φίμωση γίνεται με απλό τρόπο και μπορείς να τη διακρίνεις. Στη δημοκρατία, όμως, οι αντίθετες φωνές φιμώνονται τόσο με τις προαναφερθείσες μεθόδους όσο και με την πολυφωνία, η οποία καταλήγει τελικά σε σύγχυση. Κάθε ενάντιος λόγος βαφτίζεται εν ριπή οφθαλμού κήρυγμα μίσους.

Κάθε γονιός, εκπαιδευτικός, καθένας που αγαπάει την οικογένεια και την πατρίδα πρέπει να αντισταθεί τώρα που μπορεί. Γιατί όποιος τώρα σιωπήσει είναι αναγκασμένος να ζήσει την επιβολή μιας ζωής κόντρα σε κάθε λογική, κόντρα σε κάθε ηθική, κόντρα σε κάθε δίκαιο. Κανείς πολιτισμός, θρησκεία ή σύστημα νόμων δεν θεσμοθέτησε τη συμβίωση των ομοφυλοφίλων ως γάμο. «Το παρά φύσιν δεν καθίσταται κατά φύσιν με νομικές διατάξεις», όπως είπε και ο Αρχιεπίσκοπος Αλβανίας.

Στον πόλεμο που κηρύχθηκε, χρέος μας είναι να βρεθούμε στην πρώτη γραμμή της μάχης, να φροντίσουμε να ευπρεπίσουμε πνευματικά τα σπίτια μας, τα σύγχρονα καταφύγια των παιδιών μας. Οι γονείς να αγωνιστούμε να γίνουμε πρότυπα για τα παιδιά μας και οι εκπαιδευτικοί Σίμονες και Ειρηναίοι τους στον ανήφορο της ζωής τους που έχει ήδη ξεκινήσει. Η ώρα να μιλήσουμε και να μιλήσουμε όλοι μαζί είναι τώρα, τώρα που είμαστε πολλοί. Γιατί αν χάσουμε αυτή την ευκαιρία, θα είμαστε καταδικασμένοι σε ατομική μαρτυρία. Γιατί το κακό αν δεν το σταματήσεις νωρίς θα χτυπήσει την πόρτα του σπιτιού σου. Δυστυχώς, δαπανήθηκαν πολλά δισεκατομμύρια και πολλές τεχνικές προπαγάνδας ώστε οι Έλληνες του σήμερα να μη μιλάμε την ίδια γλώσσα ή να μην καταλαβαίνουμε αυτά που πριν κάποιες δεκαετίες θεωρούνταν αυτονόητα.

Αν και προσπάθησα να μην αναφερθώ στο θεολογικό κομμάτι που ήταν και το πιο ασφαλές για την περίπτωση, γιατί ούτως η άλλως έχουν αναφερθεί και οι ομιλητές μας, επιτρέψτε μου να σταθώ σε κάτι που δεν έχει ειπωθεί για να σας δείξω ότι η συγκεκριμένη αμαρτία δεν αποτελεί κομμάτι του όρου προοδευτικότητα, αλλά πανάρχαια πρακτική.

Στην Παλαιά Διαθήκη, στον προφήτη Ιεζεκιήλ, ο Θεός λέει: «Αυτό είναι το ανόμημα των Σοδόμων». Όχι αυτό που περιμένετε να ακούσετε, αλλά η υπερηφάνεια. Δεν είναι η αμαρτία αυτή καθ’ εαυτή υπεύθυνη για την καταστροφή των Σοδόμων, αλλά η καύχηση για την αμαρτία αυτή. Μήπως ο όρος της υπερηφάνειας ή της καύχησης σε αγγλική λέξη σας θυμίζει κάτι; Τα λόγια αυτά έχουν γραφτεί το 600 π.Χ. και είναι σαν να γράφτηκαν για όσα συμβαίνουν σήμερα, για όσα σήμερα λαμβάνουν χώρα σε όλο τον κόσμο και στην πατρίδα μας. Pride.

Όσοι σε αυτόν εδώ τον τόπο θέλουμε ακόμα να στεκόμαστε πάνω στον φόβο του Θεού -και δεν μιλάω για όλους προφανώς, όσοι αγωνιούμε να μην καταντήσει η πατρίδα μας εις βάθος κακών ώστε να καταφρονεί και να μην υπολογίζει τίποτα, όσοι δεν αντέχουμε να βλέπουμε την πατρίδα μας να μεταβάλλεται σε Σόδομα και Γόμορρα, ας λεπτύνουμε τα πνευματικά μας αισθητήρια για να μπορέσουμε να διαπιστώσουμε το εύρος της υπερηφάνειας, δηλαδή την προκλητική αναισχυντία που έχει κατακλύσει τον κόσμο μας και την εποχή μας.

 Η προειδοποίηση του νόμου του Θεού είναι σαφής. Την ύβρη την ακολουθεί η συντριβή και «Κύριος υπερηφάνοις αντιτάσσεται». «Ο έχων ώτα ακούειν ακουέτω». Όπως προκύπτει από τα παραπάνω, η μόνη έντιμη στάση απέναντι σε αυτό το νομοσχέδιο δεν είναι απλά η καταψήφιση, αλλά και η με κάθε νόμιμο τρόπο αποτροπή του.

 Κυρίες και κύριοι συνάδελφοι, ειδικά εσείς της Κυβέρνησης…

**ΡΑΛΛΙΑ ΧΡΗΣΤΙΔΟΥ:** Ντροπή!

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

Ελάτε, κύριε Τσιρώνη, συνεχίστε.

**ΣΠΥΡΙΔΩΝ ΤΣΙΡΩΝΗΣ:** Δεν πειράζει. Ελευθερία λόγου. Δεν υπάρχει κάποιο πρόβλημα. Αυτοί που ζητούν την ελευθερία και αφήνουν όλο τον κόσμο να μιλάει. Ορίστε.

Για εμάς ο απέχων Βουλευτής δοκεί συναινείν, όπως είπε και ο Μέγας Βασίλειος γι’ αυτόν που σιωπά. Και η συναίνεση σε ένα τέτοιο νομοσχέδιο αποτελεί συνενοχή στην καταστροφή αθώων παιδικών ψυχών.

Κυρίες και κύριοι συνάδελφοι, οι καιροί είναι κρίσιμοι και οι στιγμές είναι όντως ιστορικές. Με την ψήφιση του νομοσχεδίου τίποτα δεν θα είναι το ίδιο και θα έχετε την ευθύνη γι’ αυτό. Όπως είπε το Άγιος Παΐσιος: «Αν σβήσει η οικογένεια, θα σβήσει ο κόσμος». Είπε, όμως, και κάτι ακόμα. Όλοι μας θα δώσουμε λόγο για τη στάση που θα κρατήσουμε όταν ψηφίζονται τέτοια βλάσφημα νομοσχέδια. Δίνουμε εξετάσεις ενώπιον των προγόνων, των παιδιών, αλλά και των γενεών που έρχονται.

Κυρίες και κύριοι συνάδελφοι της Νέας Δημοκρατίας, καταψηφίστε το νομοσχέδιο, ακόμα και αν χρειαστεί να πέσει η Κυβέρνηση. Μην προτάσσετε το προσωπικό συμφέρον. Υπάρχει το κοινό καλό. Υπάρχουν τα παιδιά μας, που μας κοιτούν στα μάτια και η υπεράσπιση των αξιών και της πίστης. Και ας μην είμαστε αύριο Βουλευτές, αν είναι να πέσει η Κυβέρνηση και ας μην ξαναβγούμε ποτέ στη Βουλή. Θα κοιμόμαστε ήσυχοι τα βράδια και θα ξέρουμε ότι ομολογήσαμε ενώπιον Θεού και ανθρώπων.

Αγαπητοί συνάδελφοι, όπως λέει και το τραγούδι, έρχεται η ώρα να αποφασίσεις με ποιους θα πας και ποιους θα αφήσεις. Η ώρα αυτή είναι τώρα. Τέρμα οι δύο βάρκες. Αφού απομακρύνει η Κυβέρνηση τη μία βάρκα από την άλλη, που αιώνες πήγαιναν μαζί, καλείστε να επιλέξετε βάρκα. Εύχομαι ο Θεός να σας φωτίσει να επιλέξετε τη σωστή.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σιμόπουλος Ευστράτιος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριοι Υπουργοί, κυρίες και κύριοι, εδώ και εβδομάδες προβληματίζομαι, όπως φαντάζομαι και αρκετοί από τους συναδέλφους Βουλευτές, με το θέμα που συζητάμε σήμερα. Άλλωστε προβληματίζεται και ένα σημαντικό τμήμα της ελληνικής κοινωνίας. Η παραδοσιακή οικογένεια ευτυχώς καλά κρατεί σήμερα στη χώρα μας.

Δεν ήταν εύκολο να πάρω την τελική απόφαση. Συζήτησα με ψηφοφόρους που αυτόκλητα ήρθαν να με πιέσουν να μην ψηφίσω το νομοσχέδιο. Ήρθαν ηλεκτρονικές επιστολές στην ίδια κατεύθυνση από γνωστούς και αγνώστους. Άλλες είχαν επιχειρήματα, άλλες ψεκασμένες ή ομοφοβικές απόψεις, γεμάτες με ρητορική μίσους. Άλλες είχαν ύβρεις ή εκβιασμούς απροκάλυπτους, έχοντας ως όπλο τις πραγματικές ή δήθεν ψήφους τους. Φυσικά υπήρχαν πάντα και αυτοί που κατέχουν την απόλυτη αλήθεια. Πολλές από τις επιστολές αυτές ήταν πανομοιότυπες, προφανώς γιατί είχαν προέλευση το ίδιο κέντρο.

Σέβομαι τις απόψεις όσων διαθέτουν λογικά επιχειρήματα κατά του νομοσχεδίου και το αντιμετωπίζουν με χαμηλούς τόνους. Στους υπόλοιπους αρχικά θυμίζω ότι τα ίδια και με τον ίδιο τρόπο έλεγαν το 1982 για τον πολιτικό γάμο και για όλες τις αλλαγές του Αστικού Κώδικα. Κατόπιν τους θυμίζω ότι η Εκκλησία μας πρεσβεύει την καταλλαγή, όπως κάνουν εμφανώς οι τρεις Μητροπολίτες Θεσσαλονίκης παρά την αντίθεσή τους στο νομοσχέδιο.

Συμπληρωματικά τους απαντώ μάλιστα με τη φράση του Σοπενχάουερ, ο οποίος είπε: «Αυτό που μισεί περισσότερο η αγέλη είναι αυτόν ο οποίος σκέφτεται διαφορετικά». Δεν είναι τόσο η άποψη η ίδια, όσο το θράσος να θέλει κάποιος να σκέφτεται για τον εαυτό του, κάτι που αυτοί δεν μπορούν να κάνουν.

Συζήτησα επί μακρόν με την οικογένεια και τους δικούς μου ανθρώπους. Φυσικά συζήτησα με ανθρώπους της Εκκλησίας και των εκκλησιαστικών οργανώσεων, το έργο των οποίων, για τη διαφύλαξη της πίστης μας και της ορθόδοξης κληρονομιάς μας, τιμώ. Συζήτησα εκτενώς διαδικτυακά με ομόφυλο ζευγάρι Ελληνίδων που ζει στο εξωτερικό και έχει, μέσω της μιας εξ αυτών, αποκτήσει δύο παιδιά. Μίλησα με φίλους ομοφυλόφιλους, εκ των οποίων ο ένας έχει μετακομίσει από τη Θεσσαλονίκη στην Αθήνα και ζει ευτυχισμένος με τον σύντροφό του. Συζήτησα τέλος και με ειδικούς σε θέματα βιοηθικής.

Παράλληλα, πληροφορήθηκα ότι από το 2018, που ισχύει το σύμφωνο συμβίωσης, τετρακόσια είκοσι ομόφυλα ζευγάρια το χρησιμοποίησαν, ενώ ελάχιστες υιοθεσίες έγιναν από ένα μέλος αυτών των ζευγαριών. Πληροφορήθηκα επίσης ότι αυτή τη στιγμή μόνο εκατό με εκατόν πενήντα παιδιά είναι προς υιοθεσία σε διάφορα ιδρύματα. Είμαι σίγουρος ότι από τα παιδιά αυτά ελάχιστα θα υιοθετηθούν από ομόφυλα ζευγάρια, όταν για τα ετερόφυλα τίθενται ανυπέρβλητα εμπόδια.

Κυρίες και κύριοι συνάδελφοι, αυτή ήταν η προσωπική μου διαβούλευση. Είμαι τώρα έτοιμος να πάρω θέση, όπως άλλωστε κάνω πάντα σε όλη την πολιτική μου διαδρομή, με αίσθημα ευθύνης, πολλές φορές με μεγάλο κόστος, πάντα όμως σύμφωνα με την άποψή μου για κάθε συγκεκριμένο θέμα, αφήνοντας ορισμένους να με κατατάσσουν συνεχώς πολιτικά σε διάφορες εσωκομματικές πλευρές. Είμαι σίγουρος ότι έτσι θα γίνει και τώρα.

Κύριε Πρόεδρε, όπως η συντριπτική πλειοψηφία των Ελλήνων, ανήκω και έχω παραδοσιακή οικογένεια. Μάλιστα, μαζί με τη γυναίκα μου και τον μονάκριβο γιο μας, είχαμε για μεγάλο διάστημα μαζί μας τη μητέρα μου, την πεθερά μου, την αδερφή μου, την κουνιάδα μου. Ακόμη και ο σκύλος, η Ίρις, της πεθεράς ήταν γυναίκα.

Το νομοσχέδιο για το οποίο συζητάμε όμως σήμερα λύνει υπαρκτά νομικά προβλήματα, χωρίς να προχωρά σε αμφιλεγόμενες επιλογές με την ιατρικώς υποβοηθούμενη αναπαραγωγή. Ταυτόχρονα παιδιά ομόφυλων ζευγαριών, παντρεμένων στο εξωτερικό, πρέπει να μπορούν στην Ελλάδα να αντιμετωπίζονται με κανόνες ισότητας. Ούτε είναι λογικό η νομοθεσία μας να βάζει εμπόδια σε ομόφυλα ζευγάρια του εξωτερικού να εγκατασταθούν ως ψηφιακοί νομάδες στην Ελλάδα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο, κύριε Πρόεδρε. Συνήθως δεν χρειάζομαι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σιμόπουλε, μια μικρή ανοχή μόνο. Έχετε εξάλλου ένα λεπτό ακόμα που δικαιούστε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, έχω την εντύπωση πως όταν μαθαίνετε ότι είμαι εγώ στο Βήμα, έρχεστε εσείς ως Πρόεδρος! Αστειεύομαι βέβαια.

**ΠΡΟΕΔΡΕΥΩΝ (Γεώργιος Λαμπρούλης):** Εσείς με βρήκατε, εγώ ήμουν εδώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Αστειεύομαι.

Μπορεί για τους ακραίους δικαιωματιστές, κυρίες και κύριοι, έστω και ένα άτομο να διεκδικεί κάποιο δικαίωμα, η κοινωνία να πρέπει να του το δώσει. Προσωπικά συνεχίζω να διαφωνώ μαζί τους, όπως επίσης συνεχίζω να διαφωνώ σθεναρά με ορισμένους εκπροσώπους της ΛΟΑΤΚΙ+ κοινότητας, που υπερασπιζόμενοι τις διεκδικήσεις τους φτάνουν σε εξαιρετικά ακραίες συμπεριφορές, αλλά και υπερακοντίζουν σε απίθανες δικαιωματικές διεκδικήσεις που δεν τους αφορούν. Δίνουν έτσι τροφή στις ακραίες φωνές της άλλης πλευράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, συνεχίζω να πιστεύω ότι τα θέματα που λύνει το νομοσχέδιο θα μπορούσαν να λυθούν με το σύμφωνο συμβίωσης και με τροποποιήσεις του Αστικού Κώδικα. Σέβομαι παράλληλα τις απόψεις της Εκκλησίας. Δηλώνω χριστιανός ορθόδοξος και σε κανέναν δεν δίνω το δικαίωμα να το αμφισβητήσει.

Θεωρώ όμως το θέμα ήσσονος σημασίας, αν και καταφέραμε, κύριε Υπουργέ, ως παράταξη με λάθος χειρισμούς, να το κάνουμε μείζονος σημασίας. Σήμερα καταναλώνουμε πολιτικό κεφάλαιο, πρόσκαιρα ελπίζω, ενώ έχουμε μπροστά μας σημαντικά νομοσχέδια, στα οποία η Κυβέρνηση θα χρειαστεί την ισχυρή, την ισχυρότατη θα έλεγα, κοινοβουλευτική μας υποστήριξη. Αναφέρομαι στους συναδέλφους της Συμπολίτευσης φυσικά.

Κύριε Πρόεδρε, δεν πιστεύω ότι τελικά κινδυνεύει από το νομοσχέδιο η παραδοσιακή οικογένεια. Η Κυβέρνηση συνεχώς εξαγγέλλει και υλοποιεί μέτρα στήριξης της μητρότητας, της πατρότητας, της τρίτεκνης και πολύτεκνης οικογένειας.

Περιμένω να δω ακόμη από την Κυβέρνηση να παίρνει και μέτρα για την επιτάχυνση των διαδικασιών υιοθεσίας.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μαζί της περιμένω και τη διευκόλυνση των μεταγραφών στα Ανώτατα Εκπαιδευτικά Ιδρύματα των παιδιών των πολυτεχνικών οικογενειών.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Τελειώνω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Σιμόπουλε, μιλάτε εννέα λεπτά και είκοσι δευτερόλεπτα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Δεν πειράζει, κύριε Πρόεδρε. Δεν είπα το κύριο!

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ!

Μην μου λέτε από κάτω, αφήστε τον. Γιατί αν αφήσω άλλον, λέτε γιατί τον αφήσατε.

Τελειώνετε με αυτό, κύριε Σιμόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κρεμόμαστε από τα χείλη σας!

**ΕΜΜΑΝΟΥΗΛ ΣΥΝΤΥΧΑΚΗΣ:** Πείτε το!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Βεβαίως, κύριε Πρόεδρε. Τελειώνω.

Με βάση λοιπόν, το παραπάνω σκεπτικό καθορίζω και τη στάση μου στο νομοσχέδιο. Γνωρίζω ότι στεναχωρώ έτσι ορισμένους πολιτικούς φίλους με τους οποίους έχω συμπορευτεί στο παρελθόν και ίσως να συμπορευτώ και στο μέλλον. Όλοι χαίρουν του σεβασμού και της εκτίμησης μου. Αυτά όμως έχει η πολιτική. Σε καμμία περίπτωση δεν είναι σχολική εκδρομή.

Στηρίζω, λοιπόν, την Κυβέρνηση μου στο παρόν νομοσχέδιο, χωρίς αστερίσκους από τη δική μου οπτική γωνία, όπως ακριβώς την περιέγραψα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει για μια παρέμβαση η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Έχετε τον λόγο για πέντε λεπτά.

Κυρία Κωνσταντοπούλου, ακούσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Κάντε ησυχία για να ακούσει η κ. Κωνσταντοπούλου.

Ζήτησε η κ. Κωνσταντοπούλου να κάνει μια παρέμβαση.

Έχετε τον λόγο για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνήθως αναγγέλλετε ότι είναι η Πολιτική Αρχηγός…

**ΠΡΟΕΔΡΕΥΩΝ (Γεώργιος Λαμπρούλης):** Σας ανήγγειλα. Αν εσείς δεν ακούτε… Πόσο άλλο θα φωνάζουμε;

Έχετε τον λόγο για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παίρνω τον λόγο ως επικεφαλής της Πλεύσης Ελευθερίας, αυτού του μικρού κοινοβουλευτικού κόμματος, που κάποιοι ούτε το όνομά του δεν θέλουν να πουν.

Ως επικεφαλής, λοιπόν της Πλεύσης Ελευθερίας, κύριε Πρόεδρε, ζήτησα τον λόγο και είθισται…

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόπτετε, σας παρακαλώ. Συγκρατηθείτε, παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Όχι, θα σας διακόψω. Δεν κατάλαβα.

Να μιλάτε πιο προσεκτικά απευθυνόμενη στο Προεδρείο.

Εγώ σας ανακοίνωσα όπως τώρα ακριβώς, αυτήν τη στιγμή εσείς αυτοπαρουσιάζεστε. Εάν εσείς δεν ακούσατε, εγώ τι φταίω; Σας παραπέμπω στα Πρακτικά, να δείτε πώς σας ανακοίνωσα και σας κάλεσα να παρέμβετε, να πάρετε τον λόγο.

Λοιπόν, συνεχίζουμε, το σταματάμε εδώ. Δεν χρειάζεται να δώσουμε συνέχεια σε τέτοια ζητήματα διαδικαστικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή την προηγούμενη φορά που το κάνατε αυτό, μου είπατε και «μαζευτείτε» και επειδή αυτό το οποίο σήμερα είναι το διακύβευμα -και παρακαλώ να μηδενίσετε τον χρόνο μου-, είναι ο άνθρωπος, είναι η ισότητα, είναι ότι κανείς δεν έχει εξουσία πάνω στον άλλον να τον κανοναρχεί, να τον αμφισβητεί ή να την αμφισβητεί είναι, κύριε Λαμπρούλη, και η αγάπη και αν σας είχα απέναντι θα σας έκανα μία καρδούλα μήπως αισθανθείτε και εσείς λίγο τη διάθεση να αναγνωρίσετε σε κάποιον με τον οποίο ή κάποια με την οποία μπορεί να διαφωνείτε, το δικαίωμα ωστόσο να τοποθετείται, χωρίς να απομειώνετε ούτε την ανθρώπινη αξία του ούτε την υπόστασή του και κυρίως ούτε την ανθρώπινη αξία της ούτε την υπόστασή της, ζήτησα τον λόγο και αισθάνομαι την ανάγκη να το πω αυτό και λυπάμαι πάρα πολύ που για άλλη μία φορά δείξατε μια διαφορετική μεταχείριση.

Και θέλω να πω στους φίλους και στις φίλες μας, που μας παρακολουθούν αλλά και σε όσους και όσες σήμερα μίλησαν για τα δικαιώματα των γυναικών και για την κατάκτηση της ισότητας, ότι νομίζουμε πως ακόμα και αυτή η βασική ισότητα των φύλων έχει κατακτηθεί. Όχι, είναι διακύβευμα, είναι κάτι που ακόμη δεν έχει κατακτηθεί και γι’ αυτό δεν είναι τυχαίο ότι οι γυναίκες με πολύ μεγαλύτερη ένταση μιλούν για τα δικαιώματα όλων, για την ισότητα όλων, για το δικαίωμα των ομόφυλων ζευγαριών να επιλέξουν εκείνα τον τρόπο και τον τύπο της συμβίωσης τους, για το δικαίωμα των ομόφυλων ζευγαριών να επιλέξουν εκείνα αν θα κάνουν οικογένεια και το δικαίωμά τους να μπορέσουν να κάνουν οικογένεια και την υποχρέωση και το καθήκον της πολιτείας αυτά να τα εγγυηθεί.

Δεν είναι τυχαίο το κλίμα στο οποίο μιλάμε σήμερα ούτε είναι τυχαίο αυτό που έγινε στην έναρξη της ομιλίας μου.

Η Πλεύση Ελευθερίας είναι ναι, ένα μικρό κόμμα, η μικρότερη Κοινοβουλευτική Ομάδα. Και είμαι ναι, η μόνη γυναίκα Πολιτική Αρχηγός, αλλά και η μόνη Πολιτική Αρχηγός που είμαι στην Αίθουσα σε όλη τη διάρκεια των συζητήσεων, που υπερασπίζομαι τη νομοθετική αναγνώριση της ισότητας και το νομοσχέδιο αυτό και το κάνω διότι πιστεύω βαθιά ότι πάνω από τα κομματικά συμφέροντα, πάνω από τα κόμματα, πάνω από τα ακροατήρια, πάνω από τους ισορροπισμούς και τους υπολογισμούς είναι ο άνθρωπος. Και ότι εδώ μέσα -και αυτό προσπαθεί η Πλεύση Ελευθερίας να διδάξει και να μεταλαμπαδεύσει- συγκροτούμε υπόδειγμα με τη στάση μας και πρέπει να μπορούμε να πάρουμε τη σωστή θέση, ακόμη και αν την συμμερίζεται κάποιος με τον οποίο συνολικά ή σε άλλα θέματα μπορεί να διαφωνούμε.

«Ν’ αγαπάς την ευθύνη, να λες εγώ, εγώ μοναχός μου θα σώσω τον κόσμο. Αν χαθεί, εγώ θα φταίω». Αυτό πιστεύω. Αυτό πιστεύουμε στην Πλεύση Ελευθερίας. Και εκείνος που το έγραψε, εκείνος που το πίστευε είναι ένας τεράστιος πνευματικός δημιουργός και άνθρωπος, ο Νίκος Καζαντζάκης, που για το έργο του κάποτε, πριν από πολλά, πολλά χρόνια, σχεδόν εβδομήντα χρόνια, η Ιερά Σύνοδος θέλησε να τον αφορίσει -ας το αναλογιστούμε όλοι αυτό- και αντί να μπει σε αντιπαράθεση μαζί της, ο Νίκος Καζαντζάκης υπερασπίστηκε το έργο του και είπε: «Προσπάθησα να εξάρω όσο μπορούσα τους αγώνες της Κρήτης για την ελευθερία και συνάμα την ηρωική και μαρτυρική συμμετοχή της Εκκλησίας στους αγώνες αυτούς και όμως βρέθηκαν συνειδήσεις που κατασυκοφάντησαν το βιβλίο αυτό ως ενάντιο της θρησκείας και της πατρίδας». Και απαντώντας σε εκείνους που ζητούσαν τον αφορισμό του, τον καταργούνταν και ζητούσαν να μην κηδευτεί, είπε: «Μου δώσατε μια κατάρα, Άγιοι Πατέρες, σας δίνω μια ευχή: Σας εύχομαι να ΄ναι η συνείδησή σας τόσο καθαρή όσο η δική μου και να ΄στε τόσο ηθικοί και θρήσκοι όσο είμαι εγώ».

Αυτή είναι μια συζήτηση που έγινε πριν εβδομήντα χρόνια, κυρίες και κύριοι Βουλευτές. Και νομίζω ότι μέσα από όλα όσα διατυπώνονται όλη τη μέρα καταλαβαίνουμε όλες και όλοι ότι τα ζητήματα δεν είναι θέματα επιστήμης, δεν είναι θέματα φύσης, δεν είναι θέματα στατιστικής, δεν είναι θέματα βιολογίας, δεν είναι θέματα νομικά, δεν είναι θέματα τεχνικά, δεν είναι θέματα ηθικά. Είναι θέματα αξιακά, είναι θέματα ανθρωπισμού. Το βασικό ερώτημα είναι εάν κάποιοι εδώ μέσα και έξω στην κοινωνία πιστεύουν ότι δεν είμαστε όλοι και όλες ίσοι. Το βασικό ερώτημα είναι αν κάποιοι εδώ ή στην κοινωνία πιστεύουν ότι είναι οι ίδιοι ή κάποιοι άλλοι ανώτεροι, ώστε να έχουν την εξουσία να υπαγορεύουν στους άλλους πώς θα ζήσουν τη ζωή τους. Τα θέματα είναι θέματα ανθρωπισμού. Τα θέματα είναι θέματα ανθρωπιάς.

Και αυτό που εμείς λέμε -και το έχουν πει φυσικά και πριν από εμάς- είναι ότι όποια κι αν είναι η ερώτηση, ο άνθρωπος είναι η απάντηση. Και όποια και αν είναι η πρόκληση, η αγάπη είναι η απάντηση. Και όποιο και αν είναι το πολιτικό κόστος, θα προσθέσω, αυτή η ευθύνη για την οποία μίλησε ο Νίκος Καζαντζάκης, η ευθύνη να σώσουμε τον κόσμο και να τον κάνουμε καλύτερο, είναι η απάντηση.

Κύριε Υπουργέ, η Πλεύση Ελευθερίας αισθάνεται σαν να έχει καταθέσει εκείνη το νομοσχέδιο αυτό και έτσι το υπερασπιζόμαστε και θα το υπερασπιστούμε. Σας καλούμε να προσκαλέσετε και εσείς τους Βουλευτές σας…

**ΧΡΗΣΤΟΣ ΓΙΑΝΝΟΥΛΗΣ:** Λίγος σεβασμός στους Βουλευτές. Έλεος!

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε, παρακαλώ. Συνεχίστε, κυρία Κωνσταντοπούλου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο καθένας, κύριε Γιαννούλη και κύριε που δεν σας γνωρίζω, παίρνει την ευθύνη του.

**ΧΡΗΣΤΟΣ ΓΙΑΝΝΟΥΛΗΣ:** Είναι κατάχρηση, είναι αλαζονεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι επιλογή σας να κάνετε αυτό που κάνετε, την ώρα που πηγαίνω να κλείσω την ομιλία μου. Είναι επιλογή σας και εσείς γνωρίζετε γιατί το κάνετε. Εσείς γνωρίζετε γιατί το κάνετε και δεν θα σας παρακολουθήσω .

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, σας παρακαλώ ολοκληρώστε. Δεν χρειάζεται να υπάρχει οποιαδήποτε..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μου επιτρέψετε να κλείσω τη φράση μου, όπως είχα σκοπό να κάνω και να σας καλέσω και εσάς και όλους, γιατί δεν αντιπαρατίθεμαι μαζί σας. Προσπαθώ να με ακούσετε και προσπαθώ να αντιληφθείτε ότι η ευθύνη γι’ αυτό που γίνεται εδώ μέσα είναι πάρα πολύ μεγάλη, είναι ιστορική, δεν είναι μικροκομματική και είναι τελικά ανθρώπινη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Τον λόγο τώρα έχει ο κ Βασίλειος Κοτίδης από την Ελληνική Λύση.

**ΒΑΣΙΛΕΙΟΣ ΚΟΤΙΔΗΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, σε μια δύσκολη χρονική περίοδο για τον μέσο Έλληνα πολίτη, ο οποίος καθημερινά δίνει αγώνα επιβίωσης, καθώς πληθωρισμός και ακρίβεια είναι ανεξέλεγκτα, η Κυβέρνηση αποφάσισε να φέρει στο ελληνικό Κοινοβούλιο προς ψήφιση ένα τουλάχιστον αμφιλεγόμενο σχέδιο νόμου, στο οποίο υπάρχει έντονη αντίδραση της ελληνικής κοινωνίας .

Η Κυβέρνηση αποφάσισε να σπείρει αρνητικό κλίμα και διχαστικά διλήμματα εντός της ελληνικής κοινωνίας, για χάρη μιας ελάχιστης μειοψηφίας ομοφυλόφιλων ζευγαριών και να συγκρουσθεί ευθέως με τον αξιακό κώδικα της πλειοψηφίας. Σε μια στιγμή κρίσιμη για τον ελληνισμό, που αλλάζει όλη η γεωστρατηγική της περιοχής μας αλλά και όλου του πλανήτη, ο κύριος Πρωθυπουργός αποφάσισε να διχάσει αντί να ενώσει τον λαό, απέναντι στις προκλήσεις του παρόντος και του μέλλοντος.

Η επιτροπή επεξεργασίας του νομοσχεδίου δέχθηκε τις απόψεις και τις θέσεις της ΛΟΑΤΚΙ κοινότητος, ενώ την αντίθεσή τους εξέφρασαν μόνο η Ομοσπονδία Γυναικών Ελλάδος και η Ανώτατη Συνομοσπονδία Πολυτέκνων. Οι θέσεις τους, όμως, θεωρήθηκαν αναχρονιστικές και οπισθοδρομικές και πετάχτηκαν στον κάλαθο των αχρηστών, όπως άλλωστε και οι θέσεις της Εκκλησίας της Ελλάδος με το αστείο επιχείρημα ότι πρόκειται για καθαρά πολιτειακό ζήτημα.

Αλήθεια, ο πολίτης της χώρας δεν είναι και ταυτόχρονα μέλος του εκκλησιάσματος; Εάν δεν έχει άποψη για αυτό ειδικά το θέμα η Εκκλησία, που επί δύο χιλιάδες έτη επέζησε διώξεων, καταπιεσμένων και κίνδυνο εξάλειψης, ποιος ακριβώς εκφράζει την πλειοψηφία της ελληνικής κοινωνίας;

Μας λέτε περί υποχρέωσης της χώρας να συμμορφωθεί με την ευρωπαϊκή έννομη τάξη και πως αποτελεί δικαίωμα ο γάμος των ομοφυλοφίλων και η δυνατότητα τεκνοθεσίας αυτών. Από πότε η επιθυμία αποτελεί δικαίωμα; Πού εδράζεται αυτό; Σε ποια συνθήκη ή σύμβαση προβλέπεται αυτό; Από πού προκύπτει ότι ο γάμος και η τεκνοθεσία εντάσσονται στο πυρήνα των ανθρωπίνων δικαιωμάτων; Σίγουρα κάτι τέτοιο δεν υπάρχει στην ευρωπαϊκή νομοθεσία, στη σύμβαση των δικαιωμάτων του ανθρώπου.

Παράλληλα, ελάχιστες χώρες έχουν νομοθετήσει προς αυτή την κατεύθυνση και μάλιστα, ειδικά ως προς την τεκνοθεσία με περιορισμούς, όπως στην παρένθετη μητέρα που δεν υφίσταται στο συγκεκριμένο νομοσχέδιο. Η Κυβέρνηση οφείλει να αποδεχτεί ότι εφόσον εξισωθεί ο γάμος ετερόφυλων και ομοφυλόφιλων, είναι δεδομένο ότι το ομοφυλόφιλο ζευγάρι θα απολαμβάνει όλες τις παροχές του οικογενειακού δικαίου ως έχει σήμερα. Άρα παραπλανητικά η Κυβέρνηση θέτει ζήτημα τεκνοθεσίας, καθώς η ύπαρξη και μόνο του γάμου δίνει αυτή τη δυνατότητα σε όλους.

Μήπως, όμως, τίθεται και θέμα αντισυνταγματικότητας του συγκεκριμένου νομοσχεδίου; Φυσικά και ναι. Γιατί το άρθρο 21, παράγραφος 1, εδάφιο α του Συντάγματος αναφέρεται ρητά στην οικογένεια ως θεμέλιο της συντήρησης και της προαγωγής του έθνους. Έτσι τα ζευγάρια του ιδίου φύλου, ασφαλώς δεν μπορούν να προσφέρουν στη διαιώνιση του έθνους.

Πέρα από τη νομική άποψη, όμως, τίθεται και ζήτημα βιολογίας. Η υστερία της woke κουλτούρας, που έχει κατακλύσει σαν πανούκλα τη δυτική κοινωνία, αποτελεί τη βάση των πιο εξωφρενικό ισχυρισμών. Η θεωρία των εβδομήντα δύο φύλων -και βλέπουμε- θεωρείται επιστημονικό θέσφατο. Είναι όμως; Η ίδια η φύση δίνει την απάντησή της, δίνει τον δρόμο της.

Τα φύλα, αγαπητοί συνάδελφοι, είναι δύο το αρσενικό και το θηλυκό. Οποιοσδήποτε σεξουαλικός αυτοπροσδιορισμός δεν συγκροτεί φύλο. Ο ομοφυλόφιλος άνδρας είναι άνδρας. Η ομοφυλόφιλη γυναίκα είναι γυναίκα. Το πώς διαθέτει κανείς σεξουαλικά το σώμα του, είναι άλλο ζήτημα και δικαίωμά του φυσικά.

Παράλληλα, η πλειοψηφία του ελληνικού λαού διακατέχεται από τα ιδανικά της Ορθοδοξίας, συνδετικού κρίκου του έθνους μας. Ο Θεός δημιούργησε τον άνθρωπο κατ’ εικόνα και καθ’ ομοίωση και του έδωσε την εντολή αυξάνεσθε και πληθύνεσθε. Οποιαδήποτε άλλη άποψη ή θέση δεν συνάδει με το πνεύμα της Εκκλησίας.

Και βέβαια, οφείλουμε να τονίσουμε ότι εάν και για την Εκκλησία η ομοφυλοφιλία αποτελεί αμάρτημα, παρ’ όλα αυτά αγκαλιάζει τους αμαρτωλούς, αλλά όχι την αμαρτία. Η πάγια αυτή εκκλησιαστική θέση, η οποία εκφράστηκε με το ψήφισμα της Ιεράς Συνόδου της Ελλάδος και εκατοντάδων ψηφισμάτων κληρικών και εκκλησιαστικών οργανώσεων, κρίθηκε και αυτή άνευ σημασίας για τους κυβερνητικούς ταγούς. Εδώ, θα μου πείτε, αδιαφόρησαν για τις θέσεις της Ένωσης Γυναικών Ελλάδος, η οποία αναφέρει ότι με την τεκνοθεσία, η γυναίκα μετατρέπεται από μητέρα σε μηχανή αναπαραγωγής, με την Εκκλησία δεν θα ασχοληθούν φυσικά.

Εντυπωσιάζει, όμως, η σιωπή τον φεμινιστικών οργανώσεων ως προς το θέμα -δεν ακούστηκαν; Πού είναι;- καθώς το συγκεκριμένο νομοσχέδιο, επιτίθεται άμεσα στον ρόλο της γυναίκας στην κοινωνία, υποβιβάζοντάς τον σε μηχανή αναπαραγωγής τέκνων, όπως είπαμε και πριν.

Άλλωστε, πόσο σέβονται τα δικαιώματα του παιδιού όταν του στερούν το μεγαλύτερο δικαίωμα απ’ όλα, την ύπαρξη της μητρικής φιγούρας στα πιο τρυφερά του χρόνια; Το παιδί χρειάζεται το πατρικό και το μητρικό πρότυπο για την υγιή ανάπτυξη της προσωπικότητάς του. Περισσότερο μοιάζει η συγκεκριμένη απαίτηση με ικανοποίηση της ματαιοδοξίας τους, παρά ενδιαφέρον για τα ίδια τα παιδιά. Η «αγαπολογία» -γιατί ειπώθηκε πολλές φορές «αγάπη, αγάπη, αγάπη»- είναι η αίρεση του εικοστού πρώτου αιώνα. Να ξέρετε μαλώνουμε και τα παιδιά μας να μην πέσουν από τις σκάλες, να μην πηδήξουν από το μπαλκόνι, να μην μαλώνουν με άλλα παιδιά. Δεν είναι μόνο αγάπη. Κάπου υπάρχει αγάπη και κάπου υπάρχει και το φρένο, που λέμε. Και από την άλλη μεριά, υπάρχουν και καυγάδες και χωρισμοί και στα ομοφυλόφιλα ζευγάρια. Δεν αγαπιούνται μόνο. Δεν μπορεί να αγαπιούνται μόνο και μόνο τα ετεροφυλόφιλα να μαλώνουν.

Τα ίδια όμως επιχειρήματα χρησιμοποιήθηκαν και πριν από μερικά χρόνια για το σύμφωνο συμβίωσης με σκοπό την υπερψήφισή του. Με μια σχετική τροποποίηση θα μπορούσε να λυθεί οποιοδήποτε ζήτημα τους απασχολεί, αυτοί όμως επιμένουν στον γάμο.

Κύριε Πρόεδρε, κύριοι Υπουργοί, κυρίες και κύριοι Βουλευτές, πώς θα νιώθατε αν εσείς μεγαλώνατε σε ένα τέτοιο περιβάλλον; Ρωτήσατε τους γονείς σας, τα παιδιά σας ποια είναι η γνώμη τους; Θα ήθελαν να μεγαλώσουν χωρίς πατρική και μητρική φιγούρα;

Αντί να διορθώσουμε λοιπόν τα κακώς κείμενα τυχόν δυσλειτουργικών οικογενειών με υγιή πρότυπα, εσείς προσπαθείτε να απαξιώσετε τον θεσμό της οικογένειας στην ελληνική κοινωνία. Φτάνει πια, δεν θα ανεχθούμε τη διάλυση του κοινωνικού ιστού της χώρας στο όνομα κάποιου δήθεν προοδευτισμού. Καμμία ανοχή, καμμία απάθεια. Όπως έλεγε και ο Αριστοτέλης: «Η ανοχή και η απάθεια είναι οι τελευταίες αρετές της κοινωνίας που πεθαίνει».

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):**Τον λόγο έχει τώρα από τη Νέα Δημοκρατία η κ. Κωνσταντίνα Καραμπατσώλη.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ευχαριστώ πολύ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, με αφορμή τη σημερινή συνεδρίαση της Ολομέλειας κρίνω σκόπιμο να εκφράσω κάποιες σκέψεις σχετικά με το σχέδιο νόμου του Υπουργού Επικρατείας το οποίο επεκτείνει το δικαίωμα της σύναψης πολιτικού γάμου και της υιοθεσίας στα ομόφυλα ζευγάρια.

Πρόκειται για ένα ζήτημα το οποίο νομίζω ότι έχει εξαντληθεί, έχει συζητηθεί όσο κανένα άλλο. Θεωρώ όμως καθήκον μου ως Βουλευτής και ως νομικός να δώσω μια επιπλέον πτυχή μιλώντας στην Εθνική Αντιπροσωπεία υποστηρίζοντας την κυβερνητική πρωτοβουλία.

Αρχικά, κυρίες και κύριοι συνάδελφοι, να ξεκαθαρίσω κάτι. Πιστεύω, σέβομαι και ακολουθώ την Εκκλησία της Ελλάδας. Προέρχομαι από μια οικογένεια ιδιαίτερα θρησκευόμενη. Ο παππούς μου ήταν ιερέας και ο πατέρας μου θεολόγος. Συνεπώς, έμαθα από πολύ μικρή την έννοια της αγάπης και σε καμμία περίπτωση δεν επιθυμώ να θίξω τις αντιλήψεις και τις αρχές της Εκκλησίας με τις οποίες μεγάλωσα και ενστερνίζομαι ακόμη.

Ωστόσο, κυρίες και κύριοι συνάδελφοι, πλάι στην πίστη υπάρχει και η λογική. Εμπνεόμαστε από τα κείμενα των Αγίων Πατέρων και με σεβασμό προσερχόμαστε στη διδασκαλία αυτών, όμως, σε ένα κόσμο που αλλάζει δεν μπορούμε να κλείνουμε τα μάτια, όχι φυσικά για να δεχτούμε άκριτα, και όπως η ιδρυτική διακήρυξη της Νέας Δημοκρατίας αναφέρει, να προχωράμε με μεγάλα τολμηρά, αλλά και ασφαλή βήματα μπροστά στις νέες διαρκώς εξελισσόμενες συνθήκες.

Ο θεσμός του γάμου των ομόφυλων ζευγαριών είναι πια μια κοινωνική ανάγκη στην αρχή της κοινωνικής ισότητας και της απαγόρευσης των διακρίσεων. Πρόκειται για αρχές οι οποίες είναι συνταγματικά κατοχυρωμένες και στη χώρα μας και οι οποίες αποτελούν θεμέλια αυτού του νομοσχεδίου.

Σύμφωνα λοιπόν με τις προτεινόμενες αλλαγές καθιερώνεται η δυνατότητα σύναψης πολιτικού γάμου και για τα ομόφυλα ζευγάρια με αντίστοιχες τροποποιήσεις όσον αφορά στο επώνυμο των τέκνων, ενώ επεκτείνονται τα προνόμια και οι παροχές προς τους ομόφυλους συζύγους και γονείς όσον αφορά στους τομείς της εργασίας και της κοινωνικής ασφάλισης.

Πρόκειται, κυρίες και κύριοι, για πολιτικό γάμο και όχι για θρησκευτικό μυστήριο. Κυρίως, όμως, πρόκειται για μια δίκαιη μεταρρύθμιση που προσφέρει ορατότητα σε ανθρώπους που ζούσαν δίπλα μας, αλλά το κράτος απλά έκανε πως δεν καταλαβαίνει. Με απλά λόγια, είναι ένα μεγάλο βήμα για να μπορούμε να είμαστε άνθρωποι και δίκαιοι προς την εμπέδωση της ισότητας και της κοινωνικής δικαιοσύνης και της άρσης του διαχωρισμού των διακρίσεων απέναντι σε μεγάλο αριθμό συμπολιτών μας. Αυτό άλλωστε ορίζει και το Σύνταγμα.

Αυτή όμως η αναγνώριση αποτελεί και μια αποκατάσταση της αδικίας απέναντι στα παιδιά των ομόφυλων ζευγαριών. Δεν είναι δυνατόν ένα παιδί να μην μπορεί να λάβει το επώνυμο του έτερου γονέα, να μην αποκτά κληρονομικά δικαιώματα. Αυτές τις αδικίες διορθώνει το νομοσχέδιο εξασφαλίζοντας τη σύνδεση του τέκνου και με τους δύο γονείς του, εκπληρώνοντας με αυτόν τον τρόπο το δικαίωμά του στην οικογενειακή ζωή.

Το νομοσχέδιο αυτό δεν προβαίνει σε τροποποίηση του Αστικού Κώδικα για τις διατάξεις της υιοθεσίας, θεωρώντας την αλλαγή αυτή αυτονόητη ως αποτέλεσμα της επέκτασης του πολιτικού γάμου και στα ομόφυλα ζευγάρια.

Και κάτι ακόμη, κυρίες και κύριοι. Αυτό το νομοσχέδιο έχει έναν ακόμη στόχο, να πάρουμε όσο το δυνατόν περισσότερα παιδιά από τα ιδρύματα, να τους δώσουμε την αγάπη και τη ζεστασιά που στερούνται και να εξασφαλίσουμε γι’ αυτά μια ομαλή ενσωμάτωση στην κοινωνία. Είναι απείρως θετικότερο για ένα παιδί να μεγαλώσει σε ένα οικογενειακό περιβάλλον, με στοργή και αγάπη, από το να μεγαλώσει σε ένα ίδρυμα.

Σύμφωνα δε με αρκετές επιστημονικές έρευνες, όπως και του ΚΕΦΙΜ, τα παιδιά ομόφυλων ζευγαριών δεν διαφέρουν ως προς την πνευματική τους ανάπτυξη από τα παιδιά των ετερόφυλων ζευγαριών, ενώ ο σεξουαλικός προσανατολισμός τους δεν επηρεάζεται.

Συνοψίζοντας, είμαι υπέρ της προτεινόμενης ρύθμισης. Στέκομαι στο πλευρό του Πρωθυπουργού Κυριάκου Μητσοτάκη στην προσπάθεια που κάνει να διορθώσει βαθιά ριζωμένες αδικίες με γνώμονα την κοινωνική ισότητα και τη δικαιοσύνη. Και λέω ρητά σε όλους, ως μητέρα χαίρομαι που πολλά παιδιά θα βρουν σπίτι, οικογένεια, αγκαλιά. Ως ένα άτομο προερχόμενο από μια βαθιά θρησκευόμενη οικογένεια πιστεύω βαθιά μέσα μου πως δεν κάνουμε πράξη τίποτε άλλο παρά το διαχρονικό μήνυμα περί άδολης αγάπης προς τον συνάνθρωπό μας. Όλοι οι άνθρωποι έχουν το δικαίωμα στην ελεύθερη ανάπτυξη της προσωπικότητάς τους και όλα τα παιδιά το δικαίωμα σε ζεστή οικογένεια, μια ζεστή αγκαλιά.

Χαίρομαι που είναι η παράταξή μας αυτή, η Νέα Δημοκρατία, που ανταποκρίνεται στο ιστορικό καθήκον της να γίνει πραγματική δύναμη εξέλιξης της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για την οικονομία στον χρόνο.

Τον λόγο έχει τώρα από τη Νέα Δημοκρατία ο κ. Ευριπίδης Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ, κύριε Πρόεδρε.

Το υπό συζήτηση νομοσχέδιο είναι ιδιαίτερα κρίσιμο αξιακά, πολιτικά και εθνικά διότι θα προσδιορίσει τη συνοχή, τον προσανατολισμό και την πορεία της ελληνικής κοινωνίας προς το μέλλον. Για τον λόγο αυτό θεωρώ σημαντική την απόφαση του Προέδρου της Νέας Δημοκρατίας Κυριάκου Μητσοτάκη να επιτρέψει στους Βουλευτές να αποφασίσουν κατά συνείδηση εφαρμόζοντας το άρθρο 60 παράγραφος 1 του ελληνικού Συντάγματος. Άλλωστε, αυτή η ξεκάθαρη απόφασή του εκπέμπει και νοοτροπία ηγεσίας μεγάλου κόμματος που δικαιολογεί απόλυτα την ανθεκτικότητα που επιδεικνύει διαχρονικά η Νέα Δημοκρατία.

Επομένως, κυρίες και κύριοι συνάδελφοι, ενώπιον ενός αξιακού ζητήματος δεν χωρούν υπεκφυγές. Ο καθένας στέκεται απέναντι στη συνείδησή του, κάνει την επιλογή του, η οποία καταγράφεται ιστορικά, και τον συνοδεύει για πάντα. Το θέμα αυτό που συζητούμε είναι ιδιαιτέρως σοβαρό διότι αφορά από τη μια πλευρά την προστασία ενός ατομικού δικαιώματος, του ελεύθερου σεξουαλικού προσανατολισμού, και από την άλλη πλευρά την προστασία μιας κοινωνικής αξίας, της παραδοσιακής πυρηνικής οικογένειας.

Ως εκ τούτου, θα ήταν τραγικό λάθος να συζητούμε στη βάση μιας σύγκρουσης ενός ακτιβιστικού φανατισμού των δικαιωματιστών ή ενός ψηφοθηρικού μικροκομματικού λαϊκισμού των ακραίων. Οι επιθετικοί προσδιορισμοί, απ’ όπου κι αν προέρχονται, προδίδουν ένδεια επιχειρημάτων. Δεν είναι φασίστας όποιος έχει διαφορετική άποψη, ούτε είναι ομοφοβικός όποιος έχει το θάρρος να την εκφράζει δημόσια.

Οδηγός της όποιας επιλογής του νομοθέτη μπορεί να είναι μόνο η ψύχραιμη, ορθολογική προσέγγιση μιας δημοκρατικής λογικής, που σέβεται τα δικαιώματα του ανθρώπου από τη μία, από την άλλη όμως ισορροπεί επιδέξια με τον σεβασμό προς τις κοινωνικές αξίες, την ιστορική παράδοση της κοινωνίας μας και τα διαχρονικά διδάγματα της ελληνικής ιστορίας.

Στην περίπτωση του γάμου των ομοφυλόφιλων ζευγαριών και της τεκνοθεσίας καταρχήν δεν μπορεί επουδενί να υπάρξει διαχωρισμός των δύο εννοιών. Διότι η τεκνοθεσία αποτελεί εκ των πραγμάτων συνιστών στοιχείο της έννοιας του γάμου. Ακόμα, λοιπόν, και αν νομοτεχνικά για λόγους τακτικής διατυπώνονταν ο διαχωρισμός τους, θα ήταν θέμα χρόνου νομικά η ευρωπαϊκή δικαιοσύνη να ταυτίσει τελικά τις δύο έννοιες εφόσον ο γάμος φυσικά των ομοφυλόφιλων ζευγαριών θεσμοθετηθεί. Το ίδιο θα μπορούσε κανείς να ισχυριστεί με ό,τι κινδύνους αυτό εμπεριέχει για την αξία της γυναίκας και για την παρένθετη μητέρα. Ό,τι δεν δώσει o νομοθέτης, αργά ή γρήγορα εφόσον χρησιμοποιείται ο νεολογισμός της ισότητας του γάμου ως νεότευκτο δικαίωμα, θα αναγκαστεί να το προσφέρει ως δυνατότητα ο Ευρωπαίος δικαστής.

Το δικαίωμα του σεξουαλικού προσανατολισμού προστατεύεται με πληρότητα στο Σύνταγμα στο άρθρο 4 και ειδικότερα από την Ευρωπαϊκή Σύμβαση των Δικαιωμάτων του Ανθρώπου στα άρθρα 8 και 14, την οποία η Ελλάδα ενσωμάτωσε πλήρως στην εσωτερική έννομη τάξη.

Η ελληνική νομοθεσία προέβλεψε το σύμφωνο συμβίωσης με σεβασμό στη διαφορετικότητα, που θα μπορούσε άνετα συμπληρωμένο με αναγκαίες νομοθετικές διατάξεις να επιλύσει νομικά και πρακτικά ζητήματα των ομόφυλων ζευγαριών εντάσσοντάς τα με πληρότητα στην ελληνική κοινωνία.

Από την άλλη η ελληνική οικογένεια με την παραδοσιακή της μορφή προστατεύεται μαζί με τη μητρότητα στο άρθρο 21 του Συντάγματος καθώς και από πλέγμα νομοθετικών διατάξεων. Επίσης στην Ευρωπαϊκή Σύμβαση Δικαιωμάτων του Ανθρώπου στο άρθρο 12 κατοχυρώνεται το δικαίωμα σύναψης γάμου, τονίζοντας -διαβάζω επακριβώς- ότι με τη συμπλήρωση ηλικίας γάμου ο άνδρας και η γυναίκα, επαναλαμβάνω, ο άνδρας και η γυναίκα, έχουν το δικαίωμα να συνάπτουν γάμο και να ιδρύουν οικογένεια σύμφωνα με τους εθνικούς νόμους που διέπουν την άσκηση αυτού του δικαιώματος.

 Από την αρχαιότητα μέχρι σήμερα η οικογένεια απετέλεσε το θεμέλιο της ελληνικής κοινωνίας που την κράτησε όρθια εθνικά κατά τη διάρκεια του οθωμανικού ζυγού, πολέμων, κατοχής, προσφυγιάς μέχρι τις πρόσφατες δοκιμασίες της οικονομικής και της υγειονομικής κρίσης, όταν κατέρρεε το κράτος πρόνοιας. Η οικογένεια αποτελεί τον βασικό φορέα κοινωνικοποίησης του παιδιού, δημιουργώντας τα πρώτα βιωματικά πρότυπα. Άρα είναι αποκλειστικό δικαίωμα της κάθε χώρας, της κάθε κοινωνίας και του κάθε πολιτισμού να προσδιορίσει τη μορφή της οικογένειας που αποδέχεται με βάση τα αξιακά πρότυπα που προτάσσει. Η τεκνοθεσία είναι ατομικό δικαίωμα που προβλέπεται από τον νόμο, αφού όμως εξεταστεί με αυστηρότητα από την πολιτεία το περιβάλλον στο οποίο θα κληθεί να ζήσει το παιδί.

Σε κάθε περίπτωση σε όλα τα ανθρωποκεντρικά συστήματα του κόσμου στις τεκνοθεσίες αυτό που κυριαρχεί ως κριτήριο είναι το συμφέρον του παιδιού και μόνο αυτό. Την επισήμανση αυτή την κάνω διότι, όπως προκύπτει από διεθνείς μελέτες, τα γενετικά αίτια που προσδιορίζουν τον σεξουαλικό προσανατολισμό αφορούν σε ένα μικρό μόνο ποσοστό της ΛΟΑΤΚΙ κοινότητας. Ένα μεγάλο ποσοστό επέλεξε αυτό τον προσανατολισμό από μόδα, από εμπειρία, από επιλογή ή από άλλες συνθήκες. Ως εκ τούτου είναι πολύ σημαντικά τα κοινωνικά και οικογενειακά βιωματικά πρότυπα όχι μόνο για την ψυχολογική ισορροπία των παιδιών αλλά και για τη διαμόρφωση της σεξουαλικής τους ταυτότητας.

Η νομοθέτηση του γάμου των ομοφυλόφιλων ζευγαριών κλονίζει αναμφισβήτητα το επιτυχημένο μοντέλο της ελληνικής παραδοσιακής οικογένειας, απομακρύνει από τα ορθόδοξα χριστιανικά πρότυπα της ελληνικής παράδοσης και αποδυναμώνει την προσπάθεια δημογραφικής ενίσχυσης μιας χώρας που πλήττεται σφοδρά από την υπογεννητικότητα. Αυτό που κυρίως σήμερα χρειάζεται στην Ελλάδα, είναι η στήριξη της τρίτεκνης και πολύτεκνης οικογένειας.

Κυρίες και κύριοι συνάδελφοι, προσέγγισα το θέμα νομικά και πολιτικά, αποφεύγοντας συνειδητά κάθε θρησκειολογική ανάλυση. Ωστόσο δικαιούμαι νομίζω να κάνω μία μόνο ερώτηση στο Σώμα. Για την Ορθοδοξία ο γάμος είναι το σημαντικότερο μυστήριο, δηλαδή σκληρός πυρήνας του θρησκευτικού μας δόγματος, όπως άλλωστε διατύπωσε η Ιερά Σύνοδος στην πρόσφατη ανακοίνωσή της. Διερωτώμαι λοιπόν αν γίνεται κάποιος να δηλώνει χριστιανός ορθόδοξος αλά καρτ επιλέγοντας μόνο ότι του αρέσει από την πίστη που ακολουθεί.

Κύριοι συνάδελφοι, κλείνω. Η διεθνής ατζέντα που επιδιώκεται να κυριαρχήσει και στην πατρίδα μας έχει έντονα στοιχεία του McDonaldization, δηλαδή μιας απόπειρας κλωνοποίησης των πολιτισμών και όχι προστασίας της ιδιαίτερης πολιτιστικής μας ταυτότητας που δεν έχει ηλικία διακοσίων ετών όπως το κράτος, αλλά δυόμισι χιλιάδων ετών.

Η μεγάλη σημασία που διαδραματίζει η οικογένεια μαζί με το σχολείο στη διαμόρφωση ταυτοτικών προτύπων πηγάζουν από την ίδια τη φύση και καθιστούν την οικογένεια θεμέλιο της κοινωνίας. Ένας από τους λόγους που τα πρότυπα αυτά που συντήρησαν την ανθρωπότητα επί χιλιετίες αμφισβητούνται και αυτό εμφανίζεται ως δήθεν προοδευτισμός, οφείλεται στην απομάκρυνση των παιδιών από τους πολυάσχολους γονείς τους και στη μονομερή και ανεξάντλητη εξάρτησή τους από την τεχνολογία των μέσων κοινωνικής δικτύωσης, που προπαγανδίζουν μία αντίληψη ζωής, που θα έλεγα ότι είναι ξένη με την πραγματικότητα πολλές φορές. Έτσι εξηγούν οι ειδικοί τη νεανική και οπαδική βία το σχολικό bullying, τη νεανική εγκληματικότητα, τα έντονα ψυχολογικά προβλήματα.

Η ελληνική παραδοσιακή οικογένεια ήταν και παραμένει παρά τις όποιες εξαιρέσεις το ασφαλέστερο όχημα για να αναπτύξουν τα παιδιά την προσωπικότητά τους ομαλά, ξεκάθαρα χωρίς ταυτοτικές συγχύσεις και ψυχολογικές συνέπειες που θα προκαλούσε κάθε άλλο μοντέλο. Οι έννοιες της μάνας και του πατέρα είναι αναντικατάστατες και ταυτίζονται με ό,τι καλύτερο έχει επιτύχει το ανθρώπινο γένος, δηλαδή την αγαπημένη παραδοσιακή οικογένεια ως θεμέλιο της συντεταγμένης ανθρώπινης κοινωνίας.

Γι’ αυτούς ακριβώς τους αξιακούς, νομικούς, πολιτικούς και εθνικούς λόγους καταψηφίζω το νομοσχέδιο.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, τον λόγο τώρα έχει ο κ. Γεώργιος Μανούσος από τους Σπαρτιάτες.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κύριε Πρόεδρε.

Ήταν 7 Μαρτίου 2004, εθνικές εκλογές. Στους δρόμους και στις πλατείες σε ολόκληρη τη χώρα χιλιάδες Έλληνες πανηγυρίζουν. Όχι δεν πανηγυρίζουν για την κατάκτηση του EURO. Αυτό θα γινόταν μερικούς μήνες αργότερα μαζί με τη διοργάνωση των Ολυμπιακών Αγώνων. Πανηγυρίζουν διότι μόλις έχει φύγει η καταστροφική κυβέρνηση Σημίτη, η κυβέρνηση των Ιμίων, του χρηματιστηρίου και της «SIEMENS». Σε κάθε γειτονιά, σχεδόν σε κάθε σπίτι, μία ελληνική σημαία. «Σε περιμένω να έρθεις και πάλι μαζί να φτιάξουμε μια Ελλάδα μεγάλη, μαζί να γράψουμε λαμπρή ιστορία. Ζήτω η Ελλάδα, ζήτω η θρησκεία, ζήτω η Νέα Δημοκρατία». Αυτό ακουγόταν σε όλες τις γειτονιές. Για μας τα χρώματα δεν έχουν αξία, γιατί πιστεύουμε πατρίδα, θρησκεία.

Απευθύνομαι κυρίως στους συναδέλφους της Νέας Δημοκρατίας. Τις πιστεύετε ακόμα αυτές τις αξίες; Τι μεγάλωσε στην Ελλάδα είκοσι χρόνια μετά; Το δημόσιο χρέος, ο αριθμός των παράνομων μεταναστών και ο άκρατος δικαιωματισμός.

Για εμάς κάθε άνθρωπος βεβαίως είναι ελεύθερος να κάνει τις επιλογές που επιθυμεί στην προσωπική του ζωή. Όταν όμως οι επιλογές αυτές ξεφεύγουν της ιδιωτικής σφαίρας και αγγίζουν το κοινωνικό σύνολο, ιδίως τις ευαίσθητες παιδικές ψυχές, τότε άπαντες πρέπει να υψώσουμε ένα τείχος προστασίας. Διότι ας μη γελιόμαστε, αγαπητοί συνάδελφοι, όσα περιγράφονται στο παρόν νομοσχέδιο μπορούσαν πολύ εύκολα να ρυθμιστούν από το ήδη υπάρχον νομικό πλαίσιο με μια απλή τροποποίηση του συμφώνου συμβίωσης ή ακόμα και από μια σύνταξη προσωπικής διαθήκης μεταξύ του ζεύγους.

 Ερχόμαστε σήμερα να νομοθετήσουμε δήθεν για τα παιδιά που έχουν τα ομοφυλόφιλα ζευγάρια. Πόσα είναι αυτά τα ζευγάρια στην Ελλάδα τέλος πάντων; Γιατί δεν ακούτε τι λέει η εκκλησία, οι Σύλλογοι Πολυτέκνων και Γυναικών, οι απλοί πολίτες; Μόνο τον τελευταίο μήνα έχω λάβει δεκάδες μηνύματα από αγανακτισμένους ανθρώπους που θεωρούν αυτό το νομοσχέδιο έκτρωμα, προτρέποντάς μας να το καταψηφίσουμε, αφού προδήλως αψηφά τους νόμους τόσο της φύσης όσο και του Θεού. Και έχουν δίκιο.

Τέκνα μπορούν να αποκτήσουν μόνο ετεροφυλόφιλα ζευγάρια δια της συλλήψεως. Έτσι είναι και έτσι ήταν πάντα. Ακόμη και στο ζωικό βασίλειο που έχουν παρατηρηθεί ομοφυλοφιλικές συμπεριφορές, τα είδη αυτά αναπαράγονται μόνο όταν είναι ετεροφυλόφιλα. Τα παιδιά δεν είναι ζώα συντροφιάς να μπορεί να τα αποκτά ο οποιοσδήποτε, ούτε αντικείμενα με εμπορική ετικέτα να τα επιλέγουμε από το πάνω ράφι. Δεν μπορούμε να χρησιμοποιούμε την τεχνολογία για να μας κάνει τα γούστα αδιαφορώντας για τις επιπτώσεις που θα έχει αυτή η επιλογή μας στον ψυχισμό του παιδιού.

Στην ουσία ψηφίζοντας αυτόν το νομοσχέδιο προτρέπετε ομόφυλα ζευγάρια να καταφύγουν στη λύση της παρένθετης μητρότητας μελλοντικά, νομίμως στο εξωτερικό παρανόμως στο εσωτερικό. Και έτσι δημιουργείται μια βιομηχανία εμπορίας ανθρώπινων ζωών. Αυτό θέλετε; Αυτό είναι πρόοδος;

Κάποια από αυτά τα παιδιά θα στερηθούν τον μητρικό θηλασμό, το μητρικό άγγιγμα τη φροντίδα, την πατρική φιγούρα, την πατρική συμβουλή. Τα ρωτήσατε ποτέ πώς νιώθουν να ζουν με δύο μαμάδες ή δύο μπαμπάδες; Τι αντίκτυπο θα έχει στην καθημερινή τους συναναστροφή με τα άλλα παιδιά της ηλικίας τους; Εγώ γνωρίζω ότι έχω δύο.

Όλα αυτά που συζητάμε σήμερα εδώ δεν είναι θέμα δικαιώματος ή ισότητας, αλλά θέμα ατζέντας. Δείτε πώς έχει γιγαντωθεί το κίνημα ΛΟΑΤΚΙ σε όλες τις χώρες που νομοθετούν συνεχώς υπέρ του. Μιλάμε πλέον για κατήχηση με εισβολή των ανθρώπων αυτών στα σχολεία, με άκρατο προσηλυτισμό στις ιδέες και στις αρχές της ΛΟΑΤΚΙ κοινότητας.

Εμείς διατρανώσουμε την αντίθεσή μας και προτρέπουμε όσους συναδέλφους πιστεύουν στις παραδοσιακές αξίες της ελληνικής οικογένειας να κάνουν το ίδιο.

Η αποχή δεν είναι η λύση. Δεν γίνεται να προτρέπουμε τους πολίτες να έλθουν στις κάλπες τη μέρα των εκλογών και εμείς εδώ που τους αντιπροσωπεύουμε να απέχουμε από κρίσιμα νομοσχέδια.

Επομένως, εμείς λέμε ένα βροντερό «όχι» στο παρόν νομοσχέδιο. Θωρακίσουμε την οικογένεια. Προστατεύουμε τα παιδιά για να μπορούμε να τα κοιτάμε στα μάτια και να μπορούμε να κοιμόμαστε ήσυχοι τα βράδια.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την οικονομία στον χρόνο.

Τον λόγο τώρα έχει από τη Νέα Δημοκρατία ο κ. Στυλιανός Πέτσας.

Σας παρακαλώ, κύριε συνάδελφε.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το 2024 στην Ελλάδα, δηλαδή σε ένα ευρωπαϊκό κράτος δικαίου, ο σεβασμός στον σεξουαλικό προσανατολισμό οποιουδήποτε συμπολίτη μας είναι συνταγματικά κατοχυρωμένος και κοινωνικά αποδεκτός. Ο σεβασμός, λοιπόν, της ΛΟΑΤΚΙ+ κοινότητας στην Ελλάδα είναι αυτονόητος και το κράτος οφείλει να αντιμετωπίζει δομημένα όποια στερεότυπα ή προκαταλήψεις έρχονται από το παρελθόν και δεν έχουν θέση στη συμπεριληπτική ελληνική κοινωνία του εικοστού πρώτου αιώνα.

Όταν μιλάμε, όμως, για το ενδεχόμενο θεσμοθέτησης γάμου, δηλαδή για την πρόσβαση σε ένα θεσμό μιας οργανωμένης πολιτείας, δύο ατόμων του ίδιου φύλου υπεισέρχονται νομικές, βιοηθικές δικαστικές και πολιτικές πτυχές. Και αυτό και ο γάμος δεν αφορά μόνο τα δύο πρόσωπα που τον συνάπτουν, αλλά συνδέεται άρρηκτα με την απόκτηση παιδιών. Ενώ το δικαίωμα συνείδησης προστατεύεται στο πλαίσιο του άρθρου 5 του Συντάγματος, το πλαίσιο προστασίας της οικογένειας και του γάμου εξειδικεύεται στο άρθρο 21 παράγραφος 1 του Συντάγματος το οποίο ορίζει ότι: «Η οικογένεια ως θεμέλιο συντήρησης και προαγωγής του έθνους, καθώς ο γάμος, η μητρότητα και η παιδική ηλικία τελούν υπό την προστασία του κράτους».

Είναι σαφές ότι ο συνταγματικός και όχι ο κοινός νομοθέτης αιτιολογεί τον σκοπό της προστασίας της οικογένειας ως θεμέλιο συντήρησης και προαγωγής του έθνους, δηλαδή τη συνδέει ευθέως με τη γέννηση παιδιών, γιατί σε διαφορετική περίπτωση σταδιακά το έθνος θα εκλείψει.

Σε σχέση με τις διεθνείς υποχρεώσεις της χώρας μας από τη συμμετοχή της στην Ευρωπαϊκή Ένωση και στο Συμβούλιο της Ευρώπης, ο Έλληνας νομοθέτης έχει διακριτική ευχέρεια ως προς την θεσμοθέτηση του πολιτικού γάμου για τα ομόφυλα ζευγάρια, καθώς το άρθρο 9 του Χάρτη Θεμελιωδών Δικαιωμάτων της Ευρωπαϊκής Ένωσης αφήνει τη ρύθμιση του σχετικού ζητήματος στη νομοθετική πρωτοβουλία των κρατών-μελών.

Επίσης, είναι σαφές από τη νομολογία των δικαστηρίων μας, αλλά και του Ευρωπαϊκού Δικαστηρίου Δικαιωμάτων του Ανθρώπου ότι στις οικογενειακές σχέσεις προηγούνται τα υπέρμετρα συμφέροντα του παιδιού. Οι επιθυμίες, τα συναισθήματα, τα συμφέροντα του ζευγαριού έπονται. Επίσης, όταν πρόκειται για ομόφυλα ζευγάρια, το Ευρωπαϊκό Δικαστήριο Δικαιωμάτων του Ανθρώπου έκρινε ότι δεν παραβιάζεται η αρχή της ισότητας αναφορικά με την πρόσβαση στον θεσμό του γάμου και απεφάνθη σε σειρά αποφάσεών του ότι τόσο το άρθρο 12, όσο και το άρθρο 8, σε συνδυασμό με το άρθρο 14 της Ευρωπαϊκής Σύμβασης Δικαιωμάτων του Ανθρώπου δεν πρέπει να ερμηνεύονται ότι επιβάλλουν υποχρέωση στα κράτη-μέλη να εξασφαλίσουν σε ομόφυλο ζεύγος πρόσβαση σε γάμο.

Κυρίες και κύριοι συνάδελφοι, η Κυβέρνηση επέλεξε να επέμβει με το νομοσχέδιο που συζητούμε σήμερα στο οικογενειακό δίκαιο αναλαμβάνοντας την πολιτική πρωτοβουλία της θεσμοθέτησης του γάμου των ομόφυλων ζευγαριών αντί του εμπλουτισμού των διατάξεων του ν.4356/2015, που αφορά το σύμφωνο συμβίωσης. Η επιλογή αυτή φαίνεται να μην συμβαδίζει με το πνεύμα των τελευταίων ετών, όπως αυτό αποτυπώθηκε στον ν.4800/2021, που προώθησε σε περίπτωση διαζυγίου τη συνεπιμέλεια για την ισόρροπη ψυχοκοινωνική ανάπτυξη του παιδιού με πατέρα και μητέρα, ώστε να αλληλοσυμπληρώνονται τα δύο πρότυπα, πατρικό και μητρικό, προς όφελος του παιδιού.

Η ρύθμιση που προωθεί η Κυβέρνηση αποσκοπεί, σύμφωνα με την αιτιολογική έκθεση και τις δηλώσεις των Υπουργών, στην προστασία παιδιών που σήμερα μεγαλώνουν σε περιβάλλον ομόφυλων ζευγαριών, αλλά και στην απόκτηση παιδιών από ομόφυλα ζευγάρια μέσω υιοθεσίας παιδιών που βρίσκονται σήμερα σε κοινωνικές δομές. Σύμφωνα με τις τοποθετήσεις Υπουργών και του Πρωθυπουργού, το ενδεχόμενο απόκτησης βιολογικού παιδιού μέσω ιατρικώς υποβοηθούμενης αναπαραγωγής, δηλαδή με δότη σπέρματος ή παρένθετης κύησης απαγορεύεται.

Για το παρελθόν, δηλαδή τη γονεϊκή σχέση που ήδη υπάρχει, το ζήτημα αντιμετωπίζεται επαρκώς στο άρθρο 10 του νομοσχεδίου. Όμως για το μέλλον εγείρονται πολλαπλά ζητήματα, πρώτον, σε σχέση με τη δυνατότητα απόκτησης παιδιού μέσω υιοθεσίας, σύμφωνα με τα επίσημα στοιχεία το δεύτερο εξάμηνο του 2023 υπήρχαν εκατόν σαράντα εννιά παιδιά προς υιοθεσία, οκτώ μόλις κάτω των έξι ετών, έναντι δύο χιλιάδων εξακοσίων τριάντα εννέα εκκρεμών αιτήσεων. Επομένως, ζήτημα παιδιών που θα ήταν προτιμότερο να μεγαλώνουν σε ένα οικογενειακό περιβάλλον αντί μιας κοινωνικής δομής, όπως πολλοί υποστήριξαν, απλά δεν υφίσταται, καθώς οι αιτήσεις είναι πολλαπλάσιες και η κατάληξη μιας αίτησης είναι διαδικασία δύσκολη και αργή, παρά τις βελτιώσεις που έγιναν μετά το 2019.

Δεύτερον, σε σχέση με τη δυνατότητα απόκτησης βιολογικού παιδιού, μέσω ιατρικώς υποβοηθούμενης αναπαραγωγής η ίδια η Επιτροπή Σισιλιάνου, που διαμόρφωσε στην εθνική στρατηγική για τους ΛΟΑΤΚΙ+, στη σελίδα 48 τονίζει τα εξής: «Στο πλαίσιο μιας συμπεριληπτικής πολιτικής βασιζόμενης στην αρχή της ισότητας, η διασταλτική ερμηνεία της προϋπόθεσης της αδυναμίας φυσικής αναπαραγωγής, προϋπόθεση που διέπει την εν γένει ρύθμιση του ζητήματος, θα κάλυπτε και τα πρόσωπα που βρίσκονται σε ομόφυλη σχέση». Τη θέση αυτή δεν την υιοθέτησε η Κυβέρνηση, καθώς φαίνεται να ενστερνίζεται την άποψη ότι η ιατρικώς υποβοηθούμενη αναπαραγωγή, παραδείγματος χάριν σε ζευγάρια ομοφυλόφιλων ανδρών, υποβιβάζει τη γυναίκα και τη μετατρέπει σε μια τεκνοποιητική μηχανή, μιας απάνθρωπης βιομηχανικής παραγωγής παιδιών και σε μια εμπορευματοποίηση της μητρότητας. Με αυτή την άποψη της Κυβέρνησης απόλυτα συμφωνώ.

Όμως το άρθρο 11 του νομοσχεδίου ανοίγει ένα μεγάλο παράθυρο στην παρένθετη κύηση στην όποια η Κυβέρνηση επιθυμεί να κλείσει την πόρτα. Κι αυτό γιατί μετά την ψήφιση του νόμου, παιδί που αποκτάται με οποιονδήποτε νόμιμο τρόπο στο εξωτερικό αναγνωρίζεται αυτόματα στο εσωτερικό. Είναι πραγματικά οξύμωρο να θέλει να απαγορεύσεις κάτι και όμως, με το σχέδιο νόμου να το επιτρέψει. Επιπλέον, αυτή η αντίφαση είναι εξαιρετικά πιθανό να οδηγήσει σε καταδίκη της Ελλάδας στο Ευρωπαϊκό Δικαστήριο Δικαιωμάτων του Ανθρώπου, καθώς το μόνο κριτήριο για την απαγόρευση της παρένθετης κύησης για ομόφυλα ζευγάρια στην Ελλάδα θα είναι ο τόπος γέννησης ενός παιδιού. Και ακριβώς αυτό υπογραμμίζεται και στην έκθεση της Επιστημονικής Υπηρεσίας της Βουλής επί του άρθρου 11 στη σελίδα 22, την οποία καταθέτω στα Πρακτικά.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα η Ελλάδα θα υποχρεωθεί με μαθηματική βεβαιότητα σε μεταγενέστερο χρόνο να συμμορφωθεί και να επιτρέψει την παρένθετη κύηση και στη χώρα μας.

Γεγονός που έχει προκαλέσει ένα άλλο οξύμωρο στον δημόσιο διάλογο είναι να ταυτίζονται οι απόψεις της Εκκλησίας και του Κομμουνιστικού Κόμματος Ελλάδας και αμφότεροι να μιλούν για εμπορευματοποίηση του γάμου και κατάργηση της μητρότητας και της πατρότητας. Όλα αυτά συζητούνται στην κοινωνία της οποίας συντριπτική πλειοψηφία δεν συμφωνεί με την παρένθετη κύηση για ομόφυλα ζευγάρια. Γιατί η κοινωνία, πέραν των θεμάτων βιοηθικής, προβληματίζεται για το δημογραφικό και τη συρρίκνωση του έθνους μας, ασπάζεται τις αγωνίες των νέων ζευγαριών για το πώς θα μεγαλώσουν ένα παιδί, συμπαραστέκεται στις νέες μητέρες και τις μονογονεϊκές οικογένειες που αγωνίζονται καθημερινά να συνδυάσουν τις επαγγελματικές και τις οικογενειακές τους υποχρεώσεις.

Σε αυτό το πλαίσιο, με δεδομένο ότι οι Ευρωεκλογές είναι πολύ κοντά, σε λιγότερο από τέσσερις μήνες από σήμερα, ο πολιτικός χρόνος που επιλέχθηκε δημιουργεί μια σειρά από πολιτικές παρενέργειες που εμένα, κυρίες και κύριοι συνάδελφοι, δεν με αφήνουν αδιάφορο. Αντίθετα με προβληματίζουν πολύ. Με προβληματίζει οποιαδήποτε ρωγμή στην πολιτική σταθερότητα που με τόσο κόπο κατακτήσαμε τα τελευταία χρόνια. Με προβληματίζει το ενδεχόμενο να καταγράφουν ιστορικά υψηλά επίπεδα αποχής, αν οι πολίτες νιώσουν ότι δεν ακούγεται η φωνή τους. Με προβληματίζει η ενίσχυση μέσω αυξημένης ψήφου διαμαρτυρίας ετερόκλητων και ενδεχομένως αντιευρωπαϊκών δυνάμεων στην επόμενη Ευρωβουλή, σε μια περίοδο μάλιστα κρίσιμη για την Ευρώπη, που πρέπει να αντιμετωπίσει με επιτυχία πολλαπλές προκλήσεις, οι οποίες επιβάλλουν η Ελλάδα να εκπροσωπείται στην επόμενη Ευρωβουλή με ισχυρή νηφάλια και τεκμηριωμένη φωνή.

Για τους παραπάνω νομικούς, βιοηθικούς και πολιτικούς λόγους, πιστός στις θεμελιώδεις αρχές και τις αξίες μου, ως σύζυγος, πατέρας και πολιτικός, δεν μπορώ να συμφωνήσω με αυτή τη νομοθετική πρωτοβουλία.

Επειδή, όμως, στηρίζω τον Πρωθυπουργό Κυριάκο Μητσοτάκη και την Κυβέρνηση που αποκατέστησε την εμπιστοσύνη στην πατρίδα μας, επειδή μια διαφωνία -έστω και σημαντική- δεν μπορεί να θολώσει τις λοιπές πολιτικές μας, που κάνουν καλύτερη τη ζωή των Ελλήνων, αλλά και επειδή επιθυμώ την ενότητα της παράταξης στην οποία ανήκω από μικρό παιδί, θα απέχω από την ονομαστική ψηφοφορία.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ ο κ. Χρήστος Γιαννούλης.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, θέλω να μοιραστώ μαζί σας ένα μήνυμα που μου ήρθε πριν από λίγα λεπτά.

Κύριε Χρυσομάλλη, κύριε Στυλιανίδη, θα τολμήσω να το αφιερώσω -γιατί αν ήμουν στη θέση του κ. Σκέρτσου θα ντρεπόμουν- στην κ. Σοφία Ζαχαράκη, στην Υπουργό της Κυβέρνησης Μητσοτάκη που βρίσκεται εδώ και πάρα πολλές ώρες παρακολουθώντας και συμμετέχοντας σε αυτή τη συζήτηση, όχι από τα υπουργικά έδρανα. Με τη δήλωση και την παρουσία της, δικαιώνει το μήνυμα που πήρα από τη σύντροφό μου πριν από λίγα δευτερόλεπτα.

Επιτρέψτε μου να το μοιραστώ μαζί σας και να το μοιραστώ συναισθηματικά και ανθρώπινα, όχι με αλαζονεία, όχι με έπαρση, όχι με οίηση, όχι με επαγγελματική συντεχνιακή διαστροφή «είμαι πολιτικός και μπορώ να λέω και να κάνω ό,τι θέλω».

 Κυρία Ζαχαράκη, διαβάζω: «Είμαι πολύ περήφανη για σένα που θα ψηφίσεις σε αυτό το νομοσχέδιο. Είναι ιστορική η μέρα που θα ψηφιστεί. Αλλάζει τις ζωές πολλών ανθρώπων, ανθρώπων που δεν έχουν καν γεννηθεί ακόμα. Συγχαίρω μέσα από την καρδιά μου, χωρίς να κάνω κριτική σε κανέναν που έχει διαφορετική άποψη, τις γυναίκες Βουλευτές της Νέας Δημοκρατίας που αντιστέκονται σε αυτήν την κωμικοτραγική -για πρώτη φορά- συνθήκη μετά τη Μεταπολίτευση, εικόνα που παρουσιάζει σήμερα η ελληνική Βουλή».

Κύριε Σκέρτσο, μην το εκλάβετε προσωπικά, αλλά θα χρησιμοποιήσω μία έκφραση που ίσως ακουστεί λίγο σκληρή. Δεν σας αξίζει να θεωρηθείτε ισότιμος συνομιλητής αυτής της Αίθουσας τη σημερινή ιστορική μέρα αυτής της νομοθετικής διεργασίας, που μπορεί να έχει την υπογραφή των Υπουργών της Κυβέρνησης Μητσοτάκη, αλλά δεν έχει την ειλικρινή υποστήριξη των ανθρώπων που τη συγκροτούν.

Προσπερνώ με πολλή θλίψη τη χυδαιότητά σας χαρακτηρίζοντας ανθέλληνες τους Έλληνες Ευρωβουλευτές, οι οποίοι απλά συνηγόρησαν στην αποκατάσταση της εικόνας μιας Ελλάδας που δοκιμάζεται από τις πρακτικές του Πρωθυπουργού που υπηρετείτε.

Κύριε Σκέρτσο, εμφανιστήκατε σε αυτή εδώ την Αίθουσα ως ένας άλλος Τζον Λένον-Σκέρτσος, ο οποίος ζήτησε να δώσουμε μια ευκαιρία στην αγάπη. Προφανώς, παραλογίζεστε. Δικαιώνετε απόλυτα τον Παύλο Χρηστίδη που εφηύρε και σκέφτηκε την πιο ακριβή διάσταση της φαρσοκωμωδίας, την οποία εσείς σήμερα μόνος σας επί ώρες στα υπουργικά έδρανα υπερασπίζεστε με μία σχεδόν διπολική πολιτική συμπεριφορά.

Τι είπε ο Παύλος Χρηστίδης; Γονέας 1 και γονέας 2. Υπουργός Επικρατείας 1 και Υπουργός Επικρατείας 2. Μάκης Βορίδης! Ποιος από τους δύο είναι ο πραγματικός γονιός της πρωτοβουλίας ενός Πρωθυπουργού σε ομηρία από την ιδιοτέλεια την κομματική των μελών της κυβερνητικής πλειοψηφίας;

Κύριε Σκέρτσο, αυτό το νομοσχέδιο θα ψηφιστεί γιατί είναι ιστορική ευθύνη. Έχετε την πρωτοβουλία της κατάθεσης, δεν έχετε την ιστορική ευθύνη της ψήφισης, της προώθησης ενός νομοσχεδίου που αποκαθιστά δικαιώματα και συνθήκες κράτους δικαίου, το οποίο, όσο πολύ κι αν σας ενοχλεί, τριακόσιοι τριάντα Ευρωβουλευτές από την ευρωπαϊκή ήπειρο -όχι ΣΥΡΙΖΑ, όχι ΠΑΣΟΚ- κατατάσσουν την Κυβέρνηση Μητσοτάκη -όχι την Ελλάδα, όχι την πατρίδα μας, την Κυβέρνηση Μητσοτάκη- να αντιμετωπίζει σοβαρά προβλήματα ευνομούμενης πολιτείας και κράτους δικαίου. Θα έπρεπε να ντρέπεστε. Θα έπρεπε να ζητήσετε συγγνώμη και μόνο που σκεφτήκατε να ρίξετε δηλητήριο διχαστικό, χαρακτηρίζοντας ανθέλληνες τους ανθρώπους που υπερασπίζονται τη δημοκρατία σε αυτή τη χώρα.

Κύριε Τζον Λένον - Σκέρτσο, το νομοσχέδιο θα ψηφιστεί. Δώστε, όμως, ταυτόχρονα εσείς που κατοικείτε πολιτικά στο κέντρο των παρακολουθήσεων του «Predator» και της ΕΥΠ στο Μέγαρο Μαξίμου, μια ευκαιρία στα θύματα του εγκλήματος των Τεμπών. Κύριε Τζον Λένον-Σκέρτσο, δώστε μια ευκαιρία στους αγρότες που ταλαιπωρούνται και τους κοροϊδεύετε ξύνοντας τον πάτο ενός βαρελιού το οποίο είναι διάτρητο από παντού. Δώστε μια ευκαιρία, κύριε Τζον Λένον-Σκέρτσο, στους Έλληνες φοιτητές, στα νέα παιδιά που τα έχετε αποκλείσει από τη δημόσια εκπαίδευση και τα στέλνετε στους πολιτικούς σας χορηγούς. Κύριε Τζον Λένον-Σκέρτσο, δώστε μια ευκαιρία στους Έλληνες ασθενείς που θα πρέπει να πληρώνουν στα απογευματινά χειρουργεία 2.000, 3.000 και 4.000 ευρώ για να σώσουν την υγεία τους. Κύριε Τζον Λένον-Σκέρτσο, δώστε μια ευκαιρία σε όλους τους φορολογούμενους που τους αιφνιδιάσατε και ξαφνικά με έναν οριζόντιο φόρο εξοντωτικό. Δώστε μια ευκαιρία, κύριε Τζον Λένον-Σκέρτσο, στη δημοκρατία που δοκιμάζεται από τις υποκλοπές, από όλα αυτά που έχουν τη σφραγίδα Μητσοτάκη και την υποβοήθηση τη δική σας.

Εάν πραγματικά νιώθατε την ιστορική ανάγκη της απόδοσης δικαιωμάτων ισότητας, ισονομίας, ισηγορίας, κράτους δικαίου, σήμερα δεν θα είχατε το θράσος να κουνάτε το χέρι στην αντιπολίτευση. Θα σκύβατε σεμνά και ταπεινά, όπως δίδαξε ο Κώστας Καραμανλής από την παράταξή σας –συγγνώμη, την παράταξή τους, γιατί εσείς προφανώς έχετε μια άλλη διαδρομή από το ΠΑΣΟΚ ή από οπουδήποτε- ζητώντας ένα συγνώμη από τους Έλληνες πολίτες. Είναι ντροπή αυτό που συμβαίνει σήμερα. Ευτυχώς που υπάρχει η Αντιπολίτευση, το δημοκρατικό τόξο, για να σώσει την τιμή του ελληνικού Κοινοβουλίου.

Σας ευχαριστώ πολύ, κύριε Τζον Λένον - Σκέρτσο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος στον κύριο Υπουργό Επικράτειας κ. Σκέρτσο, για μια παρέμβαση.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Δεν θέλω να στερήσω χρόνο από τη διαδικασία, ξέρω ότι έχει κρατήσει πολύ.

Νομίζω ότι μόλις τώρα παρακολουθήσαμε ένα κλασικό παράδειγμα ενός Βουλευτή και ενός κόμματος που προσωποποιεί ένα θέμα που αφορά κοινωνικά δικαιώματα, μία ομάδα συνανθρώπων και συμπολιτών μας που για χρόνια τα στερείται και αντί να αφιερώσει τα επτά λεπτά που είχε να μιλήσει γι’ αυτούς τους ανθρώπους που επιτέλους δικαιώνονται χάρη στη Νέα Δημοκρατία, επέλεξε επί εφτά λεπτά να επιτίθεται προσωπικά σε εμένα ή στον Πρωθυπουργό.

Είναι ο λόγος που οι πολίτες και η ελληνική κοινωνία σας έχουν καταδικάσει σε αυτή τη θέση που βρίσκεστε σήμερα. Διότι δεν μπορείτε να τους εκπροσωπήσετε. Το μόνο που σας ενδιαφέρει, είναι να κάνετε προσωπικές επιθέσεις. Λυπάμαι πάρα πολύ γι’ αυτό.

Σε ένα κόμμα που ακόμα και σήμερα, διαβάζω στις ειδήσεις ότι ο αρχηγός σας φέρεται να απειλεί με μέτρα κομματικής πειθαρχίας όσους Βουλευτές δεν ψηφίσουν ένα δικαιωματικό νομοσχέδιο ενώ αυτοπροσδιορίζεστε ως δικαιωματικό κόμμα, λέει πάρα πολλά.

Το ΠΑΣΟΚ, επίσης, δεν μπορεί να μιλάει για ένα κυβερνητικό σχήμα με γονέα - Υπουργό Επικρατείας 1 και γονέα - Υπουργό Επικρατείας 2, διότι έχει Βουλευτές που δεν έχουν καν πατήσει στις εσωτερικές συζητήσεις που έχουν γίνει για το θέμα αυτό.

Λίγο λιγότερη οίηση και αλαζονεία για ένα πολύ φορτισμένο θέμα. Έχουμε ανθρώπους μας παρακολουθούν, περισσότερο σεβασμό. Αξίζουν τον σεβασμό μας. Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Δεν υπάρχει κανένα θέμα επί προσωπικού.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο, να πω κάτι ως Προεδρεύων. Όταν ένας ομιλητής έχει τον λόγο, αναφέρεται προς το Προεδρείο. Εδώ ξέρετε ότι εκφύγατε από αυτή την υποχρέωση, οπότε ήταν πολύ αναμενόμενη η απάντηση του κυρίου Υπουργού, η οποία δεν έχει κανένα προσωπικό στοιχείο.

Ο κ. Ιωάννης Δελής από το Κομμουνιστικό Κόμμα της Ελλάδος, έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Παραβιάζετε…

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Ιωάννης Δελής.

**ΧΡΗΣΤΟΣ ΓΙΑΝΝΟΥΛΗΣ:** Θα ανταμειφθείτε γι’ αυτό, αλλά δεν είναι σωστό αυτό που κάνετε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ! Δεν μπορείτε να χρησιμοποιείτε ό,τι έκφραση θέλετε. Δεν μπορείτε να λέτε στο Προεδρείο ότι θα ανταμειφθεί!

**ΧΡΗΣΤΟΣ ΓΙΑΝΝΟΥΛΗΣ:** Είστε Προεδρεύων!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ! Παραβιάσατε τον Κανονισμό. Για εφτά λεπτά αναφερόσασταν προσωπικά σε συναδέλφους. Απαγορεύεται από τον Κανονισμό αυτό. Στο Προεδρείο απευθύνεστε όταν μιλάτε και όχι ονομαστικά σε συναδέλφους! Και λέτε «θα ανταμειφθείτε»; Παρακαλώ, καθίστε κάτω!

Συγγνώμη, κύριε Δελή. Έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κάνετε «πλάτες» στον κύριο Υπουργό…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, σας αφαιρώ τον λόγο, που δεν τον είχατε! Παρακαλώ, φτάνει το σόου σας! Εντάξει! Ολοκληρώθηκε το σόου, έληξε.

Παρακαλώ, κύριε Δελή, και ζητώ συγγνώμη.

**ΧΡΗΣΤΟΣ ΓΙΑΝΝΟΥΛΗΣ:** …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δελή έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρίες και κύριοι, όποιος θέλει η συζήτηση για ένα τέτοιο νομοσχέδιο να έχει ουσιαστικό χαρακτήρα, τότε οφείλει κατ’ αρχάς να καταδικάζει απερίφραστα και τα όσα απαράδεκτα ομοφοβικά και ρατσιστικά παραληρήματα ακούγονται, λιγότερο -είναι η αλήθεια- σήμερα σε σχέση με τις επιτροπές και εδώ μέσα από διάφορους ακροδεξιούς και κρυπτονεοφασίστες. Στη συζήτηση αυτή βέβαια δεν μπορεί να έχει κάποια ουσιαστική συμβολή ούτε ασφαλώς η Εκκλησία με εκείνη τη μεσαιωνική της θέση για την ομοφυλοφιλία, αλλά και για την εκτός γάμου σεξουαλικότητα, ειδικά της γυναίκας. Θα μου πείτε βέβαια τώρα ότι τέτοιες απόψεις αποτελούν μάλλον και το καλύτερο άλλοθι προοδευτικότητας για ένα νομοσχέδιο όπως το σημερινό, αλλά όπως και να έχει, σε κάθε περίπτωση δεν αντέχουν σε μια σοβαρή κριτική.

Αλήθεια, ποιος είναι ο βασικός σκοπός του νομοσχεδίου; Η ισότητα στον πολιτικό γάμο και για τα ομόφυλα ζευγάρια –λέτε- και μέσα απ’ αυτόν ταυτόχρονα και η νομική αναγνώριση της κοινής γονικής ευθύνης –επαναλαμβάνω-, της κοινής γονικής ευθύνης των ομόφυλων ζευγαριών. Αυτή δεν είναι η πραγματική ουσία του νομοσχεδίου; Αυτή, βέβαια. Αυτή, όμως, είναι και η βάση της διαφωνίας του ΚΚΕ με τη Νέα Δημοκρατία, τον ΣΥΡΙΖΑ, το ΠΑΣΟΚ και με όλους τους υπόλοιπους υποστηρικτές αυτού του κυβερνητικού νομοσχεδίου.

Από πού ξεκινάτε όλοι εσείς; Από το δικαίωμα –λέτε- που πρέπει να έχει κάθε άνθρωπος στον γάμο και άρα και στη γονεϊκότητα. Από πού ξεκινά το ΚΚΕ; Από το δικαίωμα του παιδιού όχι γενικά σε μια αόριστη γονεϊκότητα, αλλά από το δικαίωμα και την κοινωνική ανάγκη κάθε παιδιού να βιώσει τη σχέση της μητρότητας και της πατρότητας όχι μόνο με την έννοια της φροντίδας, κύριε Υπουργέ, αλλά και με εκείνο το βαθύ, το πιο βαθύ, με εκείνο το πιο ουσιαστικό περιεχόμενο που μπορεί και πρέπει να πάρει αυτή η σχέση, γιατί –ξέρετε- αυτή η σχέση της μητρότητας και της πατρότητας είναι μια σχέση μοναδική και ανεπανάληπτη για κάθε άνθρωπο και δεν μπορεί να διαγράφεται έτσι αβασάνιστα στο όνομα κανενός woke ψευτοδικαιωματισμού ούτε, βέβαια, και να υποκαθίσταται ακόμα και από μια σχέση αληθινής αγάπης και στοργής προς το παιδί, η οποία ασφαλώς και μπορεί να υπάρξει σε ένα οποιοδήποτε ζευγάρι συμβίωσης -είτε είναι ομόφυλο είτε ετερόφυλο- όπως και να μην υπάρξει, βέβαια.

Ξέρετε, είναι άλλο να ζει ένα παιδί μέσα σε μια οποιαδήποτε σχέση συμβίωσης, ακόμα και με τη μεγαλύτερη αγάπη και στοργή και άλλο είναι, βέβαια, ποιοτικά διαφορετικό –καταλαβαίνετε- να βιώνει αυτή την κρίσιμη σχέση της μητρότητας και της πατρότητας, μια σχέση η οποία αποτελεί άλλωστε και ένα αποκλειστικά ανθρώπινο χαρακτηριστικό.

Με λίγα λόγια, για εσάς, για όλους εσάς που στηρίζετε το νομοσχέδιο, η γονεϊκότητα, τελικά, δεν είναι παρά ένα ατομικό δικαίωμα των μελών ενός ζευγαριού που λίγο απέχει από έναν τίτλο ιδιοκτησίας, ενώ για εμάς, για το ΚΚΕ, είναι πρώτα και κύρια μια υποχρέωσή τους και στην πραγματικότητα ένα πρωταρχικό κοινωνικό δικαίωμα του ίδιου του παιδιού στη μητρότητα και στην πατρότητα.

Να, λοιπόν, η κεντρική μας διαφορά, η πραγματική διαχωριστική ανάμεσά μας γραμμή, από τη μια η θέση του ΚΚΕ, θέση από την αρχή ως το τέλος παιδοκεντρική και από την άλλη η δική σας θέση, μια θέση ενός στενού ατομικού δικαιωματισμού και μόνο και μάλιστα ενός ατομικού δικαιωματισμού, «στραγγισμένου» αυθαίρετα από το κοινωνικό του περιεχόμενο, γιατί έτσι τον βλέπετε, λες και υπάρχει άνθρωπος έξω και ερήμην της κοινωνίας, λες και υπάρχει πληρέστερος ορισμός για τον άνθρωπο από αυτόν που ορίζει τον άνθρωπο στο σύνολο των κοινωνικών του σχέσεων.

Εκεί καταλήγει, όμως, τελικά όποιος αφομοιώνεται από την αστική ιδεολογία και αναφέρομαι, βέβαια, σε όλους τους κεντροαριστερούς συνεισηγητές επί της ουσίας του νομοσχεδίου. Εκεί καταλήγει, φτάνοντας να ενστερνίζεται ακόμα και τις ιδεολογικές σημερινές αιχμές του νεοφιλελευθερισμού, όπως αυτού του ατομικού δικαιωματισμού του αποσπασμένου από οποιαδήποτε κοινωνική σύνδεση, γιατί δεν ξέρω αν το καταλαβαίνετε, αλλά έτσι όλοι εσείς οι θερμοί κεντροαριστεροί -τέλος πάντων- υποστηρικτές του νομοσχεδίου φτάνετε να δικαιώνετε ακόμα και εκείνη τη Θάτσερ, η οποία έλεγε χαρακτηριστικά «μα, αγαπητοί μου, καμμιά κοινωνία δεν υπάρχει, υπάρχουν μόνο άτομα» και κάπως έτσι, στο όνομα αυτού του ατομικού δικαιωματισμού, της ισότητας των δικαιωμάτων και της κατάργησης όλων των διακρίσεων, όλοι εσείς οι διαχειριστές του καπιταλισμού παντού, όχι μόνο στην Ελλάδα, καταργείτε σταδιακά ακόμα και εκείνη την ελάχιστη κοινωνική αναγνώριση των πρόσθετων αναγκών που έχει μια γυναίκα. Γιατί; Λόγω της θέσης της στην αναπαραγωγική διαδικασία. Εν ονόματι, δηλαδή, ενός ατομικού δικαιωματισμού, υπονομεύετε και καταργείτε τις κοινωνικές κατακτήσεις του γυναικείου κινήματος.

Αλήθεια, τι σκοπεύετε να βάλετε στο στόχαστρό σας από δω και πέρα; Η ερώτηση απευθύνεται σε όλους σας. Μήπως τα ίδια τα μέτρα προστασίας της μητρότητας, όσα τέλος πάντων έχει αφήσει ακόμη η πολιτική σας; Από πότε, όμως, για να έχουμε καλό ερώτημα, η διαφορετική αντιμετώπιση διαφορετικών καταστάσεων συνιστά ανισότητα και μάλιστα και παραβίαση ατομικών δικαιωμάτων; Τότε γιατί στην τεκνοθεσία αποδέχεστε να υπάρχει ανώτατο ηλικιακό όριο για τους θετούς γονείς; Δεν αποτελεί κι αυτό μια ολοφάνερη διάκριση, σύμφωνα με τη δική σας λογική;

Ορισμένοι μάλιστα, στην αγωνιώδη προσπάθειά τους να απαντήσουν στην επιστημονικά στέρεη κριτική του ΚΚΕ, φτάνουν να διαστρεβλώνουν -και με έναν χοντροκομμένο, μάλιστα, τρόπο- τις θέσεις του, κατηγορώντας μας για ουσιοκρατία –λέει-, δηλαδή για απόλυτο βιολογισμό, επειδή μιλάμε για μητρότητα και για πατρότητα. Θα μου πείτε ότι όλοι αυτοί θεωρούν παρωχημένη ακόμα και την ετεροκανονικότητα, δηλαδή το να διακρίνεται το ανδρικό από το γυναικείο φύλο. Το θεωρείτε παρωχημένο. Στη μητρότητα και την πατρότητα θα κολλούσατε;

Ακούστε, όμως. Όσο αντιεπιστημικό και αντιδιαλεκτικό είναι να ανάγει κάποιος τα ανθρώπινα στη βιολογία –και είναι-, άλλο τόσο αντιεπιστημονικό και παράλογο, τελικά, είναι όλα τα ανθρώπινα να τα θεωρεί ως μια κοινωνική κατασκευή και τίποτε άλλο, γιατί αυτό κάνετε.

Για εμάς, για το ΚΚΕ, στο θέμα της τεκνοθεσίας των ομόφυλων ζευγαριών όλα ξεκινάνε και όλα καταλήγουν στο αναφαίρετο κοινωνικό δικαίωμα του παιδιού στη μοναδική του σχέση με τη μητέρα του και τον πατέρα του, σχέση την οποία οφείλει η κοινωνία, μέσω του κράτους και της πολιτείας, να υποστηρίζει με όλα τα μέσα. Πρόκειται για μια σχέση βιολογική - κοινωνική, η οποία ασφαλώς και εξελίσσεται στο διάβα των αιώνων και της ιστορικής εξέλιξης της ανθρώπινης κοινωνίας.

Με το νομοσχέδιό σας, που αποτελεί ένα μνημείο ανορθολογισμού, η μητρότητα και η πατρότητα αποσπώνται τελείως από την αντικειμενική τους βάση και την κοινωνική και τη βιολογική τους βάση και αυθαίρετα καταργούνται. Όταν, όμως, την ανθρώπινη αναπαραγωγή την αντιμετωπίζεις και την προωθείς ως ένα ακόμα –και μάλιστα πανάκριβο- εμπόρευμα, εκεί καταλήγεις, στον βάλτο του ανορθολογισμού.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Θα ακολουθήσει ο Κοινοβουλευτικός Εκπρόσωπος των Σπαρτιατών, ο κ. Κόντης. Μετά η κ. Αποστολάκη και ο κ. Μπάρκας.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είναι η πολλοστή φορά μετά τις επιτροπές και εδώ στην Ολομέλεια που αναφερόμαστε στο άρθρο 21 του Συντάγματος, που διέπει τον χαρακτήρα αυτού του νομοσχεδίου, το οποίο για εμάς είναι αδιαπραγμάτευτο και ισχύον και το οποίο προβάλλει ως θεμελιώδη αρχή την οικογένεια για τη συντήρηση και προαγωγή του έθνους. Η οικογένεια είναι ο θεσμός που συμβάλλει στη συντήρηση και προαγωγή του έθνους. Και όποιος καταλαβαίνει τι λέει αυτό, καταλαβαίνει. Όποιος δεν καταλαβαίνει, δεν θέλει να καταλάβει. Γιατί μιλάει ξεκάθαρα για την αναπαραγωγή των Ελλήνων και τη συνέχιση του έθνους μας. Εάν αυτό μας αρέσει ή δεν μας αρέσει είναι άλλο θέμα.

Το νομοσχέδιο, κύριε Υπουργέ -που προσπαθεί κάποιος ή κάποιοι να μας βάλει ταμπέλες ομοφοβίας ή ρατσισμού ή οτιδήποτε άλλο-, λέγεται νομοσχέδιο ομοφύλων, γάμος ομοφύλων, όχι ομοφυλοφίλων. Αν το εκλάβουμε έτσι, λοιπόν, όλοι εμείς οι άνδρες, είτε ομοφυλόφιλοι είτε στρέιτ, όπως τους λέμε, μπορούμε να παντρευόμαστε μεταξύ μας. Να παντρευτώ, λοιπόν κι εγώ ως στρέιτ με έναν άλλο στρέιτ, να παντρευτούν και όλοι οι φίλοι μου και να μην αναπαραχθεί ποτέ το είδος μας πλέον. Όλοι να παντρευτούμε μεταξύ μας. Λογικό δεν είναι; Δεν πρέπει να είμαστε ομοφυλόφιλοι για να είμαστε σύμφωνοι με το νομοσχέδιο. Ομόφυλο είναι το νομοσχέδιο. Είναι γάμος ομοφύλων. Αυτό, λοιπόν, συμβάλει στη συνέχιση του έθνους των Ελλήνων.

Επικαλούμαστε το Σύνταγμα κάποτε, όποτε μας συμφέρει, αλά καρτ. Είπαμε, εγώ από την πλευρά μου θα επιλέξω πέντε άρθρα, κάποιος άλλος άλλα πέντε. Από τα εκατόν είκοσι όλοι θα βρούμε κάποια άρθρα που μας αρέσουν. Και θα ακυρώσουμε τα άλλα. Λένε κάποιοι συνταγματολόγοι ότι υπάρχουν νεκρά άρθρα. Μεταξύ αυτών ενέταξαν και το 16. Είναι «νεκρά» άρθρα ενός Συντάγματος το οποίο έχει αναθεωρηθεί στη Ελληνική Δημοκρατία, από το 1975 και μετά, πέντε φορές. «Νεκρό» άρθρο δεν υπάρχει. Νεκρά μυαλά υπάρχουν. Όποιοι λένε ότι το Σύνταγμά μας έχει «νεκρά» άρθρα δεν αξίζει να λένε ότι είναι δημοκράτες.

Για κάποιους που προσπαθούν να μας αποδώσουν τίτλους -ο κύριος Υπουργός έπεσε στο ατόπημα αυτό το πρωί και κάποιος άλλος συνάδελφος από εδώ- λυπάμαι. Δεν «αγοράζουμε» τους τίτλους. Προσωπικά εμένα ο βίος μου είναι ανοιχτός και γνωστός. Ο κύριος Υπουργός είναι από τη Θεσσαλονίκη. Καλά θα κάνει να μάθει ποιος είμαι. Όποιος έχει αμφιβολίες για εμάς θα τον έπαιρνα ταξίδι μαζί μου σε ένα πλοίο, όταν ταξίδευα, να έβλεπε πώς είναι να ζεις εκεί κι αν μπορεί ένας άνθρωπος σαν και μένα να είναι αυτό που μας αποδίδετε. Να μπει σε ένα εμπορικό πλοίο με τριάντα πέντε Πακιστανούς, ξένους, Ινδούς και να ζει επί πέντε-έξι χρόνια μαζί. Γιατί εύκολα βαφτίζετε, αλλά δύσκολα θα κάνετε αυτά που λέτε ότι προάγετε. Η ισότητα που επικαλείστε πρέπει να ισχύει και στην αντιμετώπιση όσων έχουν την αντίθετη άποψη και όχι να τους απαξιώνετε με ορισμούς οι οποίοι δεν τους ανήκουν.

Ισότητα, λοιπόν, στην Ελλάδα δεν είναι μόνο να διατρανώνουμε τα δικαιώματα κάποιων ομοφύλων, επαναλαμβάνω. Μπορεί να είναι είτε ομοφυλόφιλοι είτε ετεροφυλόφιλοι, αλλά να είναι ομόφυλοι. Και να δίνουμε το δικαίωμα στα παιδιά να έχουν πρόσβαση στα ίδια σχολεία, στην ίδια υγεία. Στις οικογένειες να έχουν την ίδια δυνατότητα να αναθρέψουν τα παιδιά τους και όχι να έχουμε σχολεία επτά ταχυτήτων.

Πρόσφατα, κύριοι, στη Θεσσαλονίκη το σχολείο παιδιών με αυτισμό έκλεισε τις πόρτες του. Γιατί; Γιατί ήταν σε ένα αχούρι. Έστω γι’ αυτό το αχούρι, δεν πλήρωσαν κάποιοι τα ενοίκια. Θα έπρεπε να είναι ευθύνη της κοινωνίας στο πλαίσιο της ισότητας, της ισονομίας, να μπορούν αυτά τα παιδιά να πηγαίνουν σχολείο, να έχουν ανθρώπους οι οποίοι θα τα επιτηρούν, να μαθαίνουν στους γονείς τους πως θα τα αντιμετωπίζουν. Γιατί και οι γονείς ακόμα, στα ίδια τα παιδιά τους που έχουν αυτισμό -και είναι ένα μεγάλο θέμα στην Ελλάδα ο αυτισμός-, δεν έχουν μάθει πως πρέπει να φέρονται. Δεν τους έχουν εξηγήσει οι ειδικοί. Αυτό θα είναι ισότητα και αντιμετώπιση των πολιτών με ίσες συνθήκες. Να μπορέσουν να μαθαίνουν οι γονείς πως θα μεγαλώνουν τα παιδιά τους, πως θα μπορέσουν να αντιμετωπίζουν εξαιρετικά δύσκολες συνθήκες, να μπορούν να τα τρέφουν. Να μπορούν να πηγαίνουν οι ΑΜΕΑ να αθλούνται.

Κατήγγειλα τις προάλλες αυτό που μου είχαν καταγγείλει σύλλογοι αθλητών ΑΜΕΑ στη Θεσσαλονίκη. Δεν υπάρχει μια ράμπα να κατέβουν και παίρνουν οι προπονητές τα καροτσάκια στην πλάτη τους. Μεριμνούμε, λοιπόν, για τον γάμο -αυτό μας έχει φάει σήμερα- των ομοφύλων -επαναλαμβάνω δεν με νοιάζει αν είναι ομοφυλόφιλοι ή ετεροφυλόφιλοι, όλοι είναι- και δεν κοιτάμε να θρέψουμε τις οικογένειες, να δώσουμε κοινωνική ασφάλιση, να δώσουμε τη δυνατότητα να σπουδάσουν τα παιδιά τους, να έχουν βιβλία, να μπορούν να πάρουν μια σχολική τσάντα. Αυτά αναφέρει το άρθρο 21 του Συντάγματος. Όπως αναφέρει ότι οι άποροι έχουν δικαίωμα κατοικίας και όχι να αφήνουμε να μπαίνουν τα «κοράκια» των funds να τους πάρουν τα σπίτια.

Πώς προστατεύεται η κατοικία των Ελλήνων; Από το Σύνταγμα. Και το κράτος πρέπει να μεριμνά να προσφέρει κατοικία σε όποιον δεν έχει. Αυτή είναι ισότητα. Έχουμε λύσει όλα τα προβλήματά μας και τρωγόμαστε τώρα μέρες και μήνες για έναν γάμο μεταξύ ανδρών, γυναικών -επαναλαμβάνω, το ίδιο είναι- ετεροφυλόφιλων ή ομοφυλόφιλων. Είναι ομόφυλοι όλοι.

Αυτά, λοιπόν, τα θέματα δεν θα το αναγάγω ούτε στο θρησκευτικό ούτε σε άλλο σημείο που είναι αποδεκτό ή μη. Ο καθένας έχει δικαίωμα να πιστεύει ό,τι θέλει άσχετα αν το Σύνταγμα μας «επιβάλλει», θεωρεί την χριστιανική μας θρησκεία, την ορθόδοξη πίστη μας, κυριαρχούσα. Και είναι η πραγματικότητα. Δεν μπορώ να επιβάλω σε κάποιον, όμως, να είναι χριστιανός ή πιστός χριστιανός. Όπως, όμως, δεν μπορεί κάποιος που λέει ότι είναι χριστιανός να είναι χριστιανός αλά καρτ και να είναι λίγο χριστιανός ή πολύ. Ολίγον έγκυος ή πολύ. Δεν υπάρχει. Ή είσαι χριστιανός ή δεν είσαι. Ή αποδέχεσαι τι λέει η θρησκεία μας ή δεν το αποδέχεσαι. Ο γάμος, λοιπόν, είναι -γιατί το ακούσαμε κι αυτό- θεσμός. Δεν είναι ούτε πολιτική πράξη ούτε τίποτε άλλο. Είναι θεσμός συνέχισης του έθνους μας.

Εάν, λοιπόν, θέλουμε να είμαστε, όπως είπαμε, τόσο πολύ πλέον δημοκράτες και δικαιωματιστές, πρέπει να δούμε όλοι την κοινωνική μας υπόσταση, να δούμε τι συμβαίνει στην κοινωνία μας και να σεβόμαστε τον κάθε ένα, είτε είναι μορφωμένος είτε είναι αγράμματος είτε είναι ομοφυλόφιλος είτε είναι ετεροφυλόφιλος είτε είναι τρελός είτε είναι λογικός. Όλους πρέπει να τους σεβόμαστε. Και για όλους ο Θεός έχει φτιάξει μία γωνία στη γη. Και έτσι πρέπει να είναι. Αν δεν σεβαστούμε πρώτα, όμως, τον εαυτό μας δεν θα σεβαστούμε και τους άλλους. Και απαιτούμε σεβασμό, όταν τον αποδίδουμε. Όταν αποδίδουμε και σεβόμαστε τον καθένα, τον βλέπουμε του λέμε καλημέρα, βλέπουμε να μας κοιτάει περίεργα, του λέμε καλημέρα πάλι. Αυτό είναι ο σεβασμός, κύριοι. Τα άλλα τα «δηλώνω», «είμαι», «δεν είμαι», είναι για να τα πούμε. Και φαίνεται πολλές φορές στην καθημερινότητά μας.

Δεν θέλω να συνεχίσω παραπέρα από αυτό. Απλά ήθελα να ξεκαθαρίσω σε αυτό το θέμα ότι η αντίθεσή μας έχει εκφραστεί τεχνικά. Το πρόβλημά μας είναι τι συμβαίνει στην πορεία. Γιατί μου είπε η εισηγήτρια της Πλειοψηφίας ότι δεν έχουμε το θέμα της παρένθετης μητέρας τώρα. Όπως βλέπετε, όμως, πολλοί επιστήμονες συμφωνούν και πολλοί πολιτικοί λένε ότι είναι προάγγελος το νομοσχέδιο αυτό για να έρθει στο μέλλον η παρένθετη μητέρα, να έρθει στο μέλλον η τεκνοθεσία με διάφορους τρόπους. Και έτσι ήρθε. Από το σύμφωνο συμβίωσης φτάσαμε εδώ. Πώς, λοιπόν, θα μεγαλώνουν παιδιά δύο άντρες οι οποίοι δεν έχουν καμμία εμπειρία; Είτε είναι ομοφυλόφιλοι, ξαναλέω, είτε ομόφυλοι. Μπορεί να είναι φίλοι, παντρεύονται, για να διαχειριστούν, ας πούμε, τη διαθήκη, για να μην την πάρουν κάποιοι άλλοι. Παντρεύονται. Αν δουν ότι στον χρόνο επάνω ή στα δύο χρόνια, το παιδάκι αυτό έχει απαιτήσεις κι αρχίζουν να εκνευρίζονται επειδή ξυπνάνε στις 5 το πρωί, στις 8, του αλλάζουν τις πάνες, το πάνε σχολείο και πουν «παιδιά, το δίνουμε πίσω», τι συμβαίνει στην περίπτωση αυτή; Δεν ακούσαμε να υπάρχει κάποια πρόβλεψη του κοινωνικού κράτους γι’ αυτό. Το ρώτησα στην επιτροπή.

**ΠΑΥΛΟΣ ΧΡΗΣΤΙΔΗΣ:** Ό,τι συμβαίνει και στα υπόλοιπα.

**ΙΩΑΝΝΗΣ ΚΟΝΤΗΣ:** Τι συμβαίνει στα υπόλοιπα; Είπαμε στα ετερόφυλα ζευγάρια, είτε τα έχουν υιοθετήσει είτε όχι, υπάρχει και η μητέρα, η οποία έχει το μητρικό της ένστικτο. Γιατί για να υιοθετήσει ένα ετερόφυλο ζευγάρι η μάνα έχει υποφέρει που δεν έχει κάνει παιδί και τρέχει να υιοθετήσει. Δύο άντρες από τη φύση τους δεν είναι μητέρα, κανένας από τους δύο. Όσο και να θέλετε να το υποκαταστήσουμε και να τον θέσουμε τον άνδρα στον ρόλο της μητέρας. Δεν είναι. Η φύση μας λέει άλλα. Θέλετε να το πούμε έτσι; Να το πούμε. Μακάρι. Συμβαίνει και σε ετερόφυλα, αλλά τα κρατάνε τα παιδιά. Δεν τα πετάνε στον δρόμο. Και μακάρι να συμβεί και αυτό με τα ομόφυλα, γιατί θα περάσει το νομοσχέδιο…

**ΠΡΟΕΔΡΕΥΩΝ (Γεώργιος Γεωργαντάς):** Λίγο να είμαστε προσεκτικοί στις εκφράσεις μας.

**ΙΩΑΝΝΗΣ ΚΟΝΤΗΣ:** Δεν είπα κάτι.

**ΠΡΟΕΔΡΕΥΩΝ (Γεώργιος Γεωργαντάς):** Δεν πετάει παιδιά στον δρόμο εύκολα κάποιος. Κανείς δεν πετάει παιδιά στον δρόμο. Παρακαλώ.

**ΙΩΑΝΝΗΣ ΚΟΝΤΗΣ:** Πολλοί πετάνε παιδιά στον δρόμο. Όχι σε αυτή την περίπτωση. Ακόμα και άνθρωποι που τα έχουν γεννήσει πετάνε. Εγώ δεν παραβλέπω αυτό.

Μακάρι αυτό να μην ανοίξει την πόρτα στις παρένθετες μητέρες, κύρια εισηγήτρια της Πλειοψηφίας. Γιατί το έχουμε δει κι αυτό να γίνεται.

**ΜΑΡΙΑ ΣΥΡΕΓΓΕΛΑ:** Το είπαμε ξεκάθαρα.

**ΙΩΑΝΝΗΣ ΚΟΝΤΗΣ:** Μακάρι. Θα το δούμε σε λίγα χρόνια είτε είμαστε εδώ είτε όχι. Μακάρι να μην ανοίξει.

Και μακάρι να μας φωτίσει ο Θεός και να δούμε τα πράγματα όπως έχουν σε όλους τους τομείς της ζωής, να δω να φτιάχνετε νόμους οι οποίοι να φροντίζουν τα παιδιά των Ελλήνων σε όλη την καθημερινότητά τους, να έχουν σχολεία και ρίξτε και μια ματιά σ’ αυτό το σχολείο για τα παιδιά με αυτισμό που κλείνει στη Θεσσαλονίκη.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι σύμφωνα με το άρθρο 82 παράγραφος 2 του Συντάγματος, ο Πρωθυπουργός εξασφαλίζει την ενότητα της Κυβέρνησης και κατευθύνει τις ενέργειές της για την εφαρμογή της κυβερνητικής πολιτικής μέσα στο πλαίσιο των νόμων. Είναι προφανές ότι ο Πρωθυπουργός έχει εν προκειμένω αποτύχει να εκπληρώσει αυτή τη συνταγματική πρόνοια, τη στιγμή που μέλος του Υπουργικού Συμβουλίου αμφισβητεί τη συνταγματικότητα του σχεδίου νόμου και σειρά Υφυπουργών ετοιμάζονται να τον ακολουθήσουν απέχοντας από την ψηφοφορία. Η Αντιπολίτευση, κατά συνέπεια, καλείται να εισφέρει τις ψήφους της για την ad hoc διασφάλιση της δεδηλωμένης και την υπερψήφιση του νομοσχεδίου.

Η θεσμική και πολιτική διάσταση αυτής της πραγματικότητας είναι προφανής. Το δε κεντρώο αφήγημα του Πρωθυπουργού δεν είναι μόνο αβαθές, είναι πλαστό. Με πρόσχημα νομοθετικές πρωτοβουλίες με φιλελεύθερο περιεχόμενο, όπως η σημερινή, επιχειρείται μια υπέρβαση, ένας κυνικός συμψηφισμός απέναντι στη συστηματική παραβίαση δικαιοκρατικών αρχών η οποία καταλογίζεται στη χώρα μας και αφορά στο σκάνδαλο των υποκλοπών, την επίθεση στις ανεξάρτητες αρχές, τη συστηματική και μεθοδευμένη απόπειρα συγκάλυψης των υπευθύνων για την τραγωδία των Τεμπών. Αυτό το γενικό πολιτικό πλαίσιο οφείλουμε κατά τη συζήτηση του παρόντος νομοσχεδίου να μην το ξεχνάμε.

Το νομοσχέδιο, κυρίες και κύριοι συνάδελφοι, έχει ως πυρήνα του δικαιώματα και άρσεις περιορισμών, τα όποια και σε κάθε φιλελεύθερη δημοκρατία κατισχύουν. Βρισκόμαστε ενώπιον ενός δικαιώματος που εντάσσεται στο περιεχόμενο της ισότητας όλων των Ελληνίδων και όλων των Ελλήνων και προστατεύεται και προβλέπεται από το άρθρο 4 παράγραφος 1 του Συντάγματος.

Μιλάμε, επίσης, για ένα δικαίωμα που εντάσσεται στο περιεχόμενο της ελεύθερης ανάπτυξης της προσωπικότητας και της συμμετοχής στην κοινωνική ζωή της χώρας, όπως αυτό επίσης, προβλέπεται και προστατεύεται στο άρθρο 5 παράγραφος 1 του Συντάγματος.

Η ραγδαία μεταβαλλόμενες κοινωνικές συνθήκες καθιστούν ορατές εδώ και πολλά χρόνια όχι μόνο τις νέες μορφές συμβίωσης, αλλά και τις νέες μορφές γονεϊκότητας, μια ορατότητα που ήρθε ως αποτέλεσμα όχι μόνο κοινωνικής εξέλιξης, αλλά και κοινωνικών αγώνων και έχει καταφέρει στην πράξη να παγιώσει, ακόμα και εν μέσω της ελλείπουσας νομοθεσίας, μια νέα πραγματικότητα. Διότι οικογένειες ομόφυλων, με ή χωρίς παιδιά, υπήρχαν, υπάρχουν και θα υπάρχουν.

Μπορεί, βεβαίως, κάποιους να τους τέρπει η σκέψη και η παραδοσιακή εικόνα της πυρηνικής οικογένειας. Ωστόσο, αυτό το μοντέλο της οικογένειας που να είναι πλειοψηφικό έχει πάψει προ πολλού να είναι το αποκλειστικό μοντέλο οικογένειας. Συνεπώς, η ρύθμιση των σχέσεων που απορρέουν από τις νέες μορφές οικογένειας συνιστά νομική και ηθική υποχρέωση την οποία επιτάσσουν οι αξίες του πολιτισμού μας. Δεν έχει καμμία σημασία αν αφορά πολλούς ή λίγους. Δεν έχει καμμιά σημασία αν συμφωνούν οι περισσότεροι ή οι λιγότεροι. Η επίκληση της πλειοψηφίας απέναντι στην αναγνώριση θεμελιωδών ατομικών δικαιωμάτων δεν προσιδιάζει σε μια φιλελεύθερη δικαιοκρατική πολιτεία.

Κυρίες και κύριοι συνάδελφοι, στη γαλλική Διακήρυξη των Δικαιωμάτων του Ανθρώπου και του Πολίτη ορίζεται ότι: «Η ελευθερία έγκειται στο να μπορεί κάποιος να κάνει καθετί που δεν βλάπτει τον άλλον. Έτσι, η άσκηση των φυσικών δικαιωμάτων κάθε ανθρώπου δεν έχει άλλα όρια από εκείνα που εξασφαλίζουν στα άλλα μέλη της κοινωνίας την απόλαυση αυτών των ίδιων δικαιωμάτων.». Σχεδόν τρεις αιώνες μετά από τη Γαλλική Επανάσταση η κατοχύρωση της ελευθερίας χωρίς αποκλεισμούς και περιορισμούς, η προστασία των δικαιωμάτων των μειοψηφιών, συνιστά θεμελιώδη αξία κάθε φιλελεύθερης δημοκρατίας.

Βεβαίως, ο δικαιοκρατικός πυλώνας της φιλελεύθερης δημοκρατίας έρχεται συχνά σε σύγκρουση με αντιλήψεις ηθικού, αξιακού, θεολογικού περιεχομένου, που συγκροτούν για πολλούς συμπολίτες μας την ταυτοτική τους βάση. Το νομοσχέδιο, υπό το πρίσμα αυτό, από κάποιους εμφανίζεται ως μια αδιανόητη ανατροπή του ταυτοτικού, αξιακού μας σύμπαντος.

Ασφαλώς, λοιπόν, σε μια δημοκρατική κοινωνία, όπως η δική μας, η γνώμη κάθε πολίτη πρέπει να ακούγεται, είναι σεβαστή. Όμως εδώ, κυρίες και κύριοι, έχουμε να κάνουμε με δικαιώματα και τα θέματα αυτά δεν μπορούν να μπουν σε καμμία πλειοψηφική και πολύ περισσότερο σε καμμία εκλογική εξίσωση. Η κατοχύρωση και η προστασία των δικαιωμάτων μειοψηφιών συνιστά αξιακή υποχρέωση κάθε φιλελεύθερης δικαιοκρατικής πολιτείας.

Η άρση του περιορισμού του φύλου για τη σύναψη μιας δικαιοπραξίας, εν προκειμένω του γάμου -μια δικαιοπραξία είναι- αφορά σε οφειλόμενη ενέργεια της κρατικής έννομης τάξης, μια τάξη ανεξάρτητη και διακριτή από την τάξη και τους κανόνες της Εκκλησίας.

Ακούω επιχειρήματα ειλικρινούς αγωνίας για την ενδεχόμενη θυματοποίηση των παιδιών ομόφυλων ζευγαριών στο σχολικό και το ευρύτερο περιβάλλον τους. Δεν είναι μεγαλύτερη η αγωνία, κυρίες και κύριοι συνάδελφοι, που πρέπει να έχουμε σε σχέση με το παχύσαρκο παιδί, με το μελαμψό παιδί, με το ιδιαίτερο παιδί που καθημερινά κακοποιείται ή θυματοποιείται στο σχολικό του περιβάλλον και πρέπει να σκύψουμε πάνω σε αυτό το πρόβλημα πριν οι διαστάσεις να γίνουν τρομακτικές.

Με τη σημερινή μας απόφαση, όμως, ερχόμαστε να εντάξουμε τα παιδιά των ομόφυλων ζευγαριών δικαιωματικά στο οικογενειακό πλαίσιο που τους αντιστοιχεί, στο οικογενειακό πλαίσιο που ανήκουν, άρα να τα προστατεύσουμε και να τα αγκαλιάσουμε. Ερχόμαστε μέσα από τη θεσμική συμπερίληψη και τον σεβασμό που το νομοσχέδιο τους επιφυλάσσει να τα θωρακίσουμε απέναντι στους βασικούς αυτούς φόβους.

Τελικά, κυρίες και κύριοι συνάδελφοι, το σημαντικότερο επιχείρημα όσων με πίστη ψηφίζουμε το παρόν νομοσχέδιο είναι το χρέος της πολιτείας απέναντι στα παιδιά. Γιατί είναι εκείνα τα παιδιά τα οποία, ανεξάρτητα από τη βούληση και τις απόψεις μας, ζουν και μεγαλώνουν σήμερα και στο μέλλον σε ομόφυλες οικογένειες. Έχουν τις ίδιες ανάγκες και τα ίδια δικαιώματα με τα παιδιά των ετερόφυλων ζευγαριών και τους οφείλουμε -ως σύγχρονη δημοκρατική πολιτεία- αγάπη, αναγνώριση και σεβασμό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Η σημερινή ημέρα είναι ημέρα χαράς, ιδιαίτερα σημαντική και για μένα και για όλους όσους συμμετέχουμε στη σημερινή συνεδρίαση. Γιατί; Γιατί αναγνωρίζουμε αυτό που πρέπει να κάνουμε, αυτό που ορκιζόμαστε να κάνουμε, να υπερασπιζόμαστε τα δικαιώματα έστω και του ενός, ο οποίος βρίσκεται στη γωνιά της κοινωνίας, στη σκιά της κοινωνίας. Και νομίζω ότι είναι υποχρέωσή μας απέναντι στην κοινωνία να δείξουμε, να καταδείξουμε με τη στάση μας και με την ψήφο μας ότι είμαστε όλοι ίσοι απέναντι στον νόμο, απέναντι στο κράτος.

Ο ρόλος των Βουλευτών δεν είναι μόνο να μιλάνε εδώ, να γράφουν, να συζητούν, αλλά είναι και διδακτικός απέναντι σε μια κοινωνία, η οποία περιμένει από εμάς την καλύτερη δυνατή πρακτική και έχουμε ευθύνη για το πώς σχηματοποιείται η κοινωνία μέσα από τη δική μας πρακτική. Άρα, δεν θα μπω στη διαδικασία να σχολιάσω τα πολλά «μαργαριτάρια» και αντιεπιστημονικά που ακούστηκαν στη σημερινή συνεδρίαση και όχι μόνο -και στις τέσσερις συνεδριάσεις της επιτροπής- αλλά θα πω ότι, τουλάχιστον για μένα, αποτελεί τιμή το γεγονός ότι και με τη δική μου ψήφο το νομοσχέδιο αυτό αύριο θα γίνει νόμος του κράτους και άρα θα υπερασπιστούμε τα δικαιώματα των ανθρώπων.

Ακριβώς, κύριε Πρόεδρε, επειδή υπερασπιζόμαστε το Σύνταγμα και τους νόμους της χώρας, γνωρίζετε πάρα πολύ καλά ότι τα νομοσχέδια έχουν και επισπεύδοντα Υπουργεία και τα επισπεύδοντα Υπουργεία αφορούν τον πυρήνα του νομοσχεδίου, τι δηλαδή αλλαγές φέρει το νομοσχέδιο με την ψήφισή του. Θα έπρεπε, λοιπόν, το επισπεύδον Υπουργείο να είναι το Υπουργείο Δικαιοσύνης, να έρθει εδώ δηλαδή, ο Υπουργός Δικαιοσύνης, επειδή γίνονται αλλαγές στο οικογενειακό δίκαιο, να μας πει πού θα οδηγήσουν οι αλλαγές αυτές. Ο κ. Φλωρίδης αποφάσισε να κρυφτεί.

Η Κυβέρνηση, κύριε Πρόεδρε, δημιούργησε ένα νέο Υπουργείο, το Υπουργείο Κοινωνικής Συνοχής και Οικογένειας. Καλώς λέμε εμείς το δημιούργησε, μπράβο, γιατί έχουμε πρόβλημα στη χώρα μας. Εκεί η σύσταση αποτελείται από δύο γυναίκες Υπουργούς και μπράβο για το γεγονός ότι έχουμε δύο γυναίκες Υπουργούς για το συγκεκριμένο νομοσχέδιο. Το Υπουργείο αυτό, όμως, κύριε Πρόεδρε, απέχει από τη συζήτηση. Ακόμα ένα Υπουργείο που απέχει από τη συζήτηση.

Μάλιστα, φέρονται οι δύο Υπουργοί να μην ψηφίζουν το νομοσχέδιο, να απέχουν από την ψηφοφορία. Η δε μια Υπουργός ήρθε και παρακολουθούσε από τα έδρανα των Βουλευτών τη διαδικασία, ενώ η θέση της, σύμφωνα με τον Κανονισμό της Βουλής, είναι εκεί, στις θέσεις των Υπουργών. Γιατί; Γιατί όταν υπουργοποιείται κάποιος, χάνει την ιδιότητα του Βουλευτού και είναι Υπουργός. Όμως η κ. Ζαχαράκη δεν θέλησε, αν θέλετε, να ταυτιστεί ακόμα και με την εικόνα να κάθεται ως επισπεύδουσα Υπουργός δίπλα στον κ. Σκέρτσο για ένα νομοσχέδιο, που κατά τα άλλα, σύμφωνα με τον κ. Σκέρτσο, έχει την αμέριστη στήριξη της Νέας Δημοκρατίας και η Νέα Δημοκρατία θα βγει από το νομοσχέδιο αυτό ενωμένη, συσπειρωμένη κ.λπ..

Βεβαίως, αυτό που συμβαίνει εδώ, κατά τη διάρκεια της συζήτησης, κυρία Υπουργέ, του συγκεκριμένου νομοσχεδίου είναι αυτοί που έχουν δηλωθεί από την Κοινοβουλευτική σας Ομάδα να μιλήσουν, να καταψηφίζουν το νομοσχέδιο ή αυτοί που δεν έχουν το θάρρος να καταψηφίσουν το νομοσχέδιο, λένε ότι θα απέχουν.

Βεβαίως, είναι κάτι το οποίο τους έδωσε το δικαίωμα ο Πρωθυπουργός να κάνουν. Υιοθετώντας τη δήλωση του κ. Χρηστίδη, του εισηγητή του ΠΑΣΟΚ, μπορεί να μην έχουμε γονέας 1 και γονέας 2, αλλά είναι βέβαιο ότι έχουμε Υπουργούς Α΄ και Υπουργούς Β΄, Υπουργούς οι οποίοι χαίρουν της εκτίμησης του Πρωθυπουργού και μπορούν να κάνουν ό,τι θέλουν και άλλους Υπουργούς, οι οποίοι έρχονται εδώ πέρα και υπό τη βάσανο ότι κάτι θα συμβεί, έρχονται και το ψηφίζουν. Γιατί; Γιατί δεν βλέπω και μεγάλη συμμετοχή σε αυτούς οι οποίοι θέλουν να υποστηρίξουν το νομοσχέδιο αυτό.

Ας είναι. Τόσοι είστε, αυτοί είστε, τέτοιοι είστε. Αυτό είναι το πολιτικό ανάστημα της Κοινοβουλευτικής Ομάδας της Νέας Δημοκρατίας, η οποία Κοινοβουλευτική Ομάδα της Νέας Δημοκρατίας δεν στηρίζει το νομοσχέδιο αυτό. Και βεβαίως εμείς, ως Βουλευτές υπερασπιζόμενοι τα δικαιώματα και το Σύνταγμα της χώρας, θα έρθουμε και θα σας βγάλουμε από τη δύσκολη θέση και εμείς θα είμαστε αυτοί οι οποίοι θα υπερασπιστούν ένα νομοσχέδιο, με το όποιο κατά τα άλλα η Νέα Δημοκρατία θα έχανε ακόμα και την εμπιστοσύνη, αν θέλετε, της Κοινοβουλευτικής Ομάδας της Νέας Δημοκρατίας.

Εμείς, λοιπόν, θα σταθούμε στη χαρά, στην ευθύνη που έχουμε απέναντι στην κοινωνία να διδάξουμε τα νέα παιδιά, να διδάξουμε ως νέοι γονείς, κύριε Χρηστίδη, τα παιδιά μας γιατί αυτός είναι ο ρόλος μας και να τους πούμε ότι κανείς δεν διαφέρει, ούτε για το βάρος του ούτε για το ύψος του ούτε για το χρώμα του ούτε για το γένος του ούτε για τίποτα δεν διαφέρει. Όλοι είμαστε ίσοι απέναντι στο νόμο.

Αυτό υπερασπιζόμαστε. Αυτή την ουσία έχει η ψήφος μας και γι’ αυτό θα υπερψηφίσουμε αύριο το νομοσχέδιο για τον γάμο των ομόφυλων ζευγαριών, γιατί και αυτοί είναι άνθρωποι και πρέπει να τους βγάλουμε και αυτούς και τις οικογένειες τις οποίες έχουν φτιάξει από τις σκιές που η Κυβέρνηση της Νέας Δημοκρατίας και η υπερσυντηρητική Κοινοβουλευτική Ομάδα της Νέας Δημοκρατίας έχει τοποθετήσει.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει από την Νέα Αριστερά η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ για να ξεπεράσουμε τον ιστορικό μας ρόλο, να προβούμε θεσμικά σε μια χρηστή νομοθέτηση που θα αναγνωρίζει ένα σοβαρό ανθρώπινο δικαίωμα στη βάση της ισονομίας, της ισότητας χωρίς διακρίσεις, σε ένα σύγχρονο ευρωπαϊκό κράτος, σε μια ευνομούμενη πολιτεία για όλες, για όλους, για όλα.

Βέβαια, όπως άλλωστε μας έχετε συνηθίσει, νομοθετείτε και αναγνωρίζετε τα ανθρώπινα δικαιώματα μερικώς, φοβικά. Δεν έχετε καν το θάρρος να αναλάβετε την ευθύνη να υποστηρίξετε το δικό σας σχέδιο νόμου, αφού άλλη γλώσσα χρησιμοποιείτε απέναντι στο φιλελεύθερο κοινό, άλλη γλώσσα στους κύκλους της Εκκλησίας, άλλη η ρητορική των Βουλευτών της Συμπολίτευσης στην περιφέρεια, άλλη η στάση που κρατάτε απέναντι στους Υπουργούς σας και άλλη η ρητορική απέναντι στη ΛΟΑΤΚΙ+ κοινότητα.

Δεν μας φαίνεται καθόλου περίεργο όλο αυτό. Είστε η παράταξη της Δεξιάς που εν μέσω της μισαλλοδοξίας και του πολιτικάντικου τυχοδιωκτισμού αναρριχήθηκε στην εξουσία, που εδώ και πέντε χρόνια διοικεί τη χώρα με επικοινωνία, παρά με ουσία. Και αυτό επιβεβαιώνεται διαχρονικά από τη στάση σας σε όλα εκείνα τα νομοσχέδια που η κυβέρνηση της Αριστεράς προώθησε, θεσμοθέτησε στη βάση ενός κράτους δικαίου.

Μιλάω για το σύμφωνο συμβίωσης, Νέα Δημοκρατία και ακροδεξιά πολυκατοικία «κατά». Ταυτότητα φύλου και αναγνώριση φύλου, Νέα Δημοκρατία και ακροδεξιά πολυκατοικία «κατά». Για την αναδοχή από ομόφυλα ζευγάρια, Νέα Δημοκρατία και ακροδεξιά πολυκατοικία «κατά».

Για εμάς αυτή είναι η σύγχρονη ευρωπαϊκή δημοκρατία που επιθυμούμε και όχι αυτή που οδηγεί τη χώρα να καταδικάζεται στα ευρωπαϊκά δικαστήρια και στους ευρωπαϊκούς θεσμούς, όπως το πρόσφατο ψήφισμα του Ευρωκοινοβουλίου που κατακεραυνώνει το κράτος δικαίου στη χώρα μας και μπορεί να εξεταστεί πλέον σοβαρά, αν η συμπεριφορά της Ελλάδας αντίκειται στις αρχές της Ευρώπης.

Κύριε Υπουργέ, κυρίες και κύριοι συνάδελφοι, στην 22η σελίδα του προεκλογικού προγράμματος της Νέας Δημοκρατίας, αυτού του μικρού βιβλίου που μοίραζαν οι υποψήφιοι και πολλοί από αυτούς πλέον Βουλευτές σας, με τα κομματικά επιτελεία, από τη λαϊκή ως το καφενείο κάθε κοινότητας, αναφέρεται ρητά η υλοποίηση της εθνικής στρατηγικής για την ισότητα των ΛΟΑΤΚΙ+.

Αυτή η αναφορά, λοιπόν, στο προεκλογικό σας πρόγραμμα παραπέμπει στη σημερινή νομοθετική σας πρωτοβουλία, η οποία θα έπρεπε -και εξετάζουμε αν- να ακολουθεί το εθνικό σχέδιο δράσης για την ισότητα των φύλων 2021- 2025, που καταρτίστηκε, κατατέθηκε από τη γενική γραμματεία Δημογραφικής Οικογενειακής Πολιτικής και Ισότητας Φύλων, ευθύνη της αρμόδιας τότε Υφυπουργού και σήμερα της εισηγήτριας, της κ. Συρεγγέλα.

Τελικά, αυτά για τα οποία δεσμευτήκατε προεκλογικά, σήμερα γίνονται κούφια λόγια; Κενά γράμματα σε προεκλογικά προγράμματα; Αυτή είναι η συνέπεια λόγων και έργων της Νέας Δημοκρατίας; Άραγε έχετε εικόνα κατά πόσο έπιασαν τόπο τα ειδικά φροντιστήρια στους Βουλευτές και στα στελέχη σας που μέχρι και σήμερα επιχειρηματολογούν στην περιφέρεια κατά του νόμου, υπέρ της αποχής τους σε ένα νομοσχέδιο που φέρνει το ίδιο το κόμμα τους ως Πλειοψηφία της Βουλής των Ελλήνων;

Αναρωτιέμαι, κυρίες και κύριοι συνάδελφοι και προτρέπω τον ελληνικό λαό που μας παρακολουθεί, για τη συνέπεια των προεκλογικών μας προτάσεων, των λόγων μας και των έργων μας. Εσείς όλοι που σήμερα δηλώνετε πιεσμένοι από τις τοπικές κοινωνίες, δίνοντας χώρο στη συντήρηση και την ακρότητα, θα είχατε την ίδια στάση σε επόμενο νομοσχέδιο που καταστρατηγεί, για παράδειγμα, εργασιακά δικαιώματα ή περικόπτει οποιεσδήποτε κοινωνικές παροχές; Ή εκεί θα επιχειρηματολογούσατε, όπως κάνετε σε πλείστα νομοσχέδια που αδικούν τον ελληνικό λαό και ωφελούν τα συμφέροντα, πως μας σώζετε ψηφίζοντας τις ρυθμίσεις του σχεδίου νόμου; Το έχετε κάνει πάρα πολλές φορές μέχρι σήμερα.

Αφήστε, λοιπόν, τον λαϊκισμό και κοιτάξτε στα μάτια τους συμπολίτες σας θυμίζοντάς τους ότι το σημερινό σχέδιο νόμου πρέπει να το υπερασπιστείτε, γιατί αποτελεί προεκλογική σας δέσμευση. Αλήθεια είναι, κύριε Υπουργέ -δεν είναι εδώ ο Υπουργός-, κύριοι της Νέας Δημοκρατίας. Οι Βουλευτές στην περιφέρεια αλωνίζουν, διαδίδουν αποχή, «όχι, εμείς δεν το ψηφίζουμε αυτό!». Δεν είναι ντροπή όλο αυτό;

**ΜΑΡΙΑ ΣΥΡΕΓΓΕΛΑ:** Πού το ξέρετε εσείς αυτό;

**ΘΕΟΠΙΣΤΗ (ΠΕΤΗ) ΠΕΡΚΑ:** Έχω συνάδελφο της Νέας Δημοκρατίας στη Φλώρινα. Πώς δεν το ξέρω; Με την Εκκλησία… το συντηρητικό.

**ΜΑΡΙΑ ΣΥΡΕΓΓΕΛΑ:** Αυτός είναι όλη η περιφέρεια;

**ΘΕΟΠΙΣΤΗ (ΠΕΤΗ) ΠΕΡΚΑ:** Πάρα πολλοί Βουλευτές σας στην περιφέρεια έχουν αυτή τη στάση, πάρα πολλοί. Θα μετρηθεί αυτό, άλλωστε. Θα κάνουμε ονομαστική ψηφοφορία.

Δεν μπορώ, όμως, να μη σχολιάσω και τη στάση της Αντιπολίτευσης. Βεβαίως, απαξιώ να ασχοληθώ με τον σκοταδισμό και τον αναχρονισμό περί πυρηνικής οικογένειας, που ακούστηκαν εδώ μέσα. Δεν το συζητώ. Λυπάμαι με το ότι συνάδελφοι του Κομμουνιστικού Κόμματος έχουν επηρεαστεί σημαντικά από το βάρος της μη ελευθεριακής παράδοσης των θέσεών τους. Η λεγόμενη ορθοδοξία δείχνει να τους οδηγεί να συμβαδίζουν με έναν αναχρονισμό για την καταπίεση σεξουαλικών μειονοτήτων, όπου η ομόφυλη σχέση κάποια στιγμή σε αυτή την ιστορία ήταν και διαστροφή. Η νεολαία, όμως, και οι πολίτες βλέπουν και κρίνουν αυτόν τον οπισθοδρομισμό.

Σε δεύτερο επίπεδο και οι συνάδελφοι του ΠΑΣΟΚ – Κινήματος Αλλαγής. Μεγάλη επιφυλακτικότητα ανάμεσά σας. Η προσπάθεια να πείσετε τον ελληνικό λαό ότι κομίζετε κάτι καινοτόμο, κάτι εκσυγχρονιστικό που φέρνει φως σε όλο το πλαίσιο της πολιτικής σας καταρρίπτεται από μια διστακτικότητα και από όλη αυτή την αμφισημία. Στον αντίποδα, λοιπόν, αυτού του πολιτισμικού και πολιτικού συντηρητισμού, εμείς ως Νέα Αριστερά φέρνουμε τεκμηριωμένα τις προτάσεις μας στο τραπέζι, κοιτάμε στα μάτια τους συμπολίτες μας με σεβασμό και κατανόηση και προωθούμε πολιτικές που παραπέμπουν σε μια σύγχρονη, ελεύθερη και δίκαιη κοινωνία. Με στόχο τη συμβολή και την πρόοδο απέναντι στις αγκυλώσεις και την υποκρισία της Νέας Δημοκρατίας, καταθέσαμε τρεις τροπολογίες και σας καλούμε να τις κάνετε δεκτές για να μη χαθεί η ευκαιρία για ένα πλήρες θεσμικό πλαίσιο ισότητας για όλους τους πολίτες.

Με περηφάνια, λοιπόν, υπερψηφίζουμε το νομοσχέδιο και για λόγους αρχής, γιατί δικαιώνει πολυετείς αγώνες του ΛΟΑΤΚΙ κινήματος για την ισότητα, γιατί αφορά θεμελιώδη ανθρώπινα δικαιώματα και τη μάχη απέναντι στον σκοταδισμό, γιατί όπως λέει και το σύνθημα μας: «Η κοινωνία θα προχωρήσει».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε για τη συνέπεια στον χρόνο.

Τον λόγο έχει από τον ΣΥΡΙΖΑ ο κ. Αλέξανδρος Αυλωνίτης και ακολουθεί ο κ. Αθανασίου.

Παρακαλώ, κύριε συνάδελφε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν αναλύσω με λίγα λόγια τη θέση μου, θέλω να προσέξετε τι λέει ο επισπεύδων Υπουργός Επικρατείας, κ. Σκέρτσος. Λέει, λοιπόν, αφού μας ονόμασε ανθέλληνες ο Έλληνας, ότι το εν λόγω νομοσχέδιο αποτελεί τολμηρό βήμα, αλλά όχι παράτολμο, που δε θα πειράξει το πλαίσιο για την ιατρικώς υποβοηθούμενη αναπαραγωγή, κλείνοντας έτσι το μάτι στους διαφωνούντες και προσπαθώντας να αναχαιτίσει πιθανές διαρροές ψήφων. Δεν το βλέπω να το επιτυγχάνει και θα φανεί αύριο στην ονομαστική ψηφοφορία. Κρινόμαστε όλοι εδώ. Ποιοι από εμάς είναι σταθεροί και έχουν στο επίκεντρο της διαδρομής τους, πολιτικής και κοινωνικής, τον άνθρωπο και ποιοι χρησιμοποιούν ευκαιριακές σημαίες. Ποιο ξαφνικά χρησιμοποιούν επιχειρήματα περί σύμπλευσης με την ευρωπαϊκή πολιτική και ποιοι ανακάλυψαν όψιμα τα ανθρώπινα δικαιώματα για να δικαιολογήσουν την πλήρη αλλαγή στάσης.

Δεν είναι πολύ μακρινό το 2015, τότε που με τον νόμο 4356 η κυβέρνηση ΣΥΡΙΖΑ θέσπισε το σύμφωνο συμβίωσης, αυτό που για πολλούς συναδέλφους της Νέας Δημοκρατίας υπήρξε απαράδεκτο και ενάντιο στην ελληνική οικογένεια. Αυτά τα είχε πει ο Άδωνις Γεωργιάδης. Και αυτό αποτυπώθηκε στην τότε ψηφοφορία με μόλις δεκαεννέα, είκοσι Βουλευτές της Νέας Δημοκρατίας να υπερψηφίζουν έναντι της συντριπτικής πλειοψηφίας της κοινοβουλευτικής δύναμης της, της τότε δηλαδή αξιωματικής αντιπολίτευσης, σημερινής Κυβέρνησης που είπαν «όχι» ή απείχαν.

Τι μεσολάβησε από τότε μέχρι τώρα; Αλήθεια, θέλετε να πιστέψουμε ότι μετανοήσατε; Ότι επιτέλους είδατε πώς ευθέως αντίθετο με τις διακηρύξεις περί ίσων δικαιωμάτων ήταν το κόμμα σας; Ότι αντιληφθήκατε επιτέλους ότι η στάση σας αυτή ήταν ενάντια στις επιταγές του ευρωπαϊκού κεκτημένου, της αξιοπρέπειας και της εξάλειψης των διακρίσεων;

Επιτρέψτε μου, όμως, να αναφερθώ και στο τολμηρό βήμα που όπως λέτε κάνετε σήμερα. Άτολμο είναι και ελλιπές και το γνωρίζετε. Και το κάνετε αυτό γιατί νομοθετείτε σκεπτόμενοι όχι το συμφέρον των πολιτών, όχι τον σεβασμό όλων, όχι το δίκαιο και το σωστό, αλλά το πολιτικό σας κόστος. Πόσες ψήφους θα χάσετε από τους άκρως συντηρητικούς κύκλους, στα άκρα δεξιά της παράταξής σας, στους οποίους στοχεύετε.

Εμείς, λοιπόν, παρ’ ότι θεωρούμε το παρόν νομοσχέδιο ελλιπές, το υπερασπιζόμαστε και κάνουμε ένα βήμα για την εξύψωση της ανθρώπινης υπόστασης, ένα βήμα για να πάψουν να είναι αόρατα τα παιδιά των ΛΟΑΤΚΙ συμπολιτών μας για να συνεχιστεί αυτό που ξεκίνησε επί πρωθυπουργίας Αλέξη Τσίπρα, συνθήκες διαβίωσης ενός κράτους συμπερίληψης και ισότητας, με σεβασμό σε όλους, σε σύμπλευση με τα ευρωπαϊκά πρότυπα και τα ισχύοντα στα πολιτισμένα κράτη.

Κυρίες και κύριοι συνάδελφοι, το λέω για πολλοστή φορά. Είμαι δικηγόρος και δηλώνω με αυτή μου την ιδιότητα ότι τα ανθρώπινα δικαιώματα όπως περιγράφονται στο Σύνταγμά μας, στο Σύνταγμα της χώρας μας και όπως έχουν πλήρως κατοχυρωθεί με το άρθρο 2 της συνθήκης της Ευρωπαϊκής Ένωσης, τον χάρτη των θεμελιωδών δικαιωμάτων και την ευρωπαϊκή σύμβαση των δικαιωμάτων του ανθρώπου, δεν είναι αντικείμενο γνώμης ή άποψης. Δεν δύνανται να απαλειφθούν, να υιοθετηθούν μερικώς ή να χρησιμοποιηθούν κατά το δοκούν. Δεν είναι εν τέλει ζήτημα πλειοψηφιών. Είναι θεμελιώδη δικαιώματα, αναγνωρισμένα και αναντίρρητα, έλκουν τη νομιμοποίησή τους από όλα τα κράτη-μέλη της Ευρωπαϊκής Ένωσης και ως εκ τούτου είναι εκ των ων ουκ άνευ η πλήρης τήρηση αυτών.

Τα δικαιώματα των ΛΟΑΤΚΙ ατόμων είναι ανθρώπινα δικαιώματα και οφείλουν να έχουν τον σεβασμό μας. Ως εκ τούτου αναρωτιέμαι πώς ένα νομοσχέδιο που ασχολείται με αλλαγές στον αστικό κώδικα δεν έχει την ενεργή στήριξη του αρμόδιου Υπουργείου Δικαιοσύνης. Απόντες και οι δύο. Πρωτάκουστο. Πρωτάκουστο! Πώς είναι δυνατόν με τις απίστευτες παλινωδίες της Κυβέρνησης της Νέας Δημοκρατίας να πληροφορούμαστε ότι ο Υπουργός Δικαιοσύνης, ο κ. Μπούγας δηλώνει ότι θα απέχει για λόγους συνείδησης. Εμείς δεν έχουμε συνείδηση εδώ. Πώς έρχεται ένα νομοσχέδιο που θα έπρεπε να έχει την υποστήριξη του Υπουργείου Δικαιοσύνης, χωρίς να είναι εδώ; Πώς οι Υπουργοί που θα έπρεπε να είχαν εγκρίνει και συνδιαμορφώσει το παρόν νομοσχέδιο δηλώνουν αντιρρησίες συνείδησης, χωρίς να παραιτούνται και πώς η Κυβέρνηση σας δεν το θεωρεί μείζον ζήτημα; Μέχρι εκεί φτάνει η συνείδησή σας; Μέχρι το σημείο να μη διακινδυνεύσετε κεκτημένα και θέσεις εξουσίας, γι’ αυτό και η απίστευτη παραίνεση του Πρωθυπουργού του ιδίου για αποχή. Του ίδιου του Πρωθυπουργού! Και μιλάμε στο δημοκρατικό μας Κοινοβούλιο. Για να κρυφτεί η αλλοπρόσαλλη θέση της Κυβέρνησης που δεν έχει συνεκτικό ιστό, στέρεα ιδεολογική βάση, πόσω μάλλον άκαιρο σεβασμό σε θεμελιώδη δικαιώματα.

Γι’ αυτό και ακούμε απίστευτα πράγματα αυτές τις ημέρες. Ακραίες ρατσιστικές, ομοφοβικές ρητορικές μίσους, αναθέματα και παραληρήματα μισάνθρωπων που μπερδεύουν εκκλησιαστικά κηρύγματα και κακοποιημένες ιστορικές ρήσεις, που στοχεύουν με κακόβουλα, κακόγουστα σχόλια όλους όσοι παλεύουν για έναν καλύτερο κόσμο χωρίς αποκλεισμούς και χωρίς διαχωριστικές γραμμές και που δυστυχώς, στις περισσότερες των περιπτώσεων δεν τυγχάνουν της καθολικής και πλήρους καταδίκης όλων μας. Μερικοί υποθάλπουν το τέρας, το κρύβουν στον κόρφο τους, το κανακεύουν και το δικαιολογούν και οι επιπτώσεις αυτής της στάσης πολύ φοβάμαι ότι θα είναι ολέθριες.

Κυρίες και κύριοι συνάδελφοι, το 2022 θυμίζω ότι ο ΣΥΡΙΖΑ - Προοδευτική Συμμαχία είχε επιχειρήσει με μια πλήρη πρόταση νόμου τη θεσμοθέτηση του δικαιώματος γάμου όλων των ζευγαριών ανεξαρτήτως φύλου. «Ανεξαρτήτως φύλου» είναι πιο σωστή νομική έκφραση. Δεν την είχατε δεχτεί τότε, αλλά τώρα -υπό το βάρος της διεθνούς κατακραυγής για την κατρακύλα του κράτους δικαίου στην Ελλάδα- φέρνετε τη δική σας πρόταση με πιο περιορισμένο πρόσημο.

Την πρότασή μας επανακαταθέσαμε επικαιροποιημένη προ μηνών στοχεύοντας σε μια συμπεριληπτική νομοθέτηση χωρίς τις ελλείψεις και τους αποκλεισμούς, πλήρως τεκμηριωμένη και στηριγμένη στις αποφάσεις του Ευρωπαϊκού Κοινοβουλίου. Συνεχίζουμε έτσι την ανθρωποκεντρική πολιτική μας μετά το σύμφωνο συμβίωσης, μετά τη νομική αναγνώριση της ταυτότητας φύλου, μετά το δικαίωμα αναδοχής τέκνου από όλους και την άρση διακρίσεων στην εργασία.

Κυρίες και κύριοι συνάδελφοι, είμαστε σταθεροί στις απόψεις μας με γνώμονα την ισονομία, την ίση μεταχείριση, τον σεβασμό στα ανθρώπινα δικαιώματα. Το ευρωπαϊκό κεκτημένο κρίνει επιτακτική την προσαρμογή του νομοθετικού πλαισίου στα δεδομένα των σημερινών κοινωνιών, ώστε να μη δημιουργείται νομοθετικό κενό και επισφάλεια στη ζωή των ζευγαριών ανεξαρτήτως φύλου και των παιδιών τους. Πρωτεύοντα στοιχεία της πολιτικής μας πρέπει να είναι η συμπερίληψη, η δικαιοσύνη σε όλους τους τομείς (κοινωνικούς, φορολογικούς, εργασιακούς) η ισότητα, η στήριξη ενός κράτους δικαίου.

Και κλείνοντας να υπενθυμίσω προς εκκλησιαστικούς κύκλους που ξεπερνούν την κόκκινη γραμμή και υπεισέρχονται σε αρμοδιότητα του κράτους ότι η πίστη στο όνομα της οποίας ομνύουν υπερασπίζεται την ισότητα, την ισονομία και την αξία του ανθρώπου, την αγάπη και τη συμπερίληψη.

Θα σας θυμίσω μια ρήση του Αποστόλου Παύλου. Έλεγε, λοιπόν, ο Απόστολος Παύλος..

**ΠΡΟΕΔΡΕΥΩΝ (Γεώργιος Γεωργαντάς):** Και τελειώνετε με αυτήν, παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω με αυτή τη φράση.

«Ουκ ένι Ιουδαίος ουδέ Έλλην, ουκ ένι δούλος ουδέ ελεύθερος, ουκ ένι άρσεν και θήλυ. Πάντες γαρ υμείς εις εστέ εν Χριστώ Ιησού». Και το μεταφράζω γρήγορα. «Δεν υπάρχει Ιουδαίος ούτε Έλληνας, δεν υπάρχει δούλος ούτε ελεύθερος, δεν υπάρχει αρσενικό και θηλυκό, γιατί όλοι είστε ίσοι για τον Χριστό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία ο κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ας μιλήσουμε λίγο πρακτικά, με γνώμονα το ισχύον νομοθετικό καθεστώς. Κατ’ αρχάς να ξεκαθαρίσουμε ποιο είναι το κύριο ζητούμενο του νομοσχεδίου, ποιος ο σκοπός, η ratio του νομοσχεδίου. Είναι η τύχη, η προστασία των παιδιών που ζουν με οποιαδήποτε σχέση με ομόφυλους γονείς αν αποβιώσει ο ένας από αυτούς, δηλαδή τα παιδιά θα εισάγονται αναγκαίως σε ίδρυμα ή σκοπός του νομοσχεδίου είναι ο γάμος των ομόφυλων ζευγαριών ή και τα δύο;

Θα προσπαθήσω να καταδείξω ότι σκοπός του νομοσχεδίου είναι ο γάμος των ομόφυλων ζευγαριών και όχι η προστασία των παιδιών, ζήτημα που προβάλλεται ως δικαιολογία, διότι η προστασία των παιδιών δεν έχει την ανάγκη της τέλεσης γάμου των ομόφυλων με τους οποίους ζουν.

Και εξηγώ. Με τη θέσπιση του συμφώνου συμβίωσης των ομόφυλων ζευγαριών -αναφέρομαι στον ν.4356/2015- επιλύθηκαν τα βασικά προβλήματα, όπως αυτά της καταγωγής των παιδιών, της διατροφής, ζητήματα ασφαλιστικά, συνταξιοδοτικά και κληρονομικού δικαίου, πάντα με γνώμονα το συμφέρον του παιδιού, γιατί όλο το σύστημα του οικογενειακού μας δικαίου με τα παιδιά στηρίζεται στο συμφέρον των παιδιών και όχι των γονέων.

Πιο συγκεκριμένα, ρυθμίστηκαν –τα λέω περιληπτικά- σύμφωνα με το άρθρο 4 το ζήτημα του επωνύμου, με το άρθρο 5 οι προσωπικές και μη προσωπικές σχέσεις των μερών του συμφώνου, με το άρθρο 9 σε συνδυασμό με το 1462 του Αστικού Κώδικα, το 614 του Κώδικα Πολιτικής Δικονομίας το τεκμήριο της πατρότητας, οι κληρονομικές σχέσεις, το επώνυμο των τέκνων, το ζήτημα της γονικής μέριμνας, οι μεταξύ των συμβιούντων αξιώσεις.

Τα δε κωλύματα από τον γάμο των ετερόφυλων ζευγαριών είναι τα ίδια με αυτά του συμφώνου συμβίωσης των ομόφυλων ζευγαριών. Το ζήτημα της συγγένειας και της αγχιστείας μεταξύ των συγγενών είναι τα ίδια ακριβώς για τους συμβιούντες ομόφυλους, ανεξαρτήτως φύλου.

Επιπλέον, δεν υφίσταται ως προς τις έννομες συνέπειες καμμία διαφορά εάν το σύμφωνο συμβίωσης των ομόφυλων ζευγαριών καταρτίζεται στην Ελλάδα ή στο εξωτερικό ενώπιον προξενικής αρχής.

Κατόπιν των όσων ανέφερα, τι μας μένει; Το ερώτημα και ταυτόχρονα το κύριο επιχείρημα είναι ποια θα είναι η τύχη των παιδιών του γονέα που απεβίωσε ή αδυνατεί να ασκήσει τη γονική μέριμνα. Δεν είναι ορθή η αντίληψη που καλλιεργήθηκε όλες αυτές τις ημέρες –ο αφορισμός, θα έλεγα- ότι εάν πεθάνει ο ένας από τους ομόφυλους γονείς, το παιδί θα πάει σε ίδρυμα. Το δίκαιό μας έχει μηχανισμούς προστασίας του παιδιού, όπως η επιτροπεία και η αναδοχή των ανηλίκων.

Επίσης, κάλλιστα με τροποποίηση των σχετικών διατάξεων για την υιοθεσία, θα μπορεί να υιοθετείται το τέκνο σε αυτή την περίπτωση του θανάτου ή της αδυναμίας, πνευματικής ή σωματικής, του φυσικού γονέα από τον επιζώντα σύντροφο, κάτω από συγκεκριμένες και ελαστικότερες –αν θέλετε- προϋποθέσεις, ύστερα από έρευνα της κοινωνικής λειτουργού που θα αφορά στον κοινωνικό, στον οικονομικό και στον ψυχοσωματικό έλεγχο, όπως γίνεται σε κάθε υιοθεσία, ανάλογα εάν το τέκνο είναι ανήλικο ή ενήλικο και να λαμβάνεται υπ’ όψιν και η ωριμότητα του ανήλικου τέκνου, η οποία θα συνεκτιμάται ανάλογα με την ηλικία του.

Ειπώθηκε ότι δεν προβλέπεται τέτοια υιοθεσία από την κείμενη νομοθεσία. Σωστά. Γι’ αυτό λέω ότι ο νομοθέτης θα θεσπίσει διάταξη lex specialis, ειδικό δίκαιο, που θα ρυθμίζει την περίπτωση αυτή και θα υπερισχύει πλέον ως μεταγενέστερη διάταξη. Πού είναι, λοιπόν, το πρόβλημα;

Τώρα θα ήθελα να απαντήσω και στα εξής επιχειρήματα που ακούστηκαν και στην Αίθουσα αυτή ότι δήθεν εάν δεν θεσμοθετηθεί ο γάμος δεν θα μπορούν να προστατευτούν κάποια παιδιά ομόφυλων ζευγαριών.

Συγκεκριμένα ειπώθηκε: Εάν ένας άντρας έχει παιδί που απέκτησε με αλλοδαπή γυναίκα στο εξωτερικό χωρίς γάμο και στη συνέχεια συνάψει σύμφωνο συμβίωσης με άντρα, τότε το παιδί αυτό δεν μπορεί να αποκτήσει την ελληνική ιθαγένεια. Αυτό είναι λάθος, γιατί σύμφωνα με το jus sanguinis, με το δίκαιο δηλαδή, του αίματος που ισχύει στη χώρα μας, αρκεί και ο ένας γονιός του παιδιού να είναι Έλληνας, οπότε το παιδί αποκτά αυτοδίκαια την ελληνική ιθαγένεια.

Άλλο επιχείρημα. Εάν, όμως, το παιδί –ισχυρίζονται- δεν είναι γνήσιο του Έλληνα που ζει στο εξωτερικό, αλλά έχει υιοθετήσει το παιδί του ομόφυλου συντρόφου του που δεν είναι Έλληνας, το παιδί αυτό δεν θα μπορέσει να αποκτήσει την ελληνική ιθαγένεια. Κι αυτός ο ισχυρισμός είναι αβάσιμος.

Ας δούμε γιατί είναι αβάσιμος και να διακρίνουμε αν το παιδί είναι ανήλικο ή ενήλικο. Εάν το παιδί είναι ενήλικο, μπορεί να αποκτήσει την ελληνική ιθαγένεια με πολιτογράφηση, σύμφωνα με τις προϋποθέσεις του άρθρου 5 του κώδικα ιθαγένειας, όπως ισχύει σήμερα. Εάν το παιδί είναι ανήλικο, αποκτά την ελληνική ιθαγένεια σύμφωνα με τις προϋποθέσεις που αναφέρονται στο νέο άρθρο 1β του κώδικα ιθαγένειας, όπως ισχύει μετά τον νόμο 4332/2015, φοιτώντας σε ελληνικό σχολείο για έξι ή εννέα έτη ανάλογα, σύμφωνα με τις προϋποθέσεις που θέτει ο νόμος. Σε κάθε περίπτωση, όμως, μπορεί να βελτιωθεί η νομοθεσία για τέτοιες περιπτώσεις, που μπορεί να είναι διαφορετικές και μπορεί να ποικίλλουν μεταξύ τους.

Τρίτος ισχυρισμός, που φαίνεται εκ πρώτης όψεως να εντυπωσιάζει. Τα παιδιά των Ελλήνων –ισχυρίζονται- που έχουν γεννηθεί στο εξωτερικό σε ομόφυλες οικογένειες δεν μπορούν να αποκτήσουν την ελληνική ιθαγένεια ή να αναγνωριστούν ως τέκνα, διότι το πιστοποιητικό γέννησης αναγράφει ως γονείς, δύο συζύγους του ιδίου φύλου. Κι ο ισχυρισμός αυτός είναι αβάσιμος, διότι όσον αφορά στην ιθαγένεια -να διακρίνουμε την ιθαγένεια από την αναγνωρισιμότητα- το παιδί αποκτά την ελληνική ιθαγένεια, αφού αρκεί ο ένας γονιός να είναι Έλληνας, σύμφωνα με το δίκαιο του αίματος.

Όσον αφορά στην αναγνώριση του τέκνου, το θέμα το επιλύει το δικαστήριο με τη διαδικασία της εκούσιας δικαιοδοσίας. Και εάν ακόμα απαιτηθεί νομοθετική παρέμβαση, ευχερώς το επιλύουμε με σχετική διάταξη.

Συνεπώς, όλα τα προβαλλόμενα επιχειρήματα, ότι για την προστασία των παιδιών των ομόφυλων ζευγαριών δήθεν απαιτείται γάμος, είναι χωρίς έρεισμα και συνεπώς, προσχηματικά.

Προς ενίσχυση όσων ανέπτυξα θα ήθελα την ιδιαίτερη προσοχή σας και στην εξής προσέγγιση του ζητήματος. Aς υποθέσουμε ότι το νομοσχέδιο είχε μόνο διάταξη για τον γάμο και έλεγε ότι μπορούν να τελούν γάμο τα ομόφυλα ζευγάρια. Αν ένας τέτοιος νόμος ψηφιζόταν, τότε ο γάμος αναμφίβολα θα ήταν ισότιμος και ισόκυρος με τον γάμο των ετερόφυλων και περί αυτού συμφωνούμε όλοι. Συνακόλουθα οι σύζυγοι και των δύο αυτών γάμων θα είχαν τις ίδιες δυνατότητες, τα ίδια δικαιώματα, χωρίς εξαίρεση, να υιοθετούν το ένας το παιδί του άλλου ή από κοινού ένα άλλο παιδί. Και αν υποθέσουμε ότι αυτή τη δυνατότητα δεν την έδινε ο Έλληνας νομοθέτης, είναι βέβαιο ότι η χώρα μας θα καταδικαζόταν από το Ευρωπαϊκό Δικαστήριο Δικαιωμάτων του Ανθρώπου για ανεπίτρεπτη διάκριση σύμφωνα με την πάγια νομολογία του. Οι νομικοί συνάδελφοι αντιλαμβάνονται καλύτερα το ζήτημα αυτό. Να, γιατί στην αρχή είπα ότι το ζήτημα της προστασίας των παιδιών των ομόφυλων ζευγαριών προβάλλεται προσχηματικά.

Και τώρα ως προς το ζήτημα αυτό καθ’ αυτό, δηλαδή του γάμου των ομόφυλων ζευγαριών θα ήθελα να πω τα εξής.

Κυρίες και κύριοι συνάδελφοι, ο αξιακός κώδικας δεν είναι συμβατός με τον γάμο των ομοφύλων. Και ποιος είναι αυτός; Είναι αυτός που κατά τη συνταγματική έννοια του γάμου περιορίζεται στα ουσιώδη στοιχεία του που ισχύουν διαχρονικά στην ελληνική κοινωνία και στις θεμελιώδεις αρχές που τον διέπουν στη δική μας έννομη τάξη, δηλαδή η μόνιμη συμβίωση δύο προσώπων διαφορετικού φύλου. Είναι αυτός που κατά την Ορθόδοξη Εκκλησία μας απαιτείται η δυαδικότητα των δύο φύλων. Κάθε άλλη νοηματοδότηση της ομόφυλης σχέσης είναι ανυπόστατη διότι δεν μπορεί να υπάρξει γάμος χωρίς τη συμβολή δύο φύλων.

Θεωρώ δε αδυναμία ότι, προς υποστήριξη του νομοσχεδίου, γίνεται επίκληση ότι από τα εκατόν ενενήντα τέσσερα ανεξάρτητα κράτη-μέλη του ΟΗΕ τριάντα έξι χώρες στον κόσμο έχουν νομοθετήσει τον γάμο των ομοφύλων. Δηλαδή, για τις εκατόν εξήντα δεν γίνεται λόγος;

Είναι ο ίδιος αξιακός κώδικας που έχουμε με την Ευρωπαϊκή Ένωση, που εκφράζεται σαφέστατα και απόλυτα στο άρθρο 12 της ΕΣΔΑ, και της Ευρωπαϊκής Σύμβασης Δικαιωμάτων του Ανθρώπου, όπου σαφώς και αναντίρρητα ορίζεται, διαβάζω: «Άμα τη συμπληρώσει ηλικίας γάμου ο ανήρ και η γυνή…» ό άντρας και η γυναίκα «… συνέρχονται σε γάμο και ιδρύουν οικογένεια».

Αν τα κράτη-μέλη της Ευρωπαϊκής Ένωσης αποφάσιζαν και ήθελαν να επιτρέψουν τον γάμο μεταξύ ομοφύλων θα τροποποιείτο η ανωτέρω διάταξη ύστερα από τόσα χρόνια.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώνετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Ναι, κύριε Πρόεδρε.

Δεν ευσταθεί ο ισχυρισμός ότι το προαναφερθέν άρθρο 12 της ΕΣΔΑ πρέπει να ερμηνεύεται σε συνδυασμό με το άρθρο 8 της ΕΣΔΑ, όπως ακούστηκε, σύμφωνα με το οποίο κάθε πρόσωπο δικαιούται τον σεβασμό της ιδιωτικής και οικογενειακής ζωής του και συνεπώς ότι αν υπάρχουν απαγορεύσεις στην υιοθεσία σε αυτούς τους γάμους κινδυνεύουμε με καταδίκες από το Ευρωπαϊκό Δικαστήριο Δικαιωμάτων του Ανθρώπου.

Η νομική απάντηση αλλά και η νομολογιακά επικρατούσα άποψη στον ισχυρισμό αυτό είναι ότι το άρθρο 12 αφορά σε σχέσεις που ρυθμίζονται ως την τέλεση του γάμου, ενώ η προστασία της οικογενειακής ζωής, κατά το άρθρο 8, σχετίζεται κατά κανόνα με τις σχέσεις που ανακύπτουν μετά τον γάμο, δηλαδή το άρθρο 12 σύμφωνα και με τη νομολογία του Ευρωπαϊκού Δικαστηρίου ως lex specialis και ρυθμίζει τα του γάμου.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

Το ζήτημα του άρθρου 8 στο πεδίο εφαρμογής του 12 είναι ασύνδετα μεταξύ τους. Το άρθρο 12 συνεισφέρει στην ερμηνευτική προσέγγιση του 8. Αυτό, όμως, δεν σημαίνει ότι το πεδίο της ιδιωτικής και οικογενειακής ζωής του άρθρου 8 μπορεί να διευρυνθεί τόσο ώστε να επιβάλλει υποχρεώσεις στα κράτη-μέλη πέραν όσων προβλέπει το άρθρο 12. Τη θέση αυτή υιοθέτησε και το Ευρωπαϊκό Δικαστήριο όπου…

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, λυπάμαι πολύ. Έρχεται σε δύσκολη θέση το Προεδρείο. Υπάρχουν συνάδελφοι που περιμένουν να πάρουν τον λόγο και είναι αργά. Παρακαλώ ολοκληρώστε τη φράση σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, τελείωσα. Δεν θα συνεχίσω άλλο.

Θα πω μόνο ότι στη Νέα Δημοκρατία, ως την κατ’ εξοχήν μεγάλη δημοκρατική παράταξη, είναι επόμενο να προσεγγίζουμε αξιακά ζητήματα από διαφορετική σκοπιά, αλλά πάντοτε με αρραγή, ενότητα, ευθύνη και πολιτισμό γιατί η παράταξή μας είναι η παράταξη της ευθύνης και της συνέπειας.

Τώρα θα ήθελα να μου επιτρέψετε να απαντήσω στον συνάδελφο.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι, κύριε συνάδελφε. Καταλαβαίνετε ότι είμαι σε δύσκολη θέση.

**ΧΑΡΑΛΑΜΠΟΣ ΑΘΑΝΑΣΙΟΥ:** Θα ήθελα να απαντήσω στους συναδέλφους της Νέας Αριστεράς, τον κ. Ηλιόπουλο που είπε σε μια αναφορά του…

**ΠΡΟΕΔΡΕΥΩΝ (Γεώργιος Γεωργαντάς):** Δεν χρειάζεται, κύριε συνάδελφε, να απαντάμε στον καθένα, το γνωρίζετε καλύτερα από εμένα. Παρακαλώ, με φέρνετε σε δύσκολη θέση.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω. Συνεπώς, σύμφωνα με τα όσα ανέφερα, θα καταψηφίσω το νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η κ. Αφροδίτη Κτενά από το Κομμουνιστικό Κόμμα Ελλάδος.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Στο διάστημα που προηγήθηκε άνοιξε όλη η βεντάλια των απόψεων για το ζήτημα αποκαλύπτοντας πραγματικά κίνητρα, φόβους και ιδεοληψίες. Ακούσαμε σκοταδιστικές και ομοφοβικές απόψεις που κάλυψαν τον ρατσισμό τους με ύμνους στην πυρηνική οικογένεια, το 2024 –έλεος, πράγματι- και στο επικίνδυνο ιδεολόγημα πατρίς – θρησκεία - οικογένεια. Ακούσαμε και προχωρημένες μεταμοντέρνες θεωρίες που αποθέωσαν την αυτοδιάθεση και τον αυτοπροσδιορισμό. Δεν μπορούν, όμως, να εξισωθούν ως προς την τεκνοποίηση διαφορετικές καταστάσεις μεταξύ ερωτικών συντρόφων του ίδιου και των δύο φύλων.

Σκοταδισμός και μεταμοντερνισμός, οι δύο όψεις ενός συστήματος σε σήψη. Αντίπαλος και των δύο φοβικών προσεγγίσεων η καθαρή ματιά και η ανάλυση του ΚΚΕ που ενημέρωσε και εξέθεσε με σαφήνεια τους προβληματισμούς του λαμβάνοντας υπ’ όψιν τα μέχρι τώρα δεδομένα.

Η εξέλιξη της τεχνολογίας, είναι αλήθεια, στον τομέα της βιολογίας, των τεχνητών μελών, της τεχνητής νοημοσύνης, της ιατρικής έχει ανοίξει νέους ελπιδοφόρους δρόμους για τη βελτίωση των συνθηκών ζωής, την επιμήκυνση της ζωής και την ανακούφιση του ανθρώπου από τον πόνο και την απώλεια. Δημιουργεί, όμως και παράλογους φόβους και παράλογες προσδοκίες, φόβους και προσδοκίες που εκτρέφονται και τα δύο στο έδαφος των εκμεταλλευτικών σχέσεων αυτού του συστήματος, της βεβαιότητας δηλαδή, ότι όλα μπορεί να γίνουν αρκεί να βρεθεί η σωστή τιμή, όλα μπορεί να αποκτηθούν αρκεί να μετατραπούν σε εμπορεύματα και αν έχεις χρήματα μπορείς, αν θες, να το αποκτήσεις.

Και έτσι με αυτόν τον τρόπο η επιθυμία βαφτίζεται δικαίωμα ατομικό που ορίζεται αυθαίρετα ως τέτοιο από όσους αναφέρονται σε ένα άτομο χωρίς αλληλεπίδραση με την κοινωνία, που με τα διπλανά άτομα τους συνδέουν μόνο νομικές και οικονομικές σχέσεις, που ο άλλος υπάρχει για να περιορίζει την ελευθερία του. Αλλά δεν είναι έτσι, ο άνθρωπος δεν θα μπορούσε να υπάρξει εκτός κοινωνίας. Λειτουργεί και εκδηλώνεται σε αλληλεπίδραση με το φυσικό και κοινωνικό του περιβάλλον. Γι’ αυτό και σε μια εκμεταλλευτική κοινωνία όπως αυτή που ζούμε το δίκαιο είναι δίκαιο της ανισότητας, όπως έλεγε ο Μαρξ.

Η ρύθμιση σύγχρονων ανοιχτών, θα μου επιτρέψετε, ζητημάτων βιοηθικής, όπως είναι οι εξελίξεις στην υποβοηθούμενη αναπαραγωγή, με μια απλή επέκταση ενός ήδη προβληματικού πλαισίου, όπως του γάμου και της γονικής μέριμνας, δημιουργεί περισσότερα προβλήματα από όσα λύνει, όπως αυτό το νομοσχέδιο που συζητάμε σήμερα.

Και επιτρέψτε μου εδώ να διορθώσω μια ανακρίβεια. Ειπώθηκε ότι στη Σοβιετική Ένωση είχε θεσμοθετηθεί ο γάμος των ομόφυλων ζευγαριών. Είναι ανακριβές. Στη Σοβιετική Ένωση είχε καταργηθεί ο γάμος, ανεξάρτητα από φύλα. Μόνο η γονική μέριμνα για το παιδί ήταν θεσμοθετημένη. Αυτό είναι το πραγματικά προοδευτικό στον 21ο αιώνα.

Τα δικαιώματα των παιδιών, όλων των παιδιών, δεν διασφαλίζονται χωρίς ισότιμη πρόσβαση σε υπηρεσίες υγείας. Και μόλις προχθές κατέβασε ρολά το νοσοκομείο «Παίδων», δεν διασφαλίζονται χωρίς ισότιμη πρόσβαση σε παιδικούς σταθμούς, στη μόρφωση και ετοιμάζεστε να φέρετε το νομοσχέδιο για τα ιδιωτικά πανεπιστήμια, δεν γίνεται χωρίς εξασφαλισμένο αξιοπρεπές εισόδημα για τους γονείς, χωρίς ελεύθερο ποιοτικό χρόνο των γονιών με το παιδί, χωρίς δωρεάν υπηρεσίες στήριξης από ψυχολόγους και κοινωνιολόγους, χωρίς κέντρο υποδοχής για κακοποιημένους ανθρώπους. Αυτά είναι τα δικαιώματα του παιδιού, τα κοινωνικά του δικαιώματα. Όλα τα υπόλοιπα είναι για όσους έχουν την οικονομική δυνατότητα να ικανοποιούν τις επιθυμίες τους.

Αντί για τα παραπάνω, όμως, ακούμε για την ελευθερία να νοικιάζεις τη μήτρα μια γυναίκας ή να παραγγέλνεις παιδί σε κέντρο αναπαραγωγής, όπως μερικούς μήνες πριν ακούσαμε για την ελευθερία πάλι να εργάζεσαι δεκατρείς ώρες αφού δεν φτάνει το μεροκάματο των οχτώ ωρών. Τι δικαίωμα αλήθεια ασκεί η Ρομά ή η πρόσφυγα γυναίκα που νοικιάζει τη μήτρα της για να ζήσει η ίδια και τα παιδιά της; Θα εξαναγκαζόταν να το κάνει αυτό, αν είχε εξασφαλισμένη εργασία, εισόδημα, περίθαλψη; Ένα ζευγάρι γυναικών που δουλεύουν σε κοτοπουλάδικα η μία και delivery η άλλη, ποια δικαιώματα τους εξασφαλίζει ο γάμος;

Ας μην κρυβόμαστε πίσω από το δάχτυλό μας, όλοι οι υπέρ του νομοσχεδίου σε αυτή την Αίθουσα που τρέχετε να στηρίξετε τις οδηγίες της Ευρωπαϊκής Ένωσης και του Νταβός, δεν σας έχει πάρει ο πόνος για τα προβλήματα και τα δικαιώματα των ομόφυλων ζευγαριών. Στην προσπάθεια να εμφανίζετε τους ΛΟΑΤΚΙ σαν ενιαία κοινότητα τσουβαλιάζετε εργαζόμενους και εργοδότες. Και με αυτό το τσουβάλιασμα η LGBT Capital υπολογίζει τον πλούτο των ΛΟΑΤΚΙ νοικοκυριών σε 30 τρις δολάρια, ενώ η καταναλωτική δαπάνη για τριακόσια ογδόντα οκτώ εκατομμύρια άτομα ΛΟΑΤΚΙ υπολογίζεται σε 4,7 τρισεκατομμύρια δολάρια με σημαντικό μέρος της να κατευθύνεται στον τουρισμό. Η πελατεία τους σας ενδιαφέρει.

Εμείς -για να κλείσω- λέμε ότι ΛΟΑΤΚΙ ή μη, τα λαϊκά στρώματα σε αυτόν τον τόπο, οι λαϊκές οικογένειες, έχουμε κοινά προβλήματα και κοινό αντίπαλο ως εργαζόμενοι, ως παραγωγοί του πλούτου μέσα στην κοινωνία μας. Και θα δώσουμε πλάι-πλάι τις μάχες που έχουμε μπροστά μας για τις ζωές τις δικές μας και των παιδιών μας. Μάχες που θα κριθούν όχι στο αν βρισκόμαστε εντός ή εκτός γάμου, αλλά στο αν βρισκόμαστε με τη μεριά των παραγωγών του πλούτου ή των εκμεταλλευτών του.

Η πραγματική ελευθερία είναι κοινωνική και όχι ατομική υπόθεση. Και σε αυτόν τον όμορφο αγώνα σας καλούμε να συμπορευτείτε με το ΚΚΕ.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, σας ευχαριστώ για τη συνέπειεα στον χρόνο.

Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος και ακολουθεί η κ. Αραμπατζή.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ζούμε ένα τρομακτικό παράδοξο. Συζητάμε ένα νομοσχέδιο το οποίο ήταν στο προεκλογικό πρόγραμμα της Νέας Δημοκρατίας και το οποίο κυριολεκτικά έχει τινάξει στον αέρα αυτή τη στιγμή την κοινοβουλευτική δράση της Νέας Δημοκρατίας. Κεντρικοί Υπουργοί, όπως ο κ. Βορίδης ο οποίος έχει χαρακτηρίσει αυτό το νομοσχέδιο ως αντισυνταγματικό. Βλέπουμε τις δυσκολίες που έχετε και μέσα στην Κοινοβουλευτική Ομάδα.

Όλο αυτό φωτίζει ένα βασικό στοιχείο της κρίσης εμπιστοσύνης που έχουν οι πολίτες στο πολιτικό σύστημα. Γιατί οι πολίτες βλέπουν ένα πολιτικό σύστημα το οποίο δεν πιστεύει αυτά που λέει και δεν λέει αυτά που πιστεύει. Και δυστυχώς, για άλλη μια φορά η Νέα Δημοκρατία αυτό σήμερα το αποδεικνύει ξανά.

Η συζήτηση, όμως, είναι αποκαλυπτική σε πάρα πολλά επίπεδα, ενώ συζητάμε ένα νομοσχέδιο για την κατοχύρωση δικαιωμάτων, επιτρέψτε μου να πω ότι μέσα σε αυτή την Αίθουσα δεν έχει αρκετό οξυγόνο. Λείπει οξυγόνο από αυτή την Αίθουσα. Λείπει οξυγόνο της δημοκρατίας και των δικαιωμάτων. Ακούμε έναν βαθιά κακοποιητικό λόγο ή σχήματα που αναπαράγουν λογικές αποκλεισμών, ακόμα και από στελέχη της πλειοψηφίας που θα υποστηρίξουν με μισή καρδιά τη νομοθετική ρύθμιση. Επιχειρήματα και σχήματα εντελώς εγκλωβισμένα στο πλαίσιο που ορίζει η κυρίαρχη αντίληψη της ετεροκανονικότητας.

Και έρχομαι να δούμε μερικά από αυτά τα επιχειρήματα. Πρώτο ζήτημα, η αντίληψη για την οικογένεια ως ένα πολύ στενό κλειστό πλαίσιο που πρέπει οπωσδήποτε να έχει το μητρικό και το πατρικό πρότυπο. Μία συζήτηση που διεξάγεται όλο αυτό το διάστημα με αυτούς τους όρους, η οποία αν θέλετε δεν είναι απλά κακοποιητική για συμπολίτες μας με διαφορετικό σεξουαλικό προσανατολισμό. Είναι βαθιά κακοποιητική και για τις ίδιες τις μονογονεϊκές οικογένειες. Με βάση τα μισά που έχουμε ακούσει σε αυτή τη συζήτηση, η ίδια η μονογονεϊκή οικογένεια θα έπρεπε να αντιμετωπίζεται με κοινωνικό στίγμα αυτή τη στιγμή. Και έχετε πολύ μεγάλη ευθύνη για τον λόγο που ακούγεται.

Πού έχουμε ακούσει ξανά αυτά τα επιχειρήματα αυτής της ουσίας; Τα ίδια επιχειρήματα άκουσε το γυναικείο κίνημα όταν διεκδίκησε τη θέση της γυναίκας στη σύγχρονη κοινωνία, όταν διεκδίκησε δημοκρατικά δικαιώματα, όταν διεκδίκησε εργασιακά δικαιώματα. Ποιο ήταν το επιχείρημα; Η φύση έχει μοιράσει τους ρόλους. Έχει μοιράσει τους ρόλους στους άντρες, έχει μοιράσει τους ρόλους στις γυναίκες. Και δεν είναι καθόλου παράξενο που τα ίδια επιχειρήματα έρχονται από την ίδια παράταξη που ιστορικά ήταν και ενάντια στα δικαιώματα των γυναικών.

Μια μικρή παρένθεση εδώ για τη φύση η οποία μοιράζει δικαιώματα. Επιτρέψτε μου να πω ότι όλη η ιστορία του ανθρώπινου πολιτισμού είναι μια ιστορία η οποία κερδίζει πράγματα, δημιουργεί πράγματα, δημιουργεί κοινότητες πέρα από αυτά τα οποία είχε δώσει ως δεδομένα η φύση. Στη φύση δεν υπάρχουν ούτε νοσοκομεία ούτε σχολεία ούτε διάφορες από τις μισές μας ανάγκες που καλύπτουμε αυτή τη στιγμή, ούτε δύσκολες ιατρικές εξετάσεις απαραίτητες για να ανέβει το προσδόκιμο ζωής.

Άρα όποιος πιστεύει απόλυτα αυτά τα επιχειρήματα ότι η φύση καθορίζει το τι πρέπει να είναι κανονικό σε μια ανθρώπινη κοινωνία, μπορεί με πολύ μεγάλη χαρά να βγει από αυτή την Αίθουσα, να εγκαταλείψει τα εγκόσμια, να πάει σε κάποια σπηλιά χωρίς ρεύμα, ύδρευση και άλλα κρίσιμα πράγματα που έχουμε κερδίσει και ίσως κάποια στιγμή δει εκεί ότι ακόμα και στη φύση υπάρχουν πρακτικές που θα του χαλάσουν το επιχείρημα.

Η επόμενη μεγάλη κατηγορία είναι τα θρησκευτικά επιχειρήματα. Δεν θα ήθελα πολύ να μπω σε αυτή τη συζήτηση, αλλά δεν μπορώ να το αποφύγω. Πραγματικά υπάρχει κόσμος σε αυτή την Αίθουσα που θεωρεί ότι πρέπει να μετατρέψουμε τα θρησκευτικά κείμενα σε κανονιστικό πλαίσιο της κοινωνικής οργάνωσης; Θέλετε να ανοίξουμε αυτή τη συζήτηση; Θέλετε να θυμηθούμε τι λέει το Δευτερονόμιο της Παλαιάς Διαθήκης για τους βιασμούς; Θέλετε να μιλήσουμε για την Έξοδο και τη φράση αν μια οικογένεια πουλούσε την κόρη της ως δούλη, τότε η ίδια δεν θα μπορούσε να εξαγοράσει την ελευθερία της, αντίθετα ένας άντρας θα μπορούσε; Με αυτά τα θρησκευτικά κείμενα πιστεύετε ότι θα χαράξουμε κοινωνική πολιτική και θα ορίσουμε τις ανθρώπινες σχέσεις στον 21ο αιώνα;

Για να είμαστε καθαροί η θρησκευτική γλώσσα έχει χρησιμοποιηθεί στο παρελθόν και χρησιμοποιείται μέχρι και σήμερα με διαφορετικούς τρόπους. Σε αυτή τη γλώσσα μίλησε η μεγάλη εξέγερση των χωρικών το 1524 με την κραυγή Omnia Sunt Communia. Σε αυτή τη γλώσσα μίλησε η θεολογία της απελευθέρωσης στη Λατινική Αμερική. Σε αυτή τη γλώσσα μίλησαν, όμως και αυτοί που έκαιγαν γυναίκες ως μάγισσες και οι ιεροεξεταστές. Σε αυτή τη γλώσσα μίλησε ο παπά-Στρατής στη Μυτιλήνη ο οποίος αγκάλιαζε τα προσφυγόπουλα. Σε αυτή τη γλώσσα μιλάνε σήμερα διάφοροι οι οποίοι ξερνάνε απλά μίσος στο όνομα του Θεού. Και νομίζω ότι όποιος αισθάνεται την ανάγκη να ξερνάει μίσος, δεν χρειάζεται καμμία άλλη τεκμηρίωση.

Έρχομαι στο επόμενο επιχείρημα κατά της συγκεκριμένης νομοθετικής παρέμβασης συνολικά και κατά των δικαιωμάτων των ΛΟΑΤΚΙ συμπολιτών μας. Δεν μας νοιάζει τι κάνει στην προσωπική του ζωή. Δεν μας νοιάζει, να κάνουνε στο σπίτι τους, στη ζωή τους ό,τι θέλουνε. Γιατί τώρα πρέπει να συζητάμε ένα νομοσχέδιο;

Ακριβώς δεν έχετε καταλάβει τίποτα. Γιατί όλο το ζήτημα είναι οι αποκλεισμοί. Όλο το ζήτημα είναι αν θα έχουμε πολίτες δύο κατηγοριών. Όλο το ζήτημα είναι αν θα έχουμε αόρατους ανθρώπους, τους οποίους η πολιτεία κάνει ότι δεν τους βλέπει και κρύβεται πίσω από το δάκτυλό της. Και όταν έχεις ένα τέτοιο θεσμικό πλαίσιο, αναπαράγεις ένα βαθύτατο θεσμικό ρατσισμό και πολιτικές κοινωνικού αποκλεισμού.

Υπάρχει, όμως και μια βαθιά υποκρισία στην Κυβέρνηση. Στα μισά του νομοσχεδίου μίλησε ο Κυριάκος Μητσοτάκης με ευκολία ότι μην ανησυχείτε -μιλώντας και χαϊδεύοντας λίγο το ακροδεξιό του ακροατήριο- δεν θα πειράξουμε τη διαδικασία της παρένθετης κύησης –κύησης, όχι μητρότητας να ξέρουμε τι λέμε- γιατί εμείς είμαστε ενάντια στο να υπάρχουν κυκλώματα κ.λπ.. Αλήθεια; Ποια κυβέρνηση το 2014 ξήλωσε το νομοθετικό πλαίσιο και έδωσε τη δυνατότητα σε μη μόνιμους κατοίκους της χώρας και φτάσαμε σε αυτά που ζήσαμε και στα Χανιά στην Κρήτη το τελευταίο διάστημα; Ποια κυβέρνηση παραδέχεται με αυτό τον τρόπο τη νέα δύναμη απέναντι σε κυκλώματα; Θα λέγατε ποτέ ότι επειδή υπάρχει εμπορία οργάνων και εμπορία παιδιών, θα καταργήσουμε την υιοθεσία ή τις μεταμοσχεύσεις και τις δωρεές οργάνων; Ακριβώς γι’ αυτόν τον λόγο επειδή πρέπει να υπάρχει καθολικότητα στα δικαιώματα και όχι αποκλεισμοί, εμείς φέραμε και συγκεκριμένες τροπολογίες οι οποίες βάζουν πλαίσιο και εξασφαλίζουν αυτό το οποίο πρέπει να εξασφαλιστεί.

Επόμενο επιχείρημα ενάντια στο να αποκτήσουν οι συμπολίτες μας ίσα δικαιώματα, είναι τα δικαιώματα του παιδιού. Ανησυχούν πολλοί συνάδελφοι εδώ μέσα για τα δικαιώματα του παιδιού. Θα κινδυνεύουν, θα αποκτήσουν ψυχολογικά προβλήματα τα παιδιά τα οποία θα μεγαλώσουν σε μια ΛΟΑΤΚΙ οικογένεια. Αν υπήρχε περισσότερη ειλικρίνεια στη συζήτηση, θα λέγατε κάτι πάρα πολύ απλό. Επειδή δεν είμαστε διατεθειμένοι να κάνουμε τίποτα ενάντια στον κοινωνικό κανιβαλισμό, επειδή θα ανεχτούμε και ανεχόμαστε τον κοινωνικό κανιβαλισμό, θα κάνουμε τη ζωή δύσκολη σε αυτά τα παιδιά και σε αυτές τις οικογένειες και έτσι θα αποκτήσουν ψυχολογικά προβλήματα.

Αυτή θα ήταν μία τοποθέτηση πολύ πιο κοντά στην πραγματικότητα για όλα αυτά τα οποία ζούμε από το προηγούμενο διάστημα και έχουμε ζήσει με πάρα πολλά παραδείγματα για το πώς θύματα κακοποίησης, ακριβώς λόγω της σεξουαλικής ταυτότητας, συνεχίζουν να κακοποιούνται στον δημόσιο λόγο διαρκώς από μία πολιτεία η οποία αρνείται να αναλάβει το δικό της καθήκον.

Υπάρχει, όμως, και ένα δεύτερο ζήτημα σε σχέση με τα παιδιά και την οικογένεια, για το οποίο δεν μου προκαλεί εντύπωση ότι οι παρατάξεις της Δεξιάς πτέρυγας δεν προβληματίζονται. Είναι η πανδημία της έμφυλης βίας. Θέλετε να συζητήσουμε για τα προβλήματα της οικογένειας και των παιδιών; Να συζητήσουμε για την πανδημία της έμφυλης βίας. Να συζητήσουμε για τα δικά σας αποτελέσματα στην έμφυλη βία. Για το γεγονός ότι από το 2019 έως το 2022 τα περιστατικά που καταγράφει η Ελληνική Αστυνομία έχουν αυξηθεί κατά 150%. Είχαμε τέσσερις χιλιάδες εκατόν εβδομήντα μία περιπτώσεις το 2019, δέκα χιλιάδες εκατόν τριάντα εννέα περιπτώσεις το 2022. Αυτά είναι τα επίσημα που έχουν καταγραφεί. Το 2019 υπήρχαν σαράντα υποθέσεις έμφυλης βίας που εκκρεμούσαν στο δικαστήριο. Το 2022 υπήρχαν τεσσεράμισι χιλιάδες. Αυτό είναι αποτέλεσμα του νόμου Τσιάρα που φέρατε για την υποχρεωτική συνεπιμέλεια, ενός νόμου που ενσωματώνει όλα τα αντιδραστικά επιχειρήματα για τον πατέρα, τη μητέρα, τη γονεϊκή αποξένωση, την υποχρεωτική συνεπιμέλεια και ακριβώς έχει τη βάση της σε όλη αυτή την αρνητική και αντιδραστική ετεροκανονική αντίληψη για την οικογένεια.

Και χαίρομαι που με βάση αυτά που είπε το πρωί ο κ. Τσιάρας, η τεκμηρίωση που έκανε γιατί το νομοσχέδιο είναι συνταγματικό και για το πώς ορίζει την οικογένεια στο άρθρο 21, στην πραγματικότητα ήταν τεκμηρίωση ενάντια στο νομοσχέδιο για την υποχρεωτική συνεπιμέλεια. Βέβαια, προφανώς, τίποτα από αυτά δεν είναι ειλικρινή, γιατί δεν έχετε πρόβλημα, δεν πιστεύετε σε τέτοια ζητήματα.

Τι συζητάμε, όμως, σήμερα; Αυτό το οποίο συζητάμε σήμερα, κυρίες και κύριοι συνάδελφοι, είναι ότι οι κοινωνικοί αγώνες αλλάζουν τον κόσμο. Αυτό συζητάμε. Η σημερινή Κυβέρνηση δεν κάνει χάρη σε κανέναν. Φέρνετε ένα νομοσχέδιο, όχι γιατί θέλετε να υπερασπιστείτε δικαιώματα. Το φέρνετε για να ξεπλύνετε την ντροπή της πολιτικής σας στα ζητήματα του κράτους δικαίου και την ευρωπαϊκή καταδίκη. Αυτό προσπαθείτε να κάνετε.

Είναι η παράταξη η οποία στο σύμφωνο συμβίωσης είχαν στηρίξει μόνο δεκαεννιά από τους εβδομήντα πέντε, στο νομοσχέδιο για την αναδοχή είχατε ψηφίσει μόλις τέσσερις στους εβδομήντα πέντε και λέτε ότι πιστεύετε τη σημερινή νομοθετική παρέμβαση. Φαίνεται στα άδεια κυβερνητικά έδρανα! Φαίνεται στα άδεια βουλευτικά έδρανα!

Ο Βουλευτής σας, τότε εισηγητής, ο κ. Αθανασίου έλεγε τα ίδια επιχειρήματα για την αντισυνταγματικότητα και το άρθρο 21 που σας λένε σήμερα ο Βελόπουλος, η Νίκη, οι Σπαρτιάτες. Είναι ξέρετε πολύ κλασικό αυτό το μοτίβο πια. Είναι πολύ κλασικό. Διάφορες ακροδεξιές βλακείες που έχετε πει στο παρελθόν, πλέον σας επιστρέφουν και από τη Νίκη και από τον Βελόπουλο και από τους Σπαρτιάτες. Αλλά με αυτόν τον τρόπο αποδεικνύεται για άλλη μια φορά ότι η Νέα Δημοκρατία ήταν και παραμένει βασικός χορηγός της άκρας Δεξιάς.

Είπα εισαγωγικά ότι σε αυτή την Αίθουσα, αν και συζητάμε ένα νομοσχέδιο για τα δικαιώματα, λείπει το οξυγόνο. Και το οξυγόνο υπάρχει στην κοινωνία, υπάρχει στους αγώνες, υπάρχει σε όλες και όλους αυτούς, σε όλα τα άτομα στους οποίους χρωστάμε το σημερινό νομοσχέδιο. Το είπαμε και θα το ξαναπούμε: Το χρωστάμε στα χιλιάδες άτομα που έχουν μετατρέψει το pride σε μια από τις μεγαλύτερες γιορτές διεκδίκησης και αγάπης που γνωρίζει η χώρα. Το χρωστάμε στην αείμνηστη Μαρίνα Γαλανού. Το χρωστάμε στον δολοφονημένο και λινσταρισμένο Ζακ Κωστόπουλο, στον οποίο η δικιά σας δημοτική αρχή αρνήθηκε να βάλει έστω και ένα σημείο μνήμης στον τόπο δολοφονίας του. Και πραγματικά ελπίζω η νέα δημοτική αρχή της Αθήνας να «ξεπλύνει» αυτή τη ντροπή για την ιστορική μνήμη της πόλης.

Και επανέρχομαι στο κρίσιμο. Οι κοινωνικοί αγώνες αλλάζουν την κοινωνία. Οι κοινωνικοί αγώνες αλλάζουν τον κόσμο. Μέσα στην κοινωνία η Αριστερά οφείλει να είναι μία δύναμη βαθύτατου κοινωνικού μετασχηματισμού. Το να δηλώνεις ενάντια στην κυρίαρχη ιδεολογία, δεν σημαίνει απαραίτητα ότι είσαι. Πολλές φορές η κυρίαρχη ιδεολογία αναπαράγεται και στο εσωτερικό οργανώσεων και ρευμάτων που δηλώνουν ότι την πολεμάνε. Αυτό κάνει και η ίδια η ετεροκανονικότητα.

Επιτρέψτε μου μια μικρή ιστορική αναφορά και κλείνω. Αυτό που συζητάμε σήμερα, δεν είναι απλά πίσω από άλλες ευρωπαϊκές χώρες. Είναι πίσω από αυτά που είχε κατακτήσει η σοβιετική κοινωνία το 1920, τότε που τα δικαιώματα της γυναίκας αναγνωρίστηκαν, τότε που νομιμοποιήθηκε η άμβλωση και έγινε δωρεάν, τότε που ο σοβιετικός ποινικός κώδικας κατήργησε όλους τους νομικούς περιορισμούς για τα ομόφυλα ζευγάρια και τα δικαστήρια αναγνώρισαν τη συμβίωση ομόφυλων ζευγαριών. Δυστυχώς, αυτό το τεράστιο ρεύμα κοινωνικών αλλαγών ανατράπηκε το 1934. Ποινικοποιήθηκε και η ομοφυλοφιλία και αντιμετωπίστηκε ακόμα και ως φασιστική διαστροφή. Και μπορεί να πει κάποιος ότι θέλει για την περίοδο 1917-1934, αλλά μεταμοντέρνα δεν μπορεί να την πει.

Άρα και μέσα στην Αριστερά και συνολικότερα στο κίνημα για την κοινωνική απελευθέρωση υπάρχουν διαφορετικά ρεύματα που καθορίζονται από τη σχέση τους με την κυρίαρχη ιδεολογία. Δυστυχώς, το Κομμουνιστικό Κόμμα Ελλάδας με τη σημερινή του τοποθέτηση στο συγκεκριμένο ζήτημα, αρνείται την απελευθερωτική παράδοσή του 1917 - 1934 και πηγαίνει σε θέσεις σκοταδιστικές και αντιδραστικές.

Κύριε Πρόεδρε, κλείνω.

Η Κυβέρνηση φέρει ένα νομοσχέδιο με κενά, ένα νομοσχέδιο το οποίο πολύ αργά έρχεται να φέρει το αυτονόητο, να μην υπάρχουν αόρατοι άνθρωποι, όλοι να έχουμε τα ίδια δικαιώματα. Θέλω να πω στους συναδέλφους της Νέας Δημοκρατίας, είτε το ψηφίσετε με μισή καρδιά είτε το καταψηφίσετε αυτό το μισό νομοσχέδιο θεωρώντας ότι βάζετε κάποιο φρένο σε κάποια εξέλιξη ενάντια στο έθνος, στην οικογένεια και στην πατρίδα, να είστε σίγουροι ότι αργά ή γρήγορα το βήμα θα γίνει ολόκληρο. Να σας το πω σε μια γλώσσα στην οποία μάλλον κατανοείτε πιο εύκολα με τα λόγια του Αποστόλου Παύλου: «Η νύχτα όπου να ‘ναι φεύγει και η μέρα κοντεύει να έρθει, γι’ αυτό ας πετάξουμε από πάνω μας τα έργα του σκότους και ας φορέσουμε τα όπλα του φωτός». Ή για να το πω στη δικιά μας γλώσσα: «Η κοινωνία θα προχωρήσει. Την ιστορία τη γράφουν οι αγώνες».

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα από τη Νέα Δημοκρατία η κ. Φωτεινή Αραμπατζή.

Παρακαλώ, κυρία συνάδελφε.

**ΦΩΤΕΙΝΗ ΑΡΑΜΠΑΤΖΗ:** Κυρίες και κύριοι συνάδελφοι, προσερχόμαστε στη σημερινή συζήτηση για την ισότητα στον πολιτικό γάμο και μάλιστα οι Βουλευτές της Συμπολίτευσης με μεγάλη περίσκεψη και ηθική φόρτιση, αφ’ ενός γιατί πρόκειται για ένα βαθιά συνειδησιακό, αξιακό, νομικό, κοινωνικό ζήτημα -όσο και αν οι υπέρμαχοι του νομοσχεδίου διακηρύσσουν ότι πρόκειται απλώς για νόμο που τακτοποιεί πρακτικά ζητήματα-, αφ’ ετέρου γιατί διαχωρίζουμε με την ψήφο μας για πρώτη φορά τη θέση μας από την Κυβέρνηση την οποία στηρίζουμε για τα αποδεδειγμένα οικονομικά, κοινωνικά και διεθνή της επιτεύγματα, ψηφίζοντας κατά συνείδηση. Ενδεικτικό του αξιακού κώδικα της Νέας Δημοκρατίας και φυσικά, του Πρωθυπουργού.

Τα ερωτήματα βιοηθικά, ουμανιστικά, ξεπερνούν πολλές φορές το μπόι μας. Είναι χαρακτηριστικό ότι ακόμα και το μέρος της κοινωνίας που αντιμετωπίζει θετικά τις ρυθμίσεις του νόμου, απαντά «ναι» στον γάμο, αλλά «όχι» στην τεκνοθεσία, αγνοώντας -και όχι άδικα- ότι γάμος ίσον αυτόματα και δικαιώματα τεκνοθεσίας. Ένδειξη της σύγχυσης που επικρατεί, μιας ατελέσφορη βίαιης χρονικά κοινωνικής διαβούλευσης για ένα θέμα που τροποποιεί τις συντεταγμένες μας. Την ίδια στιγμή που με μεγάλη ευκολία προσπερνάμε τη βούληση της κοινωνίας να ορίζει τα αξιακά, να ορίζει τα θέσμιά της.

Τι επιβάλλει τότε τη νομοθέτηση; Μήπως το ευρωπαϊκό δίκαιο. Μήπως η αρχή της ισότητας; Μήπως η προστασία των παιδιών; Μήπως, τελικά, πρέπει να εξελιχθεί ο συντηρητικός θεσμός του γάμου, ώστε να βρισκόμαστε στη σωστή πλευρά της ιστορίας και της Ευρώπης, όπως χαρακτηριστικά σχολιάζει ο Στέλιος Ράμφος; Κι αν πρέπει να μιμούμαστε αξιακά την Ευρώπη, προσωπικά υποστηρίζω την αξία και τη διαχρονία της πολιτισμικής μας ταυτότητας. Ενώ είμαι υπέρμαχη του ευρωπαϊκού κεκτημένου -δεν είμαι φαντάζομαι λιγότερο Ευρωπαία-, είναι πράγματι εντυπωσιακό ότι τόσο οι αποφάσεις του Ευρωπαϊκού Δικαστηρίου, όσο και η αδιαμφισβήτητη ορισμοί της Ευρωπαϊκής Συνθήκης Δικαιωμάτων του Ανθρώπου δεν επιβάλλουν τον γάμο μεταξύ ομοφύλων, αντιθέτως αφήνουν τα συμβαλλόμενα κράτη να ρυθμίσουν, με βάση τις αξίες, τα ήθη, τις παραδόσεις τους, τις εσωτερικές έννομες τάξεις.

Η νομολογία του Ευρωπαϊκού Δικαστηρίου, πολυπληθής –υπόθεση Parry κατά Ηνωμένου Βασιλείου, Βαλλιανάτου κατά Ελλάδας, Kopf κατά Αυστρίας- αποδέχεται την προστασία της οικογένειας με την παραδοσιακή έννοια, κατ’ αρχάς ως έναν βαρύνοντα και νόμιμο λόγο που θα δικαιολογούσε μια διαφορετική μεταχείριση, επικαλούμενο το άρθρο 12 της ΕΣΔΑ που κατοχυρώνει την παραδοσιακή έννοια του γάμου ως την ένωση μεταξύ ενός άνδρα και μιας γυναίκας. Πιο ρητά δηλαδή και πιο ξεκάθαρα η ΕΣΔΑ και από το ίδιο το Σύνταγμά μας, προστατεύει την οικογένεια, τη μητρότητα, την παιδική ηλικία, τον γάμο και το θέτει υπό την προστασία του κράτους.

Ακόμη πιο ξεκάθαρα στην υπόθεση Schalk and Kopf κατά Αυστρίας, το Ευρωπαϊκό Δικαστήριο υποστηρίζει: Ο γάμος έχει βαθιά ριζωμένη κοινωνική και πολιτιστική χροιά που μπορεί να διαφέρει σε μεγάλο βαθμό από τη μια κοινωνία στην άλλη και δεν πρέπει να βιαστεί να υποκαταστήσει τη δική του κρίση στη θέση των εθνικών αρχών, οι οποίες είναι σε καλύτερη θέση να αξιολογήσουν και να ανταποκριθούν στις ανάγκες της κοινωνίας. Μήπως επιβάλλεται, λοιπόν, για λόγους ισότητας;

Διευκρινίζω με σεβασμό ότι ψήφισα και θα ψηφίσω την άρση κάθε ανισότητας, κάθε αδικίας που αυτή η Κυβέρνηση έφερε και αφορά στη ΛΟΑΤΚΙ κοινότητα, καθώς η ελευθερία του σεξουαλικού προσανατολισμού είναι αδιαπραγμάτευτη. Η αρχή της ισότητας, όμως, η οποία αποκλείει χαριστικές ρυθμίσεις, επιβάλλει την ίδια μεταχείριση των ίδιων καταστάσεων, λέγοντας απλά ότι πολιτικά μεν είμαστε όλοι ίσοι, αλλά κατά τη φύση -εν προκειμένω, στο ζητούμενο- ανόμοιοι.

Το Ευρωπαϊκό Δικαστήριο κλιμακώνει και αυτονοήτως λέει: Η προστασία των συμφερόντων των παιδιών, είναι ο νόμιμος στόχος, το βέλτιστο συμφέρον του παιδιού.

Προσωπικά, η έννοια και η ευθύνη με καθηλώνει. Πώς θα προστατευτούν τα παιδιά του σήμερα και τα μελλοντικά; Προφανώς, δεν στρουθοκαμηλίζουμε. Υπάρχουν παιδιά στη χώρα μας που ζουν και αναπτύσσονται σε ομόφυλες οικογένειες και ναι, αυτά τα παιδιά πρέπει να απολαμβάνουν τα ίδια ακριβώς δικαιώματα με τα υπόλοιπα παιδιά σε θέματα καταγωγής, διατροφής, ασφαλιστικά, συνταξιοδοτικά, κληρονομικού δικαίου. Άρα, τυχόν κενά του συμφώνου συμβίωσης οφείλουμε να τα ρυθμίσουμε.

Όμως, η επίκληση στο συναίσθημα που επιχειρήθηκε, καθώς και ψευτοδιλήμματα του τύπου ετερόφυλοι γονείς ντε φάκτο ακατάλληλοι, ομόφυλοι γονείς ντε φάκτο υποδείγματα ή νομικά αβάσιμες θεωρίες περί δήθεν ντε φάκτο κατάληξης των παιδιών ομόφυλων οικογενειών στα ιδρύματα τη στιγμή που και σήμερα ο νομικός γονέας μπορεί να εξουσιοδοτήσει στα πάντα τον κοινωνικό γονέα, δεν προσφέρουν στην αλήθεια.

Συνάμα, γίνεται επίκληση σε έρευνες που δείχνουν ότι τα παιδιά που μεγαλώνουν με ομόφυλα ζευγάρια, δεν έχουν κανένα πρόβλημα στην ψυχική τους υγεία ούτε στον σεξουαλικό τους προσανατολισμό. Υπάρχουν, όμως, μόνο αυτές οι μελέτες ή υπάρχουν και αντικρουόμενες, όπως για παράδειγμα η μελέτη του Πανεπιστημίου του Τέξας; Κι αν ακόμα όλες οι έρευνες ήταν θετικές, κανείς δεν μπορεί να αμφισβητήσει ότι το εξεταζόμενο διάστημα είναι μικρό, στην πλειοψηφία τους τα δείγματα πληθυσμού είναι ευκολίας και ετερόκλητα και ότι δεν έχουν εξετάσει την ενήλικη ζωή αυτών των παιδιών που σύμφωνα με τους ψυχιάτρους, στην ενήλικη ζωή διαμορφώνεται ο σεξουαλικός προσανατολισμός.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτή)

Τα δεδομένα είναι περιορισμένα σε αριθμό, είπε η Πρόεδρος του Ινστιτούτου Υγείας του Παιδιού. Δεν έχουν υπάρξει αρκετές μελέτες με υψηλή τεκμηρίωση, είπε η γραμματέας της Παιδοψυχιατρικής Εταιρείας Ελλάδας. Άρα, προς τι η βιασύνη να ακυρώσουμε διαχρονικές πολιτισμικές μας συνήθειες; Προς τι το ρίσκο να μη διασφαλίσουμε με σιγουριά το βέλτιστο συμφέρον του παιδιού, του αδύναμου εν προκειμένω, αφού εμείς αποφασίζουμε γι’ αυτό; Άλλωστε, η προστασία των αδυνάτων δεν υπήρξε ανέκαθεν θεμελιώδες συστατικό του πολιτισμού;

Ποιος μπορεί, λοιπόν, συλλήβδην και αξιωματικά να στερεί από το παιδί τη ζωτική ανάγκη να έχει πατέρα και μητέρα, να του στερεί το σύμβολο, τον ρόλο τον ακατάληπτο δεσμό με τη μητέρα, όταν αυτό θα τεκνοθετείται από δύο άντρες. Μπορεί να το αγαπούν, να το λατρεύουν, να είναι πανάξιοι άνθρωποι, αλλά μάνα δεν θα είναι κανείς. Κάποιος θα προσποιείται, μάλιστα, τη μάνα σε αυτή τη συμβίωση. Τότε, η σύγχυση, η θολή εικόνα του παιδιού ως προς τα πρότυπα, με συγχωρείτε, αλλά δεν θα είναι αόρατη. Το παιδί, συνειδητά και ασυνείδητα, γνωρίζει ότι προήλθε από μια μάνα, ακόμα και αν την αποχωρίστηκε στο πρώτο κλάμα της γέννας. Το παιδί, συνειδητά και ασυνείδητα, γνωρίζει ότι προήλθε από έναν πατέρα, ακόμα κι αν δεν τον γνώρισε ποτέ. Δεν είναι τυχαίο άλλωστε ότι στην παγκόσμια βιβλιογραφία υπάρχει όρος για το the unmother child, το αμήτερο παιδί.

Ο ρόλος της μάνας είναι αναντικατάστατος, όχι εξαιτίας των καθηκόντων που επιτελεί, αλλά εξαιτίας της αγάπης που εκπορεύεται από ένα ρόλο αρχετυπικό. Είναι οι μάνες, οι αταξινόμητες ηρωίδες, πάνω στους ώμους των οποίων χτίζονται οι πολιτισμοί και οι θυσίες τους διαμορφώνουν το μέλλον.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Από ποιων την επιθυμία προέρχομαι, είναι εγγεγραμμένη στο ασυνείδητο των ανθρώπων υπαρξιακή αναζήτηση. Η οικογένεια, κυρίες και κύριοι συνάδελφοι, με όλα της τα προβλήματα, τις απογοητεύσεις, τις παθογένειες, συνενώνει επί χιλιετίες τα φυσικά πρόσωπα σε κοινωνία, με δεσμούς αίματος και πνεύματος.

Σήμερα η τεκνοθεσία, αύριο η παραγγελία. Διότι, μπορεί το νομοσχέδιο να αποκλείει σήμερα την παρένθετη μητέρα, αλλά είναι βέβαιο πως η εξίσωση των ομόφυλων στο γάμο, τους εξισώνει και στο δικαίωμα της ιατρικώς υποβοηθούμενης αναπαραγωγής. Είναι σχεδόν νομοτελειακό ότι θα το δώσει σε σχετική προσφυγή ο ευρωπαίος δικαστής.

**ΠΡΟΕΔΡΕΥΩΝ (Γεώργιος Γεωργαντάς):** Τελειώστε, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Τελειώνω σε ένα λεπτό. Σας ευχαριστώ.

Οι ίδιες οι συντάκτριες του νομοσχεδίου άλλωστε το υποστηρίζουν, ενώ ο υπό ψήφιση νόμος θα αναγνωρίζει παιδιά που με παρενθεσία πολιτογραφούνται από ομόφυλα ζευγάρια στο εξωτερικό. Θα είναι μια νέα κοινωνική μηχανή που εμπορευματοποιεί τη μητρότητα, εργαλειοποιεί το γυναικείο σώμα, αδιαφορεί για τους νόμους της φύσης και με απληστία διψά για μια εκδικητική δικαιοσύνη των δικαιωμάτων.

Εκεί, πού βρίσκεται το συμφέρον του παιδιού στα αλήθεια; Δεν έχει μόνο δικαιώματα το ομόφυλο ζευγάρι. Έχει και το παιδί, πρωτίστως το παιδί. Το Ευρωπαϊκό Δικαστήριο στην υπόθεση Frette κατά Γαλλίας λέει: Υιοθεσία σημαίνει παροχή οικογένειας σε παιδί.

**ΠΡΟΕΔΡΕΥΩΝ (Γεώργιος Γεωργαντάς):** Τελειώστε, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, όλοι μίλησαν έντεκα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν μιλήσαν έντεκα λεπτά. Θέλετε να κάνουμε ανταγωνισμό ποιος θα μιλήσει πάνω από δέκα λεπτά; Όσο είμαι εγώ εδώ, ένας μόνο μίλησε πάνω από δέκα λεπτά. Ωραία, τον συναγωνίζεστε.

**ΦΩΤΕΙΝΗ ΑΡΑΜΠΑΤΖΗ:** Μπορώ να έχω ένα λεπτό, κύριε Πρόεδρε, με την ανοχή σας;

Κλείνοντας, δύο λόγια για την υποχρέωση του Βουλευτή να αντιπροσωπεύει τον λαό και για την κατά συνείδηση ψήφο. Δεν αντιλαμβάνομαι γιατί το να εκφράζεις την κοινωνία που σε όρισε να την αντιπροσωπεύεις, ειδικά σε θέματα αξιακά και κοινωνικά, είναι παλαιοκομματισμός, ψηφοθηρία, αβουλία, ατολμία απέναντι στην Εκκλησία και τον λαό;

Προσωπικά, έχοντας ψηφίσει και υπερασπιστεί από την πρώτη στιγμή της εκλογής μου μέτρα δημοφιλή και δύσκολα, έχω αναμετρηθεί με το πολιτικό κόστος και ναι, δεν δείλιασα ποτέ, ακόμα και στα πολύ δύσκολα που πέρασε αυτή η παράταξη. Να είναι, λοιπόν, προσεκτικοί όσοι μαθημένοι στα εύκολα και στις δανικές νίκες, σπεύδουν να μας χαρακτηρίσουν λαϊκιστές, δειλούς και οπισθοδρομικούς. Δεν απολογείται η κατά συνείδηση ψήφος. Δεν ψηφίζουμε για την καλή μας διαγωγή. Ψηφίζουμε με τις αρχές και τις αξίες μας με την περί δικαίου αίσθηση.

Σας ευχαριστώ.

(Χειροκροτήματα)

**ΡΑΛΛΙΑ ΧΡΗΣΤΙΔΟΥ:** Αλήθεια!

**ΦΩΤΕΙΝΗ ΑΡΑΜΠΑΤΖΗ:** Είναι πολύ αλήθεια.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

Έχετε όλοι τη δυνατότητα να εκφραστείτε. Δεν χρειάζεται σχολιασμός και ιδίως από καθήμενων. Παρακαλώ, όποιος θέλει ανεβαίνει στο Βήμα και μιλάει. Δεν στερήσαμε σε κανέναν τον λόγο.

Τον λόγο έχει η κ. Ασημακοπούλου από την Ελληνική Λύση.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, φτάσαμε σήμερα να συζητάμε για τη δυνατότητα σύναψης γάμου και σε πρόσωπα του ιδίου φύλου, η οποία προφανώς και δεν ανταποκρίνεται σε κάποια ρυθμιστική ανάγκη, αλλά με αυτή –δήθεν- διασφαλίζεται, όπως λέτε, η αρχή της ισότητας.

Σύμφωνα με την καθηγήτρια Αστικού Δικαίου κ. Παντελίδου, όπως θα καταθέσουμε στα Πρακτικά, κατά τον Άρειο Πάγο για το στοιχείο της διαφοράς φύλου θα ληφθεί υπ’ όψιν ο αξεπέραστος ορισμός του Μοδεστίνου, σύμφωνα με τον οποίο ο γάμος είναι η συνάφεια του άνδρα και της γυναίκας με σκοπό την κοινή πορεία και το μοίρασμα όλου του βίου. Συγχρόνως δε, η κοινωνία του θείου και ανθρώπινου δικαίου, όπου η διαφορά φύλου αναφέρεται ως στοιχείο της υπόστασης του γάμου.

Αυτό δεν αντίκειται στην αρχή της ισότητας και της ελεύθερης ανάπτυξης της προσωπικότητας που κατοχυρώνονται από το Σύνταγμα, διότι η αρχή της ισότητας, η οποία αποκλείει χαριστικές ρυθμίσεις ή την αδικαιολόγητη εξομοίωση ανόμοιων καταστάσεων, επιβάλλει την ομοιόμορφη μεταχείριση των προσώπων τα οποία βρίσκονται κάτω από τις ίδιες και όχι διαφορετικές συνθήκες. Δηλαδή, η μη αναγνώριση του γάμου μεταξύ προσώπων του ιδίου φύλου είναι δικαιολογημένη, διότι βρίσκονται κάτω από διαφορετικές συνθήκες.

Ο θεσμός του γάμου είναι βαθιά ριζωμένος και συνδεδεμένος με την ελληνορθόδοξη παράδοση, την κοινωνική ζωή, αλλά και την ηθική οντότητα του Έλληνα. Ο θεσμός της ελληνικής οικογένειας αποτελεί τον στυλοβάτη της κοινωνίας μας. Μέσα στην οικογένεια γεννώνται, αναπτύσσονται και δοκιμάζονται τα υψηλά αισθήματα της αφοσίωσης, της αυτοθυσίας και της αυταπάρνησης, της αγάπης και της αλληλεγγύης, χωρίς τα οποία δεν παράγεται ο κοινωνικός βίος των ανθρώπων. Οι αρχές, οι αξίες μας, ό,τι μας καθορίζει ως Έλληνες εκπορεύεται και μεταφέρεται μέσα από αυτήν, αφού αποτελεί το ενεργό κύτταρο διατήρησης των ηθικών και κοινωνικών αξιών του ελληνικού έθνους, αλλά περαιτέρω και της δημογραφικής και πολιτισμικής επιβίωσής του μέσα από τη συμβολή της οικογένειας στη γέννηση και στην ομαλή ανάπτυξη των παιδιών.

Αναντίρρητα το διαχρονικό ελληνικό μεγαλείο οφείλεται σε μεγάλο βαθμό στον θεσμό της ελληνικής οικογένειας. Οι ανωτέρω δύο θεσμοί αποτελούν το θεμέλιο μιας κοινωνίας και του πολιτισμού της και εν ονόματι της δήθεν προόδου δέχονται σφοδρή επίθεση, με αποκορύφωμα τη σημερινή συζήτηση.

Κατά την ελληνική νομολογία και επιστήμη, ως γάμος νοείται η νομική ένωση και συμβίωση ζευγαριού, δηλαδή η σύσταση οικογένειας μεταξύ ενός άνδρα και μιας γυναίκας. Σύμφωνα δε με την ελληνική θεωρία, ο γάμος αποτελεί θεσμό τόσο με τη νομική έννοια του θεσμού, αλλά και με την έννοια της ελεύθερης υπαγωγής δύο ετερόφυλων προσώπων σε μία ένωση-κοινωνία βίου, η οποία ρυθμίζεται από κανόνες αναγκαστικού δικαίου και παράγει ως αποτελέσματα έννομες σχέσεις.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σύμφωνα με το άρθρο 21 παράγραφος 1 του Συντάγματος, η οικογένεια ως θεμέλιο της συντήρησης και προαγωγής του έθνους, καθώς και ο γάμος, η μητρότητα και η παιδική ηλικία τελούν υπό την προστασία του κράτους. Είναι προφανές ότι το άρθρο εννοεί την οικογένεια μέσα από τους ρόλους άνδρα και γυναίκας, όπως τους διαμόρφωσε από αιώνων η κοινωνική παράδοση του χριστιανικού γάμου. Δεν αναγνωρίζεται δηλαδή, απλώς το δικαίωμα σύναψης γάμου, για την εγκυρότητα του οποίου απαιτείται άνδρας και γυναίκα και περαιτέρω το δικαίωμα ιδρύσεως οικογένειας, αλλά τα δικαιώματα αυτά, τα οποία θεωρεί δεδομένα, τα θέτει υπό την προστασία του κράτους.

Στο πιθανό ερώτημα γιατί αυτά τίθενται υπό την προστασία του κράτους, την απάντηση τη δίνει η ίδια η διάταξη: Διότι αποτελούν θεμέλιο της συντήρησης και προαγωγής του έθνους. Αναφέρεται ρητώς η οικογένεια, αλλά και ο γάμος, από τον οποίο δημιουργείται μετέπειτα η οικογένεια.

Μπορεί αυτό το νομοσχέδιο που μας φέρατε να αποτελέσει θεμέλιο συντήρησης και προαγωγής του έθνους; Δεν μπορεί. Όταν μιλάμε για οικογένεια, βασική προϋπόθεση είναι η ύπαρξη παιδιών, κάτι δηλαδή που εξαρχής είναι ανέφικτο για τα ομοφυλόφιλα ζευγάρια. Οικογένεια σημαίνει μητέρα και πατέρας. Οι κοινωνικά συμβατικοί σκοποί του θεσμού της οικογένειας συνοψίζονται στην εξασφάλιση της συνέχειας της κοινωνίας και στη μεταβίβαση από τη μία γενιά στην άλλη του πολιτισμού. Μέσω των λειτουργιών της η οικογένεια προωθεί σημαντικούς για το άτομο και το σύνολο στόχους, ώστε ο θεσμός αυτός να εμφανίζεται σε όλες τις κοινωνίες και σε όλες τις εποχές. Αγωνίζεται για να παραμείνει συμπαγής, παρά τις κοινωνικές αλλαγές και τα νέα ήθη, ίσως διότι η βάση της είναι τόσο ισχυρή, ίσως γιατί στηρίζεται πάνω σε αξίες και παραδόσεις που είναι βαθιά ριζωμένες μέσα μας.

Τη στιγμή που γειτονικές χώρες όπως η Κύπρος, η Ιταλία, η Ρουμανία, η Πολωνία κ.λπ. δεν έχουν νομιμοποιήσει τον γάμο μεταξύ ομοφυλοφίλων, εσείς βιάζεστε να νομοθετήσετε κάτι το οποίο είναι αντίθετο και εντελώς ξένο στην πολιτισμική, κοινωνική και θρησκευτική παράδοση της χώρας μας.

Η ελληνική οικογένεια στη χώρα μας είναι πολύ δεμένη και έχει σπουδαία σημασία και μεγάλη αναγνώριση από το ευρύτερο κοινωνικό σύνολο. Βασικοί πυρήνες σε κάθε ζευγάρι είναι ο πατέρας και η μητέρα με τα παιδιά που έρχονται και οι παππούδες και οι γιαγιάδες που βρίσκονται κοντά στην οικογένεια, τη βοηθούν και τη στηρίζουν όπως και όσο μπορούν.

Η οικογένεια είναι μια λέξη - θεσμός ακατάλυτος ανά τους αιώνες, γι’ αυτό δεν πρέπει να χρησιμοποιείται με ελαφρότητα, ούτε να επαναπροσδιορίζεται σύμφωνα προς οποιαδήποτε ιδιοτροπία ηθικής ή κοινωνικής προσαρμογής. Είναι η βάση της συντήρησης και της προαγωγής του έθνους, αλλά και θεμέλιο της ψυχής των Ελλήνων.

Εσείς αντί να διατηρήσετε τα θεμέλια της ελληνικής οικογένειας, επιχειρείτε τη διάλυσή τους. Είναι γνωστό ότι τα σάπια θεμέλια έχουν ολέθριες συνέπειες για ένα οικοδόμημα. Αντί να προσπαθήσετε να διατηρήσετε ακέραια τη δομή και τη συνοχή της παραδοσιακής ελληνικής οικογένειας, επιχειρείτε το ακριβώς αντίθετο. Αντί να χαράξετε τις προδιαγραφές εκείνες με τις οποίες θα μπορεί να υπάρξει και σήμερα και αύριο, έτσι ώστε να βγει αλώβητη από τις προκλήσεις που αντιμετωπίζει εξαιτίας των πολιτικών σας, επιχειρείτε να τη διαλύσετε. Σε αυτό, όμως, θα μας βρείτε δυναμικά και ξεκάθαρα απέναντι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό η Βουλευτής κυρία Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου.

Ακολουθούν ο κ. Καλαφάτης και η κ. Μανωλάκου.

Ορίστε, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε μια συζήτηση όπως η αποψινή, μια συζήτηση που αφορά δικαιώματα, που αφορά ένα θέμα για το οποίο υπάρχουν πολλές απόψεις, είναι ανάγκη να επικρατήσουν δύο στοιχεία: Πρώτον, ήπιος λόγος, με επιχειρήματα, χωρίς ακρότητες και αφορισμούς. Και δεύτερον -άμεσα συναρτημένο με το πρώτο- σεβασμός στην άλλη άποψη. Και αυτό το τόνισε από την πρώτη στιγμή ο Πρωθυπουργός Κυριάκος Μητσοτάκης.

Κυρίες και κύριοι συνάδελφοι, ξέρουμε όλοι ότι ο πολιτικός γάμος -το τονίζω, ο πολιτικός γάμος- είναι ένα νομικό συμβόλαιο μεταξύ δύο ανθρώπων που αποφασίζουν να ενώσουν τις ζωές τους, ένα συμβόλαιο που παράγει δικαιώματα και υποχρεώσεις για τον καθένα από αυτούς. Με το νομοσχέδιο που συζητάμε επεκτείνεται η δυνατότητα αυτή, η δυνατότητα πολιτικού γάμου, η δυνατότητα για ένα νομικό συμβόλαιο δικαιωμάτων και υποχρεώσεων σε κάθε ζευγάρι. Δίνει λύσεις σε προβλήματα που απασχολούν λίγους, δεν αφαιρεί όμως κανένα δικαίωμα από κανέναν άλλο. Δεν επιβαρύνει κανέναν. Κάνει αυτό που έχουν κάνει τριάντα έξι χώρες του κόσμου, οι είκοσι στην Ευρώπη. Συγκλίνει έτσι η Ελλάδα με την Ευρώπη στον δρόμο της ανάπτυξης, της προόδου και των δικαιωμάτων για όλους τους πολίτες, χωρίς εξαιρέσεις και αποκλεισμούς. Και αυτό συνάδει με τις αρχές και τις αξίες της φιλελεύθερης παράταξης της Νέας Δημοκρατίας, το κόμμα της ελευθερίας, της ισότητας, της δικαιοσύνης, της ευθύνης και της αλληλεγγύης. Το κόμμα που είναι ξεκάθαρα προσανατολισμένο στις αξίες της Δύσης, όπως διακήρυξε ο ιδρυτής μας Κωνσταντίνος Καραμανλής.

Κυρίες και κύριοι συνάδελφοι, η Κυβέρνηση αυτή, συνεπής σε όλα όσα είχε δεσμευθεί, συνεχίζει τις μεταρρυθμίσεις στην οικονομία, το κράτος, τη δικαιοσύνη, την εκπαίδευση, την υγεία. Προχωρά ταυτόχρονα και σε αυτή τη μεταρρύθμιση που αφορά τα ανθρώπινα δικαιώματα. Και βέβαια -όπως τόνισε ο Πρωθυπουργός Κυριάκος Μητσοτάκης- δίνει έμφαση στη «στήριξη της ελληνικής οικογένειας που αποτελεί απόλυτη και αδιαπραγμάτευτη προτεραιότητα». Στην κατεύθυνση αυτή έχει ήδη πάρει σημαντικά μέτρα και συνεχίζει με δόρυ αιχμής το νέο Υπουργείο Κοινωνικής Συνοχής και Οικογένειας που έχει θεσπίσει.

Είναι σημαντικό να τονιστεί πως με την παρούσα κυβερνητική νομοθετική πρωτοβουλία. Πρώτον, επιδιώκεται να επιλυθεί ένα πρόβλημα που υπάρχει και θα υπάρχει στην κοινωνία. Δεύτερον, αποκλείεται η μετατροπή των γυναικών σε μηχανή παραγωγής παιδιών κατά παραγγελία εφόσον δεν υπάρχει καμμία παρέμβαση στο καθεστώς της υποβοηθούμενης αναπαραγωγής. Τρίτον, δεν υιοθετούνται επ’ ουδενί οι έννοιες «Γονέας 1» και «Γονέας 2».

Κυρίες και κύριοι συνάδελφοι, μετά από μια μακρά συζήτηση σε πολλά επίπεδα γίνεται καθαρό πιστεύω ότι η Κυβέρνηση δεν προχωρά σε τίποτε διαφορετικό από ό,τι έχουν αναγνωρίσει ως πολιτικό αστικό δικαίωμα οι περισσότερες ευρωπαϊκές χώρες. Δίχως να παίρνει κάτι από κάποιον για να το δώσει σε κάποιον άλλον, γίνεται μια σημαντική κίνηση ως προς τα δικαιώματα μιας πολύ μικρής μερίδας συμπολιτών μας. Ο Πρωθυπουργός έχει αποδείξει στην πράξη πως τολμά να λαμβάνει δύσκολες αποφάσεις όταν θεωρεί πως αυτές προστατεύουν το δημόσιο συμφέρον και προάγουν το κράτος δικαίου, υπηρετούν την ευημερία, την ισότητα και την ελευθερία των πολιτών. Μέσα σε αυτό το πλαίσιο εισάγεται από την Κυβέρνηση και το υπό συζήτηση νομοσχέδιο. Ένα νομοσχέδιο που έρχεται να προστεθεί στη συνολικά ασκούμενη κυβερνητική πολιτική με σταθερό προσανατολισμό την σύγκλιση με την Ευρώπη σε όλους τους τομείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε για τον χρόνο. Πολύ σημαντικό.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Εξαρχής τοποθετηθήκαμε με ειλικρίνεια οι Βουλευτές του ΚΚΕ ότι το σχέδιο νόμου που μας κουνάτε σαν δείγμα προοδευτισμού, δεν αφορά την κοινωνική αναγνώριση των ομόφυλων ζευγαριών να διαλέγουν μια μορφή συμβίωσης και έτσι να ρυθμίζονται κάποιες μεταξύ τους προσωπικές, οικονομικές, κοινωνικές και άλλες σχέσεις. Ούτε αφορά στην ανάγκη να σπάσει η κοινωνική προκατάληψη σε βάρος τους που μπορεί να δυσκολεύει την επιλογή τους στη συμβίωση ή να έχουν δυσκολίες να βρουν σπίτι ή να προσληφθούν σε δουλειά και ούτω καθεξής. Αντίθετα διευκόλυνε ομοφοβικά σύνδρομα και ρατσισμό που εμείς τα καταδικάζουμε.

Το νομοσχέδιο, λοιπόν, θεσμοθετεί πολιτικό γάμο για ομόφυλα ζευγάρια προκειμένου να τους αναγνωριστεί η κοινή γονική ευθύνη, τεκνοποίηση ή τεκνοθεσία που δεν καλύπτονται σήμερα με το σύμφωνο συμβίωσης. Συνεπώς, πολιτικός γάμος και γονική ευθύνη πάνε αγκαλιά. Και μην υποκρίνεστε, κύριοι της Κυβέρνησης, λέγοντας ότι το νομοσχέδιο δεν αναφέρει πουθενά τεκνοποίηση ή τεκνοθεσία. Κοροϊδεύετε, όπως κοροϊδέψατε και τους αγρότες. Επίσης, μόνο το 18% των χωρών παγκοσμίως το αναγνωρίζουν.

Η κοινή γονική ευθύνη ομόφυλων ζευγαριών μπορεί να προκύψει κυρίως με την ιατρικώς υποβοηθούμενη αναπαραγωγή. Είναι η εξέλιξη της επιστήμης για τα υπογόνιμα ζευγάρια. Ωστόσο έχει φέρει με τραγικό τρόπο στο προσκήνιο το απόστημα που δημιουργεί η εμπορευματοποίηση της αναπαραγωγικής διαδικασίας και τις σοβαρές παρενέργειες που προκαλεί η αξιοποίηση των επιστημονικών κατακτήσεων με κριτήριο το κέρδος, παράνομο αλλά και νόμιμο. Τραγικό παράδειγμα στα Χανιά, που μέσα από την ιστοσελίδα ισχυρίζεται ότι η συγκεκριμένη ιδιωτική κλινική «πραγματοποιεί το όνειρό σας για απόκτηση παιδιού εδώ και είκοσι πέντε χρόνια». Η πραγματικότητα, όμως, αποδείχθηκε πολύ διαφορετική. Γυναίκες έπεσαν θύματα στυγνής εκμετάλλευσης καθώς αναγκάστηκαν να κυοφορήσουν και να γεννήσουν σε συνθήκες εργασιακής εκμετάλλευσης και ομηρίας έναντι αμοιβής μερικών χιλιάδων ευρώ. Ζευγάρια που επιθυμούσαν ένα παιδί οδηγήθηκαν να πληρώσουν αδρά όχι μόνο για τις ιατρικές διαδικασίες αλλά και για τις υποστηρικτικές ενέργειες της δημιουργίας πλαστών δικαιολογητικών και δικαστικών αποφάσεων, της παραποίησης εγγράφων, της κατάρτισης εικονικών συμφωνιών συμβίωσης, ακόμα και της εξεύρεσης εικονικών συζύγων επί πληρωμή. Τελικά, να πως η δωρεά ωαρίων και η παρένθετη μητρότητα μετατρέπονται από πράξη αλτρουισμού σε οικονομική συναλλαγή.

Μπορείς, λοιπόν, να κλείσεις τα μάτια απέναντι στη μετατροπή του ίδιου του παιδιού σε εμπόρευμα που παραγγέλνεται και αγοράζεται; Συνεπώς, εμπορευματοποιείται η διαδικασία της τεκνοθεσίας και της τεκνοποίησης με τη μορφή εμπορευματοποίησης του γυναικείου σώματος και εκμετάλλευσης της γυναίκας αλλά και του εμπορίου ωαρίων. Θύματα κυρίως ευάλωτες γυναίκες, μετανάστριες, γυναίκες που ζουν σε συνθήκες φτώχειας και κοινωνικού αποκλεισμού. Μέχρι και αγγελίες για παρένθετες γυναίκες ή για δότριες ωαρίων κυκλοφορούν στο διαδίκτυο.

Ωστόσο το παιδί έχει το δικαίωμα να βιώσει το ανθρώπινο χαρακτηριστικό της αμφίπλευρης σχέσης μητρότητας-πατρότητας. Οι νόμοι που θεσπίζονται πρέπει να υποβοηθούν αυτό το δικαίωμα και όχι να το ανατρέπουν. Κι εσείς το ανατρέπετε. Και μη λέτε ότι ενδιαφέρεστε για την προστασία του παιδιού. Ξεχάσατε την εκπαιδευτικό στη Σαντορίνη που έπαιρνε μαζί στο σχολείο το αγοράκι της είκοσι μηνών γιατί το κράτος δεν της εξασφάλιζε βρεφονηπιακό σταθμό δωρεάν και ο μισθός μόλις έφτανε το ενοίκιο; Γι’ αυτό είναι προκλητικές οι αναφορές της Κυβέρνησης ότι προωθεί με αυτό το νομοσχέδιο την εμπέδωση της ισότητας και τη δημιουργία μιας κοινωνίας χωρίς διακρίσεις. Οι ανισότητες όχι απλά ζουν και βασιλεύουν αλλά θεριεύουν στη βάση της βάρβαρης ταξικής πολιτικής που εμπορευματοποιεί και ιδιωτικοποιεί κάθε λαϊκή ανάγκη. Ουσιαστικά, η Κυβέρνηση διασφαλίζει το δικαίωμα πλούσιων ζευγαριών να αποκτήσουν παιδιά, δηλαδή, ζευγάρια με οικονομική δυνατότητα να προσφύγουν στην εμπορική παρένθετη μητρότητα ή να προχωρήσουν σε ιδιωτικές υιοθεσίες παιδιών από Ελλάδα και εξωτερικό.

Την ίδια στιγμή, όμως, τα νέα ζευγάρια ζουν στην ανασφάλεια του χαμηλού εισοδήματος, της έλλειψης στέγης, της ακρίβειας, δυσκολεύονται να κάνουν οικογένεια ή να καλύψουν στοιχειώδεις ανάγκες του παιδιού από την αντιλαϊκή πολιτική της Κυβέρνησης, όπως και των προηγούμενων Κυβερνήσεων ΣΥΡΙΖΑ και ΠΑΣΟΚ. Μάλιστα τις τελευταίες δεκαετίες στο όνομα της ισότητας βλέπουμε να αφαιρούνται ιστορικές κατακτήσεις, όπως η τάση εξίσωσης ορίων συνταξιοδότησης ανδρών, γυναικών γιατί έτσι επιτάσσουν τα κέρδη του κεφαλαίου.

Τα ίσα δικαιώματα αξιοποιούνται, λοιπόν, σήμερα ως παρωπίδες για να κρύψουν τη γιγάντωση των κερδών του κεφαλαίου από την εμπορευματοποίηση του γυναικείου σώματος, της ανθρώπινης αναπαραγωγής αλλά και το επικερδές εμπόριο παιδιών. Στο όνομα πάλι αυτής της ισότητας γκρεμίζονται κοινωνικές κατακτήσεις για να προωθηθεί ο ανορθολογισμός που οδηγεί στην αποσύνδεση του ανθρώπου από κάθε αντικειμενικό προσδιορισμό, φύλο, τάξη κ.λπ., διευκολύνοντας τη χειραγώγησή του στο πλαίσιο του συστήματος.

Δεν είναι κρυφό ότι υπάρχει σχετικό μνημόνιο της αμερικανικής κυβέρνησης με υπογραφή Μπάιντεν για την προώθηση σε όλες τις χώρες του κόσμου της ατζέντας των ΛΟΑΤΚΙ, συμπεριλαμβανομένου του γάμου και της τεκνοθεσίας. Και το ΝΑΤΟ, όμως, που ευθύνεται για δεκάδες εγκλήματα στην ανθρωπότητα υπερηφανεύεται πως το 2002 πρώτο αναγνώρισε το γάμο των ομόφυλων ζευγαριών. Από πού κι ως πού αυτός ο ιμπεριαλιστικός οργανισμός δείχνει τέτοιο ενδιαφέρον. Δεν σας προβληματίζει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Τελειώνω. Αποδεικνύεται, λοιπόν, ότι στην κοινωνία της ταξικής εκμετάλλευσης και των ταξικών διαχωρισμών η ισότητα στο νόμο διαιωνίζει την ανισοτιμία στην πραγματική ζωή. Καμμιά αυταπάτη, λοιπόν και ειδικά γι’ αυτούς που βάζουν πλάτη ψευτοπροοδευτισμό της ταξικής εκμετάλλευσης. Να, γιατί καταψηφίζουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Παπαδάκη Παράσχο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Για να ευθυμήσουμε και λίγο το χειρότερο απ’ όλα δεν το άκουσα, δεν εντοπίστηκε. Και είναι το εξής. Εάν ο γιος μου γνωρίσει μία γυναίκα η οποία προέρχεται από μία οικογένεια από ομοφυλόφιλες γυναίκες, κύριε Υπουργέ, θα έχει δύο πεθερές κι εγώ δύο συμπεθέρες. Αυτά έτσι λίγο να το χαλαρώσουμε, γιατί άμα το πάρουμε στα σοβαρά, που είναι πάρα πολύ σοβαρό, πρέπει να πηδήξουμε από την ταράτσα.

Ο Αρχιεπίσκοπος Χριστόδουλος σε μια ομιλία του τον Ιούνιο του 2000 είχε προβλέψει όλα αυτά τα οποία συζητάμε σήμερα. Τι είχε πει; Γι’ αυτό λέω ότι είναι πολύ πιο σοβαρό το ζήτημα και δεν είναι μόνο θέμα αντισυνταγματικότητας ή ότι είναι κόντρα στη θρησκεία μας. Είχε αναφέρει ότι θέλουν να μας κάνουν μία μάζα ανθρώπων, να ζούμε σε έναν χώρο, χωρίς συνείδηση, χωρίς ιδανικά, χωρίς αρχές, χωρίς αξίες, σαν τα πρόβατα. Μόνο και μόνο για να υπάρχουμε ανάμεσά τους, να πληρώνουμε τους φόρους και να υποταχθούμε σε μια παγκόσμια τάξη πραγμάτων που υιοθετεί και υπηρετεί ο Κυριάκος Μητσοτάκης και η Κυβέρνηση της Νέας Δημοκρατίας και όποιος ψηφίζει αυτό το νομοσχέδιο. Θέλουν να υποδουλώσουν και να καταπνίξουν ό,τι είναι ανάχωμα στα σχέδια και σενάριά τους. Δεν θέλουν ούτε συνείδηση, ούτε αρχές, ούτε αξία, ούτε οικογένεια, τίποτα.

Η Νέα Δημοκρατία νομιμοποίησε το παράνομο. Νομιμοποίησε τους λαθρομετανάστες. Τώρα έρχεται να κάνει φυσιολογικό το αφύσικο, να καταργήσει τις ιερές φιγούρες του πατέρα και της μητέρας. Και το οξύμωρο ξέρετε ποιο είναι; Και το λέω κυρίως στη Νέα Δημοκρατία. Ο Κυριάκος Μητσοτάκης όταν ήταν αντιπολίτευση και Αρχηγός της Νέας Δημοκρατίας το 2018 καταψήφισε το άρθρο 8 του ν.4538/2018 όπου επιτρέπεται στα ομόφυλα ζευγάρια η αναδοχή ανηλίκου. Που θέλουν και τεκνοθεσία. Πόσες αιτήσεις για αναδοχή ανηλίκων έγιναν από το 2018 και τι άλλαξε στον Κυριάκο Μητσοτάκη μετά από πέντε χρόνια που ήρθε στην κυβέρνηση. Γιατί τότε καταψήφισε ο ίδιος την αναδοχή ανηλίκου και σήμερα φέρνει την τεκνοθεσία. Αυτά όλα σκεφτείτε και απευθύνομαι στον ελληνικό λαό. Αναλογιστείτε το τι γραμμάτια εξαργυρώνουν.

Το τι είναι παράνομο και τι είναι νόμιμο το αποφασίζουμε εμείς, η Βουλή. Είναι ένα αυθαίρετο και σήμερα το νομιμοποιούμε. Νομιμοποιούμε, αποποινικοποιούμε τα ναρκωτικά. Αποποινικοποιούμε, γιατί τρελαθήκαμε, την ανθρωποκτονία. Όμως, το τι είναι φυσικό και τι είναι αφύσικο δεν ορίζεται από κανέναν ανθρώπινο παράγοντα και με κανένα νομοσχέδιο.

Νομικά, ένα-ένα, όσο μπορώ στο χρονικό διάστημα που μου δίνεται, αποδομώντας τα επιχειρήματα τα οποία δεν μπορούν να πείσουν ούτε παιδί στο νηπιαγωγείο. Πρώτον, νομικά το υπό κρίση νομοσχέδιο, το είπαν όλοι, είναι αντισυνταγματικό. Το λέει ο κ. Βορίδης, Βουλευτής Επικρατείας της Νέας Δημοκρατίας. Παραβιάζει το άρθρο 21 του Συντάγματος που λέει -δεν το διαβάζω όλο- ότι προστατεύει τη μητρότητα. Με αυτό το νομοσχέδιο δεν υπάρχει μητρότητα και την πετάτε στο καλάθι των αχρήστων. Πρώτον.

Δεύτερον, παραβιάζει το άρθρο 1 παράγραφος 3 του Συντάγματος όπου λέει ότι όλες οι εξουσίες πηγάζουν από το λαό και ασκούνται υπέρ αυτού και του έθνους. Δεν ψηφίζουμε εδώ μέσα το τι θέλουμε εμείς. Ψηφίζουμε αυτό το οποίο είναι προς το συμφέρον του έθνους, της Ελλάδος και φυσικά όχι κάτι που είναι κόντρα σε αυτό.

Άρθρο 52, η ελεύθερη και ανόθευτη εκδήλωση της λαϊκής θέλησης ως έκφραση της λαϊκής κυριαρχίας τελεί υπό την εγγύηση όλων των λειτουργών της πολιτείας.

Και φυσικά η Διεθνής Συνθήκη του Στρασβούργου για τις υιοθεσίες που κι εκεί αναφέρει πατήρ και μήτηρ. Δεν υπάρχει διεθνής συνθήκη, ευρωπαϊκή συνθήκη ή οτιδήποτε άλλο που να λέει Κίτσος με Τάκη και Νικολέτα με Μαρία. Αυτά δεν υφίσταται. Ξεχάστε τα. Άρα, πάνε περίπατο τα νομικά σας επιχειρήματα επί αυτού του νομοσχεδίου.

Και φυσικά παραβιάζονται τα άρθρα 1 και 52 του Συντάγματος που προανέφερα, διότι όταν θέτεις σε διαβούλευση ένα νομοσχέδιο έχει χίλια διακόσια σχολεία και τα χίλια εκατόν ενενήντα εννιά είναι αρνητικά, όταν δεν περνάει ομόφωνα από το Υπουργικό Συμβούλιο, όταν κάνετε μασάζ για να χαλαρώσετε τους Βουλευτές σας για να ψηφίσουν το νομοσχέδιο αυτό, τότε σίγουρα παραβιάζεις τη λαϊκή κυριαρχία. Και το ξαναλέω, εδώ μέσα εκπροσωπούμε κάποιους ανθρώπους που μας ψήφισαν. Κάντε μια βόλτα αυτοί που θα το ψηφίσετε να δείτε τι λένε οι ψηφοφόροι σας, που όταν είναι να σας ψηφίσουν τρέχετε από καφενείο σε καφενείο, λαϊκή σε λαϊκή για να πάρετε την ψήφο και μόλις έρχεστε εδώ μέσα αλλάζουμε, πάμε στην κομματική πειθαρχία. Δεν εκπροσωπείτε τον εαυτό σας, κύριοι.

Το επιχείρημα του Μητσοτάκη που βγήκε στην ΕΡΤ ότι θέλει να προστατεύσει τα παιδιά σε περίπτωση θανάτου του ενός γονέα που υιοθέτησε το παιδί διότι δεν έχει συγγενή σχέση ο σύντροφος ομοφυλόφιλος, είναι κι αυτό ψέματα. Ή το νομικό του επιτελείο είναι για να φεύγει ή λέει ψέματα. Διότι υπάρχει το άρθρο 1592 του Αστικού Κώδικα, ορισμός επιτρόπου, που προστατεύει αυτά τα παιδιά. Δεν πάνε στο ίδρυμα, όπως έβγαινε και ψευδώς έλεγε στην ΕΡΤ. Μπορεί ο υιοθετών γονέας ομοφυλόφιλος να αφήσει με διαθήκη το ποιος θα ασκήσει τη γονική μέριμνα μετά θάνατον. Και ακόμα ακόμα μπορεί και ο εν ζωή ομοφυλόφιλος να υιοθετήσει αν δεχτεί το ανήλικο. Πάει κι αυτό το επιχείρημα. Το ίδιο συμβαίνει φυσικά και στους ετεροφυλόφιλους. Γιατί η εκούσια αναγνώριση αναγνωρίζεται στα φυσικά τέκνα όχι στα θετά. Το ίδιο συμβαίνει και στους ετερόφυλους.

Ένα άλλο επιχείρημα το οποίο μας λένε είναι ότι γίνεται σε άλλες χώρες. Γίνεται σε τριάντα έξι χώρες. Διακόσιες χώρες έχει ο κόσμος. Άρα, μιλάμε για το 17%. Σε άλλες χώρες, στην Αμερική επιτρέπεται και η ποινή του θανάτου. Να την νομοθετήσουμε; Σε άλλες χώρες όπως στην Ολλανδία επιτρέπονται τα ναρκωτικά. Να τα νομοθετήσουμε; Στη Φινλανδία δεν απαγορεύεται ρητώς η κτηνοβασία. Να το νομοθετήσουμε; Είναι επιχείρημα αυτό;

Γιατί δεν νομοθετείτε κάτι θετικό; Γιατί δεν παίρνετε τους μισθούς της Φινλανδίας, της Σουηδίας, της Νορβηγίας να τους φέρετε στην Ελλάδα; Γιατί δεν νομοθετείτε και δεν υιοθετείτε το δημόσιο σύστημα υγείας της Γερμανίας και της Αμερικής και πρέπει να παίρνουμε ό,τι αρνητικό και σκουπίδι υπάρχει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ δεν μιλάμε, κύριοι, για δικαίωμα. Εδώ μιλάμε για φύση. Μπορεί κάποιοι να διεκδικούν το δικαίωμα να φυτεύουν δέντρα με τη ρίζα προς τα πάνω και όχι προς τα κάτω στο χώμα. Μπορεί κάποιος να διεκδικεί το δικαίωμα να έχει δύο κεφάλια και δέκα χέρια και κάποιος να διεκδικεί το δικαίωμα να αυτοπροσδιορίζεται γάτα, σκύλος ή οτιδήποτε άλλο. Τι σημαίνει αυτό; Θα έρθει το κράτος και θα πει αφού διεκδικείς αυτό το δικαίωμα εγώ θα στο αναγνωρίσω; Αυτοί ακόμα οι άνθρωποι οι ομόφυλοι που διεκδικούν την τεκνοθεσία έχουν γεννηθεί και έχουν αναπαραχθεί, το θέλουν δεν το θέλουν, με τη συνεύρεση ανδρός και γυναικός, όπως και τα παιδιά που θέλουν να τεκνοθετήσουν. Δεν αλλάζει αυτό, κυρίες και κύριοι συνάδελφοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Τελειώνω.

Δεν μπορείς με έναν νόμο να καταργήσεις το μητρικό φίλτρο, το μητρικό χάδι, το μητρικό ένστικτο, τη στιβαρότητα του πατέρα, την ασφάλεια που προσφέρει ο πατέρας και το πρότυπο του πατέρα. Φανταστείτε τα ψυχολογικά προβλήματα αυτών των παιδιών, το bullying που θα ζήσουν όταν πηγαίνει να παίρνει τον έλεγχο το σχολείο ο Κίτσος με τον Μήτσο και θα βλέπει το παιδί μου, γιατί το δικό μου το παιδάκι θα έχει ψυχολογικό πρόβλημα, όταν θα έρθει το σχολείο και θα μου πει: Γιατί μπαμπά ο Μάριος έχει δύο μπαμπάδες; Ποιος το γέννησε; Τι θα του πω εγώ αυτού του παιδιού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** Και τελειώνοντας, κλείνω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, σας παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Κλείνω, κύριε Πρόεδρε, τριάντα δεύτερα πραγματικά. Κλείνω, θέλοντας να απευθύνω ένα μήνυμα στους Έλληνες πολίτες. Μη γίνετε μάζα, Έλληνες, μη γίνετε νούμερα χωρίς συνείδηση. Μείνετε σταθεροί στα ιδανικά της πατρίδας. Μην απελπίζεστε γιατί η Ελλάδα δεν είναι ο Μητσοτάκης, δεν είναι ο Ανδρουλάκης, δεν είναι ο Βελόπουλος, δεν είναι ο Κουτσούμπας. Είναι ο αρχαίος πολιτισμός μας, οι ήρωες που πολέμησαν για μας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τέλειωσαν και τα τριάντα δευτερόλεπτα.

**ΠΑΡΑΣΧΟΣ ΠΑΠΑΔΑΚΗΣ:** …ο Πλάτωνας, ο Σωκράτης, ο Αριστοτέλης, όλοι αυτοί και γι’ αυτά τα ιδανικά θα πεθάνουμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει η κ. Κουρουπάκη. Ήσυχα παρακαλώ, κύριε συνάδελφε.

(Θόρυβος στην Αίθουσα)

Παρακαλώ, κύριε συνάδελφε.

Δεν καταλαβαίνω. Μισό λεπτό, μισό λεπτό. Είχατε το δικαίωμα να μιλήσετε. Ο τρόπος σας είναι απαράδεκτος.

Κύριε Παπαδάκη, είναι απαράδεκτος ο τρόπος σας. Είστε απαράδεκτος. Παρακολούθησα τη διαδικασία. Καθίστε, σας παρακαλώ. Ο τρόπος σας, ο τρόπος συμπεριφοράς σας ήταν απαράδεκτος. Σας παρακολούθησα και με το νόημα που κάνατε στη συνάδελφο Βουλευτή.

(Θόρυβος - διαμαρτυρίες από την πτέρυγα της Ελληνικής Λύσης)

Κυρία Χρηστίδου, μπορείτε να καθίσετε; Κοιτάξτε, στην Αίθουσα εδώ και πάρα πολλά χρόνια γίνεται σόου από διάφορες πλευρές. Η κ. Χρηστίδου δεν σας προσέβαλε και δεν σας προκάλεσε, κύριε Παπαδάκη. Ακούστε τι σας λέω. Παρακολούθησα όλη τη σκηνή πως φύγατε από δω από το μικρόφωνο και κατεβήκατε.

Σας παρακαλώ, θέλω να ζητήσετε, πιστεύω ότι θα μπορούσατε να ζητήσετε συγγνώμη για τον τρόπο με τον οποίο συμπεριφερθήκατε. Το πιστεύω ακράδαντα και σας το ζητώ, πέρα από τις απόψεις σας.

Κυρία Χρηστίδου, καθίστε. Ό,τι και να λέτε δεν γράφεται στη διαδικασία. Θέλετε να διακόψουμε τη διαδικασία; Πιστεύετε ότι αυτό θα ήταν κάτι που θα σας βοηθούσε;

Πολλοί στην Αίθουσα έχουν μια διαφορετική άποψη από την Κυβέρνηση. Έχω ζήσει και από άλλες Κοινοβουλευτικές Ομάδες στο παρελθόν να κάνουν σόου και δεν το επιτρέπω. Ωραία, αφού το κατανοήσατε ότι έγινε λάθος, το αποδέχομαι.

Κάνανε και άλλοι σόου στην Αίθουσα τα προηγούμενα χρόνια. Είχαμε εδώ τον κ. Καμμένο, είχαμε τη Χρυσή Αυγή, είχαμε διάφορους που κάνανε σόου.

Κυρία Κουρουπάκη, με συγχωρείτε πάρα πολύ για τη διακοπή αλλά θα έπρεπε να γίνει κατανοητό σε όλους ότι με σεβασμό πρέπει να μιλούν στο Σώμα.

Παρακαλώ, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, λόγω της κρισιμότητας του ζητήματος δεν θα αρκεστώ σε παράθεση θέσεων αλλά συνειδητά θα σας απευθύνω ερωτήματα που θέτει η αγνοημένη πλειοψηφία της κοινωνίας.

Κατ’ αρχάς, παρατηρώ ότι αυτή την περίοδο λαμβάνει χώρα μια συντονισμένη προσπάθεια από τα μέσα μαζικής ενημέρωσης να εμφανίζουν κάθε άποψη που αποστασιοποιείται από αυτή της Κυβέρνησης ως σκοταδιστική και αντιδραστική. Κάθε αντίθετη άποψη στοχοποιείται και γίνεται αντικείμενο χλεύης.

Όλοι όσοι έχουν σοβαρές αντιρρήσεις και όχι μόνο οι άνθρωποι με παραδοσιακές αξίες -που υποστηρίζουν ότι ο γάμος είναι ένας θεσμός δημιουργίας και αναπαραγωγής και όχι μέσο νομιμοποίησης ιδεοληψιών -δέχονται ένα άνευ προηγουμένου μπούλινγκ. Αυτή η δικτατορία της χλεύης που έχει επιβληθεί από τα επιδοτούμενα μέσα μαζικής ενημέρωσης έχει σκοπό να φυτέψει στο μυαλό μας αναστολές και φοβίες, μην τυχόν πούμε κάτι που θα μας εκθέσει στην ειρωνεία τους.

Σε αυτό το ναρκοθετημένο πεδίο δημόσιου διαλόγου θα ζητήσουμε από κάθε λογικό άνθρωπο να μην υποχωρήσει. Όλοι μαζί απαντούμε με τη φράση του Στρατηγού Μακρυγιάννη: «Όταν μου πειράζουν την πατρίδα μου και τη θρησκεία μου, θα μιλήσω, θα ενεργήσω και ό,τι θέλουν ας μου κάνουν».

Η κατάργηση της έννοιας πατρότητας και μητρότητας, καθώς και η αλλοίωση του προορισμού του γάμου και υπονομεύει το μέλλον της πατρίδας και προσβάλλει βάναυσα τη θρησκευτική συνείδηση των χριστιανών αυτής της χώρας.

Η πρώτη ερώτηση προς τους υποστηρικτές του νομοσχεδίου αφορά τη χρησιμότητα αυτού του νόμου εν όψει της πλήρους εξομοίωσης που ήδη απολάμβαναν όσοι ομοφυλόφιλοι είχαν επιλέξει να κάνουν σύμφωνο συμβίωσης. Ο ν.4356/2016 έχει επιφέρει, πραγματικά, πλήρη εξομοίωση όσων συνάπτουν σύμφωνο συμβίωσης με όσους συνάπτουν γάμο. Μόνο δικαίωμα υιοθεσίας δεν είχαν καθώς και τη χρήση του όρου γάμος, αλλά όλα τα άλλα τα είχαν και κανείς δεν το αμφισβητεί.

Άρα, γιατί τόσο άγχος να τους αναγνωριστεί ο όρος γάμος, ένας όρος που υπάρχει πολύ πριν ιδρυθεί το ελληνικό κράτος, ένας όρος που για εμάς έχει μία ιερότητα, αφού δεν είναι απλά θεσμός που επινόησε για πρώτη φορά ο Ναπολεόντειος Αστικός Κώδικας τον οποίο αντιγράψαμε κάποια στιγμή και εμείς, αλλά σε εμάς υπήρχε εδώ και αιώνες σαν ένα από τα μυστήρια της Ανατολικής Ορθοδόξου Εκκλησίας. Για ποιον λόγο θέλετε να πάτε ως τρόπαιο αυτόν τον ιστορικό και ιερό όρο σε ιδεοληπτικούς;

Η δεύτερη ερώτησή μου έχει να κάνει με τα τέκνα που θα δοθούν προς υιοθεσία σε ομοφυλόφιλα ζευγάρια. Είχατε την ευκαιρία να προσκομίσετε επιστημονική τεκμηρίωση ότι αυτό δεν είναι επικίνδυνο για τα παιδιά αυτά. Είχατε την ευκαιρία να φερθείτε επιστημονικά και να φέρετε σχετικές επιστημονικές έρευνες από άλλες κοινωνίες που, δυστυχώς, πειραματίζονται. Αντ’ αυτού φέρατε στην ακρόαση των φορέων φονταμενταλιστές του δικαιωματισμού που δεν θέλουν να διευθετήσουν τα θέματά τους αλλά να επιβάλουν την ατζέντα τους σε όλο το εκπαιδευτικό σύστημα, όπως ομολόγησαν οι ίδιοι.

Μπορείτε όμως να μας πείτε τι λένε οι επιστήμονες γι’ αυτό; Θα σας θυμίσω εγώ. Όταν τίθεται το ερώτημα αν τα παιδιά χρειάζονται και μητέρα και πατέρα τα πράγματα δεν είναι τόσο ξεκάθαρα όσο υποστηρίζετε. Οι παιδοψυχίατροι που ήρθαν στη συνεδρίαση των φορέων λένε ότι δεν υπάρχουν αρκετές μελέτες. Η επιστήμη δεν έχει δώσει το πράσινο φω, όπως παραπληροφορείτε τον κόσμο. Υπάρχει σοβαρός επιστημονικός αντίλογος στο εγχείρημά σας.

Όμως ας είστε, τουλάχιστον, ειλικρινείς. Ομολογήστε ότι δεν σας νοιάζει η επιστημονική άποψη πάνω στο θέμα αυτό. Σας νοιάζει μόνο η ικανοποίηση μιας ιδεοληψίας.

Πολύ φοβάμαι μάλιστα ότι όποιος επιστήμονας τολμήσει να αμφισβητήσει τη woke ψευδοεπιστήμη θα στιγματιστεί, και η καριέρα του θα βρεθεί σε μεγάλο κίνδυνο όπως ήδη γίνεται στο εξωτερικό. Όταν συντάσσεστε με το νομοσχέδιο αυτό εμφυτεύετε το σπόρο ενός νέου μονοφωνικού ολοκληρωτισμού, όπου η αντίθετη άποψη όχι απλά απαγορεύεται αλλά διώκεται. Κάνοντας χρήση ενός μηχανισμού ενοχών και ψυχολογικών εκβιασμών, μετατρέπεται μια τάση κάποιων συνανθρώπων μας, την ομοφυλοφιλία, σε πολιτισμική ταυτότητα προκειμένου να ελέγξετε και αυτούς και εμάς.

Συνεχίζω απευθυνόμενη στους Βουλευτές της Νέας Δημοκρατίας που σκέφτεστε να απέχετε και να μην πάρετε θέση. Σε εσάς ειδικά, θα ήθελα να θυμίσω το γνωστό ρητό από την Κόλαση του Δάντη. Οι πιο καυτές θέσεις στην κόλαση είναι κρατημένες για αυτούς που σε καιρούς μεγάλης ηθικής κρίσης διατηρούν ουδέτερη στάση. Σήμερα με τη στάση μας όλοι κρινόμαστε. Έστω και αυτή την ύστατη στιγμή με τη στάση σας μπορείτε να αλλάξετε τον ρου της ιστορίας. Σε ποια θέση της ιστορίας θέλετε να γραφτεί το όνομά σας; Στην πλευρά αυτών που είχαν άποψη και αξιοπρέπεια ή στην πλευρά αυτών που ικανοποίησαν την ελίτ του κ. Μητσοτάκη για να διατηρήσουν για λίγο ακόμα κάποια πρόσκαιρα πολιτικά οφέλη;

Στη συνέχεια θα στραφώ στους συναδέλφους του ΠΑΣΟΚ αν και απουσιάζουν αυτή τη στιγμή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαι εγώ εδώ ένας.

**ΑΣΠΑΣΙΑ ΚΟΥΡΟΥΠΑΚΗ:** Α, με συγχωρείτε.

Κύριοι του ΠΑΣΟΚ, η πολιτική σας δύναμη είναι στην περήφανη ελληνική ύπαιθρο και όχι στα αστικά κέντρα. Είναι επίσης προφανής η καθολική απόρριψη αυτού του νομοσχεδίου από τον κόσμο της υπαίθρου. Εσείς ποιους θα ακούσετε; Την ύπαιθρο ή τις ελίτ γύρω από τον κ. Μητσοτάκη;

Τέλος, θα ήθελα να απευθυνθώ στο προοδευτικό μπλοκ του Κοινοβουλίου, τους Βουλευτές του ΣΥΡΙΖΑ, της Νέας Αριστεράς και της Πλεύσης Ελευθερίας.

Ως γνωστόν θεωρείτε ακροδεξιό και σκοταδιστή όποιον αντιτίθεται στη θεσμοθέτηση του γάμου μεταξύ ομοφυλοφίλων και στην υιοθεσία από αυτούς. Σας προκαλώ όμως, να φωνάξετε αυτή τη θέση σας όσο πιο δυνατά μπορείτε για να την ακούσουν και εκτός Βουλής. Να την ακούσουν και οι μουσουλμανικοί πληθυσμοί που έχουν προσκληθεί, έλθει, εγκατασταθεί και νομιμοποιηθεί στη χώρα, χάρη στην ασάλευτη υποστήριξη που έχετε παράσχει στην Κυβέρνηση που υποτίθεται ότι αντιπολιτεύεστε. Και στη συνέχεια να βρείτε το θάρρος να πείτε και σε αυτούς τους ανθρώπους, που έχουν πολύ πιο αυστηρές απόψεις από τις δικές μας σε αυτά τα θέματα, ότι αν αντιτίθενται στο γάμο των ομοφυλοφίλων και την τεκνοθεσία από αυτούς είναι ακροδεξιοί και σκοταδιστές, όπως ακριβώς λέτε και στους παραδοσιακούς χριστιανούς αυτής της χώρας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Πεδίο λαμπρό να εφαρμόσετε και εδώ την ισότητα για την οποία κόπτεστε.

Έχω τρεις γραμμές ακόμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ.

Αλλά ας μη γελιόμαστε. Στόχος όσων υποστηρίζουν το νομοσχέδιο δεν είναι να αποκατασταθούν τα ανθρώπινα δικαιώματα αλλά ο έλεγχος και το χρήμα. Ο έλεγχος της κοινωνίας μέσω του woke ολοκληρωτισμού και τα ασύλληπτα κέρδη από την εμπορευματοποίηση της μήτρας ακόμη και σε βάρος των αθώων ψυχών.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Κατσιβαρδάς Χαράλαμπος.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε Κύριε Υπουργέ, ξεκινώ με χιούμορ είμαι ελεύθερος εξ ου και ανεξάρτητος.

Κατ’ αρχάς νύκτωρ θα τοποθετηθώ για ένα κρίσιμο ζήτημα το οποίο αφορά ουσιαστικά τις θεμελιώδεις αρχές και αξίες. Κατ’ αρχάς διαπορώ ακούγοντας ορισμένους ιδίως από τον χώρο της Αριστεράς και δεν αναφέρομαι στο ΚΚΕ, το οποίο έχει μια πολύ συνεπή θέση και θα επαχθώ ακολούθως καθ’ όσον αφορά την προλαλήσασα κυρία συνάδελφο, η οποία ανέφερε για τη συνταγματική έννομη τάξη. Σαφώς το Σύνταγμα έχει χριστιανικά ορθόδοξο χαρακτήρα, είτε το θέλουμε είτε δεν το θέλουμε. Υπάρχει η κανονιστική ισχύς προμετωπίδα η οποία αναφέρει εις το όνομα της Αγίας Ομοουσίου και Αδιαιρέτου Τριάδος. Υπάρχει το άρθρο 13. Υπάρχει ο συνταγματικός πατριωτισμός. Αυτή είναι η κατευθυντήρια γραμμή. Και υπάγομαι στο άρθρο 21 το οποίο είναι το επίμαχο.

Εδώ λοιπόν, στην παρούσα φάση στο άρθρο 21, αναφέρει ότι η οικογένεια είναι το θεμέλιο προαγωγής και συντήρησης του έθνους, της πατρίδας και της δημοκρατίας θα προσέθετα, καθώς όπως ο γάμος, η παιδική ανηλικότητα και η μητρότητα, δύο επιμέρους αυτοτελείς αξίες, τελούν υπό την προστασία του κράτους.

Και ερχόμαστε εδώ στην προκειμένη περίπτωση να πούμε το εξής. Βεβαίως η έννοια της οικογένειας έχει εμπλουτιστεί πέραν της παραδοσιακής, της πυρηνικής οικογένειας, η οποία απαρτίζεται από τον πατέρα και τη μητέρα με οντολογική διάσταση αρρήκτως συνυφασμένη με τα ελληνοχριστιανικά ιδεώδη και με επιστημονικά τεκμηριωμένες μελέτες για την ομαλή ψυχοσυναισθηματική ανάπτυξη των παιδιών στον πυρήνα και στους κόλπους αυτής. Βεβαίως, υπάρχει και μια εναλλακτική ίδρυση μιας ισόβιας κοινωνίας βίου, αυτής των ομοφυλόφιλων αρρένων ή θηλέων. Σαφώς, αυτή η εναλλακτική μορφή έχει θεσπιστεί με την επέκταση των διατάξεων του συμφώνου συμβιώσεως. Αυτό έχει λάβει χώρα ήδη το 2015. Μιλούμε για ένα πλήθος διατάξεων οι οποίες υπόκεινται στην αναγκαστική ισχύ του κράτους, και ρυθμίζουν λυσιτελώς και τελεσφόρως ζητήματα τα οποία αναφύονται σχετικώς με ζητήματα κληρονομικά, ζητήματα περιουσιακά και ό,τι άπτεται της νέας της κοινωφελούς αυτής μορφής κοινωνικής συμβιώσεως.

Άρα, λοιπόν, ο φαρισαϊσμός του υπό κρίση αιτήματος, το οποίο καταλύει εκ βάθρων το κατεπείγον της επισπεύσεως του άρον-άρον ψήφισον, αυτό είναι το γεγονός ότι ήδη υπάρχει ένα αρκούντως ικανοποιητικό θεσμικό πλαίσιο, αυτό του συμφώνου συμβιώσεως, το οποίο καταλαμβάνει απ’ άκρου εις άκρον όλα τα ζητήματα νομικής φύσεως αναφορικώς με τα ομοφυλόφιλα ζευγάρια.

Άρα το πρώτο ερώτημα το οποίο εδώ εγείρεται ρητορικώς είναι ποια είναι η χρεία του να ψηφιστεί ο πολιτικός γάμος των ομοφυλοφίλων και να εξισωθεί δίκην της αρχής της ισότιμης μεταχειρίσεως που θεωρώ ότι εργαλειοποιείται εν τοιαύτη περιπτώσει η εν λόγω η εν θέματι αρχή καθότι υπάρχει ένα αρκούντως ικανοποιητικό πλαίσιο. Ποια είναι η χρεία άραγε να θεσπιστεί εκ του περισσού εν προκειμένω η έννοια του πολιτικού γάμου για τα ομοφυλόφιλα ζευγάρια;

Αυτό είναι το πρόσχημα, κυρίες και κύριοι συνάδελφοι, διότι ο στόχος το μείζον ζητούμενο είναι η τεκνοθεσία. Και εδώ υπάρχει μια κραυγαλέα αντίφαση. Πώς είναι δυνατόν να στηρίζεται όλη αυτή η νοοτροπία, όλη αυτή η κουλτούρα θα έλεγα, περί του ανερμάτιστου δικαιωματισμού που στερείται διεπιστημονικής προσεγγίσεως, αρύεται σε κάποιες επιστημονικές, αιρετικές αντιλήψεις, εδραζόμενες κατά το μάλλον ή ήττον στον πολιτισμικό μαρξισμό και τη Σχολή της Φρανκφούρτης, πώς είναι δυνατόν επομένως αυτές οι αντιλήψεις περί του δικαιωματισμού στην εφαρμογή τους επί τη πράξη περί της τεκνοθεσίας των ομοφυλόφιλων ζευγαριών να μη συνεκτιμώνται και να μη λαμβάνονται υπ’ όψιν τα δικαιώματα των ίδιων των παιδιών. Εδώ υπάρχει μια αντίφαση. Το πρώτο είναι το γεγονός ότι είναι πρόδηλα αντισυνταγματικό, διότι η παιδική ανηλικότητα και η μητρότητα προστατεύεται εκ του Συντάγματος, με τον συγκεκριμένο νόμο αυτά παραμένουν ουσιαστικά έκθετα, τη στιγμή, λοιπόν, την οποία η έννοια της τεκνοθεσίας δεν λαμβάνει υπ’ όψιν τον κατ’ εξοχήν παιδοκεντρικό χαρακτήρα του οικογενειακού μας δικαίου.

Το οικογενειακό δίκαιο και με τον πρόσφατο νόμο περί της συνεπιμελείας, θέτει ως άξονα κατ’ ουσίαν την έννοια του υπερτέρου και βέλτιστου συμφέροντος των παιδιών. Εξ αυτού του λόγου, σε περίπτωση κάποιας διελκυστίνδας αντιπαραθέσεως, εμείς οι δικηγόροι θέτουμε ως δικλίδα ασφαλείας, ως ρήτρα στα δικόγραφα, να εξεταστεί κατ’ ιδίαν το παιδί από τον δικαστή, προκειμένου να εξάγει ένα γόνιμο συμπέρασμα περί αυτού.

Άρα, εδώ δεν καταλαμβάνονται τα δικαιώματα του παιδιού. Πώς είναι δυνατόν, λοιπόν, να καταλήγουμε παρακάμπτοντας όλη αυτή τη διαδρομή στην τεκνοθεσία, καταργώντας τον πατέρα και τη μητέρα και χωρίς το παιδί αυτό το οποίο προέρχεται από τα βιολογικά κατά φύσιν προσδιορισμένα φύλα του πατέρα και της μητέρας να στερείται; Πώς επιχειρούμε ουσιαστικά να θεσπιστεί η τεκνοθεσία και να αποστερηθεί, να φαλκιδευτεί το δικαίωμα του παιδιού να μπορεί να αναπτυχθεί σε μία οικογένεια με πατέρα και μητέρα όπου τα δύο αυτά πρόσωπα δεν είναι απλώς φιγούρες στερεότυπες αλλά συμβάλλουν ουσιαστικά, οντολογικά, διαχρονικά, συμπεπηγμένα στην ομαλή ψυχοσυναισθηματική και σύμμετρη ανάπτυξη των ανήλικων τέκνων μέσα σε ένα υγιές οικογενειακό περιβάλλον.

Άρα, λοιπόν, η αντισυνταγματικότητα, όπως είπαμε, έγκειται στο γεγονός ότι δεν προστατεύεται η μητρότητα και δεν προστατεύεται η παιδική ανηλικότητα. Υπάρχει μια καταχρηστική και προσχηματική εργαλειοποίηση αυτού του ανερμάτιστου δικαιωματισμού με την αντίφαση ότι στην προκειμένη περίπτωση μιλούμε για τεκνοθεσία, για παιδιά χωρίς παιδιά. Δηλαδή, έχουμε μια φετιχοποίηση επέκτασης εγωτικών τάσεων με γνώμονα τον σεξουαλικό προσανατολισμό, για να καταστήσουμε ως προέκταση ημών, ως αθύρματα τα παιδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό και τελειώνω, κύριε Πρόεδρε.

Επίσης, δεν έχει ληφθεί υπ’ όψιν τι μέλλει γενέσθαι σε περίπτωση διαζεύξεως των ομόφυλων ζευγαριών και κατά πόσο, πραγματικά, οι οικογένειες αυτές είναι κατάλληλες για να αναπτυχθούν τα παιδιά αυτά.

Πέραν αυτής της νομικής προσεγγίσεως, το ζήτημα είναι ότι εδώ μιλούμε για έναν αρτιφανή ολοκληρωτισμό, ένα νεοπαγές δόγμα της woke κουλτούρας, η οποία συμπεριλαμβάνει γενικότερα μία αντίληψη η οποία είναι άκρατα συνυφασμένη με τον νεοφιλελευθερισμό και μια νέα μορφή καταναλωτικού ευδαιμονισμού η οποία τείνει να επικυριαρχήσει ουσιαστικά ως ένας νέος…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Για τους λόγους, λοιπόν, αυτούς –αυτό θέλω να πω που είπα εξ αρχής…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το καταλάβαμε.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Το ΚΚΕ είναι συνεπές στη θέση του, γιατί…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε το ΚΚΕ τώρα. Πείτε για εσάς. Θα υπάρξουν παρεξηγήσεις και μετά θα έχουμε άλλα.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ως εκ τούτου, λοιπόν, για να μη μακρηγορώ περαιτέρω, για όλους αυτούς του λόγους θα καταψηφίσω, βεβαίως, το συγκεκριμένο νομοσχέδιο διότι δεν εξυπηρετεί τα συμφέροντα των τέκνων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο τώρα έχει ο κ. Καραθανασόπουλος από το Κομμουνιστικό Κόμμα Ελλάδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Από τη μέχρι τώρα συζήτηση παρακολουθούμε έναν άκρατο δικαιωματισμό, λες και ζούμε σε δοκιμαστικό σωλήνα, ανεξάρτητα από την αντικειμενική πραγματικότητα, ανεξάρτητα από το κοινωνικό περιεχόμενο που αποκτά το δικαίωμα, σε μία μάλιστα κοινωνία ταξική, άρα μία κοινωνία ανισοτήτων, όπου η δυνατότητα ικανοποίησης των δικαιωμάτων και των αναγκών του κόσμου εξαρτάται από τις οικονομικές του δυνατότητες. Ο φτωχός και εξαθλιωμένος τι δυνατότητες έχει για να ικανοποιήσει ανάγκες και δικαιώματα; Από μηδέν έως ελάχιστες. Από αυτή την άποψη, λοιπόν, από τη μια μεριά αυτό αποτελεί τον ορισμό του κοσμοπολιτισμού του κεφαλαίου ο οποίος εκτρέφει ταυτόχρονα τον ρατσισμό, τον εθνικισμό, την ακροδεξιά ρητορεία και τον σκοταδισμό.

Αλήθεια –θα θέσω ένα, δύο ερωτήματα- πώς εξηγείται από τη μια μεριά η αντιφατικότητα η Κυβέρνηση να λέει ότι τα δικαιώματα είναι αδιαπραγμάτευτα για μας και από την άλλη, την ίδια στιγμή, να τσαλαπατάει δικαιώματα συλλογικά, να στέλνει τους εισαγγελείς στους μαθητές και τους φοιτητές που διεκδικούν και τα ΜΑΤ στους αγρότες;

Επίσης, πολλοί καλοπροαίρετα αναρωτιούνται γιατί έχει πιάσει τέτοια πρεμούρα τη Νέα Δημοκρατία να φέρει το συγκεκριμένο νομοσχέδιο παρά τις αντιθέσεις που καταγράφονται στις γραμμές της. Για να απαντήσουμε σε αυτό πρέπει να σκεφτούμε ότι το συγκεκριμένο νομοσχέδιο όντως δεν αποτελεί κεραυνό εν αιθρία αλλά αποτελεί κρίκο σε μία αλυσίδα η οποία φτάνει μέχρι την πρόσφατη απόφαση του Ευρωπαϊκού Κοινοβουλίου στις 14 Δεκεμβρίου του 2023 για το λεγόμενο ευρωπαϊκό πιστοποιητικό γονικής σχέσης.

Γάμος, δηλαδή, των ομοφύλων μέχρι το ευρωπαϊκό πιστοποιητικό, ένα τσιγάρο δρόμος είναι, κύριοι της Κυβέρνησης. Το όποιο ευρωπαϊκό πιστοποιητικό τι αναγνωρίζει; Αναγνωρίζει τη γονική σχέση του παιδιού με περισσότερους από δύο γονείς ακόμη και με πρόσωπο το οποίο ισχυρίζεται ότι είναι γονέας.

Και, βεβαίως, πρέπει να δούμε και μια σειρά ιδεολογήματα όπως αυτό το ιδεολόγημα περί πολλαπλού άρα και ρευστής ταυτότητας φύλου, περί ατομικού αυτοπροσδιορισμού σε αντίθεση με την αντικειμενική πραγματικότητα, τα οποία δεν αποτελούν τίποτε άλλο παρά τον ανορθολογισμό σε όλο τους το μεγαλείο.

Και το ερώτημα που υπάρχει είναι όλα αυτά ποιον υπηρετούν. Εμείς λέμε καθαρά, βεβαίως, ότι πίσω από αυτά τα ιδεολογήματα, πίσω από αυτές τις επιλογές βρίσκονται τεράστια συμφέροντα οικονομικά, τα μεγάλα επιχειρηματικά συμφέροντα της ιατρικώς υποβοηθούμενης αναπαραγωγής, του τουρισμού της αναπαραγωγής αλλά και των πολυεθνικών της βιοτεχνολογίας από τη μια μεριά.

Από την άλλη βρίσκονται τα σχέδια του κεφαλαίου για ευάλωτους και χειραγωγούμενους ξένους εργαζόμενους και νέους οι οποίοι θα αποδέχονται τους σχεδιασμούς του, από το εμπόριο των παιδιών και του γυναικείου σώματος, ένα σύγχρονο δουλεμπόριο, δηλαδή, μέχρι την κατά παραγγελία απόκτηση παιδιού με συγκεκριμένα χαρακτηριστικά και την αλλαγή του σώματος. Έναν ευάλωτο, δηλαδή, εργαζόμενο, αποσυνδεδεμένο από τον αντικειμενικό προσδιορισμό που υπάρχει, που είναι το φύλο, αλλά και η τάξη και μάλιστα μια ταξικά αντιτιθέμενη κοινωνία. Ο εργαζόμενος δεν θα αναρωτιέται από ποιον για ποιον, γιατί το κάνουν αυτό και ποιον εξυπηρετεί, αλλά θα ερμηνεύει και θα αποδέχεται τις απαιτήσεις του κεφαλαίου ως κάτι το αναγκαίο και για τον ίδιο. Δηλαδή ένας υποταγμένος και βαθιά εκμεταλλευόμενος εργαζόμενος, ένα αναλώσιμο επί της ουσίας εργαλείο στην οικονομική και παραγωγική διαδικασία.

Αλήθεια, πόσο προοδευτικό είναι το συγκεκριμένο νομοσχέδιο το οποίο αφορά, όπως λέτε, σε ατομικά δικαιώματα αποσυνδεδεμένα από το κοινωνικό περιεχόμενο; Υπάρχουν, κύριε Υπουργέ, δικαιώματα εν κενώ;

Αλήθεια, πού είναι τα δικαιώματα των παιδιών που ζουν στη σκοτεινή πλευρά του φεγγαριού, του 25% των παιδιών που ζουν σε συνθήκες φτώχειας στη χώρα μας ή τα δικαιώματα του παιδιού του οποίου λόγω του εργοδοτικού εγκλήματος ο εργαζόμενος πατέρας ή η εργαζόμενη μητέρα δεν θα γυρίσει σπίτι;

Αλήθεια, πόσο προοδευτικό είναι το νομοσχέδιο όταν αποτελεί στρατηγικό στοιχείο η ΛΟΑΤΚΙ της πολιτικής των Ηνωμένων Πολιτειών; Τους έπιασε, βλέπετε, ο πόνος για τα δικαιώματα των ΛΟΑΤΚΙ τη στιγμή που τσαλαπατούν στην κυριολεξία τα δικαιώματα των μαύρων και των μεταναστών. Τόσο φανερά υποστηρικτές είναι που το γράφουν και στο ίδιο το κοινό ανακοινωθέν ΗΠΑ - Ελλάδος στις 9-2-2024.

Διαβάζω από την ιστοσελίδα του Υπουργείου -θέλω δύο λεπτά ακόμη, κύριε Πρόεδρε. «Οι Ηνωμένες Πολιτείες χαιρετίζουν τις συνεχείς επαφές της Ελλάδας με την Τουρκία. Οι Ηνωμένες Πολιτείες εκφράζουν την ικανοποίηση για την υποστήριξη της Ελλάδας στο Ισραήλ, για τη νέα ναυτική επιχείρηση στους Χούθι όπου αναλαμβάνει επικεφαλής η Ελλάδα. Τονίζουν τη σημασία

Και στο τέλος φτάνουν στο σημείο και λένε, και κλείνει το κοινό ανακοινωθέν: «Οι Ηνωμένες Πολιτείες χαιρέτισαν τις δεσμεύσεις του Πρωθυπουργού κ. Μητσοτάκη για τη νομοθέτηση της ισότητας στον γάμο και στη συνέχιση εφαρμογής του ειδικού σχεδίου για την επέκταση της προστασίας των ΛΟΑΤΚΙ+ ατόμων στην Ελλάδα». Αλήθεια, πόσο προοδευτικό ή και για κάποιους επαναστατικό μπορεί να είναι και το γεγονός ότι το ΝΑΤΟ, δηλαδή αυτή η πολεμική μηχανή ολέθρου μετατρέπεται σε σημαιοφόρο των ΛΟΑΤΚΙ+;

Διαβάζω όμως από την επίσημη ιστοσελίδα του ΝΑΤΟ: «Το Aρχηγείο του ΝΑΤΟ φιλοξενεί το πρώτο συνέδριο για τις προοπτικές ΛΟΑΤΚΙ+ στον χώρο εργασίας», το 2021. Και τότε ο Γιανς Στόλτενμπεργκ δήλωσε με περηφάνια: «Το ΝΑΤΟ ήταν επίσης παγκόσμιος ηγέτης στην αναγνώριση του γάμου των ομόφυλων. Ο οργανισμός επέκτεινε τα ίσα δικαιώματα συζύγου σε ομόφυλα ζευγάρια τον Ιούνιο του 2002, σε μια εποχή που μόνο μια χώρα στον κόσμο, η Ολλανδία, αναγνώριζε τους γάμους των ομόφυλων». Γιανς Στόλτενμπεργκ, Γενικός Γραμματέας του ΝΑΤΟ.

Αλήθεια, πόσο προοδευτικό είναι ο ίδιος ο στρατός του Ισραήλ να διαφημίζει το ΛΟΑΤΚΙ+ ως συστατικό στοιχείο της αποστολής του; Με αγάπη, κύριε Σκέρτσο, προχωράει στον σφαγιασμό των παιδιών και των γυναικών στην Παλαιστίνη;

Αυτά, λοιπόν, είναι που ενώνουν Νέα Δημοκρατία, ΣΥΡΙΖΑ, ΠΑΣΟΚ, Νέα Αριστερά; Δηλαδή τα συμφέροντα του κεφαλαίου και του ΝΑΤΟ;

Συμπερασματικά, το νομοσχέδιο της Κυβέρνησης δεν αφορά την κοινωνική αναγνώριση της δυνατότητας των ομόφυλων ζευγαριών να διασφαλίσουν μια μορφή συμβίωσης και να ρυθμίσουν τις μεταξύ τους οικονομικές και προσωπικές σχέσεις. Δεν αφορά την ανάγκη να σπάσει η κοινωνική προκατάληψη σε βάρος του. Αντίθετα, με το άρθρο 10 νομιμοποιείται η εμπορευματοποίηση της τεκνοθεσίας και της τεκνοποίησης, η εμπορευματοποίηση δηλαδή του παιδιού και του γυναικείου σώματος.

Γι’ αυτό, λοιπόν, η άρνηση του ΚΚΕ στην επέκταση του πολιτικού γάμου σε ομόφυλα ζευγάρια δεν σχετίζεται με τον σεξουαλικό προσανατολισμό του καθενός και της καθεμιάς, με τη στάση του απέναντι στην ομοφυλοφιλία, την αμφιφυλία ως έκφραση της σεξουαλικότητας. Το ΚΚΕ έτσι κι αλλιώς αντιπαλεύει κάθε είδους διαίρεση με βάση τη φυλή, το φύλο, το χρώμα, τη θρησκεία, το έθνος, τον σεξουαλικό προσανατολισμό. Και αυτές ακριβώς οι απόψεις του ΚΚΕ είναι που τις χωρίζει άβυσσος από τις ομοφοβικές αντιλήψεις και τις αντίστοιχες πρακτικές από τη μεσαιωνική εκκλησιαστική αντίληψη για την εκτός γάμου σεξουαλικότητα, ειδικότερα για τη γυναίκα αλλά και της ομοφυλοφιλίας.

Και στο κάτω-κάτω της γραφής, το ΚΚΕ είναι το μοναδικό κόμμα που στην πρόσφατη συνταγματική Aναθεώρηση ζήτησε τον επίσημο διαχωρισμό Κράτους - Εκκλησίας και το ΠΑΣΟΚ, ο ΣΥΡΙΖΑ και η Νέα Δημοκρατία –λες και δεν είναι ώριμο αυτό το δικαίωμα- δεν αποδέχτηκαν.

Ευχαριστώ πολύ, κύριε Πρόεδρε, και για την ανοχή.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Με τα όσα ακούστηκαν εδώ πέρα μέσα σήμερα, πραγματικά, θέλω να κάνω τον σταυρό μου και να πω: Εις το όνομα του Πατρός και του Υιού και του Αγίου Πνεύματος και να αναφωνήσω: Θεέ μου, Θεέ μου, άφες αυτοίς, ου γαρ οίδασι τι ποιούσι.

Τα επιχειρήματα όλα έχουν ειπωθεί, έχουν εξαντληθεί, κύριοι. Δεν πείθεστε με τίποτα. Εσείς οι Αριστεροί, που φεύγετε τώρα, ήθελα να σας πω ότι υπάρχει μια επιστολή του Ένγκελς από 2-6-1869 που λέει ο Ένγκελς προς τον Μαρξ περί αρσενοκοιτών. Η Αριστερά σήμερα την έχει λησμονήσει, πολλώ δε μάλλον δεν τολμά να τη σχολιάσει δημόσια ως όφειλε. Η σημερινή Αριστερά βρίσκεται σε κραυγαλέα δυσαρμονία προς τους γεννήτορές της που μιλούν για ανωμαλία, αρσενοκοιτίες, αρσενικοθήλυκος, θηλυκός και άλλα τέτοια που δεν μπορώ να τα εκφράσω στην Αίθουσα του Κοινοβουλίου.

Σας καταθέτω όμως την επιστολή.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκτός από τον Μαρξ και τον Ένγκελς τα ίδια φρονούσαν και οι ηγετικές προσωπικότητες της Αριστεράς της πρώην Σοβιετικής Ένωσης, όπως ο Φιντέλ Κάστρο και Γκεβάρα, που τους έχετε ως πολιτικά σας ινδάλματα.

Σήμερα η Αριστερά ονειδίζει όποιον τολμά να επαναλαμβάνει τα παραπάνω, τον αποκαλεί ομοφοβικό, ρατσιστή, φασίστα, άνθρωπο των μεσαιωνικών αντιλήψεων, ρητορική μίσους κ.α.. Αν θέλει να είναι συνεπής με την ιστορία της, οφείλει να χρησιμοποιεί τα ίδια κοσμητικά και για τους ιδεολογικούς της προγόνους.

Άσε η λεγόμενη Δεξιά τη σήμερον δεν έχει απλώς λησμονήσει τις ιδέες της και το ιδεολογικό της υπόβαθρο, έχει πάθει πλήρη παράκρουση τώρα και καταδιώκει δίκην φανατικού ιεροεξεταστή τα πιστεύω της. Άραγε τα πίστευε πριν ή ήταν ένα πολιτικό θέατρο που έπαιζε;

Το παρόν νομοσχέδιο είναι αντιχριστιανικό. Βάλλει ευθέως και συνιστά ύβρη μέγιστη στον τριαδικό θεό. Με θράσος του λέγει: Δεν εποίησες άρσεν και θήλυ, αλλά εποίησες είκοσι, τριάντα, πενήντα, εκατό φύλα. Διαψεύδει και ονειδίζει την Αγία Γραφή. Είναι αντισυνταγματικό. Για άλλη μια φορά το Σύνταγμα γίνεται σύντριμμα. Είναι αντιεπιστημονικό. Βάλλει τους νόμους της φύσης, της ιατρικής, της γενετικής και της βιολογίας. Οι αρχαίοι μας έλεγαν πως ο σώφρον νομοθέτης δεν νομοθετεί ποτέ ενάντια στη φύση. Πού να βρεθεί όμως σώφρον νομοθέτης σήμερα στην Ελλάδα; Είναι αντεθνικό, εθνοκτόνο.

Τι έχει να προσφέρει, αγαπητοί μου, ο γάμος των ομοφυλοφίλων στο μείζον δημογραφικό μας πρόβλημα; Βάλλει στον γάμο που προϋποθέτει άρσεν και θήλυ.

Τον μόνο γάμο που πιστεύουμε εμείς είναι αυτός που ευλόγησε ο Ιησούς Χριστός, το δεύτερο πρόσωπο της Αγίας Τριάδας, και δημιούργησε το πρώτο θαύμα μέχρι που μετέτρεψε το νερό σε οίνο στον ίδιο γάμο που παρευρέθηκε και ευλόγησε η Παναγία Μητέρα του και οι Άγιοι Απόστολοι. Η ένωση ανδρός και γυναικός είναι τόσο ιερή για την Αγία μας Εκκλησία που την επισφραγίζει με το ιερό μυστήριο του γάμου. Μάλιστα, λέγει: «Το μυστήριο τούτο μέγα εστί».

Μιλάτε για οικογένεια. Τι σημαίνει οικογένεια; Οικογένεια σημαίνει οίκος και γένος. Από πού θα προκύψει το γένος; Ο γάμος που ψηφίζετε σήμερα μπορεί να ονομαστεί ως ψευτο-γάμος και η οικογένεια ως ψευτο-οικογένεια. Τα γούστα και τις παντός τύπου επιθυμίες και σεξουαλικές διαστροφές τις ονομάζετε δικαιώματα. Οι μέχρι τούδε δικαστές έδιναν προτεραιότητα στα δικαιώματα των ανυπεράσπιστων μικρών παιδιών και βρεφών. Κάτω τα χέρια από τα παιδιά, κάτω τα χέρια από τα αθώα βρέφη. «Ζωγραφιές του παραδείσου», τα αποκαλούσε ο Γέρων Θεόφιλος της Λυδίας.

Τώρα προτάσσονται τα σεξουαλικά δικαιώματα των ομοφυλόφιλων συνανθρώπων μας και τα δικαιώματα των αθώων παιδιών δίνονται βορά στις επιθυμίες μιας διεστραμμένης ελίτ που κυβερνά τη Δύση.

Διάσημο θρυλικό ζεύγος της μόδας ομοφυλόφιλων ο Ντομένικο Ντόλτσε και ο Στέφανο Γκαμπάνα έγιναν το επίκεντρο επιθέσεων και μηνυμάτων μισαλλοδοξίας επειδή ετόλμησαν να δηλώσουν την αντίθεσή τους στον γάμο των ομοφυλοφίλων και στην υιοθεσία των παιδιών. Κατηγορήθηκαν ως ομοφοβικοί. Κατηγορήθηκαν ως οπισθοδρομικοί και χίλια δυο άλλα. Τι άλλο θα ακούσουμε;

Το ίδιο ομοφοβικός κατηγορήθηκε και ο δικός μας Λάκης Γαβαλάς και όλοι όσοι τόνισαν πως η οικογένεια δεν είναι καπρίτσιο και είπαν: «Όχι, ρε παιδιά, και παιδιά, εμείς το γούστο μας κάνουμε». Σήμερα εδώ ακούστηκε από το Βήμα αυτό κάτι φοβερό, κάτι τρομερό. Ειπώθηκε: «Υιοθετούμε, όπως υιοθετούμε κατοικίδια και τους προσφέρουμε την αγάπη μας, γιατί να μην μπορούμε να υιοθετήσουμε και παιδιά;». Αυτά στην ελληνική Βουλή. Τραγικό, κυρίες και κύριοι συνάδελφοι.

Κυρίες και κύριοι συνάδελφοι, η συντριπτική πλειοψηφία ευτυχώς των ομοφυλόφιλων κρατούν στην ψυχή τους αιδώ και υγεία. Αντιμετωπίζουν σιωπηλά το πρόβλημά τους με αξιοπρέπεια και δίδουν καθημερινά τη μάχη τους ενάντια στα πάθη τους. Απεχθάνονται το κιτσαριό των παρελάσεων υπερηφάνειας, τον γάμο και τα αρραβωνιάσματα. Απεχθάνονται να φωτογραφίζονται ως άκομψες νύφες, ως στοργικές μάνες και ως πολύφερνες λεχωίδες κακοποιώντας ό,τι ιερό ό,τι όσιο, τον γάμο, τη μητρότητα, την τεκνοποιία.

Από το Βήμα αυτό και ως Έλλην χριστιανός ορθόδοξος, επιστήμων, πολύτεκνος και προσφάτως παππούς Θεσσαλονικεύς, καλώ τον υπεύθυνο νεοεκλεγέντα Δήμαρχο της Θεσσαλονίκης Στέλιο Αγγελούδη να μην επιτρέψει στην Αγιοτόκο πόλη μας του Αγίου Δημητρίου και στους δρόμους της Παναγίας Δέξιας του Κυρίλλου και Μεθοδίου τη διεξαγωγή της παρέλασης Gay Pride, που προσβάλλει βάναυσα το αίσθημα του μέσου πολίτη.

Η κομματική συντεχνία ξαναχτυπά και σήμερα ενταγμένη στο μεταψηφιακό, μεταμοντέρνο μεσαίωνα της νέας Βαβυλώνας και ο σύγχρονος πύργος της Βαβέλ ετοιμάζεται να πέσει ξανά με πάταγο. Θυμίζει τα μνημόνια, θυμίζει τη Συμφωνία των Πρεσπών, θυμίζει το αισχρό δημοψήφισμα Τσίπρα του ΣΥΡΙΖΑ της Αριστεράς και της Προόδου. Αυτή τη φορά πρωτοστατεί σε πρόοδο η Νέα Δημοκρατία. Οι Έλληνες στα κάγκελα από άκρη σε άκρη, από τον Έβρο μέχρι την Κρήτη. Κι όμως ποδοπατείται ξανά το κοινό λαϊκό αίσθημα.

Το σύνθημα που ακούστηκε στο πρόσφατο συλλαλητήριο ήταν τι Μητσοτάκης, τι Κασσελάκης, τι Ανδρουλάκης, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Καμμία διαφορά, είναι ίδιοι. Το μόνο που δεν ξέρουμε είναι ποιος είναι ο χειρότερος.

Αφήσατε τον άλλον εννιάμισι λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είστε στα επτάμισι.

Ελάτε, παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η Νέα Δημοκρατία δίνει τη χαριστική βολή στα αγκωνάρια του ελληνικού έθνους, διαλύοντας την πίστη, την οικογένεια την πατρίδα μας. Μόνο στο άκουσμά τους εδώ οι προοδευτικοί φρίττουν. Ήρθε η ώρα η σειρά της Νέας Δημοκρατίας να πληρώσει το τίμημα. Και είναι βέβαιο πως θα υποστεί την πανωλεθρία που της αξίζει.

Το είπα και προχθές στην επιτροπή. Εγώ σας ψήφισα τόσες φορές. Αν μπορούσα θα ζητούσα την ψήφο μου πίσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται αυτό.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν είναι αυτή η Νέα Δημοκρατία φίλοι μου αλλά είναι μεταλλαγμένη η Νέα Δημοκρατία. Ο Μητσοτάκης προχθές με περίλυπο ύφος διαβεβαίωνε ότι όλα αυτά τα κάνει χάρις των δικαιωμάτων και την αγάπη που έχει για τα παιδιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Παπαδόπουλε, φτάσαμε τα οκτώμισι λεπτά.

 **ΝΙΚΟΛΑΟΣ ΠΑΠΑΔΟΠΟΥΛΟΣ:** Ένα λεπτό θέλω μόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, αυτό είναι εννιάμισι λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αν ο κ. Μητσοτάκης αγαπούσε τα ελληνόπουλα, δεν θα είχε το ακριβότερο βρεφικό γάλα στον κόσμο η Ελλάδα, δεν θα είχαμε τριακόσιες χιλιάδες εκτρώσεις, χίλιους θανάτους ανυπεράσπιστων παιδιών την ημέρα, δεν θα είχαμε τη χειρότερη στεγαστική κρίση, δεν θα αυξάνατε τους έμμεσους φόρους 40%. Ποιος πονάει με τους έμμεσους φόρους; Οι φτωχοί και οι πολύτεκνοι. Δεν θα διώχνατε επτακόσιες χιλιάδες παιδιά στο εξωτερικό, ούτε θα αποστρατικοποιούσατε τα νησιά. Δεν θα επιτρέπατε ανεξέλεγκτη εισβολή στη χώρα ακραίων μουσουλμάνων και λαθρομεταναστών που διαρρηγνύουν τον ιστό και την ασφάλεια της χώρας. Τα κάνατε όλα μπάχαλο.

Κλείνοντας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε όμως, γιατί φτάσατε τα εννιάμισι λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ζήσαμε στην επιτροπή τελευταία την υποβάθμιση της δημοκρατίας και του κράτους δικαίου που επισφραγίστηκε και με το ψήφισμα τριακοσίων τριάντα Βουλευτών στο Ευρωκοινοβούλιο. Τι ντροπή για τη χώρα, τι ράπισμα για τον Πρωθυπουργό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, έχετε φτάσει τα εννιάμισι λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το 90% των φορέων που φωνάξατε ήταν υπέρ του γάμου και της τεκνοθεσίας των ομοφυλοφίλων, το πολύχρωμο σχολείο κ.λπ., εξέφραζε μόνο το 10% της κοινωνίας, ενώ αντίθετα δύο φορείς, μόνο δύο γυναίκες ορθοτόμησαν τον λόγο της αληθείας και εκπροσώπησαν το 90% της ελληνικής κοινωνίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή εγώ θα σας πω τον λόγο της αληθείας έχετε φτάσει τα δέκα λεπτά και δεν γίνεται να πάτε παραπάνω.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Αυτή είναι η δημοκρατία της Νέας Δημοκρατίας του 2024.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία τα είπατε, αλλά δεν γίνεται παραπάνω από δέκα λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Φτάσατε στο σημείο να διδάξετε στην εκκλησία μας ακόμη τι είναι αμαρτία. Έλεος πια σε αυτή τη χώρα! Φίλοι μου «Στώμεν καλώς, στώμεν μετά φόβου».

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα κύριε Παπαδόπουλε δέκα λεπτά…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Περιμένουμε από το πρωί. Είναι σοβαρό το νομοσχέδιο. Εντεκάμισι λεπτά αφήνετε τους άλλους….(δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήμουν σίγουρος ότι θα είχαμε μία διαμάχη αλλά δέκα και τριάντα δεν γίνεται.

Τον λόγο έχει ο κ. Ρούντας Γεώργιος από τη Νίκη.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα το νομοσχέδιο της κομματοκρατίας, το οποίο μαζί με άλλα παλαιότερα και παρόμοια της σειρά του καθυβρίζει και παραγκωνίζει ευθέως την ορθόδοξη πίστη και την ελληνορθόδοξη πολιτισμική μας ταυτότητα, απαξιώνει τον κυρίαρχο ελληνικό λαό καταστρατηγώντας το θεσμό της διαβουλευτικής δημοκρατίας, παραβιάζει το ελληνικό Σύνταγμα και την ευρωπαϊκή νομοθεσία και προκαλεί βαρύτατα πλήγματα στη δημοκρατία και τον κοινοβουλευτισμό, αφού ο Πρωθυπουργός και Πρόεδρος της Νέας Δημοκρατίας εξανάγκασε μέρος των Βουλευτών του σε κοινοβουλευτική φίμωση μέσω της αποχής ενώ άλλους τους υπέβαλε σε ιδιωτικά φροντιστήρια πλύσης εγκεφάλου.

Πραγματικά θα το ξαναπώ πώς το ανέχεστε, κυρίες και κύριοι Βουλευτές της Νέας Δημοκρατίας; Ελάτε εδώ και μιλήστε ελεύθερα. Προφανώς η Κυβέρνηση στο δίλημμα προστασία των παιδιών και προστασία της κομματικής ενότητας, δυστυχώς προκρίνει τη δεύτερη.

Σκοπός του νομοσχεδίου σε καμμία περίπτωση δεν είναι η παροχή των ίσων δικαιωμάτων σε ομοφυλόφιλους αλλά είναι η χρήση του όρου γάμος και η θέσπιση της δυνατότητας υιοθεσίας από ομοφυλόφιλα ζευγάρια. Όμως ο γάμος ΛΟΑΤΚΙ+ επειδή εστιάζει στην επιθυμία του ίδιου φύλου και είναι εγκλωβισμένος μέσα σε αυτή είναι εντελώς αντίθετος εννοιολογικά με την γονεϊκότητα, γιατί η γονεϊκότητα προϋποθέτει αναπαραγωγή και συμπληρωματική επαφή δύο αντίθετων φύλων ανδρός και γυναικός. Είναι μια βαθιά πνευματική κατάσταση και όχι αποτέλεσμα εγωιστικών απαιτήσεων του δικαιωματισμού των ΛΟΑΤΚΙ.

Είναι αξιοσημείωτο, βέβαια, το πώς η Κυβέρνηση ξαφνικά θυμήθηκε την ισότητα, τη στιγμή όπου την περίοδο του εγκλεισμού και της υποχρεωτικότητας τα είχε ξεχάσει τελείως διαχωρίζοντας εντελώς ρατσιστικά τους Έλληνες σε πολίτες πρώτης και δεύτερης κατηγορίας, θέτοντας τους δεύτερους εκτός κοινωνίας. Και δεν είναι τυχαίο ότι η εθνικομηδενιστική και δικαιωματικιστική ηγεσία της Νέας Δημοκρατίας παραποίησε σκόπιμα την ελληνική γλώσσα υιοθετώντας την ορολογία ομόφυλα ζευγάρια, εννοώντας όμως πονηρά τα ομοφυλόφιλα ζευγάρια. Ήθελε σκοπίμως να προκαλέσει νοηματική σύγχυση και παραποίηση εννοιών. Και μάλιστα αυτή την παραποίηση την επεξέτεινε σε κάθε είδους ζευγάρια ΛΟΑΤΚΙ, τα οποία απαριθμούν μερικές δεκάδες διαφορετικά σεξουαλικά γούστα και όχι φύλα.

Σύμφωνα με την ελληνική γλώσσα είμαστε όλοι ομόφυλοι, ανήκουμε στο ίδιο φύλο, το ελληνικό. Σύμφωνα όμως με την αλλοπρόσαλλη και παράλογη γλώσσα των δικαιωματιστών δεν είμαστε. Μπορεί ο Ηρόδοτος πρώτος να όρισε παγκοσμίως ότι το ελληνικό έθνος ορίζεται από το όμαιμον, το ομόγλωσσον, το ομότροπον, όμως η νεοφιλελεύθερη παγκοσμιοποίηση δεν επιθυμεί ιστορικά έθνη με πολιτισμό χιλιετηρίδων, όπως οι Έλληνες και άλλοι.

Και κάποιοι εδώ σήμερα είπαν ότι τα ανθρώπινα δικαιώματα δεν μπαίνουν σε ψηφοφορία άρα ούτε και σε δημοψήφισμα. Μα αν σε μια δημοκρατία δεν μπορεί να τοποθετηθεί και να ψηφίσει ο κυρίαρχος λαός, οι Έλληνες πολίτες, τότε ποιος μπορεί να αποφασίσει; Το φόρουμ του Νταβός και ο Πρόεδρος Μπάιντεν;

Εδώ όμως πρέπει να αναφερθεί και η σύγχρονη και αυταρχική επιβολή του αμερικανικού πολιτισμικού ιμπεριαλισμού της ναζιστικής woke ατζέντας, η οποία δυστυχώς αποτυπώνεται με σαφήνεια στο κοινό ανακοινωθέν στρατηγικού διαλόγου ΗΠΑ - Ελλάδος στις 9-2-2024. Στο τέλος αυτής της ανακοίνωσης αναφέρεται επί λέξει -και θα το καταθέσω στα Πρακτικά- ότι οι δύο χώρες επαναβεβαίωσαν τη δέσμευσή τους για την προώθηση της διαφορετικότητας και ότι οι Ηνωμένες Πολιτείες χαιρέτισαν τις δεσμεύσεις του Πρωθυπουργού κ. Μητσοτάκη για τη νομοθέτηση της ισότητας στον γάμο και τη συνέχιση εφαρμογής του Εθνικού Σχεδίου Δράσης για την επέκταση της προστασίας των ΛΟΑΤΚΙ ατόμων.

Και άλλη μια ολοφάνερη απόδειξη ότι τόσο η Κυβέρνηση και όσα κόμματα συμφωνούν με αυτό το νομοσχέδιο σέρνονται πολιτικά και πολιτισμικά πίσω από το άρμα των Αμερικανών νεοατλάντων της εσπερίας στο πεδίο της ΛΟΑΤΚΙ ατζέντας είναι και το σχετικό υπόμνημα του Προέδρου Μπάιντεν, -θα σας το καταθέσω και αυτό- με τίτλο «Προωθώντας τα ανθρώπινα δικαιώματα των λεσβιών, των γκέι, των bisexual, των διεμφυλικών, των queer και των intersex προσώπων στον κόσμο».

Και στην ίδια ακριβώς γραμμή κινείται και το ΝΑΤΟ με τον Γενικό Γραμματέα κ. Στόλτενμπεργκ να δηλώνει στις 17-7-23, την παγκόσμια ημέρα κατά της ομοφοβίας και τρανσοφοβίας, ότι είναι περήφανος για αυτή την ποικιλομορφία του ΝΑΤΟ. Και είναι απορίας άξιον ότι σε μια στρατιωτική συμμαχία τριάντα ενός χωρών της Δύσης, η προώθηση της ΛΟΑΤΚΙ+ ατζέντας ανήκει στις βασικές προτεραιότητες. Αυτό λέγεται πολιτισμικός ιμπεριαλισμός ο οποίος καταδυναστεύει τα έθνη.

Σας το καταθέτω κι αυτό.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το παρόν νομοσχέδιο πρέπει να ξέρουμε ότι είναι τόσο παράλογο ώστε χρειάστηκε το 2017 η κυβέρνηση ΣΥΡΙΖΑ να στρώσει το έδαφος και να ψηφίσει τον ν.4491 με τίτλο: «Νομική αναγνώριση ταυτότητας φύλου», σύμφωνα με τον οποίο το κάθε άτομο μπορεί να δηλώνει την επιθυμία αλλαγής φύλου ανάλογα με το πώς αισθάνεται. Είναι η βάση της ανατροπής της ανθρώπινης οντολογίας και σύγχυσης των εννοιών της μητρότητας και της πατρότητας με αθώα θύματα τα παιδιά.

Και συνεχίζει ο παραλογισμός αυτού του νομοσχεδίου γιατί οδηγεί στον πλήρη εξευτελισμό της γυναίκας, της γυναικείας μήτρας η οποία μεταβάλλεται σε ένα εργαλείο το οποίο θα δίνει το δικαίωμα σε ομοφυλόφιλους άνδρες, όπως έκανε ο κ. Κασσελάκης, να παραγγέλνουν παιδιά λες και είναι αντικείμενα. Είναι η φάμπρικα της παρένθετης μητρότητας και των εξωσωματικών γονιμοποιήσεων.

Το παρόν νομοσχέδιο, όμως, προκαλεί και κάτι ακόμα, επίσης, θλιβερό στην κοινωνία. Επεμβαίνει και αλλοιώνει τα παρόντα και παραδοσιακά θεμελιώδη ήθη και έθιμα και δημιουργεί νέα εντελώς διαστρεβλωμένα για το μέλλον. Η οικογένεια είναι η πρώτη κοινωνία μέσα στην οποία ο άνθρωπος θα αντικρίσει τον κόσμο και μέσα σε αυτή θα εκφράσει την έμφυτη κοινωνικότητα του και θα θεμελιώσει τη σχέση σου με τα υπόλοιπα μέλη της. Ανάλογα με το πώς θα βιώσει τις σχέσεις του στην οικογένεια, αντιστοίχως αυτές οι σχέσεις θα τις προβάλλει στην κοινωνία και στις κοινωνικοπολιτικές και μελλοντικές του διαπροσωπικές σχέσεις.

Ο νόμος αυτός, λοιπόν, όπως και όλοι οι παρόμοιοι του, εκμεταλλευόμενος αυτή τη φυσική λειτουργία της οικογένειας, αλλοιώνει τις έννοιες και επιβάλλει συμπεριφορές, παραλείψεις συμπεριφορών αλλά και ανοχή συμπεριφορών μέσα στον χρόνο, με αποτέλεσμα να διαμορφώνει στρεβλό έθος το οποίο στη διάρκεια του χρόνου, όταν επαναλαμβάνεται, γίνεται συνήθεια και τελικά γίνεται στρεβλό ήθος, εθνικό και κοινωνικό.

Και η καταστρεπτική επίδραση αυτού του νόμου συνεχίζει δεν σταματά εδώ. Αυτά τα αλλοπρόσαλλα νέα ήθη και έθιμα τα οποία δημιουργεί η Κυβέρνησή σας με τον νόμο αυτό είναι τα κίβδηλα βιώματα που θα έχουν τα παιδιά μας στο παρόν για την πατρότητα, τη μητρότητα και την οικογένεια αλλά και για τη δημοκρατία αξίες τις οποίες διαλύετε. Είναι οι κίβδηλες μνήμες που τώρα, στο παρόν, χαράσσουν στην ψυχή τους τα παιδιά μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όταν, λοιπόν, στο μέλλον θα χρειαστεί να ανακαλέσουν αυτές τις μνήμες ως αναμνήσεις για να αναγνώσουν και να ερμηνεύσουν στη δική τους ζωή βασικές και θεμελιώδεις έννοιες, τότε, δυστυχώς, θα αντιμετωπίσουν την πραγματικότητα μέσα από αυτά τα κίβδηλα πρίσματα. Έτσι κινδυνεύουν να χαθούν στο μέλλον οι θεμελιώδεις αυτές αξίες. Πόσο επίκαιρος είναι άραγε ο Αριστοτέλης όταν στο «Περί μνήμης και αναμνήσεως» μας αναλύει αυτή τη διαδικασία;

Δεν είναι, όμως, μόνο ο γάμος μεταξύ ομοφυλοφίλων. Αυτή είναι η αρχή. Πρόκειται για μια επίθεση εναντίον της ελευθερίας, της ελευθερίας μας. Αυτή η woke ελίτ ζει σε άλλο κόσμο. Δεν έχει συνείδηση και δεν αντιλαμβάνεται το χάσμα με τους πολίτες και με το λαϊκό σώμα. Αυτό το χάσμα τους οδηγεί και στην ποινικοποίηση κάθε αντίθετης άποψης. Αρχίζουν με διωγμό και συκοφάντηση κάθε αντίθετης άποψης και μετά φτάνουν στην ποινικοποίηση.

Μακάρι, δυστυχώς, να είχαμε βάλει μυαλό και να είχαμε την ίδια αγωνία ως χώρα για τα δικαιώματα του αγέννητου παιδιού, αλλά, δυστυχώς, δεν το θέλουμε ούτε να γεννηθεί ούτε και να εκφραστεί.

Και κλείνοντας, σας καλούμε έστω και τώρα την ύστατη στιγμή να αποσύρετε αυτό το νομοσχέδιο, αυτό το βλάσφημο, αντιδημοκρατικό και αντεθνικό νομοσχέδιο. Η Νίκη σε αυτό το νομοσχέδιο, το οποίο βάλλει ευθέως την ορθόδοξη πίστη, την παράδοση, τη δημοκρατία και την οικογένεια, σας λέει ένα τεράστιο και μεγαλειώδες «όχι».

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Βορύλλας Ανδρέας από τη Νίκη και ακολουθούν ο κ. Σαλμάς, ο κ. Φωτήλας, η κ. Παπαϊωάννου, η κ. Πούλου, ο κ. Δελβερούδης και ολοκληρώνουμε με το ΠΑΣΟΚ.

Ορίστε, κύριε συνάδελφε.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα από το Βήμα της Βουλής να απευθυνθώ δημόσια με σεβασμό αλλά και με παρρησία, τόσο προς την Κυβέρνηση όσο και προς τα μέλη του Εθνικού μας Κοινοβουλίου για το νομοσχέδιο που συζητάμε.

Θα μιλήσω πρωτίστως ως απλός Έλληνας, χριστιανός, οικογενειάρχης που εκπροσωπεί απλούς Έλληνες, χριστιανούς, οικογενειάρχες και πολίτες αυτής της χώρας και παράλληλα ως Έλληνας που πονά για την πατρίδα του και το κατάντημα της. Ταυτόχρονα θα θέσω προσωπικά στον καθένα σας κάποια ερωτήματα καλώντας σας να δώσετε και τη δική σας απάντηση.

Πρώτον. Η οικογένεια, όπως όλοι ξέρουμε καλά, είναι ο σημαντικότερος κοινωνικός θεσμός. Η οικογένεια θεωρείται το θεμέλιο στην οργάνωση των ανθρώπινων κοινωνιών και γι’ αυτό προστατεύεται από το Σύνταγμα και τους νόμους. Για παράδειγμα, στο Σύνταγμα της Ελλάδας η οικογένεια θεωρείται θεμέλιο της συντήρησης και προαγωγής του έθνους και ευρίσκεται υπό την προστασία του κράτους. Είναι στην πρώτη παράγραφο του άρθρου 21. Αλλά και στη Σύμβαση που υπέγραψαν οι χώρες μέλη του Οργανισμού Ηνωμένων Εθνών για τα Δικαιώματα του Παιδιού το 1990 και αποτελεί νόμο του ελληνικού κράτους από το 1992, αναφέρεται ότι επειδή η οικογένεια είναι η θεμελιώδης μονάδα της κοινωνίας για την ανάπτυξη και την ευημερία όλων των μελών της και ιδιαίτερα των παιδιών, πρέπει να έχει την προστασία και την υποστήριξη που χρειάζεται για να μπορέσει να διαδραματίσει πληρέστερα τον ρόλο της στην κοινότητα.

Το ερώτημα που τίθεται είναι: Έχουμε το δικαίωμα και την εξουσιοδότηση από τον ελληνικό λαό και το Σύνταγμα να πλήξουμε με το προωθούμενο νομοσχέδιο αυτόν τον θεμελιώδη για την κοινωνία και το έθνος μας θεσμό της οικογένειας; Όχι, αγαπητοί μου συνάδελφοι. Και αν το κάνουμε και ψηφίσουμε το προωθούμενο νομοσχέδιο ή υποκριτικά απόσχωμεν, θα εγκληματήσουμε κατά της κοινωνίας και του έθνους μας.

Δεύτερον. Δομικό στοιχείο της οικογένειας είναι ο γάμος μιας γυναίκας με έναν άνδρα οι οποίοι παντρεύονται και γίνονται μητέρα και πατέρας αντίστοιχα. Και οι δυο τους συνεισφέρουν σάρκα από τη σάρκα τους για τη γέννηση των παιδιών.

Η μητέρα, η μάνα, μέσα στην οικογένεια είναι το ιερότερο πρόσωπο. Μας πρόσφερε ζωή από τη ζωή της, πνοή από τη δικιά της πνοή. Μας κουβάλησε μέσα της εννέα μήνες καρτερικά χωρίς να παραπονεθεί για την ύπαρξή μας. Μας κουβαλάει στην ψυχή της από το πρώτο δευτερόλεπτο που έμαθε την ύπαρξή μας μέχρι το τελευταίο δευτερόλεπτο της δικής της ζωής και αιωνίως μετά απ’ αυτό. Αυτή είναι η παρηγοριά μας στη θλίψη, η ελπίδα μας στη δυστυχία και τη δύναμή μας στην απελπισία. Είναι η πηγή της αγάπης, του ελέους, της συμπόνιας και της συγχώρεσης.

Ο πατέρας, από την άλλη πλευρά, έχει το δικό του ιδιαίτερο ρόλο στην οικογένεια και τη ζωή ενός παιδιού. Τις περισσότερες στιγμές της ζωής μας είναι παρών δίχως τη φυσική του παρουσία, αλλά στο μυαλό μας στέκει σαν τον προστάτη της οικογένειας που είναι έτοιμος να μας δώσει τη συμβουλή του. Στην παιδική μας ηλικία περιμέναμε ξάγρυπνοι πώς και πώς να γυρίσει αργά το βράδυ από τη δουλειά για να του πούμε απλώς μια καληνύχτα πριν πέσουμε για ύπνο. Συνήθως αυτός στον οποίο στηρίζεται η οικογένεια, αυτός που προσφέρει την ασφάλεια και προσπαθεί να μας μεγαλώσει σωστά και να μας προσφέρει όλα τα απαραίτητα.

Έχουμε εμείς την εξουσιοδότηση από τον ελληνικό λαό και το Σύνταγμα να στερήσουμε το δικαίωμα των παιδιών να ζήσουν και να μεγαλώσουν με μάνα και πατέρα σε ένα κατά το δυνατό υγιές και φυσιολογικό περιβάλλον; Έχουμε την εξουσιοδότηση να αναγκάσουμε τα παιδιά να ζήσουν σε ένα μη φυσιολογικό περιβάλλον;

Τρίτον. Λέει η Κυβέρνηση ότι ενδιαφέρεται για τα δικαιώματα των παιδιών. Με το προωθούμενο, όμως, νομοσχέδιο αντί να υποστηρίζει τα ανθρώπινα δικαιώματα των παιδιών τα καταπατά. Καταπατά το ουσιώδες ανθρώπινο δικαίωμα πολλών από αυτά τα παιδιά να έχουν φυσιολογική μάνα και μητρική αγκαλιά. Καταπατά το ανθρώπινο δικαίωμά τους να έχουν φυσιολογικό πατέρα και την πατρική του προστασία. Καταπατά το ανθρώπινο δικαίωμα αυτών των παιδιών να ζήσουν και να μεγαλώσουν σε ένα κατά το δυνατό υγιές και φυσιολογικό οικογενειακό περιβάλλον. Καταπατά το ανθρώπινο δικαίωμά τους να μεγαλώσουν σε περιβάλλον χωρίς σύγχυση γονεϊκών ρόλων. Καταπατά το θεμελιώδες ανθρώπινο δικαίωμα αυτών των παιδιών να διακρίνουν τον ρόλο των δύο φύλων μέσα σε μία φυσιολογική οικογένεια, αφού θέτει το προωθούμενο νομοσχέδιο πάνω από τα δικαιώματα των παιδιών, τις σεξουαλικές επιλογές των ομοφυλόφιλων ενηλίκων.

Και επιπλέον, αφήνει ανοιχτό το παράθυρο με τη λεγόμενη παρένθετη κύηση, δίνοντας κίνητρα σε πολυκερδή κυκλώματα εμπορίας ανθρώπων για την εκμετάλλευση ευάλωτων γυναικών υποβαθμίζοντας τη γυναίκα και μάλιστα τη μάνα σε εκμεταλλεύσιμη αναπαραγωγική μηχανή.

Έχουμε, λοιπόν, την εξουσιοδότηση από τον ελληνικό λαό και το Σύνταγμα να στερήσουμε όλα αυτά τα θεμελιώδη ανθρώπινα δικαιώματα των αδύναμων παιδιών και των ευάλωτων και αδύναμων γυναικών; Όχι, αγαπητοί μου συνάδελφοι, δεν το έχουμε.

Επαναλαμβάνω και τονίζω ιδιαιτέρως: Έχουμε την εξουσιοδότηση να στερήσουμε από ένα παιδί τη στοργή της μάνας και την καρδιά της μάνας; Αν και είναι γνωστό, θα διαβάσω το σχετικό μικρό ποίημα, μεταφρασμένο στα ελληνικά από τον Αθηναίο πολιτικό, διπλωμάτη και λογοτέχνη Άγγελο Βλάχο. Θα το διαβάσω διότι πάντοτε με συγκινεί και ήταν το πρώτο γραπτό κείμενο που με έκανε να τρομάξω βαθιά και να τρέξω στην αγκαλιά της μάνας μου.

Λέω το ποίημα: «Ένα παιδί, μοναχοπαίδι αγόρι, αγάπησε μιας μάγισσας την κόρη. Δεν αγαπώ εγώ -του λέει- παιδιά. Μα, αν θέλεις να σου δώσω το φιλί μου, της μάνας σου να αφαιρείς την καρδιά, να ρίξω να φάει το σκυλί μου.

Τρέχει ο νιος, τη μάνα του σκοτώνει και την καρδιά τράβα και ξεριζώνει. Τρέχει να την πάει, μα σκοντάφτει και πέφτει ο νιος κατάχαμα με δαύτη. Κυλάει ο νιος και η καρδιά κυλάει και την ακούει να κλαίει και να μιλάει. Μιλάει η μάνα στο παιδί και λέει, εχτύπησες, αγόρι μου; Και κλαίει».

Έχουμε το δικαίωμα να στερήσουμε από ένα παιδί αυτή τη μητρική καρδιά;

Τέταρτο. Μήπως, όμως, ο προωθούμενος γάμος των ομοφυλόφιλων είναι στοιχείο προόδου γιατί έτσι μας το παρουσιάζουν; Όχι, αγαπητοί μου συνάδελφοι, δεν είναι στοιχείο προόδου αλλά παρακμής. Δεν αποτελεί απελευθέρωση αλλά υποδούλωση. Δεν είναι φως αλλά σκοτάδι. Αυτό μας το αποδεικνύει η ιστορία δεν είναι φαινόμενο σημερινό. Δεν είναι φαινόμενο αποκλειστικό της δήθεν προοδευτικής εποχής μας, ούτε φαινόμενο δήθεν φιλελεύθερης σκέψης και νοοτροπίας. Τέτοια φαινόμενα δήθεν γάμου ομοφυλοφίλων δεν παρουσιάστηκαν σε ακμάζουσες κοινωνίες, αλλά άλλες κοινωνίες ηθικής, πνευματικής, οικονομικής και πολιτικής παρακμής. Αυτή είναι η πρόοδος που επιθυμούμε για την πατρίδα μας;

Πέμπτο και τελευταίο. Θα ήθελα πριν κλείσω τον λόγο μου να απευθυνθώ ιδιαιτέρως προς εκείνους τους αξιότιμος Βουλευτές από όλα τα κόμματα που πιστεύουν στον Θεό και αποτελούν μέλη της Εκκλησίας μας. Εμείς, ως χριστιανοί και μάλιστα ορθόδοξοι, δεν μπορούμε να νομοθετούμε ερήμην της χριστιανικής μας συνειδήσεως. Η σχέση μας με τον Θεό και την Εκκλησία δεν μπορεί να περιορίζεται μόνο στην παρουσία μας στις δοξολογίας και τις λιτανείες για ευνόητους λόγους. Επιβάλλεται για λόγους χριστιανικής συνέπειας και ευθύνης προς αυτούς τους χριστιανούς που μας τίμησαν με την ψήφο τους, η σχέση μας αυτή να εκφράζεται και στη Βουλή την ώρα μάλιστα της ψηφοφορίας επί κρίσιμων ζητημάτων που συνδέονται με την χριστιανική μας πίστη και άπτονται του ευαγγελικού ήθους.

Η Ιερά Σύνοδος της ιεραρχίας της Εκκλησίας μας πήρε σαφή και καθαρή θέση ενάντια στο προωθούμενο νομοσχέδιο καταδικάζοντας το ως αντιχριστιανικό. Μας έστειλαν μάλιστα και σχετικές εγκυκλίους. Σαφέστατα τονίζει ότι το προωθούμενο νομοσχέδιο προσβάλλει ευθέως την ιερότητα του θεσμού του γάμου, τη χριστιανική οικογένεια και τα δικαιώματα των παιδιών. Οφείλουμε ως χριστιανοί ορθόδοξοι όχι μόνο να μη συνευδοκίσουμε στο αντιχριστιανικό αυτό νομοσχέδιο, όχι μόνο να μη νίψουμε τα χέρια μας σαν τον Πόντιο Πιλάτο με την αποχή μας, αλλά με όλη μας την καρδιά να το καταψηφίσουμε.

Τελειώνω θυμίζοντας σε όλους μας τα λόγια του νεότερου εθνικού μας ποιητή Κωστή Παλαμά: «Χρωστάμε σε όσους ήρθαν, πέρασαν, θα έρθουν, θα περάσουν, κριτές να μας δικάσουν οι αγέννητοι, οι νεκροί».

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Σαλμάς τώρα έχει τον λόγο και αμέσως μετά ο κ. Φωτήλας.

Ελάτε, κύριε Σαλμά.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στα είκοσι τέσσερα χρόνια που είμαι σε αυτό το Κοινοβούλιο και υπηρετώ αυτόν τον θεσμό, δεν θυμάμαι άλλη φορά να υπήρχαν τοποθετήσεις οριζόντιες που να περνούν όλα τα κόμματα και που να είναι διαφορετικές μεταξύ τους όχι με βάση το κόμμα αλλά με βάση κάποιες αντιλήψεις που έχει ο κάθε Βουλευτής.

Θεωρώ ότι το σχέδιο νόμου που συζητούμε σήμερα ανησυχεί την κοινωνία. Αυτό είναι δεδομένο. Η κοινωνία δεν ανησυχεί γιατί θίγεται υλικά. Αν περάσει αυτό το σχέδιο νόμου και γίνει νόμος του κράτους, δεν θα γίνει κάποιος πιο φτωχός ούτε θα έχει ευημερία περισσότερη. Αλλά, όμως, η κοινωνία ανησυχεί, ωσάν να θίγεται. Τι είναι αυτό που θίγεται; Είναι η θεμελιώδης αρχή της κοινωνίας που είναι οι αξίες, τα ιδανικά και τα ιδεώδη, οι αρχές με τις οποίες δημιουργήθηκε αυτή η κοινωνία, η ελληνική κοινωνία.

Δεν είναι ένα σχέδιο νόμου που να πεις ότι αγνοώ την κοινωνία για να το φέρω. Δεν ρυθμίζουμε τα φωτοβολταϊκά ούτε τις ενεργειακές πηγές ούτε τα θέματα της παιδείας εξειδικευμένα που δεν ξέρει ο παππούς στο χωριό. Ρυθμίζουμε θέματα που αφορούν και ξέρει και έχει άποψη και ο τελευταίος βοσκός, αγρότης, παππούς σε οποιαδήποτε περιοχή της Ελλάδας. Ξέρετε, αυτοί οι κανόνες που αλλάζει αυτό το σχέδιο νόμου που θα γίνει νόμος αφού έχει την πλειοψηφία πέντε κομμάτων, είναι οι κανόνες που πατάει το ελληνικό κράτος, που πατάει η ελληνική κοινωνία και γι’ αυτό ανησυχεί. Είναι κανόνες που μένουν αναλλοίωτοι για περισσότερο από δύο χιλιάδες χρόνια και που ερχόμαστε τώρα έτσι γρήγορα να τους αλλάξουμε με επιπτώσεις που δεν γνωρίζουμε ποιες θα είναι.

Πρέπει να σας πω γιατί δεν θα ψηφίσω αυτό το σχέδιο νόμου και θα το καταψηφίσω ευθέως και με απόλυτη ηρεμία στη συνείδησή μου. Πρώτον, θα πω ότι σέβομαι όλους τους πολίτες. Σέβομαι τους ομοφυλόφιλους, τους ετερόφυλους, τους γκέι, τους τρανσέξουαλ, τους intersex, τους queer -που είναι τα αρχικά των ΛΟΑΤKI-. Σέβομαι ότι έχουν ίσα δικαιώματα με όλους μας. Δεν πρέπει να υπάρχει ρατσισμός ούτε καμμία διάκριση με βάση το φύλο και τις σεξουαλικές ιδιαιτερότητες. Είμαι κάθετος σε αυτό.

Διαφωνώ στο δικαίωμά τους να θέλουν να έχουν και να υιοθετούν παιδιά. Περί αυτού πρόκειται ο γάμος. Διότι τα υπόλοιπα τα ρύθμισε το σύμφωνο συμβίωσης. Δεν βλέπω καμμία αδικία σε αυτούς τους ανθρώπους, διότι κανένας δεν εμπόδιζε έναν από αυτούς τους ΛΟΑΤΚΙ να πάει σε μια υπηρεσία, να προκόψει στη ζωή του, να γίνει μεγάλος επιχειρηματίας, να πάει στα πανεπιστήμια, να πάει σε οποιαδήποτε υπηρεσία να πάρει οποιαδήποτε παροχή παίρνει ένας ετερόφυλος. Δεν νομίζω ότι υπάρχει κανένας αποκλεισμός. Τα θέματα του Αστικού Δικαίου, τα κληρονομικά, ρυθμίστηκαν. Επομένως, μιλάμε για το αν μπορούν να κάνουν παιδιά.

Υπάρχει ο πρώτος λόγος για τον οποίο δεν θα τον ψηφίσω. Δεν μου το ζήτησε κανένας. Έχω δεκάδες χιλιάδες ψηφοφόρους στα είκοσι τέσσερα χρόνια που είμαι Βουλευτής, ένας δεν μου το ζήτησε. Έχω φίλους ομοφυλόφιλους γνωστούς, ένας δε μου είπε ότι θέλω να φτιάξεις το δικαίωμα να μπορώ να κάνω παιδιά. Συνεπώς, δεν μπορώ να καταλάβω ποιος το ζήτησε. Όλως τυχαίως όπως ειπώθηκε, τον Δεκέμβριο του 2022 ο Πρόεδρος των Ηνωμένων Πολιτειών της Αμερικής ο κ. Μπάιντεν υπέγραψε για το γάμο των ομοφυλοφίλων. Δηλαδή, πώς έτσι ξαφνικά μετά από χιλιάδες χρόνια ύπαρξης του ανθρώπου στη γη, άνοιξε στις Ηνωμένες Πολιτείες της Αμερικής, σε άλλες χώρες και ανοίγει και εδώ; Τυχαία; Συνωμοσιολόγος δεν υπήρξα ποτέ, αλλά επιτρέψτε μου να πω ότι δεν είναι τυχαίο. Επειδή δεν ξέρω ποιος το ζήτησε και γιατί το ζήτησε δεν μπορώ να συναινέσω. Είναι απλό.

Δικαιώματα. Εδώ δεν μιλάμε για δικαιώματα των ΛΟΑΤΚΙ, εδώ μιλάμε για να θέλουν περισσότερα δικαιώματα από αυτά που έχουν οι υπόλοιποι. Ποιος τα καθορίζει τα δικαιώματα, κυρίες και κύριοι συνάδελφοι; Τα δικαιώματα καθορίζονται από τη φύση με τους φυσικούς νόμους, από την παράδοση με τα ήθη και τα έθιμα και με νόμους. Ξέρετε να φτιάχνονται τα δικαιώματα με άλλον τρόπο; Το πώς γίνονται και μεγαλώνουν τα παιδιά το καθορίζει η φύση με φυσικό νόμο. Εγώ με νόμο του κράτους να αλλάξω φυσικό νόμο δεν μπορώ. Δεν θα το κάνω.

Επειδή κοπτόμεθα τόσο πολύ- με μια ιδιαίτερη συναίνεση διακομματική- για τα δικαιώματα αυτών των ανθρώπων, της ΛΟΑΤΚΙ κοινότητας, δεν είδα να έχουμε το ίδιο ενδιαφέρον για τα δικαιώματα των παιδιών. Διότι πρέπει να προτάξουμε και αυτά τα δικαιώματα για τα παιδιά που είναι στα ιδρύματα. Προσέξτε, γεννιούνται, εγκαταλείπονται μέχρι ενός έτους μεγαλώνουν σε θάλαμο στο Νοσοκομείο Αλεξάνδρας -ενός έτους μωρό τώρα στο «Αλεξάνδρας»- και μέχρι δεκαοκτώ χρονών σε ιδρύματα. Το πολιτικό σύστημα επί δεκαετίες μαζί με τις μακρόσυρτες δικαστικές διαδικασίες δεν μπορούν να λύσουν το θέμα πώς αυτά τα παιδιά θα πάνε να μεγαλώσουν σε οικογένειες ετεροφυλόφιλων που κατά χιλιάδες ενδιαφέρονται να τα υιοθετήσουν. Άρα, συνεπώς δεν είδα να κοπτόμεθα το ίδιο για τα δικαιώματα αυτών των παιδιών και να έχουμε τέτοια συναίνεση και σπουδή να τους τα διευθετήσουμε.

Επιπρόσθετα οι νόμοι όταν αφορούν τέτοιες μεταρρυθμίσεις δομικές της κοινωνίας πρέπει να είναι σε αντιστοιχία με την κοινωνία και αυτό το σχέδιο νόμου δεν είναι σε αντιστοιχία με την κοινωνία. Η μάχη μέχρι τώρα ήταν ιδεολογική. Είχα γράψει ένα βιβλίο το 2015 με θέμα ιδεολογίας ή όχι μόνο και τελικά φαίνεται ότι κάπου είχε βάση αυτό. Εδώ τώρα δεν συζητάμε με βάση ιδεολογίες. Εδώ όπως προείπαν και συνάδελφοι, είναι οι δικαιωματιστές και οι προοδευτικοί με τους συντηρητικούς.

Εγώ τώρα επειδή είμαι συντηρητικός γιατί την πρόοδο την αντιλαμβάνομαι πολύ διαφορετικά, μεγάλωσα σε μια φτωχή οικογένεια, σε μια επαρχία, σε μια γειτονιά, σε μια πόλη όπου δεν τα είχαμε όλα. Είχαμε φτώχεια, αλλά είχαμε ευτυχία. Δυσκολίες υπήρχαν, δεν είχαμε αυτή την πρόοδο που ψάχνουμε τώρα, αλλά δεν δέρναμε δέκα-δέκα παιδιά τον έναν, κάθε μέρα μπούλινγκ. Άντε να πλακωνόταν ο ένας με τον άλλον μια φορά σπάνια. Τώρα κάθε μέρα δέρνουν δέκα τον έναν. Εμείς δεν ξέραμε τα αντικαταθλιπτικά που είναι γεμάτη η αμερικάνικη κοινωνία και οι ευρωπαϊκές σύγχρονες χώρες και η δύση. Εμείς δεν ξέραμε τι ήταν τα ναρκωτικά που τα βρίσκεις παντού τώρα και στα σχολεία, άρα δεν ξέρω αν αυτή η πρόοδος που επικαλούμαστε και ζητούμε είναι πανάκεια, οπότε δεν θίγομαι αν σε αυτή τη συζήτηση δεν είμαι με τους προοδευτικούς και δεν είμαι με αυτούς τους δικαιωματιστές που προείπα.

Επέλεξα να καταψηφίσω το σχέδιο νόμου και να μην απέχω για έναν λόγο: Στη ζωή μου ό,τι πιστεύω ότι είναι σωστό προσπαθώ να γίνει πράξη και ό,τι πιστεύω ότι είναι λάθος παλεύω για να μη συμβεί. Η αποχή, λοιπόν, δεν εκφράζει ούτε τον χαρακτήρα μου ούτε το πώς μεγάλωσα ούτε το πώς ονειρεύομαι. Συνεπώς, η αποχή δεν αφορά στην περίπτωσή μου γι’ αυτό και θα καταψηφίσω το σχέδιο νόμου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Φωτήλας έχει τον λόγο και αμέσως μετά η κ. Παπαϊωάννου.

Ελάτε, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, βρίσκω τρεις λόγους για να καταψηφίσει κάποιος το νομοσχέδιο: Άγνοια του νομοσχεδίου, ιδεολογικές και ιδεοληπτικές αγκυλώσεις που δεν του επιτρέπουν να δει το νομοσχέδιο στην πραγματική του διάσταση, δηλαδή ως μία αμιγώς αστική υπόθεση και προσδίδει σε αυτό θεολογικό και θρησκευτικό περιεχόμενο που δεν υπάρχει. Ο τρίτος λόγος είναι η ψηφοθηρία. Κάποιος αποφασίζει να αγνοήσει, να αδιαφορήσει για την ουσία του νομοσχεδίου και να το χρησιμοποιήσει ως εργαλείο μικροπολιτικής. Με τις δύο τελευταίες περιπτώσεις δεν θα ασχοληθώ, δεν έχω λόγο. Θα ασχοληθώ, όμως, με την πρώτη με αυτήν την άγνοια, και θα απευθυνθώ στους συναδέλφους αλλά και στους συμπολίτες μας που μας παρακολουθούν και δεν γνωρίζουν επακριβώς τι κομίζει αυτό το νομοσχέδιο.

Δυο λόγια κατ’ αρχάς για τα περί αντισυνταγματικότητας που εδράζεται δήθεν στο άρθρο 21 του Συντάγματος, μια ερμηνεία όχι απλώς λανθασμένη αλλά μια ερμηνεία παντελώς αυθαίρετη. Ακριβώς το αντίθετο συμβαίνει. Για να χρησιμοποιήσω μια θεολογική έννοια, μιας και είναι της μόδας, αυτό το νομοσχέδιο τηρεί και σέβεται τις επιταγές του άρθρου 21 του Συντάγματος μέχρι κεραίας.

Τι λέει το άρθρο 21 του Συντάγματος; Λέει μήπως τον ορισμό της οικογένειας; Όχι βέβαια. Λέει τέσσερα συγκεκριμένα πράγματα, ότι η πολιτεία οφείλει να προστατεύει ιδιαίτερα τον θεσμό της οικογένειας, τον γάμο, τη μητρότητα και τέταρτον την παιδική ηλικία. Τα κάνει αυτά αυτό το νομοσχέδιο; Κάνει ακριβώς αυτά αυτό το νομοσχέδιο.

Ας τα πάρουμε ένα-ένα. Προστατεύει τον θεσμό της οικογένειας; Ασφαλώς και τον προστατεύει και προστατεύει, κυρίες και κύριοι συνάδελφοι, όλες τις οικογένειες ακόμα και αυτές που σήμερα για το ελληνικό κράτος δυστυχώς είναι αόρατες αλλά υπάρχουν. Προστατεύει τον γάμο; Βεβαίως και τον προστατεύει σε όλη του τη διάσταση ανεξαρτήτως φύλου.

Άκουσα και αυτό το αμίμητο ότι ο γάμος δεν είναι δικαίωμα για να τυγχάνει προστασίας ιδιαίτερης είναι –λέει- επιθυμία. Και άμα είναι επιθυμία; Το άρθρο 21 όχι του Συντάγματος αλλά του Χάρτη των Θεμελιωδών Δικαιωμάτων του Ανθρώπου της Ευρωπαϊκής Ένωσης –πάλι 21, σύμπτωση- λέει συγκεκριμένα ότι απαγορεύεται κάθε διάκριση λόγω φύλου. Άρα δεν μας ενδιαφέρει αν θα το ονομάσουμε δικαίωμα, αν θα το ονομάσουμε επιθυμία. Θέλετε επιθυμία; Επιθυμία. Σε καμμία επιθυμία, λοιπόν, δεν μπορεί να υπάρξει διάκριση σε κάποιον άνθρωπο εξαιτίας του φύλου του.

Τρίτη επιταγή του άρθρου 21 του Συντάγματος. Προστατεύει τη μητρότητα; Ασφαλώς και την προστατεύει. Πώς την προστατεύει; Μέσω των διατάξεων που απαγορεύουν την υποβοηθούμενη τεχνητή γονιμοποίηση μέσω της παρένθετης μητέρας και διατηρεί το νομικό πλαίσιο και το διατηρεί ως ένα γυναικείο προνόμιο, ακριβώς γιατί σέβεται την επιταγή της αυξημένης ασφάλειας και προστασίας της μητρότητας αλλά και το ιδεολογικό και ηθικό-βιολογικό υπόβαθρο της ελληνικής κοινωνίας η οποία βάζει τη μητρότητα πάνω και πρώτα από όλα, ψηλά-ψηλά.

Τέταρτη επιταγή: Τα παιδιά. Προστατεύει αυτό το νομοσχέδιο τα παιδιά; Μα, γι’ αυτά τα παιδιά γίνονται όλα. Αυτό το νομοσχέδιο πάνω και πρώτα απ’ όλα βάζει τα παιδιά και αν κάποιοι από εμάς αποφασίσαμε να βγούμε μπροστά και να στηρίξουμε ανοιχτά αυτό το νομοσχέδιο αδιαφορώντας για το όποιο πολιτικό κόστος και παραμερίζοντας το γεγονός που ήδη ξέραμε, δηλαδή, ότι πιθανότατα θα έρθουμε σε αντιπαράθεση με μέρος των ίδιων των ψηφοφόρων μας, γιατί το κάναμε; Διότι μας αρέσει να αυτομαστιγωνόμαστε; Όχι. Γι’ αυτά τα παιδιά το κάνουμε. Και αν όπως κάποιος μου είπε: «Φωτήλα, μ’ αυτά και μ’ αυτά θα τη χάσεις την έδρα σου», δεν πειράζει, κυρίες και κύριοι συνάδελφοι, να τη χάσω την έδρα μου, γιατί πάνω από την έδρα μου και από κάθε βουλευτική έδρα υπάρχει το δικαίωμα αυτών των παιδιών.

Δύο λόγια τώρα εν τάχει για το νομοσχέδιο. Όπως είπα σέβεται το άρθρο 21. Αφήνει τη δυνατότητα της παρένθετης μητέρας με τον τρόπο που προβλέπει σήμερα ο νόμος και μόνο πάντα για γυναίκες, σε αντίθεση με το νομοσχέδιο του ΣΥΡΙΖΑ που θέλει να απελευθερωθεί εντελώς αυτή η δυνατότητα πέρα και ανεξάρτητα από το φύλο και για άνδρες και όχι μόνο για περιπτώσεις ιατρικής αδυναμίας, αλλά κατ’ επιλογήν και μάλιστα προφανώς και έναντι αμοιβής με ό,τι αυτό συνεπάγεται και με τους κινδύνους που μπορεί να επιφέρει.

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι έναντι αμοιβής.

**ΙΑΣΟΝΑΣ ΦΩΤΗΛΑΣ:** Δεν το ξέρω.

**ΘΕΟΦΙΛΟΣ ΞΑΝΘΟΠΟΥΛΟΣ:** Άμα δεν το ξέρετε, να μην το λέτε.

**ΙΑΣΟΝΑΣ ΦΩΤΗΛΑΣ:** Θα πάρω λίγο χρόνο για να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο χρόνος είναι συγκεκριμένος.

**ΙΑΣΟΝΑΣ ΦΩΤΗΛΑΣ:** Θα σας απαντήσω μετά, λοιπόν, για να μη χάσω τον χρόνο μου.

Πέραν αυτού, κυρίες και κύριοι συνάδελφοι, εμείς λέμε όχι σ’ αυτό που λέει ο ΣΥΡΙΖΑ, δεν επιτρέπουμε στη χώρα μας να γίνεται αυτό. Όμως, σ’ αυτό που εμείς λέμε όχι στη χώρα μας και δεν το επιτρέπουμε, άλλες χώρες έχουν πει ναι και το έχουν επιτρέψει και αυτό δεν μπορούμε να το εμποδίσουμε. Ό,τι και να λέμε εμείς σήμερα και ό,τι και να νομοθετήσουμε αύριο, αυτό είναι μια πραγματικότητα. Ζευγάρια θα πηγαίνουν στην Κροατία, για παράδειγμα, και θα επιστρέφουν με ένα παιδί. Αυτό το παιδί μάς ενδιαφέρει να προστατεύσουμε που σήμερα στερείται βασικών του δικαιωμάτων, όπως το παιδί του γονέα εκείνου ο οποίος αποφασίζει να συνδέσει τη ζωή του μ’ έναν άνθρωπο του ιδίου φύλου και αν αύριο πεθάνει το παιδί αυτό θα χάσει τον γονιό που πέθανε αλλά και τον άλλο. Δηλαδή τι του λέμε αυτού του παιδιού; Ότι θα το τιμωρήσουμε που έχασε τον ένα γονιό να χάσει και τον άλλο να χάσει τα πάντα; Αυτά τα παιδιά, λοιπόν, είναι στο κέντρο του ενδιαφέροντος αυτού του νομοσχεδίου.

Θα πω δυο λόγια για την υιοθεσία, γιατί κι εδώ η υποκρισία περισσεύει. Σήμερα που μιλάμε, ένα ομόφυλο ζευγάρι μπορεί εύκολα και νόμιμα να αναλάβει αναδοχή ενός παιδιού από ένα ίδρυμα. Τι σημαίνει αυτό; Ότι το κράτος τού εμπιστεύεται για ένα, για δύο, για τρία, για τέσσερα ή για περισσότερα χρόνια την ανατροφή ενός παιδιού αλλά όχι για πάντα. Μα είναι σοβαρό αυτό το επιχείρημα; Σήμερα που μιλάμε ένας άντρας μόνος ομοφυλόφιλος, μία γυναίκα μόνη ομοφυλόφιλη μπορούν να υιοθετήσουν ένα παιδί. Δηλαδή τι λέμε; Ότι ένας ομοφυλόφιλος γονιός είναι καλός και δύο ομοφυλόφιλοι γονείς είναι κακοί; Έλεος πια.

Κλείνω –και ευχαριστώ πολύ για την ανοχή σας, δεν το συνηθίζετε έτσι εύκολα- με ένα ρητό απευθυνόμενος σ’ εκείνους που μετέτρεψαν αυτές τις μέρες αυτό το ιερό Βήμα της δημοκρατίας σ’ ένα βούρκο μεσαιωνικό. Σ’ αυτούς απευθύνομαι και τους λέω ένα ρητό που χρησιμοποίησε πρώτος ο Μπιλ Κλίντον στην προεκλογική του εκστρατεία και μετά το χρησιμοποίησαν κι άλλοι: «Είναι τα παιδιά, ανόητε!».

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Παπαϊωάννου έχει τον λόγο. Μετά είναι η κ. Πούλου, o κ. Δελβερούδης και κλείνουμε με τον κ. Γερουλάνο.

Ορίστε, κυρία συνάδελφε.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ.

Τι να πω για αυτό το νομοσχέδιο; Τι να πρωτοπώ, δηλαδή. Ο τρόπος με τον οποίο επιβάλλεται στην κοινωνία -την καπελώνει είναι η σωστή έκφραση- είναι μοναδικός. Την καπελώνει γιατί είναι σε απόλυτη αναντιστοιχία με την κοινωνία και είναι αξιοσημείωτη η σπουδή του Πρωθυπουργού να περάσει ένα νομοσχέδιο που ειλικρινά νομίζω ότι και ο ίδιος ξέρει ότι είναι κόντρα στην κοινή λογική. Ξέρει, επίσης, καλά ότι θα έχει ένα μεγάλο πολιτικό κόστος. Γι’ αυτό και προέτρεψε τους Βουλευτές του που διαφωνούν, αντί να καταψηφίσουν, να απέχουν. Τι σημαίνει να απέχουν; Σημαίνει να κοροϊδέψουν τους ψηφοφόρους ότι δήθεν δεν στήριξαν το νομοσχέδιο. Γιατί αυτή τους η αποχή θα οδηγήσει στην ψήφισή του. Άρα, ο κόσμος να ξέρει ότι όσοι απέχουν στην ουσία το στηρίζουν.

Μας μιλάνε για δικαιώματα. Αν σας ένοιαζαν τα δικαιώματα των ανθρώπων δεν θα ήταν οι δρόμοι της Αθήνας γεμάτοι μπόγους και κουρελιασμένες κουβέρτες δίπλα σε τσακισμένους ανθρώπους. Δεν θα ήταν στους ίδιους δρόμους μέρα και νύχτα νέοι άνθρωποι με πτυχία να κάνουν τους ντελιβεράδες για ένα μεροκάματο του τρόμου. Ούτε θα κατέληγαν τα παιδιά μας στα τρυφερά δώδεκα και δεκατέσσερα τους χρόνια να είναι μέλη των συμμοριών του δρόμου.

Αφήστε, λοιπόν, σας παρακαλώ τους δικαιωματισμούς και τις ιστορίες αυτού του είδους. Αφήστε τα παραμύθια που ούτε κι εσείς οι ίδιοι πιστεύετε. Όσο για τους κεντρώους συναδέλφους και τους άλλους στα ορεινά, τους Αριστερούς, αν και διαφωνώ μαζί τους, όσον αφορά στο συγκεκριμένο νομοσχέδιο, σέβομαι το γεγονός ότι στην πλειονότητά τους πιστεύουν αυτά που λένε. Όμως αυτό εκμεταλλεύεται η Κυβέρνηση και το χρησιμοποιεί για άλλους σκοπούς. Εκεί που βολεύει τα δικά της σχέδια, σας λέω εσάς που στηρίζετε το νομοσχέδιο, σκεφτείτε σας παρακαλώ. Η στήριξή σας λόγω ιδεολογικής ταύτισης ή λόγω επιβολής μιας οιονεί κομματικής πειθαρχίας πόσα άλλα θέματα ανοίγει.

Είναι τα παιδιά μας ξαμολυμένα στους δρόμους, θυμωμένα, επιθετικά χωρίς επίβλεψη πολλές φορές από μάνα και πατέρα που πρέπει να εργάζονται. Αλλά είναι μόνο λόγω οικονομικής δυσπραγίας των γονέων τους; Τότε τα παιδιά των πλουσίων θα ήταν αγγελούδια. Τι συμβαίνει, λοιπόν; Εκείνο που νομίζω εγώ, λείπει από τα παιδιά, από όλους μας, είναι κάτι να ακουμπήσουμε, να στηριχτούμε, να πάρουμε βαθιές ανάσες, κάποιες σταθερές. Σταθερές που ήδη έχουν κλυδωνιστεί χωρίς όμως να αντικατασταθούν από άλλες καλύτερες. Και σιγά-σιγά αποτελειώνονται.

Είναι η κοινωνία μας έτοιμη να γυρίσει το πάνω κάτω στις τελευταίες βασικές σταθερές; Νομίζω πως όχι. Ξέρετε εγώ δεν έχω αναγνωρισιμότητα και κυκλοφορώ παντού. Ακούω πολύ τον κόσμο στο ταξί, στον οδοντίατρο, στη λαϊκή, στις ουρές. Ο κόσμος συζητάει γι’ αυτό το θέμα. Εκφράζεται αρνητικά πολλές φορές με αγανάκτηση. Και περνάμε εμείς εδώ μέσα το μήνυμα ότι στο όνομα του δήθεν δικαιωματισμού αλλάζουμε με ένα νόμο άρδην ό,τι δεν έχει αλλάξει χιλιετίες τώρα. Κάποιοι με ειλικρίνεια κάποιοι όμως με τακτικισμούς. Είναι τόλμη αυτό, πρόοδος ή επιπολαιότητα;

Όλο αυτό το διάστημα έγινε ένα απίστευτο μπούλινγκ από πολλά συστημικά μέσα μαζικής ενημέρωσης. Ακούσαμε περί ακροδεξιών απόψεων των διαφωνούντων, περί προοδευτικού των συμφωνούντων και άλλες τέτοιες ανοησίες. Είναι αλήθεια ότι οι αντιρρήσεις για το νομοσχέδιο του Κομμουνιστικού Κόμματος Ελλάδος -αντιρρήσεις για τους λόγους που εξέθεσαν οι συνάδελφοι- έκλεισαν ή τουλάχιστον περιόρισαν στόματα. Επειδή εγώ είμαι μεγαλύτερη θυμάμαι αντίστοιχες συμπεριφορές από την εποχή της δικτατορίας και λίγο νωρίτερα, εποχές που το να είσαι Αριστερός ήταν σχεδόν μίασμα και ο εμφύλιος χαρακτηριζόταν συμμοριτοπόλεμος. Νεαρή μαθήτρια τότε θύμωνα, αγανακτούσα. Κι αυτό όμως που επιχειρείται αυτόν τον καιρό με ενοχλεί το ίδιο. Αυτές οι μεθοδεύσεις δεν ταιριάζουν σε δημοκρατίες. Η δημοκρατία έχει ένα βασικό χαρακτηριστικό: την ανοχή. Την ανοχή στο διαφορετικό αλλά και την ανοχή στην αντίρρηση. Ανοχή, λοιπόν. Αλλά με την προϋπόθεση ότι το δικαίωμα ασκείται στον ιδιωτικό βίο του καθενός μας και δεν έχει κοινωνικές προεκτάσεις και σοβαρές επιπτώσεις στον δημόσιο βίο. Εδώ όμως νομίζω θα υπάρχουν τέτοιες.

Ο γάμος εφευρέθηκε από τις κοινωνίες και καθιερώθηκε από χιλιετίες τώρα κυρίως για έναν λόγο: για να δημιουργηθεί ένα τεκμήριο πατρότητας. Για τη μητρότητα δεν ετέθη ποτέ θέμα γιατί ήταν αυταπόδεικτη. Για να γνωρίζουμε ποιος είναι ο γεννήτορας και άρα ο υπόχρεος να αναθρέψει το παιδί και να κληρονομηθεί από το παιδί όταν φύγει. Γι’ αυτό και από πάντα ο γάμος είχε ένα πανηγυρικό χαρακτήρα γνωστοποίησης στην κοινότητα της ένωσης και της αρχικής συνάφειας του ζεύγους. Γι’ αυτό και η ευχή «να ζήσετε και καλούς απογόνους».

Σε όλες τις περιόδους και σε όλους τους πολιτισμούς υπήρχαν ομοφυλόφιλοι. Όμως οι σχέσεις αυτές δεν δημιουργούσαν απογόνους και γι’ αυτό πολύ απλά δεν νομοθετήθηκε στο παρελθόν γάμος μεταξύ τους. Κάνοντας ένα μεγάλο βήμα ο σύγχρονος νομοθέτης θεσμοθέτησε το σύμφωνο συμβίωσης και μεταξύ ομοφύλων το οποίο καλύπτει όλες τις ανάγκες για να είναι λειτουργική μια συμβιωτική σχέση. Μπορείς να ασφαλίσεις τον σύντροφό σου αν είναι ανασφάλιστος, θα πάρει αποζημίωση αν κάτι σου συμβεί από κάποια αδικοπραξία, θα πάρει τη σύνταξη σου, όπως κι αν ήσασταν παντρεμένοι. Μπορεί στο σύμφωνο να οριστεί τι θα γίνει η περιουσία που θα αποκτηθεί κατά τη διάρκεια της συμβίωσης και επιπλέον μπορείς ελεύθερα να ορίσεις κατά τη σύναψη του συμφώνου αν θέλεις να σε κληρονομήσει ο σύντροφός σου και σε ποιο ποσοστό με επιφύλαξη βεβαίως των διατάξεων του Αστικού Κώδικα για τους αναγκαίους κληρονόμους αν υπάρχουν κατιόντες.

Άρα, όλα γίνονται σήμερα μόνο για την τεκνοθεσία. Και επειδή εξ ορισμού ένα ζευγάρι του ίδιου φύλου δεν μπορεί με φυσικό τρόπο να κάνει παιδιά, είναι σίγουρο ότι μας έρχεται σε επόμενο χρόνο αυτό που ξεκάθαρα και γλαφυρά περιέγραψε το Κομμουνιστικό Κόμμα: η εμπορευματοποίηση της μητρότητας μέσω της συστηματικής πλέον -και όχι κατ’ εξαίρεση και για λόγους υγείας- χρησιμοποίησης παρένθετων μητέρων. Μόνον έτσι μπορούν να αποκτηθούν παιδιά από τα ζεύγη αυτά με τη συστηματική χρησιμοποίηση του γενετικού υλικού και του σώματος άλλων ανθρώπων επ’ αμοιβή κυρίως.

Εμένα δεν με πτοεί το μπούλινγκ κατά των διαφωνούντων που πλανάται όλο αυτό το διάστημα περί δήθεν σκοταδισμού. Η πορεία μου σε όλον τον βίο δεν επιτρέπει σε κανέναν να σκεφτεί κάτι τέτοιο. Εγώ είμαι εδώ χωρίς να αγωνιώ ούτε για επανεκλογή μου ούτε βεβαίως για υπουργοποίηση. Μπορώ, λοιπόν, χωρίς εξαρτήσεις, κομματικές γραμμές και πιθανά ανταλλάγματα να επιτελέσω το ύψιστο καθήκον ενός Έλληνα Βουλευτή: το καθήκον της ψήφου κατά συνείδηση. Μετά, ομολογώ, από πολύ σκέψη και προβληματισμούς θα καταψηφίσω το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πούλου. Μετά ο κ. Δελβερούδης και μετά ο κ. Γερουλάνος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητούμε σήμερα στην Ολομέλεια αποδεικνύει ένα και μόνο πράγμα: το πόσο αποτελεσματική πίεση μπορούν να ασκούν οι οργανώσεις της Κοινωνίας των Πολιτών από κοινού με τις προοδευτικές πολιτικές δυνάμεις για τον θεσμικό κοινωνικό και πολιτισμικό εκσυγχρονισμό της πατρίδας μας. Διότι το νομοσχέδιο για τη νομική κατοχύρωση της ισότητας στον γάμο και την τεκνοποίηση ανεξαρτήτως φύλου, που με καθυστέρηση και με σοβαρές ελλείψεις αναγκάζεται να φέρει τώρα στη Βουλή η Κυβέρνηση της Νέας Δημοκρατίας, δεν της ανήκει. Είναι μια νίκη της Κοινωνίας των Πολιτών και των κινημάτων. Κατακτήθηκε βήμα-βήμα μεθοδικά και αγωνιστικά από χιλιάδες συμπολίτες μας που διεκδίκησαν τα αυτονόητα δικαιώματά τους. Προετοιμάστηκε από τις πρωτοπόρες νομοθετήσεις της κυβέρνησης του ΣΥΡΙΖΑ από το 2015 ως το 2019. Η Νέα Δημοκρατία σύρθηκε κυριολεκτικά στην αποδοχή μιας κοινωνικής πραγματικότητας την οποία πεισματικά αρνιόταν, και την οποία ένα μεγάλο κομμάτι της εξακολουθεί να αρνείται ενώ ένα άλλο την αποδέχεται υποκριτικά χωρίς να την πιστεύει στη βάση, βέβαια, της μικροκομματικής σκοπιμότητας.

Η υπερψήφιση των διατάξεων του νομοσχεδίου βαθαίνει τη δημοκρατία μας καθώς ενισχύει τη βασική της προϋπόθεση, την ισότητα όλων απέναντι στα θεμελιώδη δικαιώματα. Μπορεί το νομοσχέδιο να μην αφορά στην πλειοψηφία των συμπολιτών μας αλλά μόνο σε μια μικρή μειοψηφία η οποία όμως δικαιούται και αυτή να απολαμβάνει τα ίδια δικαιώματα με την πλειοψηφία. Κι αυτά για μας είναι αδιαπραγμάτευτα. Γιατί έχουν απόλυτη ευταξία και δεν μπορούν να αμφισβητηθούν από αντίθετες απόψεις, δεν υπόκεινται στη θέληση της πλειοψηφίας, δεν κρίνονται με δημοψηφίσματα.

Η διασφάλιση της ελευθερίας και της ισότητας αφορά όχι μόνο στους άμεσα ενδιαφερόμενους που τις στερούνται και τις διεκδικούν αλλά είναι υπόθεση όλων μας. Γιατί τα δικαιώματα που θεμελιώνονται στην ισότητα, είτε θα ισχύουν για όλους είτε δεν θα ισχύουν για κανένα. Γιατί κανείς δεν μπορεί να είναι ελεύθερος αν δεν είναι όλοι ελεύθεροι. Γιατί ως άνθρωποι γεννιόμαστε ελεύθεροι και ίσοι.

Επιπλέον, δεν πρέπει να ξεχνάμε ότι όταν στην ιστορία της ανθρωπότητας οι πλειοψηφίες αποφάσιζαν με περιορισμούς και εξαιρέσεις για τα δικαιώματα των μειοψηφιών μόνο δεινά προκάλεσαν, διχασμό, μισαλλοδοξία, πόνο και θάνατο. Εξάλλου, μόνο η ισότητα, η δικαιοσύνη και η συμπερίληψη διασφαλίζουν την κοινωνική ειρήνη αφού επιτρέπουν στον καθένα να ζει όπως επιθυμεί χωρίς να επιβάλλει τη θέλησή του στους άλλους. Στερείται δικαιώματα η πλειοψηφία αν αυτά αποδοθούν σε όλους; Όχι. Προβάλλεται ή επιβάλλεται κάποιο πρότυπο οικογένειας ως κυρίαρχο; Όχι. Αντίθετα ο αποκλεισμός η αδικία και η ρητορική μίσους γεννούν την μνησικακία και το αίσθημα αδικίας από τα οποία πηγάζει ο διχασμός και η κοινωνική αναταραχή.

Δυστυχώς, ακόμα και μέσα στη Βουλή των Ελλήνων δεν έλειψαν οι ακροδεξιές φωνές που με φανατισμό ζητούν τη συνέχιση των απαράδεκτων διακρίσεων. Έφτασαν μάλιστα στο σημείο να προσβάλλουν με μειωτικούς και απαξιωτικούς χαρακτηρισμούς και τους εκπροσώπους των φορέων. Θα προχωρήσουμε, όμως, παρ’ όλα αυτά.

Στον μεσαιωνικό σκοταδισμό απαντάμε με τη νηφαλιότητα και τη διαύγεια του διαφωτισμού αλλά και με τα δόγματα του χριστιανισμού που εκείνοι επικαλούνται επιλεκτικά. Γιατί οι ανθρώπινες αξίες της αγάπης προς τον πλησίον, της αλληλεγγύης, συναλληλίας, δεν πρέπει να διαταράσσονται από ακραίες φωνές που ξεπερνούν τα δόγματα της θρησκείας που ενστερνίζονται. Επιστολές, εκβιασμοί, κηρύγματα, αφοριστικοί λόγοι, απειλές ότι όποιος ψηφίσει το νομοσχέδιο θα είναι ανεπιθύμητος και δεν θα επιτραπεί η είσοδος στον ιερό ναό, στην οικία του Θεού της αγάπης όπως αυτή υμνείται στην πρώτη προς Κορινθίους Επιστολή του Αποστόλου Παύλου. «Η αγάπη είναι μακρόθυμη, είναι αγαθή και ωφέλιμη. Η αγάπη δεν φθονεί. Η αγάπη δεν καυχιέται, δεν επαίρεται, δεν ασχημονεί, δεν ζητά το συμφέρον της, δεν παροξύνεται, δεν σκέφτεται το κακό, δεν χαίρεται με την αδικία αλλά συγχαίρει την αλήθεια, ανέχεται τα πάντα, πιστεύει τα πάντα, ελπίζει τα πάντα, υπομένει τα πάντα.

Ρωτάμε, λοιπόν, όσους διαφωνούν και υπεραμύνονται του θεσμού της οικογένειας: Μα για οικογένειες δεν νομοθετούμε ίσα δικαιώματα; Επίσης, αναφέρονται στα παιδιά τους και στις ευθύνες μας απέναντί τους. Μα για τα παιδιά όλων των οικογενειών δεν νομοθετούμε ίσα δικαιώματα; Και δεν είναι δυνατόν να τα αρνούμαστε. Ας δούμε ένα χαρακτηριστικό παράδειγμα. Σε πολλές οικογένειες συμπολιτών μας με γονείς ανεξαρτήτως φύλου που έχουν παιδιά, ένας γονέας είναι βιολογικός και ο άλλος δεν είναι. Ωστόσο αυτός ο δεύτερος γονέας, ο μη βιολογικός, είναι μέχρι σήμερα θεσμικά αόρατος. Σε περίπτωση που ο βιολογικός γονέας αδυνατεί ο άλλος δεν μπορεί να μεταφέρει τα παιδιά σε ένα νοσοκομείο σε περίπτωση ανάγκης, δεν μπορεί να συνοδεύσει στο σχολείο, δεν μπορεί να ταξιδέψει μαζί τους αν χρειαστεί.

Έχουμε, λοιπόν, χρέος ως πολιτεία να αναλάβουμε τις ευθύνες μας απέναντί τους. Και για να αναλάβουμε ακριβώς αυτές τις ευθύνες είμαστε σήμερα εδώ. Για να εξασφαλίσουμε την ισοτιμία στον γάμο για όλα τα ζευγάρια, ανεξαρτήτως φύλου και να διασφαλίσουμε όλα τα γονεϊκά, κληρονομικά και προνοιακά δικαιώματα των οικογενειών και των παιδιών τους.

 Κυρίες και κύριοι συνάδελφοι, από η ημέρα που η Βουλή των Ελλήνων αναμετράται με την ιστορία στο πεδίο των θεμελιωδών δικαιωμάτων, πρέπει να εξετάσουμε τι έπραξαν διαχρονικά οι πολιτικές δυνάμεις για να φτάσουμε στο παρόν νομοσχέδιο. Ως ΣΥΡΙΖΑ πράξαμε το καθήκον μας απέναντι στην υπόθεση της ισότητας και της συμπερίληψης και ως κυβέρνηση και ως Αξιωματική Αντιπολίτευση. Το πράξαμε το 2015 με τον νόμο για το σύμφωνο συμβίωσης, όταν μόνο δεκαεννέα από τους εβδομήντα έξι Βουλευτές της Νέας Δημοκρατίας υπερψήφισαν. Το πράξαμε το 2017 με τον νόμο για την ταυτότητα φύλου, όταν ο κ. Μητσοτάκης μας έλεγε από αυτό εδώ το Βήμα τραγελαφικές ιστορίες για εξωγήινους στον Υμηττό. Το πράξαμε το 2018 με τον νόμο για την αναδοχή, όταν μόνο τέσσερις Βουλευτές της Νέας Δημοκρατίας υπερψήφισαν. Το πράξαμε το 2022 με την πρόταση νόμου για την ισότητα στον γάμο και για όλα τα συναφή δικαιώματα. Και το πράττουμε και τώρα το 2024 με τη θετική ψήφο μας στο νομοσχέδιο το οποίο ψηφίζουμε ,γιατί αποτελεί την αναπόφευκτη εξέλιξη των νομοθετικών μας παρεμβάσεων, γιατί έρχεται από τον δρόμο των δικαιωμάτων που εμείς ανοίξαμε.

Δεν κρυβόμαστε για μικροπολιτικά οφέλη όπως πολλοί Βουλευτές της Νέας Δημοκρατίας, όπως ο ίδιος ο Πρωθυπουργός που πανικόβλητος τους προέτρεψε στην αποχή, ακόμη και τους Υπουργούς του που δεν μπορούσε να ελέγξει τον Υπουργό Επικρατείας, κ. Βορίδη, πρώτο και καλύτερο και τον καθ’ ύλην όμως αρμόδιο Υπουργό Δικαιοσύνης, τον πάλαι ποτέ σοσιαλιστή, κ. Φλωρίδη, που αρνείται τώρα να υπερασπιστεί αυτό το νομοσχέδιο αν και στο νομοσχέδιο για τους Ποινικούς Κώδικες εμφανίζεται ως ακραιφνής υποστηρικτής νεοφιλελεύθερων ιδεοληψιών. Όπως και ο Υφυπουργός Δικαιοσύνης ο δήθεν Κεντρώος, κ. Μπούγας. Αυτοί και άλλοι πολλοί ακολουθούν την αντιδραστική γραμμή του κ. Σαμαρά.

Τελικά υπάρχουν πολλές Νέες Δημοκρατίες με βαθιές ιδεολογικές και πολιτικές διαφορές μεταξύ τους που μόνο η νομή της εξουσίας τις κρατά προς το παρόν ενωμένες.

Και τέλος, στηρίζουμε το νομοσχέδιο παρά το γεγονός ότι είναι λειψό και άτολμο γιατί περιορίζει τα δικαιώματα των γονέων στην υποβοηθούμενη αναπαραγωγή μέσω της παρένθετης κύησης και προσβάλλει βάναυσα την αρχή της ισότητας όπως διατυπώνεται στο άρθρο 4 του Συντάγματος. Σας ζητούμε, λοιπόν, με τις σχετικές τροπολογίες μας να διορθώσετε την απαράδεκτη αυτή διάκριση.

Κυρίες και κύριοι συνάδελφοι, η Κυβέρνηση της Νέας Δημοκρατίας σύρεται σε μια νομοθετική πρωτοβουλία υπό την τριπλή πίεση της Κοινωνίας των Πολιτών, της προοδευτικής Αντιπολίτευσης και του Ενωσιακού Δικαίου και προσπαθεί να φορέσει τη μάσκα του ψευτοεκσυγχρονισμού, που όμως δεν μπορεί να κρύψει το πραγματικό της πρόσωπο το οποίο είναι στιγματισμένο από τη συνεχή υπονόμευση του κράτους δικαίου, της λειτουργίας της δημοκρατίας και των θεμελιωδών δικαιωμάτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε παρακαλώ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ήθελα να αναφερθώ, βεβαίως, στο ψήφισμα κόλαφος του Ευρωπαϊκού Κοινοβουλίου κατά της Κυβέρνησης αλλά και της χώρας μας δυστυχώς.

Το παρόν, λοιπόν, νομοσχέδιο δεν μπορεί να ξεπλύνει το βεβαρημένο μητρώο της Νέας Δημοκρατίας. Καθήκον όλων των δημοκρατικών δυνάμεων στη Βουλή και την κοινωνία είναι η ανατροπή αυτού του αντιδημοκρατικού κατήφορου, είναι η αντίσταση στην παρακμή.

Σας ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Βελβερούδης και κλείνουμε με τον κ. Γερουλάνο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επειδή όλοι ανεξαιρέτως οι άνθρωποι και ιδιαιτέρως εμείς οι Βουλευτές θα πρέπει να ενεργούμε και να ομιλούμε ενιαία και να μη διαχωρίζουμε τη βουλευτική μας ιδιότητα από την υπόλοιπη ζωή και δραστηριότητα μας, θα ήθελα σήμερα να μιλήσω όχι μόνο ως Βουλευτής αλλά, κυρίως, ως σύζυγος και πατέρας τεσσάρων παιδιών, ως γιος και εγγονός, ως εκπαιδευτικός, ως Έλληνας και ως συνειδητός ορθόδοξος χριστιανός.

Είναι εμφανής η αγωνία του Πρωθυπουργού και της Κυβέρνησης να επισπεύσουν το υπό συζήτηση απαράδεκτο νομοσχέδιο για τον γάμο των ομοφυλοφίλων, αγνοώντας και αδιαφορώντας επιδεικτικά για τη γνώμη της συντριπτικής πλειοψηφίας του ελληνικού λαού θέλοντας να διεκπεραιώσουν με οποιοδήποτε τίμημα ένα ακόμα κεφάλαιο της προωθούμενης woke ατζέντας.

Κι ερχόμαστε σήμερα εδώ για να παρακολουθήσουμε μαζί με τον ελληνικό λαό την τελευταία πράξη του δράματος με μία σημαντική ιδιαιτερότητα. Όταν πλέον θα μπουν οι τίτλοι τέλους με την πιθανή ψήφιση του νομοσχεδίου, την οποία απευχόμαστε, ουσιαστικά θα έχει σημάνει η αρχή του πραγματικού δράματος ή καλύτερα να πω η αρχή του εφιάλτη.

Οι πραγματικές προθέσεις της Κυβέρνησης αποκαλύπτονται από το πρώτο άρθρο του νομοσχεδίου το οποίο θέτει ως σκοπό του την υλοποίηση της εθνικής, παρακαλώ, στρατηγικής για τα δικαιώματα των ΛΟΑΤΚΙ. Την περίοδο, δηλαδή, που η στρατηγική για την πρόληψη των πυρκαγιών είχε ως τραγικό απολογισμό εκατομμύρια στρέμματα καμένης γης μόνο για το 2023, στη χώρα που η αντιπλημμυρική στρατηγική βύθισε σχεδόν ολόκληρη τη Θεσσαλία κάτω από το νερό και τη λάσπη, τη στιγμή που η κυβερνητική στρατηγική για τους σιδηροδρόμους συνοψίζεται στη φράση «πάμε και όπου βγει», προκύπτει μια θλιβερή αλλά και εξοργιστική διαπίστωση, ότι αν δείχνατε για όλα τα προηγούμενα έστω τη μισή φροντίδα και προσοχή απ’ όση δείχνετε για να υλοποιήσετε τα παράλογα θέλω του λόμπι των ΛΟΑΤΚΙ, είναι σχεδόν βέβαιο ότι οι τραγωδίες αυτές θα είχαν αποφευχθεί.

Σε αυτό το περιβάλλον, η Κυβέρνηση του κ. Μητσοτάκη χρησιμοποιώντας ως πρόσχημα λέξεις όπως δικαιώματα, ισότητα και δημοκρατία επιχειρεί να επιβάλει τη λογική της μοναδικής ορθής σκέψης, μια δημοκρατία στο όνομα της οποίας δεν διστάζει ο ίδιος ο Πρωθυπουργός να οργανώσει φροντιστήρια αλλαγής σκέψης των Βουλευτών του, παροτρύνοντάς τους μάλιστα δημόσια να διευκολύνουν τη διαδικασία της ψηφοφορίας μέσω μιας ένοχης αποχής ουσιαστικά υπεκφυγής. Και δεν ξέρω πώς μπορεί να χαρακτηριστεί πολιτικά ένας Βουλευτής, που έχει εκλεγεί για να αντιπροσωπεύει τους ψηφοφόρους του, τη στιγμή που καλείται να τους εκφράσει να απέχει για να γλιτώσει την πολιτική του καριέρα.

Είναι μια επιλεκτική δημοκρατία κατά την οποία οι είκοσι από τους είκοσι δύο φορείς που κλήθηκαν στις επιτροπές να παρουσιάσουν τις απόψεις τους, εντελώς συμπτωματικά ήταν πιστά ταγμένοι αποκλειστικά και μόνο στη μία άποψη, με την κομματική πλειοψηφία να θεωρεί περιττή την παρουσία της Ορθόδοξης Εκκλησίας της Ελλάδος και όχι μόνο, αναφωνώντας αλαζονικά ότι δεν έχουν να εισφέρουν τίποτα επιπλέον στον διάλογο, με το πρόσχημα ότι έχουν ήδη ακουστεί οι απόψεις τους.

Άλλωστε τι να την κάνουμε την Εκκλησία όταν πλέον διαθέτουμε εκ των έσω και ειδικούς κυβερνητικούς θεολόγους που θα καθορίζουν στο εξής τι είναι αμαρτία και τι όχι, ενώ αντιθέτως οι copy-paste απόψεις των πολύχρωμων συλλογικοτήτων, για τις οποίες μας γίνεται πλύση εγκεφάλου στα μέσα μαζικής ενημέρωσης από το πρωί μέχρι το βράδυ, κρίθηκε ότι δεν ήταν αρκούντως γνωστές;

Διαπιστώνουμε, λοιπόν, τη συντονισμένη προσπάθεια των ΛΟΑΤΚΙ να μετατρέψουν την όποια προσωπική σεξουαλική τους επιλογή, που είναι σεβαστή καθ’ όλα, δηλαδή τον προσωπικό τους αυτοπροσδιορισμό σε κεκτημένο δικαίωμα το οποίο θα πρέπει ετσιθελικά να επεκταθεί και να επιβληθεί στην ευρύτερη κοινωνία με τον ανάλογο νομοθετικό μανδύα. Και όλα αυτά διότι αρνούνται πεισματικά να συνειδητοποιήσουν και να αποδεχθούν το αυτονόητο, ότι ναι μεν όλοι οι άνθρωποι είναι ίσοι χωρίς αστερίσκους και χωρίς υποσημειώσεις, δεν είναι όμως όλοι ίδιοι. Προς την κατεύθυνση αυτή άλλωστε είναι εξαιρετικά σαφής η πρόβλεψη του συνταγματικού νομοθέτη η οποία στο όνομα της ισότητας επιτάσσει όμοια μεταχείριση των ομοίων και ανόμοια των ανομοίων.

Ειδικότερα επειδή οι νόμοι της φύσης δεν ερμηνεύονται και δεν παραχαράσσονται, και δεδομένου ότι ο γάμος εξ ορισμού απαιτεί τη συμπληρωματική ψυχοσωματική ένωση μεταξύ ανδρός και γυναικός, καθόσον προϋποθέτει διαφορετική φυσιολογία και ανατομία, η συμβίωση δύο ατόμων του ίδιου φύλου δεν συνιστά γάμο διότι πολύ απλά δεν μπορεί να συνιστά γάμο.

Θα πρέπει επομένως κάποια στιγμή οι κυβερνώντες να αναρωτηθούν: Μήπως τελικά δεν είναι στραβός ο γιαλός, εξετάζοντας σοβαρά την πιθανότητα να αρμενίζουν στραβά οι ίδιοι με τις συγκεκριμένες αποφάσεις τους και επειδή το καράβι με τις κυβερνητικές αποφάσεις είναι πολύ πιθανόν να αρχίσει κάποια στιγμή να μπάζει νερά, σε αυτή την περίπτωση το πιο επικίνδυνο απ’ όλα είναι ότι επιχειρούν να ανεβάσουν επάνω στο καράβι αυτό και μικρά παιδιά.

Ποιος αλήθεια θα προστατέψει τα δικαιώματα των παιδιών αυτών; Ας μην κρυβόμαστε πίσω από το δάκτυλό μας. Με το παρόν νομοσχέδιο ανοίγουν διάπλατα οι πόρτες της τεκνοθεσίας από ομοφυλόφιλα ζευγάρια, της απαλοιφής των όρων μητρότητα και πατρότητα και την αντικατάστασή τους με τους γονέα 1 και 2 και στη συνέχεια γονέα 3 και 4, καθώς η πολυσυντροφικότητα που έχει κάνει ήδη την εμφάνισή της στον ψευτοπροοδευτικό δυτικό κόσμο θα παρουσιαστεί και εδώ ως ένα ακόμα δικαίωμα.

Πότε επιτέλους και από ποιους θα σταματήσει αυτός ο κατήφορος των δήθεν δικαιωμάτων; Σε ποιον θα απευθύνει το άτυχο παιδί τη λέξη μαμά, την ωραιότερη λέξη του κόσμου; Σε έναν άνδρα; Και όταν θελήσει να φωνάξει μπαμπά; Σε ποιον ακριβώς θα απευθυνθεί; Σε μία γυναίκα;

Πώς είναι δυνατόν να διακινδυνεύεται το αδιαμφισβήτητο δικαίωμα του παιδιού να απολαμβάνει όλα τα στοιχεία που περιέχουν οι αλληλοσυμπληρούμενες ιερές έννοιες της μητρότητας και της πατρότητας; Και φυσικά είναι τελείως άστοχη η αναφορά και ο παραλληλισμός με τις μονογονεϊκές οικογένειες διότι εκεί έχουμε στέρηση του πατέρα και της μητέρας, ενώ στις ΛΟΑΤΚΙ δήθεν οικογένειες έχουμε και στέρηση, αλλά, κυρίως, και σύγχυση γονεϊκών ρόλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άλλη μια υποκρισία του νομοσχεδίου είναι ότι ναι μεν δεν επιτρέπει την κύηση μέσω παρένθετης μητέρας στη χώρα μας αλλά όταν αυτή η εμπορευματοποίηση της γυναικείας μήτρας των ευάλωτων γυναικών γίνει σε τρίτη χώρα τότε όλα καλά και νόμιμα. Και επειδή το κόλπο είναι γνωστό είναι πλέον θέμα χρόνου να επιτραπεί και στη χώρα μας φυσικά ως δικαίωμα και αυτό.

Σε μισό λεπτό τελειώνω, κύριε Πρόεδρε.

Πού είναι όμως το ύψιστο δικαίωμα του κάθε παιδιού να μην πωλείται ως εμπόρευμα; Έχει μήπως διαφορά αν πωλείται σε ευρώ ή σε κάποιο άλλο νόμισμα;

Κυρίες και κύριοι συνάδελφοι, με απόλυτο σεβασμό απευθύνομαι στην καθεμιά και στον καθέναν ξεχωριστά, και σας καλώ να κοιτάξουμε στα μάτια τους πολίτες, τις οικογένειες και, κυρίως, τα παιδιά μας, να ακούσουμε τη φωνή της πραγματικής επιστήμης αλλά και της ορθοδόξου μάνας μας, της Εκκλησίας, να προσθέσουμε την κοινή λογική, να κλείσουμε τα αυτιά μας στα κελεύσματα των πάσης φύσεως λόμπι, να αφαιρέσουμε για λίγο το εγώ μας, να υψώσουμε για λίγο το βλέμμα μας στον ουρανό και να πούμε ένα τεράστιο «όχι», καταψηφίζοντας το κατάπτυστο αυτό νομοσχέδιο με σκοπό την προστασία και διαφύλαξη του ιερού θεσμού του γάμου και της οικογένειας ως βασικού πυλώνα της ελληνορθόδοξης παράδοσής μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΚΟΜΝΗΝΟΣ ΔΕΛΒΕΡΟΥΔΗΣ:** Εν κατακλείδι, εάν και ημείς σιωπήσουμε, τα μάρμαρα της Βουλής κεκράξονται περί της αληθείας. Στώμεν καλώς, λοιπόν.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και τώρα τον λόγο έχει ο κ. Γερουλάνος Παύλος από το ΠΑΣΟΚ.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Αγαπητές συναδέλφισσες και αγαπητοί συνάδελφοι, πηγή της δύναμης της δημοκρατίας ως μορφή εξουσίας είναι ότι διεκδικεί να κοιτάζει κάθε πολίτη στα μάτια όχι αφ’ υψηλού όπως η αριστοκρατία, ούτε με απέχθεια όπως ο λαϊκισμός αλλά στα ίσα όπως ταιριάζει σε ισάξιους συνομιλητές. Γιατί; Διότι στη δημοκρατία όλοι έχουν αξία αλλιώς κανένας δεν έχει αξία.

Αυτή η ισότητα στις σχέσεις εξουσίας και εξουσιαζόμενου στη δημοκρατία προέρχεται ή, τουλάχιστον, πιστεύω εγώ ότι προέρχεται από ένα συναίσθημα που αποφεύγουμε να εκφράσουμε στον πολιτικό μας λόγο, ένα συναίσθημα που καθορίζει σε κάποια μορφή, τουλάχιστον, τις περισσότερες ανθρώπινες σχέσεις που διέπονται από βαθύ αλληλοσεβασμό, το συναίσθημα της αγάπης.

Κανένα άλλο συναίσθημα εκτός από ατόφια και αδιαπραγμάτευτη αγάπη για τον άνθρωπο δεν θα μπορούσε να οδηγήσει σε ένα πολίτευμα όπως η δημοκρατία που σέβεται τον πολίτη χωρίς όρια, που τον σέβεται σε τέτοιο βαθμό που όχι μόνο του ζητάει αλλά απαιτεί από τον πολίτη να αποφασίζει, να συναποφασίζει και να συνδιαμορφώνει το συλλογικό μας μέλλον.

Όμως όπως τα περισσότερα ζευγάρια που έχουν ζήσει πολλά χρόνια μαζί, το συναίσθημα της αγάπης στη σχέση του πολίτη με το πολίτευμα χάνεται κάπου πίσω από τον κυνισμό της καθημερινότητας. Η σκληρή καθημερινότητα μάς κάνει συχνά να ξεχάσουμε γιατί είμαστε μαζί ως κοινωνία, σέβεται κάθε άνθρωπο ως αναπόσπαστο κομμάτι του συλλογικού μας μέλλοντος. Και έτσι συχνά στον πολιτικό λόγο της καθημερινότητάς μας επικρατεί ο κυνισμός, το μικρό συμφέρον, η εσωστρέφεια, καμμιά φορά ακόμη και ο φθόνος ειδικά για πράγματα που δεν κατανοούμε.

Η σημερινή μέρα, όμως, κάθε άλλο από καθημερινή είναι για το ελληνικό Κοινοβούλιο. Μια μέρα καθημερινή του έργου μας ως εκπρόσωποι του λαού είναι να καθορίζουμε τους κανόνες που διέπουν τις μεταξύ μας σχέσεις. Η δουλειά μας είναι να βρίσκουμε τη σωστή ισορροπία, τη σωστή τομή μεταξύ δύο η παραπάνω συμφερόντων. Περιβάλλον και ανάπτυξη για παράδειγμα, γνώση και εργασία, διαφάνεια και αποτελεσματικότητα, γραφειοκρατία και ευημερία. Μια στις τόσες, όμως, όπως σήμερα για παράδειγμα δεν κάνουμε αυτό. Κάνουμε κάτι πολύ πιο βαθύ, πολύ πιο δύσκολο και πολύ πιο ουσιαστικό. Μια στις τόσες καλούμαστε να πάρουμε απόφαση που αντανακλά πώς αντιλαμβανόμαστε τον συνάνθρωπό μας, κατά πόσο τον θεωρούμε αναπόσπαστο κομμάτι του κοινού μας μέλλοντος.

Έτσι, λοιπόν, σήμερα κρίνουμε αν ένας ή μια συμπολίτης μας έχει τη δυνατότητα να νιώσει την απαραίτητη αγάπη να μεγαλώσει σωστά ένα παιδί. Να μεγαλώσει ένα παιδί με την ίδια αδιαπραγμάτευτη αγάπη που έχει ένας γονιός που το έχει γεννήσει. Και τέτοιου είδους αποφάσεις με τρόπο εξαιρετικά δραματικό καθορίζουν το συλλογικό μας μέλλον.

Για να το κάνω λιανά, σήμερα δεν ψηφίζουμε κάτι που μπορούμε να διορθώσουμε αύριο. Ψηφίζουμε κάτι που θα κρίνει κατά πόσον η δική μας γενιά καταλαβαίνει τι σημαίνει να βλέπεις έναν πολίτη ως ίσο, αν μπορεί και θέλει η δική μας γενιά να κοιτάζει κάθε πολίτη στα μάτια όχι μόνο για το σήμερα αλλά και για πολλές γενιές στο μέλλον. Διότι αυτό που σήμερα ψηφίζουμε αργά η γρήγορα με τον άλφα ή τον βήτα τρόπο θα γίνει και κοινά αποδεκτό και νόμος του κράτους. Πώς το γνωρίζω; Διότι το καλό, το ένα καλό του χρόνου σε ό,τι αφορά τη δημοκρατία λειτουργεί πάντα υπέρ των δικαιωμάτων του ανθρώπου. Αυτή είναι άλλωστε η δύναμη του πολιτεύματος, ότι αργά ή γρήγορα μας βοηθάει να καταλάβουμε αυτό που ίσως δεν καταλαβαίνουμε σήμερα. Ειδικά σε ό,τι αφορά την αγάπη και τον σεβασμό για τον συνάνθρωπό μας.

Ο χρόνος στις δημοκρατίες δεν κατάφερε ποτέ μα ποτέ να σταματήσει την εξέλιξη της δυνατότητάς μας να αποδεχθούμε και να αγκαλιάσουμε τον συνάνθρωπό μας όσο και αν δεν καταλαβαίναμε αρχικά από πού προέρχεται και τι πρεσβεύει. Άρα αυτό για το οποίο κρινόμαστε σήμερα δεν είναι αν θα δώσουμε τη δυνατότητα σε ένα παιδί να μεγαλώσει με δύο μαμάδες ή δύο μπαμπάδες. Αυτό είναι κάτι που έχει συμβεί πολύ συχνά στην ελληνική οικογένεια αρκεί να πάμε μερικά χρόνια πίσω και να κοιτάξουμε. Και συμβαίνει νομιμότατα από τότε που θεσμοθετήσαμε το σύμφωνο συμβίωσης. Αυτό που αποφασίζουμε σήμερα είναι αν δύο γονείς που μεγάλωσαν μαζί και με αγάπη ένα παιδί, θα έχουν τη νομική κάλυψη να μεγαλώσουν το παιδί που αγαπούν, ακόμα και αν αυτό χάσει τη μητέρα που τον γέννησε ή τον πατέρα που το υιοθέτησε. Για να το κάνω λιανά, αν ένα παιδί που γεννήθηκε ή υιοθετήθηκε από έναν γονέα χάσει τον βιολογικό ή θετό του γονέα θα μεγαλώσει στο σπίτι που το αγαπάει ή θεωρούμε ότι είναι καλύτερο να το φροντίσει κάποιο ορφανοτροφείο; Δεν νομίζω ότι υπάρχει νοήμων άνθρωπος που θα έπαιρνε αυτό το παιδί από τον άνθρωπο που το αγάπησε. Άρα εδώ δεν κρινόμαστε από το πόσο καλοί νομοθέτες είμαστε αλλά πόσο σωστοί άνθρωποι και, πραγματικά, δημοκράτες είμαστε. Θα νομοθετήσουμε με τρόπο που θα κοιτάζει κάθε άνθρωπο και πάντα στα μάτια ή θα χάσουμε την ευκαιρία να προχωρήσει η δημοκρατία μας μπροστά;

Δυστυχώς και αυτό έχει αποσυντονίσει τη συζήτησή μας αυτό το νομοσχέδιο δεν κατατέθηκε από αγάπη. Κατατέθηκε από καιροσκοπισμό και για αυτοεξυπηρέτηση. Αλλιώς δεν εξηγείται γιατί το συζητάμε τόσο καιρό χωρίς κείμενο. Γιατί αφήσατε χωρίς πυξίδα την κοινωνία να φαντάζεται με τρόπο χυδαίο τις πιο φρικτές και ψευδείς εικόνες. Γιατί αφήσατε την κοινωνία να νομίζει ότι διακυβεύεται ο χαρακτήρας της, ο θεσμός του γάμου, η ειλικρίνεια της δημοκρατίας μας ακόμα, και γιατί αφήσατε να αμφισβητηθούν βασικά δικαιώματα που οι περισσότεροι είχαμε αγκαλιάσει, και γι’ αυτό φέρει προσωπικά την ευθύνη ο κ. Σκέρτσος έφυγε μόλις τώρα ,και ο Πρωθυπουργός.

Ας είναι όμως. Σήμερα δεν κρινόμαστε εμείς από το ατόπημα που έκανε η Νέα Δημοκρατία στην κατάθεση του νομοσχεδίου αυτού, αλλά από τη δική μας στάση απέναντι στον συνάνθρωπο μας. Και γι’ αυτό πριν κλείσω θα ήθελα να αποταθώ στους Βουλευτές που ακόμα δεν έχουν αποφασίσει από ποια σκοπιά θα κοιτάξουν το συγκεκριμένο νομοσχέδιο. Αν διαφωνούμε για το μέλλον της ανθρωπότητας ή της δημοκρατίας τότε θα διαφωνήσουμε και στην ψήφο μας. Αν όμως συμφωνούμε θα ήθελα να τους καθησυχάσω αυτούς που το σκέφτονται. Πολιτικός που ψήφισε η συνείδησή του δεν το μετάνιωσε ποτέ. Ακόμα και εκείνες ή εκείνοι που διαφώνησαν με την απόφαση που πήρε η μία ή η άλλη από εμάς, τελικά μας αποδέχονται. Καμμιά φορά ακόμα μας παραδέχονται. Αντίθετα, πολιτικός που ψήφισε απέναντι στη συνείδησή του από φόβο μπας και δεν εκλεγεί ξανά δεν σταματάει ποτέ να το μετανιώνει.

Σας καλώ, λοιπόν, να ακούσετε προσεκτικά τους ψηφοφόρους σας και να κρίνετε κατά πόσον οι ανησυχίες τους ευσταθούν τόσο ώστε να ψηφίσετε απέναντι σε κάτι που βοηθάει συνανθρώπους μας να νιώσουν αναπόσπαστο κομμάτι του κοινού μας μέλλοντος, απέναντι σε κάτι που αν δεν συμβεί σήμερα με εμάς θα συμβεί αύριο χωρίς εμάς. Αν κρίνετε, όπως και εγώ, ότι σε λίγο όλα αυτά θα έχουν ξεχαστεί, όπως έγινε με το σύμφωνο συμβίωσης, τότε ψηφίστε με τη συνείδησή σας, και αφιερώστε τον χρόνο που σας έχει μείνει να πείσετε τους ανθρώπους που είναι απέναντί σας ότι θέλετε να είσαστε εκπρόσωποί τους και πάντα να τους κοιτάτε στα μάτια. Σας βεβαιώνω ότι αυτοί που χρειάζεστε θα το κατανοήσουν. Και ψηφίστε να, ώστε η δημοκρατία μας να πάει μπροστά, ώστε να αγκαλιάσει ακόμα περισσότερους συμπολίτες μας ως αναπόσπαστο κομμάτι του συλλογικού μας μέλλοντος, ώστε να δείξουμε για μια ακόμη φορά ότι στη δημοκρατία μας η αδιαπραγμάτευτη αγάπη για τον συνάνθρωπο μας δεν θα σβήσει ποτέ.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 1.26΄ λύεται η συνεδρίαση για σήμερα Πέμπτη 15 Φεβρουαρίου 2024 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί του σχεδίου νόμου του Υπουργού Επικρατείας: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**